1. ⵍⵓⵣⵉⵔ ⵏ ⵓⴳⵍⵍⵉⴷ. ⵉⵍⵍⴰ ⵢⴰⵏ ⵓⴳⵍⵍⵉⴷ ⴷⴰⵔⵙ ⴽⵕⴰⴹ ⵍⵓⵣⴰⵕⴰ. ⵉⴼⴽⴰ ⴰⵙ ⵕⵕⴱⴱⵉ ⴰⴼⵓⵍⴽⵉ ⵓⵍⴰ ⵍⵎⴰⵍ ⵉⴳⴳⵓⵜⵏ, ⵡⴰⵍⴰⴽⵉⵏ ⵓⵔ ⴷⴰⵔⵙ ⵜⴰⵔⵡⴰ. ⵉⴼⵜⵓ ⵙ ⵢⴰⵜ ⵜⵎⴰⵣⵉⵔⵜ ⵢⴰⴳⴳⵓⴳⵏ, ⵉⴽⵛⵎ ⵏⵏ ⵙⵔⵙ, ⵢⴰⴼ ⵏⵏ ⵢⴰⵏ ⵜⵜⴰⵊⵔ, ⵏⵜⵜⴰⵏ ⴰⴷ ⵉⵜⵜⵢⵉⴱⴷⴰⵔⵏ ⵖ ⵍⵎⴷⵉⵏⵜ ⴰⵏⵏ. ⵉⵏⴽⵔ ⵜⵜⴰⵊⵔ, ⵉⵀⴷⵓ ⵉ ⵓⴳⴳⵍⵍⵉⴷ ⵖ ⵍⵢⴰⵇⵓⵜ ⴷ ⵍⵊⵓⵀⵔ ⴷ ⵍⵎⴰⵍ ⵉⴳⴳⵓⵜⵏ. ⵉⴼⵕⵃ ⵙⵔⵙ ⵓⴳⵍⵍⵉⴷ ⴱⴰⵀⵔⴰ. ⴰⵢ ⵍⵍⵉⵖ ⵉⵔⴰ ⴰⴷ ⵉⴼⵜⵓ ⵓⴳⵍⵍⵉⴷ, ⵉⵏⵏⴰ ⴰⵙ: " ⵖⵉⵔ ⵎⵓⵏ ⴷⵉⴷⵉ ⵙ ⵍⵎⴷⵉⵏⵜ ⵉⵏⵓ. " ⵉⵏⵏⴰ ⴰⵙ ⵜⵜⴰⵊⵔ: " ⵡⴰ ⵅⵢⴰⵔⵜ ⴰ ⴰⴳⵍⵍⵉⴷ ⵏ ⴷⴷⵓⵏⵉⵜ. " ⵉⵎⵓⵏ ⴷⵉⵙ, ⵉⵕⵃⵍ, ⵢⴰⵡⵉ ⴷⵉⵙ ⵜⴰⵔⵡⴰ ⵏⵏⵙ ⵓⵍⴰ ⵍⵎⴰⵍ ⵏⵏⵙ, ⵓⵔ ⵉⴼⵍ ⵢⴰⵜ. ⵉⵣⵣⵏⵣⴰ ⴽⵓⵍⵍⵓ ⵍⵎⵍⴰⴽⴰⵜ ⵏⵏⵙ, ⵉⵎⵓⵏ ⴷ ⵓⴳⵍⵍⵉⴷ. ⴰⵢ ⵍⵍⵉⵖ ⵍⴽⵎⵏ ⵍⵎⴷⵉⵏⵜ ⵏ ⵓⴳⵍⵍⵉⴷ, ⵉⴼⴽ ⴰⵙ ⵓⴳⵍⵍⵉⴷ ⵢⴰⵜ ⵜⴳⵎⵎⵉ ⵉⴼⵓⵍⴽⵉⵏ. ⵉⴳⴰ ⵍⵓⵣⵉⵔ ⵏ ⵓⴳⵍⵍⵉⴷ. ⵉⵄⵣⵣⴰ ⴷⴰⵔⵙ ⴼ ⵡⵉⵍⵍⵉ ⴷⴰⵔⵙ ⵣⵡⴰⵔⵏⵉⵏ, ⴽⵕⴰⴹ ⵍⵓⵣⴰⵕⴰ, ⴰⵛⴽⵓ ⵉⴳⴳⵓⵜ ⴷⴰⵔⵙ ⵍⵎⴰⵍ, ⵉⴳⴰ ⴰⵔⴳⴰⵣ ⵉⴳⴰⵏ ⵍⵊⵉⴷ. ⴰⵔ ⵢⴰⵏ ⵡⴰⵙⵙ ⵉⵙⴽⵔ ⵓⴳⵍⵍⵉⴷ ⵢⴰⵜ ⵏⵏⵣⴰⵀⵜ, ⵎⵛⴰⵡⴰⵕⵏ ⴼⵍⵍⴰⵙ ⵍⵓⵣⴰⵕⴰ ⵍⵍⵉ ⵙ ⴽⵕⴰⴹ. ⵔⴰⵏ ⴰⴷ ⵜ ⵊⵍⵓⵏ ⴼ ⵓⴳⵍⵍⵉⴷ. ⴰⵢ ⵍⵍⵉⵖ ⴳⴳⴰⵡⵔⵏ ⴷ ⵓⴳⵍⵍⵉⴷ, ⵉⵙⴰⵡⵍ ⵢⴰⵏ ⴳⵉⵙⵏ, ⵉⵏⵏⴰ: " ⴰⴳⵍⵍⵉⴷ! ⵜⵍⵍⴰ ⵢⴰⵜ ⵍⴱⵏⵜ ⴷⴰⵔ ⵢⴰⵏ ⵓⴳⵍⵍⵉⴷ ⵏ ⵜⵜⵓⵕⴽ, ⵜⴼⵓⵍⴽⵉ ⵣⵓⵏ ⴰⵢⵢⵓⵔ, ⵡⴰⵍⴰⴽⵉⵏ ⵓⵔ ⵔⴰ ⵙ ⵜⵜ ⵉⴷ ⵢⴰⵡⵉ ⵖⵉⵔ ⵍⵓⵣⵉⵔ ⵏ ⵍⵊⴷⵉⴷ ⵍⵍⵉ ⴷⵉⴽ ⵉⵎⵓⵏⵏ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵖⵉⵔ ⴰⴷ ⵜⴼⵜⵓⵜ ⵙⵔⵙ. " ⵉⵏⵏⴰ ⴰⵙ: " ⵡⴰⵅⵢⴰⵔⵜ! " ⵉⵏⴽⵔ ⵍⵓⵣⵉⵔ ⵍⵍⵉ ⴷ ⵉⵎⵓⵏⵏ ⴷ ⵓⴳⵍⵍⵉⴷ, ⵉⵙⴽⵔ ⵍⵄⵡⵉⵏ ⵏ ⵓⵎⵓⴷⴷⵓ ⵢⴰⴳⴳⵓⴳⵏ ⴱⴰⵀⵔⴰ. ⵍⵍⴰⵏ ⵉⵖⴰⵔⴰⵙⵏ ⴳⴳⵉⵙⵏ ⵉⵊⵡⵉ ⴷ ⵉⵇⵟⵟⴰⵄⵏ ⴷ ⵉⵣⵎⴰⵡⵏ. ⵉⴼⵜⵓ ⵍⵓⵣⵉⵔ ⵓⴽⵓⵏ ⴰⵢⵢⵓⵔ ⴷ ⵏⵜⵜⴰ ⵖ ⵓⵖⴰⵔⴰⵙ. ⴰⵢ ⵍⵍⵉⵖ ⵉⵍⴽⵎ ⵍⵎⴷⵉⵏⵜ, ⵉⴽⵛⵎ ⴷⵉⵙ, ⵉⴼⵜⵓ ⴷⴰⵔ ⵓⴳⵍⵍⵉⴷ. ⵉⵍⴽⵎ ⵜ, ⵉⴼⴽ ⴰⵙ ⵜⴰⴱⵔⴰⵜ ⵏ ⵓⴳⵍⵍⵉⴷ. ⵉⴼⵕⵃ ⵙⵔⵙ ⵓⴳⵍⵍⵉⴷ, ⵉⴳⴳⵯⵥ ⴷⴰⵔⵙ. ⴰⵢ ⵍⵍⵉⵖ ⵉⴳⴰ ⴽⵕⴰⴹ ⵡⵓⵙⵙⴰⵏ, ⵉⵀⴷⵓ ⴰⵙ ⵍⵀⴷⵉⵢⵜ ⵉⴼⵓⵍⴽⵉⵏ ⴱⴰⵀⵔⴰ. ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵔⴰ ⵓⴳⵍⵍⵉⴷ ⵉⵍⵍⵉ ⴰⵙ ⵜⵜ ⵢⵉⵍⵉ? " ⵉⵏⵏⴰⵙ ⴰⵙ: " ⵓⵔ ⵙⵙⵉⵏⵖ? ⴽⵓⵍⵛⵉ ⵉⵍⵍⴰ ⵖ ⵜⴱⵔⴰⵜ ⵏⵏⵙ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵏⴽⵔ, ⵙⵉⵔ, ⴽⵛⵎ ⴷⴰⵔ ⵉⵍⵍⵉ, ⵉⵏⵉ ⴰⵙ: ' ⴱⴰⴱⴰⵎ ⵉⴼⴽⴰ ⴽⵎ ⵉ ⵓⴳⵍⵍⵉⴷ ⵏ ⴼⵍⴰⵏⵉ '. " ⵉⵏⴽⵔ ⵍⵓⵣⵉⵔ, ⵉⴼⵜⵓ. ⴰⵢ ⵍⵉⵖ ⵉⵍⴽⵎ ⵍⵇⵚⵕ ⵏ ⵍⴱⵏⵜ, ⵉⴱⴷⴷ ⴳⵉⵙ. ⵉⴼⵜⵓ ⵢⴰⵏ ⵉⵙⵎⴳ, ⵉⴽⵛⵎ ⴷⴰⵔ ⵍⴱⵏⵜ, ⵉⵏⵏⴰ ⴰⵙ: " ⵀⴰ ⵍⵓⵣⵉⵔ ⵍⵍⵉ ⴰⵎ ⵉⵏⵏⴰ ⴱⴰⴱⴰⵎ. " ⵜⵓⵛⴽⴰ ⴷ ⵍⴱⵏⵜ, ⵜⵃⵜⴰⵍ ⴼⵍⵍⴰⵙ. ⵍⴱⵏⵜ ⴷⵉⵙ ⵎⵔⴰⵡⵜ ⵍⴱⵏⴰⵜ ⴼⵓⵍⴽⵉⵏⵉⵏ ⵣⵓⵏ ⴰⵢⵢⵓⵔ. ⵜⵍⵙⴰ ⵍⴱⵏⵜ, ⵉⵍⵍⵉⵙ ⵏ ⵓⴳⵍⵍⵉⴷ ⵏ ⵜⵜⵓⵕⴽ, ⵓⵔⵖ ⴷ ⵍⵢⴰⵇⵓⵜ ⴷ ⵍⵊⵓⵀⵕ, ⵜⴳⴳⴰⵡⵔ ⵖ ⵜⵓⵥⵥⵓⵎⵜ ⵏ ⵍⴱⵏⴰⵜ ⵍⵍⵉ. ⵜⵙⵔⵙ ⵍⵢⴰⵇⵓⵜ ⴷ ⵍⵊⵓⵀⵕ ⴷ ⵡⵓⵔⵖ ⵖ ⵍⴳⵯⴷⴷⴰⵎ ⵏⵏⵙ. ⵜⵚⵕⴼ ⴰⵙ. ⴰⵢ ⵍⵍⵉⵖ ⴼⵍⵍⴰⵙ ⵉⴽⵛⵎ, ⵜⵥⵕ ⵜ, ⵉⵥⵕ ⵜⵜ, ⵉⴳⴳⴰⵡⵔ ⵖ ⵍⴳⵯⴷⴷⴰⵎ ⵏⵏⵙ. ⵜⵏⵏⴰ ⴰⵙ: " ⴽⵢⵢⵉⵏ ⴰⴷ ⵉⴳⴰⵏ ⵍⵓⵣⵉⵔ ⵏ ⵓⴳⵍⵍⵉⴷ? ⴽⵉⵢⵢⵉⵏ ⴰⴷ ⴷ ⵢⵓⵛⴽⴰⵏ ⴰⴷ ⵉⵢⵉ ⵜⴰⵡⵉⵜ ⵙ ⴷⴰⵔⵙ? " ⴷ ⵏⵜⵜⴰ, ⵉⵣⴷⵔ ⴰⵍⵍⵏ ⵏⵏⵙ, ⵓⵔ ⵙⵔⵙ ⵉⵙⴰⵡⵍ. ⵜⵏⵏⴰ ⴰⵙ: " ⴰⵙⵉ ⵖ ⵍⵎⴰⵍ ⴷ ⵍⵢⴰⵇⵓⵜ ⴷ ⵡⵓⵔⵖ; ⵀⴰ ⵍⴱⵏⴰⵜ, ⵜⴰⵏⵏ ⵜⵔⵉⵜ ⴰⵡⵉ ⵜⵜ! " ⵓⵔ ⴰⵙ ⵉⵊⴰⵡⴱ ⵓⵍⴰ ⵉⵙⴰⵡⵍ ⵙⵔⵙ. ⵜⵖⵔ ⵉ ⵉⵙⵎⴳ ⵏ ⴱⴰⴱⴰⵙ. ⵜⵏⵏⴰ ⴰⵙ ⵉ ⵜⵜⴰⵊⵔ: " ⴼⴼⵓⵖ ⴳⵉⴳⵉ. " ⵜⵏⵏⴰ ⵉ ⵉⵙⵎⴳ: " ⵙⵉⵔ, ⵉⵏⵉ ⵉ ⴱⴰⴱⴰ: ' ⴰⵔⴳⴰⵣ ⴰⴷ ⵉⴳⴰ ⴰⴹⵕⴹⵓⵕ, ⵉⴳⴰ ⴰⵥⵏⵥⵓⵎ, ⵉⴳⵍⵉⵍⵉ. " ⵉⵏⴽⵔ, ⵉⵎⵓⵏ ⴷ ⵉⵙⵎⴳ. ⴰⵢ ⵍⵍⵉⵖ ⵍⴽⵎⵏ ⴰⴳⵍⵍⵉⴷ, ⵉⵏⵏⴰ ⴰⵙ ⵉⵙⵎⴳ: " ⴰⵔⴳⴰⵣ ⴰⴷ ⵉⴳⴰ ⵉⴳⵍⵉⵍⵉ, ⵉⴳⴰ ⴰⴹⵕⴹⵓⵕ, ⵓⵔ ⴰ ⵉⵙⵙⴼⵍⵉⴷ. ⵜⵏⵏⴰ ⴰⵙ ⵍⴰⵍⵍⴰ: ' ⴰⵙⵉ ⵡⵓⵔⵖ ⴷ ⵍⵊⵓⵀⵕ ⴷ ⵍⵢⴰⵇⵓⵜ, ⵜⴰⵡⵉⵜ ⵢⴰⵜ ⵍⴱⵏⵜ ⵍⵍⵉ ⵜⵔⵉⵜ ⵖ ⵍⵅⴰⵟⵔ ⵏⵏⴽ, ⵓⵔ ⵉⵙⴰⵡⵍ. ⵀⴰⵜⵉ ⵉⵡⵉⵖ ⵜ ⵉⴷ ⵙ ⴷⴰⵔⴽ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⵅⵅ ⴰⵢ ⵍⵍⵉⵖ ⵓⵔ ⵜⵔⵉⵜ ⵖⴰⵢⴰⴷ ⵍⵍⵉ ⴰⴽ ⵜⵏⵏⴰ ⵉⵍⵍⵉ? " ⵉⵏⵏⴰ ⴰⵙ ⵍⵓⵣⵉⵔ: " ⵏⴽⴽⵉ, ⴰⴳⵍⵍⵉⴷ, ⵉⵍⵍⴰ ⴷⴰⵔⵉ ⵍⵢⴰⵇⵓⵜ ⵓⵍⴰ ⵍⵊⵓⵀⵕ ⵓⵍⴰ ⵡⵓⵔⵖ ⵓⵍⴰ ⵜⵉⵎⵖⴰⵔⵉⵏ ⴼⵓⵍⴽⵉⵏⵉⵏ ⴱⴰⵀⵔⴰ. ⵓⵔ ⵉⵢⵉ ⵉⵅⵚⵚⴰ ⵢⴰⵜ. ⵖⵉⵔ ⴰⴳⵍⵍⵉⴷ ⵏⴽⴽⵉ ⵉⴼⴽⴰ ⵉⵢⵉ ⵜⴰⴱⵔⴰⵜ ⵏⵏⵙ ⴷ ⵍⵀⴷⵉⵢⵜ ⵏⵏⵙ, ⴰⵡⵉⵖ ⴰⴽ ⵜⵜ ⵉⴷ. ⵉⵖ ⵜⵔⵉⵜ ⴰⴷ ⵉⵢⵉ ⵜⴼⴽⵜ ⴽⵔⴰ, ⴳⵉⵙ ⵍⵅⵉⵔ, ⵉⵎⵎⴰ ⵏⴽⴽⵉⵏ ⵓⵔ ⴷ ⵓⵛⴽⵉⵖ ⴰⴷ ⴰⵡⵉⵖ ⵉ ⵉⵅⴼ ⵉⵏⵓ ⵃⵜⵜⴰ ⵢⴰⵜ. ⵍⵅⴰⵟⵔ ⵏ ⵓⴳⵍⵍⵉⴷ ⴰⴷ ⵉⵣⵡⴰⵔⵏ ⴽⵓⵍⵛⵉ ⴷⴰⵔⵉ. " ⵉⵏⵏⴰ ⴰⵙ ⵓⴳⵍⵍⵉⴷ ⵏ ⵜⵜⵓⵕⴽ: " ⵣⵓⵏ ⴽⵢⵢⵉⵏ ⴰⴷ ⵉⵜⵜⴳⴳⴰⵏ ⵍⵓⵣⵉⵔ ⵏ ⵓⴳⵍⵍⵉⴷ! " ⵉⵎⵓⵏ ⴷⵉⵙ. ⴽⵛⵎⵏ ⵢⴰⵜ ⵜⴳⵎⵎⵉ; ⴳⵉⵙ ⵢⴰⵏ ⵓⵃⴰⵏⵓ, ⴳⵉⵙ ⵖⵉⵔ ⵉⵅⴼⴰⵡⵏ ⵍⵍⵉ ⵉⴱⴱⵉ ⵏ ⵉⵣⴳⴰⵔⵏ ⵍⵍⵉ ⵉⵜⵜⵅⴰⵟⴰⴱⵏ ⵉⵍⵍⵉⵙ ⵏ ⵓⴳⵍⵍⵉⴷ. ⵉⵖ ⴰⵙⵏ ⵜⵏⵏⴰ ⵍⴱⵏⵜ: " ⵉⵙ ⵜⵔⴰⵎ ⵢⴰⵜ ⵍⴱⵏⵜ? ", ⵏⵏⴰⵏ ⴰⵙ: " ⵏⵔⴰ. " ⵉⵖ ⴰⵙⵏ ⵜⵏⵏⴰ: " ⵉⵙ ⵜⵔⴰⵎ ⵍⵎⴰⵍ? ", ⴰⵙⵉⵏ ⵜ, ⵙⴰⵡⵍⵏ ⵙⵔⵙ. ⵜⵚⵕⴼ ⵙ ⴱⴰⴱⴰⵙ, ⵜⵏⵏⴰ ⴰⵙ: " ⴱⴱⵉ ⵉⵅⴼ ⵏ ⵡⴰ ⵏⵏ! " ⵉⵏⵖ ⵉⵜ ⵖ ⵍⵃⵉⵏ. ⵉⵏⵏⴰ ⴰⵙ ⵓⴳⵍⵍⵉⴷ: " ⴽⵓⵍⵍⵓ ⵡⵉ ⴷ ⵏⴽⴽⵉ ⴰⴷ ⵜⵏ ⵉⵏⵖⴰⵏ. ⵖⵉⵍⴰⴷ ⴰⵢ ⵍⵍⵉⵖ ⵜⵙⴽⵔⵜ ⵖⵉⴽⴰ, ⵓⵔ ⵜⴳⵉⵜ ⵣⵓⵏⴷ ⵡⵉ ⵏⵏ. ⴼⴽⵉⵖ ⴰⴽ ⵉⵍⵍⵉ, ⴰⵡⵉ ⵜⵜ. " ⵉⵍⵀⵓ ⵓⴳⵍⵍⵉⴷ, ⴰⵔ ⵉⵜⵜⵃⵜⴰⵍ ⴰⴷ ⵉⵚⵕⴼ ⵉⵍⵍⵉⵙ. ⵉⵙⴽⵔ ⵍⵃⵡⴰⵢⵊ ⴼⵓⵍⴽⵉⵏⵉⵏ. ⵉⵏⵏⴰ ⵉ ⵍⵓⵣⵉⵔ: " ⵏⴽⵔ, ⵃⵜⴰⵍ ⵉ ⵓⵎⵓⴷⴷⵓ. " ⵉⴼⴽⴰ ⴰⵙ ⵓⴳⵍⵍⵉⴷ ⵖ ⵉⵙⵎⴳⴰⵏ ⵓⵍⴰ ⵜⵉⵡⵉⵡⵉⵏ ⵓⵍⴰ ⵍⵎⴰⵍ ⵉⴳⴳⵓⵜⵏ ⴷ ⵍⵎⵃⵍⵍⴰⵜ. ⵉⴼⵜⵓ ⵍⵓⵣⵉⵔ ⴰⵢ ⵍⵍⵉⵖ ⵉⵍⴽⵎ ⴷⴰⵔ ⵓⴳⵍⵍⵉⴷ ⵉⴼⵕⵃ ⵙⵔⵙ ⵓⴳⵍⵍⵉⴷ ⵏⵏⵙ. ⵉⵣⵣⵓⴳⵣ ⵍⵎⵃⵍⵍ, ⵉⴼⴽ ⴰⵙⵏ ⵍⵅⵉⵕ ⴰⵢ ⵍⵍⵉⵖ ⵉⵛⵉⴹ. ⵉⵍⵍⵀⵓ ⵓⴳⵍⵍⵉⴷ, ⵉⵙⴽⵔ ⵜⴰⵎⵖⵔⴰ ⵉⴼⵓⵍⴽⵉⵏ. ⴰⵢ ⵍⵍⵉⵖ ⵉⵇⴰⴹⴰ ⵜⴰⵎⵖⵔⴰ, ⵉⵚⵕⴼ ⵍⵎⵃⵍⵍ. ⵉⴳⴳⴰⵡⵔ ⵓⴳⵍⵍⵉⴷ ⵖ ⵜⵎⴷⵉⵏⵜ ⵏⵏⵙ, ⵢⴰⵜ ⵏⵏ ⵍⴱⵏⵜ, ⵉⵍⵍⵉⵙ ⵏ ⵓⴳⵍⵍⵉⴷ, ⵣⵓⵏ ⴰⵢⵢⵓⵔ ⵖ ⵓⴼⵓⵍⴽⵉ. ⵜⵄⵊⴱ ⵜ ⴱⴰⵀⵔⴰ, ⵜⵄⵣⵣⵓ ⴷⴰⵔⵙ. ⴰⵢ ⵍⵍⵉⵖ ⵥⵕⴰⵏ ⴽⵕⴰⴹ ⵍⵓⵣⴰⵕⴰ ⵖⴰⵢⴰⵏⵏ ⵍⵍⵉ ⵉⵙⴽⵔ ⵍⵓⵣⵉⵔ ⵍⵍⵉ ⴷ ⵢⵉⵡⵉⵏ ⵍⴱⵏⵜ: ⵉⵃⵓⴱⴱⴰ ⵜ ⵓⴳⵍⵍⵉⴷ ⵓⴳⴳⴰⵔ ⵏ ⵖⵉⴽ ⵍⵍⵉ ⵉⵣⵡⴰⵔⵏ. ⵎⵛⴰⵡⴰⵕⵏ ⴼⵍⵍⴰⵙ, ⴰⵔ ⵙⵉⴳⴳⵉⵍⵏ ⵎⴰⴷ ⴰⵙ ⵙⴽⴰⵔⵏ ⴰⴷ ⵉⵏⴳⵉⵔⵉ ⴷ ⵓⴳⵍⵍⵉⴷ ⵖ ⵍⵅⴰⵟⵕ ⵏⵏⵙ. ⴰⴳⵍⵍⵉⴷ ⵍⵍⴰⵏ ⴷⴰⵔⵙ ⵙⵉⵏ ⵉⴼⵔⵅⴰⵏ, ⴰⵔ ⴰⵙ ⵜⵜⴼⵕⵕⴰⵛⵏ ⵉⵖ ⵉⵔⴰ ⴰⴷ ⵉⴳⵯⵏ, ⵣⵓⵏ ⵉⵙⵎⴳⴰⵏ. ⴰⵔ ⵉⵜⵜⴳⴰⵡⴰⵔ ⵢⴰⵏ ⴷⴰⵔ ⵢⵉⵅⴼ ⵏⵏⵙ, ⵢⴰⵏ ⴷⴰⵔ ⵉⴹⴰⵕⵏ ⵏⵏⵙ, ⴰⵔ ⴼⵍⵍⴰⵙ ⵜⵜⵏⵛⵛⴰⵛⵏ ⵙ ⵜⴰⵣⵣⵉⴼⵉⵏ ⴰⵔ ⴽⵉⵖ ⵉⴳⵯⵏ ⵖ ⵓⵣⴰⵍ. ⴽⵓⵍⵍ ⴰⵙⵙ ⴼⵜⵓⵏ ⵍⵓⵣⴰⵕⴰ ⵙ ⴽⵕⴰⴹ, ⴰⵢ ⵍⵍⵉⵖ ⵎⵎⴰⴳⴳⴰⵔⵏ ⵉⴼⵔⵅⴰⵏ ⵍⵍⵉ ⵜⵜⵉⵍⵉⵏ ⴷ ⵓⴳⵍⵍⵉⴷ ⵉⵖ ⵉⵔⴰ ⴰⴷ ⵉⴳⵯⵏ. ⵏⵏⴰⵏ ⴰⵙⵏ ⵍⵓⵣⴰⵕⴰ: " ⵉⵖ ⵉⵔⴰ ⵓⴳⵍⵍⵉⴷ ⴰⴷ ⵉⴳⵯⵏ, ⵜⵏⵏⴰⵎ ⴰⵙ: ' ⵍⵓⵣⵉⵔ ⵍⵍⵉ ⴷ ⵢⵉⵡⵉⵏ ⵉⵍⵍⵉⵙ ⵏ ⵓⴳⵍⵍⵉⴷ, ⴰⵔ ⵉⴽⵛⵛⵎ ⵙ ⴷⴰⵔⵙ, ⴰⵔ ⴷⵉⵙ ⵉⵙⴰⵡⴰⵍ ⴽⵓⵍⵍ ⴰⵙⵙ '. " ⴼⴽⴰⵏ ⴰⵙⵏ ⴰⵇⵏⵟⴰⵕ ⵏ ⵡⵓⵔⵖ. ⵏⵏⴰⵏ ⴰⵙⵏ: " ⵅⵢⴰⵔⵜ! " ⴼⵜⵓⵏ ⵉⴼⵔⵅⴰⵏ. ⴰⵢ ⵍⵍⵉⵖ ⵉⴽⵛⵎ ⵓⴳⵍⵍⵉⴷ ⴰⴷ ⵉⴳⵯⵏ ⵖⵎⴽ ⵍⵍⵉ ⵉⵙⴽⵔ, ⴽⵛⵎⵏ ⴷⴰⵔⵙ. ⴰⴳⵍⵍⵉⴷ ⵉⵖⵍⵉ ⵙ ⵉⴳⴳⵉ ⵏ ⵍⴼⵕⴰⵛ ⵏⵏⵙ ⴰⴷ ⵉⴳⵯⵏ. ⵢⴰⵏ ⴳⵉⵙⵏ ⵉⵙⴰⵡⵍ, ⵉⵏⵏⴰ ⵉ ⵡⴰⵏⵏ ⵢⴰⴹⵏⵉⵏ: " ⵉⵙ ⵜⵥⵕⵉⵜ ⵍⵓⵣⵉⵔ ⵍⵍⵉ ⴷ ⵢⵉⵡⵉⵏ ⵉⵍⵍⵉⵙ ⵏ ⵓⴳⵍⵍⵉⴷ? ⴰⵔ ⵉⴽⵛⵛⵎ ⴰⵔ ⴷⴰⵔⵙ, ⵉⵙⴰⵡⵍ ⵙⵔⵙ ⴽⵓⵍⵍ ⴰⵙⵙ! " ⵉⵏⵏⴰ ⴰⵙ ⵉ ⵡⴰⵏⵏ: " ⵖⴰⵙⵙⴰⴷ ⴽⵉⵢⵢⵉ ⴰⴷ ⵜ ⵜⵥⵕⵉⵜ! ⵇⴱⵍ ⵖⴰⵙⵙⴰⴷ ⴰⴷ ⵉⴽⵛⵎ ⴷⴰⵔⵙ, ⴰⵎⴷⴷⴰⴽⴽⵯⵍ ⵏⵏⵙ ⴰⴷ ⵉⴳⴰ! " ⴰⴳⵍⵍⵉⴷ ⴰⵔ ⵉⵙⵙⴼⵍⵉⴷ, ⵓⵔ ⵜⴰ ⵉⴳⵯⵏ. ⵉⵏⴽⵔ ⵓⴳⵍⵍⵉⴷ ⵖ ⵍⵃⵉⵏ, ⵉⵖⵔ ⵉ ⵍⵓⵣⵉⵔ. ⵢⵓⵛⴽⴰ ⴷ ⴰⵔ ⴷⴰⵔⵙ. ⵉⵏⵏⴰ ⴰⵙ: " ⵖⵉⴽⴰⴷ ⴰⴷ ⵜⴳⵉⵜ! " ⵉⵏⵖ ⵉⵜ. ⵉⵏⴷⵎ ⴼⵍⵍⴰⵙ, ⵉⵎⴹⵍ ⵜ ⵖⵉⵏⵏ. ⴰⴷ ⵓⵔ ⴰⵙ ⴷ ⵢⴰⵡⵉ ⵢⴰⵏ ⵍⵅⴰⴱⴰⵕ ⴰⵢ ⵍⵍⵉⵖ ⵉⵎⵎⵓⵜ. ⵉⴳⴳⴰⵡⵔ ⵓⴳⵍⵍⵉⴷ, ⵓⵔ ⵉⴽⵛⵎ ⴷⴰⵔ ⵍⴱⵏⵜ, ⵉⴽⵚⵓⴹ ⴰⴷ ⵜ ⵜⴰⵡⵉ ⵍⴰⵅⴱⴰⵕ ⵏⵏⵙ ⴰⵢ ⵍⵍⵉⵖ ⵉⵎⵎⵓⵜ ⵍⵓⵣⵉⵔ, ⴰⵛⴽⵓ ⵉⵄⵣⵣⴰ ⴷⴰⵔⵙ. ⵉⴽⴽⴰ ⵓⴳⵍⵍⵉⴷ ⴰⵔ ⵢⵉⴹ. ⵢⴰⴼ ⵏⵏ ⵉⴼⵔⵅⴰⵏ ⴰⵔ ⵜⵜⵍⵄⴰⴱⵏ ⵙ ⵡⵓⵔⵖ. ⵉⵙⴰⵡⵍ ⵢⴰⵏ ⴳⵉⵙⵏ, ⵉⵏⵏⴰ: " ⴰⴳⵍⵍⵉⴷ ⵉⵏⵖⴰ ⵍⵓⵣⵉⵔ, ⵖⵉⵔ ⵏⵙⴽⴰⵔⴽⵙ ⴼⵍⵍⴰⵙ, ⵎⵙⴽⵉⵏ! ⵎⴰ ⵎⵎⵓ ⵏⵔⴰ ⵖⴰⵢⴰⴷ ⴷ ⵡⵓⵔⵖ? ⵎⴰ ⵔⴰⴷ ⵙⵔⵙ ⵏⵙⴽⵔ? " ⴰⴳⵍⵍⵉⴷ ⵉⴱⴷⴷ, ⴰⵔ ⴰⵙⵏ ⵉⵙⵙⴼⵍⵉⴷ ⴰⵢ ⵍⵍⵉⵖ ⴰ ⵙⴰⵡⴰⵍⵏ. ⵉⴽⵛⵎ ⴼⵍⵍⴰⵙⵏ, ⵉⵏⵏⴰ ⴰⵙⵏ: " ⵎⴰⴷ ⴰⵡⵏ ⵉⴼⴽⴰⵏ ⵡⵓⵔⵖ ⴰⴷ? " ⵏⵏⴰⵏ ⴰⵙ: " ⵍⵓⵣⴰⵕⴰ ⵏⴽ ⵙ ⴽⵕⴰⴹ ⵏⵏⵙⵏ. ⵏⵏⴰⵏ ⴰⵖ ⴰⵡⴰⵍ ⵍⵍⵉ ⴰⴽ ⵏⴻⵏⵏⴰ ⴰⵢ ⵍⵍⵉⵖ ⵜⵏⵖⵉⵜ ⵍⵓⵣⵉⵔ ⵍⵍⵉ ⴷ ⵢⵉⵡⵉⵏ ⵉⵍⵍⵉⵙ ⵏ ⵓⴳⵍⵍⵉⴷ. " ⵉⵏⴽⵔ ⵓⴳⵍⵍⵉⴷ, ⵉⵏⵖ ⵜⵏ ⵖⵉⵏⵏ. ⵉⴳⴳⴰⵡⵔ ⴰⵔ ⵚⴱⴰⵃ, ⵉⵚⵕⴼ ⵙ ⵍⵓⵣⴰⵕⴰ. ⴰⵢ ⵍⵍⵉⵖ ⴷ ⵓⵛⴽⴰⵏ, ⵉⴱⴱⵉ ⵉ ⴽⵓⵍ ⵢⴰⵏ ⴳⵉⵙⵏ ⵉⵅⴼⴰⵡⵏ ⵏⵏⵙⵏ ⵖ ⵍⵃⵉⵏ. ⵉⴽⵛⵎ ⴷⴰⵔ ⵍⴱⵏⵜ, ⵉⵍⵀⵓ ⴰⵔ ⵢⴰⵍⵍⴰ. ⵜⵏⵏⴰ ⴰⵙ ⵍⴱⵏⵜ: " ⵎⴰⴷ ⴽ ⵢⴰⵖⵏ ⴰⵢ ⵍⵍⵉⵖ ⴰⵔ ⵜⴰⵍⵍⴰⵜ, ⴰ ⴰⴳⵍⵍⵉⴷ? ⵢⴰⴽ, ⵓⵔ ⴰⴽ ⵉⵎⵎⵓⵜ ⵢⴰⵏ ⵣⵖ ⴷⴰⵔⴽ? " ⵉⵏⵏⴰ ⴰⵙ: " ⵏⵖⵉⵖ ⵍⵓⵣⵉⵔ ⵍⵍⵉ ⴽⵎ ⵉⴷ ⵢⵉⵡⵉⵏ! " ⵍⴱⵏⵜ ⵍⵍⵉ ⵜⵙⵍⵍⴰ ⴰ ⵉⵎⵎⵓⵜ ⵍⵓⵣⵉⵔ, ⵜⴱⴱⵉ ⴽⵓⵍⵍ ⵎⴰⴷ ⵜⵍⵙⴰ ⵖ ⵉⵏⵙⵔⴰⴼ ⵏⵏⵙ. ⵜⵍⵀⵓ ⴰⵔ ⵜⴰⵍⵍⴰ, ⵓⵔ ⵜⵚⴱⵕ; ⵓⵔ ⴰ ⵜⵛⵜⵜⴰ, ⵓⵍⴰ ⵓⵔ ⴰ ⵜⵙⵙⴰ ⵖ ⵢⵉⴹ ⵓⵍⴰ ⴰⵣⴰⵍ. ⵜⵏⵏⴰ ⵉ ⵓⴳⵍⵍⵉⴷ: " ⵍⵓⴽⵓⵏ ⵓⵔ ⴷ ⵍⵓⵣⵉⵔ ⴰⵏⵏ ⵜⵏⵖⵉⵜ, ⵓⵔ ⴰⴷ ⵉⵢⵉ ⵜⵥⵕⵕⴰⵜ ⵖⵉⵏⵏ! " ⵉⵏⵏⴰ ⴰⵙ: " ⵎⴰⵅⵅ? " ⵜⵏⵏⴰ ⴰⵙ: " ⴱⴰⴱⴰ ⵉⵏⵖⴰ ⵉⵔⴳⴰⵣⵏ ⵓⴳⴳⴰⵔ ⵏ ⵎⵢⵢⴰ ⵏ ⵍⵓⵣⴰⵕⴰ ⵏ ⵉⴳⵍⴷⴰⵏ ⵍⵍⵉ ⵉⵢⵉ ⵉⴹⴰⵍⴱⵏ. ⴽⵓⵍⵍⵓ ⵥⵕⵉⵖ ⵜⵏ. ⵓⵔ ⵊⵊⵓ ⴷ ⵏⴽⴽⵉ ⴰⴷ ⵉⵥⵕⴰⵏ ⵣⵓⵏⴷ ⵡⴰⵏⵏ ⴰⴱⴰⴷⴰⵏ! " ⵜⵄⴰⵡⴷ ⴰⵙ ⵍⴰⵅⴱⴰⵕ ⵖⵎⴽ ⵍⵍⵉ ⵉⵣⵡⴰⵔⵏ. ⵉⵍⵍⵀⵓ ⵓⴳⵍⵍⵉⴷ ⵉⵃⵣⵏ ⴼⵍⵍⴰⵙ. ⵜⴽⵎⵎⴰⵍⴰⵜ ⴰⵍ ⵇⵉⵚⵚⴰ. 2. ⴰⴳⵍⵍⵉⴷ ⴷ ⵡⵓⴷⴰⵢ. ⵉⵍⵍⴰ ⵢⴰⵏ ⵓⴳⵍⵍⵉⴷ, ⴷⴰⵔⵙ ⴽⵕⴰⴹⵜ ⵍⴱⵏⴰⵜ, ⴽⵓⵍⵍⵓ ⴰⵥⵓⵎⵏⵜ, ⵔⴰⵏⵜ ⴽⵓⵍⵍⵓ ⴰⴷ ⵜⴰⵀⵍⵏⵜ. ⵉⵏⴽⵔ ⵓⴳⵍⵍⵉⴷ ⴱⴰⴱⴰ ⵜⵙⵏⵜ ⵢⴰⵏ ⵡⴰⵙⵙ, ⵉⵚⵕⴼ ⵙⵔⵙⵏⵜ. ⴰⵢ ⵍⵍⵉⵖ ⴷ ⵓⵛⴽⴰⵏⵜ ⴰⵔ ⴷⴰⵔⵙ, ⵉⵏⵏⴰ ⴰⵙⵏⵜ: " ⴰ ⵉⵙⵜⵉ, ⵔⵉⵖ ⴰⴷ ⴰⵡⵏⵜ ⵙⴽⵔⵖ ⵢⴰⵜ ⵜⵖⴰⵡⵙⴰ. " ⵏⵏⴰⵏⵜ ⴰⵙ: " ⵎⴰⵎⵏⴽ, ⴰ ⴱⴰⴱⴰ, ⵜⵔⵉⵜ ⴰⴷ ⵜⵙⴽⵔⵜ? " ⵉⵏⵏⴰ ⴰⵙⵏⵜ: " ⵏⴽⴽⵉ ⵔⵉⵖ ⴰⴷ ⵙⴽⵔⵖ ⴽⵕⴰⴹⵜ ⵜⴰⵜⵜⴼⴼⴰⵃⵉⵏ ⵏ ⵡⵓⵔⵖ. ⵜⴰⵏⵏ ⵉⵔⴰⵏ ⴰⵔⴳⴰⵣ, ⵜⵍⵓⵃ ⴼⵍⵍⴰⵙ ⵜⴰⵜⵜⴼⴼⴰⵃⵜ. " ⵏⵏⴰⵏⵜ ⴰⵙ: " ⵅⵢⴰⵔⵜ! " ⵉⵚⵕⴼ ⵓⴳⵍⵍⵉⴷ ⵙ ⵢⴰⵏ ⵓⴷⴰⵢ ⵉⵄⵣⵣⴰ ⴷⴰⵔⵙ ⴱⴰⵀⵔⴰ. ⴰⵢⵍⵍⵉⵖ ⴷ ⵢⵓⵛⴽⴰ ⴰⵔ ⴷⴰⵔⵙ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⵙⴽⵔⵜ ⴽⵕⴰⴹⵜ ⵜⴰⵜⵜⴼⴼⴰⵃⵉⵏ ⵏ ⵡⵓⵔⵖ ⵖ ⵍⵃⵉⵏ. " ⵉⴼⵜⵓ ⵡⵓⴷⴰⵢ, ⵉⵙⴽⵔ ⵜⵏⵜ ⵖ ⵍⵃⵉⵏ, ⵢⴰⵡⵉ ⵜⵏⵜ ⵉⴷ. ⵉⴼⴽⴰ ⵜⵏⵜ ⵉ ⵓⴳⵍⵍⵉⴷ, ⴽⵕⴰⴹⵜ ⵜⴰⵜⵜⴼⴼⴰⵃⵉⵏ ⵏ ⵡⵓⵔⵖ. ⵢⴰⵎⵕ ⵓⴳⵍⵍⵉⴷ ⴼ ⵍⵎⵛⵡⵕ ⵉⵄⵎⵎⵕ ⵖ ⵍⵃⵉⵏ. ⵉⵏⵏⴰ ⵉ ⵉⵙⵜⵉⵙ: " ⵀⴰⴽ ⴰⵎⵜ ⵜⴰⵜⵜⴼⴼⴰⵃⵉⵏ. ⵜⴰⵏⵏ ⵉⵔⴰⵏ ⴰⵔⴳⴰⵣ, ⴰⵙ ⵜⵜ ⵜⵍⵓⵃ ⴼⵍⵍⴰⵙ. " ⵖⵎⴽ ⴰⵏⵏ ⴰⴷ ⵙⴽⴰⵔⵏⵜ. ⴰⵢⵍⵍⵉⵖ ⵉⵄⵎⵎⵕ ⵍⵎⵛⵡⵕ ⵏ ⵓⴳⵍⵍⵉⴷ, ⵢⴰⵜ ⵜⵍⵓⵃ ⴼ ⵍⵓⵣⵉⵔ ⵏ ⵓⴳⵍⵍⵉⴷ, ⵢⴰⵜ ⴼ ⵍⵇⵇⴰⵢⴷ, ⵢⴰⵜ ⵢⴰⴹⵏⵉⵏ ⴼ ⵍⵇⵇⴰⴹⵉ ⵏ ⵍⵎⴷⵉⵏⵜ, ⴰⵢⵍⵍⵉⵖ ⴽⵓⵍⵍⵓ ⵜⴰⵀⵍⵏⵜ. ⵉⵙⴽⵔ ⴰⵙⵏⵜ ⴱⴰⴱⴰ ⵜⵙⵏⵜ ⵜⴰⵎⵖⵔⴰ ⵉⴼⵓⵍⴽⵉⵏ. ⴰⵢⵍⵍⵉⵖ ⵜⵇⴰⴹⴰ ⵜⵎⵖⵔⴰ, ⵏⴽⵔⵏ ⵢⴰⵏ ⵙⵉⵏ ⵉⵎⴰⴽⵔⵏ, ⴼⵜⵓⵏ, ⴰⴽⵯⵔⵏ ⵜⵉⴳⵎⵎⵉ ⵏ ⵓⴳⵍⵍⵉⴷ. ⵢⴰⴼ ⵏⵏ ⵓⴳⵍⵍⵉⴷ ⵍⵎⴰⵍ ⵉⴼⵜⴰ ⴰⵙ. ⵉⵚⵕⴼ ⵙ ⵡⵓⴷⴰⵢ. ⴰⵢⵍⵍⵉⵖ ⴷ ⵢⵓⵛⴽⴰ, ⵉⵏⵏⴰ ⴰⵙ: " ⴰ ⵓⴷⴰⵢ, ⵉⴼⵜⴰ ⵉⵢⵉ ⴽⵓⵍⵍⵓ ⵍⵎⴰⵍ ⵉⴳⴳⵓⵜⵏ. " ⵉⵏⵏⴰ ⴰⵙ: " ⴰ ⵙⵉⴷⵉ, ⵙⴽⵔ ⴽⴽⵓⵥⵜ ⵜⵅⵓⴱⴰ ⵏ ⵣⵣⴼⵜ ⵖ ⵉⵎⵉ ⵏ ⵍⵀⵔⵉ, ⵃⴼⵕ ⴰⵙⵏⵜ ⵖ ⵡⴰⴽⴰⵍ. " ⵉⵙⴽⵔ ⵓⴳⵍⵍⵉⴷ ⴰⵡⴰⵍ ⵏ ⵡⵓⴷⴰⵢ. ⴰⵢⵍⵍⵉⵖ ⵉⵄⵎⵎⵕ ⵜⵉⵅⵓⴱⴰ ⵏ ⵣⵣⴼⵜ, ⵉⵄⴼⵕ ⴰⵙⵏⵜ ⵖ ⵉⵎⵉ ⵏ ⵍⵀⵔⵉ. ⴰⵛⴽⵉⵏ ⴷ ⵉⵎⴰⴽⵔⵏ, ⴳⴰⵏ ⵙⵉⵏ. ⵉⴽⵛⵎ ⵢⴰⵏ ⴳⵉⵙⵏ ⵉⵚⴰⵕⵏ ⵖ ⵜⵅⵉⴱⵉⵢⵜ ⵏ ⵣⵣⴼⵜ, ⵉⵜⵜⵎⵔⵓ ⵏⵏ ⴳⵉⵙ. ⵉⵏⴽⵔ ⵓⵎⴷⴷⴰⴽⴽⵯⵍ ⵏⵏⵙ, ⵉⴱⴱⵉ ⵢⵉⵅⴼ ⵏⵏⵙ, ⵢⴰⵙⵉ ⵜ, ⵉⴼⵜⵓ, ⵉⴼⵍ ⵍⵊⵏⴰⵣⵜ ⵏⵏⵙ ⵖⵉⵏⵏ. ⴰⵔ ⵚⴱⴰⵃ, ⵀⴰ ⵓⴷⴰⵢ ⵢⵓⵛⴽⴰ ⴷ, ⵢⴰⴼ ⴷ ⵍⵊⵏⴰⵣⵜ ⵏⵏⵙ ⴱⵍⴰ ⵢⵉⵅⴼ. ⵉⴼⵜⵓ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⵢⴰⵏ ⵃⵚⵚⵍⵓ ( ⵕⴱⴱⵉ ) ⵡⴰⵍⴰⴽⵉⵏ, ⵓⵔ ⴷⴰⵔⵙ ⵢⵉⵅⴼ. " ⵉⵚⵕⴼ ⵓⴳⵍⵍⵉⴷ ⵉⵎⴷⴷⵓⴽⴽⴰⵍ ⵏⵏⵙ, ⴰⵙⵉⵏ ⴷ ⴰⵔⴳⴰⵣ ⵖ ⵜⵅⵉⴱⵉⵢⵜ, ⵡⴰⵍⴰⴽⵉⵏ ⵓⵔ ⴷⴰⵔⵙ ⵢⵉⵅⴼ, ⵓⵔ ⵜ ⵉⵙⵙⵉⵏ ⵢⴰⵏ, ⴰⵢⵍⵍⵉⵖ ⵓⵔ ⵉⵍⵉ ⵢⵉⵅⴼ. ⵉⵏⴽⵔ ⵡⵓⴷⴰⵢ, ⵉⵏⵏⴰ ⴰⵙ: " ⵚⵕⴼ ⵜ ⵙ ⵉⵎⵉ ⵏ ⵍⵎⴷⵉⵏⵜ. " ⵉⴳⴰ ⴼⵍⵍⴰⵙ ⵉⵄⵙⵙⴰⵙⵏ ⵖ ⵢⵉⴹ ⵓⵍⴰ ⴰⵣⴰⵍ. ⵉⵏⴽⵔ ⵉⵎⵉⴽⵔ, ⵉⵙⵖ ⴽⴽⵓⵥ ⵉⴱⵓⴽⵉⵔⵏ ⵎⵇⵇⵓⵕⵏⵉⵏ, ⵍⴰⵏ ⵉⵙⴽⴰⵡⵏ ⵎⵇⵇⵓⵕⵏⵉⵏ. ⵉⴳⴳⴰⵡⵔ ⴰⵢⵍⵍⵉⵖ ⵉⵍⴽⵎ ⵢⵉⴹ. ⵉⵏⴽⵔ ⵉⵎⵉⴽⵔ, ⵢⴰⵙⵉ ⴷ ⴽⴽⵓⵥ ⵉⴱⵓⴽⵉⵔⵏ, ⵉⵙⵙⵔⵖ ⴼⵍⵍⴰⵙⵏ ⵛⵛⵎⵄ, ⴽⵓⵍⵍ ⵢⴰⵏ ⵉⴳⴰ ⴼⵍⵍⴰⵙ ⵙⵏⴰⵜ ⵜⴰⵛⵛⵎⵄⵉⵏ. ⵉⴼⵜⵓ ⴰⴷ ⵢⴰⵙⵉ ⴰⵎⴷⴷⴰⴽⴽⵯⵍ ⵏⵏⵙ ⵍⵍⵉ ⵉⵎⵎⵓⵜⵏ. ⵍⵍⵉⵖ ⵥⵕⴰⵏ ⵉⵄⵙⵙⴰⵙⵏ ⵖⴰⵢⴰⵏⵏ, ⵔⵡⵍⵏ. ⵉⴼⵜⵓ ⵓⵔⴳⴰⵣ, ⵢⴰⵙⵉ ⴰⵎⴷⴷⴰⴽⴽⵯⵍ ⵏⵏⵙ, ⵉⵎⴹⵍ ⵜ. ⴰⵢⵍⵍⵉⵖ ⵉⴼⴰⵡ ⵍⵃⴰⵍ, ⵍⴰⵃⵃ ⵍⵊⵏⴰⵣⵜ ⵍⵍⵉ. ⵉⴼⵜⵓ ⵡⵓⴷⴰⵢ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⴰ ⵙⵉⴷⵉ, ⵍⴰⵃⵃ ⵍⵊⵏⴰⵣⵜ ⵍⵍⵉ! " ⴼⵜⵓⵏ ⵉⵎⴷⴷⵓⴽⴽⴰⵍ ⵏ ⵓⴳⵍⵍⵉⴷ, ⴽⵛⵎⵏ ⵍⵃⵕⵓⵎ. ⵉⵚⵕⴼ ⵙⵔⵙⵏ ⵓⴳⵍⵍⵉⴷ, ⵉⴼⴽⴰ ⴰⵙⵏ ⵍⵄⴰⵀⴷ. ⴼⴼⵓⵖⵏ ⴷ, ⵄⴰⵡⴷⵏ ⵉ ⵓⴳⵍⵍⵉⴷ ⵖⵎⴽ ⵍⵍⵉ ⵉⵊⵕⴰⵏ. ⵉⴼⴽⴰ ⴰⵙⵏ ⵓⴳⵍⵍⵉⴷ ⵍⴽⵙⵓⵜ ⵉ ⵢⴰⵏ. ⴼⵜⵓⵏ. ⵀⴰ ⵓⴷⴰⵢ ⵢⵓⵛⴽⴰ ⴷ, ⵉⵏⵏⴰ ⵉ ⵓⴳⵍⵍⵉⴷ: " ⴰⵙⵉ ⴷ ⵜⴰⵏⵏⵄⴰⵎⵜ ⵍⵍⵉ ⴷⴰⵔⴽ ⵉⵍⵍⴰⵏ, ⵜⴳⵜ ⴰⵙ ⵎⵔⴰⵡⵜ ⵜⴰⵍⵢⴰⵇⵇⵓⵜⵉⵏ, ⵜⵏⵏⵓⵕⵥⵎⵜ ⴰⵙ ⵖ ⵍⵎⴷⵉⵏⵜ, ⴰⴷ ⵜⴼⵜⵜⵓ; ⴹⴼⵓⵕⵖ ⵜⵜ ⵏⴽⴽⵉ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵅⵢⴰⵔⵜ! " ⵉⴼⴽⴰ ⴰⵙ ⵓⴳⵍⵍⵉⴷ ⵜⴰⵏⵏⵄⴰⵎⵜ, ⵉⴳ ⴰⵙ ⵎⵔⴰⵡⵜ ⵜⴰⵍⵢⴰⵇⵓⵜⵉⵏ, ⵉⵏⵏⵓⵕⵥⵎ ⴰⵙ ⵡⵓⴷⴰⵢ ⵖ ⵍⵎⴷⵉⵏⵜ, ⵉⴹⴼⵓⵕ ⵜⵜ ⴽⵓⵍⵍ ⴰⵙⵙ. ⵀⴰ ⵉⵎⵉⴽⵔ, ⴷⴰⵔⵙ ⵍⴰⵅⴱⴰⵕ. ⵉⵃⴹⵓ ⵡⵓⴷⴰⵢ, ⴰⵢⵍⵍⵉⵖ ⵢⴰⴽⵯⵔ ⴰⵙ ⵜⵜ ⵉⵎⵉⴽⵔ. ⵉⵡⵉ ⵜⵜ, ⵉⴼⵍ ⵓⴷⴰⵢ, ⵉⵅⵍⴰ ⵖⵉⵏⵏ. ⵉⴼⵜⵓ ⵡⵓⴷⴰⵢ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⴰ ⵙⵉⴷⵉ, ⵜⴼⵜⴰ ⵜⴰⵏⵏⵄⴰⵎⵜ ⵍⵍⵉ ⵉⵢⵉ ⵜⴼⴽⵉⵜ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⵎⵏⴽ ⵜⵔⵉⵜ ⴰⴷ ⵜⵙⴽⵔⵜ, ⴰ ⵓⴷⴰⵢ? " ⵉⵏⵏⴰ ⴰⵙ: " ⴼⴽ ⵉⵢⵉ ⵙⵏⴰⵜ ⵜⴼⵇⵇⵉⵔⵉⵏ ⵛⵉⴱⵏⵉⵏ ⴱⴰⵀⵔⴰ, ⵛⴰⵟⵕⵏⵉⵏ, ⴰⴷ ⴼⵜⵓⵏⵜ, ⴰⴷ ⵙⵉⴳⴳⵍⵏⵜ ⵜⵉⴳⵯⵎⵎⴰ ⵖ ⵍⵎⴷⵉⵏⵜ. ⵉⵖ ⵓⴼⴰⵏⵜ ⵜⴰⴷⵓⵏⵜ ⵏ ⵜⴰⵏⵏⵄⴰⵎⵜ, ⵡⴰⴷ ⵍⵍⵉ ⵢⵉⵡⵉⵏ ⵜⴰⵏⵏⵄⴰⵎⵜ ⵉⵔⴰ ⴰⴷ ⴰⵙ ⵉⵖⵔⵙ. " ⵖ ⵍⵃⵉⵏ ⵉⵚⵕⴼ ⵓⴳⵍⵍⵉⴷ ⵙⵏⴰⵜ ⵜⵎⵖⴰⵔⵉⵏ ⵛⵉⴱⵏⵉⵏ. ⴰⵢⵍⵍⵉⵖ ⴷ ⵓⵛⴽⴰⵏⵜ, ⵉⵎⵍ ⴰⵙⵏⵜ ⵎⴰⴷ ⵜⵜⵉⵏⵉⵏⵜ. ⴼⵜⵓⵏⵜ. ⴰⵢⵍⵍⵉⵖ ⵜⵍⴽⵎ ⵢⴰⵜ ⴳⵉⵙⵏⵜ ⵜⵉⴳⵎⵎⵉ ⵏ ⵉⵎⵉⴽⵔ, ⵜⴰⴼ ⵏⵏ ⵜⴰⵎⵖⴰⵔⵜ ⵏⵏⵙ, ⵜⵏⵏⴰ ⴰⵙ: " ⴼⴽ ⵉⵢⵉ, ⴰ ⵍⴰⵍⵍⴰ, ⵉⵎⵉⴽ ⵏ ⵜⴰⴷⵓⵏⵜ ⵏ ⵜⴰⵏⵏⵄⴰⵎⵜ, ⵉⵖ ⴷⴰⵔⵎ ⵜⵍⵍⴰ. " ⵜⵏⴽⵔ ⵜⵎⵖⴰⵔⵜ, ⵜⴼⴽ ⴰⵙ ⵜⵜ. ⵜⵔⴰ ⵜⵎⵖⴰⵔⵜ ⴰⴷ ⵜⴼⴼⵓⵖ. ⵀⴰ ⴰⵔⴳⴰⵣ ⵉⴽⵛⵎ ⵏⵏ ⵜⵉⴳⵎⵎⵉ. ⵢⴰⴼ ⵏⵏ ⵜⴰⵎⵖⴰⵔⵜ, ⵜⵓⵙⵉ ⵜⴰⴷⵓⵏⵜ ⵏ ⵜⴰⵏⵏⵄⴰⵎⵜ. ⵉⵏⵏⴰ ⴰⵙ: " ⴰ ⵜⴰⵎⵖⴰⵔⵜ, ⵎⴰⵜⵜⴰ ⵡⴰⴷ ⵜⵓⵙⵉⴷ? " ⵜⵏⵏⴰ ⴰⵙ: " ⵜⴰⴷⵓⵏⵜ " ⵉⵙⵙⴽⵛⵎ ⵜⵜ ⵖⵉⵏⵏ, ⵉⵏⵖ ⵉⵜⵜ, ⵉⵎⴹⵍ ⵜⵜ ⵖ ⵜⴳⵎⵎⵉ ⵏⵏⵙ. ⵉⵍⵀⵓ ⴰⵔ ⵉⴽⴽⵉⵜ ⵜⴰⵎⵖⴰⵔⵜ ⵏⵏⵙ. ⵉⵏⴽⵔ ⵡⵓⴷⴰⵢ, ⵍⴰⵃⵃ ⵜ ⴷ ⵜⵎⵖⴰⵔⵜ. ⵉⵏⵏⴰ ⵉ ⵓⴳⵍⵍⵉⴷ: " ⵙⴽⵔ ⵢⴰⵜ ⵏⵏⵣⴰⵀⵜ ⵉⴼⵓⵍⴽⵉⵏ ⴱⴰⵀⵔⴰ. " ⵉⵍⵍⵀⵓ ⵓⴳⵍⵍⵉⴷ, ⵉⵙⴽⵔ ⵏⵏⵣⴰⵀⵜ, ⵉⵄⵕⴹ ⴽⵓⵍⵍⵓ ⵎⴷⴷⵏ ⵍⵍⵉ ⵍⵍⴰⵏⵉⵏ ⵖ ⵍⵎⴷⵉⵏⵜ, ⵏⵙⵉⵏ ⵖⵉⵏⵏ. ⵉⵏⴽⵔ ⵡⵓⴷⴰⵢ, ⵉⴼⴽ ⴰⵙⵏ ⵍⵅⵎⵕ. ⵙⵡⴰⵏ ⵜ. ⵉⵍⵍⵀⵓ ⵡⵓⴷⴰⵢ ⴰⵔ ⵉⵙⵙⴼⵍⵉⴷ ⴽⵓⵍⵍⵓ ⵢⴰⵏ ⵎⴰ ⵉⵜⵜⵉⵏⵉ. ⵍⵍⵉⵖ ⵙⴽⵔⵏ, ⵢⴰⴼ ⵏⵏ ⵡⵓⴷⴰⵢ ⵡⴰⵍⵍⵉ ⴰⵔ ⵉⵜⵜⵉⵏⵉ: " ⵏⴽⴽⵉ ⴰⴷ ⵢⵓⵙⵉⵏ ⵍⵎⴰⵍ ⵏ ⵓⴳⵍⵍⵉⴷ! ⵏⴽⴽⵉ ⴰⴷ ⵢⵓⵙⵉⵏ ⵜⴰⵏⵏⵄⴰⵎⵜ ⵏ ⵓⴳⵍⵍⵉⴷ! " ⵉⵏⴽⵔ ⵡⵓⴷⴰⵢ, ⵢⴰⵙⵉ ⴷ ⵍⵎⵓⵙ, ⵉⴽⴽⵙ ⴰⵙ ⵜⴰⵎⴰⵔⵜ ⵏⵏⵙ ⴽⵓⵍⵍⵓ ⵜⵜ. ⵉⴼⵜⵓ, ⵉⴳⴰ ⵉⵄⵙⵙⴰⵙⵏ ⵖ ⵉⵎⵉ ⵏ ⵍⵇⵚⴱⵜ ⵏ ⵓⴳⵍⵍⵉⴷ. ⵉⴼⵜⵓ ⵡⵓⴷⴰⵢ, ⵉⴼⵕⵃ, ⵉⵙⴽⵔ ⵙ ⵍⵅⵎⵕ ⴱⴰⵀⵔⴰ, ⵉⵏⵏⴰ: " ⵏⴽⴽⵉ ⵓⴼⵉⵖ ⴰⵎⴷⴷⴰⴽⴽⵯⵍ ⵉⵏⵓ! " ⵖⵉⵍⴰⴷ, ⴰⵔⴳⴰⵣ ⵉⵏⴽⵔ, ⵢⴰⴼ ⴷ ⵢⵉⵅⴼ ⵏⵏⵙ ⴱⵍⴰ ⵜⴰⵎⴰⵔⵜ. ⵢⴰⵙⵉ ⴷ ⵍⵎⵓⵙ ⵏⵏⵙ, ⵉⴼⵜⵓ ⵓⵔⴳⴰⵣ ⴰⵢⵍⵍⵉⵖ ⵉⵍⴽⵎ ⵓⴷⴰⵢ. ⵉⴽⴽⵙ ⴰⵙ ⵜⴰⵎⴰⵔⵜ ⵏⵏⵙ, ⵉⴽⴽⵙ ⵉ ⴽⵓⵍⵍⵓ ⵉⵔⴳⴰⵣⵏ ⵜⵉⵎⴰⵔⵉⵡⵉⵏ ⵏⵏⵙⵏ ⵣⵓⵏⴷ ⵏⵜⵜⴰ. ⵉⴳⴳⴰⵡⵔ ⴰⵢⵍⵍⵉⵖ ⵉⴼⴰⵡ ⵍⵃⴰⵍ. ⵉⵏⴽⵔ ⵡⵓⴷⴰⵢ, ⵉⴼⵜⵓ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⵏⴽⴽⵉ, ⵓⴼⵉⵖ ⴰⵎⴷⴷⴰⴽⴽⵯⵍ ⵉⵏⵓ! " ⵉⵏⵏⴰ ⴰⵙ: " ⵎⴰⵏⵣⴰ ⵜ? " ⵉⵏⵏⴰ ⴰⵙ: " ⵢⵓⵊⴰⴷ. " ⵉⴼⵜⵓ ⵡⵓⴷⴰⵢ, ⵉⴽⵛⵎ ⴷ ⵍⵇⵚⴱⵜ, ⵢⴰⴼ ⵏⵏ ⴽⵓⵍⵍⵓ ⵎⴷⴷⵏ ⵍⵍⵉ ⵖⵉⵏⵏ ⵉⵍⵍⴰⵏ ⴱⵍⴰ ⵜⵉⵎⴰⵔⵉⵡⵉⵏ! ⵉⴼⵜⵓ ⵡⵓⴷⴰⵢ, ⵉⵏⵏⴰ ⵉ ⵓⴳⵍⵍⵉⴷ: " ⵏⴽⴽⵉ, ⵄⵍⵍⵎⵖ ⵜ ⵙ ⵜⵎⴰⵜⴰⵔⵜ, ⴽⴽⵙⵖ ⴰⵙ ⵜⴰⵎⴰⵔⵜ ⵏⵏⵙ! ⵉⵎⵉⵍ, ⴰⴼⵖ ⵏⵏ ⴽⵓⵍⵍⵓ ⵎⴰ ⵉⵍⵍⴰⵏ ⵖⵉⵏⵏ ⴱⵍⴰ ⵜⴰⵎⴰⵔⵜ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵎⵎⴰ ⵜⵉⵏⴽ, ⴰ ⵓⴷⴰⵢ, ⵍⴰⵃⵃ ⵜⵜ ⴷⴰⵔⴽ. " ⵉⴳⴳⵔ ⴰⵙ ⵓⴷⴰⵢ, ⵉⵚⵎⵎⵓ. ⵢⴰⵎⵥ ⵜ ⵓⴳⵍⵍⵉⴷ, ⵉⵏⵖ ⵉⵜ ⵖⵉⵏⵏ. ⵜⴽⵎⵎⵍ ⵍⵇⵉⵚⵜ. 3. ⵍⵇⵉⵚⵜ ⵏ ⵙⵉⵏ ⵉⴼⵔⵅⴰⵏ ⴷ ⵢⴰⵜ ⵜⴰⵖⵥⵏⵜ. ⵉⵍⵍⴰ ⵉⴽⴽⴰ ⵜ ⵉⵏⵏ ⵢⴰⵏ ⵓⵔⴳⴰⵣ ⴷ ⵢⴰⵜ ⵜⵎⵖⴰⵔⵜ. ⵍⵍⴰⵏ ⴷⴰⵔⵙⵏ ⵙⵉⵏ ⵉⴼⵔⵅⴰⵏ, ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴼⵔⵓⵅⵜ. ⴰⵔ ⵉⴼⵜⵜⵓ ⴱⴰⴱⴰⵜⵙⵏ, ⴰⵔ ⵉⵜⵜⵚⵢⵢⴰⴷ. ⴰⵔ ⴷ ⵉⵜⵜⴰⵡⵉ ⵙⵏⴰⵜ ⵜⵙⴽⵯⵔⵉⵏ ⵉ ⵡⴰⵙⵙ. ⴰⵔ ⴰⴽⴽⴰⵏ ⵢⴰⵜ ⵉ ⵉⴼⵔⵅⴰⵏ, ⴰⵔ ⵛⵜⵜⴰⵏ ⵢⴰⵜ ⵙ ⵙⵉⵏ ⵉⵜⵙⵏ. ⴰⵢ ⵍⵍⵉⵖ ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵖⵉⵔ ⴰⴷ ⵜⵊⵍⵓⵜ ⵉⴼⵔⵅⴰⵏ ⴰ, ⵓⴽⴰⵏ ⴰⵔ ⵏⵛⵜⵜⴰ ⵢⴰⵜ ⵜⵙⴽⴽⵯⵓⵔⵜ ⵉ ⵢⴰⵏ ⴳⵉⴳⵏⵖ. " ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: " ⵎⵍⵉⵃ! " ⵉⴼⵜⵓ ⴱⴰⴱⴰⵜⵙⵏ, ⵉⵏⵏⴰ ⵉ ⵉⴼⵔⵅⴰⵏ ⴰⵏⵏ, ⵉⵏⵏⴰ ⴰⵙⵏ: " ⵕⵡⴰⵃⵜ, ⴰ ⵓⵍⴰⴷⵉ, ⴰⴷ ⵜⵃⵡⵡⵚⵎ! " ⵉⴼⴽⴰ ⴰⵙⵏ ⵜⵓⵎⵎⴰⵥⵜ ⵏ ⵍⴳⵔⴳⴰⵄ ⵉ ⵢⴰⵏ. ⵉⴼⵜⵓ, ⵉⵎⵓⵏ ⴷⵉⵙⵏ, ⴰⴷ ⵜⵏ ⵉⵊⵍⵓ. ⴰⵔ ⵉⴼⵜⵜⵓ ⴱⴰⴱⴰⵜⵙⵏ, ⵉⵣⵡⵓⵔ ⴰⵙⵏ, ⴰⵔ ⵜⴼⵜⵜⵓ ⵜⴼⵔⵓⵅⵜ ⵖ ⵜⵖⵔⴷⵉⵏ ⵏⵏⵙⵏ. ⴰⵔ ⵜⵙⵔⵓⵙ ⴽⵓⵍⵍ ⵍⵅⵍⴼⵜ ⵙ ⵢⴰⵜ ⵜⴰⵍⴳⵔⴳⴰⵄⵜ. ⵉⴼⵜⴰ ⴷⵉⴷⵙⵏ, ⴰⵢ ⵍⵍⵉⴳ ⵍⴽⵎⵏ ⵢⴰⵏ ⵍⵅⵍⴰ. ⵉⵏⵏⴰ ⴰⵙⵏ: " ⵛⴰⵡⵔ ⴰⵜ, ⴰ ⵓⵍⴰⴷⵉ, ⵖⵉⴷ, ⴰⵔ ⴷ ⵓⵔⵔⵉⵖ! " ⴳⴳⴰⵡⵔⵏ ⵖⵉⵏⵏ, ⴰⵢⵍⵍⵉⵖ ⵉⵍⴽⵎ ⵍⵎⵖⵔⴱ. ⵜⵏⵏⴰ ⴰⵙ ⵜⴼⵔⵓⵅⵜ: " ⵕⵡⴰⵃ, ⴰ ⴳⵯⵎⴰ, ⴰⴷ ⵏⴼⵜⵓ ⵙ ⵜⴳⵎⵎⵉ. " ⵣⴰⵢⴷⵏ, ⵜⴰⴱⵄⴰⵏ ⵍⴳⵔⴳⴰⵄ ⴰⵢⵍⵍⵉⵖ ⵍⴽⵎⵏ ⵜⵉⴳⵎⵎⵉ. ⴽⵛⵎⵏ ⵜⵉⴳⵎⵎⵉ, ⵏⵏⴰⵏ ⵉ ⴱⴰⴱⴰⵜⵙⵏ: " ⵎⴰⵏⵉⵖ ⴰⵖ ⵜⴼⵍⵜ? " ⵉⵏⵏⴰ ⴰⵙⵏ: " ⴰ ⵓⵍⴰⴷⵉ, ⵎⴰⵜⵓⵏ ⴰⴷ ⵉⵏⵏⴰⵏ ⴰⴷ ⴽⵯⵏ ⵊⵍⵓⵖ! " ⵜⵏⵏⴰ ⴰⵙ: " ⵡⴰⵅⵅⴰ, ⴰⵙⴽⴽⴰ ⵔⴰⴷ ⵏⴼⵜⵓ! " ⴰⵙⴽⴽⴰ ⵍⵍⵉ ⴼⵜⴰⵏ ⴷ ⴱⴰⴱⴰⵜⵙⵏ ⵙ ⵢⴰⵏ ⵍⵅⵍⴰ. ⵉⵏⵏⴰ ⴰⵙⵏ ⴱⴰⴱⴰⵜⵙⵏ: " ⴳⴳⴰⵡⵔ ⴰⵜ ⵖⵉⴷ, ⴰⵔ ⴷ ⴰ ⵉⵜⵜⵃⵕⵕⴰⴽ ⵓⵥⵕⵓ ⴰ; ⵓⴽⴰⵏ ⵓⵔⵔⵉⵖ ⴷ! " ⴳⴳⴰⵡⵔⵏ ⵉⴼⵔⵅⴰⵏ ⴰⵏⵏ ⴽⵍⵜ ⵉⵢⵢⴰⵎ, ⵓⵔ ⴷⴰⵔⵙⵏ ⵎⴰⴷ ⵛⵜⵜⴰⵏ. ⵜⴽⵛⵎ ⵏⵏ ⵙ ⵢⴰⵏ ⵉⴼⵔⵉ, ⵜⴰⴼ ⵏⵏ ⴳⵉⵙ ⵢⴰⵜ ⵜⴰⵖⵥⵏⵜ. ⵜⴰⴼ ⵜⵜ ⵉⵏⵏ ⴰⵔ ⵜⵙⴽⴰⵔ ⴰⵖⵔⵓⵎ. ⵜⴰⵖⵥⵏⵜ ⴰⵏⵏ ⵜⵄⵎⴰ. ⴰⴷ ⵓⴽⴰⵏ ⵜⵙⴽⵔ ⵜⴰⵏⴳⵓⵍⵜ, ⵜⴰⵙⵉ ⵜⵜ ⵜⴼⵔⵓⵅⵜ. ⵍⵍⵉⵖ ⵜⵓⵙⵉ ⴰⵖⵔⵓⵎ ⵉⴳⴳⵓⵜⵏ, ⵜⵓⵔⵔⵉ ⵙ ⴷⴰⵔ ⴳⵯⵎⴰⵙ, ⵜⵏⵏⴰ ⴰⵙ ⵉ ⴳⵯⵎⴰⵙ: " ⴰⵎⵥ, ⴰⴷ ⵜⵛⵛⵜ. " ⵛⵛⵉⵏ ⴰⵖⵔⵓⵎ ⴰⵏⵏ, ⴳⴳⴰⵡⵔⵏ ⴷⴰⵖ ⴽⵍⵜ ⵉⵢⵢⴰⵎ. ⵜⵏⵏⴰ ⴰⵙ ⵜⴼⵔⵓⵅⵜ ⴰⵏⵏ: " ⵔⴰⴷ ⴼⵜⵓⵖ ⴰⴷ ⴷ ⴰⵡⵉⵖ ⴷⴰⵖ ⴰⵖⵔⵓⵎ. " ⵉⵏⵏⴰ ⴰⵙ ⴳⵯⵎⴰⵙ: " ⵕⵡⴰⵃ ⴰⵏⵏ ⵏⵎⵓⵏ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵖⵉⵍⵍⵉ ⵖ ⴰⴷ ⵜⵜⴰⵡⵉⵖ ⴰⵖⵔⵓⵎ, ⵜⵍⵍⴰ ⴳⵉⵙ ⵜⴰⵖⵥⵏⵜ: ⵔⴰⴷ ⴰⵖ ⵜⵛⵛ! " ⵉⵏⵏⴰ ⴰⵙ ⴳⵯⵎⴰⵙ: " ⵖⵉⵔ ⴰⵏⵏ ⵏⵎⵓⵏ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵕⵡⴰⵃ ⴰⵏⵏ ⵏⵎⵓⵏ, ⵡⴰⵍⴰⴽⵉⵏ ⴰⴷ ⵓⵔ ⵜⴹⵚⵚⴰⵜ! " ⵉⵏⵏⴰ ⴰⵙ ⴳⵯⵎⴰⵙ: " ⵓⵔ ⵔⴰⴷ ⴹⵚⵚⴰⵖ! " ⴼⵜⵓⵏ, ⵎⵓⵏⴻⵏ ⴷⴰⵔ ⵜⴰⵖⵥⵏⵜ. ⴽⵛⵎⵏ. ⴰⵔ ⵜⵜⴰⴽⵯⵔ ⴰⵖⵔⵓⵎ. ⵓⴽⴰⵏ ⴰⵔ ⵉⴹⵚⵚⴰ ⴳⵯⵎⴰⵙ. ⵜⵙⵙⴼⵍⴷ ⴰⵙⵏ ⵜⴰⵖⵥⵏⵜ. ⵜⵏⵏⴰ ⵉ ⵍⴱⴰⴱ: " ⵇⵇⵏ! " ⵉⵇⵇⵏ ⵍⴱⴰⴱ. ⵜⴰⵎⵥ ⵉⴼⵔⵅⴰⵏ ⴰⵏⵏ, ⵜⵃⴹⵓ ⵜⵏ. ⴰⵔ ⴰⵙⵏ ⵜⴰⴽⴽⴰ ⴰⴷ ⵛⵜⵜⴰⵏ, ⵎⵏ ⵖⵉⵏⵏ ⴰⵔ ⵜⵏ ⵜⵜⵄⵍⴰⴼ. ⵍⵍⵉⵖ ⵊⵊⵉⵏ: " ⵕⵡⴰⵃ ⴰⵜ, ⴰⵡⵉ ⴰⵜ ⴷ ⵉⴽⵛⵛⵓⴹⵏ. " ⴼⵜⵓⵏ ⵉⴼⵔⵅⴰⵏ ⴰⵏⵏ, ⴰⵔ ⴰⵍⵍⴰⵏ. ⵢⴰⵛⴽ ⵉⴷ ⵙⵔⵙⵏ ⵢⴰⵏ ⵓⵜⴱⵉⵔ, ⵉⵏⵏⴰ ⴰⵙⵏ: " ⵎⴰ ⴽⵯⵏ ⵢⴰⵖⵏ? " ⵏⵏⴰⵏ ⴰⵙ: " ⵜⴰⵖⵥⵏⵜ ⴰⴷ ⵔⴰⴷ ⴰⵖ ⵜⵛⵛ. " ⵉⵏⵏⴰ ⴰⵙⵏ ⵓⵜⴱⵉⵔ: " ⵉⵖ ⵜⵍⴽⵎⴻⵎ ⵙ ⴷⴰⵔ ⵜⴰⵖⵥⵏⵜ, ⵜⴰⵊⵊⵉⵎ ⵜⵜ ⴰⵔ ⴷ ⵜⵙⵙⵔⵖ ⴰⴼⵕⵕⴰⵏ, ⵜⴷⵃⵉⵎ ⵜⵜ ⵉⵏⵏ ⴳⵉⵙ! " ⵓⵊⵊⴰⵏ ⵜⵜ. ⵍⵍⵉⵖ ⵜⵙⵙⵔⵖⴰ ⴰⴼⵕⵕⴰⵏ, ⴷⵃⵉⵏ ⵜⵜ ⵉⵏⵏ ⴳⵉⵙ. ⵍⵍⵉⵖ ⵜⵎⵎⵓⵜ, ⴼⵜⵓⵏ, ⴰⵔ ⵜⵜⵍⵍⵉⵏ ⵖ ⴷⴷⵓⵏⵉⵜ. ⴼⵜⴰⵏ, ⴰⵢ ⵍⵍⵉⵖ ⵍⴽⵎⵏ ⵢⴰⵏ ⵍⵄⵉⵏ. ⵍⵄⵉⵏ ⴰⵏⵏ, ⵡⴰ ⵏⵏⴰ ⴳⵉⵙ ⵉⵙⵡⴰⵏ, ⴰⵔ ⵉⵜⵜⴳⴳⴰ ⴰⵜⴱⵉⵔ. ⵉⴼⵜⵓ ⴳⵯⵎⴰⵙ, ⵉⵙⵓ ⴳⵉⵙ, ⵉⴳ ⴰⵜⴱⵉⵔ! ⵜⴼⵜⵓ ⵜⴼⵔⵓⵅⵜ, ⴰⵔ ⵜⵜⵍⵍⵉ ⵖ ⴷⴷⵓⵏⵉⵜ ⵡⴰⵃⴷⵓ ⵜⵜ, ⴰⵢⵍⵍⵉⵖ ⵜⵍⴽⵎ ⵜⵉⴳⵎⵎⵉ ⵏ ⵢⴰⵏ ⵓⴳⵍⵍⵉⴷ. ⵉⵥⵕ ⵜⵜ ⵓⴳⵍⵍⵉⴷ ⴰⵏⵏ, ⵉⵏⵏⴰ ⴰⵙ: " ⵖⵉⵔ ⴰⴷ ⴽⵎ ⵜⴰⵀⵍⵖ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵏⴽⴽⵉⵏ ⵓⵔ ⵔⴰ ⵉⵢⵉ ⵜⵜⴰⵀⵍⵜ ⵖⵉⵔ ⵉⵖ ⵉⵢⵉ ⵜⵉⵡⵉⵜ ⴳⵯⵎⴰ! " ⵉⵏⵏⴰ ⴰⵙ ⵓⴳⵍⵍⵉⴷ ⴰⵏⵏ: " ⴳⵯⵎⴰⵎ ⵎⴰⵏⵉⵖ ⵉⵍⵍⴰ? " ⵜⵏⵏⴰ ⴰⵙ ⵜⴼⵔⵓⵅⵜ: " ⴳⵯⵎⴰ ⵉⴳⴰ ⴰⵜⴱⵉⵔ. ⵀⴰ ⵜ ⵉⵏⵏ ⵖ ⵉⴳⴳⵉ ⵏ ⵜⴳⵎⵎⵉ ⵏⵏⴽ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵖⵉⵔ ⴰⴷ ⵜ ⵉⴷ ⴰⵡⵉⵖ. " ⵉⴼⵜⵓ ⵓⴳⵍⵍⵉⴷ, ⵢⴰⵎⵥ ⵜ. ⵉⵏⵏⴰ ⴰⵙ: " ⵎⴰⵏⵉⵖ ⵉⵙⵡⴰ ⵓⵜⴱⵉⵔ ⴰ? " ⵜⵏⵏⴰ ⴰⵙ ⵜⴼⵔⵓⵅⵜ: " ⴰⵜⴱⵉⵔ ⴰ ⵉⵙⵡⴰ ⵖ ⵢⴰⵏ ⵍⵄⵉⵏ ⵖ ⵍⵅⵍⴰ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵖⵉⵔ ⴰⴷ ⵔⴰⵔⵖ ⴰⴼⵔⵓⵅ ⴰ, ⴰⵔ ⴷ ⵉⴳ ⴱⵏⴰⴷⵎ. " ⵉⴼⵜⵓ ⵓⴳⵍⵍⵉⴷ ⴰⵏⵏ. ⵍⵍⵉⵖ ⵉⵍⴽⵎ ⵍⵄⵉⵏ ⴰⵏⵏ, ⵉⵍⵓⵃ ⵜ ⵉⵏⵏ ⴳⵉⵙ. ⵉⴼⴼⵓⵖ, ⵉⴳⴰ ⴰⵜⵔⵔⴰⵙ. ⵉⵏⵏⴰ ⴰⵙ: " ⵕⵡⴰⵃ ⵙ ⴷⴰⵔ ⵓⵍⵜⵎⴰⴽ! " ⴼⵜⵓⵏ. ⵍⵍⵉⵖ ⵍⴽⵎⵏ ⵓⵍⵜⵎⴰⵙ, ⵉⵏⵏⴰ ⴰⵙ: " ⵖⵉⵔ ⴰⴷ ⵜⴰⵀⵍⵖ ⵓⵍⵜⵎⴰⴽ! " ⵉⵏⵏⴰ ⴰⵙ: " ⵉⵖ ⵜⵔⵉⵜ ⴰⴷ ⵜⵜⴰⵀⵍⵜ ⵓⵍⵜⵎⴰ, ⵜⵜⴰⵀⵍ ⵜⵜ! " ⵉⴼⵜⵓ ⵓⴳⵍⵍⵉⴷ, ⵉⵙⴽⵔ ⴰⵙ ⵙⴱⵄⴰ ⵉⵢⵢⴰⵎ ⵏ ⵜⵎⵖⵔⴰ, ⵉⵜⴰⵀⵍ ⵜⵜ. ⴳⴳⴰⵡⵔⵏ. ⵍⵍⵉⵖ ⵉⵎⵎⵓⵜ ⵓⴳⵍⵍⵉⴷ ⴰⵏⵏ, ⴳⵉⵏ ⴳⵯⵎⴰⵙ ⵏ ⵜⵎⵖⴰⵔⵜ ⴰⵏⵏ, ⵉⴳⴰ ⴰⴳⵍⵍⵉⴷ. / / ⵎⵏ ⵖⵉⵏⵏ ⴼⵍⵖ ⵜⵏ, ⴰⵛⴽⵖ ⴷ ⵙ ⵖⵉⴷ. 4. ⵍⵇⵇⵉⵚⵜ ⵏ ⵍⵃⵟⵟⴰⴱ. ⵉⴽⴽⴰ ⵜ ⵉⵏⵏ ⵢⴰⵏ ⵓⵔⴳⴰⵣ, ⵓⵔ ⵉⴳⵉ ⵍⵎⵄⵉⵛⵜ ⵏⵏⵙ ⵖⵉⵔ ⵉⴽⵛⵛⵓⴹⵏ. ⵉⴼⵜⵓ ⵢⴰⵏ ⵡⴰⵙⵙ, ⴰⵔ ⵉⵜⵜⴽⴽⵯⵎ ⵢⴰⵏ ⵓⴳⵊⴷⵉ, ⴰⵢ ⵍⵍⵉⵖ ⵉⵙⴰⵡⵍ ⴽⵔⴰ ⵖ ⵓⴳⵊⴷⵉ ⵍⵍⵉ, ⵉⵏⵏⴰ ⴰⵙ: " ⵏⴽⴽⵉ ⴱⴰⴱ ⵓⵍⵍⴰⵀ ⵓ ⴱⵛⵛⵕⵄ ⴷⵉⴷⴽ! ⴰⴷ ⵉⵢⵉ ⵜⴰⵊⵊⵉⵜ! ⵎⴰ ⵉⵢⵉ ⵜⴹⴼⴰⵕⵜ? ⵓⵔ ⵉⵢⵉ ⵜⴹⴼⴰⵕⵜ ⵍⵃⵇⵇ ⵏ ⴷⴷⵓⵏⵉⵜ ⵓⵍⴰ ⵡⵉⵏ ⵍⵉⵅⵔⵜ! " ⵉⵏⵏⴰ ⴰⵙ ⵡⴰⵍⵍⵉ: " ⴰⵕⴰ, ⴼⴽ ⵉⵢⵉ ⵎⴰⴷ ⵛⵜⵜⴰⵖ, ⵓⴽⵯⴰⵏ ⴰⵊⵊⵖ ⴽ! " ⵉⵏⵏⴰ ⴰⵙ: " ⵀⴰⴽ ⴰⵣⵔⴳ ⴰⴷ! ⵉⵖ ⴰⵙ ⵜⵏⵏⵉⵜ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⴰⵏ! ', ⵀⴰⵜⵉ, ⵔⴰⴷ ⴰⴽ ⵉⵥⴹ ⴰⴳⴳⵯⵔⵏ. " ⵉⵏⵏⴰ ⴰⵙ: " ⵎⵍⵉⵃ! " ⵢⴰⵡⵉ ⵡⴰⵍⵍⵉ ⴰⵣⵔⴳ ⵙ ⵜⴳⵎⵎⵉ. ⵉⵍⴽⵎ ⵜⵉⴳⵎⵎⵉ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⵉⵢⵉ ⴷ ⵜⵉⵡⵉⵜ? " ⵉⵏⵏⴰ ⴰⵙ ⵓⵔⴳⴰⵣ: " ⵉⵡⵉⵖ ⴰⵎ ⴷ ⵢⴰⵏ ⵓⵣⵔⴳ. ⴰⴷ ⴰⵙ ⵓⴽⴰⵏ ⵜⵏⵏⵉⵜ: ' ⵙⴽⵔⵔ ⵎⴰⴷ ⵙⴽⵔⵏ ⵉⵣⵔⴳⴰⵏ ', ⵉⵔⴰ ⴰⴷ ⵉⵥⴹ ⴰⴳⴳⵯⵔⵏ! " ⵜⵏⵏⴰ ⴰⵙ: " ⵎⵍⵉⵃ! ⴰⵕⴰ ⵜ ⵉⴷ! " ⵜⴰⵎⵥ ⵜⵎⵖⴰⵔⵜ ⵍⵍⵉ ⴰⵣⵔⴳ, ⵜⵙⵔⵙ ⵜ ⵖ ⵡⴰⴽⴰⵍ, ⵜⵏⵏⴰ ⴰⵙ: " ⵙⴽⵔ ⵎⴰⴷ ⵙⵔⴽⵏ ⵉⵣⵔⴳⴰⵏ! " ⴰⵔ ⵉⵥⵥⴰⴹ ⵓⵣⵔⴳ ⴰⴳⴳⵯⵔⵏ, ⴰⵢⵍⵍⵉⵖ ⵜⵏ ⵢⵓⴷⴰ. ⴰⵔ ⵙⵙⵏⵡⴰⵏ, ⴰⵔ ⵜⵜⵄⵊⴰⵏⴻⵏ, ⴰⵔ ⵙⴽⴰⵔⵏ ⴰⵢⵏⵏⴰ ⵔⴰⵏ. ⵜⴽⴽⴰ ⴰⵔ ⵢⴰⵏ ⵡⴰⵙⵙ, ⵜⴰⵛⴽ ⵉⴷ ⵙ ⴷⴰⵔⵙⵏ ⵜⴼⵇⵇⵉⵔⵜ. ⵜⵏⵏⴰ ⴰⵙⵏ: " ⴰ ⵕⴱⴱⵉ, ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ! " ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ: " ⴼⵜⵓ ⵙ ⴷⴰⵔ ⵓⵣⵔⴳ, ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⴰⵏ! ' " ⵜⴼⵜⵓ ⵜⴼⵇⵇⵉⵔⵜ ⵍⵍⵉ, ⵜⵏⵏⴰ ⴰⵙ ⵖⵉⴽ ⵍⵍⵉ. ⴰⵔ ⵉⵥⵥⴰⴹ ⵓⵣⵔⴳ ⵍⵍⵉ. ⵜⴰⵙⵉ ⴰⴳⴳⵯⵔⵏ, ⵜⴼⵜⵓ, ⵜⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⵢⴰⴹⵏⵉⵏ, ⵜⴰⵛⴽ ⵉⴷ ⵙ ⵜⴳⵎⵎⵉ ⵏⵏⵙⵏ, ⵜⴰⵙⵉ ⴷⵉⴷⵙ ⵢⴰⵏ ⵓⵣⵔⴳ ⵣⵓⵏⴷ ⵓⴽⴰⵏ ⵡⴰⵏⵏ. ⵜⴰⵛⴽ ⵉⴷ ⵙⵔⵙⵏ, ⵜⵏⵏⴰ ⴰⵙⵏ: " ⵄⵍⴰ ⵕⴱⴱⵉ, ⴰ ⴰⵢⵜ ⵜⴳⵎⵎⵉ, ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ! " ⵏⵏⴰⵏ ⴰⵙ: " ⴽⵛⵎ, ⴼⵜⵓ ⴷⴰⵖ ⵙ ⴷⴰⵔ ⵓⵣⵔⴳ, ⵜⵏⵏⵉⵜ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⴰⵏ! ' " ⵜⴼⵜⵓ ⵙ ⴷⴰⵔ ⵓⵣⵔⴳ ⵍⵍⵉ, ⵜⵏⵏⴰ ⴰⵙ ⵖⵉⴽ ⵍⵍⵉ. ⵜⴰⵙⵉ ⴷ ⴰⴳⴳⵯⵔⵏ. ⵜⵙⵙⵓⴼⵖ ⴷ ⴰⵣⵔⴳ ⵏⵏⵙ ⵖ ⴷⴷⵓ ⵓⴷⵔⴱⴰⵍ, ⵜⵙⵔⵙ ⵜ ⵉⵏⵏ. ⵜⴰⵙⵉ ⴷ ⵡⴰⵏⵏ, ⵜⴳ ⵜ ⵉⵏⵏ ⵖ ⴷⴷⵓ ⵓⴷⵔⴱⴰⵍ ⵏⵏⵙ, ⵜⴼⵜⵓ. ⵜⴰⵛⴽ ⵉⵏⵏ ⴷⴰⵖ ⵜⵎⵖⴰⵔⵜ ⵍⵍⵉ, ⵍⴰⵍⵍ ⵏ ⵜⴳⵎⵎⵉ, ⵜⵏⵏⴰ ⵉ ⵓⵣⵔⴳ: " ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⴰⵏ! " ⵓⵔ ⵉⵔⵉ ⴰⴷ ⵉⵅⴷⵎ. ⵜⵏⵏⴰ ⵜ ⵉ ⵓⵔⴳⴰⵣ ⵏⵏⵙ. ⵢⴰⵙⵉ ⵓⵔⴳⴰⵣ ⵍⵍⵉ ⴰⵣⵔⴳ ⵍⵍⵉ, ⵢⴰⵍⵍ ⵜ ⴰⵔ ⵉⴳⵏⵏⴰ, ⵢⵓⵜ ⵉⵙⵙ ⴰⴽⴰⵍ, ⵉⵕⵥ. ⵉⴳⵏ. ⵍⵍⵉⵖ ⵉⴼⴼⵓ ⵍⵃⴰⵍ, ⵢⴰⵙⵉ ⴷⴰⵖ ⴰⵛⴰⵇⵇⵓⵕ ⵏⵏⵙ, ⵉⴼⴼⵓⵖ, ⵉⵡⴰⵄⴷ ⵜⴰⴳⴰⵏⵜ, ⴰⵢⵍⵍⵉⵖ ⵉⵍⴽⵎ ⴰⴳⵊⴷⵉ ⵍⵍⵉ. ⴰⵔ ⴷⴰⵖ ⵉⵜⵜⴽⴽⵯⵎ ⴰⴳⵊⴷⵉ ⵍⵍⵉ, ⵉⵙⴰⵡⵍ ⴷ ⴷⴰⵖ ⵡⴰⵍⵍⵉ ⵖⵉⵏⵏ, ⵉⵏⵏⴰ ⴰⵙ: " ⵏⴽⴽⵉ ⴱⴰⴱ ⵓⵍⵍⴰⵀ ⵓ ⴱⵛⵛⵕⵄ! " ⵉⵏⵏⴰ ⴰⵙ: " ⵎⴰⴷ ⴷⴰⵖ ⵜⵔⵉⵜ? ⴰⵣⵔⴳ ⴼⴽⵉⵖ ⴰⴽ ⵜ! " ⵉⵏⵏⴰ ⴰⵙ: " ⴼⴽ ⵉⵢⵉ ⵎⴰⴷ ⵛⵜⵜⴰⵖ. " ⵉⴼⴽⴰ ⴰⵙ ⵢⴰⵜ ⵜⵣⵍⴰⴼⵜ, ⵉⵏⵏⴰ ⴰⵙ: " ⵉⵖ ⵜⵔⵉⵜ ⴰⴷ ⵜⵛⵛⵜ, ⵜⵏⵏⵉⵜ ⵉ ⵜⵣⵍⴰⴼⵜ: ' ⵙⴽⵔ ⵎⴰⴷ ⵙⴽⵔⵏ ⵉⵣⵍⴰⴼⵏ! ' " ⵉⵏⵏⴰ ⴰⵙ: " ⵎⵍⵉⵃ! " ⵉⵣⴰⵢⴷ ⵓⵔⴳⴰⵣ ⵍⵍⵉ, ⵉⵍⴽⵎ ⵏⵏ ⵜⵉⴳⵎⵎⵉ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴰⵖ ⴷ ⵜⵉⵡⵉⵜ? " ⵉⵏⵏⴰ ⴰⵙ: " ⵓⵔ ⴰⵎ ⴷ ⵉⵡⵉⵖ ⵖⵉⵔ ⵢⴰⵜ ⵜⵣⵍⴰⴼⵜ! " ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵍⴰⴼⵏ! ' " ⵜⴼⵜⵓ ⵙ ⴷⴰⵔ ⵜⵣⵍⴰⴼⵜ, ⵜⵏⵏⴰ ⴰⵙ ⵖⵉⴽ ⵍⵍⵉ. ⵉⵄⵎⵎⵕ ⵓⵣⵍⴰⴼ ⵍⵍⵉ ⵙ ⵙⴽⵙⵓ ⴷ ⵜⴼⵢⵢⵉ. ⴰⵔ ⵛⵜⵜⴰⵏ ⴰⵢⵍⵍⵉⵖ ⵛⴱⵄⴰⵏ. ⴽⴽⵉⵏ ⴷⴰⵖ ⵢⴰⵏ ⵎⵏⵏⴰⵡ ⵓⵙⵙⴰⵏ, ⵜⴰⵛⴽ ⵉⴷ ⴷⴰⵖ ⵜⴼⵇⵇⵉⵔⵜ ⵍⵍⵉ. ⵜⵏⵏⴰ ⴰⵙⵏ: " ⵄⵍⴰ ⵕⴱⴱⵉ, ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ! " ⵏⵏⴰⵏ ⴰⵙ: " ⴼⵜⵓ ⵙ ⴷⴰⵔ ⵜⵣⵍⴰⴼⵜ ⴰⵏⵏ, ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵍⴰⴼⵏ! ' " ⵜⵙⴽⵔ ⵖⵉⴽ ⵍⵍⵉ. ⴰⵔ ⵜⵛⵜⵜⴰ ⵜⴼⵇⵇⵉⵔⵜ ⵍⵍⵉ, ⴰⵢⵍⵍⵉⵖ ⵜⵛⴱⵄⴰ. ⵜⴼⴼⵓⵖ. ⵜⴽⴽ ⵉⵏⵏ ⴷⴰⵖ ⴰⵔ ⵢⴰⵏ ⵡⴰⵙⵙ ⵢⴰⴹⵏⵉⵏ, ⵜⵙⴽⵔ ⵢⴰⵏ ⵓⵣⵍⴰⴼ ⵣⵓⵏⴷ ⵓⴽⴰⵏ ⵡⴰⵏⵏ; ⵜⴳ ⵜ ⵖ ⴷⴷⵓ ⵜⴷⵔⴱⴰⵍⵜ ⵏⵏⵙ, ⵜⴼⵜⵓ. ⵜⴰⵙⵉ ⵜⴰⵣⵍⴰⴼⵜ ⵍⵍⵉ ⵏⵏⵙ ⵖ ⴷⴷⵓ ⵜⴷⵔⴱⴰⵍⵜ, ⵜⵙⵔⵙ ⵜⵜ ⵉⵏⵏ; ⵜⴰⵙⵉ ⴷ ⵡⴰⵏⵏ ⵢⴰⴹⵏⵉⵏ, ⵜⵃⴹⵓ ⵜⵜ. ⵜⴼⵜⵓ. ⵜⴰⵛⴽ ⵉⴷ ⴷⴰⵖ ⵜⵎⵖⴰⵔⵜ, ⵍⴰⵍⵍ ⵏ ⵜⴳⵎⵎⵉ, ⵜⴼⵜⵓ ⵙ ⴷⴰⵔ ⵜⵣⵍⴰⴼⵜ. ⵓⵔ ⵜⵔⴰ ⴰⴷ ⴰⵙ ⵜⴼⴽ ⴰⵎⵜⵛⵓ. ⵜⵏⵏⴰ ⵜ ⵉ ⵓⵔⴳⴰⵣ ⵏⵏⵙ. ⵢⴰⵙⵉ ⵓⵔⴳⴰⵣ ⵏⵏⵙ ⵜⴰⵣⵍⴰⴼⵜ ⵍⵍⵉ ⴰⵔ ⵉⴳⵏⵏⴰ, ⵢⵓⵜ ⵉⵙⵙ ⴰⴽⴰⵍ, ⵉⴳ ⴽⵓⵍⵍⵓ ⵛⵛⵇⵓⴼ. ⵉⴳⴳⴰⵡⵔ ⴰⵔ ⵚⴱⴰⵃ; ⵢⴰⵙⵉ ⴰⵛⴰⵇⵇⵓⵕ ⵏⵏⵙ, ⵉⴼⵜⵓ. ⴰⵢⵍⵍⵉⵖ ⵉⵍⴽⵎ ⵜⴰⴳⴰⵏⵜ, ⵉⵡⴰⵄⴷ ⴰⴳⵊⴷⵉ ⵍⵍⵉ. ⴰⵔ ⵜ ⴱⴷⴷⴰ ⵉⵜⵜⴽⴽⵯⵎ. ⵉⵙⴰⵡⵍ ⵉⵙⵙ ⴷⴰⵖ ⵡⴰⵍⵍⵉ ⵖ ⵓⴳⵯⵏⵙ ⵏ ⵛⵛⵊⵕⵜ ⴰⵏⵏ, ⵉⵏⵏⴰ ⴰⵙ: " ⵎⴰⴷ ⴷⴰⵖ ⵜⵔⵉⵜ? " ⵉⵏⵏⴰ ⴰⵙ: " ⴼⴽ ⵉⵢⵉ ⵎⴰⴷ ⵛⵜⵜⴰⵖ! " ⵉⴼⴽⴰ ⴰⵙ ⵢⴰⵏ ⵓⵎⵓⵛⵛ. ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⴰⵔⵏ ⵉⵎⵓⵛⵛⴰ! ', ⵉⵔⴰ ⴰⴷ ⴰⴽ ⵉⵜⵜⵅⵅⵉ ⴷⴷⵀⴱ! " ⵉⵏⵏⴰ ⴰⵙ: " ⵎⵍⵉⵃ! " ⵢⴰⵡⵉ ⴰⵎⵓⵛⵛ, ⵉⴼⵜⵓ ⵙ ⵢⴰⵏ ⵍⵃⵎⵎⴰⵎ. ⵉⵏⵏⴰ ⵉ ⴱⴰⴱ ⵏ ⵍⵃⵎⵎⴰⵎ: " ⵀⴰ ⵍⴰⵎⴰⵏⵜ ⴰⴷ! " ⵉⵏⵏⴰ ⴰⵙ: " ⵡⴰⵍⴰⴽⵉⵏ ⴰⴷ ⴰⵙ ⵓⵔ ⵜⵏⵏⵉⵜ: ' ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ ' " ⵉⵏⵏⴰ ⴰⵙ: " ⵎⵍⵉⵃ! " ⵉⴼⵜⵓ ⵓⵔⴳⴰⵣ ⵍⵍⵉ, ⵉⴽⵛⵎ ⵍⵃⵎⵎⴰⵎ. ⵉⵏⵏⴰ ⴱⴰⴱ ⵏ ⵍⵃⵎⵎⴰⵎ ⴷ ⵢⵉⵅⴼ ⵏⵏⵙ: " ⵓⵍⵍⴰⵀ, ⴰⵙ ⵙⴰⵔ ⵊⵕⵕⴱⵖ ⴰⵎⵓⵛⵛ ⴰⴷ! " ⵉⵏⵏⴰ ⴰⵙ: " ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ! "; ⴰⵔ ⴰⵙ ⵉⵜⵜⵅⵅⵉ ⵓⵎⵓⵛⵛ ⵍⵍⵉ ⴷⴷⵀⴱ. ⵉⵍⵍⴰ ⴷⴰⵔⵙ ⵢⴰⵏ ⵓⵎⵓⵛⵛ ⵢⴰⴹⵏⵉⵏ ⵣⵓⵏⴷ ⵡⴰⵏⵏ. ⴰⵢⵍⵍⵉⵖ ⵉⴼⴼⵓⵖ ⵍⵃⵎⵎⴰⵎ, ⵉⴼⴽ ⴰⵙ ⵜ. ⵢⴰⵡⵉ ⵜ ⵡⴰⵍⵍⵉ ⵙ ⵜⴳⵎⵎⵉ. ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴰⵖ ⴷⴰⵖ ⵜⵉⵡⵉⵜ? " ⵉⵏⵏⴰ ⴰⵙ: " ⵉⵡⵉⵖ ⴰⵎ ⴷⴰⵖ ⵢⴰⵏ ⵓⵎⵓⵛⵛ. " ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ! ' " ⵜⵏⵏⴰ ⴰⵙ ⵖⵉⴽⵍⵍⵉ, ⴰⵔ ⵉⵜⵜⵅⵅⵉ ⵉⵅⵅⴰⵏ, ⵓⵔ ⴰ ⵉⵜⵜⵅⵅⵉ ⴷⴷⵀⴱ. ⵢⴰⵙⵉ ⵜ ⵓⵔⴳⴰⵣ, ⵉⵍⵓⵃ ⵜ ⵖ ⵡⴰⵙⵓⴽ. ⵉⴳⴳⴰⵡⵔ ⵓⵔⴳⴰⵣ ⵍⵍⵉ ⴰⵔ ⵚⴱⴰⵃ; ⵢⴰⵙⵉ ⴰⵛⴰⵇⵇⵓⵕ ⵏⵏⵙ, ⵉⴼⵜⵓ. ⴰⵢⵍⵍⵉⵖ ⵉⵍⴽⵎ ⵜⴰⴳⴰⵏⵜ, ⵉⵡⴰⵄⴷ ⴰⴳⵊⴷⵉ ⵍⵍⵉ. ⴰⵔ ⵜ ⴱⴷⴷⴰ ⵉⵜⵜⴽⴽⵯⵎ. ⵉⵙⴰⵡⵍ ⵉⵙⵙ ⴷⴰⵖ ⵡⴰⵍⵍⵉ ⵖ ⵓⴳⵯⵏⵙ ⵏ ⵛⵛⵊⵕⵜ ⴰⵏⵏ, ⵉⵏⵏⴰ ⴰⵙ: " ⵎⴰⴷ ⴷⴰⵖ ⵜⵔⵉⵜ? " ⵉⵏⵏⴰ ⴰⵙ: " ⴼⴽ ⵉⵢⵉ ⵎⴰⴷ ⵛⵜⵜⴰⵖ! " ⵉⴼⴽⴰ ⴰⵙ ⴽⵕⴰⴹⵜ ⵜⴽⵓⵕⴰⵢⵉⵏ, ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔⴰⵜ ⵎⴰⴷ ⵙⴽⵔⵏⵜ ⵜⴽⵓⵕⴰⵢⵉⵏ! ' " ⵉⵏⵏⴰ ⴰⵙⵏⵜ ⵡⴰⵍⵍⵉ: ⴱⵔⴽⵏ ⴳⵉⵙ, ⴰⵔ ⵜ ⴽⴽⴰⵜⵏ. ⴰⵢⵍⵍⵉⵖ ⵉⵛⴱⵄⴰ ⵉⴽⵓⵕⴰⵢⵏ, ⵉⵏⵏⴰ ⴰⵙ ⵡⴰⵍⵍⵉ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵉⵏⵏⴰ ⵜ ⵡⴰⵍⵍⵉ. ⴳⴳⴰⵡⵔⵏ ⵉⴽⵓⵕⴰⵢⵏ, ⵓⵔ ⴰⵔ ⵙⵓⵍ ⴽⴽⴰⵜⵏ. ⵉⴼⵜⵓ, ⵉⵍⴽⵎ ⵜⵉⴳⵎⵎⵉ ⵏⵏⵙ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴰⵖ ⴷ ⵜⵉⵡⵉⵜ? " ⵉⵏⵏⴰ ⴰⵙ: " ⵉⵡⵉⵖ ⴰⵎ ⴷ ⴽⵕⴰⴹⵜ ⵜⴽⵓⵕⴰⵢⵉⵏ. ⵉⵏⵉ ⴰⵙⵏ: ' ⵙⴽⵔⴰⵜ ⵎⴰⴷ ⵙⴽⵔⵏⵜ ⵜⴽⵓⵕⴰⵢⵉⵏ! ' " ⵜⵏⵏⴰ ⴰⵙⵏ ⵡⴰⵍⵍⵉ; ⴱⵔⴽⵏ ⴳⵉⵙ, ⴰⵔ ⵜⵜ ⴽⴽⴰⵜⵏ. ⴰⵔ ⵜⵙⵃⵓⵕⵎⵓ ⵜⵎⵖⴰⵔⵜ ⵍⵍⵉ. ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵜⵏⵏⴰ ⵜ. ⴱⴰⵍⴰⴽⵏ ⵉⴽⵓⵕⴰⵢⵏ ⵍⵍⵉ. ⵜⴰⵛⴽ ⵉⴷ ⴷⴰⵖ ⵜⴼⵇⵇⵉⵔⵜ. ⵜⵏⵏⴰ ⴰⵙⵏ: " ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ. " ⵏⵏⴰⵏ ⴰⵙ: " ⵉⵏⵉ ⵉ ⵉⴽⵓⵕⴰⵢⵏ ⵍⵍⵉ: ' ⵙⴽⵔⴰⵜ ⵎⴰⴷ ⵙⴽⵏⵔ ⵉⴽⵓⵕⴰⵢⵏ! ' " ⵜⵏⵏⴰ ⴰⵙⵏ ⵖⵉⴽⴰⵏⵏ, ⴱⵔⴽⵏ ⴼⵍⵍⴰⵙ, ⴰⵔ ⴽⴽⴰⵜⵏ. ⴰⵔ ⵜⵙⵃⵓⵕⵎⵓ. ⵉⵏⵏⴰ ⵓⵔⴳⴰⵣ: " ⵓⵍⵍⴰⵀ, ⵓⵔ ⴼⵍⵍⴰⵎ ⵜⵜⴰⵙⵉⵏ, ⵖⵉⵔ ⵉⵖ ⴷ ⵜⵉⵡⵉⵜ ⴰⵣⵔⴳ ⴷ ⵜⵣⵍⴰⴼⵜ ⵍⵍⵉ ⴰⵖ ⵜⵓⴽⵔⵜ. ⵜⵏⵏⴰ ⴰⵙⵏ: " ⵀⴰ ⵜⵏ ⵉⵏⵏ ⵖ ⵜⴳⵎⵎⵉ ⵏⵓ ⵖ ⵍⵎⴰⴽⴰⵏ ⴼⵍⴰⵏⵉ. " ⵉⴼⵜⵓ ⵓⵔⴳⴰⵣ, ⵢⴰⵡⵉ ⵜⵏ ⵉⴷ. ⵉⵏⵏⴰ ⴰⵙ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵜⵏⵏⴰ ⴰⵙⵏ ⵜ, ⴱⴰⵍⴰⴽⵏ ⵉⴽⵓⵕⴰⵢⵏ ⵍⵍⵉ. ⵉⴼⵜⵓ ⴷⴰⵖ ⵙ ⴷⴰⵔ ⴱⴰⴱ ⵏ ⵍⵃⵎⵎⴰⵎ. ⴰⵢⵍⵍⵉⵖ ⵉⵔⴰ ⴰⴷ ⵉⴽⵛⵎ ⵙ ⵍⵃⵎⵎⴰⵎ, ⵉⵏⵏⴰ ⵉ ⴱⴰⴱ ⵏ ⵍⵃⵎⵎⴰⵎ: " ⴰ ⵕⴱⴱⵉ, ⵃⴹⵓ ⵉⵢⵉ ⵉⴽⵓⵕⴰⵢⵏ ⴰ, ⴰⵔ ⴷ ⴼⴼⵓⵖⴻⵖ, ⵡⴰⵍⴰⴽⵉⵏ ⴰⴷ ⴰⵙⵏ ⵓⵔ ⵜⵏⵏⵉⵜ: ' ⵙⴽⵔⴰⵜ ⵎⴰⴷ ⵙⴽⵔⵏ ⵉⴽⵓⵕⴰⵢⵏ! ' " ⵉⵏⵏⴰ ⴱⴰⴱ ⵏ ⵍⵃⵎⵎⴰⵎ, ⵉⵏⵏⴰ ⴷ ⵢⵉⵅⴼ ⵏⵏⵙ: " ⵓⵍⵍⴰⵀ, ⴰⵔ ⵙⴰⵔ ⵊⵕⵕⴱⵖ ⵉⴽⵓⵕⴰⵢⵏ ⴰⵏⵏ ⵎⴰⵏ ⵍⵃⵔⵉⴼⵜ ⴰⴷ ⴰⵖ ⴳⵉⵙⵏ ⵉⵍⵍⴰⵏ. " ⵉⵏⵏⴰ ⴰⵙⵏ: " ⵙⴽⵔⴰⵜ ⵎⴰⴷ ⵙⴽⵔⵏ ⵉⴽⵓⵕⴰⵢⵏ! " ⵣⴰⵢⴷⵏ ⴰⵔ ⵜ ⴽⴽⴰⵜⵏ. ⴰⵔ ⵉⵙⵖⵓⵢⵢⵓ ⴱⴰⴱ ⵏ ⵍⵃⵎⵎⴰⵎ. ⵉⴼⴼⵓⵖ ⴷ ⵡⴰⵍⵍⵉ, ⵉⵏⵏⴰ ⴰⵙ: " ⵓⵍⵍⴰⵀ, ⵓⵔ ⴰⴽ ⵜⵏ ⵏⵏⵓⵕⵥⵎⵖ ⵖⴰⵔ ⵉⵖ ⵉⵢⵉ ⵜⴼⴽⵉⵜ ⴰⵎⵓⵛⵛ ⵉⵏⵓ! " ⵉⵏⵏⴰ ⴰⵙ ⵡⴰⵍⵍⵉ: " ⵀⴰ ⵜ ⵉⵏⵏ! ⴰⵙⵉ ⵜ! " ⵢⵓⵙⵉ ⵜ ⵡⴰⵍⵍⵉ. ⵉⵏⵏⴰ ⵉ ⴱⴰⴱ ⵏ ⵍⵃⵎⵎⴰⵎ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵉⵏⵏⴰ ⴰⵙⵏ ⵜ ⵡⴰⵍⵍⵉ, ⴱⴰⵍⴰⴽⵏ ⵉⴽⵓⵕⴰⵢⵏ ⴰⵏⵏ. ⵢⴰⵙⵉ ⵜⵏ ⵡⴰⵏⵏ, ⵢⴰⵙⵉ ⴷ ⵓⵎⵓⵛⵛ ⵏⵏⵙ, ⵉⴼⵜⵓ ⵙ ⵜⴳⵎⵎⵉ. 5. ⵍⵇⵇⵉⵚⵜ ⵏ ⵢⴰⵜ ⵜⴼⵔⵓⵅⵜ ⵜⴽⴽⴰⵜ ⵉⵏⵏ ⴷ ⵉⵥⵏⴽⵯⴰⴹ. ⵉⴽⴽⴰ ⵜ ⵉⵏⵏ ⵢⴰⵏ ⵓⵔⴳⴰⵣ, ⵉⵟⵟⴰⴼ ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴼⵔⵓⵅⵜ. ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⵉⵔⴰ ⴰⴷ ⵉⴼⵜⵓ ⵙ ⵍⵃⵉⵊⵊ. ⵉⴱⵏⵓ ⵜⵉⴳⵎⵎⵉ ⵍⵍⵉ, ⵉⵙⴽⵔ ⴰⵙ ⵢⴰⵜ ⵟⵟⴰⵇⴰ. ⵢⵓⵚⵚⵓ ⵍⵎⵓⴷⴷⵏ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⵀⴰ ⵍⴼⵍⵓⵙ. ⴰⴷ ⵜⴼⵜⵓⵜ ⵙ ⴷⴰⵔ ⵟⵟⴰⵇⴰ ⴰⵏⵏ ⵚⴱⴰⵃ ⴰⵔ ⵚⴱⴰⵃ, ⴰⵔ ⵜⵙⵇⵙⴰⵜ ⵉⵍⵍⵉ ⴰⵢⵏⵏⴰ ⵙ ⵜⵜ ⵉⵅⵚⵚⴰⵏ. ⵜⴰⵡⵉⵜ ⴰⵙ ⵜ ⵉⴷ. ⴰⵔ ⴷ ⵡⵓⵔⵔⵉⵖ ⵏⴽⴽⵉⵏ ⵖ ⵍⵃⵉⵊⵊ. " ⵉⵏⵏⴰ ⵡⴰⵍⵍⵉ: " ⵎⵍⵉⵃ! " ⵉⴼⵜⵓ ⵓⵔⴳⴰⵣ ⵍⵍⵉ ⴷ ⵢⵓⵙ ⵙ ⵍⵃⵉⵊⵊ. ⵉⴳⴳⴰⵡⵔ ⵍⵎⵓⴷⴷⵏ, ⴰⵔ ⵢⴰⵏ ⵡⴰⵙⵙ ⴰⵔ ⵉⵜⵜⵄⵛⴰⵇ ⵜⴰⴼⵔⵓⵅⵜ. ⵓⵔ ⴰⵙ ⵜⵔⵉ. ⵉⵏⵏⴰ ⴰⵙ ⵍⵎⵓⴷⴷⵏ: " ⴰⵔ ⴷ ⵢⴰⵛⴽ ⴱⴰⴱⴰⵎ, ⵔⴰⴷ ⵙⵉⴳⴳⵍⵖ ⵙⵙⵉⴱⴰⴱ, ⴰⵔ ⴽⵎ ⵉⵜⵃⵉ ⵖ ⵜⴰⵙⵓⴽⵜ ⵏⵖ ⴰⵎ ⴰⴽⴽⵯ ⵉⵖⵔⵙ! " ⵜⵏⵏⴰ ⴰⵙ ⵜⴼⵔⵓⵅⵜ ⵍⵍⵉ: " ⴰⵢⵏⵏⴰ ⵜⵔⵉⵜ, ⵜⵙⴽⵔⵜ! " ⵉⵏⵏⴰ ⴰⵙ ⵡⴰⵍⵍⵉ: " ⵎⵍⵉⵃ! " ⴰⵢⵙⵃⴰⵏ ⵉⵡⵔⵔⵉ ⴷ ⴱⴰⴱⴰⵙ ⴷ ⵢⵓⵙ ⵖ ⵍⵃⵉⵊⵊ. ⵉⵙⵎⵏⴳⴳⴰⵔ ⴰⵙⵏ ⵡⴰⵏⵏ ⵜⴰⴱⵔⴰⵜ ⵖ ⵓⵖⴰⵔⴰⵙ. ⵢⵓⵔⴰ ⴰⵙ: " ⵉⵍⵍⵉⴽ ⵜⴼⴹⵃ ⴽ, ⵜⴽⴽⵙ ⵍⵄⴰⵕⴰⴹⴰ ⵏⵏⴽ! ⵓⵔ ⵙⵓⵍ ⵜⴳⵉⵜ ⵎⴰⵎⴽⴰⵏ ⵜⴰⵛⴽⵜ ⴷ ⵙ ⵖⵉ: ⴽⵓⵍⵍⵓ ⴰⵢⵜ ⵜⴷⴷⵛⵕⵜ ⴰⴷ ⵙⵙⵏⴻⵏ ⵜ. " ⵉⵖⵉ ⴱⴰⴱⴰⵙ ⵏ ⵜⴼⵔⵓⵅⵜ ⵜⴰⴱⵔⴰⵜ, ⴰⵔ ⵉⵜⵜⵄⵊⵊⴰⴱ, ⴰⵔ ⵉⵜⵜⵏⴷⴰⵎ, ⵉⴳⵍⵍⵉⵏ! ⵉⵚⵚⴰⴼⴹ ⵢⵓⵙ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰ ⵢⵓⵡⵉ, ⴰⴷ ⵜⴼⵜⵓⵜ ⵙ ⵜⴳⵎⵎⵉ, ⵜⴳⵜ ⵉⵏⵏ ⵜⴰⵙⴽⴰⵍⴰ ⵙ ⵜⴳⵎⵎⵉ, ⵜⴽⵛⵎⵜ ⵙ ⵜⴳⵎⵎⵉ, ⵜⵏⵏⵉⵜ ⵉ ⵓⵍⵜⵎⴰⴽ ⴰⴷ ⴷⵉⴷⴽ ⵜⵎⵓⵏ. ⵜⴰⵡⵉⵜ ⵙ ⵜⵜ ⴰⵔ ⵍⵅⵍⴰ, ⵜⵖⵔⵙⵜ ⴰⵙ. ⵜⴰⵡⵉⵜ ⵉⵢⵉ ⴷ ⵍⵃⵡⴰⵢⵊ ⵏⵏⵙ ⴷ ⵢⴰⵜ ⵜⴳⵯⵎⵉⵎⵜ ⵏ ⵉⴷⴰⵎⵎⵏ, ⴰⴷ ⵜⵏ ⵙⵓⵖ, ⴰⴷ ⵉⴱⵔⵔⴷ ⵎⴰⴷ ⵉⵍⵍⴰⵏ ⵖ ⵡⵓⵍ ⵉⵏⵓ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵍⵉⵃ, ⴰ ⴱⴰⴱⴰ! " ⵉⴼⵜⵓ ⵓⴼⵔⵓⵅ ⵍⵍⵉ, ⵉⵍⴽⵎ ⵏⵏ ⵜⵉⴳⵎⵎⵉ, ⵉⴳ ⵏⵏ ⵜⴰⵙⴽⴰⵍⴰ, ⵉⵖⵍⵉ ⵙ ⵓⴼⵍⵍⴰ. ⵜⴼⴼⵓⵖ ⵙⵔⵙ ⵓⵍⵜⵎⴰⵙ. ⵜⵏⵏⴰ ⴰⵙ: " ⵄⵍⴰ ⵙⵍⴰⵎⵜⴽ, ⴰ ⴳⵯⵎⴰ! " ⵓⵔ ⴰⵙ ⵉⵔⵓⵔ ⵓⴼⵔⵓⵅ ⵍⵍⵉ ⵍⵡⵉⵊⴰⴱ. ⵉⴽⴽ ⵉⵎⵉⴽ ⵏ ⵙⵙⴰⵄⵜ, ⵉⵏⵏⴰ ⵉ ⵓⵍⵜⵎⴰⵙ: " ⵉⵏⵏⴰ ⵉⵢⵉ ⴱⴰⴱⴰⵎ ⴰⴷ ⴽⵎ ⴰⵡⵉⵖ ⵙ ⵍⵅⵍⴰ ⴰⴷ ⴰⵎ ⵖⵔⵙⵖ. " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⴳⵯⵎⴰ. " ⵜⵃⵣⵣⵎ ⵜⴼⵔⵓⵅⵜ, ⵜⵎⵓⵏ ⴷ ⴳⵯⵎⴰⵙ. ⵢⴰⵡⵉ ⵙ ⵜⵜ ⴰⵔ ⵍⵅⵍⴰ. ⵉⴽⴽⵙ ⴰⵙ ⵍⵃⵡⴰⵢⵊ, ⵉⴷⴼⵄⴰ ⵜⵜ ⵖ ⵍⵅⵍⴰ. ⵉⵏⵏⴰ ⴰⵙ: " ⴰⵢⵡⴰ ⴰ ⵓⵍⵜⵎⴰ, ⴰⵔ ⵙⵓⵍ ⵓⵔ ⵜⵡⵔⵔⵉⵜ ⵙ ⵜⴳⵎⵎⵉ ⵏⵏⵖ! " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⴳⵯⵎⴰ. " ⵜⴼⵜⵓ ⵜⴼⵔⵓⵅⵜ ⵍⵍⵉ, ⵜⴼⴽ ⵉ ⵍⵅⵍⴰ. ⵉⵡⵔⵔⵉ ⵓⴼⵔⵓⵅ ⵍⵍⵉ. ⵢⴰⴼ ⵏⵏ ⵢⴰⵏ ⵡⴰⵡⵜⵉⵍ ⵖ ⵓⵖⴰⵔⴰⵙ, ⵢⴰⵡⵉ ⵜ ⵉⴷ, ⵉⵖⵔⵙ ⴰⵙ, ⵉⵄⵎⵎⵕ ⵜⴰⴳⵯⵎⵎⵉⵎⵜ ⵙ ⵉⴷⴰⵎⵎⵏ, ⵢⴰⵡⵉ ⵜⵏ ⵉⴷ ⵉ ⴱⴰⴱⴰⵙ. ⵉⵙⵡⴰ ⴱⴰⴱⴰⵙ ⵜⴰⴳⵯⵎⵎⵉⵎⵜ ⴰⵏⵏ ⵏ ⵉⴷⴰⵎⵎⵏ. ⵍⴽⵎⵏ ⵜⴰⵎⴰⵣⵉⵔⵜ ⵏⵏⵙⵏ. ⴳⴳⴰⵡⵔⵏ ⴳⵉⵙ, ⴳⴳⴰⵎⵎⵉⵏ ⵎⴰ ⵉⵜⵜⵉⵏⵉ ⵡⴰⵍⵓ ⴼ ⵉⵍⵍⵉⵙ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵜⴼⵔⵓⵅⵜ ⵍⵍⵉ. ⵜⴼⵜⵓ ⵜⴼⵔⵓⵅⵜ ⵍⵍⵉ ⴰⵔ ⵢⴰⵏ ⵍⵅⵍⴰ, ⵜⴰⴼ ⵏⵏ ⴳⵉⵙ ⴽⵔⴰ ⵏ ⵉⵥⵏⴽⵯⴰⴹ. ⴰⵔ ⵉⴷⵙⵏ ⵜⵜⵎⵓⵏⴰ, ⴰⵔ ⵉⴷⵙⵏ ⵜⵛⵜⵜⴰ ⵕⵕⴱⵉⵄ. ⵍⵍⵉⵖ ⴰⵙ ⵉⵎⵎⵖⵉ ⵛⵛⵄⵕ ⵖ ⵢⵉⵅⴼ, ⵍⵍⵉⵖ ⴽⵓⵍⵍⵓ ⵜⴷⵍ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵓⴳⵍⵍⵉⴷ. ⵉⴼⴼⵓⵖ ⵢⴰⵏ ⵡⴰⵙⵙ ⵓⴳⵍⵍⵉⴷ ⴰⵏⵏ ⴷ ⵉⵎⴷⴷⵓⴽⴽⴰⵍ ⵏⵏⵙ, ⴰⵔ ⵜⵜⵚⵢⵢⴰⴷⵏ. ⵍⵍⵉⵖ ⵍⴽⵎⵏ ⵍⵅⵍⴰ ⴰⵏⵏ, ⵙⵙⵏⴽⵔⵏ ⵉⵥⵏⴽⵯⴰⴹ, ⴰⵔ ⵜⵜⵎⵏⵉⴷⵏ ⵜⴰⴼⵔⵓⵅⵜ ⵖ ⵜⵓⵥⵥⵓⵎⵜ ⵏⵏⵙⵏ. ⵥⵕⴰⵏ ⵓⴽⴰⵏ ⵜⴰⴼⵔⵓⵅⵜ ⴰⵏⵏ, ⵡⵓⵔⵔⵉⵏ. ⵉⵙⵙⵓⴼⵖ ⵓⴳⵍⵍⵉⴷ ⵍⴱⵔⵉⵃ, ⵉⵏⵏⴰ ⴰⵙⵏ: " ⵎⴰ ⵉⵥⴹⴰⵕⵏ ⴰⴷ ⵉⵢⵉ ⴷ ⵢⴰⵡⵉ ⵜⴰⴼⵔⵓⵅⵜ ⴰⵏⵏ ⵍⵍⵉ ⵉⵍⵍⴰⵏ ⴷ ⵉⵥⵏⴽⵯⴰⴹ? " ⵢⴰⵛⴽ ⵉⴷ ⵙⵔⵙ ⵢⴰⵏ ⵡⵓⴷⴰⵢ, ⵉⵏⵏⴰ ⴰⵙ: " ⴰ ⵙⵉⴷⵉ, ⵜⴰⴼⵔⵓⵅⵜ ⴰⵏⵏ, ⵉⵖ ⵜⴳⴰ ⵍⵉⵏⵙ, ⵔⴰⴷ ⵙ ⵜⵜ ⵉⴷ ⴰⵡⵉⵖ. ⵉⵖ ⵜⴳⴰ ⵍⵊⵏⵏ, ⵓⵔ ⴰⵙ ⵙⵙⵓⴳⵯⵔⵖ ⵢⴰⵜ. " ⵉⵏⵏⴰ ⴰⵙ: " ⵡⴰⵅⵅⴰ, ⴰ ⵓⴷⴰⵢ, ⵣⴰⵢⴷ, ⵙⴽⵔ ⵍⵄⵕⴼ ⵏⵏⴽ! " ⵉⵏⴽⵔ ⵓⴷⴰⵢ ⵍⵍⵉ, ⵉⵄⵎⵎⵕ ⵙⵉⵏ ⵉⵣⵍⴰⴼⵏ ⵏ ⵙⴽⵙⵓ, ⵢⴰⵏ ⵓⵔ ⴳⵉⵙ ⵜⵉⵙⵏⵜ, ⵢⴰⵏ ⵉⵍⵍⴰ ⴳⵉⵙ ⵜⵉⵙⵏⵜ. ⵉⵏⴽⵔ, ⵉⵙⵔⵙ ⵏⵏ ⵢⴰⵏ ⵍⵎⵊⵎⴰⵕ ⵉⵄⵎⵎⵕⵏ ⵙ ⵍⵄⴼⵉⵢⵜ ⵖ ⵍⵅⵍⴰ ⴰⵏⵏ. ⵉⵙⵔⵙ ⵏⵏ ⵜⵉⵣⵍⴰⴼⵉⵏ ⴰⵏⵏ ⵃⵜⵜⴰ ⵏⵜⵜⵏⵜⵉ ⵖ ⵍⵅⵍⴰ ⴰⵏⵏ. ⵉⴼⵜⵓ, ⵉⵄⵙⵙⴻⵙ ⴼ ⵜⴼⵔⵓⵅⵜ ⵍⵍⵉ. ⵜⴰⵛⴽ ⵉⴷ ⵜⴼⵔⵓⵅⵜ ⵍⵍⵉ, ⵜⴰⴼ ⵏⵏ ⴰⵎⵜⵛⵓ ⴷ ⵍⵄⴼⵉⵢⵜ. ⵜⴳⴳⴰⵡⵔ, ⴰⵔ ⵜⵛⵜⵜⴰ. ⴰⵔ ⵜⵛⵜⵜⴰ ⵖⵉⵔ ⵡⴰⵍⵍⵉ ⵉⵍⴰⵏ ⵜⵉⵙⵏⵜ. ⵜⵛⵛⴰ ⴰⵢⵍⵍⵉⵖ ⵜⵛⴱⵄⴰ, ⴰⵔ ⵜⵔⵇⵇⴰ ⵖ ⵍⵄⴼⵉⵢⵜ ⵍⵍⵉ. ⵉⴷⵡⵡⵎ ⴰⵙ ⵡⵓⴷⴰⵢ ⵍⵍⵉ ⵖⴰⵢⴰⵏⵏ ⵢⴰⵏ ⵜⵎⵏ ⵉⵢⵢⴰⵎ, ⴰⵢ ⵍⵍⵉⵖ ⴽⵓⵍⵍⵓ ⵉⵙⵙⴼⵙⵉ ⵍⵄⴰⴼⵉⵢⵜ ⵍⵍⵉ ⵉⴼⴰⴷⴷⵏ ⵏ ⵜⴼⵔⵓⵅⵜ ⵍⵍⵉ. ⴰⵛⴽⵉⵏ ⵙⵔⵙ ⵉⵢⵢⵙⴰⵏ, ⵖⵉⵏ ⵜⴰⴼⵔⵓⵅⵜ ⵍⵍⵉ, ⴰⵡⵉⵏ ⵜⵜ ⵉⴷ ⵉ ⵓⴳⵍⵍⵉⴷ. ⵉⵜⴰⵀⵍ ⵜⵜ ⵓⴳⵍⵍⵉⴷ ⴰⵏⵏ, ⵉⵙⴽⵔ ⴰⵙ ⵜⵎⵏ ⵉⵢⵢⴰⵎ ⵏ ⵜⵎⵖⵔⴰ. ⵜⴽⴽⴰ ⴷⵉⴷⵙ ⵢⴰⵏ ⵓⵙⴳⴳⵯⴰⵙ ⵏ ⵡⴰⴹⴰⵏ, ⵜⴰⵔⵓ ⴷⵉⴷⵙ ⵢⴰⵏ ⵓⴼⵔⵓⵅ. ⴰⵔ ⵉⵜⵜⵎⵏⵉⴷ ⵓⴳⵍⵍⵉⴷ ⵜⴰⴼⵔⵓⵅⵜ ⵍⵍⵉ, ⵓⵔ ⴰⵔ ⵜⵙⴰⵡⴰⵍ. ⵉⵖⵔ ⴷ ⵉ ⵡⵓⴷⴰⵢ, ⵉⵏⵏⴰ ⴰⵙ: " ⵖⵉⵔ ⴰⴷ ⵉⵢⵉ ⵜⵙⴽⵔⵜ ⵉ ⵅⵜⴰ ⴷ ⴰⵔ ⴽⵉⵖ ⴰⵔ ⵜⵙⴰⵡⴰⵍ. " ⵉⵏⵏⴰ ⴰⵙ ⵡⵓⴷⴰⵢ: " ⵎⵍⵉⵃ, ⴰ ⵙⵉⴷⵉ! " ⵉⵣⴰⵢⴷ ⵡⵓⴷⴰⵢ ⵍⵍⵉ, ⵢⵓⵊⵊⴰ ⵜⴰⵎⵖⴰⵔⵜ ⵍⵍⵉ ⴰⵢⵍⵍⵉⵖ ⵜⵙⴳⵏ ⴰⴼⵔⵓⵅ ⵖ ⵍⴼⵕⴰⵛ. ⵉⴽⵛⵎ ⵡⵓⴷⴰⵢ ⵙ ⵍⴱⵉⵜ, ⵢⴰⵙⵉ ⴰⴼⵔⵓⵅ ⵍⵍⵉ, ⵢⵉⵔⵉ ⴰⴷ ⵜ ⵉⵍⵓⵃ ⵖ ⵛⵛⴱⴱⴰⴽ. ⵜⴰⴽⵯⵉ ⵏⵏ ⵜⵎⵖⴰⵔⵜ ⴰⵏⵏ, ⵜⵉⵔⵉ ⴰⴷ ⵜⴷⴷⵇ ⴰⵙ ⵉ ⵜⵖⵓⵢⵢⵉⵜ, ⵜⴰⴽⵯⵉ ⴳⵉⵙ ⵜⴷⴽⵎⵉⵜ ⵏ ⵕⵕⴱⵉⵄ ⵍⵍⵉ ⴰⵙ ⵉⵍⵍⴰⵏ ⵖ ⵜⴰⵇⵇⴰⵢⵜ: ⴰⵔ ⵜⵙⴰⵡⴰⵍ. ⵉⴼⴼⵓⵖ ⵡⵓⴷⴰⵢ, ⵢⴰⵛⴽ ⵉⴷ ⵓⴳⵍⵍⵉⴷ, ⵉⴼⵕⵃ. ⵉⵙⴽⵔ ⴷⴰⵖ ⵙⴱⵄⴰ ⵉⵢⵢⴰⵎ ⵏ ⵍⴼⵕⵃ, ⵍⵍⵉⵖ ⴰⵔ ⵜⵙⴰⵡⴰⵍ ⵜⵎⵖⴰⵔⵜ ⵍⵍⵉ. ⵣⴰⵢⴷ, ⴰ ⵍⵃⴰⵍ, ⵡ ⴰⵛⵜ ⴷ, ⴰ ⵍⵃⴰⵍ! ⴰⵔ ⵢⴰⵏ ⵡⴰⵙⵙ, ⵢⴰⵛⴽ ⵉⴷ ⴷⴰⵖ ⵍⵓⵣⵉⵔ, ⵉⵔⴰ ⴰⴷ ⵉⵜⵜⵄⵛⴰⵇ ⵜⴰⵎⵖⴰⵔⵜ ⴰⵏⵏ. ⵜⵏⵏⴰ ⴰⵙ ⵜⵎⵖⴰⵔⵜ: " ⵉⵜⵜⵉ ⵏⵏ ⴳⵉ! " ⵉⵏⵏⴰ ⴰⵙ ⵍⵓⵣⵉⵔ: " ⵓⵔ ⵉⵍⵍⵉ, ⵖⵉⵔ ⴰⴷ ⵜ ⵉⴳ ⵍⵃⴰⵍ! " ⵜⵏⵏⴰ ⴰⵙ ⵜⵎⵖⴰⵔⵜ: " ⵓⵔ ⵉⵍⵍⵉ ⴰⴽⴽⵯ ⴰⴱⴰⴷⴰⵏ ⵖ ⴷⴷⵓⵏⵉⵜ! " ⵉⵏⵏⴰ ⴰⵙ ⵍⵓⵣⵉⵔ: " ⵉⵖ ⵓⵔ ⵜⵔⵉⵜ, ⵔⴰⴷ ⴰⵎ ⵏⵖⴻⵖ ⴰⴼⵔⵓⵖ ⴰⴷ! " ⵜⵏⵏⴰ ⴰⵙ: " ⵓⵔ ⵔⵉⵖ, ⵖⵉⵔ ⵏⵖ ⵜ! " ⵢⴰⵙⵉ ⵡⴰⵏⵏ ⴰⴼⵔⵓⵅ ⴰⵏⵏ, ⵢⵓⵜ ⵉⵙⵙ ⴰⵖⵔⴰⴱ. ⵉⴼⴼⵓⵖ. ⵜⵏⴽⵔ ⵜⵎⵖⴰⵔⵜ ⵍⵍⵉ, ⵜⵍⵙ ⵍⵃⵡⴰⵢⵊ ⵏⵏⵙ, ⵜⴼⴼⵓⵖ ⴷ ⵍⵅⵍⴰ. ⴰⵔ ⵜⴼⵜⵜⵓ ⴰⵢ ⵍⵍⵉⵖ ⵜⵍⴽⵎ ⵢⴰⵏ ⵍⵅⵍⴰ. ⵜⴰⴼ ⵏⵏ ⴳⵉⵙ ⵢⴰⵏ ⵓⵎⴽⵙⴰ, ⴰⵔ ⵉⴽⵙⵙⴰ ⵓⵍⵍⵉ. ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰⴷ ⵉⵢⵉ ⵜⴼⴽⵜ ⵜⵉⵍⵉ ⴰⴷ, ⴰⴷ ⴰⴽ ⴼⴽⵖ ⵍⵅⴰⵜⵎ ⴰⴷ. " ⵉⵏⵏⴰ ⴰⵙ ⵓⵎⴽⵙⴰ ⵍⵍⵉ: " ⵡⴰⵅⵅⴰ. " ⵜⴰⵙⵉ ⴷ ⵜⵉⵍⵉ ⵍⵍⵉ, ⵜⵖⵔⵙ ⴰⵙ, ⵜⴰⵙⵉ ⴷ ⴰⵃⵍⵉⴳ ⵏⵏⵙ, ⵜⵙⵙⵉⵔⴷ ⵜ, ⵜⴳ ⵜ ⵉ ⵢⵉⵅⴼ ⵏⵏⵙ, ⵜⴳ ⵣⵓⵏ ⴰⵎⵊⵊⵓⴹ. ⴰⵢⵍⵍⵉⵖ ⵜⵍⴽⵎ ⵢⴰⵜ ⵍⵎⴷⵉⵏⵜ, ⵜⵖⵉ ⵢⴰⵜ ⵜⵃⴰⵏⵓⵜ, ⵜⵙⴽⵔ ⴳⵉⵙ ⵜⴰⵛⴼⴼⴰⵊⵜ. ⵜⴱⴷⴷⵍ ⵍⴽⵙⵓⵜ, ⵜⵙⴽⵔ ⵍⴽⵙⵓⵜ ⵏ ⵉⵔⴳⴰⵣⵏ. ⴰⵔ ⵜⵣⵣⵏⵣⴰ ⵛⵛⴼⵏⵊ. ⵖⴰⵍⵏ ⵎⴷⴷⵏ ⵉⵙ ⴷ ⴰⵔⴳⴰⵣ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⴱⴰⴱⴰⵙ ⴷ ⴳⵯⵎⴰⵙ. ⵉⴳⴳⴰⵡⵔ ⴱⴰⴱⴰⵙ ⴰⵢⵍⵍⵉⵖ ⵉⴽⵎⵎⵍ ⴰⵙⴳⴳⵯⴰⵙ ⵍⵍⵉ. ⵓⵔ ⵊⵊⵓ ⵉⵙⵙⴼⵍⵉⴷ ⵃⵜⵜⴰ ⵢⴰⵏ ⴰⴷ ⵉⴱⴷⵔ ⵉⵍⵍⵉⵙ ⵙ ⵍⵅⵉⵕ ⵓⵍⴰ ⵙ ⵍⵄⴰⵕ. ⵉⵏⵏⴰ ⵉ ⵢⵓⵙ: " ⴰ ⵕⴱⴱⵉ, ⴰ ⵢⵉⵡⵉ, ⵉⵙ ⴷ ⵜⵏⵖⵉⵜ ⵓⵍⵜⵎⴰⴽ ⵏⵖⴷ ⵓⵀⵓ? " ⵉⵏⵏⴰ ⴰⵙ ⵢⵓⵙ: " ⵍⴰⵍⴰⵍ, ⴰ ⴱⴰⴱⴰ, ⵉⵙ ⵜⵜ ⴽⴰ ⵜⵃⵉⵖ ⵖ ⵍⵅⵍⴰ! " ⵉⵏⵏⴰ ⴰⵙ: " ⴰⵢⵡⴰ, ⴰ ⵢⵉⵡⵉ, ⵕⵡⴰⵃ ⴰ ⵉⵙⵙ ⵏⵙⵉⴳⴳⵍ! " ⴰⵔ ⴼⵜⵜⵓⵏ ⴰⵢⵍⵍⵉⵖ ⵍⴽⵎⵏ ⵜⴰⵎⴷⵉⵏⵜ ⵍⵍⵉ. ⵃⵜⵜⴰ ⵍⵎⵓⴷⴷⵏ ⵉⵍⴽⵎ ⵍⵎⴷⵉⵏⵜ ⴰⵏⵏ, ⵓⵍⴰ ⴰⴳⵍⵍⵉⴷ, ⵓⵍⴰ ⵍⵓⵣⵉⵔ, ⴰⵔ ⴰⴷ ⵍⵍⵉ ⵙⵉⴳⴳⵉⵍⵏ ⵜⴰⴼⵔⵓⵅⵜ ⴰⵏⵏ. ⵍⴽⵎⵏ ⵍⵎⴷⵉⵏⵜ ⴰⵏⵏ; ⵉⵙⵎⵏⴰⴳⴳⴰⵔ ⵜⵏ ⵕⴱⴱⵉ ⴽⵓⵍⵍⵓ ⵖ ⵍⵎⴷⵉⵏⵜ ⴰⵏⵏ. ⴰⵛⴽⵉⵏ ⴷ ⴽⵓⵍⵍⵓ ⵙ ⵜⵃⴰⵏⵓⵜ ⴰⵏⵏ. ⵜⵏⵏⴰ ⴰⵙⵏ ⵜⴼⵔⵓⵅⵜ ⵍⵍⵉ: " ⵄⵍⴰ ⵕⴱⴱⵉ, ⵄⵕⴹⵖ ⴰⵡⵏ ⵖⵉⵍⴰⴷ ⴰⴷ ⴷⴰⵔⵉ ⵜⵏⵙⵉⵎ. ⴽⵯⵏⵏⵉ ⵜⴳⴰⵎ ⵉⴱⵕⵕⴰⵏⵉⵢⵏ, ⵃⵜⵜⴰ ⵏⴽⴽⵉⵏ ⴳⵉⵖ ⴰⴱⵕⵕⴰⵏⵉ. ⴰⴷ ⵏⵇⵚⵚⵕ ⵖ ⵉⴹ ⴰ! " ⵏⵏⴰⵏ ⴰⵙ: " ⵎⵍⵉⵃ! " ⴼⵜⵓⵏ ⵡⵉⵍⵍⵉ. ⵍⵍⵉⵖ ⵥⵥⵓⵍⵏ ⵍⵄⵛⴰ, ⴰⵛⴽⵉⵏ ⴷ ⵙ ⴷⴰⵔ ⵜⴼⵔⵓⵅⵜ ⵍⵍⵉ, ⴳⴳⴰⵡⵔⵏ. ⵜⴰⵡⵉ ⴰⵙⵏ ⵉⵎⵏⵙⵉ, ⵜⴰⵡⵉ ⴰⵙⵏ ⵛⵛⴼⵏⵊ, ⵜⵙⴽⵔ ⴰⵙⵏ ⴰⵜⴰⵢ. ⵜⵏⵏⴰ ⴰⵙⵏ: " ⵎⴰ ⵔⴰⴷ ⴰⵖ ⴳⵉⵡⵏ ⵉⵄⴰⵡⴷ ⵍⵇⵇⵉⵚⵜ? " ⵏⵏⴰⵏ ⴰⵙ ⴽⵓⵍⵍⵓ: " ⵎⴰ ⵔⴰⴷ ⵏⵄⴰⵡⴷ? ⵓⵔ ⴷⴰⵔ ⵏⵖ ⵎⴰ ⵏⵜⵜⵄⴰⵡⴰⴷ, ⵄⴰⵡⴷ ⴰⵖ ⴽⵢⵢⵉ ⵏⵏⵉⵜ! " ⵜⵏⵏⴰ ⴰⵙⵏ: " ⵎⵍⵉⵃ! ⵔⴰⴷ ⴰⵡⵏ ⵄⴰⵡⴷⵖ ⵢⴰⵜ ⵍⵇⵇⵉⵚⵜ ⵉⴹⵕⵕⴼⵏ. ⴰⵔ ⴰⵙⵏ ⵜⵜⵄⴰⵡⴰⴷ ⴽⵓⵍⵍⵓ ⵎⴰⴷ ⴰⵙ ⵉⵊⵕⴰⵏ. ⵍⵍⵉⵖ ⵜⴽⵎⵎⵍ, ⵜⵏⵏⴰ ⴰⵙⵏ: " ⵀⴰ ⴱⴰⴱⴰ, ⵀⴰ ⴳⵯⵎⴰ, ⵀⴰ ⵏⵏ ⴰⵔⴳⴰⵣ ⵉⵏⵓ, ⵀⴰ ⵍⵎⵓⴷⴷⵏ, ⵀⴰ ⵍⵓⵣⵉⵔ ⵍⵍⵉ ⵉⵏⵖⴰⵏ ⵢⵉⵡⵉ! " ⵜⴽⴽⵙ ⴰⵙⵏ ⴼ ⵡⴰⵣⵣⴰⵔ, ⵜⵣⵣⵓⴳⵣ ⵉⵅⴼ ⵏⵏⵙ. ⵢⵓⵎⵥ ⵜⵜ ⵓⵔⴳⴰⵣ ⵏⵏⵙ, ⵉⵃⴱⴱⵍ ⵜⵜ, ⵓⵍⴰ ⴱⴰⴱⴰⵙ, ⵓⵍⴰ ⴳⵯⵎⴰⵙ ⵓⵎⵥⵏ ⵜⵜ, ⵃⴱⴱⵍⵏ ⵜⵜ. ⵉⵖⵉ ⴱⴰⴱⴰⵙ ⵏ ⵜⴼⵔⵓⵅⵜ ⵍⵎⵓⴷⴷⵏ, ⵉⵖⵔⵙ ⴰⵙ. ⵉⵖⵉ ⵓⴳⵍⵍⵉⴷ ⵍⵓⵣⵉⵔ, ⵉⵖⵔⵙ ⴰⵙ. ⵢⴰⵡⵉ ⵜⵏ ⵓⴳⵍⵍⵉⴷ ⵙ ⵜⵎⴰⵣⵉⵔⵜ ⵏⵏⵙ. ⴱⴰⴱⴰⵙ ⵏ ⵜⴼⵔⵓⵅⵜ ⵉⴳⴰ ⵍⵅⵍⵉⴼⵜ. ⵉⵙⴽⵔ ⴷⴰⵖ ⵙⴱⵄⴰ ⵉⵢⵢⴰⵎ ⵏ ⵍⴼⵕⵃ. / / ⵛⵛⵉⵖ ⵓⴽⴰⵏ ⴽⵔⴰ ⵏ ⵜⴰⵎⵎⵏⵜ ⴷ ⵡⵓⴷⵉ ⵖ ⵜⵎⵖⵔⴰ ⴰⵏⵏ. ⴼⵍⵖ ⵜⵏ, ⴰⵛⴽⵖ ⴷ ⵙ ⵖⵉ. 6. ⵍⵇⵇⵉⵚⵜ ⵏ ⵃⵎⴰⴷ ⵓⵏⴰⵎⵉⵔ. ⵉⴽⴽⴰ ⵜ ⵉⵏⵏ ⵢⴰⵏ ⵓⴼⵔⵓⵅ, ⵉⵍⵍⴰ ⴷⴰⵔⵙ ⵎⴰⵙ. ⴰⵔ ⵢⴰⵇⵇⵔⴰ ⵖ ⵜⵎⵣⴳⵉⴷⴰ, ⵉⴳⴰ ⴰⵎⵃⴹⴰⵕ. ⴰⴷ ⵓⴽⴰⵏ ⵉⵟⵟⴰⵚ ⵖ ⵢⵉⴹ, ⴰⵔ ⴰⵙ ⵜⵜⵖⵎⵏ ⵍⵎⴰⵍⴰⵢⴽⴰ ⵍⵃⵏⵏⴰ ⵖ ⵉⴼⴰⵙⵙⵏ. ⴰⴷ ⵓⴽⴰⵏ ⵉⵏⴽⵔ ⵚⴱⴰⵃ, ⵉⴼⵜⵓ ⵙ ⵜⵎⵣⴳⵉⴷⴰ, ⴰⵔ ⵉⵥⵕⵕⴰ ⵟⵟⴰⵍⴱ ⵍⵃⵏⵏⴰ ⵖ ⵉⴼⴰⵙⵙⵏ ⵏⵏⵙ, ⴰⵔ ⵜ ⵉⵜⵜⴽⴽⵯⵎ ⴽⵔⴰ ⵉⴳⴰ ⵜ ⴰⵙⵙ. ⵓⴽⴰⵏ ⵉⵏⵏⴰ ⵉ ⵟⵟⴰⵍⴱ: " ⴰ ⵙⵉⴷⵉ, ⵏⴽⴽⵉⵏ ⵓⵔ ⴰ ⵜⵜⵖⵎⵖ ⵍⵃⵏⵏⴰ. ⵉⵖ ⴳⵯⵏⵖ ⵖ ⵢⵉⴹ, ⴰⵔ ⴼⵍⵍⵉ ⵉⵜⵜⴼⴼⵓ ⵍⵃⴰⵍ, ⵖⵎⴰⵏ ⴽⵓⵍⵍⵓ ⵉⴼⴰⵙⵙⵏ ⵉⵏⵓ! " ⵉⵏⵏⴰ ⴰⵙ ⵟⵟⴰⵍⴱ: " ⵉⵙ ⵜⵙⵙⵏⵜ ⵎⴰⵎⵏⴽ ⴰⴷ ⵜⵙⴽⵔⵜ? " ⵉⵏⵏⴰ ⴰⵙ: " ⵉⵖ ⵜⴳⵯⵏⵜ ⵖ ⵉⴹ ⴰ, ⴰⵙⵉ ⵜⵉⴽⵉⵏⵜ, ⵜⴳⵜ ⴳⵉⵙ ⵍⵇⵇⵏⴷⵉⵍ ⵉⵔⵖⴰⵏ, ⵜⴷⵍⵜ ⵙ ⵜⵙⵔⴳⵯⵍⵜ ⴰⴷ ⵓⵔ ⵉⴼⴼⵓⵖ ⵜⵉⴼⴰⵡⵜ. ⵜⵄⵙⵙⴻⵙⵜ, ⴰⴷ ⵓⵔ ⵜⵟⵟⴰⵙⵜ, ⵡⴰⵍⴰⴽⵉⵏ ⵙⴽⵔ ⵉⵙ ⵜⴳⵯⵏⵜ. " ⵉⵏⵏⴰ ⴰⵙ: " ⵎⵍⵉⵃ, ⴰ ⵙⵉⴷⵉ! " ⵉⴼⵜⵓ ⵓⴼⵔⵓⵅ ⵍⵍⵉ, ⵉⵙⴽⵔ ⵖⵉⴽⵍⵍⵉ ⵙ ⴰⵙ ⵉⵏⵏⴰ ⵟⵟⴰⵍⴱ. ⵉⵍⴽⵎ ⵜⵓⵥⵥⵓⵎⵜ ⵏ ⵢⵉⴹ, ⴰⵛⴽⵉⵏ ⴷ ⵍⵎⴰⵍⴰⵢⴽⴰ, ⴰⵔ ⴰⵙ ⵜⵜⵖⵎⵏⵜ ⵍⵃⵏⵏⴰ. ⵉⵛⴱⴱⵕ ⵖ ⵢⴰⵜ. ⵔⵡⵍⵏⵜ ⵅⵜⵉⵏⵏ ⵢⴰⴹⵏⵉⵏ. ⵢⴰⵍⵍ ⵜⴰⵙⵔⴳⵯⵍⵜ ⴼ ⵜⴽⵉⵏⵜ, ⵢⴰⴼ ⵏⵏ ⵢⴰⵜ ⵜⴼⵔⵓⵅⵜ. ⵙ ⴰⵙ ⵜⵏⵏⴰ ⵜⴼⵔⵓⵅⵜ ⵍⵍⵉ: " ⵕⵥⵎ ⵉⵢⵉ, ⴰ ⵃⵎⴰⴷ, ⵓⵔ ⵜⵥⴹⴰⵕⵜ ⵉ ⵛⵛⵕⵓⴹ ⵉⵏⵓ! " ⵉⵏⵏⴰ ⴰⵙ: " ⵓⵔ ⵔⴰⴷ ⴰⵎ ⵕⵥⵎⵖ! ⴰⵔ ⴱⴷⴷⴰ ⴼⵍⵍⴰⵡⵏⵜ ⵙⵜⵜⴰⵖ ⴰⴽⵓⵕⴰⵢ ⵚⴱⴰⵃ ⴰⵔ ⵚⴱⴰⵃ! " ⵜⵏⵏⴰ ⴰⵙ: " ⵕⵥⵎ ⵉⵢⵉ ⵓⴽⴰⵏ, ⵓⵔ ⵜⵥⴹⴰⵕⵜ ⵉ ⵛⵛⵕⵓⴹ ⵉⵏⵓ! " ⵉⵏⵏⴰ ⴰⵙ: " ⵎⴰ ⵉⴳⴰⵏ ⵛⵛⵕⵓⴹ ⵏⵏⵎ? " ⵜⵏⵏⴰ ⴰⵙ: " ⵅⵚⵚⴰⵏ ⵉⵢⵉ ⵙⴱⵄⴰ ⵏ ⵍⴱⵢⵓⵜ, ⵢⴰⵜ ⵖ ⵢⴰⵜ, ⴰⴽ ⴽⵓⵍⵍⵓ ⵜⵜⵏⵓⵕⵥⵓⵎⵏⵜ ⵙ ⵢⴰⵜ ⵜⵙⴰⵔⵓⵜ! " ⵉⵏⵏⴰ ⴰⵙ: " ⵍⵍⴰⵏ! " ⵜⵏⵏⴰ ⴰⵙ ⴷⴰⵖ: " ⵍⴱⵢⵓⵜ ⴰⵏⵏ, ⵓⵔ ⴰ ⵜⵏⵜ ⵉⵜⵜⴽⴽⴰ ⵃⵜⵜⴰ ⵢⴰⵏ, ⵖⴰⵔ ⴽⵢⵢⵉⵏ! " ⵉⵏⵏⴰ ⴰⵙ: " ⵎⵍⵉⵃ! " ⵉⵣⴰⵢⴷ, ⵉⴳ ⵜⵜ ⵖ ⵍⴱⵉⵜ ⵏⵏⵙ ⴰⵢⵍⵍⵉⵖ ⵉⴱⵏⴰ ⵍⴱⵢⵓⵜ ⴰⵏⵏ. ⵉⵜⴰⵀⵍ ⵜⵜ. ⵉⴳⴳⴰⵡⵔ ⴷⵉⴷⵙ ⴽⴰⴷⴰ ⵡⴰ ⴽⴰⴷⴰ. ⵉⵖ ⵉⴼⴼⵓⵖ, ⴰⵔ ⵉⵜⵜⵔⴳⵍ ⵍⴱⵢⵓⵜ, ⴰⵔ ⵏⵏ ⵉⵜⵜⴳⴳⴰ ⵜⴰⵙⴰⵔⵓⵜ ⵖ ⵓⵎⴷⴷⵓⵣ. ⵎⴰⵙ ⵓⵔ ⴷ ⵜⵉⵡⵉ ⵍⴰⵅⴱⴰⵕ ⵎⴰ ⵉⵍⵍⴰⵏ ⵖ ⵍⴱⵢⵓⵜ ⴰⵏⵏ. ⵉⵎⵉⵍ ⵜⵉⵔⵉ ⴰⴷ ⵜⴽⵛⵎ ⵙ ⵍⴱⵢⵓⵜ ⴰⵏⵏ, ⵜⴳⴳⴰⵎⵎⵉ ⵎⴰⵏⵉⵖ ⴰⵏⵏ ⵉⵜⵜⴳⴳⴰ ⵢⵓⵙ ⵜⴰⵙⴰⵔⵓⵜ. ⴰⵔ ⵢⴰⵏ ⵡⴰⵙⵙ ⵜⵣⴰⵢⴷ ⵢⴰⵜ ⵜⴼⵓⵍⵍⵓⵙⵜ, ⴰⵔ ⵜⵙⴽⵔⵓⴽⵓⵙ ⴰⵎⴰⵣⵉⵔ, ⵜⵙⵙⴰⴽⵯⵉ ⵜⴰⵙⴰⵔⵓⵜ, ⵜⴰⴼ ⵜⵜ ⵉⵏⵏ ⵎⴰⵙ. ⵜⵣⴰⵢⴷ ⵎⴰⵙ. ⴰⵔ ⵜⵜⵏⵓⵕⵥⵓⵎ ⵍⴱⵢⵓⵜ ⵍⵍⵉ. ⴰⵢⵍⵍⵉⵖ ⵜⵍⴽⵎ ⵍⴱⵉⵜ ⵉⴳⴳⵯⵔⴰⵏ, ⵜⴽⵛⵎ ⴼ ⵜⴼⵔⵓⵅⵜ ⵍⵍⵉ. ⵜⴳⴳⵯⴷ ⵜⴼⵔⵓⵅⵜ ⵍⵍⵉ ⵓⵍⴰ ⵎⴰⵙ ⵏ ⵓⴼⵔⵓⵅ ⵍⵍⵉ. ⵜⴼⴼⵓⵖ. ⵜⵔⴳⵍ ⴷⴰⵖ ⵍⴱⵢⵓⵜ, ⵜⵃⴹⴰ ⵏⵏ ⵜⴰⵙⴰⵔⵓⵜ ⵖ ⵓⵎⴰⵣⵉⵔ. ⴰⵢⵍⵍⵉⵖ ⴷ ⵢⵓⵛⴽⴰ ⵓⴼⵔⵓⵅ ⵍⵍⵉ, ⵢⴰⵙⵉ ⵜⴰⵙⴰⵔⵓⵜ, ⵉⵕⵥⵎ ⵍⴱⵉⵜ ⵉⵣⵡⴰⵔⵏ. ⵢⴰⴼ ⵜⵜ ⵉⵏⵏ ⵜⵏⴷⴰ, ⵜⵉⵙⵙ ⵙⵏⴰⵜ ⵢⴰⴼ ⵜⵜ ⵉⵏⵏ ⵍⴽⵎⵏ ⴰⵙ ⵡⴰⵎⴰⵏ ⵜⴰⵡⵍⵥⵉⵜ, ⵜⵉⵙⵙ ⴽⵕⴰⴹ ⵍⴽⵎⵏ ⴰⵙ ⵜⴰⴳⴰⵍⵉⴹⵜ, ⵜⵉⵙⵙ ⴽⴽⵓⵥ ⴰⴼⵓⴷ, ⵜⵉⵙⵙ ⵙⵎⵎⵓⵙ ⵜⴰⵖⵎⴰ, ⵙⴹⵉⵚⵚ ⵜⴰⴳⴳⵯⵙⵜ, ⵜⵉⵙⵙ ⵙⴰ ⴷⴷⵓ ⵜⵉⵡⴰ. ⴰⵔ ⵉⵜⵜⵎⵏⵉⴷ ⵜⴰⴼⵔⵓⵅⵜ ⵍⵍⵉ, ⵜⴳⴳⴰⵡⵔ ⵖ ⵉⴳⴳⵉ ⵏ ⵛⵛⴱⴱⴰⴽ, ⴰⵔ ⵜⴰⵍⵍⴰ. ⴰⵔ ⵉⵙⵙ ⵉⵙⴰⵡⴰⵍ, ⵉⵏⵏⴰ ⴰⵙ: " ⵎⴰ ⴽⵎ ⵢⴰⵖⵏ? " ⵜⵏⵏⴰ ⴰⵙ: " ⵓⵔ ⵉⵢⵉ ⵢⴰⵖ ⵃⵜⵜⴰ ⵡⴰⵍⵓ, ⵎⵏ ⵖⴰⵔ ⵎⴰⴽ ⵉⵙ ⵜⴽⴽⴰ ⵖⵉⴷ! ⵖⵉⵍⴰⴷ ⴰⴷ ⵉⵢⵉ ⵜⵕⵥⵎⵜ ⵛⵛⴱⴱⴰⴽ ⴰ, ⴰⴷ ⵔⵉⵃⵖ ⵙ ⵉⵎⵉⴽⴽ! " ⵉⵕⵥⵎ ⵓⴼⵔⵓⵅ ⵍⵍⵉ ⵛⵛⴱⴱⴰⴽ, ⵜⵉⵔⵉ ⵜⴼⵔⵓⵅⵜ ⵍⵍⵉ ⴰⴷ ⵜⴰⵢⵍⵍ. ⵉⴳ ⵏⵏ ⴰⴼⵓⵙ, ⴰⵙ ⵜⵜ ⵢⴰⵎⵥ, ⵜⴼⵍ ⴰⵙ ⵍⵅⴰⵜⵎ ⵖ ⵓⴼⵓⵙ, ⵜⴳ ⵜⴰⵜⴱⵉⵔⵜ, ⵜⴰⵢⵍⵍ. ⵜⵏⵏⴰ ⴰⵙ: " ⵉⵖ ⵉⵢⵉ ⵜⵔⵉⵜ, ⴰⴷ ⵉⵢⵉ ⵏⵏ ⵜⵍⴽⵎⵜ ⵖ ⵡⵉⵙⵙ ⵙⴰ ⵉⴳⵏⵡⴰⵏ. " ⵜⴼⵜⵓ. ⵉⴼⴼⵓⵖ ⵓⴼⵔⵓⵅ ⵍⵍⵉ, ⵉⵙⵖ ⴰⵢⵢⵉⵙ, ⵉⵚⴰⴼⵕ. ⴰⵔ ⵉⴼⵜⵜⵓ ⵜⴰⵡⴰⴷⴰ ⵏ ⴽⵍⵜ ⵙⵏⵉⵏ, ⴰⵢⵍⵍⵉⵖ ⵉⵍⴽⵎ ⵜⴰⵔⵡⴰ ⵏ ⵢⴰⵏ ⵍⴱⴰⵣ ⵎⵇⵇⵓⵕⵏ. ⵉⵖ ⵢⵓⵢⵍⵍ, ⵣⵓⵏⴷ ⵉⵖ ⵜⵓⵢⵍⵍ ⵜⴳⵎⵎⵉ. ⵉⵖⵔⵙ ⵉ ⵓⴽⵉⵟⴰⵕ ⵍⵍⵉ ⵏⵏⵙ, ⵉⴼⴽ ⵜ ⵉ ⵜⴰⵔⵡⴰ ⵏ ⵍⴱⴰⵣ ⵍⵍⵉ. ⵜⴰⵛⴽ ⵉⴷ ⵎⴰⵜⵙⵏ, ⴰⵔ ⵜⵜⵎⵏⵉⴷ ⵜⴰⵔⵡⴰ ⵏⵙ ⴰⵔ ⵛⵜⵜⴰⵏ ⴰⴽⵉⵟⴰⵕ ⵍⵍⵉ. ⵓⴽⴰⵏ ⵜⵏⵏⴰ: " ⵎⴰⴷ ⴳⵉⴳⵉ ⵉⵙⴽⵔⵏ ⵍⵅⵉⵕ ⴰ, ⴰⴷ ⵢⴰⵛⴽ: ⴰⵢⵏⵏⴰ ⵉⵔⴰ, ⵉⴼⴽⴰ ⴰⵙ ⵜ ⵕⴱⴱⵉ! " ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵏⴽⴽⵉⵏ! " ⵉⵏⵏⴰ ⴰⵙ ⵟⵟⵉⵕ ⵍⵍⵉ: " ⵎⴰⴷ ⵜⵔⵉⵜ? " ⵉⵏⵏⴰ ⴰⵙ: " ⵓⵔ ⴷⴰⵔⵎ ⵔⵉⵖ ⵖⴰⵔ ⴰⴷ ⵉⵢⵉ ⵏⵏ ⵜⵙⵙⵍⴽⵎⵜ ⵉ ⵡⵉⵙⵙ ⵙⴰ ⵉⴳⵏⵡⴰⵏ! " ⵜⵏⵏⴰ ⴰⵙ: " ⵎⵕⵃⴱⴰ ⴱⵉⴽ! " ⵜⵏⵏⴰ ⴰⵙ: " ⵙⵙⵓⴷⵓ ⵖ ⵉⴳⴳⵉ ⵏ ⴹⴹⵀⵕ ⵉⵏⵓ! " ⵉⵙⵙⵓⴷⵓ ⵓⴼⵔⵓⵅ ⵍⵍⵉ ⵖ ⵉⴳⴳⵉ ⵏ ⴹⴹⵀⵕ ⵏⵏⵙ. ⵜⵣⴰⵢⴷ, ⵜⴰⵢⵍⵍ ⵙⵔⵙ. ⴰⵢⵍⵍⵉⵖ ⵜ ⵜⵙⵙⵍⴽⵎ ⵉ ⵡⵉⵙⵙ ⵙⴰ ⵉⴳⵏⵡⴰⵏ, ⵜⵙⵔⵙ ⵜ. ⵉⴼⵜⵓ ⵓⴼⵔⵓⵅ ⵍⵍⵉ ⴰⵔ ⵢⴰⵏ ⵍⵄⵉⵏ, ⵢⴰⴼ ⵏⵏ ⴳⵉⵙ ⵢⴰⵜ ⵛⵛⵊⵕⵜ ⵖ ⵉⴳⴳⵉ ⵏⵏⵙ. ⵉⵖⵍⵉ ⵛⵛⵊⵔⵜ ⵍⵍⵉ. ⵜⴰⵛⴽ ⵉⴷ ⵜⵡⴰⵢⵢⴰ, ⵜⵔⴰ ⴰⴷ ⵜⴰⴳⵯⵎ, ⴰⵔ ⵏⵏ ⵜⵜⵎⵏⵉⴷ ⵓⴷⵎ ⵏ ⵓⴼⵔⵓⵅ ⵍⵍⵉ ⵖ ⵡⴰⵎⴰⵏ. ⵓⴽⴰⵏ ⵜⵏⵏⴰ: " ⵏⴽⴽⵉⵏ ⴰⴷ ⴰⴽⴽⵯ ⵉⴹⵕⵕⴼⵏ ⵖⵉⴽⴰⴷ, ⵉⵔⵉⵖ ⴰⴷ ⴰⴳⵯⵎⵖ ⵉ ⵍⴰⵍⵍⴰ? " ⵜⴰⵍⵍ ⴰⴱⵓⵇⵇⴰⵍ ⴰⵔ ⵉⴳⵏⵡⴰⵏ, ⵜⵉⵔⵉ ⴰⴷ ⵉⵙⵙ ⵜⵓⵜ ⴰⴽⴰⵍ. ⵙ ⵍⵍⵉⵖ ⴰⵙ ⵉⵏⵏⴰ ⵓⴼⵔⵓⵅ ⵍⵍⵉ: " ⵀⴷⴰ! ⵀⴷⴰ! ⵀⴰⵜ ⵏⴽⴽⵉⵏ ⴰⵢⴰⵏⵏ! " ⵉⵏⵏⴰ ⴰⵙ: " ⵜⴰⵡⴰⵢⵢⴰ ⵏ ⵎⵉⵜ ⴰⴷ ⵜⴳⵉⵜ? " ⵜⵏⵏⴰ ⴰⵙ: " ⵜⴰⵡⴰⵢⵢⴰ ⵏ ⴼⵍⴰⵏⵜⴰ. " ⵉⵏⵏⴰ ⴰⵙ: " ⵀⴰⴽ ⵍⵅⴰⵜⵎ ⴰ, ⴰⵡⵉ ⵜ ⵉ ⵍⴰⵍⵍⴰⵎ. " ⵜⴰⵎⵥ ⵍⵅⴰⵜⵎ, ⵜⴼⵜⵓ. ⴰⵢⵍⵍⵉⵖ ⵜⵍⴽⵎ ⵜⵉⴳⵎⵎⵉ, ⵜⴼⴽ ⵍⵅⴰⵜⵎ ⵍⵍⵉ ⵉ ⵍⴰⵍⵍⴰⵙ. ⵜⵏⵏⴰ ⴰⵙ ⵍⴰⵍⵍⴰⵙ: " ⵀⴰⴽ, ⴰⵡⵉ ⵏⵏ ⴰⵖⵢⵓⵍ, ⵄⵎⵎⵕ ⴰⵙ ⵍⵃⵛⵉⵛ, ⵜⴳⵜ ⴰⴼⵔⵓⵅ ⴰⵏⵏ ⵖ ⴷⴷⵓ ⵍⵃⵛⵉⵛ, ⵜⴰⵡⵉⵜ ⴷⵉⴷⵎ ⵙ ⵜⴳⵎⵎⵉ. " ⵜⴼⵜⵓ ⵜⵡⴰⵢⵢⴰ ⵍⵍⵉ, ⵜⵙⴽⵔ ⵖⵉⴽⵍⵍⵉ ⵙ ⴰⵙ ⵜⵏⵏⴰ ⵍⴰⵍⵍⴰⵙ. ⵜⴰⵡⵉ ⵏⵏ ⴰⴼⵔⵓⵅ ⵍⵍⵉ ⵙ ⵜⴳⵎⵎⵉ. " ⵉⴼⴼⵓⵖ ⵣⵖ ⴷⴷⵓ ⵍⵃⵛⵉⵛ. ⵉⴳⴳⴰⵡⵔ ⴷ ⵜⵎⵖⴰⵔⵜ ⵏⵏⵙ. ⵜⴼⵜⵓ ⵜⵎⵖⴰⵔⵜ ⵏⵏⵙ, ⴰⵔ ⴰⵙ ⵜⵎⵎⴰⵍ ⵜⵉⴳⵎⵎⵉ. ⴰⵢⵍⵍⵉⵖ ⵜⵍⴽⵎ ⵢⴰⵏ ⵍⴱⴰⴱ, ⵉⴼⴼⵓⵖ ⵙ ⵡⴰⴽⴰⵍ, ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⵜⴽⴽⴰ ⴽⵓⵍⵍⵓ ⵜⵉⴳⵎⵎⵉ, ⵎⵏ ⵖⴰⵔ ⵍⴱⴰⴱ ⴰⴷ ⵓⵀⵓ! " ⴰⵢⵡⴰ, ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⴷ ⵜⵎⵖⴰⵔⵜ ⵏⵏⵙ ⴽⴰⴷⴰ ⵡⴰ ⴽⴰⴷⴰ ⵎⵏ ⵍⵉⵢⵢⴰⵎ. ⴰⵔ ⵢⴰⵏ ⵡⴰⵙⵙ ⵏ ⵍⵄⵉⴷ ⵎⵇⵇⵓⵕⵏ, ⵉⵏⵏⴰ ⴷ ⵢⵉⵅⴼ ⵏⵏⵙ: " ⵓⵍⵍⴰⵀ, ⴰⵙ ⵙⴰⵔ ⴰⴳⴳⵯⵖ ⵖ ⵍⴱⴰⴱ ⴰⴷ ⵍⵍⵉ ⵙ ⵉⵢⵉ ⵜⵏⵏⴰ ⵅⵜⴰ: ' ⴰⴷ ⵜ ⵓⵔ ⵜⵕⵥⵎⵜ! ' ⵉⵣⴰⵢⴷ, ⵉⵕⵥⵎ ⵜ. ⴰⵔ ⵉⵜⵜⵎⵏⵉⴷ ⵎⴰⵙ ⵖ ⵡⴰⴽⴰⵍ, ⵜⵖⵉ ⵉⵣⵉⵎⵎⵔ ⵖ ⵓⴼⵓⵙ, ⵜⴳⴳⴰⵎⵎⵉ ⵎⴰⴷ ⴰⵙ ⵉⵇⵇⵔⵙⵏ. ⵓⴽⴰⵏ ⵜⵛⵖⵍ: " ⵎⴰⵏⵣⴰⴽ, ⴰ ⵃⵎⴰⴷ, ⴰ ⵢⵉⵡⵉ, ⴰⴷ ⵉⵢⵉ ⵜⵖⵔⵙⵜ ⵉ ⵢⵉⵣⵉⵎⵎⵔ ⴰ? " ⵓⴽⴰⵏ ⴰⵔ ⵜⴰⵍⵍⴰ. ⴰⵔ ⵉⵜⵜⵎⵏⵉⴷ ⵓⴼⵔⵓⵅ ⵍⵍⵉ ⵖⵉⴽⵍⵍⵉ. ⵉⵃⵏⵏⴰ ⵖ ⵎⴰⵙ, ⵢⴰⴽⵯⵉ ⵏⵏ. ⴼⵕⵕⵇⵏ ⵜ ⴽⵓⵍⵍ ⵍⴰⵔⵢⴰⵃ. ⵢⴰⵜ ⵜⵎⵇⵇⵉⵜ ⵏ ⵉⴷⴰⵎⵎⵏ ⴰⴷ ⵉⵍⴽⵎⵏ ⵉⵣⵉⵎⵎⵔ, ⵉⵖⵔⵙ ⴰⵙ. ⵉⴹⵓⴹⴰⵏ ⵏⵏⵙ ⴹⵕⵏ ⵖ ⵢⴰⵏ ⵓⵊⴰⵔⵉⴼ: ⵏⴽⵔⵏ ⴳⵉⵙ ⵅⵎⵙⴰ ⵏ ⵍⵄⵢⵓⵏ. ⵉⵎⵎⵜ. ⵡⴰ ⵙⵙⴰⵍⴰⵎ! 7. ⵓⵛⵛⵏ ⴷ ⵡⴰⵙⵉⴼ. ⵍⵇⵇⵉⵚⵜ ⵏ ⵢⴰⵏ ⵡⵓⵛⵛⵏ, ⵉⴼⵜⴰ ⵢⴰⵏ ⵡⴰⵙⵙ ⴰⵔ ⵉⵜⵜⵍⵍⵉ, ⴰⵔ ⵉⴼⵜⵜⵓ ⴰⵢⵍⵍⵉⵖ ⵉⵍⴽⵎ ⵢⴰⵏ ⵡⴰⵙⵉⴼ, ⵢⵉⵔⵉ ⴰⴷ ⵜ ⵉⵣⴳⵔ. ⵉⴹⵕ ⵏⵏ ⴳⵉⵙ, ⴰⵔ ⵉⵣⴳⴳⵔ ⵖⵉⴽⴰⵏⵏ. ⵉⵎⵉⵍ ⵢⴰⴽⵯⵉ ⴷ ⴼⵍⵍⴰⵙ ⵓⵏⴳⵉ, ⴰⵡⵉⵏ ⵜ ⵡⴰⵎⴰⵏ, ⴰⵔ ⵙⵔⵙ ⴽⴽⴰⵜⵏ ⴰⵢⵍⵍⵉⵖ ⵉⴼⵜⴰ ⴰⴷ ⵉⵎⵎⵜ. ⵉⵥⵕ ⵜⴰⵛⵟⵟⴰⴱⵜ ⵏⵏⵙ ⵜⵣⵡⴰⵔ ⵜ, ⵉⵏⵏⴰ: " ⴰⵢ ⵀⴰⵢⵢⴰ, ⵏⵇⵇⵏⴹ ⴳⵉⵎ, ⴰ ⴷⴷⵓⵏⵉⵜ, ⵍⵍⵉⵖ ⴷ ⵖⵉⵍⵍⵉ ⵉⴳⴳⵯⵔⴰⵏ ⵉⵣⵡⴰⵔ, ⵖⵉⵍⵍⵉ ⴰⴷ ⵍⵍⵉ ⵉⵣⵡⴰⵔⵏ ⵉⴳⴳⵯⵔⴰ! " 8. ⵉⵙⵎⴳ ⴷ ⴷⴷⵍⵍⴰⵃ. ⵍⵇⵇⵉⵚⵜ ⵏ ⵢⴰⵏ ⵉⵙⵎⴳ, ⵏⵜⵜⴰ ⴷ ⵢⴰⵏ ⵓⵔⴳⴰⵣ. ⵉⴽⴽⴰ ⵜ ⵉⵏⵏ ⵢⴰⵏ ⵉⵙⵎⴳ, ⵉⵙⴽⵔ ⵢⴰⵜ ⵜⴱⵃⵉⵔⵜ ⵖ ⵜⴰⵎⴰ ⵏ ⵢⴰⵏ ⵓⵖⴰⵔⴰⵙ. ⵉⵥⵥⵓ ⴳⵉⵙ ⴷⴷⵍⵍⴰⵃ ⴷ ⵓⵥⴰⵍⵉⵎ ⴷ ⵍⵎⵏⵓⵏ ⴷ ⵡⴰⴳⴰⵏ ⴷ ⵜⵅⵙⴰⵢⵜ, ⴰⵔ ⵜ ⵉⵜⵜⴳⴰⴱⴰⵍ ⴰⵢⵍⵍⵉⵖ ⵜⵏⵡⴰ. ⵉⵎⵉⵍ ⵢⴰⵏ ⵡⴰⵙⵙ, ⵀⴰ ⵢⴰⵏ ⵓⵔⴳⴰⵣ ⵢⵉⵡⵉ ⵜ ⵉⴷ ⵓⵖⴰⵔⴰⵙ, ⴰⵔ ⵉⴼⵜⵜⵓ ⴰⵢⵍⵍⵉⵖ ⴷ ⵉⵍⴽⵎ ⵉⵙⵎⴳ ⵍⵍⵉ, ⵉⵏⵏⴰ ⴰⵙ: " ⵙⵙⴰⵍⴰⵎⵓ ⵄⴰⵍⴰⵢⴽⵓⵎ, ⴰ ⵉⵙⵎⵅ ⵉⵏⵓ! " ⵉⵏⵏⴰ ⴰⵙ ⴷ ⵡⴰⵍⵍⵉ: " ⵄⴰⵍⴰⵢⴽⵓⵎ ⵣⵔⵉ, ⵙⵙⴰⵍⴰⵎ ⵓⵔ ⵉⵍⵍⵉ ⵖ ⵜⴱⵃⵉⵔⵜ! " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⴰ ⵅⴰⵍⵉ ⵎⴱⴰⵔⴰ, ⵙⵙⴰⵍⴰⵎ ⵉⵣⴳⵣⵉⵜⵏ ⴽⴰ ⵉⴳⴰ! " ⵉⵏⵏⴰ ⴰⵙ ⵉⵙⵎⴳ: " ⵖⴰⵢⴰⵏⵏ ⴰⴼ ⵓⵔ ⵉⵍⵍⴰ ⵖ ⵜⴱⵃⵉⵔⵜ, ⴰⵛⴽⵓ ⴰⵔ ⴷ ⵉⵜⵜⴰⵡⵉ ⴰⵡⴰⵍ, ⴰⵡⴰⵍ ⴰⵔ ⴷ ⵉⵜⵜⴰⵡⵉ ⴷⴷⵍⵍⴰⵃ, ⴷⴷⵍⵍⴰⵃ ⵓⵔ ⵉⵍⵍⴰ! " 9. ⵓⵛⵛⵏ ⴷ ⵜⴰⵔⵡⴰ ⵏⵏⵙ. ⵍⵇⵇⵉⵚⵜ ⵏ ⵢⴰⵏ ⵡⵓⵛⵛⵏ ⴷⴰⵔⵙ ⵙⵎⵎⵓⵙ ⵜⴰⵔⵡⴰ. ⴽⵔⴰ ⵉⴳⴰⵏ ⴰⵙⵙ ⴰⵔ ⴰⵙⵏ ⴷ ⵉⵜⵜⴰⵡⵉ ⵢⴰⵏ ⵓⵍⵇⵇⴰⵖ ⵏⵖ ⵢⴰⵏ ⵉⴽⵔⵓ. ⵖⵉⴽ ⴰⵏⵏ ⴱⴷⴷⴰ, ⴰⵔ ⴰⵎⵎⴰⵙ ⵏ ⵢⴰⵏ ⵡⴰⵙⵙ ⵉⵏⵉⵏ ⴰⵙ ⵜⴰⵔⵡⴰ ⵏⵏⵙ: " ⴰ ⴱⴰⴱⴰ ⵜⵏⵖ, ⵎⴰⵏⵉⵖ ⴰⴷ ⴱⴷⴷⴰ ⵜⵜⴰⴼⴰⵜ ⵜⵉⴼⵉⵢⵢⵉ? " ⵉⵏⵏⴰ ⴰⵙⵏ: " ⴰⵔ ⵜⵜ ⵉⴷ ⵙⵙⴰⵖⴻⵖ ⵖ ⵙⵙⵓⵇ. " ⵉⵏⵉⵏ ⴰⵙ: " ⵎⴰ ⵙ ⴰⵙ ⵜⵜ ⵉⴷ ⵜⵙⵙⴰⵖⵜ ⴽⵢⵢⵉⵏ? ⵓⵔ ⴷⴰⵔⴽ ⵍⴼⵍⵓⵙ! " ⵢⵉⵏⵉ ⴰⵙⵏ: " ⴰⵔ ⵜⵜ ⵙⵙⴰⵖⴻⵖ ⵙ ⴷⴷⵉⵏ. " ⵏⵏⴰⵏ ⴰⵙ: " ⵎⴰⵏⴰⴳⵯ ⵔⴰⴷ ⵜⵅⵍⵍⵚⵜ? " ⵉⵏⵏⴰ ⴰⵙⵏ: " ⴰⵙⵙ ⵏⵏⴰ ⴷ ⵓⵔ ⴽⵛⵎⵖ, ⵜⵙⵙⵏⵎ ⵉⵙ ⴷ ⵖⴰⵙⵙ ⴰⵏⵏ ⴰⴷ ⴼⵔⵉⵖ. " 10. ⴰⴳⵔⵓ ⴷ ⵓⵏⵥⴰⵕ. ⵍⵇⵇⵉⵚⵜ ⵏ ⵢⴰⵏ ⵓⴳⵔⵓ ⵉⴼⴼⵓⵖ ⴷ ⵢⴰⵏ ⵡⴰⵙⵙ ⵣⵖ ⵍⵄⵉⵏ ⵍⵍⵉ ⵖ ⵉⵣⴷⵖ. ⵉⴳⴳⴰⵡⵔ ⴼ ⵉⴳⴳⵉ ⵏ ⵢⴰⵏ ⵓⵥⵕⵓ, ⵉⵙⵓⵎⵎⵔ ⴳⵉⵙ ⵜⴰⴼⵓⴽⵜ. ⵉⵎⵉⴽⴽ ⵏ ⵜⵙⵙⴰⵄⵜ, ⵀⴰ ⴰⵎⴷⵍⵓ ⵢⵓⵛⴽⴰ ⴷ, ⵉⵍⵉⵃ ⴰⵙ ⵜⴰⴼⵓⴽⵜ. ⵉⵏⵏⴰ ⴷ ⵢⵉⵅⴼ ⵏⵏⵙ: " ⵎⴰⵜⵜⴰ ⵖⴰⵢⴰⴷ! " ⵖⵉⴽ ⴰⵏⵏ, ⵀⴰ ⴰⵏⵥⴰⵕ ⴰⵔ ⵉⵜⵜⵔⵛⵉⵛ, ⴰⵔ ⴼⵍⵍⴰⵙ ⵟⵟⴰⵕⵏⵜ ⵜⵎⵇⵇⴰ ⵏ ⵓⵏⵥⴰⵕ. ⵉⵏⵏⴰ ⴷ ⵢⵉⵅⴼ ⵏⵏⵙ: " ⵏⴽⴽⵉⵏ ⴳⵉⵖ ⴰⵏⴰⴼⴰⵍ ⵍⵍⵉⵖ ⵏⵉⵜ ⵍⵍⵉⵖ ⵖ ⵉⵎⵉ ⵏ ⵜⴳⵎⵎⵉ ⵏⵓ, ⴰⵔ ⵜⵜⴱⴷⴰⴳⵖ ⵍⴽⵙⵓⵜ ⵉⵏⵓ! " ⵉⵍⵡⵔ. 11. ⵜⴰⴼⵇⵇⵉⵔⵜ ⴷ ⵓⵣⵔⴳ. ⵍⵇⵇⵉⵚⵜ ⵏ ⵢⴰⵜ ⵜⴼⵇⵇⵉⵔⵜ. ⵢⴰⵏ ⵡⴰⵙⵙ ⵜⵙⵙⵓⴷⴰ ⴰⵖⵢⵓⵍ ⵏⵏⵙ, ⵜⴼⵜⵓ ⵙ ⵙⵙⵓⵇⵇ, ⵜⵙⵖ ⴳⵉⵙ ⵢⴰⵏ ⵓⵣⵔⴳ. ⵜⴳ ⵜ ⵉⴷ ⴼ ⵓⵖⵢⵓⵍ ⵏⵏⵙ. ⴰⵖⵢⵓⵍ ⴰⵏⵏ ⵉⴹⵄⴰⴼ ⴰⵢⵍⵍⵉⵖ ⴼⵍⵍⴰⵙ ⵉⵇⵇⵓⵕ ⵉⵍⵎ. ⵉⵎⵉⵍ ⵉⵕⵎⵉ ⴰⵙ ⵖ ⵓⵖⴰⵔⴰⵙ, ⵉⴹⵕ ⴰⵙ. ⵜⵣⵣⵓⴳⵣ ⴼⵍⵍⴰⵙ ⴰⵣⵔⴳ, ⵜⵏⵏⴰ ⴰⵙ: " ⴽⵢⵢⵉⵏ ⴰⴷ ⵉⵢⵉ ⴷ ⵢⵉⵡⵉⵏ ⴰⵔ ⵖⵉⴷ, ⴽⵢⵢⵉⵏ ⴰⵔ ⵔⴰⴷ ⵉⵢⵉ ⵉⵔⴰⵔ ⴰⵔ ⵜⵉⴳⵎⵎⵉ ⵏⵓ. ⵉⵖ ⵓⵔ ⵜⵥⴹⴰⵕⵜ ⴰⴷ ⵜⴰⵙⵉⵜ ⴰⵣⵔⴳ, ⴰⴷ ⵜ ⴰⵙⵉⵖ. ⵏⴽⴽⵉⵏ ⴰⵔ ⵔⴰⴷ ⵢⴰⵙⵉ ⴰⵣⵔⴳ, ⵜⴰⵙⵉⵜ ⵉⵢⵉ ⴽⵢⵢⵉⵏ! " ⵜⵙⵙⵓⴷⵓ ⵜ, ⵜⴳ ⴰⵣⵔⴳ ⵖ ⵓⴽⴱⴰ ⵏⵏⵙ. 12. ⴰⵍⴳⵯⵎⴰⴹ ⴷ ⵓⵖⵔⴷⴰ. ⵍⵇⵇⵉⵚⵜ ⵏ ⵢⴰⵏ ⵓⵖⵔⴷⴰ ⵏⵜⵜⴰ ⴷ ⵢⴰⵏ ⵓⵍⴳⵯⵎⴰⴹ. ⵉⵍⵍⴰ ⵓⵖⵔⴷⴰ ⵖ ⵜⴰⵏⵙⴰ ⵏⵏⵙ, ⵉⵎⵉⵍ ⵉⵙⵍⵍⴰ ⵉ ⵍⵃⵙⵙ ⵏ ⵎⴰⵏⵏ ⴼⵍⵍⴰⵙ ⵉⴽⵛⵎⵏ, ⵉⵏⵏⴰ: " ⵎⴰⴷ ⴷ ⴼⵍⵍⴰⵖ ⵉⴽⵛⵎⵏ? " ⵉⵏⵏⴰ ⴰⵙ ⵓⵍⴳⵯⵎⴰⴹ: " ⵓⵔ ⴷ ⵢⴰⵜ, ⵍⵅⵉⵔ ⵓⴽⴰⵏ ⴰ ⴼⵍⵍⴰⵡⵏ ⵉⴽⵛⵎⵏ! " ⵉⵏⵏⴰ ⴰⵙ ⴷ ⵓⵖⵔⴷⴰ: " ⵉⵙ ⴷ ⴽⵢⵢⵉⵏ ⴰⵢⴰⴷ, ⴰ ⴱⵉ ⵉⵖⵔⴷⴰⵢⵏ. ⵏⴼⵍ ⴰⴽ ⵜ, ⴰ ⵍⵅⵉⵔ ⵖⵣⵣⵉⴼⵏ, ⴰⵛⴽⵓ ⵍⵅⵉⵔ ⵖⵣⵣⵉⴼⵏ ⴰⵔ ⵉⵙⵙⴱⵣⴰⴳ ⴰⵃⵍⵉⴳ! " ⵉⴼⴼⵓⵖ ⵏⵏ ⵓⵖⵔⴷⴰ ⴷ ⵉⵎⵉ ⴰⴹⵏⵉⵏ, ⵉⴼⵜⵓ. ⴰⵖⵔⴷⴰ ⵉⵖ ⵔⴰ ⵉⵖⵣ ⵜⴰⵏⵙⴰ, ⴰⵔ ⴰⵙ ⵉⵙⴽⴰⵔ ⵙⴰ ⵉⵎⴰⵡⵏ, ⴰⵔ ⵉⵜⵜⵉⵏⵉ: " ⵢⴰⵏ ⴰⵙ ⵉⴳⴰⵏ ⵢⴰⵏ ⵉⵎⵉ, ⴰⵙ ⵜⵜ ⴼⵍⵍⴰⵙ ⵉⵇⵇⵏ ⵕⴱⴱⵉ! " 13. ⵓⵛⵛⵏ ⴷ ⵜⴽⵛⵛⵓⵍⵜ. ⵍⵇⵇⵉⵚⵜ ⵏ ⵢⴰⵏ ⵡⵓⵛⵛⵏ. ⴼⴽⴰⵏ ⴰⵙ ⵎⴷⴷⵏ ⵢⴰⵜ ⵜⴽⵛⵛⵓⵍⵜ, ⵏⵏⴰⵏ ⴰⵙ: " ⵀⴰⴽ ⵜⴰⴽⵛⵛⵓⵍⵜ ⴰⴷ, ⴰⵡⵉ ⵜⵜ ⵙ ⵡⴰⵙⵉⴼ, ⵙⵙⵉⵔⴷ ⵙ ⵜⵜ ⵉⴷ ⴳⵉⵙ ⴱⴰⵀⵔⴰ, ⵜⴰⵡⵉⵜ ⵙ ⵜⵜ ⵉⴷ ⴰⵔ ⵖⵉⴷ, ⵏⴼⴽ ⴰⴽ ⵜⵉⵖⵔⴰⴷ ⵏⵏⴽ. " ⵢⴰⵡⵉ ⵜⵜ, ⵉⵙⵙⵉⵔⴷ ⵙ ⵜⵜ, ⵉⵥⵕ ⵜⵜ, ⵉⵇⵍⵍⴱ ⵜⵜ; ⵢⴰⴼ ⵜⵜ ⵉⵏⵏ ⵜⵄⵊⴱ ⵜ. ⵉⵏⵏⴰ ⴷ ⵢⵉⵅⴼ ⵏⵏⵙ: " ⵉⵖ ⴰⵙⵏ ⵉⵡⵉⵖ ⵜⴰⴽⵛⵛⵓⵍⵜ ⴰⴷ, ⵎⴰ ⵔⴰⴷ ⵉⵢⵉ ⴰⴽⴽⵯ ⴼⴽⵉⵏ? ⵓⵔ ⵔⴰⴷ ⵉⵢⵉ ⴼⴽⵉⵏ ⵎⴰ ⵙ ⵜⵜ ⵢⵓⴼⵏ. " ⵢⴰⵎⵥ ⵜⵜ, ⵉⵛⵛ ⵜⵜ, ⵢⵓⵔⵔⵉ ⴷ ⵙ ⵜⴳⵎⵎⵉ. ⵏⵏⴰⵏ ⴰⵙ: " ⵎⴰⵏⵣⴰ ⵜⴰⴽⵛⵛⵓⵍⵜ? " ⵉⵏⵏⴰ ⴰⵙⵏ: " ⵛⵛⵉⵖ ⵜⵜ ⵙ ⵜⵖⵔⴰⴷ ⵉⵏⵓ! " 14. ⴰⵡⵜⵉⵍ ⴷ ⵓⵙⵃⵙⵙⵓ. ⵍⵇⵇⵉⵚⵜ ⵏ ⵢⴰⵏ ⵡⴰⵡⵜⵉⵍ. ⵉⵏⵏⴰ ⴷ ⵢⵉⵅⴼ ⵏⵏⵙ: " ⵖⵉⴷ ⵍⵍⵉ ⵖ ⵍⵍⵉⵖ, ⵓⵔ ⴳⵉⵙ ⵕⵕⴱⵉⵄ, ⵕⵕⴱⵉⵄ ⵓⵔ ⵉⵍⵍⴰ ⵖⴰⵔ ⵖⵉⵍⵍ ( ⵉ ) ⴰ ⵜⵜⴽⴽⴰⵏ ⵉⵏⴳⵯⵎⴰⵔⵏ, ⵖⵉⵏⵏ ⵖ ⵉⵍⵍⴰ ⵎⴰ ⵉⵜⵜⵢⵉⵜⵛⴰⵏ. ⵜⵉⵍⵉ ⴳⵉⵙ ⵜⴽⵚⵚⴰⴹ, ⵔⴰⴷ ⵙⵔⵙ ⴼⵜⵓⵖ ⵄⴰⵍ ⴰⵍⵍⴰⵀ! " ⵉⴼⵜⵓ ⵙ ⵖⵉⵏⵏ, ⵉⵏⵏⴰ: " ⵔⴰⴷ ⴼⵔⴷⵖ, ⴰⵔ ⵙⵃⵙⵙⵓⵖ! " ⵖⵉⴽⴰⵏⵏ ⵉⵎⵉⴽⴽ, ⵉⵙⵍⵍⴰ ⵉ ⵍⵃⵙⵙ ⵏ ⵜⵓⴳⵍⵉⵏ ⵏⵏⵙ, ⵜⴱⴱⵉ ⵜⵉⴼⵔⴷⵉ, ⵜⵏⵏⴰ: " ⵓⵔ ⴷ ⵍⵎⵄⵉⵛⵜ ⴰⴷ ⵜⴳⴰ ⵅⵜⴰ! ⵓⵔ ⵉⵍⵍⴰ ⵖⴰⵔ ⴰⵎⵜⵛⵓ ⵏⵖ ⴰⵙⵃⵙⵙⵓ. ⵔⴰⴷ ⴼⵜⵓⵖ ⵙ ⵎⴰⵏⵉ ⴰⴹⵏⵉⵏ ⵖⵉⵍⵍⵉ ⵖ ⵔⴰⴷ ⵛⵜⵜⴰⵖ ⴱⵍⴰ ⵜⵉⴽⵚⵚⴰⴹ ⵓⵍⴰ ⴰⵙⵃⵙⵙⵓ! " 15. ⵜⴰⴼⵓⵍⵍⵓⵙⵜ ⴷ ⵉⴽⵉⵢⵢⴰⵡⵏ ⵏⵏⵙ. ⵍⵇⵇⵉⵚⵜ ⵏ ⵢⴰⵜ ⵜⴼⵓⵍⵍⵓⵙⵜ, ⵏⵜⵜⴰⵜ ⴷ ⵉⴽⵉⵢⵢⴰⵡⵏ ⵏⵏⵙ. ⵢⴰⵏ ⵡⴰⵙⵙ ⵜⵣⵡⴰⵔ ⵢⴰⵜ ⵜⴼⵓⵍⵍⵓⵙⵜ ⵉ ⵉⴽⵉⵢⵢⴰⵡⵏ ⵏⵏⵙ ⵙ ⵉⴳⴳⵉ ⵏ ⵢⴰⵏ ⵓⵎⴷⴷⵓⵣ, ⴰⵔ ⴳⵉⵙ ⵙⴽⵓⵔⴽⵓⵣⵏ. ⵉⵎⵉⵍ ⵢⴰⴼ ⵢⴰⵏ ⵓⴽⵉⵢⵢⴰⵡ ⴳⵉⵙⵏ ⵢⴰⵏ ⵓⴱⵓⵅⵉ, ⵉⵏⵏⴰ ⴰⵙⵏ ⵢⴰⵏ ⵢⴰⴹⵏⵉⵏ: " ⴱⴹⵓ ⴷⵉⴷⵉ, ⴰ ⴳⵯⵎⴰ! " ⵉⵏⵏⴰ ⴰⵙ: " ⵓⵀⵓ, ⵓⵔ ⵜⴳⵉⵜ ⴳⵯⵎⴰ, ⵓⵔ ⴳⵉⵖ ⴳⵯⵎⴰⴽ, ⵜⴰⴳⵯⵎⴰⵜ ⵓⵔ ⵖⵉⴷ ⵜⵍⵍⵉ, ⵡⴰ ⵏⵏⴰ ⵢⵓⴼⴰⵏ ⴽⵔⴰ, ⵢⴰⴼ ⵜ ⵉ ⵓⴳⴰⵢⵢⵓ ⵏⵏⵙ! " ⴰⵔ ⵢⴰⵍⵍⴰ ⵡⴰⵍⵍⵉ ⵙ ⴷⴰⵔ ⵉⵏⵏⴰⵙ, ⵉⵏⵏⴰ ⴰⵙ: " ⴰ ⵉⵏⵏⴰ, ⴳⵯⵎⴰ ⵉⵏⵏⴰ ⵉⵢⵉ: ' ⵓⵔ ⵜⴳⵉⵜ ⴳⵯⵎⴰ, ⵓⵔ ⴳⵉⵖ ⴳⵯⵎⴰⴽ ', ⵉⵏⴰⴽⵕ ⵜⴰⴳⵯⵎⴰⵜ ⴼ ⵢⴰⵏ ⵓⴱⵓⵅⵉ! ⵢⵓⴼⴰ ⵜ, ⵢⵉⵔⵉ ⵜ ⵡⴰⵃⴷⵓⵜ! " ⵜⵏⵏⴰ ⴰⵙ ⵜⴼⵓⵍⵍⵓⵙⵜ: " ⴰ ⵢⵉⵡⵉ, ⵉⵖⵥⴰⵏ ⴰⴽ, ⵓⵔ ⴷⴰⵔⵉ ⵜⵉⴱⴱⵉⵜ ⵎⴰ ⵜⵙⵙⵓⵎⵓⵎⵎ. ⵎⵔⴰⴷ ⴷ ⵉⵙ ⴷⴰⵉ ⵜⵉⴱⴱⴰⵜⵉⵏ, ⵜⵙⵙⵓⵎⵎ ⴰⴽⵯⴼⴰⵢ ⵉⵏⵓ, ⵉⵔⴰ ⴰⴷ ⴳⵉⴽ ⵉⵃⵏⵏⵓ, ⵜⵃⵏⵏⵓⵜ ⴳⵉⵙ! ⴽⵯⵏⵏⵉ ⵜⴳⴰⵎ ⵏⵏ ⴽⴽⵉⵡ, ⴳⵖ ⵏⵏ ⴳⵓⵜⵜ, ⴰⵎⴷⴷⵓⵣ ⵉⵙⵎⵓⵏ ⴰⵖ ⴰⴽⴽⵯ ⴽⵓⵢⴰⵏ ⴰⵔ ⵉⵙⴽⵓⵔⴽⵓⵣ ⵉ ⵓⴳⴰⵢⵢⵓ ⵏⵏⵙ. " 16. ⴱⵓ ⵎⵃⴰⵎⴷ ⵏⵜⵜⴰ ⴷ ⵡⵓⵛⵛⵏ. ⵉⴷⴷⴰ ⵡⵓⵛⵛⵏ ⵏⵜⵜⴰ ⴷ ⴱⵓ ⵎⵃⴰⵎⴷ ⴰⴷ ⴰⴽⵯⵔⵏ ⴰⴹⵉⵍ. ⴽⵛⵎⵏ ⵖ ⵢⴰⵜ ⵜⴰⵍⵅⵕⵕⴰⵊⵜ, ⴰⵔ ⵛⵜⵜⴰⵏ ⴰⴹⵉⵍ. ⴱⵓ ⵎⵃⴰⵎⴷ ⴰⴷ ⵓⴽⴰⵏ ⵉⵛⵛ ⵛⵡⴰⵢ, ⵉⴷⴷⵓ ⴰⴷ ⵢⴰⵔⵎ ⵜⴰⵍⵅⵕⵕⴰⵊⵜ ⵉⵙ ⵔⴰⴷ ⴳⵉⵙ ⵉⴼⴼⵖ ⵏⵖⴷ ⵓⵀⵓ. ⵓⵛⵛⵏ ⴰⵔ ⵉⵛⵜⵜⴰ ⴰⵢⵍⵍⵉⵖ ⵉⵛⴱⵄⴰ. ⵍⵍⵉⵖ ⵉⵔⴰ ⴰⴷ ⵉⴼⴼⵖ, ⵓⵔ ⵜ ⵜⵓⵎⵉ ⵜⴰⵍⵅⵕⵕⴰⵊⵜ. ⵉⵏⵏⴰ ⵉ ⴱⵓ ⵎⵃⴰⵎⴷ: " ⵎⴰⵏⵉⴽ ⵔⴰⴷ ⵙⴽⵔⵖ ⴰⴷ ⴼⴼⵓⵖⴻⵖ? " ⵉⵏⵏⴰ ⴰⵙ ⴱⵓ ⵎⵃⴰⵎⴷ: " ⴷⴷⵓ, ⵙⴽⵔ ⴷ ⵉⵙ ⵜⵎⵎⵓⵜⵜ, ⴳⵏ, ⵥⵥⵍ ⵉⴹⴰⵕⵏ ⵏⵏⴽ, ⵕⵥⵎ ⵉ ⵉⵎⵉ ⵏⵏⴽ. ⵉⵖ ⴷ ⵢⵓⵛⴽⴰ ⴱⴰⴱ ⵏ ⵡⵓⵔⵜⵉ ⵉⵖ ⴽ ⵉⵥⵕⴰ, ⵀⴰⵜⵉ ⵔⴰⴷ ⴽ ⵉⵏⵏ ⵉⵍⵓⵃ ⵙ ⴱⵕⵕⴰ ⵏ ⵡⵓⵔⵜⵉ, ⵖ ⴰⴽⵓⴷ ⴰⵏⵏ ⵜⵔⵡⵍⵜ. " ⵍⵍⵉⵖ ⴷ ⵢⵓⵛⴽⴰ ⴱⴰⴱ ⵏ ⵡⵓⵔⵜⵉ, ⵉⵥⵕ ⵓⵛⵛⵏ ⵉⴳⵏ, ⵉⵏⵏⴰ: " ⵀⴰ ⵡⵓⵛⵛⵏ ⵉⵎⵎⵓⵜ! " ⵢⴰⵙⵉ ⵜ ⵙ ⵜⵎⵖⵉⵍⵜ, ⵉⵍⵓⵃ ⵜ ⵉⵏⵏ ⵖ ⴱⵕⵕⴰ ⵏ ⵡⵓⵔⵜⵉ. ⵉⴼⵍ ⴰⵙ ⴷ ⵜⵎⵖⵉⵍⵜ ⵏⵏⵙ ⵖ ⵓⴼⵓⵙ ⵏⵏⵙ. ⵉⵏⵏⴰ ⴰⵙ ⴱⴰⴱ ⵏ ⵡⵓⵔⵜⵉ: " ⵉⵙⵙⴰⵏⵖ ⴽ ⵖⵉⴽⴽⴰ, ⵜⴳⵉⵜ ⴰⴳⵯⵊⴹⴰⴹ! " ⵉⴷⴷⵓ ⵡⵓⵛⵛⵏ ⵙ ⴷⴰⵔ ⴱⵓ ⵎⵃⴰⵎⴷ, ⵉⵏⵏⴰ ⴰⵙ: " ⵎⴰⵏⵉⴽ ⵔⴰⴷ ⵙⴽⵔⵖ? ⴱⴰⴱ ⵏ ⵡⵓⵔⵜⵉ ⵉⵙⵙⵏ ⵉⵢⵉ! " ⵉⵏⵏⴰ ⴰⵙ ⴱⵓ ⵎⵃⴰⵎⴷ: " ⴷⴷⵓ, ⵊⵎⵄ ⴰⵢⵜⵎⴰⴽ, ⴹⴰⵍⴱ ⴰⵙⵏ ⴰⴷ ⴽ ⵄⴰⵡⵏⵏ ⴰⴷ ⵜⵙⵔⵓⵜⵜ ⵜⵓⵎⵥⵉⵏ ⵏⵏⴽ, ⵜⵅⵣⵏⵜ ⵢⴰⵏ ⵓⵚⵚⴽⴰⵢ ⵖ ⵡⴰⵏⵔⴰⵔ. " ⵉⵇⵇⵏ ⴽⵓⵍⵍⵓ ⵓⵛⵛⴰⵏⴻⵏ ⵙ ⵜⵎⵖⴰⵍ ⵏⵏⵙⵏ, ⵉⵙⵙⵎⵉⴳⴳⵉⵔ ⵜⵏⵜ ⴱⴰⵀⵔⴰ. ⵖ ⴰⴽⵓⴷ ⴰⵏⵏ ⵉⵕⵥⵎ ⵉ ⵓⵚⵚⴽⴰⵢ, ⵔⵡⵍⵏ ⴽⵓⵍⵍⵓ ⵡⵓⵛⵛⴰⵏⴻⵏ. ⴽⵓⵍⵍⵓ ⴼⴼⴰⵍⵏ ⵜⵉⵎⵖⵉⵍⵉⵏ ⵏⵏⵙⵏ. ⴳⴰⵏ ⴽⵓⵍⵍⵓ ⵉⴳⵯⵊⴹⴰⴹⵏ. ⴱⴰⴱ ⵏ ⵡⵓⵔⵜⵉ ⵉⵊⵍⴰ ⴰⵙ ⵡⴰⵍⵍⵉ ⴰⵙ ⵉⵛⵛⴰⵏ ⴰⴹⵉⵍ, ⴰⵛⴽⵓ ⵓⵛⵛⴰⵏⴻⵏ ⴳⴰⵏ ⴽⵓⵍⵍⵓ ⵉⴳⵯⵊⴹⴰⴹⵏ. 17. ⴰⵙⵓⵇⵇⵉ ⴷ ⵍⵊⵎⴰⵄⵜ. ⵉⴽⴽⴰ ⵜ ⵉⵏⵏ ⵢⴰⵏ ⵓⵙⵓⵇⵇⵉ ⵉⵙⵙⵃⴹⵕ ⴷⴰⵔ ⵢⴰⵜ ⵍⵊⵎⴰⵄⵜ. ⴰⵙⵓⵇⵇⵉ ⴰⵏⵏ ⵍⴰⴼⵄⴰⵍ ⵏⵏⵙ ⵓⵔ ⴼⵓⵍⴽⵉⵏ. ⴰⵔ ⵉⵜⵜⵥⴰⵍⵍⴰ ⵙ ⵍⵊⵎⴰⵄⵜ ⵖ ⵜⵉⵍⵍⴰⵙ, ⵃⵕⴹⵉⴹ. ⴰⵔ ⵢⴰⵏ ⵡⴰⵙⵙ ⵉⴼⵔⴽ ⴰⵙ ⵢⴰⵏ ⵖ ⵍⵊⵎⴰⵄⵜ, ⵉⵏⵏⴰ: " ⵟⵟⴰⵍⴱ ⴰⴷ, ⵓⵔ ⴰⴽⴽⵯ ⴰⴷ ⵜⵜⵉⵍⵉ ⵍⴽⵙⵓⵜ ⵏⵏⵙ ⵍⵃⵙⵙ ⵉⵖ ⵉⴽⵯⵏⴰ, ⵓⵍⴰ ⵉⵖ ⵉⵙⴽⴽⵓⵙ, ⵓⵍⴰ ⵉⵖ ⵉⴱⴷⴷ! " ⵉⵏⵏⴰ: " ⵍⵍⴰⵀ, ⴰ ⵙⴰⵔ ⴼⵍⵍⴰⵙ ⵄⴱⵕⵖ! " ⵉⵣⴰⵢⴷ ⵢⴰⵏ ⵡⴰⵙⵙ, ⵉⵙⵙⵔⵖ ⴷ ⵍⵇⵇⵏⴷⵉⵍ, ⵉⴳ ⵉⵜ ⵉⴷ ⵖ ⵟⵟⴰⵊⵉⵏ, ⵉⵃⴱⵓ ⵜ ⵙ ⵜⵙⵔⴳⵯⵍⵜ, ⵢⴰⵡⵉ ⵜ ⵉⴷ ⵙ ⵜⵎⵣⴳⵉⴷⴰ, ⵉⵙⵔⵙ ⵜ ⵖ ⵍⵎⵇⵚⵓⵔⵜ ⵍⵍⵉ ⵖ ⴰ ⵜⵜⵥⴰⵍⵍⴰⵏ. ⴰⵢⵍⵍⵉⵖ ⴷ ⵢⵓⵛⴽⴰ ⵓⵙⵓⵇⵇⵉ ⴰⵏⵏ ⵍⵍⵉ ⵉⴳⴰⵏ ⵍⵉⵎⴰⵎ, ⴰⵔ ⴷⴰⵖ ⵙⵔⵙⵏ ⵉⵜⵜⵥⴰⵍⵍⴰ ⵖ ⵜⵉⵍⵍⴰⵙ. ⵢⴰⵊⵊ ⵉⵜ ⵡⴰⵍⵍⵉ, ⴰⵢⵍⵍⵉⵖ ⵉⴽⵯⵏⴰ. ⵢⴰⵍⵍ ⵜⴰⵙⵔⴳⵯⵍⵜ ⴼ ⵟⵟⴰⵊⵉⵏ, ⴰⵏⵏⵉⵏ ⵍⵉⵎⴰⵎ ⵉⴳⴰ ⵃⵕⴹⵉⴹ, ⴰⵔ ⴹⵚⵚⴰⵏ ⵎⴷⴷⵏ ⵖ ⵜⵖⵕⴹⵉⵏ ⵏⵏⵙ. 18. ⵍⵇⵇⵉⵚⵜ: " ⵉⵃⵢⴰ ⵓⵔ ⴷ ⵉⵃⵢⴰ " ⵏⵖⴷ " ⵉⵃⵢⴰ ⵉⵟⵟⴰⴼ ⴰⵎⴰⵔ " ⵉⴽⴽⴰ ⵜ ⵉⵏⵏ ⵢⴰⵏ ⵓⵔⴳⴰⵣ, ⵉⵙⵎ ⴰⵙ ⵉⵃⵢⴰ. ⵉⵟⵟⴰⴼ ⵢⴰⵜ ⵜⴼⵓⵏⴰⵙⵜ, ⵢⵉⵔⵉ ⴰⵙ ⵜⵜ ⵢⴰⵡⵉ ⵙ ⵙⵙⵓⵇⵇ. ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵀⴰⵜⵉⵏⵏ ⴰⵙ ⵜⵜ ⵓⵔ ⵜⴰⵡⵉⵜ, ⴰⴷ ⴰⴽ ⵜⵜ ⵓⵔ ⴰⴽⵯⵔⵏ. " ⵉⵏⵏⴰ ⴰⵙ: " ⵔⴰⴷ ⵙ ⵜⵜ ⴽⵔⴼⵖ ⴷ ⵡⴰⵎⴰⵔ ⵉⵏⵓ! " ⵉⵣⴰⵢⴷ, ⵢⴰⵡⵉ ⵜⵜ, ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵉⵍⴽⵎ ⵙⵙⵓⵇⵇ, ⵉⵏⵙ ⴳⵉⵙ. ⵉⵍⵍⵉⵖ ⵔⴰⴷ ⵉⴳⵯⵏ, ⵉⴽⵔⴼ ⵜⴰⴼⵓⵏⴰⵙⵜ ⵍⵍⵉ ⴷ ⵡⴰⵎⴰⵔ ⵏⵏⵙ. ⵉⵍⵍⵉⵖ ⵉⵟⵟⴰⵙ ⵖ ⵢⵉⴹ, ⴰⵛⴽⵉⵏ ⴷ ⵙⵔⵙ ⵉⵎⴰⴽⵔⵏ, ⴱⴱⵉⵏ ⴰⵙ ⵜⴰⵎⴰⵔⵜ ⵏⵏⵙ ⵍⵍⵉⵖ ⵜⴽⵔⴼ ⵜⴼⵓⵏⴰⵙⵜ. ⴰⵡⵉⵏ ⵜⵜ. ⵉⵍⵍⵉⵖ ⴷ ⵉⵄⵇⵇⵍ ⵖ ⵉⵟⵟⵚ ⵏⵏⵙ, ⵢⴰⴼ ⵉⴷ ⵜⴰⴼⵓⵏⴰⵙⵜ ⵍⴰⵃⵃ ⵜⵜ, ⵢⴰⴼ ⵉⴷ ⴰⵎⴰⵔ ⵏⵏⵙ ⵉⴱⴱⵉ, ⵍⴰⵃⵃ ⵜ. ⵉⵛⴽⴽⵓ ⵖ ⵓⴳⴰⵢⵢⵓ ⵏⵏⵙ, ⴰⵔ ⵏⵏ ⵉⵜⵜⴳⴳⵔ ⵉ ⵡⴰⵎⴰⵔ ⵏⵏⵙ, ⴰⵔ ⵉⵜⵜⵉⵏⵉ: " ⵡⴰⵀ, ⵉⵃⵢⴰ ⴰⵢⴰⴷ?! ⵍⴰ! ⵓⵔ ⴷ ⵉⵃⵢⴰ! ⵉⵃⵢⴰ ⵉⵟⵟⴰⴼ ⴰⵎⴰⵔ! " ⵢⴰⵛⴽ ⵉⴷ ⵙ ⵜⴳⵎⵎⵉ ⵏⵏⵙ. ⴰⵢⵍⵍⵉⵖ ⵜⵜ ⵉⴷ ⵉⵇⵇⵕⵕⴱ, ⴰⵔ ⵢⴰⵇⵇⵔⴰ ⵉ ⵜⵎⵖⴰⵔⵜ ⵏⵏⵙ ⴰⵢⵍⵍⵉⵖ ⴰⵙ ⵜⵏⵏⴰ: " ⵏⵄⴰⵎ? " ⵉⵏⵏⴰ ⴰⵙ: " ⵉⵙ ⴷ ⵢⵓⵛⴽⴰ ⵉⵃⵢⴰ? " ⵜⵏⵏⴰ ⴰⵙ: " ⵀⴰⵜⵉ ⴽⵢⵢⵉⵏ ⴰⴷ ⵉⴳⴰⵏ ⵉⵃⵢⴰ! " ⵉⵏⵏⴰ ⴰⵙ: " ⵍⴰ, ⵍⴰ! ⵓⵔ ⴷ ⵏⴽⴽⵉ ⴰⴷ ⵉⴳⴰⵏ ⵉⵃⵢⴰ! ⵉⵃⵢⴰ ⵉⵟⵟⴰⴼ ⴰⵎⴰⵔ! " ⴰⵔ ⵜ ⵜⵃⵢⵢⵍ ⵜⵎⵖⴰⵔⵜ ⵏⵏⵙ ⴰⵢⵍⵍⵉⵖ ⵉⴽⵛⵎ ⵙ ⵜⴳⵎⵎⵉ ⵏⵏⵙ. 19. ⴰⵎⵓⵛⵛ ⴷ ⵓⵖⵔⴷⴰ. ⵉⴷⴷⴰ ⵓⵎⵓⵛⵛ, ⵉⵏⵏⴰ ⵉ ⵓⵖⵔⴷⴰ: " ⴰⵛⴽ ⵉⴷ, ⴰⴷ ⵏⵙⴽⵔ ⵍⵀⵏⴰ; ⵀⴰⵜⵉ ⵖⵉⵍⴰⴷ ⴽⴽⵉⵖ ⴷ ⵍⵃⵉⵊⵊ, ⵜⵓⴱⵖ, ⵓⵔ ⴰ ⵛⵜⵜⴰⵖ ⵍⵃⵕⴰⵎ. " ⵉⴼⴼⵖ ⴷ ⵓⵖⵔⴷⴰ ⴰⵢⵍⵍⵉⵖ ⴷ ⵢⵓⴳⴳⵯⴰ ⵏⵏⵚⵚ ⵏⵏⵙ ⵖ ⵜⵏⵙⴰ ⵏⵏⵙ. ⵉⵔⵇⵇⵙ ⵏⵏ ⵙⵔⵙ ⵓⵎⵓⵛⵛ, ⵉⵣⵔⵉ ⵜ ⵙ ⵜⵙⴳⴰ ⴰⵏⵏ. ⵉⵏⵏⴰ ⵏⵏ ⵓⵖⵔⴷⴰ: " ⵜⵜⵎⵟⵟ! "; ⵉⴽⵛⵎ ⵢⵉⴼⵔⵉ ⵏⵏⵙ, ⵉⵏⵏⴰ ⴷ ⵉ ⵓⵎⵓⵛⵛ: " ⴰⵢⵀ, ⴰ ⵄⵎⵎⵉ ⵍⵃⴰⵊⵊ, ⵓⴳⵔⵏⵜ ⵔⵔⵇⵇⵙⴰⵜ ⵏⵏⴽ ⵍⵍⵉⵖ ⴷ ⵜⵃⵓⵊⵊⵉⵜ ⵉⵍⵍⵉⵖ ⵓⵔ ⵜⴰ ⴷ ⵜⵃⵓⵊⵊⵉⵜ! " ⵉⴷⴷⵓ ⵓⵎⵓⵛⵛ ⵙ ⵜⴳⵎⵎⵉ ⵏⵏⵙ, ⴰⵔ ⵉⵜⵜⴽⴽⵙ ⵍⴰⵅⴱⴰⵕ ⵉ ⵜⴰⵔⵡⴰ ⵏⵏⵙ. ⵉⵏⵏⴰ ⴰⵙ ⵢⴰⵏ ⵓⴽⵏⵓⵣ ⵎⵥⵥⵉⵏ: " ⵔⴰⴷ ⴷⴷⵓⵖ ⴰⴷ ⵜⵜⵍⵄⴰⴱⵖ ⴷ ⵓⴽⵏⵓⵣ ⵏ ⵓⵖⵔⴷⴰ. " ⵣⴰⵢⴷⵏ, ⴰⵔ ⵜⵜⵍⵄⴰⴱⵏ, ⴰⵢⵍⵍⵉⵖ ⵜⵕⵓⵃ ⵜⴰⴼⵓⴽⵜ, ⴽⵓ ⵢⴰⵏ ⵉⵕⵓⵃ ⴷⴰⵔ ⴰⵢⴷⴷⴰⵔⵙ. ⵉⵏⵏⴰ ⵓⵎⵓⵛⵛ ⵉ ⵢⵓⵙ: " ⵎⴰⵏⵉ ⴷ ⵜⴽⴽⵉⵜ? " ⵉⵏⵏⴰ ⴰⵙ ⵓⵎⵓⵛⵛ: " ⴽⴽⵉⵖ ⴷ ⴷⴰⵔ ⵢⵓⵙ ⵏ ⵓⵖⵔⴷⴰ, ⴰⵔ ⵏⵜⵜⵍⵄⴰⴱ. " ⵉⵏⵏⴰ ⴰⵙ ⵓⵎⵓⵛⵛ ⵉ ⵢⵓⵙ: " ⵉⵙ ⵜⵛⵛⵉⵜ ⴰⴽⵏⵓⵣ ⵏ ⵓⵖⵔⴷⴰ? " ⵉⵏⵏⴰ ⴰⵙ: " ⵓⵀⴰⵡ! " ⵉⵏⵏⴰ ⴰⵙ: " ⵎⴰⵄⵏⴰ! ⵉⵙ ⵓⵔ ⵜⵙⵙⵏⵜ ⵉⵙ ⴷ ⵡⴰⵏⵏⴰ ⴰⴷ ⵉⴳⴰⵏ ⵣⵣⵔⴷⴰ ⵏⵏⵖ? ⵖⵉⵍⴰⴷ ⵚⴱⴰⵃ, ⵉⵖ ⴰ ⴷⴰⵖ ⵜⵜⵍⵄⴰⴱⵎ, ⵜⴰⵎⵥⵜ, ⵜⵛⵛⵜ, ⵀⴰⵜⵉ ⵉⵎⵎⵉⵎ! " ⵉⵏⵏⴰ ⴰⵙ: " ⵡⴰⵅⵅⴰ! " ⵚⴱⴰⵃ ⵍⵍⵉ, ⵉⴷⴷⵓ ⵢⵓⵙ ⵏ ⵓⵎⵓⵛⵛ. ⴰⵖⵔⴷⴰ ⵓⵍⴰ ⵏⵜⵜⴰⵏ ⵉⵏⵏⴰ ⵉ ⵢⵓⵙ: " ⵎⴰⵏⵉ ⴷ ⵜⴽⴽⵉⵜ?. " ⵉⵏⵏⴰ ⴰⵙ: " ⴷⴰⵔ ⵢⵓⵙ ⵏ ⵓⵎⵓⵛⵛ. " ⵉⵣⴰⵢⴷ ⴰⵔ ⵜ ⵉⵜⵜⵥⵉ, ⵉⵏⵏⴰ ⴰⵙ: " ⵉⵙ ⵓⵔ ⵜⵙⵙⵏⵜ ⵉⵙ ⴷ ⵡⴰⵏⵏⴰ ⴰⴷ ⵉⴳⴰⵏ ⵍⵄⴷⵓ ⵏⵏⵖ? ⵀⴰⵜⵉ ⵔⴰⴷ ⴽ ⵉⵛⵛ! ⴰⴷ ⵙⵓⵍ ⴷⵉⵙ ⵓⵔ ⵜⵜⵍⵄⴰⴱⵜ. ⵀⴰⵜⵉ ⵉⵖ ⴽ ⵢⵓⵎⵥ, ⵔⴰⴷ ⴽ ⴽⴰ ⵉⵙⵃⵍⵓⵍⴼ! " ⵍⵍⵉⵖ ⴰ ⵢⴰⵇⵇⵔⴰ ⵢⵓⵙ ⵏ ⵓⵎⵓⵛⵛ ⵉ ⵢⵓⵙ ⵏ ⵓⵖⵔⴷⴰ, ⵉⵏⵏⴰ ⴰⵙ: " ⴼⴼⵖ ⴷ ⴰⴷ ⵏⵜⵜⵍⵄⴰⴱ! " ⵉⵏⵏⴰ ⴰⵙ: " ⵡⴰⵀⵍⵉ ⵄⵍⵉⴽ! ⵖⴰⵢⵍⵍⵉ ⴰⴽ ⵉⵙⵙⵖⵔⴰ ⴱⴰⴱⴰⴽ, ⵉⵙⵙⵖⵔⴰ ⵉⵢⵉ ⵜ ⴱⴰⴱⴰ! " ⵢⴰⴳⵯⵉ ⴰⴷ ⴷ ⴷⴰⵔⵙ ⵢⴰⵛⴽ. ⵓⴽⴰⵏ ⵉⵎⴷⵉ ⴼⵍⵍⴰⵙ ⵓⵎⵓⵛⵛ. ⴰⵢⵍⵍⵉⵖ ⴷ ⵉⴼⴼⵖ, ⵉⵛⵛ ⵜ. 20. ⵍⴼⵀⴰⵎⵜ ⵏ ⴱⴰⴱⴰ ⵄⵍⵉ ⴰⵎⵇⵉⵢⵢⵙ. ⴽⴽⴰⵏ ⵜ ⵉⵏⵏ ⴰⵢⵜ ⵙⵎⵓⴳⵏ, ⴱⵏⴰⵏ ⵢⴰⵏ ⵍⴱⵕⵊ, ⵙⴽⵔⵏ ⴰⵙ ⵙⵙⵟⵕⵜ ⴷ ⵉⵍⴽⵓⵡⴰ. ⵏⵏⴰⵏ: " ⴰⵕⴰⵜ, ⴰⴷ ⵏⴰⵔⵎ ⵍⴱⵕⵊ ⴰⴷ ⵉⵙ ⵉⵙⵎⴰⵖ. " ⴼⴼⵓⵖⵏ ⵉⵄⵣⵔⵉⵢⵏ ⵙ ⴱⵕⵕⴰ, ⵉⵍⵉⵏ ⵉⴼⵇⵇⵉⵕⵏ ⵖ ⵓⴳⵯⵏⵙ ⵏⵏⵙ. ⵎⵎⴰⵖⵏ ⴰⵇⵇⵔⵢⴰⵏ ( ⵍⴱⴰⵕⵓⴹ ), ⴰⵢⵍⵍⵉⵖ ⴳⵉⵙⵏ ⵏⵖⴰⵏ ⵉⴼⵇⵇⵉⵕⵏ ⵙⴰ. ⴰⵡⵉⵏ ⴷ ⴽⴽⵓⵚⵜ ⵜⵙⵔⴷⴰⵏ; ⴽⵔⴰ ⵉⴳⴰ ⵜⵜ ⵢⴰⵜ ⴳⵉⵏ ⴰⵙ ⵙⵉⵏ ⵕⵕⵎⴰ, ⵢⴰⴳⵓⵔ ⴷ ⵢⴰⵏ ⴷ ⵢⴰⵜ ⵜⵙⵔⴷⵓⵏⵜ. ⴳⴳⴰⵎⵎⵉⵏ ⵎⴰⴷ ⴰⵙ ⵙⴽⴰⵔⵏ. ⵖⵔⵉⵏ ⴷ ⵉ ⵄⵍⵉ ⴰⵎⵇⵉⵢⵢⵙ, ⵏⵏⴰⵏ ⴰⵙ: " ⵙⵎⴰⵇⵇⵍ ⵎⴰⵏⵉⴽ ⴰⴷ ⵏⵙⴽⴰⵔ ⵉ ⵕⵕⴰⵎⵉ ⴰⴷ. " ⵉⵏⵏⴰ ⴰⵙ: " ⴽⵯⵏⵏⵉ ⵜⴼⵍⵍⵙⵎ ⵖ ⵍⵄⵇⵍ, ⵉⴷⴷⵖ ⴰⵡⵏ ⴰⴽⴽⵯ ⵎⴰⴷ ⴰⵙ ⵜⵙⴽⴰⵔⵎ. " ⵢⴰⵎⵥ ⵍⵄⴷⴷⴰ, ⵉⵙⵙⵓⴼⵖ ⵖ ⵢⴰⵏ ⴳⵉⵙⵏ, ⵉⵏⵖ ⵉⵜ. ⴰⵙⵉⵏ ⵜⵏ ⵉⵍⵎⵎⴰ ⴼ ⵉⴳⴳⵉ ⵏ ⵜⵙⵔⴷⵓⵏⵜ. ⵉⴽⴽ ⵍⵃⴰⵍ ⵉⵎⵉⴽⴽ ⵏ ⵣⵣⵎⴰⵏ, ⵣⴷⵖⵏ ⵉⵜⴱⵉⵔⵏ ⵖ ⵍⴱⵕⵊ ⵍⵍⵉ, ⴰⵔ ⴳⵉⵙ ⵙⴳⵓⵔⵔⵓⵏ ( ⴰⵔ ⵏⴷⴷⵔⵏ ). ⵏⵏⴰⵏ: " ⵍⴱⵕⵊ, ⵢⴰⵖ ⵜ ⴽⵔⴰ, ⵖⵔⴰⵜ ⴷ ⵉ ⴱⴰⴱⴰ ⵄⵍⵉ ⴰⵎⵇⵉⵢⵢⵙ, ⴰⴷ ⵜ ⵉⵇⵢⵢⵙ ⵎⴰⴷ ⵜ ⵢⴰⵖⵏ. " ⵢⴰⵛⴽ ⵉⴷ, ⵉⵏⵏⴰ ⴰⵙⵏ: " ⵍⴱⵕⵊ ⵉⵜⵜⵓⵎⵍⴰⴽ, ⵖⵉⵍⴰⴷ ⵙⴽⵔⴰⵜ ⵜⵉⴽⵉⵏⵜ ⵏ ⵓⵣⴽⴽⵉⴼ ⴷ ⵉⵣⵉⴽⵔ ⵉ ⵜⴰⴽⴰⵜ! " ⴰⵡⵉⵏ ⴷ ⴽⵓⵍⵛⵉ, ⵉⵏⵏⴰ ⴰⵙⵏ: " ⴼⴼⵉ ⴰⵜ ⴼⵍⵍⴰⵙ ⴰⵣⴽⴽⵉⴼ, ⵜⴰⵙⵙⵎ ⵜ ⵙ ⵉⵣⴰⴽⴰⵔⵏ. " ⴰⵔ ⴼⵍⵍⴰⵙ ⵜⵜⴼⴼⵉⵏ ⴰⵣⴽⴽⵉⴼ. ⵓⴽⵯⴰⵏ ⴰⵔ ⵏⵏ ⴳⵉⵙ ⵜⵜⴼⴼⵖⵏ ⵉⵜⴱⵉⵔⵏ, ⵉⵏⵏⴰ ⴰⵙⵏ ⵄⵍⵉ ⴰⵎⵇⵉⵢⵢⵙ: " ⵀⴰⵏⵏ ⵍⵊⵏⵏ ( ⵉⴷ ⵡⴰⵔ ⵕⴱⴱⵉ ) ⵍⵍⵉ ⵜ ⵉⴽⵛⵎⵏ, ⴰⵔ ⵜⵜⴼⴼⵓⵖⵏ ( ⴰⵔ ⵜⵜⴼⴼⵖⵏ )! " ⵣⴰⵢⴷⵏ ⵙⴽⵔⵏ ⵍⵎⵄⵕⵓⴼ ⵖ ⴷⴷⵓ ⵍⴱⵕⵊ ⵍⵍⵉ, ⵎⵓⵏⵏ ⴽⵓⵍⵍⵓ ⵎⴷⴷⵏ. ⵙⵔⵙⵏ, ⴰⵔ ⵛⵜⵜⴰⵏ. ⵉⵎⵉⵍ ⵉⴱⴷⴷ ⵓⴱⵕⴰⵎ ⵉ ⵢⴰⵏ ⵍⵅⵍⵇ, ⵉⵍⵉⵃⵃ ⴰⵙ ⴰⵎⴰⵏ. ⵖⵔⵉⵏ ⴰⵙ ⴷ, ⵏⵏⴰⵏ ⴰⵙ: " ⵎⴰⵏⵉⴽ ⴰ ⵔⴰⴷ ⵏⵙⴽⵔ? " ⵉⵏⵏⴰ ⴰⵙⵏ ⵄⵍⵉ: " ⵖⵉⴽⵍⵍⵉ ⴱⴷⴷⴰ ⵜⴳⴰⵎ ⴰⴷ ⵜⴳⴰⵎ; ⵓⵔ ⴰ ⵜⵜⴼⵀⴰⵎⵎ ⵢⴰⵜ! " ⵉⵏⵏⴰ ⴰⵙⵏ: " ⴱⴱⵉ ⴰⵜ ⵜⴰⴳⵎⵎⵓⵜ ⵏ ⵜⴰⵇⵇⴰⵢⵜ ⵏⵏⵙ, ⵙⴽⵔⴰⵜ ⵉ ⵟⵟⵄⴰⵎ ⵎⴰⵖ ⴰ ⵉⵣⵔⴰⵢ. " ⴱⴱⵉⵏ ⵜⴰⵇⵇⴰⵢⵜ ⵏⵏⵙ, ⵉⵎⵎⵜ. ⵏⵏⴰⵏ ⵉ ⵄⵍⵉ ⴰⵎⵇⵉⵢⵢⵙ: " ⵜⴳⴳⵓⵜ ⴰⴽ ⵍⴼⵀⴰⵎⵜ, ⴰⵢⵍⵍⵉⵖ ⴰ ⵜⵏⵇⵇⴰ ⵎⴷⴷⵏ! " 21. ⴰⵢⴷⵉ ⴷ ⵓⵎⵓⵛⵛ. ⴰⵢⴷⵉ ⵉⵍⵍⴰ ⵖ ⵉⴳⴳⵉ ⵏ ⵓⵣⵓⵔ, ⴰⵎⵓⵛⵛ ⵉⵍⵍⴰ ⵖ ⵓⵏⵡⴰⵍ, ⴰⵔ ⵉⵜⵜⴽⴽⴰ ⴳⵔ ⵉⴼⵛⴽⴰⵏ. ⵉⵖ ⵙⴽⵔⵏⵜ ⵜⵎⵖⴰⵔⵉⵏ ⵜⵉⵔⵎⵜ, ⵍⵓⵃⵏⵜ ⴰⵙ ⵜⴰⵄⴱⴱⵓⵜⵜ, ⵢⴰⴳⵯⵉ ⴰⴷ ⵉⵃⵎⴷ ⵕⴱⴱⵉ. ⵉⴷⴷⵓ ⵙ ⴱⴰⴱ ⵏ ⵜⴳⵎⵎⵉ, ⵉⵏⵏⴰ ⴰⵙ: " ⵎⴰⵄⵏⴰ ⵍⵍⵉⵖ ⴰ ⵜⴰⴽⴽⴰⵎ ⵉ ⵡⴰⵢⴷⵉ ⴰⴷ ⵉⵛⵛ, ⵏⴽⴽⵉ ⵓⵀⵓ? " ⵉⵏⵏⴰ ⴰⵙ ⴱⴰⴱ ⵏ ⵜⴳⵎⵎⵉ: " ⴰⵢⴷⵉ ⵜⵍⵍⴰ ⴳⵉⵙ ⵏⵏⴼⵄⵜ: ⵉⵖ ⵉⵥⵕⴰ ⵉⵎⴰⴽⵔⵏ, ⴰⵔ ⵉⵜⵜⴰⵖ; ⴰⵔ ⵉⴽⵙⵙⴰ ⵓⵍⵍⵉ, ⴰⵔ ⵙⵔⵙ ⵏⴳⵯⵎⵎⵔ ⴰⵏⵥⵉⴹⵏ ⴷ ⵉⵡⵜⵍⴰⵏ. ⵉⵎⵎⴰ ⴽⵢⵢⵉ, ⵎⴰⵏ ⵏⵏⴼⵄⵜ ⴳⵉⴽ ⵉⵍⵍⴰⵏ? " ⵉⵏⵏⴰ ⴰⵙ ⵓⵎⵓⵛⵛ: " ⵏⴽⴽⵉ ⴰⵔ ⵛⵜⵜⴰⵖ ⵉⵖⵔⴷⴰⵢⵏ ⴷ ⵉⵖⵔⴷⵎⵉⵡⵏ ⴷ ⵉⵍⴳⵯⵎⴰⴹⵏ. ⴽⵓⵍⵎⵎⴰ ⵉⴳⴰ ⵜ ⴰⴱⵅⵅⵓⵛ, ⵓⵔ ⴰ ⵜ ⵜⵜⴰⵊⵊⴰⵖ ⴰⴷ ⵉⵍⴽⵎ ⵜⴰⵔⵡⴰ ⵏⵏⵓⵏ. " ⵉⵏⵏⴰ ⴰⵙ ⴱⴰⴱ ⵏ ⵜⴳⵎⵎⵉ: " ⵓⵔ ⵊⵓ ⵜⵓⵎⵥⵜ ⵡⴰⵍⵉ, ⵉⵙ ⴰ ⴰⵖ ⴽⴰ ⵜⵛⵜⵜⴰⵜ ⵜⵓⴷⵉⵜ, ⴰⵔ ⴰⵖ ⵜⵙⴳⵏⵓⵏⵏⴰⵢⵜ ⵜⴰⴳⴷⵓⵔⵜ ⵏ ⵜⴰⴽⵯⴼⴰⵢⵜ, ⴰⵔ ⴰⵖ ⵜⵜⵃⴰⵡⴰⵥⵜ ⵜⵉⴼⵉⵢⵢⵉ. " ⵉⵏⵏⴰ ⴰⵙ ⵓⵎⵓⵛⵛ: " ⵓⵔ ⵊⵊⵓⵏ ⵜⵜ ⵛⵛⵉⵖ! " ⵉⵖⵔ ⴷ ⴱⴰⴱ ⵏ ⵜⴳⵎⵎⵉ ⵉ ⵡⴰⵢⴷⵉ, ⵉⵏⵏⴰ ⴰⵙ: " ⵀⴰ ⵏⵏ ⴰⵎⵓⵛⵛ ⵢⵉⵡⵉ ⴳⵉⴽ ⵜⴰⵏⵡⵡⴰⵛⵜ. ⵖⵉⵍⴰⴷ ⵎⵎⴰⵖ ⴰⵜ; ⵡⴰⵏⵏⴰ ⴳⵉⴳⵓⵏ ⵉⵏⵏⵔⴰⵏ ⵡⴰⵢⵢⴰⴹ, ⴰⵔ ⵉⴽⵛⵛⵎ ⵙ ⵓⵏⵡⴰⵍ. " ⵎⵎⵉⵇⵇⵉⵔⵏ ⴷ, ⵎⵎⴰⵖⵏ. ⵉⵙⵓⴼⴼ ⵓⵎⵓⵛⵛ ⵍⵄⵚⴰⴼⵕ, ⵉⵙⵇⵇⵓⵕⵕⵉ ⴰⵍⵍⵏ, ⵉⵙⵄⵔⵔⵛ ⴰⴱⴰⴽⴽⵓ, ⵉⵙⵙⵓⴼ ⴷ ⵉⴱⴱⴰⵛⴽⴰⵔⵏ, ⵓⴽⵯⴰⵏ ⴰⵔ ⵉⵙⵓⴼⴼ. ⴰⵢⴷⵉ ⵏⵜⵜⴰⵏ ⴰⵔ ⵉⵙⵀⵉⵔⵔⵉ, ⴰⵔ ⵉⵙⵀⵏⵛⴰⵔ ⵙ ⵓⵅⵙⴰⵏ ⵏⵏⵙ, ⵉⵔⵇⵇⵙ ⵏⵏ ⵙ ⵓⵎⵓⵛⵛ, ⵢⴰⵎⵥ ⵜ ⵖ ⵓⵎⴳⴳⵕⴹ, ⵉⵍⵓⵃ ⵜ ⵙ ⴷⴷⵓ ⵜⴳⵎⵎⵉ. ⵉⴳ ⵓⵎⵓⵛⵛ ⵜⴰⵖⵓⵢⵢⵉⵜ, ⴰⵔ ⵉⵜⵜⵉⵏⵉ: " ⴰ ⵉⵎⵎⵉ ⵃⵏⵏⴰ ⵏⵓ, ⵎⴰⴷ ⵔⵉⵖ ⵜⴰⵏⵡⵡⴰⵛⵜ ⴷ ⵜⵃⵥⵥⴰⵕⵜ! ⵎⵍⴰ ⴼⵙⵙⵖ ⵉⵎⵉ ⵏⵓ, ⴰⵔ ⵛⵜⵜⴰⵖ ⵖ ⴷⴷⵓ ⵍⵎⴰⵢⴷⴰ; ⴰⵢⴷⵉ ⴰⵔ ⵉⵛⵜⵜⴰ ⵖⴰⵔ ⴰⴳⴰⵍⵓⵣ ⵉⵏⵓ. ⵓⵔ ⴰⴽⴽⵯ ⵔⴰⴷ ⵉⵢⵉ ⵉⵊⵕⵓ ⵖⵉⴽⴰ! " ⵉⵏⵏⴰ ⵏⵏ: " ⴼⴼⵔⵓⴽⴽ " ⵉⵔⵡⵍ. ⵉⵏⵏⴰ ⴱⴰⴱ ⵏ ⵜⴳⵎⵎⵉ ⵉ ⵡⴰⵢⴷⵉ: " ⵣⴰⵢⴷ ⴰⵎⵥ ⵜ ⵉⴷ! ⵉⵖ ⵜ ⵉⴷ ⵓⵔ ⵜⵖⵉⵜ, ⵓⵔ ⵙⵓⵍ ⵔⴰⴷ ⵜⴽⴽⵜ ⴰⵏⵡⴰⵍ. " ⴰⵔ ⵉⵜⵜⴰⵣⵍⴰ ⵡⴰⵢⴷⵉ, ⴰⴷ ⵜ ⵉⴷ ⵢⴰⵎⵥ. ⵉⵙⵏⴰⵍ ⴰⵙ ⴷ ⵉⴱⴱⴰⵛⴽⴰⵔⵏ, ⵢⵓⵜ ⵜ, ⵉⴽⴽⵙ ⴰⵍⵍⵏ ⵏⵏⵙ. ⵢⵓⵔⵔⵉ ⴷ, ⵉⴳ ⵉⴷ ⵜⴰⵖⵓⵢⵢⵉⵜ ⵙ ⴰⵢⴷⴷⴰⵔⵙ. ⵉⴷⴷⵓ ⴱⴰⴱ ⵏ ⵜⴳⵎⵎⵉ ⴰⵔ ⵉⵙⵉⴳⴳⵉⵍ ⵙ ⵓⴱⴰⵖⵓⵖ. ⴰⵢⵍⵍⵉⵖ ⵜ ⵢⵓⴼⴰ, ⵉⵏⵏⴰ ⴰⵙ: " ⴰⵎⵥ ⵉⵢⵉ ⴷ ⴰⵎⵓⵛⵛ, ⴰⴷ ⴰⴽ ⴼⴽⵖ ⵜⵉⵥⵉ ⵏ ⵜⴼⵓⵍⵍⵓⵙⵜ. " ⵉⴷⴷⵓ ⵓⴱⴰⵖⵓⵖ, ⴰⵔ ⵜ ⵉⵙⵉⴳⴳⵉⵍ. ⴰⵢⵍⵍⵉⵖ ⵜ ⵢⵓⴼⴰ, ⵉⵛⵛ ⵜ. ⵢⴰⵛⴽ ⴷ, ⵉⵏⵏⴰ ⵉ ⴱⴰⴱ ⵏ ⵜⴳⵎⵎⵉ: " ⵀⴰ ⵉⵢⵉ, ⵖⵉⵖ ⵜ ⵉⴷ! " ⵉⵏⵏⴰ ⴰⵙ: " ⵎⴰⵏⵣⴰ ⵜ? ⵉⵏⵏⴰ ⴰⵙ: " ⵀⴰ ⵜ ⵉⴷ ⵖ ⵓⵃⵍⵉⴳ ⵉⵏⵓ. " ⵉⵏⵏⴰ ⴰⵙ: " ⴰⵔⴰ, ⴰⴷ ⵜ ⵉⴷ ⴳⵉⵙ ⵍⴷⵉⵖ! " ⵉⵏⵏⴰ ⴰⵙ ⵓⴱⴰⵖⵓⵖ: " ⵓⵔ ⴰⴷ ⵍⵍⵉ ⴷⵉⴷⴽ ⵙⴽⵔⵖ ⵖⵉⴽⴰⵏⵏ. " ⵉⵏⵏⴰ ⴰⵙ ⴱⴰⴱ ⵏ ⵜⴳⵎⵎⵉ: " ⵃⵜⵜⴰ ⵏⴽⴽⵉ ⵓⵔ ⴷⵉⴷⴽ ⵙⴽⵔⵖ ⴰⴷ ⵜ ⵜⵛⵛⵜ, ⴰⵖⴰⵔ ⴰⴷ ⵜ ⵉⴷ ⵜⴰⵡⵉⵜ ⴰⵔ ⴰⴼⵓⵙ ⵉⵏⵓ! " ⵉⵏⵏⴰ ⴰⵙ: " ⵀⴰ ⵜⴰⴼⵓⵍⵍⵓⵙⵜ, ⵔⴰⴷ ⴰⴽ ⵜⵜ ⴼⴽⵖ, ⵎⴰⵛⵛⴰⵏ ⴰⴷ ⴷ ⵜⴰⵡⵉⵜ ⴰⵎⴰⵛⵛⵓ ⵏⵓ! " ⵉⵏⵏⴰ ⴰⵙ: " ⵡⴰⵅⵅⴰ! " ⵉⴼⴽ ⴰⵙ ⵡⴰⵍⵍⵉ ⵜⴰⴼⵓⵍⵍⵓⵙⵜ. ⵉⵏⵏⴰ ⴰⵙ: " ⵙⴽⴽⵓⵙ ⵖⵉⴷ, ⴰⵔ ⴽⵉⵖ ⵜⵜ ⵜⵛⵛⵉⵜ, ⵜⴰⵔⴰⵜ ⴷ ⴰⵎⵓⵛⵛ ⵉⵏⵓ. " ⵉⵏⵏⴰ ⴰⵙ: " ⵎⴽⴽⵏ ⵖ ⵜⵎⵖⵉⵍⵜ ⵉⵏⵓ. " ⵜⴰⵎⵥ ⵜ ⴱⴰⴱ ⵏ ⵜⴼⵓⵍⵍⵓⵙⵜ ⴱ ⵓⴱⴰⴽⴽⵓ ⵏⵏⵙ. ⴰⵢⵍⵍⵉⵖ ⵜⵜ ⵉⵛⵛⴰ, ⵉⵏⵏⴰ: " ⵊⵊⵔⵜⵜ ", ⵉⵔⵡⵍ, ⵉⴼⵍ ⴷ ⵉⵎⵖⵉⵍ ( ⴰⵛⵡⵡⵉⵍ ) ⵉ ⴱⴰⴱ ⵏ ⵜⴼⵓⵍⵍⵓⵙⵜ. ⵉⵏⵏⴰ ⴰⵙ: " ⵡⴰⵅⵅⴰ, ⴰ ⴱⴰⴱⴰⴽ! " ⵉⵏⵏⴰ ⴰⵙ ⵓⴱⴰⵖⵓⵖ: " ⵉⵃⵃⵉ, ⵙⴽⵔⵖ ⵜ ⴳⵉⴽ ⴰⵢⵍⵍⵉⵖ ⵙⵎⵓⵏⵖ ⵜⴰⴼⵓⵍⵍⵓⵙⵜ ⴷ ⵡⵓⵛⵛⵏ ⵖ ⵓⵃⵍⵉⴳ ⵉⵏⵓ! " ⵉⵏⵏⴰ ⴰⵙ: " ⵜⴼⵕⵃⵜ ⵏⵉⵜ ⵙⵓⵍ ⵜⴼⵍⵜ ⴷ ⴰⴱⴰⴽⴽⵓ ⵏⵏⴽ ⵖ ⵓⴼⵓⵙ ⵉⵏⵓ! " ⵉⵏⵏⴰ ⴰⵙ: " ⵎⴰⴷ ⵔⵉⵖ ⵖⴰⵢⵏⵏⴰ, ⵉⵙ ⵉⵢⵉ ⴽⴰ ⵉⵥⵥⵓⵥⵉ! " 22. ⵎⴰ ⵉⴳⴰⵏ ⵉⴳⵯⵔⵔⴰⵎⵏ ⵖ ⵍⴰⵟⵢⴰⵕ? ⵍⴰⵟⵢⴰⵕ ⵍⵍⵉ ⵙ ⴰ ⵜⵜⵉⵏⵉⵏ ⵎⴷⴷⵏ ⴳⴰⵏ ⵉⴳⵯⵔⵔⴰⵎⵏ ⴽⵕⴰⴹ. ⵜⵜⵡⵉⵙⵙⴰⵏⵏ ⵖ ⴷⴰⵔ ⵎⴷⴷⵏ ⵙ ⴽⵔⴰ ⵏ ⵍⵢⴰⵎⴰⵕⵜ. ⵢⴰⵜ ⴳⵉⵙⵏⵜ: ⵓⵔ ⴰ ⵙⵓⵙⵓⴷⵏ ⵖ ⵍⵅⵍⴰ. ⴰⵔ ⵙⵓⵙⵓⴷⵏ ⵖⵉⵔ ⵖ ⵜⴳⵯⵎⵎⴰ ⵏⵖⴷ ⴷ ⵜⵉⵎⵣⴳⵉⴷⵉⵡⵉⵏ. ⵜⵉⵙⵙ ⵙⵏⴰⵜ: ⵓⵔ ⴰ ⴰⵙⵏ ⵛⵜⵜⴰⵏ ⵎⴷⴷⵏ ⵜⴰⵔⵡⴰ ⵏⵏⵙⵏ, ⵓⵍⴰ ⵏⵜⵜⵏⵉ. ⵜⵉⵙⵙ ⴽⵕⴰⴹⵜ: ⵓⵔ ⴰ ⵜⵏ ⴽⴽⴰⵜⵏ ⵎⴷⴷⵏ ⵣⵓⵏⴷ ⵉⴳⴹⴰⴹ ⵢⴰⴹⵏⵉⵏ. ⵉⵡⴰ ⵢⴰⵏ ⵖ ⴽⵕⴰⴹ ⴰⴷ ⵉⴼⵍⵉⵍⵍⵉⵙ; ⵡⵉⵙⵙ ⵙⵉⵏ ⵜⵉⴱⵉⴱⴹⵜ, ⵜⴽⵛⵎ ⴱⴷⴷⴰ ⵏⵜⵜⴰⵜ ⵜⵉⵎⵣⴳⵉⴷⵉⵡⵉⵏ ⵖ ⴱⵕⵕⴰ. ⵡⵉⵙⵙ ⴽⵕⴰⴹ ⴱⵍⵍⴰⵔⵊ, ⵡⴰⵍⵍⵉ ⵎⵉ ⵉⵖⵣⵣⵉⴼ ⵓⵎⴳⴳⵕⴹ ⴷ ⵓⵇⴰⴱⴱⵓ, ⵉⴳⴰ ⵣⵓⵏⴷ ⵍⵇⵇⵍⵎ, ⴷ ⵉⵕⴰⵕⵏ ⵏⵏⵙ ⵓⵍⴰ ⵏⵜⵜⵏⵉ ⵖⵣⵣⵉⴼⵏ. ⵉⴼⵔⴰⵡⵏ ⵏⵏⵙ ⵉⴹⵍⴰ ⴳⵉⵙⵏ ⴽⵔⴰ, ⴽⵔⴰ ⵓⵀⵓ. ⴰⵔ ⴰⵙ ⵜⵜⵉⵏⵉⵏ ⵉⵛⵍⵃⵉⵢⵢⵏ ⴱⵍⵍⴰⵔⵊ, ⴰⵔ ⴰⵙ ⵜⵜⵉⵏⵉⵏ ⵡⴰⵄⵕⴰⴱⵏ ⴱⵔⵔⴰⵔⵊ. ⴽⵕⴰⴹ ⴰⴷ ⴰ ⵉⴳⴰⵏ ⵉⴳⵯⵔⵔⴰⵎⵏ. 23. ⵎⴰⵏⵉ ⵙ ⴰ ⵉⴼⵜⵜⵓ ⵡⴰⴽⴰⵍ ⵏ ⵜⴳⵓⵙⵜ? ⵢⴰⵏ ⵓⵎⵄⴹⵓⵕ ⵉⵍⵍⴰ ⴷⴰⵔ ⴱⴰⴱⴰⵙ. ⵉⵣⴰⵢⴷ, ⵉⴼⴽ ⵜ ⵉ " ⵙⴰⵢⵃ ⵓ ⵔⴰⵢⵃ " ⴷ ⵉⵍⵓⵍⵍⵉⵢⵏ. ⵢⴰⴳⵯⵉ ⴰⵙ ⵜⴰⵡⵡⵓⵔⵉ. ⴰⵔ ⴰⵙ ⵉⵜⵜⵄⵊⵊⴰⴱ ⴱⴰⴱⴰⵙ ⵎⴰⴷ ⴰⵙ ⵉⵙⴽⴰⵔ ⴰⵢⵍⵍⵉⵖ ⵉⵕⵎⵉ. ⵉⴼⵜⵓ ⴷⴰⵔ ⵢⴰⵏ ⵓⴼⵇⵇⵉⵔ, ⵉⵎⵛⴰⵡⴰⵕ ⴷⵉⴷⵙ ⴼ ⵊⵊⵕⵜ ⴰⵏⵏ. ⵉⵎⵍ ⴰⵙ ⵓⴼⵇⵇⵉⵕ ⵍⵍⵉ ⴽⵔⴰ ⵏ ⵉⵡⴰⵍⵉⵡⵏ ⵎⴰ ⵙ ⴰ ⵜ ⵉⵜⵜⵏⵚⴰⵃ, ⵉⵙ ⴷ ⴰⴷ ⵢⵉⵍⵉ ⵍⵄⵇⵍ ⵏⵏⵙ ⵖⵎⴽ ⵍⵍⵉ ⴳⵉⵙ ⵉⵔⴰ ⴱⴰⴱⴰⵙ. ⵍⵍⵉⵖ ⴷⴰⵔⵙ ⵉⴼⵜⴰ ⴱⴰⴱⴰⵙ, ⵉⵖⵔ ⴰⵙ, ⵉⵙⴳⴰⵡⵔ ⵜ ⵖ ⵜⴰⵎⴰ ⵏⵏⵙ, ⵉⵣⴰⵢⴷ, ⴰⵔ ⵙⵔⵙ ⵉⵙⴰⵡⴰⵍ, ⴰⵔ ⵜ ⵣⵄⵎⴰ ⵉⵜⵜⵏⵚⴰⵃ. ⵉⵔⴰ ⴳⵉⵙ ⴰⴷ ⴰⵙ ⵉⴳ ⴰⵔⴳⴰⵣ. ⵢⴰⵜ ⵍⵎⵓⴷⴷⴰ ⵉⴳⴳⵓⵜⵏ. ⴰⵢⵍⵍⵉⵖ ⵉⵕⵎⵉ ⴱⴰⴱⴰⵙ ⵍⵍⵉ, ⵉⵙⴰⵡⵍ ⵙ ⵢⵓⵙ, ⵉⵏⵏⴰ ⴰⵙ: " ⴰ ⵉⵡⵉ, ⵉⵏⵉ ⵉⵢⵉ ⵎⴰⴷ ⴰⴽ ⵉⴹⵀⵕⵏ? ⵉⵙ ⵔⴰⴷ ⵜⵙⴽⵔⵜ ⵖⴰⵢⴰⴷ ⴰⴽ ⵏⵏⵉⵖ ⵏⵖⴷ ⴷ ⵓⵀⵓ? " ⵉⵏⵏⴰ ⴰⵙ ⵓⵎⵄⴹⵓⵕ ⵍⵍⵉ ⵉⴳⴰⵏ ⵢⵓⵙ: " ⵓⵔ ⴷ ⵖⴰⵢⴰⵏⵏ ⴰ ⵎⵉ ⵜⵜⵄⵊⵊⴰⴱⵖ, ⴰ ⴱⴰⴱⴰ. " ⵉⵏⵏⴰ ⴰⵙ ⴱⴰⴱⴰⵙ: " ⵉⵎⵎⴰ ⵎⴰ ⵎⵉ ⵜⵜⵄⵊⵊⴰⴱⵜ? " ⵉⵏⵏⴰ ⴰⵙ ⵢⵓⵙ: " ⴰⴽⴰⵍ ⵏ ⵜⴳⵓⵙⵜ, ⵉⵖ ⵜⴽⵛⵎ ⵖ ⵡⴰⴽⴰⵍ, ⵎⴰⵏⵉ ⵙ ⴰ ⵉⴼⵜⵜⵓ? " ⵉⵇⵇⵏⴹ ⵉⵏⵎⵎⴰ ⵣⵖ ⴳⵉⵙ ⴱⴰⴱⴰⵙ, ⵉⴼⵍ ⵜ, ⵖⵎⴽⴰⴷ ⴰⴷ ⵜⵜⴳⴳⴰⵏ ⵉⵎⵄⴹⴰⵕ! 24. ⵙⵉⴷⵉ ⵄⵍⵉ ⴱⴰⴷⴷⵉ ⴷ ⴽⵔⴰ ⵏ ⵜⵎⵖⴰⵔⵉⵏ. ⵉⵍⵓⵍⵍⵉⵢⵏ ⴽⴰ ⴰⴷ ⵍⵍⵉ ⴰⴷ ⵉⴳⴰⵏ ⵜⴰⵡⵡⵓⵔⵉ ⵏ ⵙⵉⴷⵉ ⵄⵍⵉ ⴱⴰⴷⴷⵉ ⵖ ⵜⵎⵉⵣⴰⵔ. ⵍⵇⵇⵉⵚⵜ ⴰⴷ ⵜⴳⴰ ⵣⵖ ⵜⵉⵍⵍⵉ ⴰⵙ ⵊⵕⴰⵏⵉⵏ. ⵏⵏⴰⵏ: ⵉⴼⵜⴰ ⵉⵎⵓⵏ ⴷ ⵢⴰⵏ ⵡⴰⵙⵉⴼ ⵖ ⵍⴱⵄⴹ ⵏ ⵜⵎⵉⵣⴰⵔ. ⵢⴰⴼ ⵏⵏ ⴽⵔⴰ ⵏ ⵜⵎⵖⴰⵔⵉⵏ ⴹⵚⵕⵏⵉⵏ, ⴰⵔ ⵎⴳⴳⵔⵏⵜ ⵜⵓⴳⴰ ⵖ ⵉⴳⵯⴷⵍⴰⵏ. ⵉⵏⵏⴰ ⴰⵙⵏⵜ: " ⴰⴷ ⴽⵯⵏⵜ ⵉⵄⴰⵡⵏ ⵕⴱⴱⵉ, ⴰ ⵜⵉⵎⵖⴰⵔⵉⵏ! " ⵏⵏⴰⵏⵜ ⴰⵙ: " ⴰⵎⵉⵏ! ⵎⴰⵏⵉ ⴷ ⵜⴽⴽⵉⵜ ⴰ ⴰⵔⴳⴰⵣ? " ⵉⵏⵏⴰ ⴰⵙⵏⵜ: " ⵖⵉⵔ ⴰⵔ ⵜⵜⵍⵓⵍⵍⵉⵢⵖ. " ⵏⵏⴰⵏⵜ ⴰⵙ: " ⵉ ⵕⴱⴱⵉ, ⴰ ⴰⵔⴳⴰⵣ, ⵎⵍ ⴰⵖ ⴰⵍⵍⵏ ⵏ ⵜⵙⵎⵎⴰⵡⴷⵜ ⴰⴷ! " ⴼⴽⵏⵜ ⴰⵙ ⵜⴰⵙⵎⵎⴰⵡⴷⵜ ⵍⵍⵉ. ⵉⵏⵏⴰ ⴰⵙⵏⵜ ⵃⵜⵜⴰ ⵏⵜⵜⴰⵏ: " ⵎⵍⴰⵎⵜ ⵉⵢⵉ ⵉⵎⵣⴳⴰⵏ ⵏⵏⵙ, ⵎⵍⵖ ⴰⵡⵏⵜ ⴰⵍⵍⵏ ⵏⵏⵙ! " ⵏⵏⴰⵏⵜ ⴰⵙ: " ⵉⵖ ⵓⵔ ⵜⵔⵉⵜ, ⵜⴰⵎⵥⵜ, ⴳⵏⵓ ⴰⵖ ⵖⵉⵔ ⵉⵥⵕⴰⵏ ⴰⴷ. " ⴼⴽⵏⵜ ⴰⵙ ⴽⵔⴰ ⵉⵥⵕⴰⵏ. ⵢⴰⵙⵉ ⵃⵜⵜⴰ ⵏⵜⵜⴰⵏ ⵢⴰⵏ ⵓⵔⴰⵡ ⵏ ⵉⴳⵉⴷⵉ, ⵉⵏⵏⴰ ⴰⵙⵏⵜ: " ⵀⴰⴽ ⴰⵎⵜ, ⵙⴽⵔ ⴰⵎⵜ ⵉⵢⵉ ⵉⵎⵉⴽⴽ ⵏ ⵉⴼⴰⵍⴰⵏ ⵣⵖ ⵉⴳⵉⴷⵉ ⴰⴷ ⵎⴰ ⵙ ⴰⵡⵏⵜ ⴳⵏⵏⵓⵖ ⵖⴰⵢⴰⵏⵏ. " ⵏⵏⴰⵏⵜ ⴰⵙ: " ⴰ ⴰⵔⴳⴰⵣ, ⵜⵙⵙⵏⵜ ⴱⴰⵀⵔⴰ ⵉ ⵜⵃⵃⵕⴰⵎⵉⵢⵢⵉⵏ! " ⵉⵏⵏⴰ ⴰⵙⵏⵜ: " ⴽⵏⵏⵉⵏⵜⵉ ⵜⵉⵎⵖⴰⵔⵉⵏ ⴰⴷ ⵉⵎⵎⴰⵍⵏ ⵉ ⵉⵔⴳⴰⵣⵏ ⵡⴰⵏ ⵖⴰⵢⴰⴷ! " 25. ⴱⵏⵏⴰⵇⵙ ⵏ ⵜⵏⴳⵓⵍⵜ ⵏⵏⴰ ⵙ ⵢⵓⴼⴰ ⵢⴰⵏ ⵉⵎⵉ ⵏ ⵡⴰⵄⵕⴰⴱ. ⵉⴼⵜⴰ ⵢⴰⵏ ⵓⴱⵓⴷⵔⴰⵔ, ⵉⵙⵓⵇⵇ ⵢⴰⵏ ⵙⵙⵓⵇⵇ. ⵍⵍⵉⵖ ⵏⵏ ⵉⵍⴽⵎ ⵙⵙⵓⵇⵇ ⵍⵍⵉ, ⵉⵎⵏⵓⴳⴳⵓⵔ ⵏⵏ ⴳⵉⵙ ⴷ ⵢⴰⵏ ⵡⴰⵄⵕⴰⴱ, ⵉⵍⵍⴰ ⴷⴰⵔⵙ ⵢⴰⵏ ⵡⴰⵎⴰⵔ, ⵉⴷⵍ ⴽⵓⵍⵍⵓ ⵓⴷⵎ ⵏⵏⵙ ⵓⵍⴰ ⵉⴷⵎⴰⵔⵏ ⵏⵏⵙ. ⵎⴷⴷⵏ ⴽⵔⴰ ⵉⴳⴰ ⵜ ⵢⴰⵏ ⴳⵉⵙⵏ ⴰⵔ ⵉⵙⵙⴰⵖ ⵖⴰⵢⴷⴰ ⵜ ⵉⵅⵚⵚⴰⵏ ⵖ ⵙⵙⵓⵇⵇ. ⴰⴱⵓⴷⵔⴰⵔ ⵍⵍⵉ ⵉⴽⴽⴰ ⵖ ⵙⵙⵓⵇⵇ, ⵉⵜⴰⴱⵄⴰ ⴰⵄⵕⴰⴱ ⵍⵍⵉ. ⵉⵖ ⴰ ⵉⵙⴰⵡⴰⵍ ⵡⴰⵄⵕⴰⴱ ⵍⵍⵉ, ⴰⵔ ⵉⵜⵜⵄⵊⵊⴰⴱ ⵓⴱⵓⴷⵔⴰⵔ ⵎⴰⵏⵉⵖ ⴰ ⴷ ⴳⵉⵙ ⵉⵜⵜⴼⴼⵓⵖ ⵡⴰⵡⴰⵍ. ⴰⵢⵍⵍⵉⵖ ⵉⵕⵎⵉ, ⵓⵔ ⵉⵙⵙⵉⵏ ⵎⴰⵏⵉⵖ ⵉⵍⵍⴰ ⵉⵎⵉ ⵏⵏⵙ. ⵉⴼⵜⵓ, ⵉⵙⵖ ⵢⴰⵜ ⵜⵏⴳⵓⵍⵜ, ⵉⴼⴽ ⵜⵜ ⵉ ⵡⴰⵄⵕⴰⴱ, ⵉⵏⵏⴰ ⴰⵙ: " ⵉⵛⵛ ⵜⵜ! ⵀⴰ ⴰⵄⵕⴰⴱ ⵓⵍⴰ ⵏⵜⵜⴰ ⵉⵏⵖⴰ ⵜ ⵍⴰⵥⵥ ⵖ ⵙⵙⵓⵇⵇ, ⵢⵓⴼⴰ ⵓⴽⵯⴰⵏ ⵜⴰⵏⴳⵓⵍⵜ, ⵉⵣⴰⵢⴷ ⵏⵉⵜ, ⴰⵔ ⵙ ⵜⵜ ⵉⵛⵜⵜⴰ. ⴰⴱⵓⴷⵔⴰⵔ ⵉⵏⵇⴰⴱⴰⵍ ⴷⵉⴷⵙ ⴰⵢⵍⵍⵉⵖ ⵜⵜ ⴽⵓⵍⵍⵓ ⵉⵛⵛⴰ. ⵉⴽⵎⵎⵍ ⵓⴽⵯⴰⵏ ⵡⴰⵄⵕⴰⴱ ⵜⴰⵏⴳⵓⵍⵜ, ⵙ ⴷ ⵓⵛⴽⴰⵏ ⴽⵔⴰ ⵏ ⵉⴱⵓⴷⵔⴰⵔⵏ ⴳⴰⵏ ⴰⵢⴷⴷⴰⵔⵙ ⵏ ⵓⴱⵓⴷⵔⴰⵔ ⵍⵍⵉ. ⴰⴼⵏ ⵜ ⵉⴷ ⵖ ⵎⵏⵉⴷ ⵏ ⵡⴰⵄⵕⴰⴱ, ⵏⵏⴰⵏ ⴰⵙ: " ⵎⴰⴷ ⴷ ⵖⵉⴷ ⵜⵍⵀⵉⵜ, ⴰ ⴼⵍⴰⵏ? " ⵉⵏⵏⴰ ⴰⵙⵏ: " ⴼⴽⵉⵖ ⵢⴰⵜ ⵜⵏⴳⵓⵍⵜ ⵉ ⵡⴰⵄⵕⴰⴱ ⴰⴷ, ⵔⵉⵖ ⴰⴷ ⵉⵙⵙⴰⵏⵖ ⵎⴰⵏⵉⵖ ⵉⵍⵍⴰ ⵉⵎⵉ ⵏⵏⵙ. " ⵣⴰⵢⴷⵏ, ⴰⵔ ⴳⵉⵙ ⴹⵚⵚⴰⵏ, ⵏⵏⴰⵏ ⴰⵙ: " ⵉⵛⵛⴰ ⴰⴽ ⵡⴰⵄⵕⴰⴱ ⵜⴰⵏⴳⵓⵍⵜ ⴱⵍⴰ ⴰⵎⵢⴰ. " ⵉⵏⵏⴰ ⴰⵙⵏ: " ⴱⵏⵏⴰⵇⵙ ⵏ ⵜⵏⴳⵓⵍⵜ ⵏⵏⴰ ⵙ ⵢⵓⴼⴰ ⵢⴰⵏ ⵉⵎⵉ ⵏ ⵡⴰⵄⵕⴰⴱ! " 26. ⵜⴰⴼⵇⵇⵉⵔⵜ ⴷ ⵟⵟⴰⵍⴱ ⴷ ⵉⴼⵉⵙ. ⵢⴰⵜ ⵜⴼⵇⵇⵉⵔⵜ ⵜⵍⵍⴰ ⴷⴰⵔⵙ ⵢⴰⵜ ⵉⵍⵍⵉⵙ, ⵜⵔⴰ ⴰⵙ ⵜⵜ ⵉⵜⴰⵀⵍ ⵢⴰⵏ ⵓⵔⴳⴰⵣ; ⵎⴰⵛⵛ ⴰⵔⴳⴰⵣ ⴰⵏⵏ ⵢⴰⴳⵯⵉ ⴰⵙ ⵜⵜ ⵉⵜⴰⵀⵍ. ⵜⴼⵜⵓ ⵜⴼⵇⵇⵉⵔⵜ ⴰⴷ ⵙ ⴷⴰⵔ ⵢⴰⵏ ⵟⵟⴰⵍⴱ, ⵉⴳⴰ ⴱⵓ ⵉⵙⴽⴽⵉⵔⵏ. ⵜⵏⵏⴰ ⴰⵙ: " ⵔⵉⵖ, ⴰ ⵙⵉⴷⵉ, ⴰⴷ ⵉⵢⵉ ⵜⵙⴽⵔⵜ ⴽⵔⴰ ⵉ ⴼⵍⴰⵏ, ⴰⴷ ⵉⵜⴰⵀⵍ ⵉⵍⵍⵉ. " ⴰⵔ ⵉⵙⵡⵏⴳⵉⵎ ⵟⵟⴰⵍⴱ ⵉⴳⵍⵍⵉⵏ, ⴰⵢⵍⵍⵉⵖ ⵉⵕⵎⵉ. ⵉⵏⵏⴰ ⴰⵙ: " ⵣⴰⵢⴷ, ⴰⵡⵉ ⵉⵢⵉ ⴷ ⴽⵔⴰ ⵏ ⵡⴰⵏⵥⴰⴹⵏ ⵣⵖ ⵜⴰⵎⴰⵔⵜ ⵏ ⵉⴼⵉⵙ. " ⵜⴼⵜⵓ ⵜⴼⵇⵇⵉⵔⵜ ⵍⵍⵉ, ⵜⴰⵡⵉ ⴽⵔⴰ ⵏ ⵜⴼⵉⵢⵢⵉ ⵉⵊⵊⴰⵏ, ⵜⴳ ⵜⵜ ⵖ ⵢⴰⵜ ⵜⵔⵢⴰⵍⵜ, ⵜⴰⵡⵉ ⵜⵜ ⴰⵔ ⵜⴰⴳⴰⵏⵜ ⵍⵍⵉⵖ ⵉⵍⵍⴰ ⵉⴼⵉⵙ. ⵉⴼⵉⵙ, ⵉⴽⵯⴹⴰ ⵓⴽⵯⴰⵏ ⴰⴹⵓ ⵏ ⵜⴼⵢⵢⵉ ⵉⵊⵊⴰⵏ, ⵉⴳⵚⴰⴷ ⵉⵍⵍⵉ ⵖ ⵜⵍⵍⴰ. ⵍⵍⵉⵖ ⴷ ⵉⵕⵓⵃ ⴷⴰⵔ ⵜⴼⵇⵇⵉⵔⵜ, ⵜⵣⵡⵓⵔ ⴰⵙ ⵙ ⵜⵔⵢⴰⵍⵜ ⵍⵍⵉ. ⴰⵢⵍⵍⵉⵖ ⵜⵙⵙⵍⴽⵎ ⵉⴼⵉⵙ ⵙ ⴷⴰⵔ ⵟⵟⴰⵍⴱ ⵖ ⵜⵎⵣⴳⵉⴷⴰ, ⵜⵏⵏⴰ ⴰⵙ: " ⵙⵉⴷⵉ ⴼⵍⴰⵏ, ⵀⴰ ⵉⴼⵉⵙ ⵉⵡⵉⵖ ⵜ ⵉⴷ: ⵥⵕ ⵎⴰⵏ ⴰⵏⵥⴰⴹ ⵜⵔⵉⵜ, ⴽⴽⵉⵙ ⵜⵏ! " ⵉⵙⴰⵡⵍ ⵟⵟⴰⵍⴱ, ⵉⵏⵏⴰ ⴰⵙ: " ⵣⴰⵢⴷ, ⴰ ⵜⴰⴼⵇⵇⵉⵔⵜ. ⵎⴽ ⵏⵏⴰ ⵜⵙⴽⵔⵜ ⵉ ⵉⴼⵉⵙ, ⵜⵙⴽⵔⵜ ⵉ ⵓⵔⴳⴰⵣ ⴰⵏⵏ ⴰ ⵢⵉⵍⵉ ⵉⵍⵍⵉⵎ. " 27. ⵉⵙ ⵜ ⵜⵎⴹⵉⵜ ⵏⵖⴷ ⵖⵉⵔ ⵜⵛⵖⵍⵜ " ⵙⵓ "? ⵉⴳⴰ ⵍⵇⴰⵄⵉⴷⴰ ⵖ ⴷⴰⵔ ⵎⴷⴷⵏ ⴰⴷ ⴷ ⵙⵃⴰⴹⴰⵕⵏ ⴰⵖⵓ ⵖ ⴷⴰⵔ ⵜⵉⵔⴰⵎ ⵉⵖ ⴰ ⵜⵏⵜ ⵛⵜⵜⴰⵏ, ⴰⵙⵍⴰⵡⴰⵏⵜ ⵖ ⵍⵓⵇⵇⵜ ⵏⵏⵙ. ⵢⴰⵏ ⵢⵉⴹ ⵜⵉⵡⵉ ⴷ ⵍⵓⵇⵇⵜ ⵢⴰⵏ ⵓⵏⴱⴳⵉ ⵙ ⴷⴰⵔ ⵢⴰⵏ ⴱⴰⴱ ⵏ ⵜⴳⵎⵎⵉ. ⵉⵡⴰ ⵉⴼⵕⵃ ⵙⵔⵙ, ⵖⵎⴽ ⵍⵍⵉ ⴽⵓⵍⵍⵓ ⵜⵜⴼⵕⴰⵃⵏ ⵎⴷⴷⵏ ⵙ ⵉⵏⴱⴳⵉⵡⵏ ⵏⵏⵙⵏ. ⵍⵍⵉⵖ ⵉⵏⵡⴰ ⵉⵎⵏⵙⵉ, ⵢⴰⵡⵉ ⴷ ⴷⴰⵔⵙ ⵉⵎⵏⵙⵉ. ⵣⴰⵢⴷⵏ, ⴰⵔ ⵛⵜⵜⴰⵏ, ⴰⵖⵓ ⵓⵍⴰ ⵏⵜⵜⴰ ⵉⵡⵉⵏ ⵜ ⵉⴷ ⴷ ⵉⵎⵏⵙⵉ. ⵡⴰⵍⴰⵢⵏⵏⵉ ⵓⵔ ⴰ ⵙⵔⵙ ⵃⵃⵍⴱⵏ, ⵙⵔⵙⵏ ⵜ ⵀⵍⵍⵉ, ⴰⴷ ⵓⵔ ⵉⵎⵉⵍ ⵢⵉⵔⵉ ⴽⵔⴰ ⴰⴷ ⵉⵙⵓ. ⵉⵎⵉⴽⴽ ⵙ ⵉⵜⵜⵎⵎⵔⵉ ⵟⵟⵄⴰⵎ ⵉ ⵓⵏⴱⴳⵉ, ⵢⴰⵙⵉ ⴰⵖⵓ ⴰⴷ ⵉⵙⵓ. ⵉⵎⵉⵍ ⵉⴽⴹⵓ ⴳⵉⵙ ⴰⴹⵓ ⵏ ⵟⵓⵊⵊⵓⵟ, ⵓⵔ ⵙⵙ ⵣⵖ ⵎⵉⵜ? ⵍⵍⵉⵖ ⴳⵉⵙ ⵉⴽⵯⴹⴰ ⵖⴰⵢⴰⵏⵏ, ⵉⵙⵔⵙ ⵜ, ⵓⵔ ⵜ ⵙⵓⵍ ⵉⵙⵡⵉ. ⵉⵣⴰⵢⴷ ⴰⵔ ⵉⵙⵃⵉⵟⵟⵉⵢ ⵓⴽⵯⴰⵏ. ⴰⵔ ⴰⵙ ⵉⵜⵜⵉⵏⵉ ⴱⴰⴱ ⵏ ⵜⴳⵎⵎⵉ: " ⵙⵓ ⴰⵖⵓ, ⴰ ⴼⵍⴰⵏ! " ⵉⵏⵏⴰ ⴰⵙ ⵜ ⵢⴰⵏ ⴹⴹⵓⵕ, ⵙⵉⵏ, ⴽⵕⴰⴹ, ⵢⴰⴳⵯⵉ ⴰⴷ ⵉⴼⵙⵙⴰ. ⵖ ⴰⴽⵓⴷ ⴰⵏⵏ ⴰⴷ ⴰⵙ ⵉⵏⵏⴰ ⵓⵏⴱⴳⵉ: " ⵉⵙ ⵜ ⵜⵎⴹⵉⵜ ⵏⵖⴷ ⵖⵉⵔ ⵜⵛⵖⵍⵜ ' ⵙⵓ '? " ⵉⵡⴰ, ⵉⵇⵇⴰⵎⴰ ⵡⴰⵡⴰⵍ ⴰⴷ, ⵉⴳⴰ ⵍⵎⵄⵏⴰ. ⴰⵔ ⵜ ⵜⵜⵉⵏⵉⵏ ⵎⴷⴷⵏ ⵉ ⵡⴰⵏⵏⴰ ⵓⵔ ⵉⵙⵙⵉⵏⵏ ⵎⴰ ⵉⴳⴰ ⵕⵕⵉ, ⵉⴷⵓⵎ ⵀⵍⵍⵉ ⵉ ⵎⵉⴷⴷⵏ: " ⵙⴽⵔⴰⵜ ⵜ! " 28. ⵡⵉⴷⴰ ⵥⵉⵏⵉⵏ ⴼ ⵉⴷⵃⵃⴰⵢⵏ. ⵢⴰⵏ ⵓⵔⴳⴰⵣ ⵉⵚⵓⴳ ⴰⵖⵢⵓⵍ ⵏⵏⵙ ⵖ ⵢⴰⵏ ⵡⴰⵙⵓⴽ ⵉⵄⵎⵎⵕ ⵙ ⵎⴷⴷⵏ. ⴰⵔ ⵉⵜⵜⵉⵏⵉ ⵖⵎⴽ ⵍⵍⵉ ⵜⵜⵉⵏⵉⵏ ⴰⵢⵜ ⵍⵎⴷⵉⵏⵜ: " ⴱⴰⵍⵉⴽ! " ⵎⴷⴷⵏ ⴰⴷ ⵓⴽⵯⴰⵏ ⵙⵙⴼⵍⴷⵏ ⵉ ⵡⴰⵡⴰⵍ ⵏⵏⵙ, ⵉⵜⵜⵉⵏ ⵖ ⵓⵖⵔⴰⵙ. ⵢⴰⵏ, ⵏⵜⵜⴰ, ⴰⵔ ⵏⵉⵜ ⵉⵙⵙⴼⵍⵉⴷ, ⵢⴰⴳⵯⵉ ⴰⴷ ⵢⴰⵏⴼ ⵣⵖ ⵓⵖⴰⵔⴰⵙ. ⵜⴷⵃⵉ ⵜ ⵍⴱⵀⵉⵎⵜ, ⵉⴹⵕ, ⵜⴰⴽⵯⵍ ⴼⵍⵍⴰⵙ. ⵉⵏⴽⵔ, ⴰⵔ ⵉⵜⵜⴳⴳⴰ ⵏⵜⵜⴰⵏ ⵜⴰⵖⵓⵢⵢⵉⵜ. ⵉⵎⵚⴰⵕⴰⴷ ⴷ ⴱⴰⴱ ⵏ ⵍⴱⵀⵉⵎⵜ ⵙ ⴷⴰⵔ ⵍⵃⴰⴽⵎ ⵏ ⵍⵎⴷⵉⵏⵜ. ⵍⵍⵉⵖ ⵏⵏ ⵍⴽⵎⵏ ⵍⴳⵯⴷⴷⴰⵎ ⵏⵏⵙ, ⴳⴳⴰⵡⵔⵏ. ⵉⵙⴰⵡⵍ ⵡⴰⵍⵍⵉ ⵉⵜⵜⵢⴰⴹⴰⵕⵏ, ⵉⵏⵏⴰ ⵉ ⵍⵃⴰⴽⵎ: " ⴰ ⵙⵉⴷⵉ, ⴰⴷ ⴳⵉⴽ ⵉⴳ ⵕⴱⴱⵉ ⵍⴱⴰⵕⴰⴽⴰ. ⴰⵔⴳⴰⵣ ⴰⴷ ⵉⴳⵍⵉ ⵢⴰⵜ ⵍⴱⵀⵉⵎⵜ ⵏⵏⵙ ⵖ ⵜⵓⵥⵥⵓⵎⵜ ⵏ ⵍⵎⴷⵉⵏⵜ, ⵎⴰⵛⵛ ⵍⴱⵀⵉⵎⵜ ⴰⵔ ⴽⴰ ⵜⵜⴰⵣⵣⴰⵍ, ⴽⵓⵍⵍⵓ ⵎⴰ ⵏⵏ ⵜⵓⴼⴰ ⵖ ⵍⴳⵯⴷⴷⴰⵎ ⵏⵏⵙ ⵜⵓⴹⵕ ⵜ. ⵀⴰ ⵃⵜⵜⴰ ⵏⴽⴽⵉⵏ ⵜⵓⴹⵕ ⵉⵢⵉ! " ⵉⵎⵍ ⵉ ⵍⵃⴰⴽⵎ ⴰⴹⴰⵕ ⵍⵍⵉ ⴼ ⴰⵙ ⵜⵓⴽⵍ; ⴳⵉⵙ ⴰⴱⵣⵣⴰⴳ. ⵖ ⴰⴽⵓⴷ ⴰⵏⵏ ⵉⵙⴰⵡⵍ ⵍⵃⴰⴽⵎ ⵙ ⴱⴰⴱ ⵏ ⵍⴱⵀⵉⵎⵜ, ⵉⵏⵏⴰ ⴰⵙ: " ⵎⴰⴷ ⵜⵜⵉⵏⵉⵜ ⴽⵉⵢⵢⵉ ⵉ ⵓⵔⴳⴰⵣ ⴰⴷ ⵉⵜⵜⵢⴰⴹⴰⵕⵏ? " ⴱⴰⴱ ⵏ ⵍⴱⵀⵉⵎⵜ ⵉⴳⴰ ⴰⵥⵏⵥⵓⵏ, ⵖⵉⴽ ⴰⵏⵏ ⵢⴰⴳⵯⵉ ⴰⴷ ⵉⵙⴰⵡⵍ, ⴰⵔ ⵉⵜⵜⵉⵏⵉ: " ⵡⴰⴰ! ⴰⴰ! " ⵖⵎⴽ ⵍⵍⵉ ⵜⵜⵉⵏⵉⵏ ⵉⵥⵏⵥⴰⵏ. ⵉⵙⴰⵡⵍ ⴷⴰⵖ ⵡⴰⵍⵍⵉ ⵉⵜⵜⵢⴰⴹⴰⵕⵏ ⵙ ⵍⵃⴰⴽⵎ, ⵉⵏⵏⴰ ⴰⵙ: " ⴰ ⵙⵉⴷⵉ, ⵀⴰⵏⵏ ⵍⵃⵉⵍⵜ ⴽⴰ ⴰⴷ ⵉⵙⴽⵔ! ⵖⴰⵙⵔⴰ ⴷⴰ ⴽⴰ ⵉⵜⵜⵉⵏⵉ ⵖ ⵜⵙⵓⴽⵜ ⵉ ⵎⵉⴷⴷⵏ: ' ⴱⴰⵍⵉⴽ, ⴱⴰⵍⵉⴽ! '. " ⴰⵔ ⵉⴹⵚⵚⴰ ⵍⵃⴰⴽⵎ, ⵉⵏⵏⴰ ⴰⵙ: " ⵍⵍⵉⵖ ⵜⵙⵙⴼⵍⴷⵜ ⵉ ⴱⴰⵍⵉⴽ, ⵎⴰⵅⵅ ⴰⴷ ⵓⵔ ⵜⴰⵏⴼⵜ? ⵏⴽⵔ ⴼ ⵃⴰⵍⴽ, ⴰ ⴱⵓ ⵍⴰⴱⴹⵍ! " 29. ⴰⵖⵔⴷⴰ ⴷ ⵢⴰⵏ ⵓⵎⵓⵛⵛ. ⵢⴰⵏ ⵡⴰⵙⵙ, ⵜⵕⵛⵇ ⵉ ⵢⴰⵏ ⵎⵓⵛⵛ; ⵓⴽⵯⴰⵏ ⵉⵣⴰⵢⴷ ⴰⵔ ⵉⵜⵜⵍⵄⴰⴱ ⵖ ⵓⵙⴰⵔⴰⴳ ⵏ ⵜⴳⵎⵎⵉ, ⴰⵛⴽⵓ ⵜⵉⴳⵎⵎⵉ ⵓⵔ ⴳⵉⵙ ⵉⵍⵍⵉ ⵢⴰⵏ. ⴰⵢⵍⵍⵉⵖ ⵉⵕⵎⵉ ⵎⵓⵛⵛ ⵍⵍⵉ, ⵉⴽⵛⵎ ⵙ ⵓⵏⵡⴰⵍ, ⵉⵥⵍ ⵖ ⵜⴰⴼⵓⴽⵜ, ⵉⴳⵏ ⴼ ⴹⴹⵀⵕ ⵏⵏⵙ. ⵉⵇⵇⵏ ⴰⵍⵍⵏ, ⵉⵎⵉⴽⴽ, ⵉⵎⵉⴽⴽ ⴰⵔ ⵉⵕⵥⵥⵎ ⵢⴰⵜ ⵜⵉⵟⵟ, ⵉⵇⵇⵏ ⵢⴰⵜ, ⵏⵖ ⵜⵏⵜ ⵉⵙⵎⵓⵙⵙ ⵙ ⵙⵏⴰⵜ. ⵉⵕⵥⵎ ⵢⴰⵜ ⵜⵉⵟⵟ, ⵉⵇⵇⵏ ⵢⴰⵜ, ⵏⵖ ⵜⵏⵜ ⴽⵓⵍⵍⵓ ⵉⵕⵥⵎ ⵙ ⵢⴰⵏ ⴹⴹⵓⵕ. ⵉⵙⵎⵓⵙⵙ ⵢⴰⵜ ⵜⵎⵥⵥⵓⵖⵜ ⵏⵖ ⵜⵏⵜ ⵉⵙⵎⵓⵙⵙ ⵙ ⵙⵏⴰⵜ. ⵉⵕⵥⵎ ⵢⴰⵜ ⵜⵉⵟⵟ ⵢⴰⵏ ⴹⴹⵓⵕ, ⵓⴽⵯⴰⵏ ⵙ ⴰⵏⵏ ⵉⵜⵜⵎⵏⴰⴷ ⵢⴰⵏ ⵓⵖⵔⴷⴰ ⵖ ⵜⴳⵊⴷⴰ ⵏ ⵓⵏⵡⴰⵍ. ⴰⵔ ⵓⴽⵯⴰⵏ ⵉⵜⵜⵍⵄⴰⴱ ⵓⵍⵍⴰ ⵏⵜⵜⴰⵏ. ⵍⵍⵉⵖ ⵜ ⵉⵃⵇⴰⵇ, ⵉⵕⵥⵎ ⵉⵏⵎⵎⴰ ⴰⵍⵍⵏ ⵏⵏⵙ ⵙ ⵙⵏⴰⵜ. ⵉⵙⴰⵡⵍ ⵏⵏ ⵙ ⵓⵖⵔⴷⴰ ⵍⵍⵉ, ⵉⵏⵏⴰ ⴰⵙ: " ⵎⴰⴷ ⴷ ⵜⵍⵍⵀⵉⵜ, ⴰ ⴰⵖⵔⴷⴰ ⵉⴼⵓⵍⴽⵉⵏ? " ⵉⵏⵏⴰ ⴰⵙ ⵓⵖⵔⴷⴰ: " ⴰⵔ ⵜⵜⵍⵄⴰⴱⵖ! " ⵉⵏⵏⴰ ⴰⵙ ⴷⴰⵖ ⵓⵎⵓⵛⵛ: " ⵉⵙ ⴷ ⵚⵚⴰⵃⵜ? ⵏⵏⴰⵏ ⵉⵢⵉ ⵓⵔ ⵙⵓⵍ ⴷⴰⵔⴽ ⵍⵍⵉⵏ ⵡⵓⵅⵙⴰⵏ! " ⵉⵏⵏⴰ ⴰⵙ ⵓⵖⵔⴷⴰ: " ⵀⴰ ⵜⵏ ⵉ! " ⵉⵎⵍ ⴰⵙ ⵜⵏ ⴷ, ⴰⵔ ⵓⴽⵯⴰⵏ ⵙⵉⵎⵍⵉⵍⵏ! ⵉⵏⵏⴰ ⴰⵙ ⴷⴰⵖ ⵎⵓⵛⵛ: " ⵡⴰⵍⴰⵢⵏⵉ ⵓⵔ ⴼⵔⵉⵙⵏ! " ⵉⵏⵏⴰ ⴰⵙ ⵓⵖⵔⴷⴰ: " ⵎⴰⵅⵅ? " ⵉⵏⵏⴰ ⴰⵙ ⵎⵓⵛⵛ: " ⵉⵡⴰ, ⵉⵖ ⴼⵔⵙⵏ, ⵜⴱⴱⵉⵜ ⵜⵉⵣⵉⴽⵔⵜ ⵉ ⵜⴱⴰⵢⴷⴷⵓⵜ ⴰⵏⵏ ⵉⵜⵜⵢⴰⴳⴰⵍⵏ ⵖ ⵜⴰⵎⴰ ⵏⵏⴽ! " ⵉⵙⵎⵓⵙⵙ ⵓⴽⵯⴰⵏ ⵓⵖⵔⴷⴰ ⵜⵓⵅⵙⵉⵏ ⵏⵏⵙ ⵖ ⵜⵣⵉⴽⵔⵜ, ⵙ ⴷ ⵏⵉⵜ ⵜⴹⵕ ⵜⴱⴰⵢⴷⴷⵓⵜ ⵍⵍⵉ, ⵜⴳ ⴽⵓⵍⵍⵓ ⵔⵔⵎⵓⵎ! ⵉⵣⴰⵢⴷ ⵎⵓⵛⵛ, ⴰⵔ ⵉⵛⵜⵜⴰ ⵜⴰⵎⵓⴷⵉⵜ ⵍⵍⵉ ⵉⵍⵍⴰⵏ ⵖ ⵜⴱⴰⵢⴷⴷⵓⵜ. ⵉⴽⴽⵙ ⵍⴰⵥⵥ ⵉ ⵓⴷⵉⵙ ⵏⵏⵙ ⵙ ⵍⵃⵉⵍⵜ. 30. ⵜⴰⵖⵢⵓⵍⵜ ⴷ ⵜⵎⴰⵛⵛⵓⵜ. ⵏⵏⴰⵏ: ⴽⵔⴰ ⵏ ⴰⵢⵜ ⵜⴳⵎⵎⵉ ⵓⵔ ⵜⵏ ⵉⵅⵚⵚⴰ ⵢⴰⵜ, ⴹⵕⵕⴼⵏ. ⵍⵍⴰⵏⵜ ⴷⴰⵔⵙⵏ ⵍⴱⵀⴰⵢⵎ ⴷ ⵡⵓⵍⵍⵉ ⴷ ⴽⵓⵍⵍⵓ ⵎⴰ ⵙ ⵃⵜⴰⵊⵊⴰⵏ. ⵜⵉⵍⵉ ⴷⴰⵔⵙⵏ ⵢⴰⵜ ⵜⵖⵢⵓⵍⵜ; ⴰⵔ ⴱⴷⴷⴰ ⵜⵜⴰⵔⵓ ⵉⵙⵏⴰⵙ, ⵓⵍⴰ ⵜⵉⵙⵏⴰⵙ, ⵡⴰⵍⴰⵢⵏⵏⵉ ⵜⴹⵄⴰⴼ ⴱⴷⴷⴰ, ⵓⵔ ⵊⵊⵉ ⵜⵍⵉ ⵚⵚⴰⵃⵜ. ⵀⴰ ⵢⴰⵜ ⵜⵎⴰⵛⵛⵓⵜ ⵃⵜⵜⴰ ⵏⵜⵜⴰⵜ, ⴰⵔ ⴱⴷⴷⴰ ⵜⵜⴰⵔⵓ, ⵡⴰⵍⴰⵢⵏⵏⵉ ⵜⵍⴰ ⴱⴷⴷⴰ ⵚⵚⴰⵃⵜ ⵏⵏⵙ, ⵓⵔ ⵊⵊⵉ ⵜⴹⵄⴰⴼ. ⴰⵔ ⵢⴰⵏ ⵡⴰⵙⵙ, ⵜⵙⵇⵙⴰ ⵜⵜ ⵜⵖⵢⵓⵍⵜ ⵍⵍⵉ, ⵜⵏⵏⴰ ⴰⵙ: " ⵜⴰⵎⴰⵛⵛⵓⵜ! " ⵜⵙⴰⴷⵎⵔ ⴰⵙ ⵜⵎⴰⵛⵛⵓⵔ. ⵍⵍⵉⵖ ⴰⵙ ⵜⵙⴰⴷⵎⵔ, ⵜⵏⵏⴰ ⴰⵙ ⵜⵖⵢⵓⵍⵜ: " ⴰ ⴱⵏⵜⵉ, ⴰ ⵜⴰⵎⴰⵛⵛⵓⵜ, ⵎⴰⴷ ⴰⵖ ⵉⵊⵕⴰⵏ ⵏⴽⴽⵉⵏ ⴷⵉⵎ? ⵍⵓⵇⵇⵜ ⵏⵏⴰ ⵓⵔⵓⵖ, ⴰⵔ ⵜⵜⴰⵔⵓⵜ ⵃⵜⵜⴰ ⴽⵎⵎⵉ, ⵡⴰⵍⴰⵢⵏⵏⵉ ⵏⴽⴽⵉ ⴹⵄⴰⴼⵖ, ⴽⵎⵎⵉ ⵓⵀⵓ! " ⵜⵏⵏⴰ ⴰⵙ ⵜⵎⴰⵛⵛⵓⵜ: " ⴽⵎⵎⵉⵏ, ⵜⵉⴳⵍⵍⵉⵏⵜ, ⴷⴷⵔⵏ ⴰⵎ ⵜⴰⵔⵡⴰ ⵏⵎ ⴰⵢⵍⵍⵉⵖ ⵎⵇⵇⵓⵕⵏ, ⴰⵔ ⴰⵎ ⵙⴽⴰⵔⵏ ⵜⵉⴱⵕⵕⴰⵏⵉⵏ, ⵜⵣⴰⵢⴷ ⵜ ⵏⵏ ⵜⴰⵡⵡⵓⵔⵉ ⵏⵏⵙⵏ ⴼ ⵜⵉⵏⵎ. ⵏⴰⵇⵙⵏ ⴰⵎ ⵍⵄⵍⴼ, ⴼⴽⵏ ⴰⵙⵏ ⵜ. ⵉⵎⵎⴰ ⵏⴽⴽⵉ, ⵍⵓⵍⵏ, ⵓⴽⵯⴰⵏ ⵛⵛⵖ ⵜⵏ, ⵙⵓⵏⴼⵓⵖ ⵣⵖ ⵜⴱⵕⵕⴰⵏⵉⵏ ⵏⵏⵙⵏ. " ⵜⵏⵏⴰ ⴰⵙ ⵜⵖⵢⵓⵍⵜ: " ⵎⴰⵜⵜⴰ ⵣⵣⵎⴰⵏ ⴰⴷ, ⴰ ⴱⵏⵜⵉ, ⴰ ⵜⴰⵎⴰⵛⵛⵓⵜ! ⵢⴰⵏ ⴷⴰⵔ ⵍⵍⴰⵏ ⵜⴰⵔⵡⴰ ⵢⴰⵃⵍ, ⵢⴰⵏ ⴷⴰⵔ ⵓⵔ ⵍⵍⵉⵏ ⵖⵎⴽ ⴰⵏⵏ! ⵢⴰⵏ ⵎⵉ ⵙⵓⵍⵏ, ⵉⵃⴰⵛⴰ ⵜⵏ; ⵢⴰⵏ ⵎⵉ ⵎⵎⵓⵜⵏ, ⴰⵔ ⴼⵍⵍⴰⵙⵏ ⵢⴰⵍⵍⴰ: ⴷⴷⵓⵏⵉⵜ ⴰⴷ ⵓⵔ ⴳⵉⵙ ⵜⵍⵍⵉ ⵕⵕⴰⵃⵜ! ⴰ ⵉⵄⴼⵓ ⵕⴱⴱⵉ! " 31. ⵜⴰⴹⵚⴰ ⵏ ⵓⵖⵔⴷⴰ ⴷ ⵓⵎⵓⵛⵛ. ⵢⴰⵏ ⵡⴰⵙⵙ, ⵢⴰⵖ ⵍⴰⵥⵥ ⵢⴰⵏ ⵓⵎⵓⵛⵛ, ⵓⴽⵯⴰⵏ ⵉⵇⵇⴰⵎⴰ ⵓⵎⵓⵛⵛ ⵍⵍⵉ ⵉⵜⵍⴼ, ⵓⵔ ⵙⵓⵍ ⵉⵙⵙⵉⵏ ⵎⴰ ⵉⵙⴽⴰⵔ. ⴰⵢⵍⵍⵉⵖ ⴼⵍⵍⴰⵙ ⴹⵕⵏⵜ ⵜⵉⵍⵍⴰⵙ ⵏ ⵊⵊⵓⵄ. ⵉⴼⵜⵓ ⵙ ⵓⴳⵯⵏⵙ ⵏ ⵢⴰⵏ ⵓⵃⴰⵏⵓ, ⵉⵙⴽⵓⴱⴱⵔ ⴳⵉⵙ ⵢⴰⵏ ⵉⵎⵉⴽⴽ. ⴰⵢⵍⵍⵉⵖ ⵉⵕⵎⵉ ⵣⵖ ⵓⵙⴽⵓⴱⴱⵔ, ⵉⵖⵕⴹ, ⵢⴰⵍⵍ ⵜⵉⴹⴰⵕⵉⵏ ⵏⵏⵙ ⵙ ⵓⴼⵍⵍⴰ, ⴰⵔ ⵉⵙⵡⵏⴳⵉⵎ ⵎⴰ ⵉⵙⴽⴰⵔ ⵉ ⵊⵊⵕⵕⵜ ⵏⵏⵙ. ⵉⵎⵉⴽ ⵙ ⵉⵙⵙⴼⵍⴷ ⵉ ⴽⵔⴰ ⵏ ⵍⵃⵙⵙ, ⵓⵔ ⵉⵙⵙⵉⵏ ⵎⴰⵏⵉⵖ ⵉⵍⵍⴰ. ⵓⴽⵯⴰⵏ ⵉⵣⴰⵢⴷ ⴰⵔ ⵉⵜⵜⴳⵔⵉⵡⵉⵍ ⵙ ⵓⴼⴰⵙⵉ ⵏⵏⵙ ⴷ ⵓⵥⵍⵎⴰⴹ ⵏⵏⵙ. ⵢⴰⵜ ⵜⴰⵙⵙⴰⵄⵜ ⴰ ⵓⴽⵯⴰⵏ ⵉⵜⵜⴳⵔⵉⵡⵉⵍ, ⵉⵎⵉⴽ ⵙ ⴷ ⴼⵍⵍⴰⵙ ⵜⴹⵕ ⵢⴰⵜ ⵜⵃⵛⵍⴰⴼⵜ ⵣⵖ ⵜⴳⵊⴷⴰ. ⵢⴰⵍⵍ ⵉⵏⵎⵎⴰ ⴰⵍⵍⵏ ⵏⵏⵙ ⵙ ⵓⴼⵍⵍⴰ. ⵙ ⴰ ⵉⵜⵜⵇⵉⵢⵢⴰⵙ ⵢⴰⵏ ⵓⵖⵔⴷⴰ, ⵉⵔⵉⵢⵉⵛ ⵜⵜ, ⵓⴽⵯⴰⵏ ⵖⵉⵔ ⵡⴰⵃⴷⵓⵜ. ⴰⵎⴰⵛⵛⵓ ⵏⵜⵜⴰ ⵉⵍⵍⴰ ⴰⵙ ⵏⵏ ⵍⵄⵇⵍ ⵖ ⵓⵖⵔⴷⴰ, ⵡⴰⵍⴰⵢⵏⵏⵉ ⵓⵔ ⵉⵍⵍⵉ ⵎⴰⵏⵉ ⵏⵏ ⵙⵔⵙ ⵉⵜⵜⴽⴽⴰ. ⴰⵢⵍⵍⵉⵖ ⵙⵓⵔ ⵓⵔ ⵉⵚⴱⵉⵕ, ⵉⵏⵏⴰ ⴰⵙ: " ⴰ ⵛⵛⵔⵉⴼ ⵏ ⵉⵖⵔⴷⴰⵢⵏ! " ⵉⵏⵏⴰ ⴰⵙ: " ⵏⵄⴰⵎ! " ⵉⵏⵏⴰ ⴰⵙ: " ⵢⴰⴽ ⵓⵔ ⴽ ⵢⴰⵖ ⴽⵔⴰ! " ⵉⵏⵏⴰ ⴰⵙ ⵓⵖⵔⴷⴰ: " ⵎⴰⵅⵅ? ⵎⴰⴷ ⴽ ⵓⵔ ⵉⵄⵊⵉⴱⵏ ⵖ ⵍⵃⴰⵍⵜ ⵉⵏⵓ? " ⵉⵏⵏⴰ ⴰⵙ ⵓⵎⵓⵛⵛ: " ⴽⵓⵍⵍⵓ ⵉⵖⵔⴷⴰⵢⵏ ⴰⵔ ⵜⵜⴰⵣⵣⴰⵍⵏ, ⴽⵢⵢⵉ ⵥⵕⵉⵖ ⴽ ⵓⵔ ⴰⴽⴽⵯ ⵜⵥⴹⴰⵕⵜ ⴰⴷ ⵜⵜⴰⵣⵣⴰⵍⵜ! " ⵉⵏⵏⴰ ⴰⵙ ⵓⵖⵔⴷⴰ: " ⵀⴰ ⵉⵢⵉ ⴰⴷ ⴰⵣⵣⵍⵖ! " ⵢⴰⵣⵣⵍ ⵖ ⵜⴳⵊⴷⴰ ⵏ ⵓⵏⵡⴰⵍ. ⵙ ⴰⵙ ⵜⴼⴼⵔⵜⵜⵍ ⵢⴰⵜ ⵜⴹⴰⵕⵜ ⴰⵢⵍⵍⵉⵖ ⵄⵍⴰⵢⵏ ⴰⴷ ⴷ ⵉⴹⵕ. ⵓⴽⴰⵏ ⵙ ⴰⵙ ⵏⵏ ⵉⵏⵏⴰ ⵓⵎⵓⵛⵛ: " ⴰⵀⴰ! ⴰⵀⴰ! ⵄⴰⵇⴷ ⵉⵅⴼ ⵏⵏⴽ, ⴰⴷ ⴷ ⵓⵔ ⵜⴹⵕⵜ! " ⴰⵔ ⴷ ⴳⵉⵙ ⵉⴹⵚⵚⴰ ⵓⵖⵔⴷⴰ, ⵉⵏⵏⴰ ⴰⵙ: " ⴰⴷ ⵉⵏⵄⵍ ⵕⴱⴱⵉ ⵍⴽⴷⴷⴰⴱ! ⵣⵄⵎⴰ ⵜⵓⵙⵉⵜ ⵉⵢⵉ ⵍⵀⵎⵎ? ⵏⵏⵉⵢⵜ ⴰⵏⵏ, ⴰ ⵄⵎⵎⵉ ⵎⵓⵛⵛ, ⵓⵔ ⵙⵔⵙ ⵜⵔⴱⵃⵜ! ⵓⵔ ⵉⵢⵉ ⵙⵔⵙ ⵜⵛⵛⵉⵜ, ⵖⵉⵔ ⵇⵇⴰⵎⴰ ⵖ ⵍⴰⵥⵥ ⵏⵏⴽ! " 32. ⵍⵇⵇⵚⵜ ⵏ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⴷ ⵙⵉⴷⵉ ⵎⵃⵏⴷ ⵉⵄⵇⵇⵓⴱ ⴷ ⵓⵔⵇⵇⴰⵚ ⵏⵏⵙⵏ. ⵙⵉⴷⵉ ⵃⵎⴰⴷ ⵓ ⵎⵓⵙⴰ, ⴰⵔ ⵜⵜⵉⵏⵉⵏ, ⵉⴽⴽⴰ ⵜ ⵉⵏⵏ ⵉⴳⴰ ⴰⵎⴷⴷⴰⴽⴽⵯⵍ ⵏ ⵙⵉⴷⵉ ⵎⵃⵏⴷ ⵉⵄⵇⵇⵓⴱ; ⴰⵔ ⴱⴷⴷⴰ ⵜⵜⵏⵚⴰⵕⵕⴰⴼⵏ ⴳⵔⴰⵜⵙⵏ ⵙ ⵍⵎⵓⵚⴰⵕⴰⴼⴰ ⵉⴳⴳⵓⵜⵏ. ⴰⵔ ⵢⴰⵏ ⵡⴰⵙⵙ ⵢⴰⵣⵏ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⵢⴰⵏ ⵓⵔⵇⵇⴰⵚ ⵙ ⴷⴰⵔ ⵙⵉⴷⵉ ⵎⵃⵏⴷ ⵉⵄⵇⵇⵓⴱ, ⵉⵏⵏⴰ ⴰⵙ ⵉ ⵓⵕⵇⵇⴰⵚ: " ⵣⴰⵢⴷ ⵙ ⴷⴰⵔ ⵙⵉⴷⵉ ⵎⵃⵏⴷ ⵉⵄⵇⵇⵓⴱ, ⴰⴷ ⴰⴽ ⴷ ⵉⴼⴽ ⴽⵔⴰ ⵏ ⵉⵅⵏⴰⴼ. " ⵜⴰⵥⵕⵡⴰⵍⵜ ⵍⵍⵉ ⵖ ⵉⵍⵍⴰ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⵜⵎⴳⴰⵍⴰ ⴷ ⵣⵣⴰⵡⵉⵜ ⵏ ⵙⵉⴷⵉ ⵎⵃⵏⴷ ⵉⵄⵇⵇⵓⴱ ⵓⴳⴳⵯⴰⵔ ⵏ ⴽⴽⵓⵥ ⵡⵓⵙⵙⴰⵏ ⵏ ⵜⵡⴰⴷⴰ. ⵢⴰⵛⴽ ⴷ ⵓⵔⴳⴰⵣ ⵍⵍⵉ ⵙ ⴷⴰⵔ ⵙⵉⴷⵉ ⵎⵃⵏⴷ ⵉⵄⵇⵇⵓⴱ. ⵍⵍⵉⵖ ⵜ ⵉⴷ ⵉⵍⴽⵎ ⵉⵙⵎⵔⵃⴱⴰ ⵙⵔⵙ. ⵉⵏⵏⴰ ⴰⵙ: " ⵎⴰ ⵉⵀⵡⵡⵍⵏ ⵍⵅⴰⵟⵕ? " ⵉⵏⵏⴰ ⴰⵙ ⵓⵕⵇⵇⴰⵚ: " ⵉⵏⵏⴰ ⴰⴽ ⵙⵉⴷⵉ ⵃⵎⴰⴷ ⵓ ⵎⵓⵙⴰ, ⴰⵣⵏ ⴰⵙ ⴷ ⴽⵔⴰ ⵏ ⵉⵅⵏⴰⴼ, ⵉⵔⴰ ⵜⵏ. " ⵉⴼⴽ ⴰⵙ ⴷ ⵙⵉⴷⵉ ⵎⵃⵏⴷ ⵉⵄⵇⵇⵓⴱ ⵉ ⵓⵕⵇⵇⴰⵚ ⵙⵎⵎⵓⵙ ⵉⵅⵏⴰⴼ. ⵢⴰⵡⵉ ⵜⵏ ⴷ ⵓⵔⴳⴰⵣ ⵍⵍⵉ ⵉⴳⴰⵏ ⴰⵕⵇⵇⴰⵚ ⴰⵔ ⴰⵖⴰⵔⴰⵙ, ⵉⵃⴹⵓ ⵢⴰⵏ ⴳⵉⵙⵏ, ⵉⴼⴽ ⴽⴽⵓⵥ ⵉ ⵙⵉⴷⵉ ⵃⵎⴰⴷ ⵓ ⵎⵓⵙⴰ. ⵉⵙⴰⵡⵍ ⴷ ⵙⵉⴷⵉ ⵓ ⵎⵓⵙⴰ, ⵉⵏⵏⴰ ⴰⵙ ⵉ ⵓⵕⵇⵇⴰⵚ: " ⵎⵏⵏⴰⵡ ⴰⴷ ⴰⴽ ⴷ ⵉⴼⴽⴰ? " ⵉⵏⵏⴰ ⴰⵙ ⵓⵕⵇⵇⴰⵚ: " ⴽⴽⵓⵥ ⴰⴷ ⵉⵢⵉ ⴷ ⵉⴼⴽⴰ! " ⵉⵄⴰⵡⴷ ⴷⴰⵖ ⵙⵉⴷⵉ ⵃⵎⴰⴷ ⵓ ⵎⵓⵙⴰ, ⵉⵙⵇⵙⴰ ⵜ; ⵖⴰⵢⵍⵍⵉ ⵉⵜⵜⵉⵏⵉ ⵓⵕⵇⵇⴰⵚ ⵍⵍⵉ ⴽⴰ ⵓⴽⴰⵏ ⵉⵜⵜⵉⵏⵉ. ⵉⵏⴽⵔ ⵙⵉⴷⵉ ⵃⵎⴰⴷ ⵓ ⵎⵓⵙⴰ, ⵉⵏⵏⴰ ⵉ ⵓⵕⵇⵇⴰⵚ: " ⵇⵇⵍ ⵙⵔⵉ ⴰⵔ ⴷ ⵜⵜⵓⵡⵡⴹⴹⴰⵖ. " ⵉⴳⴳⴰⵡⵔ ⵓⵔⴳⴰⵣ ⵍⵍⵉ, ⴰⵔ ⵉⵜⵜⵇⵇⵍ ⴰⵢⵍⵍⵉⵖ ⴷ ⵉⵜⵜⵓⵡⵡⴹⴹⴰ. ⵉⵄⴰⵡⴷ ⴷⴰⵖ, ⵉⵙⵇⵙⴰ ⵜ ⵖ ⵡⴰⵡⴰⵍ ⵍⵍⵉ ⵉⵣⵡⵓⵔⵏ, ⵉⵏⵏⴰ ⴰⵙ ⴷⴰⵖ ⵓⵕⵇⵇⴰⵚ ⵖⴰⵢⵍⵍⵉ ⴰⵙ ⵉⵜⵜⵉⵏⵉ. ⵉⵖⵔ ⵙⵉⴷⵉ ⵃⵎⴰⴷ ⵓ ⵎⵓⵙⴰ: " ⵡⴰ ⵙⵉⴷⵉ ⵎⵃⵏⴷ ⵉⵄⵇⵇⵓⴱ! " ⵉⵏⵏⴰ ⴰⵙ ⴷ: " ⵏⵄⴰⵎ! " ⵉⵏⵏⴰ ⴰⵙ: " ⵎⵏⵏⴰⵡ ⵉⵅⵏⴰⴼ ⴰⴷ ⴷ ⵜⴼⴽⵉⵜ ⵉ ⵓⵕⵇⵇⴰⵚ? " ⵉⵏⵏⴰ ⴰⵙ: " ⴼⴽⵉⵖ ⴰⵙ ⵙⵎⵎⵓⵙ! " ⵍⵍⵉⵖ ⵉⵙⵙⴼⵍⴷ ⵓⵕⵇⵇⴰⵚ ⵉ ⵖⴰⵢⴰⴷ ⴽⵓⵍⵍⵓ ⵏⵏⴰⵏ, ⵉⵏⵏⴰ ⴰⵙ ⵉⵏⵎⵎⴰ ⵓⵕⵇⵇⴰⵚ ⵉ ⵙⵉⴷⵉ ⵃⵎⴰⴷ ⵓ ⵎⵓⵙⴰ: " ⵍⵍⵉⵖ ⴽⵓⵍⵍⵓ ⵜⴳⴰⵎ ⵖⵎⴽⴰⴷ, ⵎⴰ ⵙ ⵉⵢⵉ ⵜⵙⴹⴹⵄⴰⵎ ⴰⵔ ⵙⵔⵉ ⵜⵜⴽⴽⴰⵎ ⵉⵖⴰⵔⴰⵙⵏ ⵏⴽⴽⵉ. ⴼⴽ ⴰⵙ ⵏⵏ ⴰⴼⵓⵙ ⵏⴽ, ⵉⴳ ⴰⴽ ⴷ ⴳⵉⵙ ⴰⵢⵏⵏⴰ ⵜⵔⵉⵜ, ⵜⵅⵅⴰⵎ ⵉⵢⵉ ⵏⴽⴽⵉ ⴰⴷ ⵙⵓⵏⴼⵓⵖ. " ⵉⴳⵔ ⴰⵙ ⵏⵉⵜ ⵓⵕⵇⵇⴰⵚ ⵍⵍⵉ ⵙ ⵓⵅⵏⵉⴼ ⵍⵍⵉ ⵉⵙⵙⵏⵜⵍ. ⵖⵉⴷ ⴰⵖ ⵜⵃⵓⴷⴷⴰ ⵍⵇⵇⵉⵚⵜ. 33. ⵍⵇⵇⵉⵚⵜ ⵏ ⴽⵔⴰ ⵉⵃⵛⵎⵉⵢⵏ ⴷ ⴱⵉⵜ ⵍⵎⴰⵍ ⵏ ⵓⴳⵍⵍⵉⴷ. ⵏⵏⴰⵏ ⵉⴽⴽⴰ ⵜ ⵉⵏⵏ ⵢⴰⵏ ⵓⵔⴳⴰⵣ ⵖ ⵣⵣⵎⴰⵏ ⵍⵍⵉ ⵉⵣⵔⵉⵏ, ⵉⴳⴰ ⴰⵎⵅⵅⴰⵔ ⴱⴰⵀⵔⴰ. ⵓⵔ ⵉⵍⵍⵉ ⵎⴰⴷ ⵜ ⵉⵍⴽⵎ. ⵖⵎⴽⴰⵏⵏ ⴰⴷ ⵜⴳⴰ ⵍⵃⴰⵍⵜ ⵏⵏⵙ ⴰⵢⵍⵍⵉⵖ ⵉⵎⵎⵓⵜ. ⵉⴼⵍ ⴷ ⵜⴰⵎⵖⴰⵔⵜ ⵏⵏⵙ ⴷ ⵙⵉⵏ ⵉⵃⵛⵎⵉⵢⵏ ⵙⵓⵍ ⵎⵥⵥⵉⵢⵏⵉⵏ. ⴽⴽⵉⵏ ⵉⵃⵛⵎⵉⵢⵏ ⵍⵍⵉ. ⴰⵔ ⵢⴰⵏ ⵡⴰⵙⵙ, ⵜⵙⴽⵔ ⵉⵏⵏⴰⵜ ⵜⵙⵏ ⵜⴰⴳⵯⵍⵍⴰ ⵙ ⵉⵎⵏⵙⵉ. ⵍⵍⵉⵖ ⴰ ⵛⵜⵜⴰⵏ, ⵜⵃⵎⵓ ⵜⴳⵯⵍⵍⴰ ⴰⵔ ⵜⵊⴷⴷⵔ. ⴰⵎⵥⵏ ⴰⴼⵓⵙ ⵏ ⵜⴰⵍⵍⵉ ⵜⵏ ⵢⵓⵔⵓⵏ, ⴰⴷⵔⵏ ⴰⵙ ⵏⵏ ⵖ ⵜⵡⵕⴹⴰ. ⵜⴳ ⵜⴰⵖⵓⵢⵢⵉⵜ. ⵏⵏⴰⵏ ⴰⵙ: " ⴼⵉⵙⵙ, ⴰⴷ ⴰⵖ ⵓⵔ ⵙⵙⴼⵍⴷⵏ ⵡⴰⵕⵊⴰⵍⵏ! " ⵜⵏⵏⴰ ⴰⵙⵏ: " ⵕⵥⵎ ⴰⵜ ⵉⵢⵉ, ⵀⴰⵏⵏ ⵊⴷⵔⵖ, ⴰ ⵜⴰⵔⵡⴰ ⵏⵓ! " ⵏⵏⴰⵏ ⴰⵙ: " ⵓⵔ ⵔⴰⴷ ⴰⵎ ⵏⵕⵥⵎ, ⴰⵔ ⴷ ⴰⵖ ⵜⵎⵍⵜ ⵎⴰ ⵉⴳⴰⵏ ⵚⵚⵏⵉⵄⵜ ⵏ ⴱⴰⴱⴰ ⵜⵏⵖ. " ⵜⵉⵏⵉ ⴰⵙⵏ: " ⵓⵔ ⵔⴰⴷ ⴰⵡⵏ ⵎⵍⵖ ⵎⴰ ⵉⵢⵉ ⵜⵏⵏⴰⵎ, ⴰⵔ ⴷ ⵉⵢⵉ ⴷ ⵜⴰⵡⵉⵎ ⵜⵉⴳⵍⴰⵢ ⵏ ⵜⵎⵉⵍⵍⵉ, ⴰⴷ ⵜⵏⵜ ⴷ ⵜⴰⵙⵉⵎ ⵖ ⴷⴷⴰⵡⴰ ⵏⵏⵙ, ⵓⵔ ⴰⵡⵏ ⵜⵉⵡⵉ ⵍⵅⴱⴰⵕ ⵓⵍⴰ ⵜⵓⵢⵢⵍ! " ⴼⵜⵓⵏ ⵏⵜⵜⵏⵉ. ⵉⵙⵎⵎⴰ ⵜⵏ ⵕⵕⴹⵍ ⴷ ⵏⵏⵚⵚ ⵕⵕⴹⵍ. ⵉⵖⵍⵉ ⵕⵕⴹⵍ, ⴰⵔ ⵉⵜⵜⵙⴽⴽⴰⵍ ⴰⵢⵍⵍⵉⵖ ⵉⵍⴽⵎ ⵓⵙⵓⴷ ⵏ ⵜⵎⵉⵍⵍⵉ, ⴰⴷ ⵢⴰⵙⵉ ⵣⵖ ⴷⴷⴰⵡⴰ ⵏⵏⵙ ⵜⵉⴳⵍⴰⵢ, ⵓⵔ ⴷ ⵜⵉⵡⵉ ⵍⴰⵅⴱⴰⵕ. ⵢⴰⵙⵉ ⴰⵙ ⵜⵏⵜ ⵏⵏⵚⵚ ⵏ ⵕⵕⴹⵍ ⵓⵔ ⵜⴰ ⵉⵍⴽⵉⵎ ⴰⴽⴰⵍ, ⵙⵓⵍ ⵓⵔ ⴰⵙ ⴷ ⵢⵉⵡⵉ ⵍⴰⵅⴰⴱⴰⵕ ⵓⵍⴰ ⵏⵜⵜⴰⵏ! ⵍⵍⵉⵖ ⴷ ⵕⵓⵃⵏ ⴰⴽⴰⵍ, ⵉⵏⵏⴰ ⵡⴰⵍⵍⵉ ⵎⵥⵥⵉⵢⵏ ⵉ ⵡⴰⵍⵍⵉ ⵎⵇⵇⵓⵕⵏ: " ⵎⴰⵏⵣⴰ ⵜⵏⵜ? " ⵉⴳ ⵏⵏ ⴰⴼⵓⵙ ⵙ ⵓⵇⵇⵕⴰⴱ ⵏⵏⵙ, ⵓⵔ ⵏⵏ ⵢⵓⴼⵉ ⴰⵎⴰⵢⴰ; ⴰⵔ ⵉⵜⵜⵄⵊⵊⴰⴱ. ⴼⵜⵓⵏ ⵙ ⴷⴰⵔ ⵉⵏⵏⴰⵜⵙⵏ. ⵍⵍⵉⵖ ⵜⵜ ⵏⵏ ⵍⴽⵎⵏ, ⵜⵏⵏⴰ ⴰⵙⵏ: " ⴰⵎⵏⴹⵕⴰ, ⵉⵙ ⵜⴳⴰⵎ ⵉⵔⴳⴰⵣⵏ ⵏⵖⴷ ⴷ ⵉⵙ ⵜⵔⴰⵎ ⴰⴷ ⵜⴳⵎ ⵜⴰⴹⵚⴰ ⵏ ⵎⴷⴷⵏ? " ⵉⵙⴰⵡⵍ ⴷ ⵡⴰ ⵍⵍⵉ ⵎⵇⵇⵓⵕⵏ, ⵉⵏⵏⴰ ⴰⵙ: " ⵏⴽⴽⵉⵏ ⴰⴷ ⵜⵏⵜ ⴷ ⵢⵓⵙⵉⵏ! " ⵜⵉⵏⵉ ⴰⵙ: " ⴰⵕⴰ ⵜⵏⵜ ⴷ! " ⵉⵏⵏⴰ ⴰⵙ: " ⵍⴰⵃⵃ ⵉⵢⵉ ⵜⵏⵜ! " ⵉⵍⴷⵉ ⵜⵏⵜ ⴷ ⵡⴰⵍⵍⵉ ⵎⵥⵥⵉⵢⵏ, ⵉⵏⵎⵎⴰ ⵜⵉⵏⵉ ⴰⵙⵏ: " ⵛⵛⵖⵍ ⵏ ⴱⴰⴱⴰⵜⵓⵏ ⵜⴳⴰ ⵜ ⵜⵓⴽⴽⵕⴹⴰ! " ⵙⴽⵔⵏ ⵙⵙⵍⴱⵜ ⵏⵏⵙⵏ, ⴰⵔ ⵏⵏ ⵜⵜⴳⴳⵯⵣⵏ ⵖ ⵔⵔⵡⴰ ⵏ ⵓⴳⵍⵍⵉⴷ. ⵖⵣⴰⵏ ⵢⴰⵏ ⵏⵏⵇⴱ, ⵓⵔ ⴰⵙ ⴷ ⵢⵉⵡⵉ ⵃⵜⵜⴰ ⵢⴰⵏ ⵍⴰⵅⴱⴰⵕ. ⴰⵔ ⵣⵖ ⴳⵉⵙ ⴽⵛⵛⵎⵏ, ⴰⵙⵉⵏ ⴷ ⵍⵇⵢⴰⵙ ⵏ ⵎⴰⴷ ⵊⵊⵏⵊⵓⵎⵏ, ⴰⵡⵉⵏ ⵜ ⵙ ⴷⴰⵔ ⵉⵏⵏⴰ ⵜⵙⵏ. ⴱⵇⵇⵓⵏ ⴼ ⵍⵃⴰⵍⵜ ⴰⵏⵏ ⵏ ⵜⵓⴽⴽⵕⴹⴰ ⴰⵢⵍⵍⵉⵖ ⵏⵏ ⵃⴰⵡⵍⵏ ⵖ ⴱⵉⵜ ⵍⵎⴰⵍ ⵏ ⵓⴳⵍⵍⵉⴷ. ⵢⴰⵏ ⵡⴰⵙⵙ ⵢⵓⵜ ⵓⴳⵍⵍⵉⴷ ⵍⴼⴳⴳⴷ ⵖ ⵍⵅⵣⵉⵏ ⵏ ⵍⵎⴰⵍ, ⵢⴰⴼ ⵜ ⵉⵏⵏ ⵉⵏⴰⵇⵚ ⵙ ⵓⵔ ⴷ ⵍⵇⵢⴰⵙ. ⵉⵖⵕ ⵉ ⵡⵉⴷⴰ ⵇⵇⴰⴱⵍⵏⵉⵏ ⵛⵛⵖⵍ ⴰⵏⵏ, ⵉⵏⵏⴰ ⴰⵙⵏ: " ⵎⴰ ⴰⴷ ⵉⵊⵕⴰⵏ ⵖ ⴱⵉⵜ ⵍⵎⴰⵍ? ⵎⴰ ⴰⴷ ⵍⵍⵉ ⵉⴳⴰⵏ ⵛⵛⵖⵍ ⵏⵏⵓⵏ, ⵎⴰ ⵜⵜⵇⵇⴰⴱⴰⵍⵎ? " ⵓⵔ ⵙⵓⵍ ⵙⵙⵉⵏⴻⵏ ⵉⴳⵍⵍⵉⵏⴻⵏ ⵎⴰⴷ ⵜⵜⵉⵏⵉⵏ; ⵉⴼⵍ ⵜⵏ, ⴰⵔ ⵜⵜⵔⴳⵉⴳⵉⵢⵏ. ⵉⴼⵜⵓ, ⵢⴰⵣⵏ ⵙ ⵉⵃⴽⵉⵎⵏ. ⴽⵓⵍⵍⵓ ⵎⴰⵏⵉⵖ ⴰⵙ ⵏⵏ ⴱⴷⵔⵏ ⴽⵔⴰ ⵏ ⵓⵃⴽⵉⵎ, ⵢⴰⵣⵏ ⵙⵔⵙ. ⵍⵍⵉⵖ ⴷ ⵎⵓⵏⴻⵏ, ⵉⵙⴰⵡⵍ ⴷ ⵉⵏⵏⴰ ⴰⵙⵏ: " ⴰ ⵉⵃⴽⵉⵎⵏ, ⵜⵊⵕⴰ ⴰⵖ ⵢⴰⵜ ⵍⵎⵊⵕⵉⵢⵜ ⵖ ⴱⵉⵜ ⵍⵎⴰⵍ. ⵢⴰⵏ ⵉⵢⵉ ⵜ ⵉⴷ ⴳⵉⵜⵓⵏ ⵉⵍⴷⵉⵏ, ⴰⵢⵏⵏⴰ ⴳⵉⴳⵉ ⵉⴹⴰⵍⴱ, ⵙⵙⴰⴼⵓⵖ ⴰⵙ ⵜ. " ⵉⵙⴰⵡⵍ ⴷ ⵢⴰⵏ ⵡⵓⴷⴰⵢ, ⵉⵏⵏⴰ ⴰⵙ: " ⵏⴽⴽⵉⵏ, ⴰ ⵙⵉⴷⵉ, ⴰⵔ ⵔⴰⴷ ⴰⴽ ⴷ ⵉⵍⴷⵉ ⵡⵡⴰⴷ ⵉⵙⴽⵔⵏ ⵊⵊⵕⵜ ⴰⴷ, ⵡⴰⵍⴰⵢⵏⵏⵉ, ⴰ ⵙⵉⴷⵉ, ⴰⵢⵏⵏⴰ ⴰⴽ ⵏⵏⵉⵖ, ⵜⴰⵎⵥⵜ ⵙⵔⵙ ⴰⴷ ⵉⵜⵜⵢⴰⵡⵙⴽⴰⵔ. " ⵢⵉⵏⵉ ⴰⵙ ⵓⴳⵍⵍⵉⴷ: " ⵎⵇⵇⴰⵕ! " ⵉⵏⵏⴰ ⴰⵙ: " ⵉⵡⴰ, ⴰ ⵙⵉⴷⵉ, ⴰⴷ ⵏⵙⵙⵔⵖ ⴽⵔⴰ ⵏ ⵡⴰⴳⴳⵯⵓ, ⴰⵔ ⴷ ⵏⵥⵕ ⵎⴰⵏⵉ ⵣⵖ ⵉⴼⴼⵓⵖ; ⵏⵜⵜⴰⵏ ⴽⴰ ⵔⴰⴷ ⴰⵖ ⴷ ⵉⵍⴷⵉ ⵏⵇⵇⴱ ⵎⴰⵏⵉⵖ ⵉⵍⵍⴰ. " ⵉⵙⴽⵔ ⵡⵓⴷⴰⵢ ⵉ ⵡⴰⴳⴳⵯⵓ ⵖⵎⴽ ⴷⴰ ⵉⵔⴰ. ⴰⵔ ⵉⵜⵜⵎⵏⴰⴷ ⴰⴳⴳⵯⵓ ⵎⴰⵏⵉⵖ ⴰⴷ ⵉⵜⵜⴼⴼⵓⵖ, ⵉⵕⵛⵎ ⵜ ⵡⵓⴷⴰⵢ, ⵉⵏⵏⴰ ⴰⵙⵏ: " ⴰⵡⵉ ⴰⵜ ⵉⵢⵉ ⴷ ⵢⴰⵜ ⵜⵅⵉⴱⵉⵜ ⵉⵄⵎⵎⵕⵏ ⵙ ⵣⵣⴼⵜ, ⴰⵙ ⵜⵜ ⵏⵙⵔⵙ ⵖ ⵉⵎⵉ ⵏ ⵓⵏⵇⵓⴱⴱⵉ. ⵍⵓⵇⵜ ⵏⵏⴰ ⴷ ⴳⵉⵙ ⵉⴽⵛⵎ ⵉⵎⵉⴽⵔ, ⴷⴷⴰ ⵜ ⵜⵜⴰⵎⵥ. " ⴰⵡⵉⵏ ⴷ ⵜⵉⵅⵉⴱⵉⵜ ⵍⵍⵉ, ⵙⵔⵙⵏ ⵏⵏ ⵜⵜ ⵖⵉⵍⵍⵉ. ⵍⵍⵉⵖ ⴷ ⵓⵛⴽⴰⵏ ⵉⵃⵛⵎⵉⵢⵏ ⵍⵍⵉ, ⵉⴳⴳⵯⵣ ⵡⴰⴷⴰ ⵎⵇⵇⵓⵕⵏ, ⵉⵣⵡⵓⵔ, ⵓⵔ ⵉⵙⵙⵉⵏ, ⵉⴳⵍⵍⵉⵏ, ⴰⵢⵍⵍⵉⵖ ⵜ ⵜⵓⵎⵥ ⵜⵅⵉⴱⵉⵜ ⵍⵍⵉ. ⵉⵏⵏⴰ ⵉ ⴳⵯⵎⴰⵙ: " ⴰⵃⵃ, ⴰ ⴳⵯⵎⴰ, ⴷⴷⵉⵖ ⴳⵉⵙⵏⵜ! " ⵉⴳⴳⵯⵣ ⴳⵯⵎⴰⵙ ⵍⵍⵉ, ⵉⴱⴱⵉ ⴰⵙ ⵉⵅⴼ ⵏⵏⵙ, ⵢⴰⵡⵉ ⵜ ⵉ ⵉⵏⵏⴰⵙ. ⴰⵔ ⵜⴰⵍⵍⴰ ⵜⴳⵍⵍⵉⵏⵜ. ⵉⵏⵏⴰ ⴰⵙ: " ⵀⴰⵏⵏ, ⵔⴰⴷ ⴰⵎ ⵙⵙⴼⵍⴷⵏ ⵡⴰⵕⵊⴰⵍⵏ, ⵓⴽⵯⴰⵏ ⵙ ⵏⴳⴰ ⵍⵀⴹⵕⵜ, ⴼⵉⵙⵙ! ⴷ ⴰⴷ ⴰⵎ ⵎⵍⵖ ⵢⴰⵜ ⵍⵃⵉⵍⵜ ⵎⴰ ⵙ ⴰ ⵜⵛⴱⵄⴰⵜ ⵉⵎⵟⵟⴰⵡⵏ ⴼ ⵢⵓⵎ, ⵙⵓⵍ ⵏⴼⴼⵔⵜⵜⵍ, ⵏⴽⴽⵉ ⵓⵍⴰ ⴽⵎⵎⵉ. " ⵖⴰⵢⴰⴷ ⴽⵓⵍⵍⵓ ⵉⵊⵕⴰ ⵖ ⵢⵉⴹ. ⵍⵍⵉⵖ ⵉⴼⴼⵓ ⵣⵣⵎⴰⵏ, ⵢⴰⵛⴽ ⵉⴷ ⵡⵓⴷⴰⵢ, ⵉⴽⵛⵎ ⵙ ⴷⴰⵔ ⵜⵅⵉⴱⵉⵜ. ⵉⵥⵕⴰ ⵜ ⵓⴽⵯⴰⵏ, ⵢⴰⵙⵉ ⵏⵉⵜ ⵜⵉⵣⵣⵍⴰ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⴰ ⵙⵉⴷⵉ, ⵀⴰ ⴱⴰⴱ ⵏ ⵜⵖⴰⵡⵙⴰ ⵜⵓⵎⵥ ⵜ ⵜⵅⵉⴱⵉⵜ. " ⵉⴼⵕⵃ ⵃⵜⵜⴰ ⵓⴳⵍⵍⵉⴷ, ⵉⵏⵏⴰ ⵉ ⵡⵓⴷⴰⵢ: " ⴰⵣⵣⵍ, ⴰⵡⵉ ⵜ ⵉⴷ, ⴰ ⵙⵉⴷⵉⵙ ⵏ ⵉⵃⴽⵉⵎⵏ. " ⵍⵍⵉⵖ ⵜ ⵉⴷ ⵢⵉⵡⵉ ⵡⵓⴷⴰⵢ ⴰⵔ ⴷⴰⵔ ⵓⴳⵍⵍⵉⴷ, ⴰⵔ ⵉⴹⵚⵚⴰ ⵓⴳⵍⵍⵉⴷ, ⵉⵏⵏⴰ ⴰⵙ: " ⵎⴰⵏⵣⴰ ⵉⵅⴼ ⴷⴰ ⵙ ⴰ ⵜⵜⴰⴽⵯⵣⵏ ⵎⴷⴷⵏ ⵡⵉⵢⵢⴰⴹ? " ⵉⵃⵛⵛⵉⵎ ⵡⵓⴷⴰⵢ, ⵉⴱⴱⵉ ⴳⵉⵙ ⵡⴰⵡⴰⵍ. ⵉⵏⵏⴰ ⴰⵙ ⵉ ⵓⴳⵍⵍⵉⴷ: " ⵜⵇⵇⴰⵎⴰ ⵢⴰⵜ ⵍⵃⵉⵍⵜ ⵢⴰⴹⵏⵉⵏ, ⵏⵜⵜⴰⵜ ⴰⵙ ⵔⴰⴷ ⴷ ⵏⵍⴷⵉ ⴰⵢⵜⴷⴰⵔⵙ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰ ⵙ ⵜⵜ ⵉⴳⴰⵏ? " ⵉⵏⵏⴰ ⴰⵙ: " ⴰⴷ ⵏⵙⵔⵙ ⵍⴳⵏⴰⵣⵜ ⵏⵏⵙ ⵖ ⵓⵖⴰⵔⴰⵙ, ⵏⵄⵙⵙⵉⵙ ⴼⵍⵍⴰⵙ ⵎⴷⴷⵏ ⵔⴰⴷ ⵣⵔⴰⵢⵏ: ⵢⴰⵏ ⵏⵥⵕⴰ ⴰⵔ ⵢⴰⵍⵍⴰ, ⵀⴰⵏⵏ ⵉⴳⴰ ⵣⵖ ⴰⵢⵜⴷⴰⵔⵙ. " ⵉⵇⵇⴱⵍ ⴰⵙ ⵓⴳⵍⵍⵉⴷ. ⵙⴽⵔⵏ ⵉ ⵍⴳⵏⴰⵣⵜ ⵍⵍⵉ ⵖⵎⴽ ⴰⵏⵏ; ⵙⵔⵙⵏ ⵜⵜ ⵖ ⵏⴳⵔ ⵉⵖⴰⵔⴰⵙⵏ ⵏ ⵍⵎⴷⵉⵏⵜ ⵍⵍⵉ ⵖ ⵉⵍⵍⴰ ⵓⴳⵍⵍⵉⴷ. ⵉⵡⴰ ⵣⴰⵢⴷⵏ ⴰⵔ ⵣⵔⴰⵢⵏ ⵎⴷⴷⵏ. ⴰⵃⵛⵎⵉ ⵍⵍⵉ ⵉⴳⴰⵏ ⵏⵏⵚⵚ ⵏ ⵕⵕⴹⵍ, ⵎⴰ ⵉⵙⴽⵔ ⵉ ⵉⵏⵏⴰⵙ? ⵉⴼⵜⴰ, ⵉⵙⵖ ⴰⵙ ⵢⴰⵏ ⵛⵛⵡⴰⵔⵉ ⵏ ⵉⵔⵓⴽⵓⵜⵏ ⵏ ⵡⴰⴽⴰⵍ ⵍⵍⵉ ⵔⵅⴰⵏⵉⵏ ⴰⴷ ⵕⵥⵏ, ⵉⴽⵔⵓ ⴰⵙ ⵢⴰⵜ ⵜⵖⵢⵓⵍⵜ ⵉⴳⴰⵏ ⵜⴰⴱⵉⴹⴰⵕⵜ. ⴰⵙⵉⵏ ⴼⵍⵍⴰⵙ ⵉⵔⵓⴽⵓⵜⵏ ⵍⵍⵉ ⴰⵔ ⵍⴳⵯⴷⴷⴰⵎ ⵏ ⵍⴳⵏⴰⵣⵜ ⵍⵍⵉ ⵏ ⴳⵯⵎⴰ ⵜⵙⵏ. ⵉⴷⵃⵉ ⵜⴰⵖⵢⵓⵍⵜ ⵓⵍⴰ ⵉⵏⵏⴰⵙ, ⴹⵕⵏ ⵉⵔⵓⴽⵓⵜⵏ, ⵜⴹⵕ ⵉⵏⵏⴰⵙ, ⴳⵏ ⴽⵓⵍⵍⵓ ⵉⵔⵓⴽⵓⵜⵏ ⵍⵍⵉ ⵔⵔⵎⵓⵏ. ⵜⴳⴳⴰⵡⵔ, ⴰⵔ ⵜⴰⵍⵍⴰ. ⵢⴰⵏ ⵜⵜ ⵉⴷ ⵢⵓⴼⴰⵏ, ⴰⵔ ⴰⵙ ⵉⵜⵜⵉⵏⵉ: " ⵎⴰⴷ ⴽⵎ ⵉⵙⵙⴰⵍⵍⴰⵏ, ⴰ ⵜⵉⴳⵍⵍⵉⵏⵜ? " ⴰⵔ ⴰⵙ ⵜⵜⵉⵏⵉ: " ⵉⵎⵉⴽⴽ ⴰⴷ ⵏ ⵉⵔⵓⴽⵓⵜⵏ ⴰⴷ ⵣⵣⵏⵣⴰⵖ; ⵄⵉⵛⵖ ⵙⵔⵙⵏ; ⵉⴳⵔ ⵉⵢⵉ ⵙⵔⵙⵏ ⵢⴰⵏ ⵡⴰⵔⵔⴰⵡ ⵏ ⵍⵃⵃⵕⴰⵎ, ⵉⴼⵍ ⵉⵢⵉ ⵖ ⵍⵃⴰⵍⵜ ⴰⴷ ⵖ ⵉⵢⵉ ⵜⵥⵕⴰⵎ. ⵎⴰ ⵉⵢⵉ ⵇⴹⴰⵏ ⵉⵎⵟⵟⴰⵡⵏ! " ⴽⵔⴰ ⵉⴳⴰ ⵜ ⵢⴰⵏ ⴰⵔ ⴰⵙ ⵉⵜⵜⵉⵏⵉ: " ⴰ ⵉⴳ ⵕⴱⴱⵉ ⵍⵄⵡⴰⵏ, ⴰ ⵜⵉⴳⵍⵍⵉⵏⵜ! " ⴰⵢⵍⵍⵉⵖ ⵜⵛⴱⵄⴰ ⵉⵎⵟⵟⴰⵡⵏ, ⵜⵏⴽⵔ, ⵜⴼⵜⵓ ⵙ ⵜⴳⵎⵎⵉ ⵏⵏⵙ. ⴰⵔ ⵉⵜⵜⵇⵇⵍ ⵡⵓⴷⴰⵢ ⴰⴷ ⵢⴰⴼ ⵎⴰ ⵢⴰⵍⵍⴰⵏ ⴼ ⵍⴳⵏⴰⵣⵜ ⴰⵢⵍⵍⵉⵖ ⵉⵕⵎⵉ. ⴰⵙⵉⵏ ⵜⵜ, ⴰⵡⵉⵏ ⵜⵜ ⵙ ⵓⵎⵣⴷⴰⵖ, ⵎⴹⵍⵏ ⵜⵜ ⵏⵏ ⴳⵉⵙ. ⵢⴰⵣⵏ ⵙⵔⵙ ⵓⴳⵍⵍⵉⴷ. ⴰⵢⵍⵍⵉⵖ ⵏⵏ ⴷⴰⵔⵙ ⵢⵓⵛⴽⴰ, ⵉⵏⵏⴰ ⴰⵙ: " ⴰⵢⵡⴰ, ⴰ ⵓⴷⴰⵢ, ⵎⴰⵏⵉ ⵏⵏ ⵜⵍⴽⵎⵜ ⴷ ⵍⵃⵉⵍⵜ ⵏⴽ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵜⵇⵇⴰⵎⴰ ⵉⵢⵉ ⵢⴰⵜ. " ⵉⵏⵏⴰ ⴰⵙ: " ⵎⴰ ⵙ ⵜⵜ ⵉⴳⴰⵏ? " ⵉⵏⵏⴰ ⴰⵙ: " ⴰⴷ ⵏⵕⵥⵎ ⵉ ⵢⴰⵜ ⵜⴰⵏⵏⵄⵉⵎⵜ ⵖ ⵙⵙⵓⵇⵇ: ⵢⴰⵏ ⵜⵜ ⵢⵉⵡⵉⵏ, ⵀⴰⵜ ⵉⵏⵏ ⵏⵜⵜⴰⵏ ⴰⴷ ⵉⵙⴽⵔⵏ ⵖⴰⵢⴰⵏⵏ. " ⵉⵕⵥⵎ ⵡⵓⴷⴰⵢ ⵉ ⵜⴰⵏⵏⵄⵉⵎⵜ, ⴰⵔ ⵜⵜⵍⵍⵉ ⵖ ⵉⵙⵡⴰⴽ. ⵜⴽⴽⴰ ⵓⴽⵯⴰⵏ ⴽⵔⴰ, ⵙ ⴰⵙⵏ ⵜⵜ ⵍⴰⵃⵃ. ⵉⴼⵜⵓ ⵡⵓⴷⴰⵢ, ⵉⵏⵏⴰ ⵉ ⵓⴳⵍⵍⵉⴷ: " ⴰⴷ ⵉⵢⵉ ⵜⴰⵎⵕⵜ ⴰⴷ ⴰⵣⵏⵖ ⴽⵔⴰ ⵏ ⵜⴼⵇⵇⵉⵕⵉⵏ ⴰⴷ ⴽⵛⵛⵎⵏⵜ ⵙ ⵜⴳⵯⵎⵎⴰ. ⴰⵔ ⵙⵇⵙⴰⵏⵜ ⵖ ⵜⴷⵓⵡⵡⵓⵏⵜ ⵏ ⵜⴰⵏⵏⵄⵉⵎⵜ ⵉ ⵓⵙⴰⴼⴰⵔ ⴰⵎⵉ ⵙ ⵜⵜ ⵉⵔⴰ ⵓⴳⵍⵍⵉⴷ. " ⵢⴰⵎⵕ ⴰⵙ ⴷⴰⵖ ⵓⴳⵍⵍⵉⴷ ⵙ ⵖⴰⵢⵍⵍⵉ. ⴼⵜⵓⵏⵜ ⵜⴼⵇⵇⵉⵕⵉⵏ, ⴰⵔ ⵙⵇⵙⴰⵏⵜ ⵖ ⵜⴳⵯⵎⵎⴰ, ⵜⵉⴳⵎⵎⵉ ⴰⴷ ⵙ ⵅⵜⴰⴷ. ⵜⵉⴳⵎⵎⵉ ⵏⵏⴰ ⵜⵍⴽⵎ ⴽⵔⴰ ⴳⵉⵜⵙⵏⵜ ⵖ ⵜⴼⵇⵇⵉⵕⵉⵏ ⴰⵏⵏ ⴰⵔ ⵜⵜⵉⵏⵉ ⵉ ⵉⴷ ⴱⴰⴱ ⵏⵏⵙ: " ⵉ ⵕⴱⴱⴰⵎⵜ, ⴰ ⵉⵙⵜ ⵍⴰⵍⵍⴰ, ⵉⵎⵉⴽⴽ ⵏ ⵜⴷⵓⵡⵡⵓⵏⵜ; ⵉⵔⴰ ⵜⵜ ⵓⴳⵍⵍⵉⴷ ⵉ ⵓⵙⴰⴼⴰⵔ! " ⴰⵢⵍⵍⵉⵖ ⵍⴽⵎⵏⵜ ⵜⵉⴳⵎⵎⵉ ⵏ ⵉⵏⵏⴰⵙ ⵏ ⵏⵏⵚⵚ ⵏ ⵕⵕⴹⵍ. ⵜⵉⵏⵉ ⴰⵙ ⵢⴰⵜ ⵜⴼⵇⵇⵉⵕⵜ ⴳⵉⵜⵙⵏⵜ: " ⵉ ⵕⴱⴱⵉ, ⴰ ⵍⴰⵍⵍ ⵏ ⵜⴳⵎⵎⵉ, ⵉⵖ ⴷⴰⵔⵎ ⵉⵍⵍⴰ ⵉⵎⵉⴽⴽ ⵏ ⵜⴷⵓⵡⵡⵓⵏⵜ, ⵉⵔⴰ ⵜⵜ ⵓⴳⵍⵍⵉⴷ ⵉ ⵓⵙⴰⴼⴰⵔ! " ⵜⵏⵏⴰ ⴰⵙ ⵉⵏⵏⴰⵙ ⵏ ⵏⵏⵚⵚ ⵏ ⵕⵕⴹⵍ: " ⵎⵔⵓⵔ ⴷ, ⴰⴷ ⴰⵎ ⴼⴽⵖ ⵢⴰⵏ ⵉⵎⵉⴽⴽ! " ⵜⴼⵜⵓ, ⵜⴼⴽ ⴰⵙ ⴷ ⵜⴰⴷⵓⵡⵡⵓⵏⵜ. ⵜⵏⵏⴰ ⴰⵙ ⵜⴰⴼⵇⵇⵉⵕⵜ ⵍⵍⵉ ⵙ ⵜⵜ ⵉⵙⵃⵓⵕⵎⴰⵏ: " ⵉⴷⵔⵓⵙ ⵉⵢⵉ ⵖⴰⵢⴰⴷ, ⴰ ⵍⴰⵍⵍⴰ. " ⵜⴽⵛⵎ ⴷⴰⵖ, ⵜⵣⴰⵢⴷ ⴰⵙ ⴷ ⵢⴰⵏ ⵉⵎⵉⴽⴽ. ⵜⵏⵏⴰ ⴰⵙ ⵜⴰⵍⵍⵉ ⵎⵉ ⵜⴼⴽⴰ ⵜⴰⴷⵓⵡⵡⵓⵏⵜ: " ⴰⴷ ⴽⵎ ⵉⵙⵙⵕⴱⵃ ⵕⴱⴱⵉ! " ⵡⴰⵍⴰⵢⵏⵏⵉ ⵖⴰⵢⴰⴷ ⴰ ⵉⵍⵍⴰⵏ ⵖ ⵉⵅⴼ ⵏⵏⵙ, ⵉⵍⵍⴰ ⵓⴽⵯⴰⵏ ⴳⵉⵙ. ⵜⵓⵔⵔⵉ ⴷ ⵜⴼⵇⵇⵉⵕⵜ ⵍⵍⵉ. ⴱⵃⵃⵕⴰ ⵓⴽⵯⴰⵏ ⵜⵍⴽⵎ ⵉⵎⵉ ⵏ ⴷⴷⵔⴱ, ⵙ ⵜⵜ ⵉⴷ ⵢⵓⴼⴰ ⵏⵏⵚⵚ ⵏ ⵕⵕⴹⵍ. ⵉⵏⵏⴰ ⴰⵙ: " ⵎⴰⵏⵉ ⴷ ⵜⴽⴽⵉⵜ, ⴰ ⵜⴰⴼⵇⵇⵉⵕⵜ? " ⵜⵏⵏⴰ ⴰⵙ: " ⴰⵔ ⵙⵉⴳⴳⵉⵍⵖ ⵉⵎⵉⴽⴽ ⵏ ⵜⴷⵓⵡⵡⵓⵏⵜ, ⵉⵔⴰ ⵜⵜ ⵓⴳⵍⵍⵉⴷ. " ⵉⵏⵏⴰ ⴰⵙ: " ⵜⵉⵏ ⵎⵉⵜ? " ⵜⵏⵏⴰ ⴰⵙ: " ⵜⵉⵏ ⵜⴰⵏⵏⵄⵉⵎⵜ. " ⵉⵏⵏⴰ ⴰⵙ: " ⵉⵡⴰ, ⵜⵓⴼⵉⵜ ⴽⵔⴰ? " ⵜⵏⵏⴰ ⴰⵙ: " ⵜⴼⴽⴰ ⵉⵢⵉ ⴷ ⵢⴰⵜ ⵜⴼⵇⵇⵉⵕⵜ ⵉⵎⵉⴽⴽ. " ⵉⵏⵏⴰ ⴰⵙ: " ⵕⵡⴰⵃ ⴰⴷ ⴰⵎ ⴷ ⵣⴰⵢⴷⵖ ⴽⵔⴰ, ⵀⴰ ⵏⵏ ⵉⴷⵔⵓⵙ ⵖⴰⵢⴰⵏⵏ, ⵓⵔ ⵉⴳⵉ ⵎⴰⴷ ⵜⵜⴰⵡⵉⵜ ⵉ ⵓⴳⵍⵍⵉⴷ. " ⵜⵎⵓⵏ ⴷⵉⴷⵙ, ⵉⵙⴽⵛⵎ ⵜⵜ ⴰⵔ ⵜⵉⴳⵎⵎⵉ, ⵉⴽⴽⵙ ⴰⵙ ⵜⴰⴷⵓⵡⵡⵓⵏⵜ ⵍⵍⵉ, ⵉⴱⴱⵉ ⴰⵙ ⵉⵍⵙ ⵏⵏⵙ ⴰⴼⴰⴷ ⴰⴷ ⵓⵔ ⵜⴰⴼ ⵎⴰ ⵙ ⴰⵙⵏ ⵜⵜⵃⴽⵓ ⵎⴰ ⵉⵊⵕⴰⵏ. ⵉⵎⵎⴰ ⵏⵜⵜⴰⵜ ⵜⴼⴼⵓⵊ ⴷ ⵓⴽⵯⴰⵏ ⵜⴰⵎⵥ ⵉⴷⴰⵎⵎⵏ ⵏ ⵉⵍⵙ ⵏⵏⵙ, ⵜⵕⵓⵛⵛⵓ ⵙⵔⵙⵏ ⵉⵎⵉ ⵏ ⵜⴳⵎⵎⵉ, ⵜⴼⵜⵓ. ⵜⵔⴰ ⴰⵙ ⵜⵜ ⵜⵕⵛⵎ. ⵉⴼⴼⵓⵖ ⴷ ⵓⴽⵯⴰⵏ ⵏⵜⵜⴰⵏ ⵢⴰⴼ ⴷ ⵉⴷⴰⵎⵎⵏ. ⵉⵙⵖ ⴷ ⵏⵉⵜ ⵢⴰⵏ ⵓⵃⵓⵍⵉ, ⵉⵖⵔⵙ ⴰⵙ, ⵢⴰⵎⵥ ⵉⴷⴰⵎⵎⵏ ⵏⵏⵙ, ⵉⵕⵓⵛⵛⵓ ⴽⵓⵍⵍⵓ ⵙⵔⵙⵏ ⵍⵃⵓⵎⵜ ⵏⵏⵙⵏ. ⵜⵉⵡⵉ ⴷ ⵓⴽⵯⴰⵏ ⵜⴼⵇⵇⵉⵕⵜ ⵉⵎⴷⴷⵓⴽⴽⵯⴰⵍ ⵏ ⵓⴳⵍⵍⵉⴷ ⴰⴷ ⴰⵙⵏ ⵜⵎⵍ ⵕⵕⵛⵛⵎ ⵍⵍⵉ ⵜⵙⴽⵔ. ⴰⴼⵏ ⴷ ⵏⵏⵚⵚ ⵏ ⵍⵎⴷⵉⵏⵜ ⵉⵕⵓⵛⵛⴰ ⴽⵓⵍⵍⵓ ⵙ ⵉⴷⴰⵎⵎⵏ. ⵓⵔⵔⵉⵏ ⵖ ⴰⴽⵓⴷ ⴰⵏⵏ, ⵉⵏⵉⵏ ⵉ ⵓⴳⵍⵍⵉⴷ ⵎⴰ ⵉⵊⵕⴰⵏ. ⵢⴰⵣⵏ ⴷⴰⵖ ⵓⴳⵍⵍⵉⴷ ⵙ ⵡⵓⴷⴰⵢ. ⵍⵍⵉⵖ ⵏⵏ ⵢⵓⵛⴽⴰ, ⵉⵏⵏⴰ ⴰⵙ: " ⴰⵢⵡⴰ, ⵇⵇⴰⴹⴰⵏⵜ ⴰⴽ ⵍⵃⵉⵍⴰⵜ, ⴰ ⵓⴷⴰⵢ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵜⵇⵇⴰⵎⴰ ⵢⴰⵜ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰ ⵙ ⵜⵜ ⵉⴳⴰⵏ? " ⵉⵏⵏⴰ ⴰⵙ: " ⴰ ⵙⵉⴷⵉ, ⴰⴷ ⴽⵓⵍⵍⵓ ⵏⵙⵎⵓⵏ ⵉⵔⴳⴰⵣⵏ ⵏ ⵍⵃⵓⵎⵜ ⴰⵏⵏ ⵍⵍⵉ ⵖ ⵍⵍⴰⵏ ⵉⴷⴰⵎⵎⵏ. ⵏⵙⵙⵓ ⴰⵙⵏ ⴽⵔⴰ ⵏ ⵎⴰ ⵉⵙⵙⵅⵍⴰⵡⵏ, ⵇⴰⴱⵍⵖ ⵜⵏ ⵏⴽⴽⵉ ⵙ ⵢⵉⵅⴼ ⵉⵏⵓ. ⵍⵓⵇⵇⵜ ⵏⵏⴰ ⵖⴰⴱⵏ ⵍⵄⵇⵓⵍ ⵏⵏⵙⵏ, ⴷⴰ ⴷ ⵙⴰⵡⴰⵍⵏ, ⵖ ⴰⴽⴰⴷ ⴰⵏⵏ ⵉⵔⴰ ⴰⴷ ⵉⴱⴰⵏ ⴱⴰⴱ ⵏ ⵜⵖⴰⵡⵙⴰ. " ⵉⵡⴰⴼⵇ ⴰⵙ ⴷⴰⵖ ⵓⴳⵍⵍⵉⴷ ⵖ ⵖⴰⵢⴰⵏⵏ, ⵉⵏⵏⴰ: " ⵙⵎⵓⵏ ⵜⵏ ⴷ, ⵙⵙⵓⵏ ⴰⵙⵏ ⵎⴰⴷ ⵜⵏ ⵉⵙⵙⵅⵍⴰⵡⵏ. " ⴰⵢⵍⵍⵉⵖ ⵅⵍⴰⵏ, ⵉⵙⵓ ⵃⵜⵜⴰ ⵡⵓⴷⴰⵢ. ⵡⴰⵍⴰⵢⵏⵏⵉ ⵏⵏⵚⵚ ⵏ ⵕⵕⴹⵍ, ⵉⵙⴽⵔ ⵀⵍⵍⵉ ⴷ ⵉⵙ ⴰ ⵉⵙⵙⴰ, ⵉⵎⵎⴰ ⵓⵔ ⵉⵙⵡⵉ ⵢⴰⵜ. ⵍⵍⵉⵖ ⵅⵍⴰⵏ, ⵉⵃⴼ ⴰⵙⵏ ⵡⵓⴷⴰⵢ ⵜⵉⵎⴰⵔⵉⵡⵉⵏ. ⵉⴼⵜⵓ, ⵉⵟⵟⴰⵚ, ⵉⵏⵏⴰ ⵏⵜⵜⴰ ⵀⴰⵜⵉ ⵉⵃⴼ ⵜⴰⵎⴰⵔⵜ ⵉ ⵡⵉⴷⴰ ⵖ ⵉⵛⴽⴽⴰ. ⵉⵅⵅⴰ ⴰⵙ ⵓⴽⵯⴰⵏ ⵏⵏⵚⵚ ⵏ ⵕⵕⴹⵍ ⴰⵢⵍⵍⵉⵖ ⴳⵉⵙ ⵉⵛⴱⴱⵕ ⵢⵉⵟⵟⵚ, ⴷ ⵖⴰⵢⴷⴰ ⵉⵙⵡⴰ ⵃⵜⵜⴰ ⵏⵜⵜⴰ ⵉⵣⴰⵢⴷ ⴼ ⵉⵟⵟⵚ. ⵉⵏⴽⵔ ⵏⵏⵚⵚ ⵏ ⵕⵕⴹⵍ, ⵢⴰⵙⵉ ⵖⴰⵢⴷⴰ ⵙ ⵉⵃⴼ ⵉ ⵎⴷⴷⵏ ⵍⵍⵉ ⵎⵉ ⵉⵃⴼ, ⵉⵃⴼ ⴰⵙ ⵙⵔⵙ ⵜⴰⵎⴰⵔⵜ ⵏⵏⵙ ⵓⵍⴰ ⵏⵜⵜⴰⵏ. ⵉⴼⵜⵓ ⵓⴽⵯⴰⵏ ⵣⵣⵎⴰⵏ, ⵢⴰⵛⴽ ⴷ ⵓⵕⵇⵇⴰⵚ ⵏ ⵓⴳⵍⵍⵉⴷ ⴰⴷ ⵉⵥⵕ ⵎⴰⵏⵉ ⵉⵍⴽⵎ ⵡⵓⴷⴰⵢ ⵖ ⵍⵃⵉⵍⵜ ⵏⵏⵙ; ⵢⴰⴼ ⵜ ⵉⴷ ⵙⵓⵍ ⵓⴽⵯⴰⵏ ⵉⵟⵟⴰⵚ. ⵉⵙⵄⵇⵍ ⵜ, ⵉⵎⵓⵏ ⴷⵉⴷⵙ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ ⵓⴳⵍⵍⵉⴷ: " ⴰⵢⵡⴰ, ⴰ ⵓⴷⴰⵢ, ⵜⵎⵎⴰⵏⵜ ⵍⵃⵉⵍⴰⵜ ⵏⴽ, ⵏⵖⴷ ⵓⵔ ⵜⴰ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵍⴰⴱⴰⵙ ⴷⴰⵔⵉ ⴹⴹⵓⵕ ⴰⴷ! " ⵉⵏⵏⴰ ⴰⵙ: " ⵙ ⵎⵉⵜ? " ⵉⵏⵏⴰ ⴰⵙ: " ⵡⵉⴷⴰ ⵖ ⵛⴽⴽⴰⵖ, ⴰ ⵙⵉⴷⵉ, ⵃⴼⵖ ⴰⵙⵏ ⵜⵉⵎⴰⵔⵉⵡⵉⵏ ⵏⵏⵙⵏ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵎⵎⴰ ⵜⵉⵏⴽ, ⴰ ⵍⵇⵕⵕⴰⵏ, ⵎⴰⵏⵣⴰ ⵜⵜ? " ⴰⵔ ⵉⴹⵚⵚⴰ ⵓⴳⵍⵍⵉⴷ, ⵉⵇⵍⵍⵇ ⵡⵓⴷⴰⵢ. ⵉⵏⵏⴰ ⴰⵙ ⵓⴳⵍⵍⵉⴷ: " ⵣⴰⵢⴷ, ⵕⵥⵎ ⵉ ⵎⴷⴷⵏ ⴰⴷ ⴼⵜⵓⵏ ⴼⵉⵃⴰⵍⵜ ⵏⵏⵙⵏ! " ⵉⵖⵔ ⵉ ⵍⵓⵣⵉⵔ ⵏⵏⵙ. ⴰⵢⵍⵍⵉⵖ ⵏⵏ ⵢⵓⵛⴽⴰ ⵍⵓⵣⵉⵔ ⵙ ⴷⴰⵔ ⵓⴳⵍⵍⵉⴷ, ⴳⴳⴰⵡⵔⵏ, ⵊⵎⵄⴰⵏ ⵏⵜⵜⴰ ⴷⵉⴷⵙ ⴼ ⵍⵄⵊⴰⵢⴱ ⵍⵍⵉ ⴰⵙⵏ ⵉⵙⴽⵔ ⵏⵏⵚⵚ ⵏ ⵕⵕⴹⵍ. ⵡⴰⵍⴰⵢⵏⵏⵉ ⵓⵔ ⵜⴰ ⵙⵙⵉⵏⵏ ⵉⵙ ⴷ ⵏⵜⵜⴰⵏ ⴰⴷ ⴰⵙⵏ ⵉⵙⴽⵔⵏ ⵍⵖⵔⴰⵢⴱ ⴰⴷ. ⵓⵔ ⵉⴼⵉⵍ ⵍⵓⵣⵉⵔ ⵓⵍⴰ ⴰⴳⵍⵍⵉⴷ ⴽⵔⴰ ⵏ ⵍⵃⵉⵍⵜ. ⵓⵔ ⵜⵜ ⵉⴷ ⴽⴽⵉⵏ ⵍⵄⵇⵓⵍ ⵏⵏⵙⵏ ⴰⵔ ⵜⵉⴳⵉⵔⵉⵜ, ⵉⵏⵏⴰ ⵓⴳⵍⵍⵉⴷ ⵉ ⵍⵓⵣⵉⵔ: " ⵙⵙⴼⵍⴷ ⵉⵢⵉ, ⴰⴷ ⴰⴽ ⵉⵏⵉⵖ ⵢⴰⵏ ⵡⴰⵡⴰⵍ: ⴰⵔⴳⴰⵣ ⴰⴷ ⵍⵍⵉ ⵉⵥⴹⴰⵕⵏ ⴰⴷ ⵉⵙⴽⵔ ⴽⵓⵍⵍⵓ ⵖⴰⵢⴰⴷ, ⵉⵙⵙⵉⵡⴷ ⵉⵢⵉ. ⵍⴰⴱⵓⴷⴷ ⴰⴷ ⵏⵥⵕ ⴽⵔⴰ ⵏ ⵍⵃⵉⵍⵜ ⵢⴰⴹⵏⵉⵏ ⴰⴷ ⵜ ⵙⵔⵙ ⵏⵙⵙⵏ. ⵏⵖⴷ ⵜ ⵏⴳⴰ ⴷ ⵓⴹⴳⴳⵯⴰⵍ ⵏⵖ, ⴰⴷ ⴰⵙ ⵏⴼⴽ ⵢⴰⵜ ⵖ ⵉⵙⵜⵉⵜ ⵏⵖ. " ⵉⵏⵏⴰ ⴰⵙ ⵍⵓⵣⵉⵔ: " ⴰⵢⵏⵏⴰ ⵉⵔⴰ ⵓⴳⵍⵍⵉⴷ, ⵉⵜⵜⵢⴰⵡⵙⴽⴰⵔ! " ⵉⵏⵏⴰ ⴰⵙ ⵓⴳⵍⵍⵉⴷ ⵉ ⵍⵓⵣⵉⵔ: " ⴰⴷ ⵜⴰⵍⵍⵎ ⴰⴱⵔⵔⴰⵃ ⵙ ⵉⴳⴳⵉ ⵏ ⵉⴷ ⴼⵓⵃⵉⵏⴰ ⵍⵍⵉ ⵖ ⴰ ⵉⵜⵜⴱⵔⵔⴰⵃ ⵓⴱⵔⵔⴰⵃ ⵢⴰⴷ ⵍⵍⵉ, ⴰⵔ ⵉⵜⵜⵉⵏⵉ: ' ⵙⵙⴼⵍⴷⴰⵜ, ⴰ ⵎⴷⴷⵏ, ⵉ ⵓⴱⵔⵔⴰⵃ ⵏ ⵓⴳⵍⵍⵉⴷ, ⵉⵏⵏⴰ ⴰⵡⵏ ⵓⴳⵍⵍⵉⴷ: ⵢⴰⵏ ⵉⵙⵙⵏⴻⵏ ⵉ ⵍⵍⵄⴱⴰⵜ ⴰⴷ ⵍⵍⵉ ⵣⵔⵉⵏⵉⵏ, ⵉⵙⵙⵍⵄⴱ ⵃⵜⵜⴰ ⵙ ⵡⵓⴷⴰⵢ ⵖⵎⴽ ⴰⴷ ⴽⵓⵍⵍⵓ ⵉⵊⵕⴰⵏ, ⴰⴷ ⴷ ⵉⵙⴱⴰⵏ ⵉⵅⴼ ⵏⵏⵙ. ⵀⴰ ⵏⵏ ⴰⴳⵍⵍⵉⴷ ⵉⴼⴽⴰ ⴰⵙ ⵍⴰⵎⴰⵏ, ⵓⵔ ⵜ ⵣⵖ ⴳⵉⵙ ⵉⴽⴽⴰⵜ ⵓⵙⵏⵏⴰⵏ '. " ⵉⵡⴰ, ⵉⴷⵓⵎ ⵓⴱⵔⵔⴰⵃ ⵎⵏⵏⴰⵡ ⵓⵙⵙⴰⵏ. ⵏⵏⵚⵚ ⵏ ⵕⵕⴹⵍ ⵍⵍⵉ ⴰⵔ ⵓⴽⵯⴰⵏ ⵉⵜⵜⵎⵛⵉⵡⵉⵕ ⵏⵜⵜⴰⵏ ⴷ ⵉⵅⴼ ⵏⵏⵙ ⵍⴱⵄⴹ ⵏ ⵜⵡⴰⵍ, ⴰⵔ ⵉⵜⵜⵎⵛⵉⵡⵉⵕ ⵍⴱⵄⴹ ⵏ ⵜⵡⴰⵍ ⴷⴰⵖ ⴷ ⵉⵏⵏⴰ ⴰⵙ: ⵀⴰ ⵉⵖ ⵉⵔⴰ, ⵀⴰ ⵉⵖ ⵓⵔ ⵉⵔⵉ. ⴰⵔ ⴳⵉⵙ ⵙⴽⴰⵔⵏ ⵉⵙⵡⵏⴳⵉⵎⵏ ⵖⴰⵢⴷⴰ ⵔⴰⵏ, ⴰⵢⵍⵍⵉⵖ ⴰ ⵉⵜⵜⵉⵏⵉ ⵓⴱⵔⵔⴰⵃ: " ⵀⴰ ⵏⵏ ⴰⴳⵍⵍⵉⴷ ⵉⵔⴰ ⵖ ⵡⴰⴷ ⵍⵍⵉ ⵉⵙⵙⵏⴻⵏ ⵉ ⵖⴰⵢⴰⴷ ⴷ ⵍⵃⵉⵍⴰⵜ ⴰⴷ ⵜ ⵉⵙⵏⴼⵄⴰ ⵓⴳⵍⵍⵉⴷ ⵙ ⴰⵢⵏⵏⴰ ⵉⵔⴰ! " ⵖ ⴰⴽⵓⴷ ⴰⵏⵏ ⴰⴷ ⵉⴼⵜⴰ ⵏⵏⵚⵚ ⵏ ⵕⵕⴹⵍ ⵙ ⴷⴰⵔ ⵢⴰⵏ ⵓⵎⴷⴷⴰⴽⴽⵯⵍ ⵏ ⵍⵓⵣⵉⵔ, ⵢⴰⵣⵏ ⵜ ⴰⴷ ⴰⵙ ⴷ ⵢⴰⵡⵉ ⵍⵅⴱⴰⵕ ⵚⵃⴰⵏⵉⵏ. ⵢⴰⵡⵉ ⴰⵙ ⵜⵏ ⴷ. ⴰⵢⵍⵍⵉⵖ ⵉⵙⵙⵏ ⵎⴰ ⵉⵔⴰ ⵓⴳⵍⵍⵉⴷ, ⵉⵏⵎⵎⴰ ⵉⴼⵜⵓ ⴰⵔ ⵉⵙⵇⵙⴰ ⵖ ⵓⴳⵍⵍⵉⴷ. ⴰⵔ ⵜ ⵙⵏⵏⴼⴽⴰⵏ ⵉⵎⴷⴷⵓⴽⴽⵯⴰⵍ ⵏⵏⵙ ⴰⴼⵓⵙ ⵙ ⵓⴼⵓⵙ ⴰⵢⵍⵍⵉⵖ ⵉⵕⵓⵃ ⵉⵢⴷⴰ ⵉⵔⴰ. ⵉⵎⵏⵓⴳⴳⵓⵔ ⴷ ⵓⴳⵍⵍⵉⴷ. ⵉⵙⵇⵙⴰ ⵜ ⵓⴳⵍⵍⵉⴷ ⵖ ⵜⵎⴰⵜⴰⵔⵜ ⴽⵓⵍⵍⵓ ⵖⴰⵢⴰⴷ ⵉⵊⵕⴰⵏ. ⵉⵃⴽⵓ ⴰⵙ ⴽⵓⵍⵍⵓ ⵖⴰⵢ ⴰⵏⵏ. ⵡⴰⵍⴰⵢⵏⵏⵉ, ⵓⵔ ⴰ ⴰⵙ ⵉⵜⵜⵃⴽⵓ ⴰⵢⵍⵍⵉⵏⵖ ⵉⴼⴽⴰ ⵍⴰⵎⴰⵏ: ⵓⵔ ⴰⵙ ⵉⵙⴽⴰⵔ ⴰⵎⵢⴰ. ⵍⵍⵉⵖ ⵉⵃⵇⴰⵇⵇ ⵓⴳⵍⵍⵉⴷ ⵉⵙ ⴷ ⵏⵜⵜⴰⵏ ⴰⴷ ⵉⴳⴰⵏ ⴱⴰⴱ ⵏ ⵍⵖⵔⴰⵢⴱ ⴰⴷ ⵉⵏⵏⴰ ⴰⵙ: " ⵎⵔⵃⴱⴰ ⵙⵔⴽ, ⴰⴷ ⴰⴽ ⴼⴽⵖ ⵉⵍⵍⵉ, ⵜⴳⵜ ⴰⴹⴳⴳⵯⴰⵍ ⵉⵏⵓ ⵉⵙ ⵜⵔⵉⵜ. " ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵀⴰⵜⵉ, ⵔⵉⵖ ⴱⴰⵀⵔⴰ ⵡⴰⵏ ⵍⵃⵉⵍⴰⵜ ⴰⴷ ⴰⵙ ⵙⵔⵙⵏⵜ ⵏⴼⵄⴰⵖ ⴰⴳⴰⵢⵢⵓ ⵏⵓ, ⵉⵖ ⵜⵏⵜ ⵉⵃⵜⴰⵀⵀⴰ ⵣⵣⵎⴰⵏ. " ⵖⵎⴽⴰⴷ ⴰⴷ ⵜⵜⴳⴳⴰⵏ ⵉⵃⴽⵉⵎⵏ. ⵜⵏⵏⵕⴰ ⵍⵃⵉⵍⵜ ⵏ ⵓⴳⵍⵍⵉⴷ ⵖ ⵉⵙⵉⴳⴳⵯⵔⴰ ⵜⵉⵏ ⵏⵏⵚⵚ ⵏ ⵕⵕⴹⵍ, ⴰⵢⵍⵍⵉⵖ ⵜ ⵉⴳⴰ ⵖ ⴷⴷⵓ ⵓⴼⵓⵙ ⵏⵏⵙ. 34. ⵍⵇⵇⵉⵚⵜ ⵏ ⵢⴰⵏ ⵓⵔⴳⴰⵣ ⵏⵜⵜⴰⵏ ⴷ ⵉⵎⵎⴰⵙ. ⴰⵔ ⵉⵙⵙⴼⵍⵉⴷ ⵉ ⵎⴷⴷⵏ ⴰⵔ ⵜⵜⵉⵏⵉⵏ: " ⵍⵡⴰⵍⵉⴷⴰⵢⵏ ⴹⴼⴰⵕⵏ ⵍⵃⵇⵇ ⵉⴳⴳⵓⵜⵏ ⵉ ⵡⴰⵔⵔⴰⵡ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ ⵉ ⵉⵎⵎⴰⵙ: " ⴹⴰⵍⴱⵖ ⴰⵎ ⴰⴷ ⵉⵢⵉ ⵜⵚⴼⴹⵜ ⵖ ⵢⴰⵜ ⵜⵏⴱⴰⴹⵜ. " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⵢⵉⵡⵉ. " ⵉⵏⵏⴰ ⴰⵙ: " ⵔⵉⵖ ⴰⴷ ⴽⵎ ⵜⵜⴰⵙⵉⵖ ⵣⵖ ⵍⴽⵓⵔⵙⵉ ⴰⵔ ⵡⴰⵢⵢⴰⴹ, ⴰⴷ ⴽⵎ ⵜⵜⴰⵙⵉⵖ ⴰⵔ ⵍⴼⵕⴰⵛ ⴷⴰ ⵖ ⴰ ⵜⵜ ⵜⵜⴳⴳⴰⵏⵜ, ⴰⴷ ⴽⵎ ⵜⵜⴰⵙⵉⵖ ⴰⵔ ⴷ ⴽⵓⵍⵍⵓ ⵜⵃⵡⵡⵚⵜ ⵉ ⵏⵏⴰ ⵜⵔⵉⵜ. ⴰⵔ ⴰⵎ ⴰⴽⴽⴰⵖ ⵎⴰⴷ ⵜⵛⵜⵜⴰⵜ ⵖ ⵉⵎⵉ ⵏⵏⵎ, ⴰⵔ ⴰⵎ ⴰⴽⴽⴰⵖ ⵎⴰⴷ ⵜⵍⵙⵙⴰⵜ, ⴰⵔ ⵙⵙⵉⵔⵉⴷⵖ ⵉⴱⵔⴷⴰⵏ ⵏⵏⵎ, ⴰⴷ ⵉⵢⵉ ⵜⵚⴰⵎⵃⵜ ⴽⵓⵍⵍⵓ ⵖ ⵎⴰ ⴼⵍⵍⴰⵎ ⵣⵣⵔⵉⵖ ⵏ ⵜⵎⵎⴰⵔⴰ. " ⴰⵔ ⵉⵜⵜⵅⴷⴰⵎ ⵓⵔⴳⴰⵣ ⵍⵍⵉ ⵎⵔⴰⵡ ⵉⵙⴳⴳⵯⴰⵙⵏ. ⵉⵏⵏⴰ ⴰⵙ: " ⴰ ⵉⵎⵎⵉ, ⵉⵙ ⴰⵎ ⵅⵍⵚⵖ ⵍⵃⵇⵇ ⵏ ⵜⵎⵎⴰⵔⴰ ⵍⵍⵉ ⴼⵍⵍⴰⵎ ⵣⵣⵔⵉⵖ ⵏⵖⴷ ⵓⵀⵓ? " ⵜⵏⵏⴰ ⴰⵙ: " ⵓⵔ ⵜⴰ ⵉⵢⵉ ⵜⵅⵍⵍⵚⵜ ⵍⵃⵇⵇ ⵏ ⵢⴰⵜ ⵜⵉⵇⵇⵕⵜ ⵉⵖ ⵜ ⵉⴷ ⵜⵙⵎⵓⵙⵙⵉⵜ ⵖ ⵓⵃⴱⴱⵓⴹ ⵉⵏⵓ! " ⵉⵏⵏⴰ ⴰⵙ: " ⴰ ⵉⵎⵎⴰ, ⵔⵉⵖ ⴰⴷ ⴽⵎ ⴰⵡⵉⵖ ⵙ ⵍⵃⵉⵊⵊ ⴼ ⵉⴳⴳⵉ ⵏ ⵜⵖⵕⴰⴹ ⵉⵏⵓ! " ⵜⵏⵏⴰ ⴰⵙ: " ⵡⴰⵅⵅⴰ! " ⵢⴰⵙⵉ ⵍⵄⵡⵉⵏ ⵏⵏⵙ, ⵢⴰⵙⵉ ⵜⵜ ⵓⵍⴰ ⵏⵜⵜⴰⵜ ⴼ ⵜⵖⵕⴰⴹ ⵏⵏⵙ. ⴰⵔ ⵉⵜⵜⵉⴷⵓ ⵙⴹⵉⵚ ⵢⵉⵔⵏ, ⵡⵉⵙⵙ ⵙⴰ ⴰⵔ ⵜⵜ ⵉⵙⵙⵕⵓⵃ. ⵍⵍⵉⵖ ⵥⵓⵕⵏ, ⵉⵙⵇⵙⴰ ⵜ ⵉⵎⵎⴰⵙ, ⵉⵏⵏⴰ ⴰⵙ: " ⴰ ⵉⵎⵎⵉ, ⴰⵎⵏⴹⵕⴰ ⵉⵙ ⴰⵎ ⵅⵍⵍⵚⵖ? " ⵜⵏⵏⴰ ⴰⵙ: " ⴰ ⵢⵉⵡⵉ, ⵥⵥⵢⵢⴰⵕⵜ ⴰⴷ ⵜⵅⵍⵍⵚⵜ ⵉⵢⵉ ⵍⵃⵇⵇ ⵏ ⵜⵖⵎⵔⵜ ⵍⵍⵉ ⵙ ⵉⵢⵉ ⵜⵓⵜ ⵖ ⵜⴰⵙⴰ ⵏⵓ. ⵓⵔ ⵜⴰ ⵊⵊⵉ ⵏⴼⴼⵓⵖ ⵖⵉⵔ ⵖ ⵍⴰⵎⵕ ⴰⴷ ⵏ ⵡⴰⴷⵉⵙ. " ⵉⵏⵏⴰ ⴰⵙ: " ⵥⵕ, ⴰ ⵉⵎⵎⴰ, ⵖⵉⵍⵍⵉ ⴼ ⴰⴷ ⴽⵎ ⵜⵜⴰⵙⵉⵖ, ⵉⴽⴽⵉⵙ ⵉⵍⵎ! " ⵜⴰⴳⴳⵯ ⵏⵏ ⵎⵎⴰⵙ ⵜⴰⵖⵕⵓⴹⵜ ⵏⵏⵙ, ⵜⴰⴼ ⵜⵜ ⵉⵏⵏ ⵜⴽⴽⵉⵙ ⵉⵍⵎ. ⵉⵏⵏⴰ ⴰⵙ: " ⴰⵛⴽ ⵉⴷ, ⴰⴷ ⴽⵎ ⴰⵙⵉⵖ ⴼ ⵜⵖⵕⵓⴹⵜ ⴰⴷ ⵢⴰⴹⵏⵉⵏ! " ⵜⵏⵏⴰ ⴰⵙ: " ⵓⵀⵓ, ⴰ ⵢⵉⵡⵉ, ⴰⴷ ⵜⵜⵉⴷⵓⵖ ⵙ ⵉⴹⴰⵕⵏ ⵉⵏⵓ. ⵚⴰⵎⵃⵖ ⴰⴽ ⵖ ⴷⴷⵓⵏⵉⵜ ⵓⵍⴰ ⵖ ⵍⵉⵅⵔⵜ. " ⵉⵙⵙⵓⴷⵏ ⵉⵅⴼ ⵏ ⵉⵎⵎⴰⵙ, ⴰⵔ ⵜⵜⵉⴷⵓⵏ. 35. ⵍⵇⵇⵉⵚⵜ ⵏ ⵍⵎⵓⵊⵔⵉⵎ ⵏ ⵜⵉⵏⵎⵍ. ⴰⵔ ⴰⵙⵏ ⵉⵜⵜⵉⵏⵉ ⵖ ⵢⴰⵏ ⵍⵎⴰⴽⴰⵏ ⵉⵙⵎ ⵏⵏⵙ ⵜⵉⵏⵎⵍ: " ⵏⴽⴽⵉⵏ ⴰⴷ ⵉⴳⴰⵏ ⵚⵚⴰⵍⵉⵃ. ⵉⵖ ⵜⵔⴰⵎ ⴰⴷ ⵉⵢⵉ ⵜⵥⵕⵎ, ⵏⴽⴽⵉⵏ ⴷ ⵍⵎⴰⵍⴰⵢⴽⴰ, ⵀⴰ ⵏⵏ ⵔⴰⴷ ⵉⵍⵉⵖ ⵏⴽⴽⵉⵏ ⴷ ⵍⵎⴰⵍⴰⵢⴽⴰ ⴰⴼⵍⵍⴰ ⵏ ⵓⴷⵔⴰⵔ ⵏ ⵍⴳⵯⴷⴷⴰⵎ ⵏ ⵜⵉⵏⵎⵍ. ⵡⴰⵍⴰⵢⵏⵏⵉ, ⴰⴷ ⵓⵔ ⴷⴰⵔⵉ ⵉⵜⵜⴰⵛⴽⴰ ⵃⵜⵜⴰ ⵢⴰⵏ! ⵡⴰⵏⵏⴰ ⴷ ⵢⵓⵛⴽⴰⵏ ⵙ ⴷⴰⵔⵉ, ⵉⵔⴰ ⴰⴷ ⵉⵄⵎⴰ ⵓⵔ ⵜⴰ ⵉⵢⵉ ⵏⵏ ⵉⵕⵓⵃ! " ⴽⵚⵓⵚⵏ ⴽⵓⵍⵍⵓ ⵍⵅⵍⴰⵢⵇ. ⵏⵜⵜⴰⵏ ⴰⵔ ⵢⴰⵇⵇⵍⴰⵢ ⵙ ⵓⴼⵍⵍⴰ ⵏ ⵓⴷⵔⴰⵔ ⵍⵍⵉ. ⴰⵔ ⵉⵜⵜⴰⵡⵉ ⵎⵔⴰⵡ ⵉⵍⵎⴰⵡⵏ ⵏ ⵉⵀⵔⴰⵢ ⴰⵔⵓⴷⵏⵉⵏ, ⵚⴼⴰⵏ ⴱⴰⵀⵔⴰ. ⴰⵔ ⵜⵏ ⵉⵙⵙⵓⴼⵓⴼ, ⵉⵙⴹⵡⵡⴰⵕ ⵜⵏ ⴽⵓⵍⵍⵓ ⵉ ⵉⵅⴼ ⵏⵏⵙ. ⵡⴰⵏⵏⴰ ⵜⵏ ⵓⴽⴰⵏ ⵉⵥⵕⴰⵏ, ⵉⵏⵏⴰ: " ⵀⴰ ⵏⵏ ⵚⵚⴰⵍⵉⵃ ⴷⴰ ⵏⵏⵖ, ⵓⵛⴽⴰⵏ ⴷⴰⵔⵙ ⵍⵎⴰⵍⴰⵢⴽⴰ! " ⵉⵖ ⵉⵔⴰ ⴰⴷ ⵉⴳⴳⵯⵣ ⵜⴰⴷⴳⴳⵯⴰⵜ, ⵉⴼⵙⵉ ⵜⵏ ⴽⵓⵍⵍⵓ ⵉⵍⵎⴰⵡⵏ ⵍⵍⵉ, ⵉⵙⵎⵓⵏ ⵜⵏ. ⵉⴳⴳⵯⵣ ⵙ ⵜⵉⵏⵎⵍ. ⴰⵔ ⴽⵓⵍⵍⵓ ⵜⵜⵥⵓⵕⵏ ⵎⴷⴷⵏ. ⵏⵏⴰⵏ: " ⵚⵚⴰⵍⵉⵃ ⴰⴷ ⵉⴳⴰ! " 36. ⵙⵙⵉ ⵎⵓⵃⴰⵎⵎⴷ ⴰⵎⴷⵊⴰⵡ. ⵉⴷⴷⴰ ⵙⵙ ⵎⵓⵃⴰⵎⵎⴷ ⴰⵎⴷⵊⴰⵡ ⵙ ⵓⵎⵏⵓⴳⴳⴰⵔ ⵏ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⴼ ⵜⵥⵕⵡⴰⵍⵜ. ⵉⵍⴽⵎ ⵢⴰⵏ ⵓⴷⵡⵡⴰⵕ ⵖ ⵡⴰⵛⵜⵓⴽⵏ, ⵉⵏⵙⴰ ⴳⵉⵙ, ⵢⵓⴼⴰ ⵢⴰⵏ ⵓⵔⴳⴰⵣ ⴰⵔ ⵉⵙⵙⵃⵎⵓ ⴰⵎⴰⵏ ⵏ ⵍⵓⴹⵓ. ⴰⵔ ⵜⵏ ⵉⵣⵣⵏⵣⴰ ⵍⴳⵔⵛ ⵉ ⵓⵖⵕⵕⴰⴼ. ⵉⵏⵏⴰ ⴰⵙ ⵓⵎⴷⵊⴰⵡ: " ⵢⴰ ⵕⴱⴱⵉ, ⴰ ⴰⵔⴳⴰⵣ, ⴹⴰⵍⴱⵖ ⴰⴽ ⵉⵎⵉⴽⴽ ⵏ ⵡⴰⵎⴰⵏ ⵏ ⵍⵓⴹⵓ. " ⵓⵔ ⵉⵙⵙⵉⵏ ⴰⴷ ⵜⵏ ⵉⵣⵣⵏⵣⴰ. ⵉⴼⴽⴰ ⵓⵔⴳⴰⵣ ⵍⵍⵉ ⴰⵖⵕⵕⴰⴼ ⵏ ⵡⴰⵎⴰⵏ ⵃⵎⴰⵏⵉⵏ. ⵍⵍⵉⵖ ⵉⵜⵜⵓⴹⴹⴰ, ⵉⵏⵏⴰ ⴰⵙ: " ⴰⵕⴰ ⵍⴳⵔⵛ! " ⵉⵏⵏⴰ ⴰⵙ: " ⵎⴰ ⵉⴳⴰ ⵍⴳⵔⵛ ⴰⴷ! " ⵉⵏⵏⴰ ⴰⵙ: " ⵜⵜⴰⵎⴰⵏ ⵏ ⵡⴰⵎⴰⵏ! " ⵢⴰⵍⵍ ⵓⴽⴰⵏ ⵓⵎⴷⵊⴰⵡ ⴰⴹⴰⵕ ⵏⵏⵙ, ⵉⵙⴽⵔ ⴰⵙ ⴰⴽⵓⵥⵥⵉ, ⵉⵏⵏⴰ ⴰⵙ: " ⵀⴰ ⵍⵓⴹⵓ ⵏⵏⴽ ⵉⵕⵥⴰ, ⵓⵔ ⵉⵢⵉ ⵜⴹⴼⵕⵜ ⴽⵔⴰ ⵏ ⵍⴳⵔⵛ! " ⴰⵔ ⵉⵜⵜⵄⵊⵊⴰⴱ ⵓⵔⴳⴰⵣ ⵍⵍⵉ, ⵓⵔ ⵊⵊⵓⵏ ⵉⵥⵕⵉ ⵣⵓⵏⴷ ⵍⵄⴱⴰⵕ ⴰⵏⵏ! 37. ⵍⵇⵇⵉⵚⵜ ⵏ ⵢⴰⵏ ⵟⵟⴰⵍⴱ. ⵢⴰⵏ ⵟⵟⴰⵍⴱ ⵉⵙⵙⵃⴹⵕ ⵖ ⵢⴰⵏ ⵍⵎⵓⴹⵄ ⵏ ⵍⴱⵕⴰⴱⵕ. ⵢⴰⴼ ⵏⵏ ⵍⵊⵎⴰⵄⵜ ⵏ ⵍⵎⵓⴹⵄ ⵍⵍⵉ ⵓⵔ ⴰ ⵜⵜⵥⴰⵍⵍⴰⵏ. ⵉⵏⵏⴰ ⴰⵙⵏ: " ⴰ ⵡⴷⴷⵉ, ⵎⴰⵅⵅ ⴰⵢⵍⵍⵉⵖ ⴰ ⵓⵔ ⵜⵜⵥⴰⵍⵍⴰⵎ? ⵡⴰ ⵏⵏⴰ ⵓⵔ ⵉⵜⵜⵥⴰⵍⵍⴰⵏ, ⵡⴰ ⵏⵏⴰ ⵓⵔ ⵉⵜⵜⴰⵥⵓⵎⵏ, ⵓⵔ ⵉⴳⵉ ⴰⵎⵓⵙⵍⵎ! " ⵏⵏⴰⵏ ⴰⵙ: " ⵓⵔ ⵏⵙⵙⵉⵏ ⵎⴰⵎⵏⴽ ⴰⴷ ⵏⵜⵜⵥⴰⵍⵍⴰ. " ⵉⵏⵏⴰ ⴰⵙⵏ: " ⴰⴷ ⴰⵡⵏ ⵎⵍⵖ ⵎⴰⵎⵏⴽ. " ⵏⵏⴰⵏ ⴰⵙ: " ⵡⴰⵅⵅⴰ! " ⵉⵏⵏⴰ ⴰⵙⵏ: " ⴽⵔⴰ ⵉⴳⴰ ⵜ ⵢⴰⵏ ⵢⴰⵡⵉ ⴷ ⵢⴰⵜ ⵜⴰⵍⵍⵓⵃⵜ. " ⴰⵡⵉⵏ ⴷ ⵜⵏⵜ ⴽⵓⵍⵍⵓ. ⵢⴰⵔⴰ ⴰⵙⵏ ⵎⴰ ⵙ ⴰ ⵜⵜⵥⴰⵍⵍⴰⵏ. ⴰⵔ ⴰⵇⵇⵔⴰⵏ ⴰⵢⵍⵍⵉⵖ ⵙⵙⵏⴻⵏ ⵍⴱⴰⵕⴰⴽⴰ ⵍⵍⵉ ⴰⵙⵏ ⵉⵎⵍⴰ. ⵉⵏⵏⴰ ⴰⵙⵏ: " ⵖⵉⴽ ⴰⴷ ⵜⵍⴽⵎ ⵜⵡⴰⵍⴰ ⵏ ⵍⴼⴰⵕⴰⵢⴹ ⵏ ⵍⵓⴹⵓ! " ⵏⵏⴰⵏ ⴰⵙ: " ⵡⴰⵅⵅⴰ! " ⴰⵔ ⴰⵙⵏ ⵉⵎⵎⴰⵍ ⵎⴰⵎⵏⴽ ⴰⴷ ⵜⵜⵓⴹⴹⴰⵏ, ⴰⵢⵍⵍⵉⵖ ⵍⴽⵎⵏ ⵉⴹⴰⵕⵏ. ⵏⵏⴰⵏ ⴰⵙ: " ⴰ ⵡⴷⴷⵉ, ⵎⵎⵇⵇⵏⵏⴰ ⵏ ⵉⴹⴰⵕⵏ, ⵓⵔ ⵉⵎⴽⵉⵏ ⴰⴷ ⵜⵏ ⵏⴽⴽⵉⵙ! " ( ⵍⵅⵍⴰⵢⵇ ⵍⵍⵉ ⴰⵔ ⵜⵜⴰⵙⵉⵏ ⵜⵉⵎⵍⵙⵉⵜ ⵏ ⵢⵉⵍⵎ ⵏ ⵓⵎⵓⴳⴰⵢ, ⵉⴼⵚⵚⵍ ⵜ ⴼ ⵍⵇⵇⵢⴰⵙ ⵏ ⵓⴹⴰⵕ ⵏⵏⵙ, ⵉⵙⵍⵓⵍⵍⵉ ⵉⵊⵖⴰⵖⵏ ⵉ ⵉⴹⴰⵕⵏ ⵏⵏⵙ. ⵉⴳⴰ ⴰⵙ ⵜⵉⵎⵍⵙⵉⵜ ⵍⵍⵉ ⴷⴷⵓ ⵓⴹⴰⵕ ⵏⵏⵙ, ⵉⴳⵏⵓ ⵜ ⴼⵍⵍⴰⵙ ⵙ ⵜⵣⴰⴽⴰⵔ ⵏ ⵜⵣⵏⵉⵔⵜ. ) ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ: " ⵖⵉⵔ ⵜⵜⵥⴰⵍⵍⴰ ⴰⵜ ⵙ ⵉⵛⴽⵯⵊⴰⴹ ⵏⵏⵓⵏ, ⵀⴰⵜⵉ ⵃⵍⵍⴰⵏ. " ⴰⵔ ⵜⵜⵥⴰⵍⵍⴰⵏ ⵍⵅⴰⵍⴰⵢⵇ ⵍⵍⵉ ⵙ ⵉⵛⴽⵯⵊⴰⴹ ⵏⵏⵙⵏ. ⴰⵔ ⴷⵉⴷⵙⵏ ⴳⴳⴰⵏⴻⵏ. ⵉⵣⵣⵔⵉ ⵟⵟⴰⵍⴱ ⵍⵍⵉ ⵖⴰⵢⵍⵍⵉ ⴰⵙ ⵉⵔⵣⵇ ⵕⴱⴱⵉ ⵖ ⴷⴰⵔ ⵎⴷⴷⵏ ⴰⵏⵏ. ⵉⵏⵃⴰⵙⴱ ⴷⵉⵙⵏ, ⴼⴽⴰⵏ ⴰⵙ ⵜⵉⵖⵔⴰⴹ ⵏⵏⵙ. ⵉⴼⵜⵓ ⵙ ⵜⵎⴰⵣⵉⵔⵜ ⵏⵏⵙ. ⵀⴰⵜⵉ, ⵢⵓⵛⴽⴰ ⴷ ⵢⴰⵏ ⵟⵟⴰⵍⴱ ⵢⴰⴹⵏⵉⵏ, ⵉⵙⵙⵃⴹⵕ ⵖ ⴷⴰⵔ ⵍⵅⴰⵍⴰⵢⵇ ⵍⵍⵉ. ⵉⵙⵙⵃⴹⵕ ⴷⴰⵔⵙⵏ. ⵜⵕⵓⵃ ⵜⴰⴷⴳⴳⵯⴰⵜ, ⵍⵓⵇⵇⵜ ⵏ ⵜⵥⴰⵍⵍⵉⵜ. ⵜⵜⵓⴹⴹⴰⵏ ⵍⵅⴰⵍⴰⵢⵇ ⵍⵍⵉ, ⵏⵜⵜⵏⵉ ⵓⵍⴰ ⵟⵟⴰⵍⴱ ⵏⵏⵙⵏ. ⵉⴽⵛⵎ ⵏⵏ ⵙ ⵍⵎⵇⵚⵓⵕⵜ, ⴰⵔ ⵜⵏ ⵉⵜⵜⵎⵏⴰⴷ ⵟⵟⴰⵍⴱ ⵍⵉ. ⴽⵛⵎⵏ ⴽⵓⵍⵍⵓ ⵙ ⵉⵛⴽⵯⵊⴰⴹ ⵏⵏⵙⵏ. ⵉⵏⵏⴰ ⴰⵙⵏ: " ⵡⴰⵀ! ⵎⴰ ⵉⴳⴰ ⵖⴰⵢⴰⴷ! ⵉⵙ ⵜⴳⴰⵎ ⵍⴱⵀⴰⵢⵎ! ⴰⵔ ⵜⵜⵥⴰⵍⵍⴰⵎ ⵙ ⵖⴰⵢⴰ? ⵓⵔ ⵉⵃⵍⵍⴰ! ⵓⵔ ⵙⵔⵙ ⵜⴰⴽⵯⵉ ⵜⴰⵥⴰⵍⵍⵉⵜ! " ⵏⵏⴰⵏ ⴰⵙ: " ⵟⵟⴰⵍⴱ ⵍⵍⵉ ⴷⴰⵔ ⵏⵏⵖ ⵉⵙⵙⵃⴹⵕⵏ ⴰⴷ ⴰⵖ ⵉⵎⵍⴰⵏ ⴰⴷ ⵙⵔⵙ ⵏⵜⵜⵥⴰⵍⵍⴰ! " ⵉⵏⵏⴰ ⴰⵙⵏ: " ⵓ ⵎⴰⵏ ⴰⴷ ⵉⴳⴰ? " ⵎⵍⴰⵏ ⴰⵙ ⵜⴰⵎⴰⵣⵉⵔⵜ ⵏⵏⵙ. ⵢⴰⵔⴰ ⴰⵙ ⵢⴰⵜ ⵜⴱⵔⴰⵜ, ⴰⵔ ⵜ ⵉⵏⵏ ⵉⵜⵜⵥⵉ, ⵉⵏⵏⴰ ⴰⵙ: " ⵎⴰ ⵉⴳⴰ ⵖⴰⵢⴰⴷ: ⵜⵎⵍⵉⵜ ⵉ ⵍⵅⴰⵍⴰⵢⵇ ⴰⴷ ⴰⵔ ⵜⵜⵥⴰⵍⵍⴰⵏ ⵙ ⵉⵛⴽⵯⵊⴰⴹ ⵏⵏⵙⵏ! " ⵉⵏⵏⴰ ⴰⵙ: " ⵏⴽⴽⵉ ⵀⴰ ⵉⵢⵉ ⵄⵇⴷⵖ ⵉⵅⴼ ⵉⵏⵓ ⴰⵢⵍⵍⵉⵖ ⴰⵙ ⵙⵔⵙⵏ ⵜⵜⵥⴰⵍⵍⴰⵏ. ⴽⵢⵢⵉ ⵄⵇⴷ ⵉⵅⴼ ⵏⵏⴽ: ⴽⴽⵉⵙ ⴰⵙⵏ ⵜⵏ! " ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ ⴷ ⵢⵓⵛⴽⴰⵏ ⵡⵉⵙⵙ ⵙⵉⵏ: " ⴰ ⵡⴷⴷⵉ, ⵍⴰⴱⵓⴷⴷ ⴰⴷ ⵜⴽⴽⵉⵙⵎ ⵍⵃⴰⵕⴰⵎ ⴰⴷ. ⵀⴰⵜⵉ ⵓⵔ ⵙⵔⵙ ⵜⵓⴽⵯⵉ ⵜⵥⴰⵍⵍⵉⵜ. " ⵏⵏⴰⵏ ⴰⵙ: " ⴰⵡⴰⵍ ⴰⵏⵏ ⵓⵔ ⵉⵍⵍⵉ! ⵜⴰⵥⴰⵍⵍⵉⵜ ⴰⴷ ⵉⵔⴰⵏ ⴰⴷ ⴰⵖ ⵉⴽⴽⵉⵙ ⵉⵛⴽⵯⵊⴰⴹ ⵏⵏⵙ, ⴱⵏⵏⴰⵇⵚ ⵏⵏⵙ! " ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ: " ⵓⵍⴰ ⵏⴽⴽⵉ ⴱⵏⵏⴰⵇⵚ ⵍⵃⴹⴰⵕ ⵏⵏⵓⵏ. " ⵉⴷⴷⵓ ⵙ ⵓⴱⵔⵉⴷ ⵏⵏⵙ. 38. ⵍⵇⵇⵉⵚⵜ ⵏ ⵢⴰⵏ ⵓⵔⴳⴰⵣ, ⴰⵔ ⵉⵙⵙⴼⵍⵉⴷ ⵉ ⵍⵅⴰⵍⴰⵢⵇ ⴰⵔ ⵜⵜⵉⵏⵉⵏ: " ⵄⵊⵓⴱⴰ " ⵉⴳⴳⴰⵍⵍ ⵍⵅⵍⵇ ⵍⵍⵉ ⵖⵉⵔ ⴰⴷ ⵉⵜⵜⵉⴷⵓ ⴰⵔ ⴷ ⵉⵥⵕ ⵍⵄⵊⴱ ⵙ ⵉⵅⴼ ⵏⵏⵙ. ⵢⴰⵙⵉ ⵍⵄⵡⵉⵏ ⵏⵏⵙ ⴰⵔ ⵉⵜⵜⵉⴷⵓ. ⵉⵃⴰⵡⵍ ⵓⴽⴰⵏ ⵖ ⵓⵖⴰⵔⴰⵙ, ⵙ ⵏⵏ ⵢⵓⴼⴰ ⵢⴰⵏ ⵡⴰⵙⵉⴼ ⵉⵏⴳⵉ ⵖⵉⵔ ⵙ ⵉⵥⵕⴰⵏ, ⵡⵉⴷ ⵎⵥⵥⵉⵢⵏⵉⵏ, ⵡⵉⴷ ⵎⵇⵇⵓⵕⵏⵉⵏ. ⵉⵏⵏⴰ ⴰⵙ: " ⵍⵄⵊⴱ ⴰⵢⴰ! " ⵉⵏⵏⴰ ⴰⵙ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ, ⵢⴰⴼ ⵏⵏ ⴷⴰⵖ ⵢⴰⵏ ⵓⴱⵏⴽⴰⵍ. ⴰⵔ ⵜ ⵉⵜⵜⵎⵏⴰⴷ ⵙ ⵡⴰⵍⵍⵏ ⵏⵏⵙ ⴰⵢⵍⵍⵉⵖ ⴷ ⵉⴼⴼⵓⵖ ⵣⵖ ⵢⴰⵜ ⵜⴰⵏⵙⴰ. ⵉⵇⵇⵕⵕⴱ ⵜ ⵉⵏⵏ. ⵓⴽⴰⵏ ⵉⵔⵡⵍ, ⵉⵔⴰ ⴰⴷ ⵉⴽⵛⵎ ⵖ ⵜⴰⵏⵙⴰ ⵍⵍⵉ, ⵓⵔ ⵙⵓⵍ ⴰⵙ ⵜⴳⵉ, ⵜⵎⵥⵥⵉⵢ ⴼⵍⵍⴰⵙ. ⵉⵏⵏⴰ: " ⵍⵄⵊⴱ ⴰ ⵉⴳⴰ ⵖⴰⵢⴰ! ⵥⵕⵉⵖ ⵜ ⵙ ⵡⴰⵍⵍⵏ ⵉⵏⵓ ⴰⵢⵍⵍⵉⵖ ⴷ ⵉⴼⴼⵓⵖ. ⵓⵔ ⵙⵓⵍ ⵉⵍⵍⵉ ⵎⴰⵎⵏⴽ ⴰ ⵉⴽⵛⵎ! " ⵉⵏⵏⴰ ⴰⵙ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ, ⵢⴰⴼ ⵏⵏ ⴷⴰⵖ ⵢⴰⵜ ⵜⴰⵣⴰⵔⵜ, ⵜⵙⴽⵔ ⴽⵔⴰ ⵏ ⵉⴼⵔⴰⵡⵏ ⴼⵓⵍⴽⵉⵏⵉⵏ ⴷ ⵉⴽⵯⵣⴰⵔⵏ ⴼⵓⵍⴽⵉⵏⵉⵏ. ⵉⵜⵜⵔⵙ ⵢⴰⵏ ⵡⴰⵢⵍⴰⵍ ⵖ ⵓⴼⵍⵍⴰ ⵏⵏⵙ. ⵉⵏⵏⴰ ⵍⵅⵍⵇ ⵍⵍⵉ: " ⴰⴷ ⵙⵓⵏⴼⵓⵖ ⵖ ⴷⴷⵓ ⵜⴰⵣⴰⵔⵜ ⴰⴷ ⵉⵎⵉⴽⴽ. " ⵉⵇⵇⵕⵕⴱ ⵜ ⵉⵏⵏ ⵓⴽⴰⵏ, ⵉⵏⴽⵔ ⵡⴰⵢⵍⴰⵍ ⵍⵍⵉ ⵖ ⵓⴼⵍⵍⴰ ⵏⵏⵙ. ⵍⴰⵃⵃ ⵉⴼⵔⴰⵡⵏ ⵓⵍⴰ ⵉⴽⵯⵣⴰⵔⵏ ⵍⵍⵉ, ⵜⴳⴰ ⵓⴽⴰⵏ ⵖⵎⴽⵍⵍⵉ ⵜⴳⴰ ⵜⴰⵣⴰⵔⵜ ⵖ ⵍⵍⵢⴰⵍⵉ. ⵉⵏⵏⴰ: " ⵍⵄⵊⴱ ⴰⴷ ⵉⴳⴰ ⵖⴰⵢⴰ! " ⵉⵏⵏⴰ ⴰⵙ ⴷⴰⵖ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ. ⵢⴰⴼ ⵏⵏ ⴷⴰⵖ ⵙⵉⵏ ⵉⵢⵢⵙⴰⵏ, ⵢⴰⵏ ⴳⵉⵙⵏ ⵉⵍⵍⴰ ⴷⴰⵔⵙ ⵕⴱⵄⴰ ⵏ ⵍⵎⴰⴽⵍⴰⵜ ⴷ ⵡⴰⵎⴰⵏ, ⵉⵙⴽⵔⴰⴼ ⵄⴷⵍⵏⵉⵏ, ⵉⵖⵙ ⵍⵎⴰⵃⴰⵍ ⵏⵏⵙ, ⵡⴰⵍⴰⴽⵉⵏ ⵉⴹⵄⴰⴼ, ⵓⵔ ⴳⵉⵙ ⵖⵉⵔ ⵉⵅⵙⴰⵏ. ⵡⵉⵙⵙ ⵙⵉⵏ ⵉⵢⵢⵙⴰⵏ ⵓⵔ ⴷⴰⵔⵙ ⵡⴰⵍⵓ ⵎⴰ ⵉⵛⵜⵜⴰ, ⵉⵜⵜⴽⵔⴼ ⵙ ⵢⴰⵜ ⵜⵣⵉⴽⵔⵜ ⴰⴷ ⵉⵔⴽⴰⵏ, ⵡⴰⵍⴰⴽⵉⵏ ⵉⵊⵊⵉ, ⵍⴰ ⵇⵓⵡⵡⴰⵜⴰ ⵉⵍⵍⴰ ⴱⵉⵍⵍⴰⵀ. ⵉⵏⵏⴰ ⵙⵙⵉⵢⴷ ⵍⵍⵉ: " ⵍⵄⵊⴱ ⴰⵢⴰ ⴷ! ⵡⴰⵍⵍⵉ ⴷⴰⵔⵙ ⵕⴱⵄⴰ ⵏ ⵍⵎⴰⴽⵍⴰⵜ ⴷ ⵡⴰⵎⴰⵏ ⴷ ⵍⵃⴰⵍⵜ ⵉⵄⴷⵍⵏ ⵉⴹⵄⴰⴼ! ⵡⴰⵍⵍⵉ ⵓⵔ ⴷⴰⵔⵙ ⵡⴰⵍⵓ, ⵍⵃⴰⵍⵜ ⵉⴱⵊⵔⵏ, ⵉⵊⵊⵉ! " ⵉⵏⵏⴰ ⴰⵙ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ. ⵜⵕⵓⵃ ⴰⵙ ⵜⴰⴷⴳⴳⵯⴰⵜ ⵖ ⵉⵎⵉ ⵏ ⵢⴰⵏ ⵍⵎⵓⴹⵄ. ⵢⴰⴼ ⵏⵏ ⴳⵉⵙ ⵢⴰⵏ ⵓⵔⴳⴰⵣ ⵉⴳⴳⴰⵡⵔ. ⴰⵔ ⵉⵜⵜⵇⵇⵍ ⵙ ⴰⵢⵜ ⵜⴳⵎⵎⵉ ⵏⵏⵙ, ⴰⵔ ⵜ ⵉⵏⵏ ⴰⵙⵉⵏ, ⴰⵛⴽⵓ ⵉⴽⴽⴰ ⴰⴽⴽⵯ ⵜⵜⵎⴰ ⵖ ⵜⵡⵙⵙⵔⵜ. ⵉⵙⵍⵍⵎ ⴼⵍⵍⴰⵙ, ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ ⴰⴷ ⴽ ⵙⴰⵇⵙⴰⵖ ⵖ ⵢⴰⵏ ⵍⵅⵍⵇ ⴰⵔ ⴰⵙ ⵜⵜⵉⵏⵉⵏ ' ⵍⵄⵊⴱ '. " ⵉⵏⵏⴰ ⴰⵙ: " ⵀⴰⵜⵉ ⴱⴰⴱⴰ ⵏⵉⵜ ⴰⴷ ⵉⴳⴰ! " ⵉⵖⵔ ⴰⵙ: " ⴰⵛⴽ ⵉⴷ. " ⵉⴼⵙⵉ ⵜⴰⴳⴳⵯⵙⵜ ⵏⵏⵙ, ⵉⵙⵙⵓⵙⵙ ⴰⴳⴹⵕⵓⵕ, ⴰⵛⴽⵓ ⴰⵔ ⵉⵜⵜⵍⵄⴰⴱ ⵜⴰⴽⵓⵔⵜ ⴷ ⵉⵃⵛⵎⵉⵢⵏ. ⵜⴰⵎⴰⵔⵜ ⵏⵏⵙ ⵓⵔ ⵜⴳⴰ ⴳⵉⵙ ⵃⵜⵜⴰ ⵢⴰⵏ ⵡⴰⵏⵥⴰⴹ ⵉⵛⵉⴱⵏ, ⵙⵓⵍ ⴽⵓⵍⵍⵓ ⵜⴹⵍⴰ, ⵓⵔ ⵜⴰ ⴰⵙ ⵉⴽⴽⵉⵙ ⵃⵜⵜⴰ ⵢⴰⵏ ⵓⵅⵙ. ⵉⵏⵏⴰ ⴰⵙ: " ⴰ ⵙⵉⴷⵉ, ⴹⴰⵍⴱⵖ ⴰⴽ ⴰⵏⴱⴳⵉ ⵏ ⵕⴱⴱⵉ. " ⵉⵏⵏⴰ ⴰⵙ: " ⵎⵕⵃⴱⴰ ⴱⵉⴽ! " ⵉⵎⵓⵏ ⴷⵉⵙ ⵙ ⵜⴳⵎⵎⵉ ⵏⵏⵙ, ⵉⵙⴷⵓⵇⵇⵕ ⵜⵉⴼⵍⵓⵜ, ⵉⴽⵛⵎ, ⵉⵎⵓⵏ ⴷⵉⵙ ⵙ ⵍⴱⵉⵜ ⴷⴰ ⵖ ⴰ ⵉⵜⵜⴳⴳⴰ ⵉⵇⵇⴱⵉⵍⵏ. ⵉⵖⵔ ⵉ ⵜⵎⵖⴰⵔⵜ ⵏⵏⵙ. ⵜⵙⴰⴷⵎⵔ ⴰⵙ, ⵉⵏⵏⴰ ⴰⵙ: " ⵉⵍⵍⴰ ⴷⴰⵔⵉ ⵢⴰⵏ ⵓⵇⵇⴱⵉⵍ. " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⵙⵉⴷⵉ! " ⴳⴳⴰⵡⵔⵏ. ⵉⵎⵉⴽⴽ ⵙ ⵜⴰⵙⵙⴰⵄⵜ ⵜⵚⵕⴼ ⴰⵙⵏ ⴰⵎⴰⵏ ⵏ ⵍⵓⴹⵓ. ⵥⵥⵓⵍⵍⴰⵏ. ⵜⵚⵕⴼ ⴰⵙⵏ ⵉⵎⵏⵙⵉ. ⵉⴳⴰ ⵙⴰ ⵉⵔⵓⴽⵓⵜⵏ, ⴽⵔⴰ ⵉⴳⴰ ⵜ ⵢⴰⵏ ⵓⵔ ⵉⵔⵡⴰⵙ ⵡⴰⵏⵏ ⵢⴰⴹⵏⵉⵏ. ⵛⵛⴰⵏ ⵉⵎⵏⵙⵉ ⵏⵏⵙⵏ. ⵓⵔ ⵊⵊⵉ ⵙⵍⵍⴰⵏ ⵉ ⵡⴰⵡⴰⵍ ⵢⵓⴳⵔⵏ ⴳⵯⵎⴰⵙ ⵖ ⵜⴳⵎⵎⵉ ⵍⵍⵉ. ⵍⵍⵉⵖ ⴽⵎⵎⵍⵏ ⵖ ⵉⵎⵏⵙⵉ ⵍⵍⵉ, ⵉⵏⵏⴰ ⴰⵙ ⵙⵙⵉⵢⴷ ⵍⵍⵉ ⵏⵏ ⵢⵓⵛⴽⴰⵏ ⴰⴷ ⵉⵥⵕ ⵍⵄⵊⴱ: " ⴰ ⵙⵉⴷⵉ, ⵔⵉⵖ ⴰⴷ ⵉⵢⵉ ⵜⴼⵙⵙⵔⵜ ⴽⵔⴰ ⵏ ⵍⵓⵎⵓⵕ ⴰⴷ ⵥⵕⵉⵖ ⵜⵏⵜ. " ⵉⵏⵏⴰ ⴰⵙ: " ⵄⴰⵡⴷ ⴰⵡⴰⵍ ⵏⵏⴽ! " ⵉⴱⴷⵓ ⴰⵙ ⵜⵉⵏ ⵡⴰⵙⵉⴼ ⵍⵍⵉ ⵉⵏⴳⵉ ⵙ ⵉⵥⵕⴰⵏ. ⵉⵏⵏⴰ ⴰⵙ: " ⵖⵎⴽ ⴰⵏⵏ ⴰⴷ ⵉⴳⴰ ⴱⵏⴰⴷⵎ ⵉⵎⵇⵇⵓⵕⵏ ⴷ ⵡⴰⴷ ⵎⵥⵥⵉⵢⵏ. ⵓⵔ ⵙⵓⵍ ⵉⵍⵍⵉ ⵍⵓⵇⵇⵕ ⵉⵏⴳⵔⴰ ⵜⵙⵏ. ⵡⴰⴷ ⵎⵥⵥⵉⵢⵏ ⵉⵃⴳⵕ ⵡⴰⴷ ⵎⵇⵇⵓⵕⵏ. ⴰⵔ ⴰⵙ ⵉⵜⵜⵉⵏⵉ: ' ⴼⵙⵙⴰ ⴽⵢⵢⵉ! ' " ⵉⵏⵏⴰ ⴰⵙ: " ⵜⵉⵏ ⵓⴱⵏⴽⴰⵍ. " ⵉⵏⵏⴰ ⴰⵙ: " ⴰⵡⴰⵍ ⵏ ⵍⵄⵉⴱ! ⵉⵖ ⴷ ⵉⴼⴼⵓⵖ ⴷ ⵉⵎⵉ ⵏ ⴱⵏⴰⴷⵎ, ⵓⵔ ⵙⵓⵍ ⴰ ⵉⵜⵜⵡⵔⵔⵉ! " ⵉⵏⵏⴰ ⴰⵙ: " ⵜⴰⵣⴰⵔⵜ ⵍⵍⵉ? " ⵉⵏⵏⴰ ⴰⵙ: " ⵣⵓⵏⴷ ⵢⴰⵜ ⵜⵎⵖⴰⵔⵜ ⵍⵍⵉ ⵉⵜⴰⵀⵍ ⵓⵔⴳⴰⵣ ⵏⵏⵙ, ⵜⵄⵉⵛ ⵙ ⵍⵃⵍⴰⵍ. ⵍⵍⵉⵖ ⵉⵏⴽⵔ ⵟⵟⵉⵕ ⵍⵍⵉ ⵉⵍⵍⴰ ⵖ ⵓⴼⵍⵍⴰ ⵏⵏⵙ, ⵜⵇⵇⴰⵎⴰ ⵣⵓⵏⴷ ⵜⴰⵎⵖⴰⵔⵜ ⵍⵍⵉ ⵓⵔ ⵉⵍⵍⵉⵏ ⵙ ⵓⵔⴳⴰⵣ, ⵜⵛⵉⵄ ⵙ ⵍⵃⵃⵕⴰⵎ. " ⵉⵏⵏⴰ ⴰⵙ: " ⵙⵉⵏ ⵉⵢⵢⵙⴰⵏ, ⵓⴼⵉⵖ ⵜⵏ ⴷ ⴽⵔⴰ ⵉⴳⴰ ⵜ ⵢⴰⵏ ⴷ ⵍⵃⴰⵍⵜ ⵏⵏⵙ. " ⵉⵏⵏⴰ ⴰⵙ: " ⵡⴰⵏⵏ ⴷⴰⵔ ⵉⵍⵍⴰ ⴽⵓⵍⵍⵓ ⵎⴰ ⵉⵛⵜⵜⴰ ⵓⵍⴰ ⵎⴰ ⵉⵙⵙⴰ, ⵉⴳⴰ ⴰⵔⵔⴰⵡ ⵏ ⵍⴰⵥⵥ, ⵡⴰⵅⵅⴰ ⴰⵙ ⵉⴼⴽⴰ ⵕⴱⴱⵉ ⵍⵅⵉⵕ. ⵖ ⵉⵙⵉⴳⴳⵯⵔⴰ ⵏⵏⵙ ⵉⵄⵇⵇⵍ ⵓⴽⴰⵏ ⴼ ⵍⴰⵥⵥ ⵍⵍⵉ ⵖ ⵉⵍⵓⵍ. ⵓⵔ ⵜ ⵉⵙⵙⵇⵏⴰⵄ ⴽⵓⵍⵍⵓ ⵖⴰⵢⵍⵍⵉ ⵉⵜⵜⵎⵏⴰⴷ. ⵡⴰⵍⵍⵉ ⵉⵊⵊⵉⵏ ⵉⴳⴰ ⵉⵡⵙ ⵏ ⵍⵅⵉⵕ, ⵉⵍⵓⵍ ⵖ ⵍⵅⵉⵕ, ⵉⵎⵇⵇⵓⵕ ⴳⵉⵙ, ⵉⵚⵕⵕⴼ ⵖ ⵚⵚⵏⴰⵢⵄ ⵄⴷⵍⵏⵉⵏ. ⵙⵙⴰⴷⵓⵏ ⴼⵍⵍⴰⵙ ⵉⵔⴳⴰⵣⵏ ⵄⴷⵍⵏⵉⵏ, ⵉⵙⵉⴳⴳⵯⵔⴰ ⵏ ⵍⴰⵎⵕ ⵏⵏⵙ ⵉⵍⵍⴰ ⵕⴱⴱⵉ, ⴰⵔ ⴷ ⵉⴽⵯⵜⵉ ⵍⵅⵉⵕ ⵍⵍⵉ. ⴽⵓⵍⵍⵓ ⵉⵚⵕⵕⴼ, ⵉⵛⴱⵄⴰ ⵓⵍ ⵏⵏⵙ. " ⵉⵏⵏⴰ ⴰⵙ: " ⵉⵎⵎⴰ ⵢⵉⵡⴽ ⴷⴰ ⵜ ⵏⵓⴼⴰ ⵖ ⵉⵎⵉ ⵏ ⵜⴳⵎⵎⵉ, ⵉⵛⵉⴱ, ⵓⵔ ⵙⵓⵍ ⴰ ⵉⵏⴽⴽⵔ. ⴰⵔ ⴷ ⴽⴰ ⵜⵜⴰⵙⵉⵏ ⵎⴷⴷⵏ ⴰⵔ ⵜⴰⴼⵓⴽⵜ, ⵙⵙⴽⵛⵎⵏ ⵜ ⵉⴷ ⵙ ⵜⴳⵎⵎⵉ. ⴽⵢⵢⵉ ⴷⴰ ⵉⴳⴰⵏ ⴱⴰⴱⴰⵙ, ⵓⵔ ⵜⴰ ⵊⵊⵉ ⵜⵛⵉⴱⵜ ⵓⵍⴰ ⴽⴽⵉⵙⵏ ⵓⵅⵙⴰⵏ ⵏⵏⴽ, ⵙⵓⵍ ⵓⴽⴰⵏ ⵜⵚⵃⵉⵜ! ⵉⵏⵏⴰ ⴰⵙ: " ⴹⴰⵍⴱⵖ ⴰⴷ ⵍⴰⵊⴰⵍ ⴰⵔ ⵚⴱⴰⵃ, ⴼⵔⵓⵖ ⴰⴽ ⵜ. " ⵏⴽⵔⵏ ⵎⴰⵏⵉⵖ ⵍⵍⴰⵏ, ⴳⵯⵏⵏ ⴰⵔ ⵚⴱⴰⵃ. ⵢⴰⵣⵏ ⵜⴰⵡⴰⵢⵢⴰ ⵏⵏⵙ ⵙ ⴷⴰⵔ ⵉⵡⵉⵙ, ⵉⵏⵏⴰ ⴰⵙ: " ⵔⵉⵖ ⴰⵏⵏ ⴰⵛⴽⵖ, ⵏⴽⴽⵉⵏ ⴷ ⵓⵇⵇⴱⵉⵍ ⴰⴷ ⵉⵏⵙⴰⵏ ⴷⴰⵔⵉ. " ⵉⵏⴽⵔ ⵏⵜⵜⴰ ⴷ ⵓⵇⵇⴱⵉⵍ ⵏⵏⵙ, ⵉⵜⴰⴱⵄⴰ ⵜⴰⵡⴰⵢⵢⴰ ⵣⵖ ⵜ ⵜⵖⵕⴹⵉⵏ. ⵜⵏⵏⴰ ⴰⵙ ⵓⴽⴰⵏ ⵜⴰⵡⴰⵢⵢⴰ ⵖⵎⴽ ⵍⵍⵉ ⵉ ⵍⵅⵍⵇ ⵍⵍⵉ. ⵙ ⵏⵏ ⴽⵛⵎⵏ. ⵜⴰⵎⵖⴰⵔⵜ ⵏⵏⵙ, ⵜⵙⵍⵍⴰ ⵓⴽⴰⵏ ⵉ ⵡⴰⵡⴰⵍ ⵏ ⴱⴰⴱⴰⵙ ⴷ ⵓⵇⵇⴱⵉⵍ ⵏⵏⵙ, ⵜⵣⴰⵢⴷ ⵙ ⵉⵡⴰⵍⵉⵡⵏ ⵓⵔ ⵄⴷⵍⵏⵉⵏ, ⴰⵔ ⵃⵃⵕⴳⵏ ⵜⴰⵙⴰ ⵓⵍⴰ ⵡⵓⵍ, ⴰⵔ ⵜⵜⴱⴱⵉⵏ ⵉⴼⴰⴷⴷⵏ ⵏ ⵓⵔⴳⴰⵣ, ⴰⵔ ⵊⵍⵍⵓⵏ ⵍⵄⵇⵍ ⵏ ⵓⵔⴳⴰⵣ. ⵖⵎⴽ ⴰⵏⵏ ⴰⴷ ⵉⵛⵛⵉⴱⵏ ⵍⵅⵍⵇ ⵍⵍⵉ. ⴱⴰⴱⴰⵙ ⵍⵍⵉ ⵎⵉ ⵉⴼⴽⴰ ⵕⴱⴱⵉ ⵉⵍⵍⵉⵙ ⵏ ⵍⵃⵍⴰⵍ, ⵙⵓⵍ ⵓⴽⴰⵏ ⵉⵚⵃⴰ. ⵉⴳⴳⴰⵡⵔ ⵙⵙⵢⵉⴷ ⵍⵍⵉ ⵏⵜⵜⴰⵏ ⴷ ⵍⵄⵊⴱ ⴷ ⵉⵡⵙ ⵏ ⵍⵄⵊⴱ, ⴰⵔ ⵙⵙⴼⵍⵉⴷⵏ ⵉ ⵜⵎⵖⴰⵔⵜ ⵍⵍⵉ, ⴰⵢⵍⵍⵉⵖ ⵜⵏⵏⴰ ⵉ ⵍⵄⵊⴱ ⴽⵓⵍⵍⵓ ⵍⵍⵉ ⵜⵔⴰ ⴰⴷ ⵜⵜ ⵜⵉⵏⵉ. ⵏⴽⵔⵏ, ⴼⴼⵓⵖⵏ. ⵉⵎⵓⵏ ⴷⵉⵙ ⴰⵔ ⵜⵉⴳⵎⵎⵉ ⵏⵏⵙ, ⵉⵏⵏⴰ ⴰⵙ: " ⵉⵙ ⵉⵢⵉ ⵜⵙⵇⵙⴰⵜ ⵖ ⵉⵡⵉ ⵎⴰ ⵉⵙ ⵉⴳⴰⵏ ⵖⵎⴽ ⴰⵏⵏ ⵉⴳⴰ? ⵉⵙ ⵏⵏ ⵜⴳⵉⵜ ⴰⵎⵥⵥⵓⵖ ⵏⵏⴽ ⴰⵢⵍⵍⵉⵖ ⴽⵓⵍⵍⵓ ⵜⵙⵍⵍⴰⵜ ⵉⵡⴰⵍⵉⵡⵏ ⵏ ⵜⵎⵖⴰⵔⵜ ⵏⵏⵙ? " ⵅⵉⵕ ⵍⵎⵕⴰ, ⵙⵙⵕⵕ ⵍⵎⵕⴰ! 39. ⵍⵇⵇⵉⵚⵜ ⵏ ⵢⴰⵏ ⵍⵎⵊⴷⵓⴱ. ⵉⴳⴰ ⵍⵎⵊⴷⵓⴱ, ⵉⴳⴰ ⵍⵃⴰⴽⵉⵎ. ⵉⴼⴽⴰ ⴰⵙ ⵕⴱⴱⵉ ⵢⴰⵏ ⵍⴽⴰⵙ. ⴰⴷ ⵓⴽⴰⵏ ⴳⵉⵙ ⵉⵎⵉⴽⴽ ⵏ ⵡⴰⵜⴰⵢ, ⵉⴳ ⴰⵙ ⵢⴰⵜ ⵜⴰⵍⵡⵉⵣⵜ ⵏ ⴷⴷⵀⴰⴱ. ⵉⴼⴽⴰ ⴰⵙ ⵕⴱⴱⵉ ⵢⴰⵜ ⵜⵀⵉⴹⵓⵕⵜ, ⵓⵍⴰ ⵏⵜⵜⴰⵜ ⵜⵍⵍⴰ ⴳⵉⵙ ⵍⵃⴽⵎⴰ. ⴰⵔ ⵉⵜⵜⴳⴰⵡⴰⵔ ⵙⵙⵉⵢⴷ ⵍⵍⵉ ⵖ ⵢⴰⵜ ⵜⵍⵄⵕⵚⵜ ⵏ ⵓⴳⵍⵍⵉⴷ ⵖ ⴷⴷⴰⵡⴰⵙ ⵏ ⵢⴰⵜ ⵜⴰⵍⵉⵜⵛⵉⵏⵜ, ⵉⵏⵇⴰⴱⴰⵍ ⴷ ⵢⴰⵏ ⵍⵎⵏⵣⵀ ⴰⵔ ⴳⵉⵙ ⵜⵜⵉⵍⵉ ⵉⵍⵍⵉⵙ ⵏ ⵓⴳⵍⵍⵉⴷ. ⵢⴰⵏ ⵡⴰⵙⵙ ⵜⵥⵕⴰ ⵏⵏ ⵙⵙⵉⵢⴷ ⵍⵍⵉ ⵉⴼⴼⵉ ⵉⵎⵉⴽⴽ ⵏ ⵡⴰⵜⴰⵢ ⵖ ⵍⴽⴰⵙ ⵍⵍⵉ ⵖ ⵜⵍⵍⴰ ⵜⴰⵃⴽⵉⵎⵜ. ⴰⵔ ⵜ ⵉⵜⵜⵎⵏⴰⴷ ⴰⵢⵍⵍⵉⵖ ⴳⵉⵙ ⵉⵙⵙⵓⵙ ⵜⴰⵍⵡⵉⵣⵜ. ⵜⵚⵚⴰⴼⴹ ⴰⵙ ⵉⵍⵍⵉⵙ ⵏ ⵓⴳⵍⵍⵉⴷ ⵜⴰⵡⴰⵢⵢⴰ ⵏⵏⵙ, ⵜⵏⵏⴰ ⴰⵙ: " ⵡⴰ ⵍⴰⴱⵓⴷⴷ ⴰⴷ ⴷ ⵜⴰⵛⴽⵜ ⵙ ⴷⴰⵔⵉ. " ⵉⵏⵏⴰ ⴰⵙ ⵙⵙⵉⵢⴷ ⵍⵍⵉ: " ⴰ ⵡⴷⴷⵉ, ⵏⴽⴽⵉⵏ ⵓⵔ ⴳⵉⵖ ⵍⴳⵯⴷⴷⴰⵎ ⵏ ⵉⵍⵍⵉⵙ ⵏ ⵓⴳⵍⵍⵉⴷ. ⵉⴱⵔⴷⴰⵏ ⵉⵏⵓ ⴱⴱⵉⵏ, ⵔⴽⴰⵏ, ⴰⵔ ⵜⵜⴽⵎⴰⵢⵖ ⵍⴽⵉⴼ! ⴷ ⵢⴰⵏ ⵡⴰⵡⴰⵍ ⵢⴰⴹⵏⵉⵏ, ⵜⵉⴳⵎⵎⵉ ⵏ ⵓⴳⵍⵍⵉⴷ ⵜⵍⴰ ⵙⴱⵄⴰ ⵏ ⵉⴱⵡⵡⴰⴱⵏ. " ⵜⴷⴷⵓ ⵜⵡⴰⵢⵢⴰ, ⵜⵄⴰⵡⴷ ⴰⵙ ⵉ ⵍⴰⵍⵍⴰⵙ ⵍⵊⵡⴰⴱ ⵏ ⵙⵙⵉⵢⴷ ⵍⵍⵉ. ⵜⵏⵏⴰ ⴰⵙ: " ⵡⵔⵔⵉ ⵙ ⴷⴰⵔⵙ, ⵉⵏⵉ ⴰⵙ: ' ⵔⵉⵖ ⴰⴷ ⵢⵉⵏⵉ ⵡⴰⵅⵅⴰ. ' ⵏⴽⴽⵯⵏⵉ ⴰⵏⵏ ⵏⴷⴱⴱⵕ ⵎⴰⵎⵏⴽ ⴰⴷ ⵏⵙⴽⵔ ⴰⴷ ⴷ ⵉⴽⵛⵎ. " ⵜⴷⴷⵓ ⵜⵡⴰⵢⵢⴰ. ⵜⵏⵏⴰ ⴰⵙ ⵉ ⵙⵙⵉⵢⴷ ⵍⵍⵉ: " ⵔⵉⵖ ⴰⴷ ⵜⵉⵏⵉⵜ ' ⵡⴰⵅⵅⴰ ' ⴽⴰ ⴰⴷ ⴼⵍⵍⴰⴽ ⵉⵍⵍⴰⵏ. " ⵉⵏⵏⴰ ⴰⵙ: " ⵡⴰⵅⵅⴰ! " ⵜⴷⴷⵓ ⵜⵡⴰⵢⵢⴰ, ⵜⵡⴰⵊⴱ ⵉ ⵍⴰⵍⵍⴰⵙ. ⵜⴼⴽ ⴰⵙ ⵍⵃⵡⴰⵢⵊ ⵏ ⵜⵎⵖⴰⵔⵉⵏ, ⵜⵙⵙⵍⵙ ⵜⵏ ⵉ ⵙⵙⵉⵢⴷ ⵍⵍⵉ. ⵜⵏⵏⴰ ⴰⵙ: " ⵙⵎⵓⵏ ⴽⵓⵍⵛⵉ ⵍⵃⵡⴰⵢⵊ ⵏⵏⴽ, ⴰⴷ ⵜⵏ ⵏⴰⵡⵉ ⴷⵉⴷⵏⵖ. " ⴰⵔ ⴼⵜⵜⵓⵏ. ⴰⴱⵡⵡⴰⴱ ⵏⵏⴰ ⵓⴽⴰⵏ ⵍⴽⵎⵏ, ⵜⵏⵏⴰ ⴰⵙ ⵜⵡⴰⵢⵢⴰ ⵍⵍⵉ: " ⵢⴰⵜ ⵜⵎⵖⴰⵔⵜ ⴰⵢⴰⴷ, ⵜⵔⴰ ⴰⴷ ⵜⵥⵓⵕ ⵖ ⵉⵍⵍⵉⵙ ⵏ ⵓⴳⵍⵍⵉⴷ. " ⵉⵏⵏⴰ ⴰⵙ: " ⵡⴰⵅⵅⴰ, ⴽⵛⵎ! " ⴰⵢⵍⵍⵉⵖ ⴷ ⴽⵓⵍⵍⵓ ⵜⵣⵔⵉ ⴼ ⵙⴱⵄⴰ ⵏ ⵉⴱⵡⵡⴰⴱⵏ. ⵕⵓⵃⵏ ⴷⴰⵔ ⵉⵍⵍⵉⵙ ⵏ ⵓⴳⵍⵍⵉⴷ, ⵜⵏⵏⴰ ⴰⵙ: " ⵎⵕⵃⴱⴰ ⴱⵉⴽ! " ⵉⴳⴳⴰⵡⵔ ⵙ ⵡⴰⴽⴰⵍ. ⵜⵏⵏⴰ ⴰⵙ: " ⴰⴷ ⵜⵏⴰⵡⵍⵜ ⵍⵇⵇⴰⵄⵉⴷⴰ ⵍⵍⵉ ⵜⵏⴰⵡⵍⵜ ⵖ ⵜⴰⵍⵄⵕⵚⵜ: ⴰⴷ ⵜⴽⵎⵉⵜ ⵍⴽⵉⴼ ⵏⵏⴽ, ⵜⵙⴽⵔⵜ ⴰⵜⴰⵢ ⵖ ⵜⴰⵍⴱⵕⵉⵇⵇⵜ ⵏⵏⴽ! " ⵉⵏⵏⴰ ⴰⵙ: " ⵡⴰⵅⵅⴰ! " ⴰⵡⵉⵏ ⴰⵙ ⴷ ⴰⵎⴰⵏ ⵏⵡⴰⵏⵉⵏ. ⵉⵄⵎⵎⵕ ⵜⴰⵍⴱⵕⵉⵇⵇⵜ ⵏⵏⵙ, ⵉⵎⴷⵉ ⵜⵜ, ⵉⴼⴼⵉ ⵖ ⵍⴽⴰⵙ ⵏ ⵊⵊⴰⵊ. ⵜⵏⵏⴰ ⴰⵙ: " ⴼⴼⵉ ⵓⵍⴰ ⵖ ⵡⴰⵏⵏ ⵢⴰⴹⵏⵉⵏ. " ⵉⵏⵏⴰ ⴰⵙ: " ⵡⴰ ⵡⴷⴷⵉ, ⵡⴰⵏⵏ ⵓⵔ ⵉⴳⵉ ⵡⵉⵏ ⵡⴰⵜⴰⵢ! " ⵜⵏⵏⴰ ⴰⵙ: " ⵡⴰ ⵍⴰⴱⵓⴷⴷ ⴰⴷ ⵜⴼⴼⵉⵜ ⴳⵉⵙ! " ⵉⴼⴼⵉ ⵓⴽⴰⵏ ⴳⵉⵙ ⵉⵎⵉⴽⴽ. ⵉⴳⴰ ⵜⴰⵍⵡⵉⵣⵜ, ⵉⵙⵙⵓⵙⵙ ⵖ ⵓⴼⵓⵙ ⵏⵏⵙ. ⵇⵚⵚⵕⵏ, ⴰⵔ ⵍⵓⵇⵇⵜ ⵏ ⵜⴳⵯⵓⵏⵉ. ⵜⵏⵏⴰ ⴰⵙ ⵉ ⵙⵙⵉⵢⴷ ⵍⵍⵉ: " ⵡⴰ ⵍⴰⴱⵓⴷⴷ ⴰⴷ ⴷⵉⴷⵉ ⵜⴳⵯⵏⵜ. " ⵉⵏⵏⴰ ⴰⵙ: " ⵓⵀⵓ! " ⵜⵏⵏⴰ ⴰⵙ: " ⵡⴰ ⵍⴰⴱⵓⴷⴷ ⴰⴷ ⵜⵙⴽⵔⵜ ⴰⵡⴰⵍ ⴰⴷ ⵔⵉⵖ! " ⵉⴳⵯⵏ ⴷⵉⵙ ⴱⵍⴰ ⵍⵅⴰⵟⵕ ⵏⵏⵙ. ⵜⵅⵅⴰ ⴰⵙ. ⴰⵢⵍⵍⵉⵖ ⵓⵔ ⵉⵙⵍⵍⴰ, ⵜⴰⴽⵯⵔ ⴰⵙ ⵍⴽⴰⵙ ⵍⵍⵉ ⵖ ⵜⵍⵍⴰ ⵜⴰⵃⴽⵉⵎⵜ. ⵉⵏⴽⵔ ⵓⴽⴰⵏ ⵖ ⵍⴼⵊⵔ. ⴰⵔ ⵉⵙⵎⵓⵏ ⵉⵔⵓⴽⵓⵜⵏ ⵏⵏⵙ. ⵉⵅⵚⵚⴰ ⵜ ⵍⴽⴰⵙ. ⵉⵏⵏⴰ ⴰⵙ: " ⴰ ⵡⴷⴷⵉ, ⵉⵅⵚⵚⴰ ⵉⵢⵉ ⵍⴽⴰⵙ ⵉⵏⵓ! " ⵜⵏⵏⴰ ⴰⵙ: " ⵉⵕⵥⴰ ⵜⵍⵓⵃ ⵏⵏ ⵜⵡⴰⵢⵢⴰ ⵉⵣⴳⵯⵢⵢⴰⵏ ⵏⵏⵙ. " ⵉⴼⴼⵓⵖ, ⵉⵡⵔⵔⵉ ⵙ ⵜⴰⵍⵄⵕⵚⵜ ⵍⵍⵉ ⵖ ⴰ ⵉⵜⵜⴳⴰⵡⴰⵔ, ⴰⵔ ⵉⵜⵜⵉⵏⵉ: " ⴽⴰⵙ, ⴽⴰⵙ, ⵡⴰⵏⵏⴰ ⵉⵕⵥⴰⵏ ⵍⴽⴰⵙ ⵏ ⵎⴷⴷⵏ, ⵉⵄⵡⵡⵎ ⴼ ⵜⵉⵕⵥⵉ ⵏ ⵡⵉⵏⵙ. " ⵢⴰⵏ ⵡⴰⵙⵙ ⵉⵣⵔⵉ ⵓⴳⵍⵍⵉⴷ ⵖ ⵓⵖⴰⵔⴰⵙ, ⵉⴷⴷⴰ ⵙ ⵜⴳⵯⵎⵔⵜ. ⵉⵙⵍⵍⴰ ⵉ ⵙⵙⵉⵢⴷ ⵍⵍⵉ, ⵉⵚⵚⴰⴼⴹ ⵉⵎⵅⵣⵏⵉⵢⵏ ⵏⵏⵙ. ⵉⵏⵏⴰ ⴰⵙ: " ⵙⵙⵏⴽⵔ ⴰⵜ ⵍⴱⵓⵀⴰⵍⵉ ⴰⵏⵏ ⵣⵖ ⵉⵏⵏ, ⴰⵔ ⵉⵢⵉ ⵉⵙⵙⵏⵖⴰ ⵉⵅⴼ ⵉⵏⵓ ⴷⵉⵎⴰ. ⵃⵜⵜⴰ ⵖ ⵢⵉⴹ ⵓⵔ ⴰ ⴰⵖ ⵉⵜⵜⵅⵅⴰ ⴰⴷ ⵏⴳⵯⵏ! " ⵙⵙⵏⴽⵔⵏ ⵜ. ⵉⴳⴳⴰⵍ ⵙⵙⵉⵢⴷ ⵍⵍⵉ: " ⵔⵉⵖ ⴰⴷ ⵉⵅⵡⵓ ⵍⴱⵍⴷ, ⴰⵔ ⴷ ⴰⵙ ⵉⴼⴽ ⵕⴱⴱⵉ ⵎⴰ ⵙ ⴰ ⵉⵜⵜⵅⵍⵍⴰⵚ ⵣⵖ ⵉⵍⵍⵉⵙ ⵏ ⵓⴳⵍⵍⵉⴷ ⵍⵍⵉ, ⵏⵜⵜⴰⵜ ⵓⵍⴰ ⴱⴰⴱⴰⵙ! " ⵉⴷⴷⵓ ⵙ ⵜⴰⵎⴰ ⵏ ⵍⴱⵃⵕ, ⵉⵍⵓⵃ ⵜⴰⵀⵉⴹⵓⵕⵜ ⵏⵏⵙ ⴼ ⵉⴳⴳⵉ ⵏ ⵡⴰⵎⴰⵏ, ⵉⵙⵙⴰⴷⵓ ⴼⵍⵍⴰⵙ. ⵢⴰⵡⵉ ⵜ ⵕⴱⴱⵉ, ⴰⵢⵍⵍⵉⵖ ⵜ ⵉⵏⵏ ⵉⵍⵓⵃ ⵙ ⵢⴰⵜ ⵜⴳⵣⵉⵔⵜ. ⵢⴰⴼ ⵏⵏ ⴳⵉⵙ ⵢⴰⵜ ⵜⴰⵣⴰⵔⵜ, ⵜⵙⴽⵔ ⴽⵔⴰ ⵏ ⵉⴽⵯⵣⴰⵔⵏ ⴼⵓⵍⴽⵉⵏⵉⵏ ⴱⵣⵣⴰⴼ ⴱⵍⴰ ⵍⵓⵇⵜ! ⵢⴰⵖ ⵜ ⵍⴰⵥⵥ. ⵉⴽⴽⵉⵙ ⵢⴰⵏ, ⵉⵛⵛⴰ ⵜ. ⵉⴼⴼⵓⵖ ⴰⵙ ⵢⴰⵏ ⵢⵉⵙⴽ ⵖ ⵉⵅⴼ ⵏⵏⵙ. ⴰⵔ ⵉⵜⵜⵄⵊⵊⴰⴱ. ⵉⵏⵏⴰ ⴰⵙ: " ⴰⵢⵡⴰ, ⵙⵉⴷⵉ ⵕⴱⴱⵉ, ⵙⵓⵍ ⵓⴽⴰⵏ ⵏⵣⵓⵢⴷ ⵖ ⵜⵎⵎⴰⵔⴰ! " ⴰⵔ ⵉⵜⵜⵎⵏⴰⴷ, ⴰⵢⵍⵍⵉⵖ ⵉⵕⵎⵉ. ⵉⵏⵏⴰ ⴷ ⵉⵅⴼ ⵏⵏⵙ: " ⴰⵢⵡⴰ, ⵖⵉⴽⴽ ⴰ ⵉⵏⵏⵕⴰ ⵉⵢⵉ ⵍⴰⵥⵥ, ⵔⵉⵖ ⴰⴷ ⵏⵛⵛ ⵓⴽⴰⵏ ⵉⴽⵯⵣⴰⵔⵏ. " ⵉⵣⴰⵢⴷ ⵓⴽⴰⵏ ⵢⴰⴹⵏⵉⵏ, ⵉⴼⴼⵓⵖ ⴷ ⵢⵉⵙⴽ ⵢⴰⴹⵏⵉⵏ. ⵉⵣⴰⵢⴷ ⵡⵉⵙⵙ ⴽⵕⴰⴹ, ⵉⴽⴽⵉⵙ ⴰⵙ ⵢⴰⵏ ⵢⵉⵙⴽ. ⵉⵣⴰⵢⴷ ⵡⵉⵙⵙ ⴽⴽⵓⵥ, ⵉⴽⴽⵉⵙ ⵡⴰⵏⵏ ⵢⴰⴹⵏⵉⵏ. ⵉⵙⵙⵍⴼ ⵉ ⵉⵅⴼ ⵏⵏⵙ, ⵓⵔ ⵙⵓⵍ ⴳⵉⵙ ⴰⵎⵢⴰ. ⵉⵏⵏⴰ ⴰⵙ: " ⴰⵍⵃⴰⵎⴷⵓ ⵍⵉⵍⵍⴰⵀ, ⴰ ⵙⵉⴷⵉ ⵕⴱⴱⵉ! ⵡⵡⴰ ⴰⴷ ⵉⴳⴰⵏ ⴰⵙⴰⴼⴰⵔ ⵏ ⵉⵍⵍⵉⵙ ⵏ ⵓⴳⵍⵍⵉⴷ ⴷ ⴱⴰⴱⴰⵙ! " ⵉⴽⴽⵉⵙ ⵖ ⵓⵏⵛⴽ ⵍⵍⵉ ⵎⵉ ⵉⵥⴹⴰⵕ ⵏ ⵉⴽⵯⵣⴰⵔⵏ, ⵉⵍⵓⵃ ⵜⴰⵃⵉⴹⵓⵕⵜ ⵏⵏⵙ ⵖ ⵍⴱⵃⵕ, ⵉⵡⵔⵔⵉ ⴷ ⵙ ⵍⵎⴷⵉⵏⵜ ⵍⵍⵉ ⵖ ⵉⵍⵍⴰ ⵓⴳⵍⵍⵉⴷ. ⵉⴽⵛⵎ, ⵉⵎⵏⴰⴳⴳⵯⵓⵔ ⵢⴰⵏ ⵓⵎⵅⵣⵏⵉⵢⵏ ⵏ ⵓⴳⵍⵍⵉⴷ. ⵉⵏⵏⴰ ⴰⵙ: " ⵓⵔ ⴷ ⵍⵎⵓⵙⵎ ⵏ ⵉⴽⵯⵣⴰⵔⵏ ⵖ ⵍⵎⴷⵉⵏⵜ ⴰⵢⴰⴷ? " ⵉⵏⵏⴰ ⴰⵙ: " ⵓⵔ ⴷ ⵍⵓⵇⵜ ⵏⵏⵙⵏ ⴰⵢⴰⴷ! " ⵉⵏⵏⴰ ⴰⵙ: " ⵉⵖ ⵜⵉⵡⵉⵜ ⵉ ⵓⴳⵍⵍⵉⴷ ⵙⵉⵏ ⵉⴽⵯⵣⴰⵔⵏ, ⵉⵔⴰ ⴰⴷ ⵉⴼⵕⵃ? " ⵉⵏⵏⴰ ⴰⵙ: " ⴱⵣⵣⴰⴼ! " ⵉⴼⴽ ⴰⵙ ⵙⵉⵏ. ⵢⴰⵡⵉ ⵜⵏ ⴷ, ⵉⴼⴽ ⵜⵏ ⵉ ⵓⴳⵍⵍⵉⴷ. ⵢⴰⵣⵏ ⵢⴰⵏ ⵉ ⵉⵍⵍⵉⵙ, ⵉⵛⵛ ⵢⴰⵏ. ⴽⵔⴰ ⵉⴳⴰ ⵜ ⵢⴰⵏ ⵉⴼⴼⵓⵖ ⴰⵙ ⴷ ⵢⴰⵏ ⵢⵉⵙⴽ ⵣⵓⵏⴷ ⵡⵉⵏ ⵡⵓⴷⴰⴷⵏ. ⴰⴳⵍⵍⵉⴷ ⵉⵃⵛⵛⵎ, ⵉⴳⴳⴰⵡⵔ ⵏⵏ ⵖ ⵜⴳⵎⵎⵉ ⵏⵏⵙ. ⵢⴰⵣⵏ ⵜⴰⵡⴰⵢⵢⴰ ⵉ ⵍⵓⵣⵉⵔ, ⵉⵏⵏⴰ ⴰⵙ: " ⵃⴽⵎ ⵖ ⵍⵎⵓⴹⵄ ⵉⵏⵓ, ⵀⴰⵜⵉ ⵏⴽⴽⵉ ⵢⴰⵖ ⵉⵢⵉ ⴽⵔⴰ. " ⴰⵔ ⵉⵜⵜⵃⴽⴰⵎ ⵍⵓⵣⵉⵔ ⴽⵕⴰⴹ ⵡⵓⵙⵙⴰⵏ. ⵢⴰⵣⵏ ⴰⵙ ⵢⴰⵜ ⵜⴱⵔⴰⵜ ⵉ ⵓⴳⵍⵍⵉⴷ, ⵉⵏⵏⴰ ⴰⵙ: " ⵏⵔⴰ ⴰⴽⴽⵯ ⴰⴷ ⵏⵥⵕ ⵎⴰⵎⵏⴽ ⴰⴷ ⵜⴳⵉⵜ. " ⵉⵏⵏⴰ ⴰⵙ ⵓⴳⵍⵍⵉⴷ: " ⴽⵛⵎ ⴷ! " ⵉⴷⴷⵓ ⵍⵓⵣⵉⵔ, ⵢⴰⴼ ⵏⵏ ⵍⵄⵊⴱ ⵍⵍⵉ. ⵉⵡⵔⵔⵉ ⴷ, ⵉⵙⵙⵓⴼⵖ ⴰⴱⵔⵔⴰⵃ ⵖ ⵍⵎⴷⵉⵏⵜ, ⴰⵔ ⵉⵜⵜⵉⵏⵉ: " ⴰⴳⵍⵍⵉⴷ, ⵢⴰⵖ ⵜ ⴽⵔⴰ, ⵏⵜⵜⴰⵏ ⴷ ⵉⵍⵍⵉⵙ. ⵡⴰⵏⵏⴰ ⵜⵏ ⵉⴷⴰⵡⴰⵏ, ⵉⴼⴽⴰ ⴰⵙ ⵕⴱⴱⵉ ⴽⵓⵍⵍⵓ ⵎⴰ ⵉⵔⴰ! ⵡⴰⵏⵏⴰ ⵉⴽⵛⵎⵏ ⵙ ⴷⴰⵔ ⵓⴳⵍⵍⵉⴷ, ⵓⵔ ⵉⴷⴰⵡⴰ ⵖⴰⵢⵍⵍⵉ ⵜ ⵢⴰⵖⵏ, ⵉⵔⴰ ⴰⴷ ⵉⴱⴱⵉ ⵢⵉⵅⴼ ⵏⵏⵙ. " ⴽⵓⵍⵍⵓ ⵍⵅⵍⴰⵢⵇ ⵓⵔ ⵥⴹⴰⵕⵏ ⴰⴷ ⴽⵛⵎⵏ. ⵉⵏⴽⵔ ⵙⵙⵉⵢⴷ ⵍⵍⵉ, ⴱⴰⴱ ⵏ ⵉⴽⵯⵣⴰⵔⵏ. ⵉⵏⵏⴰ ⴰⵙ: " ⵏⴽⴽⵉⵏ ⴰ ⵉⵔⴰⵏ ⴰⴷ ⵉⴷⴰⵡⴰ ⴰⴳⵍⵍⵉⴷ ⴷ ⵉⵍⵍⵉⵙ! " ⵙⵙⴽⵛⵎⵏ ⵜ ⵉⴷ ⵙ ⴷⴰⵔ ⵓⴳⵍⵍⵉⴷ. ⵉⵏⵏⴰ ⴰⵙ: " ⵜⵥⴹⴰⵕⵜ ⴰⴷ ⵜⴽⴽⵉⵙⵜ ⵍⵄⵊⴱ ⴰⴷ, ⵉⴼⴽⴰ ⵕⴱⴱⵉ? " ⵉⵏⵏⴰ ⴰⵙ: " ⵥⴹⴰⵕⵖ! " ⵉⴼⴽⴰ ⴰⵙ ⵢⴰⵏ ⵓⴽⵯⵣⴰⵔ, ⵉⴼⴼⵓⵖ ⵢⵉⵙⴽ ⵢⴰⴹⵏⵉⵏ. ⵉⵏⵏⴰ ⴰⵙ: " ⵎⴰ ⵉⴳⴰ ⵖⴰⵢⴰⴷ? " ⵉⴼⴽ ⴰⵙ ⵡⵉⵙⵙ ⵙⵉⵏ, ⵉⴽⴽⵉⵙ ⵢⴰⵏ ⵢⵉⵙⴽ. ⵉⴼⴽ ⴰⵙ ⵡⵉⵙⵙ ⴽⵕⴰⴹ ⵉⴽⴽⵉⵙ ⴽⵓⵍⵍⵓ. ⵉⵏⵏⴰ ⴰⵙ: " ⴰⴷ ⵜⴼⵜⵓⵜ ⵙ ⴷⴰⵔ ⵉⵍⵍⵉ, ⵓⵍⴰ ⵏⵜⵜⴰⵜ ⵖⵎⴽⴰⵏⵏ ⴰⴷ ⵜⴳⴰ. " ⵉⵏⵏⴰ ⴰⵙ: " ⵡⴰⵍⴰⴽⵉⵏ ⵖⵉⵔ ⵏⴽⴽⵉ ⴷⵉⵙ, ⴰⴷ ⵓⵔ ⵉⵃⴰⴹⵕ ⵃⵜⵜⴰ ⵢⴰⵏ. " ⵉⵖⵔ ⵓⴳⵍⵍⵉⴷ ⵉ ⵜⵡⴰⵢⵢⴰ, ⵉⵏⵏⴰ ⴰⵙ: " ⴰⵡⵉ ⵙⵙⵉⵢⴷ ⴰⴷ ⵙ ⴷⴰⵔ ⵎⴰⵍⵉⴽⴰ. ⵉⴽⵛⵎ ⴷⴰⵔⵙ, ⵜⵇⵇⵏ ⴷ ⵜⵉⴼⵍⵓⵜ! " ⵜⴰⵡⵉ ⵜ ⵜⵡⴰⵢⵢⴰ, ⵜⵇⵇⵏ ⵜ ⵉⵏⵏ ⴷⴰⵔ ⵍⴰⵍⵍⴰⵙ. ⵜⵏⵏⴰ ⴰⵙ: " ⵄⵍⴰ ⵙⵍⴰⵎⵜ ⵏⵏⴽ, ⴰ ⵙⵉⴷⵉ, ⵉⵙ ⵜⵥⴹⴰⵕⵜ ⴰⴷ ⵉⵢⵉ ⵜⴷⴰⵡⴰⵜ? " ⵉⵏⵏⴰ ⴰⵙ: " ⵉⵖ ⵉⵍⵍⴰ ⵍⴽⴰⵙ ⵉⵏⵓ! " ⵜⵏⵏⴰ ⴰⵙ: " ⵢⵓⵊⴰⴷ! " ⵉⵏⵏⴰ ⴰⵙ: " ⴰⵡⵉ ⵜ ⵉⴷ! " ⵢⴰⵎⵥ ⵍⴽⴰⵙ ⵏⵏⵙ, ⵉⵃⴹⵓ ⵜ. ⵉⴼⴽ ⴰⵙ ⵢⴰⵏ ⵓⴽⵯⵣⴰⵔ, ⵉⴼⴼⵓⵖ ⵡⵉⵙⵙ ⵙⵉⵏ ⵡⴰⵙⴽⵉⵡⵏ. ⵜⵏⵏⴰ ⴰⵙ: " ⵀⴰⵀⴰ, ⵎⴰ ⵉⴳⴰ ⵖⴰⵢⴰⴷ? " ⵉⴼⴽⴰ ⴰⵙ ⵡⵉⵙⵙ ⵙⵉⵏ. ⵉⴽⴽⵉⵙ ⵢⴰⵏ ⵢⵉⵙⴽ, ⵉⴼⴽ ⴰⵙ ⵡⵉⵙⵙ ⴽⵕⴰⴹ, ⵉⴽⴽⵉⵙ ⴽⵓⵍⵍⵓ. ⵜⵏⵏⴰ ⴰⵙ: " ⴰ ⵙⵉⴷⵉ, ⵉⵙ ⵜⵔⵉⵜ ⴰⴷ ⵉⵢⵉ ⵜⵉⵍⵉⵜ? " ⵉⵏⵏⴰ ⴰⵙ: " ⵓⵀⵓ! " ⵜⵏⵏⴰ ⴰⵙ: " ⵉⵙ ⵜⵔⵉⵜ ⴰⴷ ⵏⵄⴰⵡⴷ ⵖⵎⴽⵍⵍⵉ ⵏⵙⴽⵔ ⵜⴰⵡⴰⵍⴰ ⵍⵍⵉ? " ⵉⵏⵏⴰ ⴰⵙ: " ⵓⵀⵓ! " ⵉⵙⵎⵓⵏ ⵢⵉⵅⴼ ⵏⵏⵙ, ⵉⴼⴼⵓⵖ. ⵉⴼⵜⵓ ⵙ ⴷⴰⵔ ⵓⴳⵍⵍⵉⴷ. ⵉⵏⵏⴰ ⴰⵙ: " ⵉⵙ ⵜⵊⵊⵉ ⵎⴰⵍⵉⴽⴰ? " ⵉⵏⵏⴰ ⴰⵙ: " ⵢⵢⴰⵀ! " ⵉⵏⵏⴰ ⴰⵙ: " ⵎⴰⴷ ⵜⵔⵉⵜ ⵉⴼⴽⴰ ⴰⴽ ⵜ ⵕⴱⴱⵉ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⵃⵜⴰⵊⵊⴰⵖ ⵡⴰⵍⵓ ⵖⵉⵔ ⵍⵎⴰⵃⴰⵍⵍ ⵍⵍⵉ ⵖ ⴰ ⵜⵜⴳⴰⵡⴰⵔⵖ ⵖ ⵜⴰⵍⵄⵕⵚⵜ ⵏⵏⴽ. " ⵉⵏⵏⴰ ⴰⵙ: " ⵣⴰⵢⴷ, ⴼⴽⵉⵖ ⴰⴽ ⵜⴰⵍⵄⵕⵚⵜ ⴰⵏⵏ ⴽⵓⵍⵍⵓ ⵜⵜ! " ⵉⴼⴼⵓⵖ. 40. ⴰⵢⵜ ⵙⵎⵓⴳⵏ ⵍⵍⵉⵖ ⴽⵯⵔⵣⵏ ⵜⵉⵙⵏⵜ. ⵎⵏⴰⵇⵇⴰⵕⵏ ⴰⵢⵜ ⵙⵎⵓⴳⵏ ⵢⴰⵏ ⵡⴰⵙⵙ. ⴰⵔ ⵜⵜⵎⵛⵉⵡⵉⵕⵏ ⴳⵔⴰⵜⵙⵏ. ⵏⵏⴰⵏ: " ⵉⵙⵙⵕⵎⵉ ⴰⵏⵖ ⴰⵔ ⴱⴷⴷⴰ ⵏⵙⵙⴰⵖ ⵜⵉⵙⵏⵜ. " ⵏⵏⴰⵏ: " ⵉⵖ ⵉⵍⵍⴰ ⵓⵏⵥⴰⵕ ⴰⴷ ⵏⴽⵯⵔⵣ ⵜⵉⵙⵏⵜ. " ⵍⵍⵉⵖ ⵉⵍⵍⴰ ⵓⵏⵥⴰⵕ, ⵉⵙⵓ ⵡⴰⴽⴰⵍ, ⵎⵏⵉⵇⵇⵉⵕⵏ ⴷⴰⵖ, ⵏⵏⴰⵏ: " ⴰⵡⵉ ⴰⵜ ⴰⵖ ⵜⵉⵢⵢⵓⴳⵉⵡⵉⵏ ⵏⵖ, ⴰⴷ ⵏⴽⵯⵔⵣ ⵜⵉⵙⵏⵜ. " ⴷⴷⵓⵏ ⴰⵔ ⵢⴰⵏ ⵍⵎⴰⴽⴰⵏ, ⴰⵡⵉⵏ ⴷⵉⴷⵙⵏ ⵜⵉⵙⵏⵜ. ⵉⴳⵔ ⴰⵙⵏ ⵜⵜ ⵄⵍⵉ ⵓ ⵍⵎⵇⵢⵢⵙ, ⵍⵎⵇⴷⴷⵎ ⵏⵏⵙⵏ. ⵍⵍⵉⵖ ⴽⵯⵔⵣⵏ ⵎⴷⴷⵏ, ⵏⵏⴼⵙⵉⵏ. ⵍⵍⵉⵖ ⵉⵣⵔⵉ ⵉⵎⴰⵍⴰⵙ, ⵉⵙⵎⵓⵏ ⵜⵏ ⵉⴷ ⴷⴰⵖ ⵄⵍⵉ ⵓ ⵍⵎⵇⵢⵢⵙ, ⵉⵏⵏⴰ ⴰⵙⵏ: " ⵕⵡⴰⵃ ⴰⵜ ⴰⵖ ⴰⴷ ⵏⴳⴳⵓⵢⵙ ⵜⵉⵙⵏⵜ ⵉⵙ ⴰ ⵜⵜⵎⵖⴰⵢ. " ⵍⵍⵉⵖ ⵏⵏ ⵍⴽⵎⵏ ⴷⴰⵔ ⵜⵢⵔⵣⴰ, ⴰⵔ ⵜⵜ ⵉⵜⵜⴳⵓⵢⵢⵓⵙ. ⴰⵔ ⵉⵜⵜⴰⵙⵉ ⴽⵔⴰ ⵏ ⵜⴳⴳⵯⵓⵏⴰ. ⵉⵇⵇⵙ ⴰⵙ ⵉⵖⵔⴹⵎ ⵖ ⵓⴼⵓⵙ. ⵉⵏⵏⴰ ⴰⵙⵏ: " ⵀⴰⵜⵉ, ⵜⵉⵙⵏⵜ ⴰⵔ ⵜⵜⵎⵖⴰⵢ, ⵎⵉⵛⵛ ⵜⵃⵕⵕⴰ ⴱⴰⵀⵔⴰ. ⵕⵡⴰⵃ ⴰⵜ ⴰⵖ, ⴰⴷ ⵏⵏ ⵏⴰⴹⵓ ⴰⵔⴽⵉⵖ ⴷ ⴱⴰⵀⵔⴰ ⵜⵎⵎⵖⵉ. " ⴷⴷⵓⵏ ⴰⴷ ⵇⵇⵍⵏ ⴰⵢⵍⵍⵉⵖ ⵕⵎⵉⵏ. ⴰⴹⵓⵏ ⵏⵏ ⵉⵙⵙ ⵎⵏⵏⴰⵡⵜ ⵜⵡⴰⵍ. ⵜⴰⴳⵯⵉ ⵜⵉⵙⵏⵜ ⵍⵍⵉ ⴰⴷ ⴰⵙⵏ ⵜⵎⵎⵖⵉ. ⵏⵏⴰⵏ: " ⴰⵎⵓⴷ ⴰⴷ ⵉⵔⴽⴰⵏ, ⵜⵉⵙⵏⵜ ⵓⵔ ⵔⴰⴷ ⵜⵎⵎⵖⵉ!. " 41. ⵍⵇⵇⵉⵚⵜ ⵏ ⵢⴰⵏ ⵓⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵄⵎⵎⵉ ⵎⴰⵔⵚ. ⵍⵍⵉⵖ ⵉⵙⵔⵓⵜ ⵓⵔ ⴰⵏⵏ ⵜⵓⵎⵥⵉⵏ ⵏⵏⵙ, ⵉⵥⵍⵉ ⴽⵔⴰ ⵏ ⵜⵓⵎⵥⵉⵏ ⵖ ⵢⴰⵏ ⵓⵃⴰⵏⵓ ⵏⵏⵙ. ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴳⴰⵏⵜ ⵜⵓⵎⵥⵉⵏ ⴰⴷ ⵍⵍⵉ ⵜⵥⵍⵉⵜ? " ⵉⵏⵏⴰ ⴰⵙ: " ⴳⴰⵏⵜ ⵜⵓⵎⵥⵉⵏ ⴰⴷ ⵜⵉⵏ ⵄⵎⵎⵉ ⵎⴰⵔⵚ. " ⵜⵏⵏⴰ ⴰⵙ: " ⵎⴰ ⵉⴳⴰ ⵄⵎⵎⵉ ⵎⴰⵔⵚ? " ⵉⵏⵏⴰ ⴰⵙ: " ⵢⴰⵏ ⵓⵔⴳⴰⵣ ⴱⴰⵀⵔⴰ ⵖⵣⵣⵉⴼⵏ. " ⵢⴰⵏ ⵡⴰⵙⵙ, ⵉⴼⴼⵓⵖ ⵓⵔⴳⴰⵣ ⵍⵍⵉ, ⵓⵔ ⵉⵃⴰⴹⵕ, ⵢⴰⵛⴽ ⴷ ⵢⴰⵏ ⵓⵔⴳⴰⵣ ⵖⵣⵣⵉⴼⵏ ⵙ ⴷⴰⵔ ⵜⴳⵎⵎⵉ ⵏⵏⵙ. ⵍⵍⵉⵖ ⵜ ⵜⵥⵕⴰ ⵜⵎⵖⴰⵔⵜ ⵍⵍⵉ, ⴰⵔ ⴰⵙ ⵜⴰⵇⵇⵔⴰ. ⵉⵏⵏⴰ ⴰⵙ: " ⵏⵄⴰⵎ, ⵎⴰⴷ ⵜⵔⵉⵜ? " ⵜⵏⵏⴰ ⴰⵙ: " ⵉⵙ ⴷ ⴽⵢⵢⵉ ⴰ ⵉⴳⴰⵏ ⵄⵎⵎⵉ ⵎⴰⵔⵚ? " ⵉⵏⵏⴰ ⴰⵙ: " ⵎⴰⴷ ⵜⵔⵉⵜ, ⵎⴰ ⵉⴳⴰ? " ⵜⵏⵏⴰ ⴰⵙ: " ⵍⵍⴰⵏⵜ ⴽⵔⴰ ⵏ ⵜⵓⵎⵥⵉⵏ ⵏⵏⴽ ⵖ ⴷⴰⵔ ⵏⵏⵖ, ⴰⴷ ⵜⵏⵜ ⵜⴰⵡⵉⵜ! " ⵉⵏⵏⴰ ⴰⵙ: " ⵓⵔ ⴷⴰⵔⵉ ⵛⵉⵍ ⵎⴰ ⵙ ⵜⵏⵜ ⵜⵜⴰⵙⵉⵖ. " ⵜⵏⵏⴰ ⴰⵏ: " ⵀⴰ ⴷⴰⵔ ⵏⵏⵖ ⵜⴰⵙⵔⴷⵓⵏⵜ ⴷ ⵍⵃⵎⵍ ⵎⴰ ⵙ ⵜⵏⵜ ⵜⵜⴰⵙⵉⵜ. " ⵉⵏⵏⴰ ⴰⵙ: " ⵡⴰⵅⵅⴰ! " ⵜⴼⴽⴰ ⴰⵙ ⵜⴰⵙⵔⴷⵓⵏⵜ. ⵉⵄⵎⵎⵕ ⴰⵙ ⵙ ⵜⵓⵎⵥⵉⵏ ⵍⵍⵉ, ⵉⴷⴷⵓ. ⵍⵍⵉⵖ ⴷ ⵢⵓⴹⴰ ⵓⵔⴳⴰⵣ, ⵉⴽⵛⵎ ⵏⵏ ⵙ ⵜⴳⵎⵎⵉ, ⵓⵔ ⵢⴰⵏⵏⵉ ⵜⴰⵙⵔⴷⵓⵏⵜ. ⵉⵏⵏⴰ ⵉ ⵜⵎⵖⴰⵔⵜ: " ⵎⴰⵏⵉ ⵜⴽⴽⴰ ⵜⵙⵔⴷⵓⵏⵜ? " ⵜⵏⵏⴰ ⴰⵙ: " ⵉⴳⴰ ⴰⵙ ⵄⵎⵎⵉ ⵎⴰⵔⵚ ⵜⵓⵎⵥⵉⵏ ⵏⵏⵙ, ⵢⴰⵡⵉ ⵜⵏⵜ ⴰⴷ ⵜⵏⵜ ⵉⵙⵔⵙ ⵖ ⵜⴳⵎⵎⵉ ⵏⵏⵙ. " ⵉⵏⵏⴰ ⵓⵔⴳⴰⵣ: " ⵍⴰ ⵃⴰⵡⵍⴰ ⵡⴰ ⵍⴰ ⵇⵓⵡⵡⴰⵜⴰ ⵉⵍⵍⴰ ⴱⵉⵍⵍⴰⵀ! " ⴰⵔ ⵉⴽⴽⴰⵜ ⵕⵕⵛⵛ. ⵉⵏⵏⴰ ⵉ ⵜⵎⵖⴰⵔⵜ: " ⵉⵙ ⴷ ⵅⵜⴰ ⴰⴷ ⵉⵢⵉ ⵜⵙⴽⵔⵜ! " ⵉⵏⵏⴰ ⴰⵙ: " ⵖⵉⵍⴰⴷ, ⴷⴷⵉⵖ ⴰⴷ ⴼⴼⵓⵖ! ⵉⵖ ⵓⴼⵉⵖ ⵎⴰⴷ ⵜⵜⵏⵄⴰⵍⵖ ⵍⴰⴱⴰⵙ ⴷⴰⵔⵎ. ⵉⵖ ⵜ ⵓⵔ ⵓⴼⵉⵖ, ⵔⴰⴷ ⴽⵎ ⴹⵉⵖ. " ⵉⴷⴷⵓ ⵍⵍⵉ ⵙ ⵢⴰⵏ ⵍⵎⵓⴹⵄ ⵎⵇⵇⵓⵕⵏ. ⴼⴼⵓⵖⵏ ⴰⴽⴽⵯ ⵉⵔⴳⴰⵣⵏ ⵏ ⵍⵎⵓⴹⵄ ⵙ ⵙⵙⵓⵇⵇ, ⴰⴳⵓⵔⵏ ⵜ ⴳⵉⵙ ⵖⵉⵔ ⵜⵎⵖⴰⵔⵉⵏ. ⵉⴷⴷⵓ ⵙ ⵓⵄⵎⵎⴰⵕ, ⵉⴼⴼⵓⵖ ⴷ ⴳⵉⵙ, ⴰⵔ ⵢⴰⵇⵇⵕⴰ ⵉ ⴰⵢⵜ ⵍⵎⵓⴹⵄ. ⴰⵛⴽⵉⵏⵜ ⴷ ⵜⵎⵖⴰⵔⵉⵏ, ⵏⵏⴰⵏⵜ ⴰⵙ: " ⵎⴰⴷ ⵜⴳⵉⵜ, ⵎⴰⴷ ⵜⵔⵉⵜ? " ⵉⵏⵏⴰ ⴰⵙⵏⵜ: " ⴽⴽⵉⵖ ⴷ ⵍⵉⵅⵔⵜ. " ⵏⵏⴰⵏⵜ ⴰⵙ: " ⵎⴰⴷ ⵙⴽⴰⵔⵏ ⴰⵢⵜ ⵍⵉⵅⵔⵜ? " ⵉⵏⵏⴰ ⴰⵙⵏⵜ: " ⵉⵍⵍⴰ ⴷⴰⵔⵙⵏ ⵢⴰⵏ ⵍⴼⵕⵃ ⵉⴳⴳⵓⵜⵏ, ⴱⵍⵍⵖⵏ ⴰⵡⵏ ⴽⵓⵍⵍⵓ ⵙⵙⵍⴰⵎ. " ⴽⵔⴰ ⵉⴳⴰ ⵜ ⵢⴰⵜ ⵖ ⵜⵎⵖⴰⵔⵉⵏ ⵍⵍⵉ ⴰⵔ ⵜ ⵜⵜⵙⴰⵇⵙⴰ: " ⵎⴰ ⵉⵙⴽⴰⵔ ⵄⵎⵎⵉ, ⵏⵖⴷ ⵅⴰⵍⵜⵉ ⵏⵖⴷ ⵓⵍⵜⵎⴰ. " ⵉⵏⵏⴰ ⴰⵙⵏⵜ: " ⵉⵏⵏⴰ ⴰⵡⵏⵜ ⵍⵄⴰⵕ ⵏⵏⵓⵏⵜ: ' ⵍⴰⴱⵓⴷⴷ ⴰⴷ ⴰⵖ ⵜⵚⵚⵉⴼⴹⵎⵜ ⴽⵔⴰ ⵏ ⵉⵇⵇⵛⵓⵛⵏ, ⴰⵔ ⴽⵉⵖ ⵏⵣⵣⵔⵉ ⵍⴼⵕⵃ ⵍⵍⵉ ⴷⴰⵔ ⵏⵏⵖ ⵉⵍⵍⴰⵏ, ⵏⵔⴰⵔ ⴰⵡⵏⵜ ⵜⵏ '. " ⴰⵔ ⵜⵜⵖⵉⵔⵏⵜ ⵜⵎⵖⴰⵔⵉⵏ ⵍⵍⵉ ⵙ ⵜⴳⵯⵎⵎⴰ ⵏⵏⵙⵏⵜ. ⴽⵔⴰ ⵉⴳⴰ ⵜ ⵢⴰⵜ ⵜⴰⵡⵉ ⴰⵙ ⵉⵇⵇⵛⵓⵛⵏ ⵍⵍⵉ ⵜⵟⵟⴰⴼ. ⵉⵙⵎⵓⵏ ⵓⵔⴳⴰⵣ ⴰⵏⵏ ⵉⵇⵇⵛⵓⵛⵏ ⴰⵏⵏ, ⵢⴰⵡⵉ ⵜⵏ, ⵉⴽⵛⵎ ⵙ ⵓⵄⵎⵎⴰⵕ. ⵉⴼⴼⵓⵖ, ⵉⴷⴷⵓ ⵙ ⵜⴳⵎⵎⵉ ⵏⵏⵙ, ⵉⴽⵛⵎ ⵏⵏ ⵙ ⵜⴳⵎⵎⵉ, ⵉⵏⵏⴰ ⵉ ⵜⵎⵖⴰⵔⵜ ⵏⵏⵙ: " ⵍⴰⴱⴰⵙ ⴷⴰⵔⵎ, ⵀⴰⵜⵉ ⵓⴼⵉⵖ ⵎⴰⴷ ⴽⵎ ⵉⴹⴰⵕⵄⴰⵏ ⵖ ⵓⵏⵓⴼⵍ! " 42. ⵜⴰⴱⵍⵉⵏⴽⴰ ⴷ ⵓⵔⴳⴰⵣ. ⴽⵔⴰ ⵏ ⵎⴷⴷⵏ ⵥⵥⴰⵏ ⵖ ⵢⴰⵜ ⵜⴱⵍⵉⵏⴽⴰ, ⵜⵔⵓⵔ ⵜⴱⵍⵉⵏⴽⴰ, ⴰⵔ ⵜⵜⵖⵉⵔ. ⵜⵎⵏⵉⵇⵇⵉⵔ ⴷ ⵢⴰⵏ ⵓⵔⴳⴰⵣ, ⵜⵏⵏⴰ ⴰⵙ: " ⵍⵃⵓⵕⵎⴰ ⵏⵏⴽ, ⴰⴷ ⵉⵢⵉ ⵜⵊⵊⵏⵊⵎⵜ ⵖ ⵡⵉⵍⵍⵉ ⴳⵉⴳⵉ ⵥⵥⴰⵏⵉⵏ! " ⵉⵏⵏⴰ ⴰⵙ: " ⵎⴰ ⵔⴰⴷ ⴰⵎ ⵙⴽⵔⵖ? " ⵜⵏⵏⴰ ⴰⵙ: " ⵕⵥⵎ ⵉⵎⵉ ⵏⵏⴽ ⴰⴷ ⴽⵛⵎⵖ ⵙ ⵓⵃⵍⵉⴳ ⵏⵏⴽ ⴰⵔ ⴽⵉⵖ ⴷⴷⴰⵏ. " ⵉⵕⵥⵎ ⵉⵎⵉ ⵏⵏⵙ, ⵜⴽⵛⵎ ⵙⵔⵙ. ⵍⵍⵉⵖ ⴷ ⵓⵛⴽⴰⵏ ⵡⵉⵍⵍⵉ ⵜⵜ ⵟⵟⴰⵢⵏⵉⵏ, ⵏⵏⴰⵏ ⴰⵙ: " ⵉⵙ ⵜⵥⵕⵉⵜ ⵢⴰⵜ ⵜⴱⵍⵉⵏⴽⴰ? " ⵉⵏⵏⴰ ⴰⵙⵏ: " ⵓⵔ ⵜⵜ ⵥⵕⵉⵖ. " ⵍⵍⵉⵖ ⵣⵔⵉⵏ ⵎⴷⴷⵏ ⴰⵏⵏ, ⵉⵏⵏⴰ ⵓⵔⴳⴰⵣ ⵍⵍⵉ ⵉ ⵜⴱⵍⵉⵏⴽⴰ: " ⴼⴼⵓⵖ ⴷ, ⵀⴰⵏⵏ ⵎⴷⴷⵏ ⵍⵍⵉ ⴷⴷⴰⵏ. " ⵜⵏⵏⴰ ⴰⵙ: " ⵓⵔ ⵔⴰⴷ ⵏⵏ ⴼⴼⵓⵖⴻⵖ ⵖ ⵖⵉⴷ, ⵉⵍⵍⴰ ⵖⵉⴷ ⵎⴰⴷ ⵛⵜⵜⴰⵖ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⴰⴷ ⵏⵎⵚⵉⵕⵉⴹ ⴷⴰⵔ ⵍⵇⵇⴰⴹⵉ ⴱⵓ ⵎⵃⵎⵎⴷ. " ⴷⴷⵓⵏ ⵙ ⴷⴰⵔⵙ. ⵉⴼⴽⴰ ⴰⵙ ⵓⵔⴳⴰⵣ ⵍⴰⵅⴱⴰⵕ ⵖⵉⴽ ⵍⵍⵉ ⴰⵙ ⵉⵊⵕⴰⵏ ⴳⵔⴰⵙ ⴷ ⵜⴱⵍⵉⵏⴽⴰ. ⵜⴱⴷⵓ ⵜⴱⵍⵉⵏⴽⴰ ⴰⵏⵏ ⴰⴷ ⵜⵙⴰⵡⵍ, ⵉⵏⵏⴰ ⴰⵙ ⴱⵓ ⵎⵃⵎⵎⴷ: " ⴼⵉⵙⵙ! ⵀⴰⵏⵏ ⵓⵔ ⴰ ⵙⴰⵡⴰⵍⵏ ⴰⵢⵜ ⵓⴳⵯⵏⵙ ⴷ ⴰⵢⵜ ⴱⵕⵕⴰ! " ⵉⵏⵏⴰ ⴰⵙ: " ⴼⴼⵓⵖ ⴷ, ⴰⴷ ⵏⵙⴰⵡⵍ! " ⵜⴼⴼⵓⵖ ⴷ ⵜⴱⵍⵉⵏⴽⴰ. ⵉⵏⵏⴰ ⴱⵓ ⵎⵃⵎⵎⴷ ⵉ ⵓⵔⴳⴰⵣ ⵍⵍⵉ: " ⵅⵎⵎⵍ, ⵇⵇⵏ ⵉⵎⵉ ⵏⵏⴽ, ⵜⴷⴷⵓⵜ ⵙ ⵜⵡⵡⵓⵔⵉ ⵏⵏⴽ! " ⵍⵍⵉⵖ ⵜⵥⵕⴰ ⵜⴱⵍⵉⵏⴽⴰ ⵡⴰⵏⵏ ⵉⴷⴷⴰ, ⵜⵔⵓⵔ ⵓⵍⴰ ⵏⵜⵜⴰⵜ. ⵉⴷⴷⵓ ⵓⵔⴳⴰⵣ ⵍⵍⵉ. ⵉⴽⴽ ⵏⵏ ⵉⵎⵉⴽⴽ, ⵢⴰⴹⵓ ⵙ ⴷⴰⵔ ⴱⵓ ⵎⵃⵎⵎⴷ, ⵉⵏⵏⴰ ⴰⵙ: " ⵔⵉⵖ ⴰⴷ ⴽ ⴰⵡⵉⵖ ⵉ ⵜⴰⵔⵡⴰ ⵏⵓ, ⴰⴷ ⵙⵔⴽ ⵜⵜⵍⵄⴰⴱⵏ. " ⵉⵏⵏⴰ ⴰⵙ ⴱⵓ ⵎⵃⵎⵎⴷ: " ⵏⴽⴽⵉ ⵎⵇⵇⵓⵕⵖ, ⵕⵎⵉⵖ, ⵀⴰⵜⵉ, ⵍⵍⴰⵏ ⴷⴰⵔⵉ ⴽⵔⴰ ⵏ ⵍⵃⵛⵓⵎ ⵎⵥⵥⵉⵢⵏⵉⵏ. ⵕⵡⴰⵃ ⵙ ⴷⴰⵔⵉ ⴰⴷ ⵜⵏ ⵜⴰⵡⵉⵜ. " ⵉⵎⵓⵏ ⵓⵔⴳⴰⵣ ⴰⵏⵏ ⴷ ⴱⵓ ⵎⵃⵎⵎⴷ, ⴰⵢⵍⵍⵉⵖ ⵍⴽⵎⵏ ⵢⴰⵜ ⵜⴱⵍⴰⴹⵜ. ⵉⵎⵍ ⴰⵙ ⴱⵓ ⵎⵃⵎⵎⴷ ⵢⴰⵜ ⵜⴼⵔⵉⵜ ⵖ ⴷⴷⵓ ⵜⴱⵍⴰⴹⵜ, ⵉⵏⵏⴰ ⴰⵙ: " ⵙⵎⴷⵉ ⵏⵏ ⵉⴼⴰⵙⵙⵏ ⵏⵏⴽ ⴰⴷ ⴰⴽ ⵜⵏ ⴼⴽⵖ. " ⵉⴽⵛⵎ ⴱⵓ ⵎⵃⵎⵎⴷ ⵖ ⵢⴰⵜ ⵜⴼⵔⵉⵜ ⵖ ⵓⴼⵍⵍⴰ, ⴰⵔ ⵉⵙⵏⵉⵍ ⵜⴰⵙⵏⴷⵔⵜ ⵏⵏⵙ ⵉ ⵢⴰⵏ ⵓⵍⴳⵯⵎⴰⴹ. ⵉⴼⴼⵓⵖ ⴷ ⵓⵍⴳⵯⵎⴰⴹ, ⵉⴱⴱⵉ ⴰⵔⴰⴳⴰⵣ ⵍⵍⵉ ⵖ ⵉⴼⴰⵙⵙⵏ. ⵉⵏⵏⴰ ⴰⵙ: " ⵀⴰ ⵜⵉⵖⵔⴰⴹ ⵏⵏⴽ ⵖ ⵍⵅⵉⵕ ⵍⵍⵉ ⴳⵉⴽ ⵙⴽⵔⵖ! ⵀⴰⵏⵏ ⵎⴰ ⵙ ⵜⵜⵍⵄⴰⴱⵏ ⵜⴰⵡⵔⴰ ⵏⵏⴽ! " 43. ⵍⵇⵇⵉⵚⵜ ⵏ ⵢⴰⵏ ⵓⵔⴳⴰⵣ ⵍⵍⵉ ⵉⵣⵣⵏⵣⴰⵏ ⵜⴰⵎⵎⵏⵜ ⵖ ⵙⵙⵓⵇⵇ. ⵢⴰⵏ ⵓⵔⴳⴰⵣ ⵉⵄⵎⵎⵕ ⵎⵏⵏⴰⵡ ⵢⵉⵍⵎⴰⵡⵏ ⵏ ⵜⴰⵎⵎⵏⵜ ⵖ ⵙⵙⵓⵇⵇ. ⵢⴰⵛⴽ ⵏⵏ ⴷⴰⵔⵙ ⵢⴰⵏ ⵓⵔⴳⴰⵣ, ⵉⵔⴰ ⴰⴷ ⴷⴰⵔⵙ ⵉⵙⵖ ⵜⴰⵎⵎⵏⵜ. ⵉⵏⵏⴰ ⴰⵙ: " ⵎⵏⵛⴽ ⴰⵙ ⵜⵣⵣⵏⵣⴰⵜ ⵜⴰⵎⵎⵏⵜ ⴰⵏⵏ? " ⵉⵏⵏⴰ ⴰⵙ: " ⵎⴹⵉ ⵜⵜ. ⵉⵖ ⴽ ⵜⵄⵊⴱ, ⴰⵔ ⴳⵉⵙ ⵜⵙⴰⵡⴰⵍⵜ. " ⵢⴰⵙⵉ ⵓⵔⴳⴰⵣ ⴰⵏⵏ ⵢⴰⵏ ⵢⵉⵍⵎ, ⵉⴼⵙⵉ ⵜ, ⵉⵎⴹⵉ ⵜⴰⵎⵎⵏⵜ, ⵉⴼⴽ ⵜ ⵉ ⴱⴰⴱ ⵏⵏⵙ, ⵉⵏⵏⴰ ⴰⵙ: " ⴰⵎⵥ, ⴰⵔ ⴽⵉⵖ ⴳⴳⵓⵢⵙⵖ ⵡⴰⵢⵢⴰⴹ. " ⵢⴰⵎⵥ ⵜ ⵙ ⵓⴼⵓⵙ ⵏⵏⵙ. ⵢⴰⵙⵉ ⴷⴰⵖ ⵓⵎⵙⴰⵖ ⵍⵍⵉ ⵡⴰⵢⵢⴰⴹ, ⵉⴼⵙⵉ ⵜ, ⵉⵎⴹⵉ ⵜⴰⵎⵎⵏⵜ, ⵉⴼⴽ ⵜ ⴷⴰⵖ ⵉ ⴱⴰⴱ ⵏⵏⵙ, ⵢⴰⵎⵥ ⵜ ⵙ ⵓⴼⵓⵙ ⵏⵏⵙ ⵢⴰⴹⵏⵉⵏ. ⵢⴰⵙⵉ ⵓⵎⵙⴰⵖ ⵢⴰⵏ ⵢⵉⵍⵎ ⵏ ⵜⴰⵎⵎⵏⵜ, ⵉⵔⵓⵔ. ⵉⴳⴳⴰⵎⵉ ⴱⵓ ⵜⴰⵎⵎⵏⵜ ⵎⴰⴷ ⵉⵙⴽⴰⵔ ⵉ ⵢⵉⵍⵎⴰⵡⵏ ⵍⵍⵉ ⵢⵓⵎⵥ. ⴰⵔ ⵢⴰⵇⵇⵔⴰ ⵉ ⵎⴷⴷⵏ ⴰⴷ ⵜ ⴼⵓⴽⴽⵓⵏ. 44. ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵏⵜⵜⴰⵏ ⴷ ⵀⵓⴷⵀⵓⴷ ⴷ ⴱⵉⵍⵇⵉⵙ. ⵙⴰⵢⴷⵏⴰ ⵙⵓⵍⴰⵢⵎⴰⵏ ⵉⵖ ⵉⴼⴼⵓⵖ, ⴰⵔ ⵉⵜⵜⵎⵓⵏ ⴷ ⵍⵊⵉⵛ ⵏⵏⵙ, ⴰⴷ ⵜⵏ ⵉⴳⴰⵏ ⵎⴷⴷⵏ ⴷ ⵍⴰⵟⵢⴰⵕ ⴷ ⵍⴰⵡⵃⴰⵛ. ⴰⵔ ⵉⵣⵣⵉⴳⵉⵣ ⵢⴰⵏ ⴹⴹⵓⵕ ⴰⵢⵍⵍⵉⵖ ⵜⵍⴽⵎ ⵜⵓⵥⵥⵓⵎⵜ ⵏ ⵡⴰⵙⵙ, ⵉⴳⴳⵯⵣ ⵖ ⵢⴰⵏ ⵍⵎⴰⴽⴰⵏ ⴰⴷ ⴳⵉⵙ ⵉⵙⵓⵏⴼⵓ. ⵀⵓⴷⵀⵓⴷ ⴰⴷ ⵍⵍⵉ ⵉⴳⴰ ⵎⴰⴼⴰⵎⴰⵏ, ⴰⵔ ⴰⵙ ⵉⵎⵎⴰⵍ ⵖ ⵉⵍⵍⵉ ⵖ ⵍⵍⴰⵏ ⵡⴰⵎⴰⵏ. ⵍⵍⵉⵖ ⵉⴳⵯⵏ ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵉⵏⵏⴰ ⵀⵓⴷⵀⵓⴷ: " ⴰⴷ ⴷⴷⵓⵖ, ⴰⴷ ⵎⴰⵔⵔⵉⵖ ⵖ ⵉⴳⵏⵏⴰ ⵙ ⵍⵓⵇⵇⵜ ⵍⵍⵉ ⵖ ⵔⴰ ⵉⵏⴽⵯⵔ ⵓⴳⵍⵍⵉⴷ. " ⵍⵍⵉⵖ ⵏⵏ ⵉⴽⴽⵙ ⴽⵔⴰ ⵖ ⵉⴳⵏⵏⴰ, ⵉⴹⵓⴼ ⵏⵏ ⵢⴰⵜ ⵜⵎⴰⵣⵉⵔⵜ ⵖ ⵎⵏⵉⴷ ⵏ ⵍⵢⴰⵎⴰⵏ. ⵉⴼⴼⵉⵔⵔⵉ ⵀⵓⴷⵀⵓⴷ ⴰⵢⵍⵍⵉⵖ ⵉⵜⵜⵔⵙ ⵖ ⵢⴰⵏ ⵡⵓⵔⵜⵉ ⵖ ⵜⵎⴰⵣⵉⵔⵜ ⵏ ⵙⴰⴱⴰ. ⵢⵓⴼⴰ ⵏⵏ ⴳⵉⵙ ⵢⴰⵏ ⵀⵓⴷⵀⵓⴷ ⵢⴰⴹⵏⵉⵏ. ⴰⵔ ⵙⴰⵡⴰⵍⵏ ⴳⵔⴰⵜⵙⵏ, ⵉⵏⵏⴰ ⴰⵙ: " ⵎⴰⵜ ⵜⴳⵉⵜ? " ⵉⵏⵏⴰ ⴰⵙ: " ⴳⵉⵖ ⵀⵓⴷⵀⵓⴷ ⵏ ⵙⵓⵍⴰⵢⵎⴰⵏ " ⵉⵏⵏⴰ ⴰⵙ: " ⴰⵎⵎⴰ ⴽⵢⵢⵉⵏ, ⵎⴰⴷ ⵜⴳⵉⵜ? " ⵉⵏⵏⴰ ⴰⵙ: " ⴳⵉⵖ ⵀⵓⴷⵀⵓⴷ ⵏ ⵜⴳⵍⵍⵉⴷⵜ ⴱⵉⵍⵇⵉⵙ. " ⵉⵏⵏⴰ ⴰⵙ: " ⵕⵡⴰⵃ ⴰⴷ ⴷⴰⵔⵉ ⵜⴽⴽⵜ! " ⵉⵏⵏⴰ ⴰⵙ: " ⴽⵚⵓⴹⵖ ⴰⴷ ⵎⴰⵟⵍⵖ ⴰⵔ ⴽⵉⵖ ⴰ ⵉⵢⵉ ⵉⵙⵉⴳⴳⵉⵍ ⵓⴳⵍⵍⵉⴷ. " ⵉⵏⵏⴰ ⴰⵙ: " ⵓⵀⵓⵢ; ⵉⵖ ⴰⵙ ⵏⵏ ⵜⵉⵡⵉⵜ ⵍⴰⵅⴱⴰⵕ ⵏ ⴱⵉⵍⵇⵉⵙ, ⵀⴰⵜⵉ ⵔⴰⴷ ⵉⴼⵕⵃ. " ⵉⴷⴷⵓ, ⵉⵎⵓⵏ ⵉⵙⵙ, ⴰⵢⵍⵍⵉⵖ ⵉⵍⴽⵎ ⴷⴰⵔ ⴱⵉⵍⵇⵉⵙ. ⵉⴹⵓⴼ ⵙ ⵡⴰⵍⵍⵏ ⵏⵏⵙ ⵜⴰⵎⴰⵣⵉⵔⵜ ⵏ ⴱⵉⵍⵇⵉⵙ, ⵢⴰⴹⵓ ⴷ. ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵏⵜⵜⴰⵏ, ⵍⵍⵉⵖ ⵉⵏⴽⵯⵔ ⵖ ⵢⵉⴹⵚ, ⵉⵏⵏⴰ ⴰⵙⵏ: " ⵖⵔ ⴰⵜ ⵏⵏ ⵉ ⵀⵓⴷⵀⵓⴷ ⴰⴷ ⴷ ⵢⴰⵛⴽ, ⴰⴷ ⴰⵏⵖ ⵉⵎⵍ ⵎⴰⵏⵉⵖ ⵍⵍⴰⵏ ⵡⴰⵎⴰⵏ. " ⴰⵔ ⵙⵉⴳⴳⵉⵍⵏ ⵀⵓⴷⵀⵓⴷ, ⵓⵔ ⵜ ⵓⴼⵉⵏ. ⵉⵏⵏⴰ ⴰⵙⵏ: " ⵉⵖ ⴷ ⵢⵓⵛⴽⴰ, ⵔⴰⴷ ⵜ ⵄⴷⴷⴱⵖ ⴽⵔⴰ ⵏ ⵍⵄⴰⴷⴰⴱ ⵉⴳⴳⵓⵜⵏ ⵏⵖⴷ ⴰⴷ ⴰⵙ ⵖⵔⵙⵖ, ⴰⴱⵍⴰ ⵉⵖ ⵉⵢⵉ ⴷ ⵢⵉⵡⵉ ⴽⵔⴰ ⵏ ⵍⴰⵅⴱⴰⵕ ⴼⵓⵍⴽⵉⵏⵉⵏ! " ⵉⵖⵔ ⵉ ⵕⵕⴰⵢⵙ ⵏ ⵍⴰⵟⵢⴰⵕ, ⴰⴷ ⵜ ⵉⴳⴰⵏ ⵜⴰⵙⵡⵡⴰⵏⵜ. ⴰⵢⵍⵍⵉⵖ ⵜ ⵉⴷ ⵜⵍⴽⵎ ⵜⵙⵡⵡⴰⵏⵜ, ⵉⵏⵏⴰ ⴰⵙ ⵙⴰⵢⴷⵏⴰ ⵙⵓⵍⴰⵢⵎⴰⵏ: " ⴰⴷ ⵜⴷⴷⵓⵜ, ⴰⴷ ⵉⵢⵉ ⴷ ⵜⴰⵡⵉⵜ ⵀⵓⴷⵀⵓⴷ ⵖⵉⵍⵍ ⵖⵉⵍⵍ ⵖⵉⵍⵍ! " ⵜⴼⴼⵉⵔⵔⵉ ⵜⵙⵡⵡⴰⵏⵜ. ⴰⵢⵍⵍⵉⵖ ⵏⵏ ⵜⴽⴽⵙ ⴽⵉⴳⴰⵏ ⵖ ⵉⴳⵏⵏⴰ, ⵜⴹⵓⴼ ⵏⵏ ⵀⵓⴷⵀⵓⴷ ⵍⵍⵉ, ⵢⵓⵛⴽⴰ ⴷ ⵖ ⵎⵏⵉⴷ ⵏ ⵜⵎⴰⵣⵉⵔⵜ ⵏ ⵙⴰⴱⴰ. ⵜⵊⵊⵓⵡⵡⵉ ⵏⵏ ⵙⵔⵙ ⴰⵢⵍⵍⵉⵖ ⵜⵍⴽⵎ ⵜ, ⵜⵖⵉ ⵜ, ⵜⵏⵏⴰ ⴰⵙ: " ⵎⴰⵏⵉⵖ ⵏⵏ ⵜⵎⴰⵟⵍⵜ? ⴰⵔ ⴽ ⵉⵙⵉⴳⴳⵉⵍ ⵓⴳⵍⵍⵉⴷ, ⵓⵔ ⴽ ⵢⵓⴼⵉ! ⵀⴰⵜⵉ ⵉⴳⴳⵓⵍ ⵢⴰⵜ ⵜⴳⴰⵍⵍⵉⵜ ⵉⴳⴳⵓⵜⵏ ⴰⵙ ⵙⴰⵔ ⴽ ⵉⵄⴷⴷⴱ! " ⵉⵏⵏⴰ ⴰⵙ ⵀⵓⴷⵀⵓⴷ: " ⵉⵙ ⵏⵏ ⴳⵉⵙ ⵓⵔ ⵉⴳⵉ ' ⴰⴱⵍⴰ ⵉⵖ ⵉⵢⵉ ⴷ ⵢⵉⵡⵉ ⴽⵔⴰ ⵏ ⵍⴰⵅⴱⴰⵕ? ' " ⵜⵏⵏⴰ ⴰⵙ ⵜⵙⵡⵡⴰⵏⵜ: " ⵄⴰⴷ, ⵉⵏⵏⴰ ⵖⵉⴽ ⴰⵏⵏ. " ⵉⵏⵏⴰ ⴰⵙ ⵀⵓⴷⵀⵓⴷ: " ⴰⵡⴰ, ⵍⴰⴱⴰⵙ ⴷⴰⵔⵉ, ⵀⴰⵜⵉ ⵉⵡⵉⵖ ⴰⵙ ⴷ ⴽⵔⴰ ⵏ ⵍⵅⴱⴰⵕ ⴼⵓⵍⴽⵉⵏⵉⵏ. " ⵜⴰⵎⵥ ⵜ ⵜⵙⵡⵡⴰⵏⵜ, ⵜⴰⵡⵉ ⵜ ⴰⵔ ⵍⴳⵯⴷⴷⴰⵎ ⵏ ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵜⵜⵔⵙ ⵜ ⴳⵉⵙ. ⵢⴰⵎⵥ ⵙⴰⵢⴷⵏⴰ ⵙⵓⵍⴰⵢⵎⴰⵏ ⵀⵓⴷⵀⵓⴷ ⵖ ⵜⴽⵢⵓⴹⵜ ⵏⵏⵙ, ⵉⵏⵏⴰ ⴰⵙ: " ⵎⴰⵏⵉⵖ ⵏⵏ ⵜⵙⴽⴽⵉⵡⵙⵜ ⴰⵔ ⵖⵉⵍⴰ? " ⴰⵔ ⵉⵜⵜⵔⴳⵉⴳⵉ ⵀⵓⴷⵀⵓⴷ, ⵉⵏⵏⴰ ⴰⵙ: " ⴽⵯⵜⵉ ⴷ ⵉⵖ ⵜⵍⵍⵉⵜ ⵖ ⵍⴳⵯⴷⴷⴰⵎ ⵏ ⵕⴱⴱⵉ! " ⴰⵣⴽⴽⴰ ⵢⴰⵡⵎ ⵍⵇⵇⵉⵢⴰⵎⴰ, ⴰⴷ ⵉⵢⵉ ⵓⵔ ⵜⵄⴷⴷⴱⵜ! " ⵉⵏⵏⴰ ⴰⵙ: " ⴰⵡⴰ, ⴼⴽ ⵉⵢⵉ ⴷ ⵍⵅⴱⴰⵕ, ⵎⴰⵏⵉ ⵜⴽⴽⵉⵜ. " ⵉⵏⵏⴰ ⴰⵙ: " ⴷⴷⵉⵖ ⴰⵔ ⵙⴰⴱⴰ, ⴰⴼⵖ ⵏⵏ ⴳⵉⵙ ⵢⴰⵜ ⵜⵎⵖⴰⵔⵜ ⵉⵙⵎ ⵏⵏⵙ ⴱⵉⵍⵇⵉⵙ. ⵏⵜⵜⴰⵜ ⴰⴷ ⵉⴳⴰⵏ ⵜⴰⴳⵍⵍⵉⴷⵜ ⵏ ⵜⵎⴰⵣⵉⵔⵜ ⴰⵏⵏ. " ⵉⵏⵏⴰ ⴰⵙ ⴷⴰⵖ: " ⵜⵓⵜⵉ ⵜⴳⵍⴷⵉⵜ ⵏⵏⵙ ⵜⵉⵏⴽ. " ⵉⵏⵏⴰ ⴰⵙ ⵙⴰⵢⴷⵏⴰ ⵙⵓⵍⴰⵢⵎⴰⵏ: " ⴰⴷ ⴰⴽ ⴼⴽⵖ ⵢⴰⵜ ⵜⴱⵔⴰⵜ ⴰⴷ ⴰⵙ ⵜⵜ ⵜⴰⵡⵉⵜ. " ⵢⴰⵔⴰ ⵜⴰⴱⵔⴰⵜ, ⵉⴼⴽ ⴰⵙ ⵜⵜ ⵉ ⵀⵓⴷⵀⵓⴷ, ⵢⴰⵡⵉ ⵜⵜ ⵀⵓⴷⵀⵓⴷ ⴰⵢⵍⵍⵉⵖ ⵉⵍⴽⵎ ⵍⵇⵚⵕ ⵏ ⴱⵉⵍⵇⵉⵙ. ⵢⴰⴼ ⵜⵜ ⵏⵏ ⵜⵟⵟⴰⵙ, ⵉⵙⴽⴽⵉⵡⵙ ⵖ ⵓⵙⴽⵙⵍ ⵏ ⵍⵎⵏⵣⵀ ⵏⵏⵙ, ⴰⵢⵍⵍⵉⵖ ⵜⴷⵓⵢ ⵖ ⵢⵉⴹⵙ. ⵉⵍⵓⵃ ⴰⵙ ⵏⵏ ⵜⴰⴱⵔⴰⵜ ⵍⵍⵉ, ⵜⴰⵙⵉ ⵜⵜ, ⵜⵖⵔ ⵜⵜ. ⵀⵓⴷⵀⵓⴷ ⵍⵍⵉ ⵢⵓⴹⴰ ⴷ. ⵜⴰⴳⵍⵍⵉⴹⵜ ⵜⵙⵎⴰⵏ ⵍⵓⵣⴰⵕⴰ ⵏⵏⵙ, ⵜⵏⵏⴰ ⴰⵙ: " ⵀⴰⵜⵉ ⵢⴰⵜ ⵜⴱⵔⴰⵜ ⵜⵓⵛⴽⴰ ⵉⵢⵉ ⴷ ⵖ ⴷⴰⵔ ⵙⵓⵍⴰⵢⵎⴰⵏ, ⵉⵏⵏⴰ ⴳⵉⵙ: ' ⵍⴰⴱⵓⴷⴷ ⴰⴷ ⴷⴷ ⴷⴰⵔⵉ ⵜⴰⵛⴽⵉⵎ ⴰⴷ ⵜⵀⴷⵓⵎ '. " ⵖⵉⵍⴰⴷ ⵎⴰⴷ ⴰⵡⵏ ⵉⴹⵀⵕⵏ? ⵎⴰⴷ ⵜⵔⴰⵎ? " ⵏⵏⴰⵏ ⴰⵙ: " ⵏⴽⴽⵉⵏ ⵜⵍⵍⴰ ⴷⴰⵔ ⵏⵖ ⵍⵇⵓⵡⵡⴰ ⵉⴳⴳⵓⵜⵏ ⵓⴳⴳⵯⴰⵔ ⵏ ⵜⵉⵏⵙ. " ⵜⵏⵏⴰ ⴰⵙⵏ: " ⵅⵎⵎⴻⵎⴰⵜ! ⵀⴰⵏⵏ ⴽⵔⴰ ⵓⴳⵍⵍⵉⴷ ⵉⵖ ⴷ ⵉⴽⵛⵎ ⵙ ⴽⵔⴰ ⵏ ⵜⵎⴰⵣⵉⵔⵜ, ⴰⵔ ⵉⵙⴷⵓⵍⵍⵓ ⵎⴷⴷⵏ ⵍⵍⵉ ⴼⵓⵍⴽⵉⵏⵉⵏ, ⵉⵙⴱⴷⴷ ⵡⵉⵍⵍⵉ ⵅⵛⵏⵏⵉⵏ. " ⵜⵏⵏⴰ ⴰⵙⵏ: " ⵜⵏⵏⴰ ⴰⵙⵏ: " ⵔⴰⴷ ⴰⵙ ⵚⵚⵉⴼⴹⵖ ⴽⵔⴰ ⵏ ⵍⵀⴷⵉⵢⵜ ⴰⴷ ⵜ ⴰⵔⵎⵖ. ⵉⵖ ⵉⴳⴰ ⴰⴳⵍⵍⵉⴷ ⵎⵇⵇⵓⵕⵏ, ⵀⴰⵜⵉ ⵔⴰⴷ ⴰⵖ ⵉⴱⵢⵢⵏ; ⵉⵖ ⵜ ⵓⵔ ⵉⴳⵉ, ⵀⴰⵜⵉ ⵔⴰⴷ ⵜ ⵏⵙⵙⵏ. " ⵜⵚⵚⵉⴼⴹ ⴰⵙ ⵙⵎⵎⵓⵙ ⵉⴷ ⵎⵢⵢⴰ ⵏ ⵉⵙⵎⴳ ⴷ ⵙⵎⵎⵓⵙ ⵉⴷ ⵎⵢⵢⴰ ⵏ ⵜⴰⵍⵢⴰⵊⵓⵕⵜ ⵏ ⵡⵓⵔⵖ ⴷ ⵙⵎⵎⵓⵙ ⵉⴷ ⵎⵢⵢⴰ ⵏ ⵜⴰⵍⵢⴰⵊⵓⵕⵜ ⵏ ⵏⵇⵇⵕⵜ, ⵜⵚⵚⵉⴼⴹ ⴰⵙ ⵙⵓⵍ ⵙⵎⵎⵓⵙ ⵉⴷ ⵎⵢⵢⴰ ⵏ ⵜⵡⴰⵢⵢⴰ. ⵜⵙⵙⵍⵙ ⵍⴽⵙⵓⵜ ⵏ ⵉⵙⵎⴳⴰⵏ ⵉ ⵜⵡⵉⵡⵉⵏ, ⵜⵙⵙⵍⵙ ⵍⴽⵙⵓⵜ ⵏ ⵜⵡⵉⵡⵉⵏ ⵉ ⵉⵙⵎⴳⴰⵏ. ⵜⵚⵚⵉⴼⴹ ⴰⵙ ⵢⴰⵜ ⵜⴰⵍⵢⴰⵇⵓⵜ ⵓⵔ ⵉⴹⵀⵉⵕ ⵉⵎⵉ ⵏⵏⵙ. ⵜⵚⵚⵉⴼⴹ ⵉⵎⴷⴷⵓⴽⴽⴰⵍ ⵏⵏⵙ, ⵜⴼⴽⴰ ⴰⵙⵏ ⵍⵀⴷⵉⵢⵜ ⴰⵏⵏ. ⵙⴰⵢⴷⵏⴰ ⵙⵓⵍⴰⵢⵎⴰⵏ ⵍⵍⵉⵖ ⵉⵙⵙⵏ ⵉⵙ ⵏⵏ ⴷⴰⵔⵙ ⵜⵓⵛⴽⴰ ⵍⵀⴷⵉⵢⵜ ⴰⵏⵏ, ⵢⵓⵎⵕ ⵉ ⵍⵊⵏⵓⵏ ⴷ ⵛⵛⴰⵢⴰⵟⵉⵏ ⴰⴷ ⴰⵙ ⵙⴽⵔⵏ ⵍⵢⴰⵊⵓⵕ ⵎⵇⵇⵓⵕⵏ ⵏ ⵡⵓⵔⵖ ⴷ ⵍⵢⴰⵊⵓⵕ ⵎⵇⵇⵓⵕⵏ ⵏ ⵏⵏⵇⵇⵕⵜ. ⵙⵙⵓⵏ ⵜⵏ ⵖ ⵢⴰⵏ ⵕⵕⴳⴳ ⵖ ⵓⵖⴰⵔⴰⵙ ⵍⵍⵉ ⵔⴰⴷ ⴽⴽⵉⵏ ⵉⵎⴷⴷⵓⴽⴽⴰⵍ ⵏ ⴱⵉⵍⵇⵉⵙ. ⵢⴰⵎⵕ ⵉⴷ ⴱⵓ ⵉⵢⵢⵙⴰⵏ ⴽⵔⴰ ⵏ ⵍⵄⴰⴷⴰⴷ ⵉⴳⴳⵓⵜⵏ ⴰⴷ ⵙⴽⵔⵏ ⵙⵙⵔⴱⵉⵙ ⵖ ⵉⴳⴳⵉ ⵏ ⵍⵊⴰⵢⵓⵕ ⵏ ⵏⵏⵇⵇⵕⵜ ⴷ ⵡⵓⵔⵖ. ⵍⵍⵉⵖ ⴷ ⵓⵛⴽⴰⵏ ⵉⴷ ⴱⵓ ⵍⵀⴷⵉⵢⵜ ⵍⵍⵉ, ⴰⵔ ⵜⵜⴰⵏⵏⴰⵢⵏ ⵍⵢⴰⵊⵓⵕ ⴰⵏⵏ, ⴱⴷⴷⵏ ⴼⵍⵍⴰⵙ ⵉⵢⵢⵙⴰⵏ. ⵃⵇⵕⵏ ⵍⵀⴷⵉⵢⵜ ⵍⵍⵉ ⴷ ⵉⵡⵉⵏ. ⵙⴰⵢⴷⵏⴰ ⵙⵓⵍⴰⵢⵎⴰⵏ ⵉⴼⴼⵓⵖ ⴷ. ⵏⵏⴰⵏ ⴰⵙ: " ⵀⴰ ⵍⵀⴷⵉⵢⵜ ⵏ ⵜⴳⵍⵍⵉⴷⵜ ⴱⵉⵍⵇⵉⵙ. " ⵉⵏⵏⴰ ⴰⵙⵏ: " ⵔⴰⵔ ⴰⵜ ⴰⵙ ⵜⵜ. ⵀⴰⵜⵉ ⵔⴰⴷ ⵙⵔⵓⵏ ⵏⵏ ⴰⵛⴽⵖ ⵙ ⴽⵔⴰ ⵏ ⵍⵇⵓⵡⵡⴰ ⵉⴳⴳⵓⵜⵏ, ⵔⴰⴷ ⴽⵯⵏ ⴹⵉⵖ ⵖ ⵜⵎⴰⵣⵉⵔⵜ ⵏⵏⵓⵏ, ⵉⵖ ⴷ ⵓⵔ ⵜⵓⵛⴽⵉ ⵙ ⴷⴰⵔⵉ ⵙ ⵓⴳⴰⵢⵢⵓ ⵏⵏⵙ! " ⵉⵏⵏⴰ ⴰⴷ ⵍⵍⵉ ⵢⴰⵏ ⵍⵊⵏⵏ ⵉ ⵙⴰⵢⴷⵏⴰ ⵙⵓⵍⴰⵢⵎⴰⵏ: " ⵜⴰⵎⵖⴰⵔⵜ ⴰⵏⵏ ⵉⴹⴰⵕⵏ ⵏⵏⵙ ⵣⵓⴷ ⵡⵉⵏ ⵓⵖⵢⵓⵍ. " ⵉⴽⵚⵓⴹ ⴰⵙ ⵜⵜ ⵉⵜⵉⵀⵍ. ⵉⵏⴽⵔ ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵢⴰⵎⵕ ⵉ ⵍⵊⵉⵛ ⵏⵏⵙ ⴰⴷ ⵙⴽⵔⵏ ⵢⴰⵏ ⵉⴼⵕⴹ ⵖ ⵉⵎⵉ ⵏ ⵍⵎⵛⵡⵡⵔ ⵏⵏⵙ. ⵙⵇⴼⵏ ⵉⴼⵕⴹ ⴰⵏⵏ ⵙ ⵊⵊⴰⵊ. ⵓⴽⵯⴰⵏ ⵉⵏⵏⴰ ⵉ ⵍⵊⵏⵓⵏ: " ⵎⴰ ⴳⵉⴳⵓⵏ ⵉⵥⴹⴰⵕⵏ ⴰⴷ ⵉⵢⵉ ⴷ ⵢⴰⵡⵉ ⵍⴽⵯⵔⵙⵉ ⵏ ⴱⵉⵍⵇⵉⵙ ⵖ ⵜⴳⵎⵎⵉ ⵏⵏⵙ, ⴰⴷ ⵜ ⵉⴷ ⵜⴰⴼ ⵖ ⴷⴰⵔⵉ? " ⵉⵏⵏⴰ ⴰⵙ ⵢⴰⵏ ⴳⵉⵙⵏ: " ⵥⴹⴰⵕⵖ ⴰⴷ ⵜ ⵉⴷ ⴰⵡⵉⵖ ⵇⴱⵍ ⵓⵔ ⵜⴰ ⵜⵏⴽⵉⵔⵜ ⵖ ⵖⵉ. " ⵉⵏⵏⴰ ⴰⵙ ⵡⵉⵙⵙ ⵙⵉⵏ: " ⵏⴽⴽⵉ ⵥⴹⴰⵕⵖ ⴰⴷ ⵜ ⵉⴷ ⴰⵡⵉⵖ ⵎⴰ ⵖ ⵜⵇⵇⵏⵜ ⵜⵉⵟⵟ, ⵜⵕⵥⵎ ⵜⵜ. " ⵉⵏⵏⴰ ⴰⵙ: " ⵎⵇⵇⴰⵕ ⴷ ⴽⵢⵢⵉ ⴰⵔ ⵔⴰⴷ ⵜ ⵉⴷ ⵢⴰⵡⵉ. " ⵉⵇⵇⵏ ⴰⵍⵍⵏ ⵏⵏⵙ, ⵉⵕⵥⵎ ⵜⵏⵜ, ⵉⴹⵓⴼ ⵍⴽⵯⵔⵙⵉ ⵏ ⴱⵉⵍⵇⵉⵙ ⵖ ⵍⴳⵯⴷⴷⴰⵎ ⵏⵏⵙ. ⵉⵏⵏⴰ ⴰⵙⵏ: " ⵙⵙⵅⵚⵔ ⴰⵜ ⴳⵉⵙ ⵉⵎⵉⴽⴽ, ⴰⴷ ⵙⵙⵏⵖ ⵉⵙ ⵜⵔⴰ ⴰⴷ ⵜ ⵜⴰⴽⵯⵣ ⵏⵖⴷ ⵓⵀⵓ. " ⵍⵍⵉⵖ ⴷ ⵢⵓⵛⴽⴰ ⴱⵉⵍⵇⵉⵙ, ⴰⵢⵍⵍⵉⵖ ⴷ ⵜⵍⴽⵎ ⵉⵎⵉ ⵏ ⵍⵎⵛⵡⵡⵕ, ⵜⵉⵔⵉ ⴰⴷ ⵜⵣⵣⵉⴳⵉⵣ ⵖ ⵉⴳⴳⵉ ⵏ ⵉⴼⵕⴹ ⵍⵍⵉ, ⵜⴰⵍⵍ ⵍⴽⵙⵓⵜ ⵏⵏⵙ, ⵜⵏⵏⴰ ⵉⵙ ⵜⵔⴰ ⴰⴷ ⵜⵣⵣⵉⴳⵉⵣ ⵖ ⵡⴰⵎⴰⵏ. ⵉⵙⵎⴰⵇⵇⵍ ⵏⵏ ⵙⴰⵢⴷⵏⴰ ⵙⵓⵍⴰⵢⵎⴰⵏ ⵖ ⵉⴹⴰⵕⵏ ⵏⵏⵙ, ⵢⴰⴼ ⵏⵏ ⵜⵏ ⵓⵔ ⴳⵉⵏ ⵖⵉⴽ ⵍⵍⵉ ⵙ ⴰⵙ ⵍⵊⵏⵏ. ⵉⵏⵏⴰ ⴰⵙ: " ⵣⴰⵢⴷ, ⴽⴰ ⵓⵔ ⴷ ⴰⵎⴰⵏ ⴰⵢⵏⵏⴰ! " ⵜⴽⵛⵎ ⵏⵏ ⵙ ⴷⴰⵔ ⵙⴰⵢⴷⵏⴰ ⵙⵓⵍⴰⵢⵎⴰⵏ: " ⵉⵏⵏⴰ ⴰⵙ: " ⵉⵙ ⵉⴳⴰ ⵍⴽⵯⵔⵙⵉ ⴰⴷ ⵣⵓⴷ ⵡⵉⵏⵎ? " ⵜⵏⵏⴰ ⴰⵙ: " ⵣⵓⵏⴷ ⵏⵜⵜⴰⵏ ", ⴰⵛⴽⵓ ⵓⵔ ⵜⵔⵉ ⴰⴷ ⴰⵙ ⵜⵉⵏⵉ: " ⵏⵜⵜⴰⵏ ⵏⵉⵜ ⴰⵢⴰ. " ⵖ ⴰⴽⵓⴷ ⴰⵏⵏ ⵉⵜⴰⵀⵍ ⵜⵜ ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵉⵍⴰ ⵜⵜ, ⵉⵟⵟⴰⴼ ⴷⵉⴷⵙ ⵙⵉⵏ ⵉⴼⵔⵅⴰⵏ. 45. ⵍⵇⵇⵉⵚⵜ ⵏ ⵓⵔⴳⴰⵣ ⴷ ⵡⴰⵔⵔⴰⵡ ⵏⵏⵙ. ⵉⵏⴽⵔ ⵢⴰⵏ ⵓⵔⴳⴰⵣ, ⵉⵜⴰⵀⵍ ⵢⴰⵜ ⵜⵎⵖⴰⵔⵜ, ⵉⵇⴷⴷⵕ ⵕⴱⴱⵉ, ⵢⴰⵔⵓ ⴷⵉⴷⴰⵙ ⵢⴰⵏ ⵓⵃⵛⵎⵉ ⴷ ⵜⵃⵛⵎⵉⵜ. ⵉⵇⴷⴷⵕ ⵕⴱⴱⵉ, ⵜⵎⵎⵜ ⵉⵏⵏⴰ ⵜⵙⵏ ⵏ ⵉⵊⵉⵊⴰⵏ ⵉⵏⵏ. ⵉⴽⴽ ⵎⴰ ⵉⴽⴽⴰ, ⵉⵏⴽⵔ, ⵉⵜⴰⵀⵍ ⴼⵍⵍⴰⵙⵏ ⵢⴰⵜ ⵜⵎⵖⴰⵔⵜ ⵢⴰⴹⵏⵉⵏ. ⴰⵡⴰ, ⵎⴰ ⵉⴳⴰⵏ ⵚⵚⵏⴰⵄⵜ ⵏ ⵓⵔⴳⴰⵣ ⴰⵏⵏ? ⵉⴳⴰ ⴰⵃⵟⵟⴰⴱ. ⴰⵔ ⴷ ⵉⵇⵇⴰⵢ ⵕⴱⵄⴰ ⵏ ⵜⵙⴽⴽⵯⵓⵔⵉⵏ, ⴰⵔ ⵜⵏⵜ ⴰⵟⵟⵓⵏ, ⴰⵔ ⴰⵙⵏ ⴷ ⵜⴻⵜⵜⴰⵛⴽⴰ ⵢⴰⵜ ⵉ ⵢⴰⵏ. ⵜⴽⴽ ⵜⵎⵖⴰⵔⵜ ⴰⵏⵏ ⵎⴰ ⵜⴽⴽⴰ, ⵜⵏⵏⴰ ⴰⵙ: " ⴰⵏⵏ ⵜⵛⴰⵛⴽⵜ ⵉⵊⵉⵊⴰⵏ ⴰⴷ, ⴼⴰⴷ ⴰⴷ ⴰⵖ ⴷ ⵜⴻⵜⵜⴰⵛⴽⴰ ⵙⵏⴰⵜ ⵉ ⵢⴰⵏ! " ⵉⴷⴷⵓ ⵓⵔⴳⴰⵣ ⴰⵏⵏ, ⵉⵎⵓⵏ ⴷ ⵉⵊⵉⵊⴰⵏ ⵉⵏⵏ ⵙ ⵓⵎⵔⴷⵓⵍ, ⴰⵏⵏ ⵉⵛⴰⵛⴽ ⵉⵊⵉⵊⴰⵏ. ⴰⵃⵛⵎⵉ ⵉⵎⵓⵏ ⴷ ⴱⴰⴱⴰⵙ, ⵣⵡⴰⵔⵏ. ⵜⴰⵃⵛⵎⵉⵜ ⵜⴳⴳⵯⵔⴰ, ⴰⵔ ⵜⴳⴳⴰⵔ ⵖ ⵉⵏⵏⴰ ⴽⴽⴰⵏ ⵉⴱⴰⵡⵏ ⴷ ⵉⵍⴰⵎⵎⵏ. ⵙⵙⴰⴷⵓⵏ, ⴰⵍⵍⵉⵖ ⵕⴰⵃⵏ ⵜⴰⴳⴰⵏⵜ. ⵉⵏⵏⴰ ⴰⵙⵏ ⴱⴰⴱ ⵜⵙⵏ: " ⴳⵯⵏ ⴰⵜ ⵖ ⴷⵖⵉ, ⴰⵔ ⴷ ⵣⴷⵎⵖ, ⴷⴷⴰ ⴽⵯⵏ ⴷ ⵙⵍⵉⵖ. " ⴳⵯⵏⵏ ⴰⵍⵍⵉⵖ ⵢⴰⵖ ⵓⵣⴰⵍ. ⵏⴽⵔⵏ, ⵓⵔ ⴷ ⵓⴼⵉⵏ ⴱⴰⴱⴰ ⵜⵙⵏ. ⵎⵓⵏⴻⵏ ⴷ ⵓⵖⴰⵔⴰⵙ. ⵜⴰⵃⵃⵛⵎⵉⵜ ⵍⵍⵉ ⵉⴼⴽⴰ ⴰⵙ ⵕⴱⴱⵉ ⵍⵄⵇⵍ, ⴽⵓⵍⵍⵓ ⵉⵍⵍⵉⵖ ⵜⴳⵔ ⵙ ⵉⴱⴰⵡⵏ ⴷ ⵉⵍⴰⵎⵎⵏ, ⵜⵄⵍⵍⵎ ⵉⵙⵙ ⴰⵖⴰⵔⴰⵙ. ⵙⵙⴰⴷⵓⵏ, ⵎⵓⵏⵏ ⴷ ⵉⵍⴰⵎⵎⵏ ⴷ ⵉⴱⴰⵡⵏ, ⴰⵍⵍⵉⵖ ⴷ ⵕⴰⵃⵏ ⵜⵉⴳⵎⵎⵉ ⵏⵏⵙⵏ. ⴽⵛⵎⵏ, ⴳⴳⴰⵡⵔⵏ ⵖ ⵓⵙⴷⵙ. ⴰⵍⵍⵉⵖ ⵜⵕⴰⵃ ⵍⵓⵇⵜ ⵏ ⵉⵎⵏⵙⵉ, ⴰⵙⵉⵏ ⴷ ⴰⵢⵜ ⴷⴷⴰⵔⵙⵏ ⵉⵎⵏⵙⵉ, ⴰⵔ ⵛⵜⵜⴰⵏ. ⴰⵍⵍⵉⵖ ⵛⵛⴰⵏ, ⴰⵔ ⴰⵟⵟⵓⵏ ⵜⵉⵙⴽⵯⵔⵉⵏ ⵍⵍⵉ. ⵉⵏⵏⴰ ⴱⴰⴱⴰⵜⵙⵏ ⵏ ⵉⵊⵉⵊⴰⵏ: " ⵀⴰ ⵜⵉⵏⵎ, ⴰ ⴼⴰⴹⵎⴰ, ⴰ ⵉⵍⵍⵉ! ⵀⴰ ⵜⵉⵏⴽ, ⴰ ⵎⵓⵃⴰⵎⵎⴰⴷ, ⴰ ⵢⵉⵡⵉ! " ⵏⴹⵓⵏ ⴷ, ⵏⵏⴰⵏ ⴰⵙ: " ⵀⴰ ⴰⵖ, ⴰ ⴱⴰⴱⴰ! " ⵜⵏⴽⵔ ⵜⵎⵖⴰⵔⵜ, ⵜⵓⵜ ⵜ ⵙ ⵓⵖⵏⵊⴰ, ⵜⵏⵏⴰ ⴰⵙ: " ⵣⵣⵉⵖ, ⵖⵉⵔ ⴷⴰ ⴳⵉⴳⵉ ⵜⴹⵚⵚⴰⵜ, ⴰⴽⴽⵯ ⵓⵔ ⵜⵏ ⵉⵏⵏ ⵜⵛⵛⵓⵛⴽⵉⵜ! " ⴳⵯⵏⵏ. ⴰⵍⵍⵉⵖ ⵉⴼⴼⵓ ⵍⵃⴰⵍ, ⵜⵏⵏⴰ ⴰⵙ: " ⴰⴷ ⵜⵏ ⵉⵏⵏ ⴷⴰⵖ ⵜⵛⴰⵛⴽⵜ! " ⵢⴰⵡⵉ ⵜⵏ, ⵜⴰⵃⵛⵎⵉⵜ ⴷ ⴱⴰⴱⴰⵙ ⵣⵡⴰⵔⵏ, ⴰⵃⵛⵎⵉ ⵉⴳⴳⵯⵔⴰ ⴰⵙⵏ. ⵜⴰⵃⵛⵎⵉⵜ, ⴽⵓⵍⵍⵓ ⵎⴰⵖ ⵜⵣⵔⵉ, ⴷⴰ ⴳⵉⵙ ⵜⴳⴳⴰⵔ ⵙ ⵉⵇⵇⴰⵢⵏ. ⴰⵃⵛⵎⵉ ⵉⴳⴳⵯⵔⴰ ⴰⵙⵏ, ⴰⵔ ⵜⵏ ⵉⴳⵔⵔⵓ. ⴰⵍⵍⵉⵖ ⵕⴰⵃⵏ ⵜⴰⴳⴰⵏⵜ, ⵉⵏⵏⴰ ⴰⵙⵏ ⴱⴰⴱⴰ ⵜⵙⵏ: " ⴳⵯⵏ ⴰⵜ ⵖ ⴷⵖⵉ, ⴰⵔ ⴷ ⵣⴷⵎⵖ, ⵙⵍⵉⵖ ⴽⵯⵏ ⴷ. " ⵢⴰⴳⵯⵍ ⴰⵙⵏ ⵢⴰⵜ ⵜⵅⵙⴰⵢⵜ ⵏ ⵡⴰⵎⴰⵏ ⵖ ⵢⴰⵜ ⵛⵛⵊⵕⵜ. ⴰⵔ ⵉⵙⵙ ⵉⴽⴽⴰⵜ ⵓⵚⵎⵎⵉⴹ. ⵏⵜⵜⵏⵉ, ⵓⵔ ⵜⵜ ⵥⵕⵉⵏ. ⴳⵯⵏ, ⴰⵍⵍⵉⵖ ⴼⴰⴼⴰⵏ, ⵙⵙⴼⵍⴷⵏ ⵉ ⵜⵅⵙⴰⵢⵜ ⴰⵏⵏ, ⴷⴰ ⵉⵙⵙ ⵉⴽⴽⴰⵜ ⵓⵚⵎⵎⵉⴹ. ⵖⴰⵍⵏ ⵉⵙ ⴷ ⴱⴰⴱⴰⵜⵙⵏ ⴰⴷ ⵉⵣⴷⴷⵎⵏ. ⴰⵍⵍⵉⵖ ⵢⴰⵖ ⵢⵉⴹ, ⵜⵙⵙⵏⴽⵔ ⵜⵃⵛⵎⵉⵜ ⴰⵃⵛⵎⵉ, ⵜⵏⵏⴰ ⴰⵙ: " ⵏⴽⵔ, ⵀⴰ ⵜⵉ ⵢⵉⴹ ⴰⵢⴰⴷ, ⵢⵉⴹ ⴰⵖ ⵍⵃⴰⵍ! " ⵉⵏⴽⵔ, ⵉⵍⴷⵉ ⴰⵙ ⴷ ⵉⵇⵇⴰⵢⵏ ⴷⴰ ⵉⴳⵯⵔⴰ ⵖ ⵓⵖⴰⵔⴰⵙ. ⵉⵏⵏⴰ ⴰⵙ: " ⵀⴰ, ⴰⵎⵥ ⵉⵇⵇⴰⵢⵏ! " ⵜⵏⵏⴰ ⴰⵙ: " ⵜⵙⴽⵔⵜ ⴰⵖ ⵜⵜ, ⴰ ⴰⵎⵛⵓⵎ! ⵃⴰⴱⵔⴰ ⵉⵍⵎⵎⴰ ⵏⵛⴽⴽⴰ, ⵏⴽⴽⵉ ⴷⴰ ⵜⵜⵄⵍⵍⴰⵎⵖ ⴰⵖⴰⵔⴰⵙ ⵙ ⵉⵇⵇⴰⵢⵏ, ⴽⵢⵢⵉ ⴷⴰ ⵜⵏ ⵜⴳⵔⵔⵓⵜ! " ⴳⴳⴰⵡⵔⵏ, ⴰⵔ ⵜⵜⵄⵊⵊⴰⴱⵏ ⵎⴰⴷ ⵙⴽⴰⵔⵏ. ⵎⵉⴽⴽ ⵙ ⵎⵉⴽⴽ, ⵙ ⵏⵏ ⵥⵕⴰⵏ ⵢⴰⵜ ⵜⴼⵓⴼⴼⵓⵜ ⵏ ⵍⵄⴼⵉⵢⵜ ⵖ ⵍⴳⵯⴷⴷⴰⵎ ⵏⵏⵙⵏ. ⵜⵏⵏⴰ ⴰⵙ ⵜⵃⵛⵎⵉⵜ: " ⴳⴳⴰⵡⵔ, ⴰⴷ ⵉⵥⴰⵕⵖ ⵎⴰⴷ ⵜⴳⴰ ⵍⵄⴰⴼⵉⵢⵜ ⴰⵏⵏ. " ⵜⴷⴷⵓ, ⵙ ⵏⵏ ⵜⵓⴼⴰ ⵢⴰⵜ ⵜⵅⵅⵓⵜⵜ ⵜⵙⵙⵎⵔⴰ, ⴰⵔ ⵜⵜⵅⴷⴰⵎ ⵙⴽⵙⵓ. ⵜⴰⵖ ⵉⵃⵉⵍ, ⴰⵍⵍⵉⵖ ⴰⵙ ⴳⵉⵙ ⵜⵓⴽⵯⵔ ⵜⴰⵡⵉ ⵜ ⴷⴰⵔ ⴳⵯⵎⴰⵙ, ⵛⵛⵏ ⵜ. ⵜⵙⴽⵔ ⵜⵉⴽⴽⵍⵜ ⵢⴰⴹⵏⵉⵏ ⵖⵎⴽ ⴰⵏⵏ. ⵉⵏⵏⴰ ⴰⵙ ⴳⵯⵎⴰⵙ: " ⵉ ⵕⴱⴱⵉ, ⴰ ⵍⴰⵍⵍⴰ, ⴰⴷ ⴷⵉⴷⵎ ⵎⵓⵏⵖ! " ⵜⵏⵏⴰ ⴰⵙ: " ⴰ ⴳⵯⵎⴰ, ⵀⴰⵜⵉ ⵜⵔⵉⵜ ⴰⴷ ⴰⵖ ⵜⵜ ⵜⵙⴽⵔⵜ? " ⵉⵏⵏⴰ ⴰⵙ: " ⵓⵀⵓ! " ⵜⵏⴽⵔ, ⵜⵎⵓⵏ ⴷⵉⴷⴰⵙ ⴰⵍⵍⵉⵖ ⵕⴰⵃⵏ ⵉⴼⵔⵉ ⵏ ⵜⵅⵅⵓⵜⵜ ⴰⵏⵏ. ⵃⴰⴱⵔⴰ ⵓⴽⴰⵏ ⵜⴳⴰ ⵜⴰⵃⵛⵎⵉⵜ ⴰⵏⵏ ⴰⴼⵓⵙ ⴰⴷ ⵜⴰⴽⵯⵔ ⵙⴽⵙⵓ. ⵜⵖⴰⵍ ⵜⵅⵅⵓⵜⵜ ⴰⵏⵏ ⵉⵙ ⴷ ⵉⵛⵉⵛⴰⵡⵏ, ⵜⵏⵏⴰ ⴰⵙⵏ: " ⴽⵔⵛⵛ! ⴱⵓⵔⵛⵛ! ⴰ ⵜⴰⵔⵡⴰ ⵏ ⵍⵃⵃⵕⴰⵎ! " ⴰⵔ ⵉⵟⵚⵚⴰ ⵓⵃⵛⵎⵉ. ⵜⵏⴹⵓ ⵉⵙⵙⵏ, ⵜⵏⵏⴰ ⴰⵙⵏ: " ⴰ ⵕⴱⴱⵉ ⴰⴷ ⴽⵯⵏ ⴷ ⵉⵢⵉ ⵢⵉⵡⵉⵏ, ⴰⴷ ⵜⴳⴰⵎ ⴰⵔⵔⴰⵡ ⵉⵏⵓ! " ⵜⵙⵙⴽⵛⵎ ⵜⵏ ⵙ ⵢⴰⵏ ⵉⴼⵔⵉ, ⴰⵔ ⴼⵍⵍⴰⵙⵏ ⵜⴻⵜⵜⴰⵣⵣⴰⵍ. ⵜⵏⵏⴰ ⴰⵙⵏ: " ⴼⴰⴷ ⴰⴷ ⵜⵇⵡⵡⵓⵎ. " ⴷⴰ ⵜⴽⴽⴰ ⵜⵎⵏ ⵉⵢⵢⴰⵎ ⵙ ⵜⵎⵏ ⵉⵢⵢⴰⵎ, ⵜⵏⵏⴰ ⴰⵙⵏ: " ⵥⵥⵍ ⴰⵜ ⵉⵢⵉ ⴷ ⴰⴼⵓⵙ ⵏⵏⵓⵏ, ⵉⵙ ⵜⵇⵡⵡⴰⵎ. " ⵜⴰⵃⵛⵎⵉⵜ, ⴷⴰⵔⵙ ⴽⵔⴰ ⵏ ⵜⴰⵙⵙⵎⵉⵡⵉⵏ, ⵜⵃⵟⴰⴼ ⵢⴰⵜ, ⵜⴼⴽ ⵢⴰⵜ ⵉ ⴳⵯⵎⴰⵙ. ⵥⵥⵍⵏ ⵜⵏⵜ ⵉ ⵜⵅⵅⵓⵜⵜ ⴰⵏⵏ, ⵜⴳⴳⵔ ⴰⵙⵏⵜ. ⵜⵖⴰⵍ ⵉⵙ ⴷ ⵉⴼⴰⵙⵙⵏ ⵏⵏⵙⵏ, ⵜⵏⵏⴰ ⴰⵙⵏ: " ⵙⵓⵍ ⵜⵃⴼⴰⵎ! " ⴷ ⵖⵎⴽ ⴰⵏⵏ, ⴷ ⵖⵎⴽ ⴰⵏⵏ, ⴰⵔ ⵢⴰⵏ ⵡⴰⵙⵙ, ⵉⵛⴰⵛⴽ ⵓⵃⵛⵎⵉ ⵜⴰⵙⵙⵎⵉ ⵏⵏⵙ. ⵉⵥⵥⵍ ⴰⵙ ⴷ ⴰⴹⴰⴹ ⵏⵏⵙ, ⵜⵏⵏⴰ ⴰⵙⵏ: " ⵍⴰⴱⴰⵙ, ⵀⴰ ⵜⵉ ⵜⵇⵡⵡⴰⵎ! " ⵜⵏⴽⵔ, ⵜⵙⵙⵃⵎⵓ ⵢⴰⵜ ⵜⴼⴼⴰⵔⵏⵓⵜ. ⵜⵔⴰ ⴰⴷ ⵜⵏ ⴳⵉⵙ ⵜⴳⵔ, ⴰⴷ ⵏⵡⵓⵏ. ⵜⵏⵏⴰ ⴰⵙ: " ⵏⴽⵔ, ⴰ ⴼⴰⴹⵎⴰ, ⴰ ⵉⵍⵍⵉ, ⴰⴳⴳⵯ ⵉⵙ ⵜⵃⵎⴰ? " ⵜⵏⵏⴰ ⴰⵙ: " ⴰ ⵄⵎⵜⵉ ⵎⵄⴳⵓⵣⴰ, ⵏⴽⴽⵉ, ⵓⵔ ⵉⵢⵉ ⵜⵄⵍⵍⵉⵎ ⵉⵏⵏⴰ ⵎⴰⵏ ⵖⵉⵍ ⵉⵥⴹⵉ ⵏⵓ ⴷ ⵓⵚⵟⵟⴰ. ⵓⵔ ⵉⵢⵉ ⵜⵙⵍⵍⵉⵎ ⴰⴷ ⵜⵜⴰⴳⴳⵯⴰⵖ ⵙ ⵜⴼⴼⵓⵔⵏⴰ! " ⵜⵏⵏⴰ ⴰⵙ: " ⵏⴽⵔ, ⴰ ⵎⵓⵃⴰⵎⵎⴰⴷ, ⴰ ⵢⵉⵡⵉ, ⴰⴳⴳⵯ ⵉⵙⵙ ⴽⵢⵢⵉ! " ⵉⵏⵏⴰ ⴰⵙ: " ⵏⴽⴽⵉ ⵓⵔ ⴰ ⵉⵙⵙ ⵜⵜⴰⴳⴳⵯⴰⵖ. ⵓⵔ ⵉⵢⵉ ⵉⵄⵍⵍⵉⵎ ⴱⴰⴱⴰ ⵎⴰⵏ ⵖⵉⵔ ⵜⴰⵍⵍⵓⵃⵜ ⵉⵏⵓ ⴷ ⵓⵎⴰⴷⵉⵔ! " ⵜⵏⵏⴰ ⴰⵙ: " ⵚⵖⵕ ⴰⵜ ⴳⵉⴳⵉ, ⴰ ⵉⵙⵙ ⴰⴳⴳⵯⵖ! " ⵏⵜⵜⴰⵜ, ⵃⴰⴱⵔⴰ ⵓⴽⴰⵏ ⵏⵏ ⵜ ⵜⵓⴳⴳⵯⴰ, ⵜⵜⴽⵡⵉⵏ ⵜⵜ ⵉⵏⵏ, ⵣⴰⵢⴷⵏ, ⵣⴳ ⴰⵙ ⵣⵣⵉⵜ ⴰⵍⵍⵉⵖ ⵜⵊⴷⵔ. ⵏⴽⵔⵏ, ⵙⵎⵓⵏⴻⵏ ⴽⵓⵍⵍⵓ ⴷ ⵖⴰⵢ ⴷⴰ ⵜⵏ ⵉⵄⵊⴱⵏ ⵖ ⵉⴼⵔⵉ ⴰⵏⵏ ⵏ ⵜⵅⵅⵓⵜⵜ, ⵙⵙⴰⴷⵓⵏ, ⵎⵓⵏⴻⵏ ⴷ ⵓⵖⴰⵔⴰⵙ. ⴰⵍⵍⵉⵖ ⵏⵏ ⵃⴰⵡⵍⵏ, ⴰⴼⵏ ⵏⵏ ⵢⴰⵏ ⵓⴳⵊⴹⴰⴹ, ⴰⵔ ⵜⵜⴼⵓⵖⵏⵜ ⵓⵍⵍⵉ ⵏⵏⵙ, ⵓⵔ ⴰⴽⴽⵯ ⵍⵉⵏⵜ ⴰⵡⵓⵜⵜⵓ. ⴹⴰⵍⴱⵏ ⴰⵙ ⵉⵏⴱⴳⵉⵡⵏ ⵏ ⵕⴱⴱⵉ. ⵉⵏⵏⴰ ⴰⵙⵏ: " ⵎⵇⴱⵓⵍ! " ⵏⵏⴰⵏ ⴰⵙ: " ⴼⴽ ⴰⵖ ⵍⴰⵎⴰⵏ ⵏ ⵕⴱⴱⵉ, ⵓⵔ ⴰⵖ ⵜⵙⴽⵔⵜ ⵢⴰⵜ. " ⵉⵏⵏⴰ ⴰⵙⵏ: " ⴼⴽⵉⵖ ⴰⵡⵏ ⵙ ⵉⵍⴰⵎⵎⵏ ⵏ ⵕⴱⴱⵉ, ⵓⵔ ⴰⵡⵏ ⵙⴽⴰⵔⵖ ⵢⴰⵜ! " ⵏⵏⴰⵏ ⴰⵙ: " ⵉⵍⴰⵎⵎⵏ ⴰⴷ ⵜⵏⵏⵉⵜ, ⵓⵔ ⵉⴷ ⵍⴰⵎⴰⵏ! " ⵉⵏⵏⴰ ⴰⵙⵏ: " ⴼⴽⵉⵖ ⴰⵡⵏ ⵙ ⵡⴰⵎⴰⵏ ⵏ ⵕⴱⴱⵉ, ⵓⵔ ⴰⵡⵏ ⵙⴽⵔⵖ ⵢⴰⵜ! " ⵏⵏⴰⵏ ⴰⵙ: " ⴰⵎⴰⵏ ⴰⵢⴰⵏⵏ ⵜⵏⵏⵉⵜ! " ⵉⵍⵎⵎⴰ, ⵉⴼⴽⴰ ⴰⵙⵏ ⵍⴰⵎⴰⵏ ⵏ ⵕⴱⴱⵉ, ⵓⵔ ⵜⵏ ⵉⵜⵜⴰⵖ ⴱⵍⴰ ⴰⵢⵏⵏⴰ ⵜ ⵢⴰⵖⵏ. ⴽⵛⵎⵏ ⴷⴰⵔⵙ. ⴰⵔ ⵉⴽⵙⵙⴰ ⵓⵃⵛⵎⵉ; ⵎⵉⴽⴽ ⵙ ⵎⵉⴽⴽ, ⵉⵜⴰⵀⵍ ⵓⴳⵊⴹⴰⴹ ⵜⴰⵃⵛⵎⵉⵜ. ⵜⴽⴽⴰ ⴷⴰⵔⵙ ⵎⴰⴷ ⴷⴰⵔⵙ ⵜⴽⴽⴰ, ⵙ ⴰⵔ ⵜⵜⴰⵔⵓ; ⴰⵍⵍⵉⵖ ⵜⵓⵔⵓ, ⵜⴰⵔⵓ ⴰⵃⵛⵎⵉ. ⵎⵉⴽⴽ ⵙ ⵎⵉⴽⴽ ⴰⵍⵍⵉⵖ ⵉⵅⴰⵜⵔ ⵓⵃⵛⵎⵉ, ⵢⵉⵙⵙⴰⵏ ⴰⵡⴰⵍ. ⵜⵏⵏⴰ ⴰⵙ ⵉ ⵓⴳⵊⴹⴰⴹ: " ⴷ ⵖⵉⴽⴽ ⵎⴰⵅⵛⵛⴰⵢ ⴰⴷ ⵏⵙⴽⵔ ⴽⵔⴰ ⵏ ⵙⵙⵉⴱⴰ ⵉ ⴳⵯⵎⴰ, ⴰⴷ ⵜ ⵏⵏⵖ, ⵏⴱⵇⵇⴰ ⴷ ⵏⴽⴽⵉ ⴷⵉⴷⴰⴽ ⴷ ⵉⵡⵉ ⵜⵏⵖ. " ⵉⵏⵏⴰ ⴰⵙ: " ⵎⴰ ⵔⴰⴷ ⵏⵙⴽⵔ? " ⵜⵏⵏⴰ ⴰⵙ: " ⴰⴷ ⵜⴷⴷⵓⵜ, ⴰⴷ ⵜⵏⴼⵉⵜ ⵖ ⵜⴽⵛⵛⵓⵍⵜ ⵏ ⵓⵖⵓ. ⵜⴰⵙⵙⴰⵄⵜ ⵏⵏⴰ ⴷ ⵢⵓⵛⴽⴰ ⵖ ⵜⴰⵢⵙⵙⴰ, ⴷⴷⴰ ⴷ ⵢⴰⵡⵉ ⵉⵔⵉⴼⵉ. ⴷⴷⴰ ⴰⵙ ⵉⵏⵉⵖ: ' ⵣⴰⵢⴷ ⵙ ⵜⴽⵛⵛⵓⵍⵜ, ⴼⴼⵉ ⴷ ⵎⵉⴽⴽ ⵏ ⵓⵖⵓ, ⴱⵔⵔⴷ ⵉⵙⵙ ⵉⵔⵉⴼⵉ. ' ⵜⴰⵙⵙⴰⵄⵜ ⵏⵏⴰ ⵏⵏ ⵢⵓⵛⴽⴰ ⴰⴷ ⵉⴼⴼⵉ ⴰⵖⵓ, ⵜⵇⵇⵙⵜ ⵜ. " ⴰⵃⵛⵎⵉ ⴰⵏⵏ, ⴰⵎⵥⵢⴰⵏ, ⵉⵙⵙⴼⵍⴷ ⴰⵙⵏ ⵎⴰⴷ ⵏⵏⴰⵏ. ⵉⵎⴽⴰⴽⵍ ⴷⴰⵔ ⵅⴰⵍⵉⵙ, ⵉⵏⵏⴰ ⴰⵙ: " ⴰ ⵅⴰⵍⵉ, ⵉⵖ ⴰⴽ ⵜⵏⵏⴰ: ' ⵣⴰⵢⴷ ⴼⴼⵉ ⴷ ⴰⵖⵓ ', ⵜⵉⵏⵉⵜ ⵉⵢⵉ: ' ⵏⴽⵔ, ⴰ ⵢⵉⵡⵉⵙ ⵏ ⵓⵍⵜⵎⴰ, ⴼⴼⵉ ⵉⵢⵉ ⴷ ⵎⵉⴽⴽ. ⵏⴽⴽⵉ, ⵀⴰ ⵜⵉ ⵕⵎⵉⵖ ', ⴰⵛⴽⵓ, ⵀⴰ ⵜⵉ, ⴳⴰⵏ ⴰⴽ ⴱⴰⴱⴰ ⵖ ⵜⴽⵛⵛⵓⵍⵜ, ⴰⴷ ⴰⴽ ⵉⵇⵇⵙ! " ⵜⴰⵙⵙⴰⵄⵜ ⵍⵍⵉⵖ ⴷ ⵉⴽⵛⵎ ⵓⵎⴽⵙⴰ ⴰⵏⵏ, ⵜⵏⵏⴰ ⴰⵙ ⵓⵍⵜⵎⴰⵙ: " ⵏⴽⵔ, ⴼⴼⵉ ⴷ ⵎⵉⴽⴽ ⵏ ⵓⵖⵓ, ⵜⵙⵙⵅⵙⵉⵜ ⵉⵙⵙ ⵉⵔⵉⴼⵉ. " ⵉⵏⵏⴰ ⴰⵙ: " ⵏⴽⵔ, ⴰ ⵉⵡⵉⵙ ⵏ ⵓⵍⵜⵎⴰ, ⴼⴼⵉ ⵉⵢⵉ ⴷ ⵎⵉⴽⴽ ⵏ ⵓⵖⵓ. ⵏⴽⴽⵉ, ⵀⴰⵜⵉ ⵕⵎⵉⵖ! " ⵜⵏⵏⴰ ⴰⵙ ⵓⵍⵜⵎⴰⵙ: " ⵉⵖⴰⵢ ⴰ ⵉⵍⴽⵎ ⵜⴰⴽⵛⵛⵓⵍⵜ, ⵏⵜⵜⴰ ⵉⵎⵥⵥⵉⵢ! " ⵉⵏⵏⴰ ⴰⵙ ⵓⵃⵛⵎⵉ ⴰⵏⵏ ⵉⵎⵥⵥⵉⵢⵏ: " ⵖⴰⵢⵖ ⴰⵙ, ⴷⴷⴰ ⴷ ⴰⵙⵉⵖ ⴰⴼⵔⴷⵓ, ⴱⴷⴷⵖ ⴼⵍⵍⴰⵙ, ⴰⵔ ⴷ ⴰⵙ ⴼⴼⵉⵖ ⴰⵖⵓ! " ⵉⵏⴽⵔ ⵏⵉⵜ ⵓⵃⵛⵎⵉ, ⵉⵙⴱⴷⴷ ⴰⴼⵔⴷⵓ, ⵉⵖⵍⵉ ⴼⵍⵍⴰⵙ. ⵃⴰⴱⵔⴰ ⵓⴽⴰⵏ ⵉⵕⵥⵎ ⵉⵎⵉ ⵏ ⵜⴽⵛⵛⵓⵍⵜ, ⵢⴰⴼ ⵏⵏ ⴳⵉⵙ ⴰⴳⵯⵊⴹⴰⴹ. ⵉⵏⵏⴰ ⴰⵙ: " ⴰ ⴱⴰⴱⴰ, ⴽⵢⵢⵉ ⵜⵔⵉⵜ ⴰⴷ ⵜⵏⵖⵜ ⵍⴰⵎⴰⵏ, ⵕⴱⴱⵉ ⴷⴷⴰ ⴷ ⴳⵉⴽ ⵉⵏⵖ! " ⵉⴼⴼⵉ ⴷ ⴰⵖⵓ, ⵢⴰⵡⵉ ⵜ ⵉⴷ ⵉ ⵅⴰⵍⵉⵙ. ⵜⵏⵏⴰ ⴰⵙ ⴷⴰⵖ ⵜⵎⵖⴰⵔⵜ ⵉ ⵓⵔⴳⴰⵣ ⵏⵏⵙ: " ⴰⴷ ⵜⵏⴽⵔⵜ, ⴰⴷ ⵜⵏⴼⵉⵜ ⵖ ⵉⵇⵇⴰⵢⵏ. ⵜⴰⵙⵙⴰⵄⵜ ⵏⵏⴰ ⵏⵏ ⵢⵓⵛⴽⴰ ⴰⴷ ⵢⴰⵙⵉ ⵉⵇⵇⴰⵢⵏ, ⵜⵇⵇⵙⵜ ⵜ ⵖ ⵉⴹⵓⴹⴰⵏ. " ⵉⴼⵜⵓ ⵓⵃⵛⵎⵉ ⴷⴰⵔ ⵅⴰⵍⵉⵙ, ⵉⵏⵏⴰ ⴰⵙ: " ⴰ ⵅⴰⵍⵉ, ⵉⵖ ⴰⴽ ⵜⵏⵏⴰ: ' ⵣⴰⵢⴷ, ⴰⵙⵉ ⵉⵇⵇⴰⵢⵏ ', ⵜⵉⵏⵉⵜ ⵉⵢⵉ: ' ⵏⴽⵔ, ⴰ ⵢⵉⵡⵉⵙ ⵏ ⵓⵍⵜⵎⴰ, ⴰⵙⵉ ⵉⵢⵉ ⵜⵏ ⴷ, ⵙ ⵀⵢⵢⴰⵖ ⵜⵓⵕⵥⵉⵢⵢⵉⵏ ⵉⵏⵓ. ' " ⵍⵍⵉⵖ ⴰⵙ ⵜⵏⵏⴰ ⵓⵍⵜⵎⴰⵙ ⵉ ⴳⵯⵎⴰⵙ: " ⵏⴽⵔ, ⴰⵙⵉ ⴷ ⵉⵇⵇⴰⵢⵏ. ", ⵉⵏⵏⴰ ⴰⵙ: " ⵏⴽⵔ, ⴰ ⵢⵉⵡⵉⵙ ⵏ ⵓⵍⵜⵎⴰⵙ, ⴰⵙⵉ ⵉⵢⵉ ⵜⵏ ⴷ. " ⵉⴷⴷⵓ ⵓⵃⵛⵎⵉ ⴰⴷ ⵜⵏ ⴷ ⵢⴰⵙⵉ. ⵢⴰⴼ ⵏⵏ ⴱⴰⴱⴰⵙ, ⵉⵏⴼⵉ ⵖ ⵡⴰⵎⵎⴰⵙ ⵏ ⵉⴳⵓⴷⵉ. ⵉⵏⵏⴰ ⴰⵙ: " ⴰ ⴱⴰⴱⴰ, ⵜⵔⵉⵜ ⴰⴷ ⵜⵏⵖⵜ ⵍⴰⵎⴰⵏ? ⵕⴱⴱⵉ ⴷⴷⴰ ⴷ ⴳⵉⴽ ⵉⵏⵖ! " ⵢⴰⵙⵉ ⴰⵙ ⴷ ⵉⵇⵇⴰⵢⵏ ⵉ ⵅⴰⵍⵉⵙ. ⵉⴷⴷⵓ ⵉⴽⵯⵙ. ⵜⵏⵏⴰ ⴰⵙ ⴷⴰⵖ ⵜⵎⵖⴰⵔⵜ ⵉ ⵓⵔⴳⴰⵣ ⵏⵏⵙ: " ⴷⴷⴰ ⴽ ⴳⵖ ⵖ ⵡⴰⵎⵎⴰⵙ ⵏ ⵉⵍⴱⴰⴹ. ⵜⵏⴼⵉⵜ ⴳⵉⵙⵏ. ⵉⵏⵉⵖ ⴰⵙ ⴰⵙⴽⴽⴰ, ⴰⴷ ⵓⵔ ⵉⴽⵯⵙ, ⴰⴷ ⵉⴷⴷⵓ ⴰⴷ ⵉⵙⵙⵉⵔⴷ ⵖ ⵡⴰⵙⵉⴼ. ⵜⴰⵙⵙⴰⵄⵜ ⵏⵏⴰ ⵢⵉⵡⵉ ⵉⵍⴱⴰⴹ ⵙ ⵡⴰⵙⵉⴼ, ⵉⵖ ⵉⵔⴰ ⴰⴷ ⵜⵏ ⵉⵕⵥⵎ, ⵜⵙⵎⵏⴰⵇⵇⴰⵕⵜ ⴰⵙ. " ⵣⵉⴽⴽ, ⴰⵍⵍⵉⵖ ⵉⴼⴼⵓ ⵍⵃⴰⵍ, ⵜⵏⵏⴰ ⴰⵙ: " ⴰ ⴳⵯⵎⴰ, ⴰⴷ ⵓⵔ ⵜⴽⵯⵙⵜ ⴷ ⵖⴰⵙⵙⴰⴷ. ⵣⴰⵢⴷ, ⵙⵙⵉⵔⴷ ⴰⵖ ⴷ ⵉⵍⴱⴰⴹ ⵏⵏⵖ. " ⵜⵙⵎⵓⵏ ⴰⵙ ⴷ ⵓⴽⵔⵉⵙ, ⵢⵉⵍⵉ ⵓⴳⵯⵊⴹⴰⴹ ⵖ ⵡⴰⵎⵎⴰⵙ ⵏⵏⵙⵏ. ⵍⵍⵉⵖ ⴰⵙ ⵜⵏ ⵜⴼⴽⴰ, ⵉⵏⵏⴰ ⴰⵙ ⵢⵉⵡⵉⵙ ⵏ ⵜⵎⵖⴰⵔⵜ: " ⴰ ⵅⴰⵍⵉ, ⵚⴱⵔⴽ, ⴰⴷ ⵏⵏ ⴷⴰⵔⴽ ⴰⵛⴽⵖ. " ⵉⴷⴷⵓ, ⵢⴰⵙⵉ ⵢⴰⵏ ⵓⵙⵖⵏ, ⵢⴰⵙⵙ ⵙⵉⵙⵙ ⵓⴽⵔⵉⵙ, ⴰⵍⵍⵉⵖ ⵓⵔ ⵙⵓⵍ ⵉⵍⵍⵉ ⵎⴰ ⵖ ⵉⵜⵜⴼⴼⵓⵖ ⵓⴳⵯⵊⴹⴰⴹ. ⴰⵡⵉⵏ ⵉⵍⴱⴰⴹ ⴰⵔ ⵉⴳⵎⵉⵔ ⵏ ⵡⴰⵙⵉⴼ. ⵉⵏⵏⴰ ⴰⵙ: " ⵚⴱⵔⴽ, ⴰ ⵅⴰⵍⵉ, ⴰⴷ ⵓⵔ ⵜⵕⵥⵎⵜ ⵉⵍⴱⴰⴹ ⵉⴷ ⴰⵔ ⴷ ⴰⵛⴽⵖ. " ⵉⴷⴷⵓ, ⵉⵖⵍⵉ ⵙ ⵢⴰⵜ ⵜⴼⵔⵓⵖⵜ, ⵉⴱⴱⵉ ⴷ ⴳⵉⵙ ⵢⴰⵏ ⵙⵉⵏ ⵉⵇⵇⵏⵕⴰⴼ, ⵢⴰⵡⵉ ⵜⵏ ⴷ ⴰⵔ ⴷⴰⵔ ⵅⴰⵍⵉⵙ. ⵉⴼⴽⴰ ⴰⵙ ⵢⴰⵏ, ⵉⵃⵟⴰⴼ ⵢⴰⵏ, ⵉⵏⵏⴰ ⴰⵙ: " ⵉⵡⴰ, ⴰ ⵅⴰⵍⵉ, ⴰⵔ ⴷ ⵜⵏ ⵏⵙⵙⵉⵔⴷ, ⵓⴽⴰⵏ ⵏⵙⵍⵉⵍ ⵜⵏ! " ⴰⵔ ⴽⴽⴰⵜⵏ ⵉⵍⴱⴰⴹ, ⴰⴽⴽⵯ ⵓⵔ ⵎⵎⵉⵖⵏ, ⴰⵔ ⴰⵙⵏ ⴷ ⴳⵉⵙ ⵉⵙⴰⵡⴰⵍ ⵓⴳⵯⵊⴹⴰⴹ: " ⴰⵀⴰ! ⴰ ⵢⵉⵡⵉⵙ ⵏ ⵍⵃⵃⵕⴰⵎ, ⴰⴷ ⵓⵔ ⵜⵏⵖⵜ ⴱⴰⴱⴰⴽ! " ⵉⵏⵏⴰ ⴰⵙ ⵓⵃⵛⵎⵉ: " ⵀⴰⵛⴰ, ⴱⴰⴱⴰ ⵓⵔ ⴰ ⵉⵜⵜⵉⵍⵉ ⵖ ⵓⴽⵔⵉⵙ ⴰⵏⵏ ⵏ ⵉⵍⴱⴰⴹ! " ⴰⵍⵍⵉⵖ ⴰⵔ ⴽⴽⴰⵜⵏ, ⴰⵍⵍⵉⵖ ⵜ ⵏⵖⴰⵏ. ⵕⵥⵎⵏ ⵉⵍⴱⴰⴹ, ⴰⴼⵏ ⵜ ⵉⴷ, ⵉⵎⵎⵓⵜ. ⴽⴽⵙⵏ ⴰⵙ ⵜⴰⵔⵎⴰⵜⵉⵏ, ⵙⵙⵉⵔⴷⵏ ⵉⵍⴱⴰⴹ, ⵖⵍⵉⵏ ⴷ ⵛⵛⵖⵍ ⵏⵏⵙⵏ. ⵍⵍⵉⵖ ⵏⵏ ⵕⴰⵃⵏ, ⵉⵏⵏⴰ ⴰⵙ ⵓⵃⵛⵎⵉ ⵉ ⵉⵏⵏⴰⵙ: " ⵛⵓⴼ ⵜⴰⵔⵎⴰⵜⵉⵏ, ⵉⵙ ⴷ ⵔⵡⴰⵙⵏⵜ ⴰⴽⴽⵯ ⵜⵉⵏ ⴱⴰⴱⴰ? " ⵜⵏⵏⴰ ⴰⵙ: " ⵢⴰⴽ, ⴰ ⴰⵣⵖⵓⴱ, ⵜⵏⵖⵉⵜ ⵜ ⵉⵏⵏ! " ⵉⵏⵏⴰ ⴰⵙ: " ⵍⴰ, ⵍⴰ, ⴱⴰⴱⴰ ⵓⵔ ⴰ ⵉⵜⵜⵉⵍⵉ ⵖ ⵉⵍⴱⴰⴹ! " ⵜⴰⵙⵉ ⵜⴰⵔⵎⴰⵜⵉⵏ ⴰⵏⵏ, ⵜⵙⵙⵏⵓ ⵜⴰⵔⵓⵡⵡⴰⵢⵜ, ⵜⴽⴽⵙ ⵜⵜ ⵉ ⵉⵊⵉⵊⴰⵏ, ⵜⴳ ⵉⵎⵉⴽⴽ ⵖ ⵜⵣⵍⴰⴼⵜ. ⵜⴰⵎⵎⵓ ⵉ ⵜⵉⵏⵙ ⵖ ⵜⴳⴷⵓⵔⵜ. ⵜⴰⵙⵉ ⵜⵜ ⵜⵏⵏⴰ ⵢⴰⴽ ⴼⴰⴷ ⴰⴷ ⵏⵏ ⵜⵜⴰⴼⴰⵏ ⵜⴰⵣⵍⴰⴼⵜ ⴰⵏⵏ ⴷⴰ ⵖ ⵜⴳⴰ ⵜⴰⵔⵎⴰⵜⵉⵏ ⴰⵏⵏ ⵏ ⵙⵙⵎⵎ, ⴼⴰⴷ ⴰⴷ ⵜⵜ ⵛⵛ, ⵎⵎⵜⵏ. ⵍⵍⵉⵖ ⴽⵛⵎⵏ ⵉⵊⵉⵊⴰⵏ ⵉⵏⵏ, ⵜⵏⵏⴰ ⴰⵙⵏ: " ⵣⴰⵢⴷ ⴰⵜ, ⵉⵛⵛ ⴰⵜ ⵜⴰⵔⵓⵡⵡⴰⵢⵜ ⴰⵏⵏ ⵏ ⵜⵣⵍⴰⴼⵜ, ⵜⴼⵍⵎ ⵉⵢⵉ ⵜⵉⵏ ⵜⴳⴷⵓⵔⵜ. " ⵍⵍⵉⵖ ⴽⵛⵎⵏ, ⵏⵜⵜⵏⵉ ⵛⵛⵏ ⵜⵉⵏ ⵜⴳⴷⵓⵔⵜ. ⴰⵙⵉⵏ ⵜⵉⵏ ⵜⵣⵍⴰⴼⵜ, ⵔⴰⵔⵏ ⵜⵜ ⵙ ⵜⴳⴷⵓⵔⵜ. ⴹⵕⵏ ⵖ ⴷⴷⴰⵡ ⵏ ⵜⵣⵍⴰⴼⵜ, ⵙⴽⵔⵏ ⵣⵓⵏⴷ ⵉⵖ ⵎⵎⵓⵜⵏ. ⵜⴽⵛⵎ, ⵏⵜⵜⴰⵜ, ⵜⵏⵏⴰ ⴰⵙⵏ: " ⵜⵎⵎⵓⵜⵎ, ⴰⴷ ⵓⵔ ⴽⵯⵏ ⴳⵉⵙ ⵉⵙⵙⵏⴽⵔ ⵕⴱⴱⵉ! " ⵜⵜⴰⵙⵉ ⵜⵉⵏ ⵜⴳⴷⵓⵔⵜ, ⴰⵔ ⴷ ⵙ ⵜⵜ ⵜⵛⵜⵜⴰ. ⵓⵔ ⵜⵜ ⴰⴽⴽⵯ ⵜⴽⵎⵎⵉⵍ, ⴰⵍⵍⵉⵖ ⵜⵎⵎⵓⵜ. ⵏⴽⵔⵏ, ⴰⵙⵉⵏ ⵜⵜ, ⴰⵍⵍⵉⵖ ⵜⵜ ⵉⵏⵏ ⵎⴹⵍⵏ. ⴰⵛⴽⵏ ⴷ ⴹⴰⵍⴱⵏ ⵕⴱⴱⵉ ⴰⴷ ⴰⵙⵏ ⵉⴳ ⵜⵉⴳⵎⵎⵉ ⵣⵓⵏⴷ ⵜⴰⵕⵕⵎⵎⴰⵏⵜ. ⴰⵙⵉⵏ ⵜⵜ ⵖ ⵡⴰⵛⴽⴰⵔⵏ ⵏⵏⵙⵏ, ⵙⵙⴰⴷⵓⵏ, ⵎⵓⵏⴻⵏ ⴷ ⵓⵖⴰⵔⴰⵙ. ⴰⵍⵍⵉⵖ ⵕⴰⵃⵏ ⴳⵔ ⵙⵉⵏ ⵉⵖⴰⵔⴰⵙⵏ, ⵉⵏⵏⴰ ⴰⵙ ⵢⴰⵏ ⵉ ⵢⴰⵏ: " ⴷ ⵖⵉⴷ ⴰⵖ ⵏⵔⴰ ⴰⴷ ⵏⴱⴹⵓ. " ⵏⴽⵔⵏ, ⴽⵯⵔⵣⵏ ⴳⵉⵙ ⵢⴰⵜ ⵛⵛⵊⵕⵜ. ⵉⵏⵏⴰ ⴰⵙ: " ⵉⵡⴰ ⵅⴰⵍⵉ, ⵉⵖ ⵏⴷⴷⴰ, ⴰⵔ ⴷ ⵏⴱⴹⵓ, ⵡⴰⵏⵏⴰ ⴳⵉⵜⵏⵖ ⵖ ⵜⵍⵍⴰ ⵜⵖⵓⴼⵉ, ⵢⴰⵛⴽⵉⴽ ⴷ ⴷⴰⵔ ⵛⵛⵊⵕⵜ ⴰⴷ. ⵉⵖ ⵜⵜ ⵉⴷ ⵢⵓⴼⴰ ⵜⵙⵍⵍⴰⵡ, ⵢⵉⵙⵙⴰⵏ ⵉⵙ ⵢⴰⵖ ⴽⵔⴰ ⵡⴰⵢⵢⴰⴹ. ⵉⵖ ⵜⵜ ⵉⴷ ⵢⵓⴼⴰ ⵜⵇⵇⵓⵕ, ⵢⵉⵙⵙⴰⵏ ⵉⵙ ⵉⵎⵎⵓⵜ! " ⵉⵏⵏⴰ ⴰⵙ: " ⴰ ⵅⴰⵍⵉ, ⴰⴷ ⴽ ⵓⵚⵚⴰⵖ, ⴱⵏⴰⴷⵎ ⵏⵏⴰ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ, ⴰⴷ ⵓⵔ ⴷⴰⵔⵙ ⵜⵉⵍⵉⵜ! " ⵎⵚⴰⴼⴰⴹⵏ. ⴷ ⵡⴰⵏⵏ ⵉⴽⴽⴰ ⵢⴰⵏ ⵓⵖⴰⵔⴰⵙ, ⴷ ⵡⴰⵏⵏ ⵢⴰⴹⵏⵉⵏ ⵉⴽⴽⴰ ⵢⴰⵏ. ⵉⵃⴰⵡⵍ ⵏⵏ ⵓⴽⴰⵏ ⵓⵅⴰⵜⴰⵔ, ⵙ ⵉⵎⵏⴰⴳⴳⴰⵔ ⴷ ⵢⴰⵏ ⵓⵔⴳⴰⵣ ⵍⵍⵉ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ. ⵉⵏⵏⴰ ⴰⵙ: " ⴰ ⴰⵃⵛⵎⵉ, ⵉⵙ ⵜⵔⵉⵜ ⴰⴷ ⴷⴰⵔⵉ ⵜⵉⵍⵉⵜ? " ⵉⵏⵏⴰ ⴰⵙ: " ⵍⴰ, ⵍⴰ, ⴰ ⵡⴷⴷⵉ, ⵢⵓⵚⵚⴰ ⵉⵢⵉ ⵉⵡⵉⵙ ⵏ ⵓⵍⵜⵎⴰ, ⵉⵏⵏⴰ ⵉⵢⵉ: ⴰⴷ ⵓⵔ ⵜⵉⵍⵉⵜ ⴷⴰⵔ ⵡⴰⵏⵏⴰ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ! " ⵉⴷⴷⵓ ⴷⴰⵖ ⵓⵔⴳⴰⵣ ⴰⵏⵏ, ⵉⵍⵓⵍⵍⵉ ⴰⵙ ⴷ ⵖ ⵓⵖⴰⵔⴰⵙ ⵖ ⵍⴳⵯⴷⴷⴰⵎ, ⵉⵏⵏⴰ ⴰⵙ: " ⴰⴷ ⴷⴰⵔⵉ ⵜⵉⵍⵉⵜ! " ⵉⵏⵏⴰ ⴰⵙ ⴷⴰⵖ ⵎⴽⴷⴰ ⴰⵙ ⵉⵏⵏⴰ ⵖ ⵜⵉⴽⴽⵍⵜ ⵉⵣⵡⴰⵔⵏ. ⵉⵙⴽⵔ ⴰⵙ ⴷ ⵖⵎⴽ ⴰⵏⵏ ⵙⴱⵄⴰ ⵏ ⵜⵉⴽⴽⴰⵍ, ⴰⵍⵍⵉⵖ ⵉⵏⵏⴰ ⵓⵃⵛⵎⵉ ⴰⵏⵏ ⵖ ⵍⵅⴰⵟⵕ ⵏⵏⵙ: " ⴰⵍⵍⴰⵀⵓ ⴰⵄⵍⴰⵎ! ⴰⵢⵜ ⵜⵎⴰⵣⵉⵔⵜ ⴰⴷ ⴽⵓⵍⵍⵓ ⵣⴳⵣⴰⵡⵏⵜ ⴰⵙⵏ ⵜⵡⴰⵍⵍⵉⵏ! " ⵉⵡⵔⵔⵉ, ⵉⵇⴱⵍ ⴰⵙ ⴰⴷ ⴷⴰⵔⵙ ⵢⵉⵍⵉ. ⵉⵏⵏⴰ ⴰⵙ: " ⵉⵡⴰ ⴳⴳⴰⵡⵔ ⴰⵖ, ⴰⴷ ⵏⵙⴽⵔ ⵛⵛⵕⴹ ⵉⵏⴳⵔⴰ ⵜⵏⵖ. " ⵉⵏⵏⴰ ⴰⵙ: " ⴰⴷ ⵜⴽⵙⵙⴰⵜ ⴰⵔ ⵜⴰⴷⴳⴳⵯⴰⵜ, ⵜⵖⵉⵜ ⴷ ⵙⴱⵄⴰ ⵏ ⵜⵙⴽⴽⵯⵓⵔⵉⵏ. ⵉⵖ ⴽ ⵜⵣⵡⴰⵔ ⵜⵉⵢⴷⵉⵜ, ⵜⵛⵛ ⵉⵎⵏⵙⵉ ⵏⵏⴽ. ⵜⵣⵣⵓⴳⵣⵜ ⴷ ⵜⴰⴼⵇⵇⵉⵕⵜ ⵖ ⵓⴼⵍⵍⴰ. ⵡⴰⵏⵏⴰ ⴳⵉⵜⵏⵖ ⵜⴳⵯⵕⴰⵥ, ⵏⴰⵣⵓ ⵓⴷⵎ ⵏⵏⵙ. " ⵇⴱⵍⵏ ⴰⴽⴽⵯ ⵛⵛⵕⴹ ⴰⵏⵏ. ⴷⴷⵓⵏ ⵙ ⵜⵎⴰⵣⵉⵔⵜ. ⵢⴰⵎⵥ ⵓⵎⴽⵙⴰ ⵓⵍⵍⵉ, ⴷⴰ ⵉⴽⵙⵙⴰ ⴰⵔ ⵜⴰⴷⴳⴳⵯⴰⵜ. ⵢⴰⵎⵥ ⴷ ⵙⴱⵄⴰ ⵏ ⵜⵙⴽⴽⵯⵓⵔⵉⵏ. ⵜⵣⵡⴰⵔ ⵜ ⵉⴷ ⵜⵉⵢⴷⵉⵜ, ⵜⵛⵛ ⵉⵎⵏⵙⵉ ⵏⵏⵙ. ⵉⵕⴰⵃ ⵜⴰⵎⴰⵣⵉⵔⵜ, ⵉⵣⵣⵓⵣⴳ ⴷ ⵜⴰⴼⵇⵇⵉⵕⵜ. ⴷ ⵖⵎⴽ ⴰⵏⵏ, ⴷ ⵖⵎⴽ ⴰⵏⵏ, ⴰⵍⵍⵉⵖ ⵉⵃⴼⴰ ⵓⵎⴽⵙⴰ ⴰⵏⵏ, ⴰⵛⴽⵓ ⵓⵔ ⴰ ⵉⵛⵜⵜⴰ ⵢⴰⵜ. ⵢⴰⵏ ⵡⴰⵙⵙ ⵉⵏⵏⴰ ⴷ ⵢⵉⵅⴼ ⵏⵏⵙ: " ⵓⵍⵍⴰⵀ, ⴰⵔ ⴷ ⴷⴷⵓⵖ ⴰⴷ ⵥⵕⵖ ⵛⵛⵊⵕⵜ ⴷⴰ ⵎⴰⵎⵏⴽ ⴰⴷ ⵜⴳⴰ, ⴰⴷ ⵉⵢⵉ ⵜⴼⴽ ⵍⵅⴱⴰⵕ ⵏ ⵢⵉⵡⵉⵙ ⵏ ⵓⵍⵜⵎⴰ, ⵎⴰⵎⵏⴽ ⴰⴷ ⵉⴳⴰ. " ⵉⴽⵯⵙ ⵉⵙⵙ. ⵣⴰⵢⴷ ⴰ ⵍⵓⵇⵇⵜ ⵏ ⵕⴱⴱⵉ, ⵃⵜⵜⴰ ⵢⵉⵡⵉⵙ ⵏ ⵓⵍⵜⵎⴰ ⵉⵏⵏⴰ ⴷ ⵖⵎⴽ ⴰⵏⵏ. ⵎⵏⴰⴳⴳⴰⵔⵏ ⵖ ⴷⴰⵔ ⵛⵛⵊⵕⵜ ⴰⵏⵏ. ⵎⵙⴰⵍⵍⴰⵎⵏ. ⵉⵏⵏⴰ ⴰⵙ: " ⴰ ⵅⴰⵍⵉ, ⵎⴰⴷ ⴽ ⵢⴰⵖⵏ, ⴰⵍⵍⵉⵖ ⵜⵃⴼⵉⵜ? " ⵉⵏⵏⴰ ⴰⵙ: " ⵉⵡⴰ, ⴳⴳⴰⵡⵔ ⴰⵖ ⵙ ⵡⴰⴽⴰⵍ, ⴰⴷ ⴰⴽ ⵉⵏⵉⵖ ⵎⴰ ⵉⵢⵉ ⵉⵊⵕⴰⵏ. " ⵉⵏⵏⴰ ⴰⵙ: " ⵀⴰⵜⵉ ⴷⵖ ⴰⵙⵙ ⴰⵏⵏ ⵖ ⵏⴱⴹⴰ, ⵙⵙⵓⵉⴷⵉⵖ ⵖ ⵓⵖⴰⵔⴰⵙ, ⵎⵏⴰⴳⴳⴰⵔⵖ ⴳⵉⵙ ⵢⴰⵏ ⵓⵔⴳⴰⵣ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ, ⵙⴱⵄⴰ ⵏ ⵜⵉⴽⴽⴰⵍ! ⵏⵏⵉⵖ ⴷ ⵢⵉⵅⴼ ⵉⵏⵓ: ' ⴰⴽⴽⵯ ⴰⵢⵜ ⵜⵎⴰⵣⵉⵔⵜ ⵣⴳⵣⴰⵡⵏⵜ ⴰⵙⵏ ⵜⵡⴰⵍⵍⵉⵏ. ' ⵎⵓⵏⵖ ⴷⵉⴷⴰⵙ, ⵉⵛⵕⴹ ⴼⵍⵍⵉ ⴰⴷ ⵇⵇⴰⵢⵖ ⵙⴱⵄⴰ ⵏ ⵜⵙⴽⵯⵔⵉⵏ; ⵉⵖ ⵉⵢⵉ ⴷ ⵜⵣⵡⴰⵔ ⵜⵉⵢⴷⵉⵜ, ⵜⵛⵛ ⵉⵎⵏⵙⵉ ⵏⵓ, ⴰⵔ ⵣⵣⵓⴳⵓⵣⵖ ⵜⴰⴼⵇⵇⵉⵔⵜ, ⵉⴼⴽ ⵉⵢⵉ ⵉⵍⴱⴰⴹ ⵏ ⵓⵙⴳⴳⵯⴰⵙ ⴷ ⵜⵓⵕⵥⵉⵢⵢⵉⵏ ⵏ ⵓⵙⴳⴳⵯⴰⵙ. ⵢⴰⵏ ⵜⴳⵯⵕⴰⵥ, ⵏⴰⵣⵓ ⵓⴷⵎ ⵏⵙ. ⵇⴱⵍⵖ ⴰⵙ ⴽⵓⵍⵍⵓ ⵓⵏⵛⵜ ⴰⵏⵏ! ⴷⴷⵓⵖ ⴰⵔ ⵜⵉⴳⵎⵎⵉ ⵏⵏⵙ, ⵉⴼⴽ ⵉⵢⵉ ⵜⴰⵖⵓⵔⵉⵜ, ⴰⵔ ⴽⵙⵙⴰⵖ ⴰⵔ ⵜⴰⴷⴳⴳⵯⴰⵜ. ⴰⵎⵥⵖ ⴷ ⵙⴱⵄⴰ ⵏ ⵜⵙⴽⴽⵯⵔⵉⵏ, ⵜⵣⵡⴰⵔ ⵉⵢⵉ ⴷ ⵜⵉⵢⴷⵉⵜ, ⵜⵛⵛ ⵉⵎⵏⵙⵉ ⵏⵓ. ⴼⴽⵖ ⴰⵙⵏ ⵉ ⵉⵊⵉⵊⴰⵏ ⵜⵉⵙⴽⴽⵯⵓⵔⵉⵏ ⵢⴰⵜ ⵉ ⵢⴰⵏ, ⵣⵣⵓⴳⵣⵖ ⴷ ⵜⴰⴼⵇⵇⵉⵕⵜ. ⴷ ⵖⵎⴽ ⴰⵏⵏ ⴰⴷ ⵉⴳⴰⵏ ⵙⵙⵉⴱⴱⴰ ⵏⵓ ⴰⵍⵍⵉⵖ ⵃⴼⵉⵖ! " ⵉⵏⵏⴰ ⴰⵙ ⵉⵡⵉⵙ ⵏ ⵓⵍⵜⵎⴰⵙ: " ⴰⵎⵥ, ⴰ ⵅⴰⵍⵉ, ⵍⵄⵚⴰⵟ ⵉⵏⵓ, ⴰⵔⴰ ⵜⵉⵏⴽ. ⴰⵎⵥ ⵜⵓⵕⵥⵉⵢⵢⵉⵏ ⵉⵏⵓ, ⴰⵔⴰ ⵜⵉⵏⴽ. ⵏⴽⴽⵉ ⴰⴷ ⵉⵔⴰⵏ ⴰⴷ ⵉⴷⴷⵓ ⴷⴰⵔ ⵓⵔⴳⴰⵣ ⴰⵏⵏ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ. ⴰⴷ ⴽⵙⵙⴰⵖ, ⴰⵔ ⴷ ⵙⴱⴷⴷⵖ ⴼ ⵊⵊⵀⴷ ⵏⵏⵙ. ⵢⴰⵏ ⵜⴳⵯⵕⴰⵥ, ⵏⴰⵣⵓ ⵓⴷⵎ ⵏⵏⵙ! " ⵉⴷⴷⵓ, ⵉⵚⵓⴳ ⴷ ⵓⵍⵍⵉ, ⵢⴰⵛⴽⵉⴽ ⴷ ⴰⵔ ⴰⵖⴰⵔⴰⵙ, ⵉⴳⵯⵣ ⴳⵉⵙ ⵉ ⵙⴱⵄⴰ ⵏ ⵜⴳⵯⵊⴹⴰⴹⵉⵏ, ⵉⴳ ⵜⵏⵜ ⵖ ⵓⵅⵕⵉⴹ, ⴷⴰ ⵖ ⵉⵜⵜⴳⴳⴰ ⵅⴰⵍⵉⵙ ⵜⵉⵙⴽⴽⵯⵓⵔⵉⵏ. ⵜⵎⴽⴰⴽⵍ ⴷ ⵜⵉⵢⴷⵉⵜ ⴰⴷ ⵜ ⵜⵣⵡⴰⵔ. ⵢⵓⵜ ⵙ ⵜⵜ, ⵉⵕⵥⴰ ⴰⵙ ⵉⴹⴰⵕⵏ. ⵢⴰⵛⴽⵉⴽ ⴷ ⴰⵔ ⵜⵉⴳⵎⵎⵉ, ⵉⵏⵏⴰ ⴰⵙⵏ ⵉ ⵉⵊⵉⵊⴰⵏ: " ⴰⵎⵥ ⴰⵜ ⵜⵉⵙⴽⴽⵯⵓⵔⵉⵏ! " ⵡⴰⵏⵏⴰ ⵓⴽⴰⵏ ⵏⵏ ⵉⴳⴰⵏ ⴰⴼⵓⵙ ⵏⵏⵙ ⵖ ⵓⵛⵕⵉⴹ, ⵜⵇⵇⵙ ⵜ ⵉⴷ ⵜⴳⵯⵊⴹⴰⴹⵜ. ⵉⵏⵏⴰ ⴰⵙ ⵉ ⵡⴰⵢⴰⴹ: " ⴰⵎⵥ ⵓⵍⴰ ⴽⵢⵢⵉ ⵜⴰⵙⴽⴽⵯⵓⵔⵜ! " ⴽⵓⵍⵍⵓ ⵉⵙⴽⵔ ⴰⵙⵏ ⴷ ⵖⵎⴽ ⴰⵏⵏ, ⴰⵍⵍⵉⵖ ⵎⵎⵓⵜⵏ ⵙ ⵙⴱⵄⴰ. ⵉⵖⵍⵉ ⵙ ⵓⴼⵍⵍⴰ, ⵉⵣⵣⵓⴽⵔ ⴷ ⵜⴰⴼⵇⵇⵉⵕⵜ ⵙ ⵉⵣⴷⴰⵔ. ⵏⵏⴰⵏ ⴰⵙ ⴰⵢⵜ ⵜⴳⵎⵎⵉ: " ⵍⴰ, ⵍⴰ, ⵡⴰ ⴷ ⵓⵔ ⵉⴳⵉ ⴰⵎⴽⵙⴰ ⴷⴰ! " ⵉⵏⵏⴰ ⴰⵙⵏ: " ⵏⵜⵜⴰ ⴰⵢⴰⴷ! ⵢⴰⵏ ⵜⴳⵯⵕⴰⵥ, ⵏⴰⵣⵓ ⵓⴷⵎ ⵏⵏⵙ! " ⵢⵉⵍⵉ ⵓⵏⵥⴰⵕ. ⵏⵏⴰⵏ ⴰⵙ: " ⵣⴰⵢⴷ, ⵙⴽⵔ ⴷ ⵜⵉⵙⴽⵯⴰⵢⵉⵏ ⵎⴰ ⴼ ⴷ ⵜⵣⵔⴰⵢ ⵜⵇⴱⵉⵍⵜ, ⴰⴷ ⵓⵔ ⴰⵙⵏ ⵄⴷⵎⵏ ⵉⵍⴱⴰⴹ ⵏⵏⵙⵏ. " ⵉⴷⴷⵓ, ⵉⵖⵔⵙ ⵉ ⵓⵍⵍⵓ, ⵉⵙⴽⵔ ⴳⵉⵙⵏⵜ ⵜⵉⵙⴽⵯⴰⵢⵉⵏ ⵎⴰ ⴼ ⴷ ⵜⵣⵔⴰⵢ ⵜⵇⴱⵉⵍⵜ. ⵍⵍⵉⵖ ⵜ ⵉⵏⵏ ⵓⴼⴰⵏ, ⴰⵔ ⵜⵜⵄⵊⵊⴰⴱⵏ, ⵏⵏⴰⵏ ⴰⵙ: " ⵎⴰⵅⵅ? ⴷ ⵖⵎⴽ ⴰⵏⵏ ⴰⴷ ⴰⴽ ⵏⴻⵏⵏⴰ? " ⵉⵏⵏⴰ ⴰⵙⵏ: " ⵏⴽⴽⵉ ⵜⵏⵏⴰⵎ ⵉⵢⵉ: ' ⵙⴽⵔ ⵏⵏ ⵜⵉⵙⴽⵯⴰⵢⵉⵏ ', ⵀⴰ ⵉⵢⵉ ⵙⴽⵔⵖ ⵜⵏⵜ! ⵢⴰⵏ ⵜⴳⵯⵕⴰⵥ, ⵏⴰⵣⵓ ⵓⴷⵎ ⵏⵏⵙ! " ⵏⵏⴰⵏ ⴰⵙ ⴷⴰⵖ: " ⵣⴰⵢⴷ, ⵙⵙⵓ ⵓⵔⵜⵉ! " ⵉⴷⴷⵓ, ⵉⴼⴽ ⴰⵙ ⵜⴰⴳⵍⵣⵉⵎⵜ, ⴰⵍⵍⵉⵖ ⴰⴽⴽⵯ ⵉⴱⴱⵉ ⵖⵖⵊⵕⵜ ⴷⴰ ⴳⵉⵙ ⵉⵍⵍⴰⵏ, ⵉⵙⵙⵓ ⵜ! ⵍⵍⵉⵖ ⴷⴷⴰⵏ, ⴰⴼⵏ ⵜ ⵉⵏⵏ, ⵏⵏⴰⵏ ⴰⵙ: " ⵎⴰⵅⵅ? ⴷ ⵖⵎⴽⴰⴷ ⴰⴷ ⴰⴽ ⵏⴻⵏⵏⴰ? " ⵉⵏⵏⴰ ⴰⵙⵏ: " ⵢⴰⴽ! ⵢⴰⵏ ⵜⴳⵯⵕⴰⵥ, ⵏⴰⵣⵓ ⵓⴷⵎ ⵏⵏⵙ! " ⵉⵏⵏⴰ ⴰⵙ ⵓⵔⴳⴰⵣ ⵉ ⵜⵎⵖⴰⵔⵜ ⵏⵏⵙ: " ⵎⴰ ⵏⵔⴰ ⴰⴷ ⵏⵙⴽⵔ ⵉ ⵓⵣⵖⵓⴱ ⴰⴷ? ⵉⵏⵖⴰ ⴰⵖ ⴰⵔⵔⴰⵡ ⵏⵏⵖ, ⵉⴱⴱⵉ ⴰⵖ ⴽⵓⵍⵍⵓ ⵛⵛⵊⵕⵜ ⵏ ⵓⵔⵜⵉ, ⵉⵏⵖⴰ ⴰⵖ ⵓⵍⵍⵉ. ⵉⵖ ⴰⵙ ⵏⴻⵏⵏⴰ: ' ⵓⵔ ⴽ ⵏⵔⵉ ', ⵙ ⴰⴽ ⵉⵏⵏⴰ ⴰⴷ ⴰⵖ ⵢⴰⵣⵓ ⵓⵣⵎ ⵏⵏⵖ. ⵉⵡⴰ ⵎⴰ ⵔⴰⴷ ⴰⵙ ⵏⵙⴽⵔ? " ⵜⵏⵏⴰ ⴰⵙ: " ⴷ ⵖⵉⴽ ⴰⴷ ⵏⵉⵏⵉ: ' ⴰⵔⵔⴰⵡ ⵏⵏⵖ ⵎⵎⵓⵜⵏ, ⴽⵢⵢⵉ ⴰⴷ ⵜⴳⵜ ⵢⵉⵡⵉ ⵜⵏⵖ! ' ⵏⴰⵡⵉ ⵜ ⵉⵏⵏ, ⵉⴳⵯⵏ ⵖ ⵡⴰⵎⵎⴰⵙ ⵏⵏⵖ. ⵏⴰⵡⵉ ⵏⵏ ⵢⴰⵏ ⵓⵙⵖⵏ. ⵜⴰⵙⵙⴰⵄⵜ ⵏⵏⴰ ⵓⴽⴰⵏ ⴳⵉⵙ ⵢⵓⵎⵥ ⵢⵉⵟⵚ, ⴳⴳⵡⵉⵖ ⴽ, ⵏⴳ ⴰⵙ ⴰⵙⵖⵏ ⵖ ⵓⵎⴳⴳⵕⴹ ⵏⵏⵙ. ⴰⵔ ⵜⵊⴱⵓⴷⵜ, ⴰⵔ ⵊⴱⵓⴷⵖ, ⴰⵔ ⴷ ⵉⴼⴼⵓⵖ ⵕⵕⵓⵃ ⵏⵏⵙ. " ⵜⵏⵏⴰ ⴰⵙ: ⴷ ⵖⵎⴽ ⴰⵏⵏ ⴰ ⵉⴳⴰ! " ⴰⵡⵉⵏ ⵜ ⵉⵏⵏ, ⵏⵏⴰⵏ ⴰⵙⵏ: " ⴷ ⵖⵉⴽ ⵎⵎⵓⵜⵏ ⵡⴰⵔⵔⴰⵡ ⵏⵏⵖ, ⴽⵢⵢⵉ ⴰⴷ ⵉⵔⴰⵏ ⴰⴷ ⵉⴳ ⵉⵡⵉ ⵜⵏⵖ! " ⵉⵏⵏⴰ ⴰⵙ: " ⵎⵇⵇⴰⵕ! " ⴰⵡⵉⵏ ⵜ ⵉⵏⵏ, ⵉⴳⵯⵏ ⵖ ⵡⴰⵎⵎⴰⵙ ⵏⵏⵙⵏ, ⴰⵍⵍⵉⵖ ⵏⵏⴰⵏ: " ⵢⵓⵎⵥ ⴳⵉⵙ ⵢⵉⵟⵚ. " ⵉⵏⴽⵔ ⵏⵜⵜⴰ, ⵓⵎⴽⵙⴰ, ⵉⴼⴼⵖ ⴰⵎⵎⴰⵙ ⵏⵏⵙⵏ, ⵉⵜⵜⴽⵉ ⵏⵏ ⵉⵙⵙ ⵜⴰⵎⵖⴰⵔⵜ. ⵎⵉⴽⴽ ⵙ ⵎⵉⴽⴽ, ⵀⴰ ⵏⵏ ⴰⵔⴳⴰⵣ ⵉⴼⴰⵇ ⴷ. ⵉⴳⴳⵡⵉ ⴷ ⴰⵎⴽⵙⴰ, ⵉⴼⴽ ⴰⵙ ⴰⵙⵖⵏ, ⴳⵏ ⵜ ⵉ ⵜⵎⵖⴰⵔⵜ ⵖ ⵓⵎⴳⴳⵕⴹ, ⴰⵔ ⵊⴱⵓⴷⵏ, ⴰⵍⵍⵉⵖ ⵜⵜ ⵏⵖⴰⵏ. ⵉⵏⴽⵔ ⵓⵎⴽⵙⴰ, ⵉⵣⵡⴰⵔ ⵙ ⵍⵊⴰⵎⵄ. ⵉⴳⴳⴰⵡⵔ ⵖ ⴳⵔ ⵎⴷⴷⵏ ⵖ ⵓⵅⵕⴱⵉⵛ. ⵎⵉⴽⴽ ⵙ ⵎⵉⴽⴽ, ⵀⴰ ⵏⵏ ⴰⵔⴳⴰⵣ ⵏ ⵜⵎⵖⴰⵔⵜ. ⵢⵓⵛⴽⴰ ⴷ, ⵉⵏⵏⴰ ⴰⵙ: " ⵉ ⵕⴱⴱⵉ, ⴰ ⵜⴰⵇⵇⴱⵉⵍⵜ, ⵉⵖ ⵓⵔ ⴰⵖ ⵜⵄⴰⵡⵉⵏⵎ ⴰⴷ ⵏⴰⵙⵉ ⵢⴰⵏ ⵓⵎⴽⵙⴰ ⵉⵎⵎⵓⵜ ⴰⵖ ⵖ ⵢⵉⴹ. " ⵉⵏⴹⵓ ⴷ ⵓⵎⴽⵙⴰ, ⵉⵏⵏⴰ ⴰⵙ: " ⵔⵅⵍⵖ ⴰⴽ ⵙ ⵕⴱⴱⵉ, ⵉⵙ ⵜⵜ ⵉⵏⵏ ⵓⴽⴰⵏ ⵜⵏⵖⵉⵜ! " ⵉⵏⵏⴰ ⴰⵙ: " ⴰⵃⵃ! ⵣⵣⵉⵖ! ⵜⵜⵓⵖ, ⵜⴰⵎⵖⴰⵔⵜ ⴰⴷ ⵉⵢⵉ ⵉⵎⵎⵓⵜⵏ! " ⴷⴷⵓⵏ, ⴰⵙⵉⵏ ⵜⵜ ⵉⴷ. ⴰⵍⵍⵉⵖ ⵜⵜ ⵉⵏⵏ ⵎⴹⵍⵏ, ⵢⴰⵛⴽⵉⴽ ⴷ ⴼⵍⵍⴰⵙ, ⵉⴼⴽ ⴰⵙ ⵉ ⵓⵎⴽⵙⴰ ⵛⵛⵕⴹ ⵏⵏⵙ. ⵉⴷⴷⵓ ⵓⵎⴽⵙⴰ, ⵉⵕⴰⵃ ⵏⵏ ⵅⴰⵍⵉⵙ. ⴷⴷⵓⵏ. ⵓⵜⵏ ⵙ ⵜⵕⵕⵎⵎⴰⵏⵜ ⵍⵍⵉ ⵖ ⵢⴰⵏ ⵓⴷⵖⴰⵔ, ⵖ ⵜⴰⵎⴰ ⵏ ⵜⴳⵎⵎⵉ ⵏ ⵓⴳⵍⵍⵉⴷ. ⵜⴼⴼⵓⵖ ⴰⵙⵏ ⴷ ⴳⵉⵙ ⵢⴰⵜ ⵜⴳⵎⵎⵉ, ⵜⵓⴳⵔ ⵜⵉⵏ ⵓⴳⵍⵍⵉⴷ. ⵉⵏⴽⵔ ⴷ ⵍⵎⵓⴷⴷⵏ ⴰⴷ ⵢⵓⴷⴷⵏ, ⵙ ⴷ ⵢⵓⴼⴰ ⵜⵉⴳⵎⵎⴰⵡ ⴳⴰⵏⵜ ⵙⵏⴰⵜ! ⵉⵏⵏⴰ: " ⴰⵍⵍⴰⵀⵓ ⴰⴽⴱⴰⵕ! ⴼⵍⵖ ⵜⵜ, ⵜⴳⴰ ⵢⴰⵜ, ⴰⴼⵖ ⵜⵜ ⵉⴷ, ⵜⴳⴰ ⵙⵏⴰⵜ! " ⵉⴹⵕ ⴷ, ⵉⵎⵎⵜ. ⵉⵏⴽⵔ ⴷⴰⵖ ⵡⴰⵢⵢⴰⴹ, ⵉⵏⵉ ⴷ ⵖⵎⴽ ⴰⵏⵏ. ⵉⵊⵕⵓ ⴰⵙ ⵎⴽⴷⴰ ⵉⵊⵕⴰⵏ ⵉ ⵓⵎⵣⵡⴰⵔⵓ. ⴰⵍⵍⵉⵖ ⴳⵉⵙⵏ ⵎⵎⵓⵜⵏ ⵙⴱⵄⴰ ⵏ ⵍⵎⵡⴰⴷⴷⵏ. ⵏⴽⵔⵏ ⵉⵊⵉⵊⴰⵏ ⴰⵏⵏ, ⴰⵔ ⵜⵜⴰⵎⵕⵏ, ⴰⵔ ⵜⵜⵏⵀⵓⵏ. ⴼⵍⵖ ⵜ ⵉⵏⵏ ⵖ ⵛⵛⵕⵕ ⴰⵛⴽⵖ ⴷ ⵙ ⵍⵀⵏⴰ, ⵉⵖⵙⵙ ⴱⵓ ⵡⴰⴷⵉⴼ ⵉ ⵉⵎⵉ ⵏⵓ ⵜⴰⴽⵓⵔⴷⵙⵜ ⵉ ⵍⵊⵎⴰⵄⵜ. 46. ⴰⵃⵟⵟⴰⴱ. ⵢⴰⵏ ⵓⵃⵟⵟⴰⴱ ⵎⵙⴽⵉⵏ ⴰⵔ ⵉⴼⵜⵜⵓ ⵙ ⵍⵖⴰⴱⴰ, ⵢⴰⵡⵉ ⵍⴱⵀⵉⵎⵜ ⵏⵏⵙ. ⵉⵄⵎⵎⵕ ⴰⵙ ⵉⴽⵛⵛⵓⴹⵏ, ⵢⴰⵡⵉ ⴷ ⵍⴱⵀⵉⵎⵜ ⵙ ⵇⵇⵓⵇⵇ, ⵉⵣⵣⵏⵣ ⵉⴽⵛⵛⵓⴹⵏ ⵍⵍⵉ. ⵉⵇⵇⴹⵓ ⴷ ⵙⵔⵙⵏ ⵉ ⵜⴰⵔⵡⴰ ⵏⵏⵙ. ⵉⵟⵟⵉⴼ ⵙⵉⵏ ⴷⴷⵔⴰⵔⵉ. ⴷⴰⵢⵎⴰⵏ ⵖⵉⴽⴰⵏⵏ ⴰ ⵉⴳⴰⵏ ⵚⵚⵏⵉⵄⵜ ⵏⵏⵙ. ⵙⵉⵔ, ⴰ ⵓⵙⵙⴰⵏ, ⴰⵛⴽ ⴰⵜ ⴷ, ⴰ ⵓⵙⵙⴰⵏ, ⴰⵢⵍⵍⵉⵖ ⵉⴽⴽⴰ ⵍⵃⴰⵍ ⵎⵓⴷⴷⴰ. ⵏⵜⵜⴰ ⵚⵚⵏⵉⵄⵜ ⴰⵏⵏ ⴰ ⴱⴷⴷⴰ ⴰⴷ ⵉⴳⴰⵏ ⵜⵉⵏⵙ. ⵢⴰⵡⵉ ⴷ ⵕⴱⴱⵉ ⵢⴰⵏ ⵡⴰⵙⵙ ⵉⵍⵍⴰ ⴽⵔⴰ ⵏ ⵓⵚⵎⵎⵉⴹ ⵉⵅⵛⵏⵏ, ⵓⵔ ⵜⵍⵍⵉ ⵜⴰⴼⵓⴽⵜ. ⵜⴳⵔⵙ ⵍⵓⵇⵇⵜ, ⵜⵊⵍⵅ ⵍⵓⵇⵇⵜ ⴱⴰⵀⵔⴰ. ⵉⴷⴷⵓ ⵙⵙⵉⵢⵢⴷ ⵍⵍⵉ ⴰⵔ ⵜⴰⴳⴰⵏⵜ, ⵉⴳⴳⵓⵎⵉ ⴰⵏⵏ ⵉⴳ ⵉⴼⴰⵙⵙⵏ ⵏⵏⵙ ⵙ ⵉⴽⵛⵛⵓⴹⵏ ⵍⵍⵉ ⴰⴷ ⵜⵏ ⵉⵣⴷⵎ ⵓⵍⴰ ⴳⵉⵙ ⵎⴰ ⵉⵜⵜⵃⵔⵔⴰⴽⵏ. ⴰⵔ ⵉⵜⵜⵇⵢⵢⴰⵙ ⴰⵢⵍⵍⵉⵖ ⵉⵕⵎⵉ, ⵢⵓⵔⵔⵉ, ⵓⵔ ⵙⵓⵍ ⵉⵥⴹⴰⵕ ⴷⴰ ⴷ ⵢⴰⵡⵉ ⵡⴰⵍⵓ ⵙ ⵓⵚⵎⵎⵉⴹ ⴷ ⵍⵖⴰⴹⴰⴱ ⵍⵍⵉ ⵉⵍⵍⴰⵏ ⵢⴰⴼ ⴷ ⵢⴰⵏ ⵟⵟⵉⵕ, ⵉⵏⵖⴰ ⵜ ⵓⵚⵎⵎⵉⴹ. ⵉⵏⵏⴰ: " ⴰⵡⴰ ⴱⴰⵍⴰⴽ ⵖⵉⵍⴰⴷ ⵟⵟⵉⵕ ⴰⴷ ⵜ ⴰⵙⵉⵖ, ⴰⴷ ⵜ ⴰⵡⵉⵖ ⵉ ⴷⴷⵔⴰⵔⵉ ⵎⴰ ⵙ ⴰ ⵜⵜⵍⵄⴰⴱⵏ, ⴰⴷ ⵜⵜⵓⵏ ⵍⵎⴰⴽⵍⴰ. " ⴰⵛⴽⵓ ⵏⵜⵜⴰ ⵎⵙⴽⵉⵏ ⵍⵍⴰⵀ ⴽⵔⵉⵎ ⵖ ⵜⴳⵎⵎⵉ. ⵃⵜⵜⴰ ⴰⵃⴰⵏⵓ ⵏ ⵍⵅⵣⵉⵏ ⵓⵔ ⵙⵓⵍ ⴳⵉⵙ ⵢⴰⵜ: " ⴰⵙⴳⴳⵯⴰⵙ ⵉⴹⵕ ⵏⵏ! ⵢⴰⵙⵉ ⴷ ⵟⵟⵉⵕ ⵍⵍⵉ, ⵉⵣⵣⵉⴳⵣ ⴷ ⴰⵢⵍⵍⵉⵖ ⴷ ⵉⵍⴽⵎ ⵜⵉⴳⵎⵎⵉ. ⵜⵎⵎⵉⵇⵇⵉⵔ ⵉⵙⵙ ⵜⵎⵖⴰⵔⵜ, ⵜⵏⵏⴰ ⴰⵙ: " ⴰⵡⴰ, ⵖⴰⵙⵙⴰⴷ ⴰⴽⴽⵯ ⵓⵔ ⴷ ⵜⵉⵡⵉⵜ ⵎⴰ ⵏⵛⵜⵜⴰ! " ⵉⵏⵏⴰ ⴰⵙ: " ⴰ ⴱⵏⵜⵉ, ⵉⵍⵍⴰ ⵓⵚⵎⵎⵉⴹ ⵉⵅⵛⵏⵏ, ⵓⵔ ⵓⴼⵉⵖ ⵎⴰⴷ ⵙⴽⴰⵔⵖ! " ⵜⵏⵏⴰ ⴰⵙ: " ⵎⴰ ⵙ ⵔⴰⴷ ⴷⴰ ⵏⵙⴼⵙⵙ ⴷⴷⵔⴰⵔⵉ? " ⵉⵏⵏⴰ ⴰⵙ: " ⵀⴰ ⵢⴰⵏ ⵟⵟⵉⵕ, ⵉⵡⵉⵖ ⵜ ⵉⴷ ⵉ ⴷⴷⵔⴰⵔⵉ ⵎⴰ ⵙ ⴰ ⵜⵜⵍⵄⴰⴱⵏ. ⵉⴽⵓⵏ ⴰⴽⴽⵯ ⵓⵔ ⴰⴷ ⴷ ⵙⵙⵎⴽⵯⵜⵉⵏ ⴰⵎⵜⵜⵛⵓ ⴰⵔ ⴷ ⵚⴱⴰⵃ ⴰⵏⵏ, ⵉⵏⵛⴰ ⴰⵍⵍⴰⵀ! " ⴰⵡⴰ ⵉⴼ ⵟⵟⵉⵕ ⵍⵍⵉ ⵉ ⵜⴰⵣⵣⴰⵏⵉⵏ, ⴰⵔ ⵙⵔⵙ ⵜⵜⵍⵄⴰⴱⵏ. ⵟⵟⵉⵕ ⵍⵍⵉ ⵜⵍⴽⵎⵜ ⵍⵓⵇⵇⵜ ⵍⵍⵉ ⵖ ⵔⴰⴷ ⵉⵚⴹⵕ. ⵢⴰⴽⵯⵉ ⵙ ⵢⴰⵏ ⵍⵎⴰⴽⴰⵏ, ⵉⵚⴹⵕ ⵢⴰⵜ ⵜⴰⵍⵍⵡⵉⵣⵜ. ⴰⵙⵉⵏ ⵜⵜ ⵜⴰⵣⵣⴰⵏⵉⵏ, ⵎⵍⵉⵏ ⵜⵜ ⵉ ⴱⴱⴰ ⵜⵙⵏ, ⵏⵏⴰⵏ ⴰⵙ: " ⵀⴰ ⵎⴰ ⵉⵚⴹⵕ, ⴰ ⴱⴱⴰ, ⵟⵟⵉⵕ ⵍⵍⵉ ⴰⵖ ⴷ ⵜⵉⵡⵉⵜ! " ⵢⴰⴼⵉ ⵜⵜ ⵉⵏⵏ ⵉⴳⴰ ⵜⴰⵍⵍⵡⵉⵣⵜ, ⵢⴰⵡⵉ ⵜ ⵙ ⵙⵙⵓⵇⵇ, ⵉⵇⵇⴹⵓ ⴷ ⵉ ⴷⴷⵔⴰⵔⵉ ⵏⵏⵙ ⵍⵅⵉⵕⵛⵓⴼ ⴽⵢⵢⵉ ⵔⵔⵣⵇ ⵉⵖ ⵔⴰⴷ ⵜ ⵉⴷ ⵉⵙⴱⴰⵢⵏ ⵕⴱⴱⵉ ⵉ ⴽⵔⴰ ⵍⵅⵍⵇ! ⵢⴰⵙⵉ ⴷ ⵟⵟⵉⵕ, ⵍⵍⵉ ⵉⵟⵟⵀⵍⵍⴰ ⴳⵉⵙ, ⵉⵃⴼⴹ ⵜ. ⴰⵔ ⴰⵙ ⵉⵜⵜⵚⴹⴰⵕ ⵜⴰⵍⵍⵡⵉⵣⵜ ⵉ ⵡⴰⵙⵙ. ⵚⵚⵏⵉⵄⵜ ⵏⵏⵙ ⵉⴼⵍ ⵜⵜ, ⵉⴽⵛⵛⵓⴹⵏ ⵓⵔ ⵜⵏ ⵉⵙⴰⵍⴰ. ⵉⵖⵏⴰ ⵜ ⵕⴱⴱⵉ, ⵟⵟⵉⵕ ⵍⵍⵉ ⴰⴷ ⵉⴳⴰⵏ ⵙⵙⵉⴱⴰⴱ ⵏⵏⵙ. ⴰⵔ ⵉⵜⵜⴰⵡⵉ, ⴰⵔ ⵉⵜⵜⵚⵕⵕⴰⴼ ⵍⵍⵡⵉⵣ ⵍⵍⵉ ⵏⵏⵙ, ⴰⵔ ⴷ ⴳⵉⵙ ⵉⵜⵜⵇⵇⴹⵓ, ⴰⵔ ⴰⵙ ⴷ ⴳⵉⵙ ⵉⵜⵜⵛⵉⴹ ⵍⵅⵉⵕ! ⵍⵍⵉⵖ ⵉⴽⴽⴰ ⵎⴰⵛ ⴰⵍⵍⴰⵀ, ⵉⴱⵏⵓ ⵜⵉⴳⵎⵎⵉ ⵏⵏⵙ, ⵉⵙⴽⵔ ⵜⴰⵡⴰⵢⵢⴰ. ⵉⴼⴼⵖ ⵏⵏ ⵖ ⵏⵏⵄⵎⵜ ⵢⴰⴹⵏⵉⵏ, ⵓⵔ ⵙⵓⵍ ⵉⵇⵇⵏⵄⴰ ⵙ ⵍⵅⴷⵎⵜ ⵍⵍⵉ ⵙ ⵜⵜ ⵉⵏⵏ ⴰⴷ ⵍⵍⵉ ⵉⴽⴽⴰ. ⵉⵏⵏⴰ ⴰⴽ: " ⵎⴰⴷ ⵉⵢⵉ ⵉⵅⵚⵚⴰⵏ ⵖⵉⵍⴰ? ⴰⴷ ⴷ ⴽⴽⵖ ⵍⵃⵉⵊⵊ ⵖ ⵍⵎⴰⵇⴰⵎ ⵏ ⵏⵏⴰⴱⵉ, ⵏⵜⵜⴰⵏ ⴰⴷ ⵉⵢⵉ ⵉⵇⵇⴰⵎⴰⵏ! " ⵢⴰⵙⵉ ⴷ ⵜⴰⵡⴰⵢⵢⴰ, ⵉⵎⵓⵏ ⵉⵙⵙ ⵙ ⴷⴰⵔ ⵓⴷⴰⵢ ⵍⵍⵉⵖ ⴰ ⵉⵜⵜⵚⵕⵕⴰⴼ ⵍⵍⵡⵉⵣ ⵍⵍⵉ. ⵉⵏⵏⴰ ⴰⵙ: " ⴰⵔ ⴰⴷ ⵜⵜⴰⵡⵉ ⵍⵍⵡⵉⵣ, ⴰⵔ ⵜ ⵜⵜⵚⵕⵕⴰⴼⵜ ⵖⵉ, ⴰⵔ ⵏⵏ ⵜⵜⵇⵇⴹⵓⵜ ⵉ ⵜⴰⵔⵡⴰ ⵏⵓ ⴽⵜⴰ ⵉⴳⴰ ⵜ ⴰⵙⵙ! " ⴼⵉⵄⵍⴰⵏ ⵙⵙⵉⵢⴷ ⵍⵍⵉ ⵉⴼⵜⴰ ⵙ ⵍⵃⵉⵊⵊ, ⵜⴰⵡⴰⵢⵢⴰ ⴰⵔ ⵜⵜⴰⵡⵉ ⵍⵍⵡⵉⵣ, ⴰⵔ ⵜ ⵜⵜⵚⵕⵕⴰⴼ. ⵜⴳⴳⴰⵡⵔ ⵜⵎⵖⴰⵔⵜ ⴰⵔ ⵢⴰⵏ ⵡⴰⵙⵙ ⵜⵏⵏⴰ ⴰⵙ: " ⵍⴰⴱⵓⴷⴷ ⴰⴷ ⴷⵉⴷⵉ ⵜⵎⵓⵏⵜ ⴰⴷ ⵉⵢⵉ ⵜⵎⵍⵜ ⵎⴰⵏⵉⵖ ⴰⴷ ⵜⵜⵚⵕⵕⴰⴼⵜ ⵍⵍⵡⵉⵣ ⴰ! " ⵜⵎⵓⵏ ⵉⵙⵙ ⵜⵡⴰⵢⵢⴰ, ⴰⵢⵍⵍⵉⵖ ⵍⴽⵎⵏⵜ ⴷⴰⵔ ⵓⴷⴰⵢ ⵍⵍⵉⵖ ⴰⴷ ⵜⵜⵚⵕⵕⴰⴼ ⵍⵍⵡⵉⵣ. ⵜⵚⵕⵕⴼ ⴳⵉⵙ ⵜⴰⵍⵍⵡⵉⵣⵜ. ⵉⵏⵏⴰ ⴰⵙ ⵡⵓⴷⴰⵢ: " ⵔⵉⵖ ⴰⴷ ⵉⵢⵉ ⵜⵎⵍⵜ ⵎⴰⵏⵉ ⴷ ⵙⵔⵎ ⵉⵜⵜⴽⴽⴰ ⵍⵍⵡⵉⵣ ⴰ. ⵎⴰⵏⵉⵖ ⴰⴷ ⵜ ⵜⵜⴰⴼⵉⵜ? ⴷⴰⵢⵎⴰⵏ ⴰⵔ ⴷⴰⵔⵉ ⵉⵜⵜⵚⵕⵕⴰⴼ ⵓⵔⴳⴰⵣ ⵏⵏⵎ, ⴰⵔ ⴷⴰⵔⵉ ⵜⵜⵚⵕⵕⴰⴼ ⵜⵡⴰⵢⵢⴰ, ⴰⵔ ⴷⴰⵔⵉ ⵜⵜⵚⵕⵕⴰⴼⵜ ⴽⵎⵎⵉ! " ⵜⵏⵏⴰ ⴰⵙ: " ⴰ ⵡⴷⴷⵉ ⵖ ⵍⵃⴰⵇⵉⵇⴰ " - ⴰⵛⴽⵓ ⵜⵉⵎⵖⴰⵔⵉⵏ, ⵀⴰⵜⵉ ⵓⵔ ⵟⵟⴰⴼⵏⵜ ⵍⵄⵇⵍ, ⵜⴳⴳⵓⵜ ⴳⵉⵙⵏⵜ ⵏⵏⵉⵢⵜ ⵖⴰⵢⴰⵏⵏ ⴰⴷ ⴰⵙⵏⵜ ⴷ ⵢⵉⵡⵉⵏ ⵖⵉⴽⴰ - " ⴷⴰⵔ ⵏⵖ ⵢⴰⵏ ⵟⵟⵉⵕ. ⵏⵜⵜⴰⵏ ⴰⴷ ⴰⵖ ⵉⵙⴽⴰⵔⵏ ⵍⵍⵡⵉⵣ ⴰ! " ⵉⵏⵏⴰ ⴰⵙ: " ⴰ ⴱⵏⵜⵉ, ⵍⵍⵉⵖ ⴷ ⵟⵟⵉⵕ ⵏⵏⴰ, ⵏⴽⴽⵉ ⴷⴰⵔⵉ ⵢⴰⵏ ⵍⵄⴰⴷⴰⴷ ⵏ ⵍⵎⴰⵍ, ⵢⴰⵏ ⵍⵄⴰⴷⴰⴷ ⵏ ⴷⴷⵀⴱ, ⴷⴰⵔⵉ ⵢⴰⵏ ⵍⵄⴰⴷⴰⴷ ⵏ ⵏⵏⵇⵇⵕⵜ! " ⵜⴰⵎⵖⴰⵔⵜ ⵍⵍⵉ, ⵉⵟⵎⵎⵄ ⵜⵜ ⵡⵓⴷⴰⵢ. ⵉⵏⵏⴰ ⴰⵙ: " ⵏⴽⴽⵉ ⵔⵉⵖ ⴰⴷ ⴷⵉⵎ ⵜⴰⵀⵍⵖ. ⵏⴽⴽⵉ, ⵖⵉⵍⴰ ⴰⵔⴳⴰⵣ ⵏⵏⵎ ⵉⴼⵜⴰ ⵙ ⵍⵃⵉⵊⵊ, ⵎⴰ ⵉⵙⵙⵏⵏ ⴰⴽⴽⵯ ⵓⵔ ⴰⴷ ⴷ ⵢⵓⵔⵔⵉ? " ⵜⵏⵏⴰ ⴰⵙ: " ⵡⴰⵅⵅⴰ! " ⵉⵏⵏⴰ ⴰⵙ: " ⵡⴰⵍⴰⵢⵏⵏⵉ ⵉⵅⵚⵚⴰ ⴰⴷ ⵣⵡⴰⵔ ⵛⵛⵖ ⵟⵟⵉⵕ ⵏⵏⴰ ⵏⴽⴽⵉ ⴷⵉⴷⵎ, ⵍⵄⴰⵀⴷ ⵏ ⴳⵔⴰ ⵜⵏⵖ ⵟⵟⵉⵕ ⵏⵏⴰ ⴰⴷ ⵜ ⵉⴳⴰⵏ ⴰⴷ ⵜ ⵏⵛⵛ! " ⵓⴷⴰⵢ ⵏⵜⵜⴰ ⵎⴰⵖ ⴰⵙ ⵜⵍⵍⴰ ⵍⵃⴰⴽⵉⵢⴰ? ⵜⵍⵍⴰ ⴰⵙ ⵖ ⵡⵓⵍ ⵏ ⵟⵟⵉⵕ. ⵜⵏⵏⴰ ⴰⵙ: " ⵖⵓⵏⵛⴽ ⴰⵏⵏ ⴰⴷ ⴳⵉⵙ ⵉⵍⵍⴰⵏ! " ⵜⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⵍⵍⵉ ⴷⵉⵙⵙ ⵜⵙⴽⵔ ⴰⴷ ⴷ ⵢⴰⵛⴽ ⴰⴷ ⵉⵛⵛ ⵓⵍ ⵏ ⵓⴳⴹⵉⴷ ⵍⵍⵉ. ⵜⵖⵔⵙ ⴰⵙ, ⵜⴳ ⵉⵜ ⵖ ⵟⵟⴰⵊⵉⵏ, ⵜⵏⵏⴰ ⵉ ⵜⵡⴰⵢⵢⴰ: " ⴳⴰⴱⵍ ⵀⴰⵏⵏ ⵃⵜⵜⴰ ⵢⴰⵏ ⴰ ⴼⵍⵍⴰⵙ ⵓⵔ ⵢⴰⵍⵍ ⵜⴰⵔⴳⵯⵍⵜ! " ⵜⴰⵣⵣⴰⵏⵉⵏ ⴽⵛⵎⵏ ⴼ ⵖ ⵜⵎⵣⴳⵉⴷⴰ, ⵙⴽⵔⵏ ⴷⵉⵔⵉⴽⵜ ⵙ ⵍⴱⵉⵜ. ⵜⵙⵙⵏⵜ ⴷⴷⵔⴰⵔⵉ, ⵉⵖ ⴷ ⵓⵛⴽⴰⵏ ⵖ ⵜⵎⵣⴳⵉⴷⴰ ⵉⵙ ⴰ ⵜⵏ ⵉⵏⵇⵇⴰ ⵍⴰⵥⵥ! ⵙⵙⵖⴰⴼⵍⵏ ⵜⴰⵡⴰⵢⵢⴰ. ⵢⴰⵍⵍ ⵢⴰⵏ ⴳⵉⵙⵏ ⴼ ⵜⵔⴳⵯⵍⵜ, ⵢⴰⵏⵏⵉ ⵓⵍ, ⵉⵖⵍⵉ ⴷ ⵖⵉⴽⴰⴷ ⴼ ⵜⴼⵢⵢⵉ, ⵉⵣⴱⵉ ⵜ, ⵉⵍⵓⵃ ⵜ ⵉⵏⵏ ⵖ ⵉⵎⵉ ⵏⵏⵙ, ⵉⵛⵛ ⵜ! ⵍⵍⵉⵖ ⴷ ⵢⵓⵛⴽⴰ ⵡⵓⴷⴰⵢ, ⵙⵔⵙⵏ ⴷ ⵟⵟⴰⵊⵉⵏ ⴰⴷ ⵜ ⵛⵛⵉⵏ. ⴰⵔ ⵉⵜⵜⵍⵍⵉ ⵡⵓⴷⴰⵢ ⵙ ⵡⵓⵍ ⵏ ⵓⴳⴹⵉⴹ ⵍⵍⵉ, ⵢⵉⵍⵉⵃ ⴰⵙ ⵜ. ⵉⵙⴰⵡⵍ ⵙ ⵜⵎⵖⴰⵔⵜ ⵍⵍⵉ, ⵢⵉⵏⵉ ⴰⵙ: " ⴰ ⴱⵏⵜⵉ, ⵍⵖⴷⵔⵜ ⴰⵢⴰ! " ⵜⵏⵏⴰ ⴰⵙ: " ⵎⴰⵏⵉⴽ? " ⵉⵏⵏⴰ ⴰⵙ: " ⵟⵟⵉⵕ ⴰⴷ ⵍⴰⵃⵃ ⴳⵉⵙ ⴽⵔⴰ! " ⵜⵖⵔ ⵜⵎⵖⴰⵔⵜ ⵍⵍⵉ ⵉ ⵜⵡⴰⵢⵢⴰ ⵏⵏⵙ, ⵜⵉⵏⵉ ⴰⵙ: " ⴰ ⴱⵏⵜⵉ, ⵎⴰ ⵢⵓⵙⵉⵏ ⴽⵔⴰ ⵖ ⵟⵟⵉⵕ ⴰ? ⵉⵙ ⴷ ⴽⵎⵎⵉ? " ⵜⵏⵏⴰ ⴰⵙ: " ⵓⵀⵓ! ⵉⵎⴽⵏ ⵉⵙ ⴷ ⴽⵔⴰ ⵖ ⵜⴰⵣⵣⴰⵏⵉⵏ, ⵍⵍⵉⵖ ⴷ ⵓⵔⵔⵉⵏ ⵖ ⵜⵎⵣⴳⵉⴷⴰ? " ⵜⴰⵎⵥ ⵜⵏ ⵜⵎⵖⴰⵔⵜ, ⴰⵔ ⵜⵏ ⵜⴽⴽⴰⵜ. ⵡⴰⵏⵏⴰ ⵎⵓ ⵜⵏⵏⴰ: " ⵉⵙ ⴷ ⴽⵢⵢⵉ? " ⵉⵏⵏⴰ ⴰⵙ: " ⵓⵀⵓ! " ⵛⴽⴽⵓⵏ ⵖ ⴷⴷⵔⴰⵔⵉ ⵍⵍⵉ ⴽⵓⵍⵍⵓ ⵜⵏ. ⵉⵙⴰⵡⵍ ⵡⵓⴷⴰⵢ, ⵉⵏⵏⴰ ⴰⵙ: " ⴰⴷ ⴷ ⵜⴰⵙⵉⵜ ⵜⴰⵣⵣⴰⵏⵉⵏ ⵏⵏⴰ ⵖⵉⵍⴰⴷ, ⴰⴷ ⴰⵙⵏ ⵜⵖⵔⵙⵜ, ⵜⴰⵡⵉⵜ ⵉⵢⵉ ⴷ ⵜⴰⴳⵯⵎⵎⵉⵎⵜ ⵏ ⵉⴷⴰⵎⵎⵏ ⵏ ⵢⴰⵏ ⴳⵉⵙⵏ, ⴰⵙ ⵜⵜ ⵙⵓⵖ ⵏⴽⴽⵉ! " ⵜⴰⵎⵖⴰⵔⵜ ⵓⵔ ⵜⵥⴹⴰⵕ ⴰⴷ ⵜⵖⵔⵙ ⵉ ⵜⴰⵔⵡⴰ ⵏⵏⵙ, ⵜⵏⵏⴰ ⵉ ⵜⵡⴰⵢⵢⴰ: " ⵣⴰⵢⴷ, ⴰⵡⵉ ⴷⴷⵔⴰⵔⵉ ⴰⴷ ⴰⵔ ⵍⵖⴰⴱⴰ, ⵜⵖⵔⵙⵜ ⴰⵙⵏ ⴳⵉⵙ, ⵜⴰⵡⵉⵜ ⵉⵢⵉ ⴷ ⵜⴰⴳⵯⵎⵎⵉⵎⵜ ⵏ ⵉⴷⴰⵎⵎⵏ ⵏ ⵢⴰⵏ ⴳⵉⵙⵏ! " ⵜⵏⵏⴰ ⴰⵙ: " ⵡⴰⵅⵅⴰ! " ⵜⴰⵡⴰⵢⵢⴰ ⴼⵉⵄⵍⴰⵏ ⵖⴰⵢⵍⵍⵉ ⵙ ⴰⵙ ⵜⵏⵏⴰ ⵍⴰⵍⵍⴰⵙ ⵜⵙⴽⵔⵜ. ⵜⵉⵡⵉ ⴷⴷⵔⴰⵔⵉ ⵍⵍⵉ ⴰⵢⵍⵍⵉⵖ ⵍⴽⵎⵏ ⵢⴰⵜ ⵜⴰⴳⴰⵏⵜ ⵖ ⵍⵅⵍⴰ. ⵜⴰⴼⵉ ⵏⵏ ⴳⵉⵙ ⵢⴰⵜ ⵜⴰⵥⵏⴽⵯⴹⵜ, ⵢⵓⵜ ⵙ ⵜⵜ ⵕⵕⵚⴰⵚ, ⵜⵕⵥ, ⵓⵔ ⵙⵓⵍ ⵜⴳⵉ ⵎⴰ ⵉⵣⵣⵉⴳⵉⵣⵏ. ⵜⵏⵏⴰ ⵉ ⵜⴰⵣⵣⴰⵏⵉⵏ: " ⴰⵡⴰ, ⴰ ⵉⴷ ⵙⵉⴷⵉ, ⵏⴽⴽⵉ ⵖⵉⵍⴰ ⴱⴱⴰⵜⵓⵏ ⵉⴼⵍ ⴽⵯⵏ ⵏⴳⵔ ⵉⴼⴰⵙⵙⵏ ⵉⵏⵓ, ⵓⵔ ⵥⴹⴰⵕⵖ ⴰⴷ ⴰⵙⵉⵖ ⵕⵕⵓⵃ ⵏⵏⵓⵏ. ⵖⴰⵢⵍⵍⵉ ⵙ ⵉⵢⵉ ⵜⵏⵏⴰ ⵉⵏⵏⴰⵜⵓⵏ, ⵓⵔ ⴰⴷ ⴰⵡⵏ ⵜ ⵙⴽⵔⵖ! " ⴳⵍⵍⴱⵏ ⴳⵉⵙ ⴷⴷⵔⴰⵔⵉ ⵍⵍⵉ, ⵏⵏⴰⵏ ⴰⵙ: " ⵎⴰ ⵙ ⴰⵎ ⵜⵏⵏⴰ ⵎⴰⵜⵏⵖ? " ⵜⵏⵏⴰ ⴰⵙⵏ: " ⵎⴰⵜⵓⵏ ⵜⵏⵏⴰ ⵉⵢⵉ: ' ⵖⵔⵙ ⵏⵏ ⵉ ⵜⴰⵣⵣⴰⵏⵉⵏ, ⵜⴰⵡⵉⵜ ⵉⵢⵉ ⴷ ⴳⵉⵙⵏ ⵜⴰⴳⵯⵎⵎⵉⵎⵜ ⵏ ⵉⴷⴰⵎⵎⵏ! ' " ⵏⵏⴰⵏ ⴰⵙ: " ⵖⵔⵙ ⴰⵖ! " ⵜⵏⵏⴰ ⴰⵙⵏ: " ⵓⵀⵓ! ⵏⴽⴽⵉ ⵖⵉⵍⴰⴷ ⵍⵍⴰⵀ ⵉⵀⵏⵏⵉ ⴽⵯⵏ. ⵀⴰ ⵜⴰⵥⵏⴽⵯⴹⵜ ⴰ, ⵔⴰⴷ ⴰⵙ ⵏⵖⵔⵙ, ⵔⴰⴷ ⴳⵉⵙ ⴰⵙⵉⵖ ⵙⵏⴰⵜ ⵜⴳⵯⵎⵎⵉⵎⵉⵏ ⵏ ⵉⴷⴰⵎⵎⵏ! " ⵜⴰⵙⵉ ⴷ ⵜⵡⴰⵢⵢⴰ ⵜⴰⵥⵏⴽⵯⴹⵜ, ⵜⵖⵔⵙ ⴰⵙ, ⵜⴽⵜⵓⵔ ⵙⵏⴰⵜ ⵜⴳⵯⵎⵎⵉⵎⵉⵏ ⵏ ⵉⴷⴰⵎⵎⵏ, ⵜⵓⵔⵔⵉ ⴷ. ⴷⴷⵔⴰⵔⵉ ⵍⵍⵉ ⵣⵣⵉⴳⵣⵏ ⴼ ⵉⴹⴰⵕⵏ ⵏⵏⵙⵏ, ⵍⴽⵎⵏ ⵢⴰⵜ ⵍⵎⴷⵉⵏⵜ. ⴱⵇⵇⴰⵏ ⴳⵉⵙ ⴰⵢⵍⵍⵉⵖ ⵎⵇⵇⵓⵕⵏ. ⵉⴳ ⵢⴰⵏ ⴳⵉⵙⵏ ⵍⵇⵇⴰⵢⴷ ⵏ ⵓⴳⵍⵍⵉⴷ, ⵉⴳ ⵡⵉⵙⵙ ⵙⵉⵏ ⵍⵇⵇⴰⴹⵉ ⵏⵏⵙ. ⴰⵔ ⵜⵜⵃⴽⴰⵎⵏ ⵙ ⵛⵛⵕⵄ, ⴱⵕⵕⵄⵏ: ⵀⴰ ⵜⵉⵡⵉⵣⵉ, ⵀⴰ ⵍⵀⵉⵢⵢⴰⵜ, ⵀⴰ ⵜⵜⵔⵜⵉⴱ, ⵀⴰ ⵍⵇⵙⴱⵜ, ⵀⴰ ⵉⵙⵎⴳⴰⵏ, ⵀⴰ ⵍⵎⴰⵍ! ⵜⴰⵡⴰⵢⵢⴰ ⵜⵓⵔⵔⵉ ⴷ, ⵜⴼⴽ ⵉⴷⴰⵎⵎⵏ ⵉ ⵡⵓⴷⴰⵢ, ⵉⵙⵓ ⵜⵏ. ⵓⵔ ⴰⵙ ⴳⵉⵏ ⵖⵉⴽⵍⵍⵉ ⵉⵔⴰ. ⵉⴱⵇⵇⴰ ⴷ ⵏⵜⵜⴰ ⴷ ⵜⵎⵖⴰⵔⵜ ⵖ ⵜⴳⵎⵎⵉ ⵍⵍⵉ, ⵙ ⵙⵉⵏ ⵉⵜⵙⵏ ⴷ ⵜⵡⴰⵢⵢⴰ. ⵙⵙⵉⵢⵢⴷ ⵉⵍⴽⵎ ⴷ ⵖ ⵍⵃⵉⵊⵊ. ⴰⵛⴽⵓ ⴰⵔ ⵜⵜⴷⴷⵓⵏ ⵖⴰⵔ ⵙ ⵓⴹⴰⵕ ⴰⵔ ⵜⵜⵎⴰⵟⴰⵍⵏ. ⵍⵍⵉⵖ ⴷ ⵉⵍⴽⵎ ⵖ ⵍⵃⵉⵊⵊ, ⵉⵙⴽⵔ ⵜⵉⴳⵎⵎⵉ, ⵉⵙⴷⵓⵇⵇⵕ ⵜⴰⴳⴳⵯⵓⵔⵜ. ⵜⴰⴳⴳⵯ ⴷ ⵜⵎⵖⴰⵔⵜ, ⵜⵏⵏⴰ ⴰⵙ: " ⵎⴰⴷ ⵜⵔⵉⵜ? " ⵉⵏⵏⴰ ⴰⵙ: " ⵡⴰⵀ! ⵎⴰ ⵉⴳⴰⵏ ⵎⴰⴷ ⵔⵉⵖ? ⵀⴰⵜⵉ ⵜⵉⴳⵎⵎⵉ ⵏⵓ ⴰⵢⴰ! " ⵜⵏⵏⴰ ⴰⵙ: " ⵃⵓⵕⵎⴰ ⵏ ⵕⴱⴱⵉ ⵖⵖ ⴰⴽ ⵍⵍⵉⵖ! ⴰⴷ ⵜⵛⵛⵜ ⵉⵅⴼ ⵏⴽ ⵓⴽⴰⵏ. ⵉⵎⵎⴰ ⵜⵉⴳⵎⵎⵉ, ⵓⵔ ⵜⴳⵉ ⵜⵉⵏⴽ! ⵙⵉⵔ ⵙ ⵎⴰⵏⵉ ⵖ ⴰ ⵜⵜⵏⵇⵇⴰⵕⵜ! ⵉⵙ ⴷ ⵡⴰⵏ ⵍⵎⴰⵕⴽⴰ ⵏⴽ ⴰ ⵔⴰⴷ ⵜⵜⵉⵀⵍⵖ ⵏⴽⴽⵉ? ⴰⵔⴳⴰⵣ ⵉⵏⵓ ⵟⵟⴰⴼⵖ ⵜ! " ⵢⴰⵛⴽ ⴷ ⵡⵓⴷⴰⵢ, ⵉⴱⵔⵔⵃ ⴼⵍⵍⴰⵙ ⵛⵛⵕⵕⵄ ⵏ ⵕⴱⴱⵉ, ⵉⵏⵏⴰ ⴰⵙ: " ⴼ ⵉⵢⵉ ⵙ ⵜⵜⴰⵙⵉⵄⵜ ⴷⴰⵔ ⵜⴰⵔⵡⴰ ⵏⵓ! " ⵎⵚⵉⵕⵉⴹⵏ ⵙ ⴷⴰⵔ ⵢⴰⵏ ⵍⵇⵇⴰⴹⵉ. ⵍⵇⵇⴰⴹⵉ ⴰⵔ ⵉⵜⵜⵛⴽⴽⴰⵍ ⵖ ⵍⴰⵡⴰⵎⵉⵔ ⵏⵏⵙⵏ ⴰⵢⵍⵍⵉⵖ ⵜⵏ ⵉⵏⵏ ⵎⵛⴰⴽⴽⴰⵍⵏ ⴰⵙ, ⵓⵔ ⵜⵏ ⵉⴼⴰⵚⵉⵍ. ⴷⴷⵓⵏ ⴷⴰⵔ ⵡⴰⵢⵢⴰⴹ, ⵓⵔ ⵜⵏ ⵉⴼⴰⵚⵉⵍ. ⵏⴽⵔⵏ, ⴰⵔ ⴰⵙⵏ ⵜⵜⵓⵡⴱⴷⵉⵔ ⵍⵎⴷⵉⵏⵜ ⴰⵏⵏ ⵍⵍⵉⵖ ⵍⵍⴰⵏ ⵜⴰⵔⵡⴰ ⵏ ⵍⵃⴰⵊⵊ. ⵏⵏⴰⵏ ⴰⵙⵏ: " ⵀⴰⵏⵏ ⵍⵇⵇⴰⵢⴷ ⵏ ⵍⵎⴰⴽⴰⵏ ⴼⵍⴰⵏⵉ ⵏⵜⵜⴰⵏ ⴷ ⵍⵇⵇⴰⴹⵉ ⵏⵏⵙ ⴰ ⵉⵜⵜⴼⵕⵕⴰⵇⵏ ⵎⴷⴷⵏ ⵙ ⵍⵃⵇⵇ! " ⵉⵏⴽⵔ ⵍⵃⴰⵊⵊ ⴰⵏⵏ ⵎⵙⴽⵉⵏ, ⵉⵚⵕⴹ ⵉ ⵜⵎⵖⴰⵔⵜ ⴷ ⵡⵓⴷⴰⵢ. ⴼⵜⵓⵏ, ⵍⴽⵎⵏ ⵍⵎⴷⵉⵏⵜ ⵍⵍⵉ, ⵙⵇⵇⵙⴰⵏ ⵖ ⵜⴳⵎⵎⵉ ⵏ ⵍⵇⵇⴰⵢⴷ, ⴰⵢⵍⵍⵉⵖ ⵜⵜ ⵓⴼⴰⵏ. ⴰⴼⵏ ⵏⵏ ⵙⵙⵔⴱⵉⵙ ⵖ ⴷⴰⵔ ⵍⴰⵃⴽⴰⵎ. ⵉⴼⴼⵖ ⴷ ⵢⵉⵡⵉⵙ ⵉⴳⴰⵏ ⵍⵇⵇⴰⴹⵉ, ⴰⵔ ⵉⵜⵜⴽⴽⴰ ⴼ ⵎⴷⴷⵏ ⵍⵍⵉ. ⵢⴰⴼ ⵏⵏ ⴱⴱⴰⵙ, ⵢⴰⴼ ⵏⵏ ⵉⵏⵏⴰⵙ, ⵉⵙⵙⴽⵛⵎ ⵜⵏ ⵖ ⴰⴽⵓⴷ ⴰⵏⵏ ⵏⵉⵜ ⵏⵜⵜⵏⵉ ⴰⴷ ⵉⵣⵡⴰⵔⵏ, ⵏⵜⵜⵏⵉ ⵓⵍⴰ ⵓⴷⴰⵢ. ⵏⵜⵜⴰ ⵢⵓⴳⵣ ⵜⵏ, ⵏⵜⵜⵏⵉ ⵓⵀⵓ. ⴰⵢⵍⵍⵉⵖ ⵍⴽⵎⵏ ⵉⵡⵉ ⵜⵙⵏ ⴰⵏⵏ ⵢⴰⴹⵏⵉⵏ ⵍⵍⵉ ⵉⴳⴰⵏ ⵍⵇⵇⴰⵢⴷ, ⵉⵏⵏⴰ ⵉ ⵍⵃⴰⵊⵊ: " ⵙⴰⵡⵍ! " ⵉⵏⵏⴰ ⴰⵙ: " ⴰ ⵙⵉⴷⵉ, ⵜⵜⴰⵔⵉⵖ ⴼⵍⴰⵏⵉ ⴼⵜⵉⵖ ⵙ ⵍⵃⵉⵊⵊ, ⴼⵍⵖ ⵉ ⵜⵎⵖⴰⵔⵜ ⴰⴷ ⵉⵏⵓ ⵙⵉⵏ ⵜⴰⵣⵣⴰⵏⵉⵏ. ⵍⵍⵉⵖ ⴷ ⵓⵔⵔⵉⵖ ⵖ ⵍⵃⵉⵊⵊ, ⵉⵍⵉⵃⵃ ⵉⵢⵉ ⵜⴰⵔⵡⴰ ⵏⵓ. ⴼⵜⵓⵖ ⵙ ⵜⴳⵎⵎⵉ ⵏⵓ, ⵇⵇⵏⵏ ⵜⵜ ⴼⵍⵍⴰ ⵎⴷⴷⵏ ⴰ. ⵜⵏⵏⴰ ⵉⵢⵉ ⵅⵜⴰ: ' ⵓⵔ ⵙⵓⵍ ⵜⴳⵉⵜ ⴰⵔⴳⴰⵣ ⵉⵏⵓ, ⵓⵔ ⴽ ⵙⵙⵏⵖ! ' ⵉⵏⵏⴰ ⵡⵓⴷⴰⵢ ⴰ: ' ⵜⴰⵎⵖⴰⵔⵜ ⵉⵏⵓ ⴰⵢⴰ! ' ⵏⴽⴽⵉ ⵜⴰⵎⵖⴰⵔⵜ ⵓⵔ ⵜⵜ ⵙⵓⵍ ⵔⵉⵖ, ⴰⵔ ⴳⵉⵙ ⵜⵜⴹⴰⵍⴰⴱⵖ ⵖⴰⵔ ⵜⴰⵔⵡⴰ ⵏⵓ. ⵎⴰ ⵙ ⴳⴳⵯⵔⴰⵏ? ⵉⵖ ⵜⵏ ⵜⵏⵖⴰ, ⴰⴷ ⵉⵢⵉ ⵜ ⵜⵏⵏⴰ, ⵉⵖ ⵙⵓⵍⵏ ⴰⴷ ⵉⵢⵉ ⵜ ⵜⵏⵏⴰ! " ⵙⴰⵡⵍⵏ ⵙ ⵉⵏⵏⴰ ⵜⵙⵏ, ⵏⵏⴰⵏ ⴰⵙ: " ⵙⵙⵉⵢⵢⵉⴷ ⴰⴷ, ⵉⵙ ⵜ ⵜⵙⵙⵏⵜ? " ⵜⵏⵏⴰ ⴰⵙⵏ: " ⵙⵙⵉⵢⵢⵉⴷ ⴰⴷ? ⵃⵓⵕⵎⴰ ⵏ ⵕⴱⴱⵉ ⵖ ⴰⵙ ⵍⵍⵉⵖ! ⵓⵔ ⵜ ⵙⵙⵏⵖ, ⵓⵔ ⵜ ⵥⵕⵉⵖ! ⵏⴽⴽⵉ, ⴰⵔⴳⴰⵣ ⵉⵏⵓ ⵓⴷⴰⵢ ⴰⴷ ⵜ ⵉⴳⴰⵏ! ⵍⵍⵉⵖ ⵖ ⵜⴳⵎⵎⵉ ⵏⵓ, ⵉⵏⵇⵇⵕ ⵏⵏ ⵙⵔⵏⵖ ⵙⵙⵉⵢⵢⵉⴷ ⴰⴷ. ⵓⵔ ⵙⵙⵉⵏⵖ ⵉⵙ ⵉⵏⵓⴼⵍ, ⵏⵖⴷ ⵉⵙ ⵜ ⵉⵚⴰⴱ ⴽⵔⴰ. ⵉⵏⵏⴰ ⵉⵢⵉ: ' ⵙⴽⵔⵖ ⴷⵉⵎ ⵜⴰⵔⵡⴰ! ' ⵉⵙ ⴷ ⵍⵎⴰⵕⴽⴰ ⴰⴷ ⴰ ⵔⴰⴷ ⵜⵉⵀⵍⵖ ⵏⴽⴽⵉ, ⴱⵉ ⵉⴷⵔⴱⴰⵍⵏ ⴰⴷ ⵏⵉⵜ! " ⴼⵉⵄⵍⴰⵏ ⴰⵢⵍⵍⵉⵖ ⵙⵙⵏⵏ ⴽⵓⵍⵍⵓ ⵍⵇⴰⴹⵢⵢⴰ ⵎⴰⵏⵉⴽ ⴰⴷ ⵜⴳⴰ, ⵉⵙ ⵉⵏⵏⴰ ⵜⵙⵏ ⵜⵖⴷⵔ ⵖ ⵍⴰⵎⴰⵏ ⵏ ⵕⴱⴱⵉ, ⵜⵊⵍⴰ ⵜⴰⵔⵡⴰ ⵏⵏⵙ, ⵜⵚⵚⵉⴼⴹ ⵜⵏ, ⴰⴷ ⴰⵙⵏ ⵜⵖⵔⵙ. ⵏⵜⵜⴰⵜ ⵜⵏⵏⴰ ⴰⴽ ⵉⵙ ⵎⵎⵓⵜⵏ. ⴰⵎⵥⵏ ⵉⵜⵜⴰ ⵜⵙⵏ, ⵍⵓⵃⵏ ⵜⵜ ⵉⵏⵏ ⵖ ⵍⵃⴱⵙ. ⴰⵎⵥⵏ ⵓⴷⴰⵢ, ⵖⵔⵙⵏ ⴰⵙ. ⴰⵎⵥⵏ ⴱⴱⴰ ⵜⵙⵏ ⵙ ⴷⴷⵓ ⵓⴼⵓⵙ ⵏⵏⵙⵏ. 47. ⵟⵟⴰⵍⴱ. ⵉⴷⴷⴰ ⵢⴰⵏ ⵟⵟⴰⵍⴱ, ⵉⵙⵙⵃⴹⵕ ⵖ ⵢⴰⵜ ⵜⵎⴰⵣⵉⵔⵜ ⵓⵔ ⵉⴳⵉⵏ ⵜⵉⵏⵙ. ⴰⵡⴰⵍ ⵏⵏⵙ ⵏⵜⵜⴰ ⵉⵏⵅⴰⵍⴰⴼ ⴷ ⵡⵉⵏ ⵜⵇⵇⴱⵉⵍⵜ ⵉⵎⵉⴽⴽ. ⵉⵎⴷⵉⴽⵉⵔ ⴷ ⵍⵊⵎⴰⵄⵜ, ⵢⵉⵏⵉ ⴰⵙⵏ: " ⵎⴰ ⵙ ⴰ ⵜⵜⵙⵙⵃⴹⴰⵕⵎ? " ⵉⵏⵉⵏ ⴰⵙ: " ⴰ ⵙⵉⴷⵉ, ⵏⴽⴽⵏⵉ ⴰⵔ ⵏⵙⵙⵃⴹⴰⵕ ⵙ ⵜⵡⵎⵎⴰⵜ ⵉ ⵜⴰⴽⴰⵜ! " ⵢⵉⵏⵉ ⴰⵙⵏ: " ⵡⴰⵅⵅⴰ! " ⴷⵄⵓⵏ. ⵉⵚⵚⵃⴹⵕ ⵟⵟⴰⵍⴱ ⵍⵍⵉ, ⵉⴼⵕⵃ. ⵍⵊⵎⴰⵄⵜ ⵜⴳⴰ ⵎⵉⵢⵢⴰ ⵏ ⵜⴰⴽⴰⵜ. ⵢⵉⵏⵉ ⴷ ⵉⵅⴼ ⵏⵏⵙ: " ⵎⵉⵢⵢⴰ ⵏ ⵜⴼⵓⵏⴰⵙⵜ ⴰⵢⴰ! ⵓⵔ ⵊⵊⵓ ⴷ ⵏⴽⴽⵉ ⴰⴷ ⵉⴹⵕⵏ ⵖ ⵣⵣⵔⴷⴰ ⴰ! ⵔⴰⴷ ⵛⵛⵔⴽⵖ ⴽⵔⴰ, ⵣⵣⵏⵣⵖ ⴽⵔⴰ, ⵙⵖⴻⵖ ⴰⴽⴰⵍ, ⴰⵎⵥⵖ ⴰⵎⵛⵛⵔⴽ ⵙ ⵕⵕⵓⴱⵓⵄ ⵏⵖⴷ ⵍⵅⵓⵎⵓⵙ. ⴼⴽⵖ ⴰⵙ ⴰⵎⵓⴷ ⴷ ⵉⵎⴰⵙⵙⵏ ⵏ ⵜⵢⵢⵓⴳⴰ. ⵉⵖ ⵉⵎⴳⵔ, ⵉⵙⵔⵓⵜ, ⴰⵎⵥⵖ ⵍⵃⵇⵇ ⵉⵏⵓ. ⵄⵎⵎⵕⵖ ⵙⵔⵙ ⵜⵉⵃⵓⵏⴰ ⵖ ⵓⴳⴰⴷⵉⵔ, ⵉⵍⵉⵖ ⵖ ⵍⵀⵏⴰ! " ⴰⵔ ⵉⵙⵙⴰⵇⵇⵔⴰ ⵉⵎⵃⴹⴰⵕⵏ. ⴰⵔ ⵢⴰⵏ ⵡⴰⵙⵙ ⵉⵕⵓⵃ ⴷ ⴷⴰⵔⵙ ⵢⴰⵏ ⵓⵄⵉⵙⴰⵡⵉ, ⵉⵙⵙⵍⵄⴱ ⵉⵍⴳⵯⵎⴰⴹⵏ ⵖ ⵍⵎⵓⴹⵄ ⴰⵔ ⵜⴰⴷⴳⴳⵯⴰⵜ. ⵢⴰⴳⴳⵯⵓⴳ ⴰⵙ ⵍⵃⴰⵍ, ⵉⵕⵓⵃ ⵜⵉⵎⵣⴳⵉⴷⴰ ⴷⴰⵔ ⵟⵟⴰⵍⴱ. ⵉⵙⵔⵙ ⵛⵛⵡⴰⵔⵉ ⴷ ⴷⴷⵓⵣⴰⵏ ⵏⵏⵙ, ⵉⵇⵇⵏ ⵍⴱⵀⵉⵎⵜ. ⵉⵇⵇⵍ ⴰⵢⵍⵍⵉⵖ ⴷⴷⴰⵏ ⵉⵎⵃⴹⴰⵕⵏ. ⵉⵙⵙⴽⵛⵎ ⵜ ⵟⵟⴰⵍⴱ ⵙ ⵜⵃⴰⵏⵓⵜ, ⴰⵡⵉⵏ ⴷ ⵎⵉⴷⴷⵏ ⵜⴰⵔⵜⴱⵉⵜ ⵉ ⵟⵟⴰⵍⴱ. ⵄⵎⵎⵕⵏ ⴰⵜⴰⵢ, ⵎⵎⵏⵙⵏ. ⴰⵢⵍⵍⵉⵖ ⴽⵎⵎⵍⵏ, ⵢⵉⵏⵉ ⴰⵙ ⵟⵟⴰⵍⴱ: " ⵍⴰⴱⵓⴷⴷ ⴰⴷ ⵜⵙⵔⵙⵜ ⵍⵅⵉⵕ ⵏⵏⴰ ⴰⴷ ⴳⵉⵙ ⵏⴼⵕⵕⵊ! " ⵢⵉⵏⵉ ⴰⵙ ⵓⵄⵉⵙⴰⵡⵉ: " ⴰⵡⴰ, ⴰⵔ ⴽⵉⵖ ⵉⵙⵙⴼⴰⵡ ⵍⵃⴰⵍ! " ⵢⵉⵏⵉ ⴰⵙ ⵟⵟⴰⵍⴱ: " ⵓⵀⵓ, ⵖⵉⵍ! " ⵉⵙⵙⵔⵖ ⵟⵟⴰⵍⴱ ⵜⴰⵛⵛⵎⵄⵜ, ⵉⵄⵎⵎⵕ ⴰⵜⴰⵢ. ⵉⵙⴼⴼⴰⵖ ⴷ ⵡⴰⵍⵍⵉ ⵚⵚⵏⴹⵓⵇ ⵏ ⵉⵍⴳⵯⵎⴰⴹⵏ, ⵢⵓⵜ ⵜⴰⵍⵍⵓⵏⵜ. ⵉⵃⵉⵢⵕ ⵏⵜⵜⴰ ⵓⵍⴰ ⵉⵍⴳⵯⵎⴰⴹⵏ ⵏⵏⵙ. ⵉⴼⴼⵖ ⴷ ⵢⴰⵏ, ⵡⵉⵙⵙ ⵙⵉⵏ, ⵡⵉⵙⵙ ⴽⵕⴰⴹ ⵉⵍⵓⵃ ⵜⴰⵛⵛⵎⵄⵜ, ⵜⵏⵙ. ⵢⵉⴽⵚⵉⴹ ⵟⵟⴰⵍⴱ, ⵉⵖⵎⵎ ⵏⵏ ⵜⵉⴳⵊⴷⴰ. ⵉⵏⴽⵔ ⵓⵄⵉⵙⴰⵡⵉ, ⵉⵃⴹⵓ ⵏⵏ ⵖ ⴹⴰⵕⴰⵜ ⵏ ⵜⴳⴳⵯⵓⵔⵜ. ⵢⵉⵏⵉ ⴰⵙ ⵟⵟⴰⵍⴱ: " ⵀⴰⵏⵏ ⵍⵓⵇⵉⴷ ⵖ ⵓⵏⵡⴰⵍ! " ⴰⵔ ⵉⵜⵜⴰⵣⵣⴰⵍ, ⵉⵎⵉⵍ ⵉⴹⵕ ⵏⵏ ⵖ ⵜⵏⵓⵟⴼⵉ. ⴰⵔ ⵢⴰⵇⵇⵔⴰ ⵉ ⵟⵟⴰⵍⴱ: " ⵡⴰ ⵄⵍⴰ ⵕⴱⴱⵉ, ⵄⵜⵇ ⵕⵕⵓⵃ! " ⵉⴹⵕ ⴷ ⵟⵟⴰⵍⴱ ⵖ ⵜⴳⵊⴷⴰ, ⵉⵎⵉⵍ ⵓⵔ ⵉⵎⵣⴰⵍⴰⵍ, ⵉⵎⵎⵉⵇⵇⵉⵔ ⴷ ⵜⵙⵔⴰⴼⵜ. ⵖⴰⵎⴰⵏ ⵖⵉⵏⵏ ⴰⵢⵍⵍⵉⵖ ⵉⴼⴼⵓ ⵍⵃⴰⵍ. ⴰⵛⴽⵏ ⴷ ⵉⵎⵃⴹⴰⵕⵏ, ⵢⵉⵍⵉⵃ ⴰⵙⵏ ⵟⵟⴰⵍⴱ, ⵉⵏⵉⵏ ⵜ ⵉ ⵍⵊⵎⴰⵄⵜ. ⴰⵛⴽⵏ ⴷ, ⵍⴷⵉⵏ ⵜⵏ ⵉⴷ ⵉⵍⵎⵎⴰ. ⴰⵡⴰ, ⵣⵔⵉⵏ ⵓⵙⵙⴰⵏ. ⵟⵟⴰⵍⴱ ⵉⵙⵜⴰⴱⵄⴰ ⵏⵏ ⵓⴽⴰⵏ ⴷ ⵉⵎⵃⴹⴰⵕⵏ ⴷ ⵍⵊⵎⴰⵄⵜ. ⴰⵔ ⵢⴰⵏ ⵡⴰⵙⵙ ⵏⴽⵔⵏ ⴰⵢⵜ ⵍⵎⵓⴹⵄ, ⵔⴰⵏ ⴰⴷ ⵙⴽⵔⵏ ⵍⵎⴰⵄⵕⵓⴼ ⵖ ⵜⵎⵣⴳⵉⴷⴰ. ⵖⵔⵙⵏ ⵉ ⵓⴼⵓⵏⴰⵙ, ⵙⴽⵔⵏ ⵙⴽⵙⵓ ⵓⵍⴰ ⵟⵟⴰⵊⵉⵏ. ⵉⴼⴰ ⵕⴱⴱⵉ ⵍⵅⵉⵕ. ⵛⵛⵏ ⵎⴷⴷⵏ, ⵙⵓⵏ, ⴳⵏ ⴷⴷⵓⵄⴰ, ⵙⵎⵓⵏⴻⵏ ⵉⴼⵛⴽⴰⵏ ⴰⴷ, ⵕⵓⵃⵏ. ⵉⵇⵇⴰⵎⴰ ⵖⴰⵔ ⵟⵟⴰⵍⴱ ⵡⴰⵃⴷⴰⵜ. ⵉⴷⴷⵓ, ⵉⵄⵎⵎⵕ ⴰⵜⴰⵢ, ⵉⵙⴰⵍⴰ ⵜ ⵖ ⵜⵃⴰⵏⵓⵜ. ⵉⴹⴰⵏ ⵏ ⵍⵎⵓⴹⵄ ⵙⴰⵍⴰⵏ ⵉⵅⵙⴰⵏ: ⵀⴰ ⴷ ⴼⵍⵍⴰⵙⵏ ⵉⴼⵉⵙ. ⴹⵡⴰⵏ ⵜ ⵉⵏⵏ ⵓⴽⴰⵏ, ⵜⵃⵉⵏ ⵏⵏ ⵜⴰⵃⴰⵏⵓⵜ ⴼ ⵟⵟⴰⵍⴱ, ⵉⵛⵛⵓⴽⴽⵓ ⵜⵏ ⵉⵏⵏ ⵉⴼⵉⵙ. ⵉⴳⴳⴰⵎⵉ ⵟⵟⴰⵍⴱ ⵎⴰⵏⵉⴽ ⴰⴷ ⵉⵙⴽⴰⵔ. ⵉⵙⵙⵔⵖⴰ ⵍⵇⵇⵏⴷⵉⵍ ⴰⵢⵍⵍⵉⵖ ⴰⵙ ⵍⴰⵃⵃ ⵍⵃⵉⵍⵜ. ⵜⵉⵍⵉ ⴷⴰⵔⵙ ⵢⴰⵜ ⵜⵅⵙⴰⵢⵜ ⵏ ⵡⴰⵔⴳⴰⵏ, ⴰⵔ ⴰⵙ ⵜⵜ ⵉⵏⵏ ⵉⵜⵜⴳⴳⴰ! ⴰⵢⵍⵍⵉⵖ ⵉⴼⴼⵓ ⵍⵃⴰⵍ, ⵜⴰⵛⴽ ⵉⵏⵏ ⵢⴰⵜ ⵜⵎⵖⴰⵔⵜ, ⵜⴰⵡⵉ ⴰⵙ ⵏⵏ ⵍⴼⴹⵓⵕ. ⴰⵔ ⴰⵙ ⵜⴰⵇⵇⵔⴰ: " ⵙⵉⴷⵉ ⵉⴱⵕⴰⵀⵉⵎ, ⵙⵉⴷⵉ ⵉⴱⵕⴰⵀⵉⵎ! " ⵢⵉⵏⵉ ⴰⵙ: " ⵡⴰ ⵖⵔ ⵉⴷ ⵉ ⵍⵎⵇⴷⴷⵎ ⴷ ⵍⵊⵎⴰⵄⵜ ⵓⵍⴰ ⴽⵓⵍⵍⵓ ⴰⵢⵜ ⵍⵎⵓⴹⵄ: ⵀⴰ ⵏⵏ ⵜⵍⵍⴰ ⵖⵉⴷ ⵢⴰⵜ ⵍⵀⵉⵛⵜ! " ⵜⵖⵔ ⴷ ⵅⵜⴰⵍⵍⵉ ⵉ ⵍⵊⵎⴰⵄⵜ, ⵏⵇⵇⴱⵏ ⴷ ⵙⵔⵙ ⵖ ⵓⴼⵍⵍⴰ, ⵏⵖⵉⵏ ⵉⴼⵉⵙ, ⵊⵊⵏⵊⵎⵏ ⵟⵟⴰⵍⴱ. ⵉⵙⵜⴰⴱⵄⴰ ⵏⵏ ⴷⴰⵖ ⵟⵟⴰⵍⴱ ⵍⵍⵉ, ⵉⵙⵙⵃⴹⵕ. ⴰⵢⵍⵍⵉⵖ ⵉⵇⵇⴰⵎⴰ ⴰⵢⵢⵓⵔ ⵉ ⵓⵙⴳⴳⵯⴰⵙ ⴰ ⵉⴽⵎⵎⵍ, ⵉⴽⴽ ⴷ ⵜⴰⵎⴰⵣⵉⵔⵜ ⵏⵏⵙ, ⵢⵉⵏⵉ ⴰⵙⵏ: " ⵀⴰ ⵏⵏ ⴽⵓⵍⵍⵓ ⵎⴰⴷ ⵜⵅⴰⵚⵚⴰ ⵜⴼⵓⵏⴰⵙⵜ ⵏ ⵛⵛⵔⴽ, ⵀⴰⵜⵉ ⵔⴰⴷ ⴰⵙ ⵜⵜ ⵉⴷ ⴰⵡⵉⵖ! " ⵉⵙⴽⵔ ⴷ ⵢⴰⵏ ⵍⵄⴰⴷⴰⴷ ⵏ ⵎⵉⴷⴷⵏ ⴰⴷ ⴰⵙⵏ ⴷ ⵢⴰⵡⵉ ⵍⴱⵀⴰⵢⵎ ⵏ ⵜⵓⵛⵛⵔⴽⴰ. ⵉⵊⵊⵓⵊⵉⴷ ⵛⵛⵕⴰⵢⴹ ⵉ ⵍⴱⵀⴰⵢⵎ ⵎⴰ ⵙ ⴰ ⵜⵏⵜ ⵉⴽⴽⵔⴼ. ⴰⵙⵙ ⵍⵍⵉ ⵖ ⵉⴽⵎⵎⵍ ⵓⵙⴳⴳⵯⴰⵙ, ⵜⵉⵏⵉ ⴰⵙ ⵍⵊⵎⴰⵄⵜ: " ⴷⵄⵓ ⴷⵉⴷ ⵏⵏⵖ, ⴰ ⵙⵉⴷⵉ! " ⴷⵄⵓⵏ, ⵉⵏⵉⵏ ⴰⵙ: " ⴰⴷ ⵜⴰⵍⵙⵜ, ⴰ ⵙⵉⴷⵉ? " ⵢⵉⵏⵉ ⴰⵙⵏ: " ⵡⴰⵅⵅⴰ! " ⴷⵄⵓⵏ ⴷⴰⵖ ⵎⴰ ⵙ ⴰ ⵉⵜⵜⴰⵍⵙ ⵟⵟⴰⵍⴱ, ⵉⵏⵉⵏ ⴰⵙ: " ⵀⴰⵏⵏ ⵛⵛⵕⵓⴹ ⵏⵏⴽ ⵔⴰⴷ ⴰⴽ ⵜⵏ ⵉⴷ ⵏⴰⵡⵉ, ⴰ ⵙⵉⴷⵉ! " ⵚⴱⴰⵃ ⴰⵏⵏ ⵡⴰ ⵏⵏⴰ ⴷ ⵓⴽⴰⵏ ⵉⵏⴽⵔⵏ, ⵉⴷⴷⵓ ⵙ ⵜⵔⴳⵯⴰ, ⵉⵙⵙⵓⴽⴼ ⴷ ⴳⵉⵙ ⵜⴰⵔⴽⴽⵉⵎⵜ, ⵉⴳ ⵜⵜ ⵉⴷ ⴼ ⵉⴳⴳⵉ ⵏ ⴹⴹⵀⵕ ⵏⵏⵙ, ⵢⴰⵡⵉ ⵜⵜ ⵉⴷ ⵉ ⵟⵟⴰⵍⴱ: " ⵓⵍⵍⴰⵃ, ⴰⴱⵍⴰ ⵉⵅⴼ ⵏ ⵓⵡⴷⵉⵏⴰⵏ ⴰⵖ ⵜⵜ ⵉⴷ ⴽⴽⵉⵙⵖ! " ⵏⵜⵜⵏⵉ ⵜⴰⵡⵎⵎⴰⵜ ⴰⵔ ⵜⵜ ⵜⵜⵉⵏⵉⵏ ⵉ ⵜⵔⴽⴽⵉⵎⵜ ⵍⵍⵉ ⵜⴰⴱⵍⴷⵉⵜ! ⵟⵟⴰⵍⴱ ⵍⵍⵉ ⵉⵥⵕⴰ ⵓⴽⴰⵏ ⵍⵇⵇⵓⵡⵜ ⵏ ⵓⵔⴽⴽⵉⵎ, ⵓⵔ ⴳⵉⵙ ⵉⴼⴼⵉⵖ ⵢⴰⵜ. ⵜⴰⵖ ⵜ ⵜⴳⵓⴹⵉ ⵏ ⵡⵉⵍⵍⵉ ⵎⵓ ⵉⵏⵏⴰ ⴰⴷ ⵢⵉⵙⵙⵏ ⵉⵛⵔⴽ ⵍⴱⵀⴰⵢⵎ. ⴰⵔ ⵉⵙⵡⵏⴳⵉⵎ ⵟⵟⴰⵍⴱ ⵍⵍⵉ! ⵡⴰⵏⵏⴰ ⴰⵙ ⴷ ⵓⴽⴰⵏ ⵢⵉⵡⵉⵏ ⵜⴰⵔⴽⴽⵉⵎⵜ, ⵢⵉⵏⵉ ⴰⵙ: " ⵍⵓⵃ ⵜⵜ ⵉⵏⵏ ⵖ ⵍⵎⵢⴰⴹⵉ! " ⴰⵢⵍⵍⵉⵖ ⵉⵄⵎⵎⵕ ⵍⵎⵢⴰⴹⵉ! ⵉⵙⵡⵉⵏⴳⵉⵎ ⵓⴽⴰⵏ ⵟⵟⴰⵍⴱ ⴰⵢⵍⵍⵉⵖ ⵉⴷⴷⵓ, ⵉⵄⵍⵎ ⵡⵉⵍⵍⵉ ⵎⵇⵇⵓⵕⵏⵉⵏ ⵖ ⵍⵊⵎⴰⵄⵜ, ⵟⵟⵉⴼⵏ ⵉⵎⴰⵍ. ⵉⵖⵔ ⴰⵙⵏ ⵙ ⵜⵎⵣⴳⵉⴷⴰ, ⵉⵙⴽⴽⵓⵙ ⵉⵙⵙⵏ: " ⵉⵅⵚⵚⴰ ⴰⵖ ⴰⴷ ⵏⵙⴽⵔ ⴽⵕⴰⴹ ⵡⴰⴹⴰⵏ ⵏ ⵍⵎⵓⴷⴰⴽⴰⵕⴰ ⴰⴷ ⴳⵉⵙⵏ ⵏⵜⵜⵄⴱⴰⴷ ⵙⵉⴷⵉ ⵕⴱⴱⵉ. ⵀⴰ ⵏⵏ ⵔⴰ ⵏⵎⵎⵉⴳⴳⵉⵔ ⴷ ⵏⵏⴰⴱⵉ, ⴰⴷ ⴰⵙ ⵏⴹⴰⵍⴱ ⴰⴷ ⴰⵖ ⵉⵙⵙⴽⵛⵎ ⵙ ⵍⵊⵏⵜ! " ⵉⵏⵉⵏ ⴰⵙ: " ⴰ ⵙⵉⴷⵉ, ⵡⴰⵅⵅⴰ! ⵍⵄⵉⴱⴰⴷⴰ ⵜⴼⵓⵍⴽⵉ, ⴰⵖⴰⵔⴰⵙ ⵏ ⵕⴱⴱⵉ ⴷ ⵡⵉⵏ ⵏⵏⴰⴱⵉ ⵏⵔⴰ ⵜ! " ⵢⵉⵏⵉ ⴰⵙⵏ: " ⵡⴰⵍⴰⵢⵏⵏⵉ ⵜⵙⵙⵏⵎ ⵉⵙ ⵏⵏⴰⴱⵉ ⵉⵃⵎⵍ ⵚⵚⴰⴷⴰⵇⴰ ⴷ ⵍⵎⵓⵃⵙⵉⵏⵉⵏ. ⵖⵉⵍⴰ ⴰⵡⵉ ⴰⵜ ⴷ ⵢⴰⵏ ⵍⵃⵎⵍ, ⵜⴳⵉⵎ ⴷ ⴳⵉⵙ ⴽⵓⵍⵍⵓ ⵎⴰ ⵟⵟⴰⴼⵎ ⵉⴳⴰⵏ ⵍⵎⴰⵍ, ⵓⵍⴰ ⴷⴷⵀⴱ ⵓⵍⴰ ⵏⵇⵇⵕⵜ, ⴰⴷ ⵜⵏ ⵏⵀⴷⵓ ⵉ ⵏⵏⴰⴱⵉ, ⵉⵖ ⵜ ⵏⵎⵎⴰⵇⵇⴰⵕ. ⵀⴰ ⵏⵏ ⵉⵙ ⵔⴰ ⴰⵡⵏ ⴼⵍⵍⴰⵙ ⵉⵣⴰⵢⴷ! ⵓⴽⴰⵏ ⴽⵓⵢⴰⵏ ⵉⴳ ⴷ ⵜⵙⵎⵉⵜ ⵏⵏⵙ ⴼ ⴰⵢⵏⵏⴰ ⴷ ⵢⵉⵡⵉ. ⴽⵓⴷ ⵏⵏⴰ ⵏⴽⵎⵎⵍ ⴷⴷⵉⴽⵔ ⵏ ⵙⵉⴷⵉ ⵕⴱⴱⵉ, ⵜⴰⵡⵉⵎ ⵕⵕⵣⵇ ⵏⵏⵓⵏ! " ⵉⵏⵉⵏ ⴰⵙ: " ⵡⴰⵅⵅⴰ ⴰ ⵙⵉⴷⵉ, ⵖⵉⴽⴰⵏⵏ ⴰⴷ ⴳⵉⵙ ⵉⵍⵍⴰⵏ! " ⵡⵉⵏⵏ ⵏⵜⵜⵏⵉ, ⵡⴰ ⵏⵏⴰ ⵓⴽⴰⵏ ⵉⴷⴷⴰⵏ ⵙ ⵜⴳⵎⵎⵉ ⵏⵏⵙ, ⵉⵙⵎⵓⵏ ⵎⴰ ⵉⵟⵟⴰⴼ, ⵢⴰⵡⵉ ⵜ ⵉⴷ ⵉ ⵟⵟⴰⵍⴱ, ⵉⵇⵇⵉⵢⴷ ⵜ, ⵉⴼ ⴰⵙ ⵜⴰⵡⵔⵉⵇⵜ ⵏⵏⵙ. ⴷⴼⵄⴰⵏ ⵉ ⵍⵃⵎⵍ ⵍⵍⵉ ⴰⵢⵍⵍⵉⵖ ⵉⴽⵜⴰⵔ: ⵢⵉⵍⵉ ⴳⵉⵙ ⵜⵜⴰⵎⴰⵏ ⵏ ⵜⵍⵜ ⵎⵉⵢⵢⴰ ⵏ ⵍⴱⴳⵔⵉ, ⵓⵔ ⵙⵓⵍ ⵖⴰⵔ ⵎⵉⵢⵢⴰ! ⵉⴳⵏⵓ ⵟⵟⴰⵍⴱ ⵍⵃⵎⵍ, ⵢⵉⵏⵉ ⴰⵙⵏ: " ⴰⵡⴰ ⵖⵉⵍⴰⴷ ⵔⴰⴷ ⵏⴷⴱⵓ ⵍⵎⵓⴷⴰⴽⵕⴰ! " ⵉⵏⵉⵏ ⴰⵙ: " ⴰⵡⴰ, ⴰ ⵙⵉⴷⵉ, ⵉⵅⵚⵚⴰ ⴰⴷ ⴰⵖ ⵜⵎⵍⵜ ⵎⴰ ⵏⵜⵜⵉⵏⵉ! " ⵉⵏⵏⴰ ⴰⵙⵏ: " ⵉⵖ ⴰⵡⵏ ⵓⴽⴰⵏ ⵏⵏⵉⵖ: ⴰⵏⴰ ⵎⵛⵉⵜ, ⴰ ⵍⵀⵓⵕⵕⴰⵜ, ⵜⵔⴰⵔⵎ ⴷ ⴼⵍⵍⴰ: ⵎⵜⵙⴰⵎⵃⵉⵏ, ⴰ ⵙⵉⴷⵉ! " ⴰⵔ ⵜⵜⵉⵏⵉⵏ ⵡⵉⵍⵍⵉ ⵖⵉⴽⴰⵏⵏ ⴽⵕⴰⴹ ⵡⴰⴹⴰⵏ ⴷ ⴽⵕⴰⴹ ⵓⵙⵙⴰⵏ ⵖ ⵊⵊⵓ ⵓⵔ ⵟⵟⴰⵚⵏ. ⴰⵙⵙ ⵏ ⴽⵕⴰⴹ ⵡⴰⴹⴰⵏ ⵢⴰⵊⵊⵉ ⵜⵏ, ⴰⵢⵍⵍⵉⵖ ⴷ ⵉⵇⵇⵕⵕⴱ ⵍⵃⴰⵍ ⴰⴷ ⵉⴼⴼⵓ, ⵢⵉⵏⵉ ⴰⵙⵏ: " ⴰⵡⴰ ⵖⵉⵍⴰ ⵀⴰⵜⵉ ⵖⵓⵏⵛⴽ ⵍⵍⵉ ⵉⴳⴰⵏ ⵍⵇⵇⴰⵏⵓⵏ ⵏ ⵍⵎⵓⴷⴰⴽⴰⵕⴰ, ⵀⴰⵜⵉ ⵏⵣⵣⵔⵉ ⵜ. ⴳⵯⵏ ⴰⵜ ⵏⵏ ⵉⵎⵉⴽⴽ ⴰⵔ ⴽⵓⴷ ⵏⵏⴰ ⴽⵯⵏ ⵙⵙⵏⴽⵔⵖ, ⵏⵥⵥⴰⵍⵍ ⵍⴼⵊⵔ, ⵏⵎⵉⵇⵇⵉⵔ ⵉⵍⵎⵎⴰ ⵏⵏⴰⴱⵉ! " ⵏⵜⵜⵏⵉ ⵓⵔ ⵓⴼⵉⵏ ⴰⵢⵍⵍⵉⵖ ⴰⵙⵏ ⵀⵍⵍⵉ ⵉⵏⵏⴰ: " ⴳⵯⵏ ⴰⵜ ⵉⵎⵉⴽⴽ! " ⵡⴰⵏⵏⴰ ⵏⵏ ⵓⴽⴰⵏ ⵉⵙⵏⵏⴷⵏ ⵉⵎⵉⴽⴽ ⵉⴽⴽ ⵉⵏⵏ ⵖⵉⵏⵏ ⵙ ⵉⵟⵟⵚ. ⵉⵙⵍⵃⵉⵍ ⴰⵢⵍⵍⵉⵖ ⵢⵓⵍⵍ ⵍⵃⵎⵍ ⵍⵍⵉ, ⵉⵙⵎⵓⵏ ⵉⴷⵓⴽⴰⵏ ⵏⵏⵙ. ⵉⵎⵉⵇⵇⵉⵔ ⴷ ⴷⴰⵔⵙⵏ. ⵢⴰⵡⵉ ⵏⵏⵇⵇⵕⵜ, ⴷⴷⵀⴱ ⴷ ⵍⵎⴰⵍ. ⴰⵔ ⵉⵙⵙⴰⵖ ⵉ ⵡⵉⵍⵍⵉ ⵎⵓ ⵉⵏⵏⴰ ⴰⴷ ⴰⵙⵏ ⵉⵛⵛⵔⴽ ⵉⵣⵔⴳⴰⵏ ⵏⵏⵙⵏ. ⵉⵜⵜⵀⵏⵏⴰ ⵖ ⵉⵎⵃⴹⴰⵕⵏ ⵓⵍⴰ ⵉⵍⴳⵯⵎⴰⴹⵏ, ⵓⵍⴰ ⵉⴼⵉⵙ ⵓⵍⴰ ⵍⵅⵍⴰⵚ ⵏ ⵜⵔⴽⵎⵉⵏ! 48. ⵙⵉⵏ ⵉⵎⴷⴷⵓⴽⴽⵯⴰⵍ. ⵍⵇⵇⵉⵚⵜ ⵏ ⵢⴰⵏ ⵍⵅⵍⵇ ⴷ ⵓⵎⴷⴷⴰⴽⴽⵯⵍ ⵏⵏⵙ ⴷⴰ ⵜⵜⵅⴷⴰⵎⵏ. ⵢⴰⵏ ⵓⵙⴳⴳⵯⴰⵙ, ⵉⵖⵍⴰ ⵛⵓⵢ ⵍⵃⴰⵍ. ⴽⵓⵍⵍⵓ ⵎⴰⵏⵉ ⵙ ⴷⴷⴰⵏ, ⵓⵔ ⵓⴼⵉⵏ ⵍⵅⴷⵎⵜ. ⵉⵏⵏⴰ ⴰⵙ ⵉ ⵓⵎⴷⴷⴰⴽⴽⵯⵍ ⵏⵏⵙ: " ⵉⵡⴰ, ⵎⴰⴷ ⴰⴽ ⵉⴹⵀⵕⵏ? " ⵉⵏⵏⴰ ⴰⵙ: " ⵓⵔ ⵉⵢⵉ ⵉⴹⵀⵉⵕ ⵢⴰⵜ: ⵍⵎⵓⵜ ⵏⵜⵜⴰⵜ ⴰⵢⴰ. " ⵉⵏⵏⴰ ⴰⵙ: " ⵓⴼⵉⵖ ⵢⴰⵜ ⵍⵅⴷⵎⵜ ⴰⴷ ⴳⵉⵙ ⵏⵛⵜⵜⴰ ⵜⵉⵔⴰⵎ ⵏⵖ ⴱⵄⴷⴰ. ⵜⵉⵖⵔⴰⴷ, ⴽⵔⴰ ⵉⵍⵍⴰⵏ ⴱⴰⵕⴰⴽⴰ. " ⵉⵏⵏⴰ ⴰⵙ: " ⵎⴰⵅⵅ ⵙⵓⵍ ⵏⵓⵃⵍ ⵖ ⵜⵖⵔⴰⴷ? ⵅⵚⵚⴰ ⵖⵉⵔ ⴰⴷ ⵏⵄⵉⵛ, ⵏⵙⵍⵍⵎ ⵉ ⵜⵖⵔⴰⴷ. " ⵉⵏⵏⴰ ⴰⵙ: " ⵉⵡⴰ, ⴰⴷ ⵜⵕⵡⴰⵃⵜ ⴰⴷ ⵏⴷⴷⵓ ⴷⴰⵔ ⵓⵎⵣⵉⵍ ⴰⵏⵏ ⵏⵄⴷⵍ ⵍⵎⵏⴰⵇⵛ ⵏⵏⵖ. ⵏⵙⵙⵓⴷⵓ, ⴰⵔ ⵏⵜⵜⵏⵇⵇⴰⵙ ⵉⵣⵔⴳⴰⵏ, ⴷⴷⴰ ⵏⵛⵜⵜⴰ ⵜⵉⵔⴰⵎ ⵏⵏⵖ, ⵏⵄⵉⵛ ⴰⵔ ⵉⵖ ⵉⵙⴽⵔ ⵕⴱⴱⵉ ⵜⵜⴰⵡⵉⵍ. " ⵉⵏⵏⴰ ⴰⵙ ⵡⴰⵍⵍⵉ: " ⵡⴰⵅⵅⴰ. " ⴷⴷⵓⵏ, ⵄⴷⵍⵏ ⵍⵎⵏⴰⵇⵛ ⵏⵏⵙⵏ. ⴽⵓⵍⵍⵓ ⵎⴰⵏ ⴰⴹⵡⵡⴰⵕ ⵕⵓⵃⵏ, ⴽⵍⵏ ⴷⴰ ⵜⵜⴱⵔⵔⴰⵃⵏ: " ⵀⴰ ⵏⵏ ⵏⵏⵇⵇⴰⵛ! ⵀⴰ ⵏⵏ ⵏⵏⵇⵇⴰⵛ! " ⵉⵡⴰ, ⴽⵔⴰ ⵖ ⵎⴷⴷⵏ ⴷⴰ ⵖⵉⵔ ⵉⵜⵜⴼⵙⵙⵜⴰ, ⴽⵔⴰ ⴷ ⴰⵙⵏ ⵉⵜⵜⵉⵏⵉ: " ⵉⵙ ⴷ, ⴰ ⵙⵉⴷⵉ, ⴰⵏⵏⴰ ⵜⵎⵎⵓⵄⴹⵕⵎ? ⵎⴰⵅⵅ, ⵡⴰⵏⵏ ⴰⵙⴳⴳⵯⴰⵙ ⴰ. ⵉⵏⵏⴰ ⴰⵙ: " ⴷⴰ ⵜⵜⵃⴼⵓⵏ ⵉⵣⵔⴳⴰⵏ? ⵀⴰⵜⵉ ⵎⴽ ⵍⵍⵉ ⵏⵇⵇⵛⵏ ⵏⵜⴰⴹⴰⵏⵉ! " ⵉⵡⴰ, ⴰⵔ ⵜⵜⵄⵊⵊⴰⴱⵏ. ⵉⵏⵏⴰ ⴰⵙ: " ⵎⴰⴷ ⴰⴽ ⵉⴹⵀⵕⵏ ⵖ ⵜⵏⴱⴰⴹⵜ ⴰⴷ ⵏⴽ? ⵓⵔ ⵜⴼⴼⵖ! ⵀⴰⵜⵉ, ⵖⵉⵔ ⵓⵔ ⵔⵉⵖ ⴰⴷ ⴰⴽ ⴽⴽⵖ ⵍⴳⵯⴷⴷⴰⵎ ⵖ ⵕⵕⵉ. ⵉⵎⴰ, ⵀⴰⵜⵉ, ⴰⵙⴳⴳⵯⴰⵙ ⵏ ⵍⵖⵍⴰ, ⵍⵎⵄⵍⵍⵎⵉⵏ ⴰⴷ ⵉⵣⴳⴳⵓⵔⵏ ⵉⵙ ⵎⵎⵓⵜⵏ. ⵎⴰⵖ ⵙⵓⵍ ⴰ ⵙⵇⵇⵙⴰⵏ ⵎⴷⴷⵏ ⵖ ⵍⵎⵄⵍⵍⵎⵉⵏ ⵖ ⵍⵖⵍⴰ? ⴽⵓⴷ ⵢⴰⵏ ⵉⵣⴷⵉ ⵖⵉⵔ: ' ⴰ ⵉⵅⴼ ⵉⵏⵓ! ' " ⵉⵏⵏⴰ ⴰⵙ: " ⵉⵡⴰ ⴱⴱⵉⵏ ⵉⴼⴰⴷⴷⵏ ⵉⵏⵓ! " ⵉⵏⵏⴰ ⴰⵙ ⵡⴰⵏⵏ ⵢⴰⴹⵏⵉⵏ: " ⵉⵡⴰ, ⵔⵉⵖ ⴰⴷ ⴼⵍⵍⴰⴽ ⴼⵜⵓⵖ ⵢⴰⵏ ⵕⵕⵉ. ⴱⵍⵃⵇⵇ, ⵉⵔⴰ ⵍⵃⴰⵍ ⵚⵚⴱⵕ. " ⵉⵏⵏⴰ ⴰⵙ: " ⴰ ⵡⴷⴷⵉ, ⵖⵉⵔ ⵉⵏⵉ ⵜ. " ⵉⵏⵏⴰ ⴰⵙ: " ⴰⴷ ⵜⵕⵡⴰⵃⵜ ⴰⴷ ⵏⵡⵔⵔⵉ ⵙ ⵜⵎⴷⵉⵏⵜ. " ⵉⵏⵏⴰ ⴰⵙ: " ⵎⴰ ⵔⴰⴷ ⴳⵉⵙ ⵏⵏⴰⵡⵍ? " ⵉⵏⵏⴰ ⴰⵙ: " ⴰⴷ ⴳⵉⵙ ⵏⵜⵜⴹⴰⵍⴰⴱ. " ⵉⵏⵏⴰ ⴰⵙ: " ⵓⵔ ⵜⴰ ⵊⵊⵉⵏ ⵜⵓⴼⵉⵜ ⵕⵕⵉ: ⵎⴰⵅⵅ ⵢⴰⵏ ⵉⵥⵕⴰⵏ ⵉⴼⴰⴷⴷⵏ ⵏⵏⴽ, ⵉⵥⵕ ⵡⵉⵏⵓ, ⵎⴰⵅⵅ ⵔⴰⴷ ⴰⵖ ⵉⴼⴽ ⴽⵔⴰ? " ⵉⵏⵏⴰ ⴰⵙ: " ⴷⴰ ⴰⴽⴽⴰⵏ ⵎⴷⴷⵏ ⵚⵚⴰⴷⴰⵇⴰ ⵉ ⴽⵔⴰ ⵏ ⵍⵎⵙⴽⵉⵏ ⵉⵄⵎⴰⵏ ⵏⵖ ⴰ ⵉⵙⵉⵏⵉ, ⵏⵖ ⵉⵡⵙⵙⵔ. " ⵉⵏⵏⴰ ⴰⵙ: " ⵕⵡⴰⵃ, ⴰⵎⵔ ⴽⵔⴰ ⴰⴽ ⵏⵏⵉⵖ, ⵜⵙⴽⵔⵜ ⵜ; ⵡⴰⵍⴰ ⵄⵍⵉⴽ! " ⵉⵏⵏⴰ ⴰⵙ: " ⵡⴰⵅⵅⴰ! " ⵍⵍⵉⵖ ⵕⵓⵃⵏ ⵜⴰⵎⴷⵉⵏⵜ, ⵉⵏⵏⴰ ⴰⵙ: " ⵀⴰ ⵜⴰⵎⴷⵉⵏⵜ, ⵏⵕⵓⵃ ⵜⵜ ⵉⴷ; ⵉⵡⴰ, ⵣⵡⴰⵔ ⵉⵙ ⵜⴹⴰⵍⴱⵜ: ⵓⵍⵍⴰⵀ ⵓⵔ ⴰⴽ ⴰⴽⴽⴰⵏ ⵏⵏⴷⴰ. " ⵉⵏⵏⴰ ⴰⵙ: " ⵉⵡⴰ, ⴰⴷ ⵜⵅⵢⵢⵔⵜ ⵖ ⵙⵏⴰⵜ ⵍⵎⵙⴰⵢⵍ: ⴰⴷ ⵜⵎⵎⵜ, ⵜⵕⵥⵎⵜ ⵉⵎⵉ, ⴰ ⵉⵙⵙ ⴽⵛⵎⵏ ⵢⵉⵣⴰⵏ, ⵉⴽⵛⵎ ⵓⴳⴹⵕⵓⵕ, ⴳⴰⴱⵍⵖ ⴽ ⵏⴽⴽⵉ, ⴰⵔ ⵙⵔⴽ ⵜⵜⴹⴰⵍⴰⴱⵖ. ⵡⴰ ⵏⵏⴰ ⵉⵣⵔⵉⵏ, ⵉⵏⵉⵖ ⴰⵙ: ⴹⴰⵍⴱⵖ ⴰⴽ ⴰⴷ ⵉⵢⵉ ⵜⵄⴰⵡⵏⵜ ⵙ ⵎⵉⴽⴽ ⵏ ⵎⴰ ⵙ ⴰ ⵎⵟⵟⵔⵖ ⴰⵎⴷⴷⴰⴽⴽⵯⵍ ⴰⴷ ⵉⵏⵓ '. " ⵉⵏⵏⴰ ⴰⵙ: " ⴰⵔ ⵏⵜⵜⴹⴰⵍⴰⴱ. " ⵉⵏⵏⴰ ⴰⵙ ⵡⴰⵍⵍⵉ ⵢⴰⴹⵏⵉⵏ: " ⴰ ⵡⴷⴷⵉ, ⵏⴽⴽⵉ ⵓⵔ ⵖⴰⵢⵖ ⴰⴷ ⵎⵎⵜⵖ: ⴷⴷⴰ ⵉⵢⵉ ⵖⵉⵔ ⵜⴼⵍⵜ! " ⵉⵏⵏⴰ ⴰⵙ: " ⵉⵡⴰ, ⴰⴷ ⵜⴹⴰⵍⴱⵜ ⴽⵢⵢⵉ; ⴷⴷⴰⴷ ⵎⵎⵜⵖ ⵏⴽⴽⵉ. " ⵉⵙⴽⵔ ⵡⴰⵍⵍⵉ ⵉⵙ ⵉⵎⵎⵓⵜ. ⵃⵕⴰ ⵉⴹⴰⵍⴱ ⵍⵅⵍⵇ ⵍⵍⵉ ⵢⴰⵏ ⵕⴱⵄⴰ ⵏ ⵎⴷⴷⵏ, ⵙ ⵀⴰ ⵍⴱⴰⵛⴰ ⵏ ⵜⵎⴷⵉⵏⵜ ⵉⵣⵔⵉ ⴷ, ⵙ ⵜ ⵉⴷ ⵢⵓⴼⴰ. ⵉⵏⵏⴰ ⴰⵙ: " ⵎⴰ ⵢⴰⵖⵏ ⵍⵅⵍⵇ ⴰ? " ⵉⵏⵏⴰ ⴰⵙ: " ⵎⵓⵏⵖ ⴷⵉⴷⴰⵙ ⴰⵔ ⵖⵉⴷ, ⵢⴰⵖ ⵜ ⴽⵔⴰ, ⵙ ⴼⵍⵍⴰⵙ ⵉⵇⴷⴷⵔ ⵕⴱⴱⵉ, ⵉⵎⵎⵓⵜ. ⵓⵔ ⴷⴰⵔⵉ ⵎⴰ ⵙ ⴰⵜ ⵜⵜⴽⵯⴼⴰⵏⵖ. ⵉⵡⴰ, ⴰ ⵙⵉⴷⵉ, ⴰⵔ ⵜⵜⴹⴰⵍⴰⴱⵖ. " ⵉⴳⵍⵍⴱ ⵍⴱⴰⵛⴰ ⵖ ⵓⵎⴷⴷⴰⴽⴽⵯⵍ ⵏⵙ, ⵉⴼⴽ ⴰⵙ ⵉⵇⵇⴰⵕⵉⴹⵏ. ⵉⵏⵏⴰ ⴰⵙ: " ⴰⴷ ⵜⴷⴷⵓⵜ ⴰⴷ ⵜⵙⵖⵜ ⵍⴽⵜⵜⴰⵏ, ⵜⴰⵎⵥⵜ ⵉⵅⴷⴷⴰⵎⵏ, ⵜⵖⵔⵜ ⵙ ⵍⵎⵄⵍⵍⵎ ⴰⴷ ⵜ ⵉⵙⵙⵉⵔⴷ. ⴰⴷ ⵓⵔ ⴷⵉⴷⴰⵙ ⵜⴱⴹⵓⵜ ⵖⵉⵔ ⴰⵔ ⵉⵖ ⵜ ⵜⵎⴹⵍⵜ. " ⵉⵏⵏⴰ ⴰⵙ: " ⵡⴰⵅⵅⴰ! " ⵡⴰⵍⵍⵉ ⴷⴰ ⵓⴽⵯⴰⵏ ⵉⵜⵜⴽⴽⴰ ⵎⴰ ⵉⴽⴽⴰ ⵉⴷⴷⵓ ⵙ ⴷⴰⵔ ⵉⴹⴰⵕⵏ ⵏ ⵓⵎⴷⴷⴰⴽⴽⵯⵍ ⵏⵙ, ⵉⵏⵏⴰ ⴰⵙ: " ⵀⴰⵜⵉ, ⴰ ⴰⵎⴷⴷⴰⴽⴽⵯⵍ, ⵓⵔ ⵙⵅⵉⵖ ⴰⴷ ⴽ ⴼⵍⵖ, ⵀⴰ ⵉⵢⵉ ⴹⵓⴼⵖ ⴽ. " ⵓⴽⵯⴰⵏ ⴰⴼⴰⴷ ⴰⴷ ⵉⵙⵍⵍⴰ. ⵉⵡⴰ, ⵉⴳⴳⴰⵡⵔ ⵜⴰⵎⴰ ⵏⵏⵙ ⴰⵍⵍⵉⵖ ⴷ ⵓⵛⴽⴰⵏ ⵡⵉ ⴷⴰ ⵔⴰⴷ ⵜ ⵢⴰⵙⵉ ⵙ ⵉⴷ ⴰ ⵖ ⵔⴰⴷ ⵢⴰⵔⵓⴷ, ⵖ ⵍⵎⵢⴰⴹⵉ. ⵡⴰⵏⵏ ⵔⴰⴷ ⵜ ⵉⵙⵙⵉⵔⴷ, ⵉⵙⵖⴰ ⴷ ⵢⴰⵜ ⵜⵓⵖⵔⵉⴼⵜ ⵏ ⵓⵖⵔⵓⵎ, ⵉⴳ ⴳⵉⵙ ⴽⵔⴰ ⵏ ⵡⵓⴷⵉ, ⵉⵏⵏⴰ ⴷⴷⴰ ⵉⵛⵛ ⵉⵎⴽⵍⵉ ⵏⵏⵙ ⵙ ⵃⵎⴰⵏ ⵡⴰⵎⴰⵏ. ⵏⵜⵜⴰ ⵃⵕⴰ ⴷ ⵉⵙⵙⵕⵓⵃ ⵜⵓⵖⵔⵉⴼⵜ, ⵙ ⵉⵙⵙ ⵉⵖⵔⴰ ⵢⵉⵡⵉⵙ. ⵉⵔⴳⵍ ⵍⵎⵢⴰⴹⵉ, ⵉⴼⴼⵖ. ⵉⵏⴽⵔ ⴷ ⵡⴰⵍⵍⵉ, ⴰⵍⵍⵉⵖ ⵉⴼⴼⵥⵥ ⵜⵓⵖⵔⵉⴼⵜ ⵍⵍⵉ. ⵉⵃⴽⴽⵓ ⴰⴽⴰⵍ ⵙ ⵉⵎⵉ ⵏⵏⵙ, ⴰⴷ ⵓⵔ ⴳⵉⵙ ⵢⵉⵍⵉ ⵡⴰⴹⵓ ⵏ ⵡⵓⴷⵉ, ⵉⵡⵔⵔⵉ ⴷⴰⵖ ⵉⴳⵏ. ⵍⵍⵉⵖ ⴷ ⵢⵓⵛⴽⴰ ⵡⴰ ⴷⴰ ⵔⴰⴷ ⵜ ⵉⵙⵙⵉⵔⴷ, ⵢⴰⴼ ⵜⵓⵖⵔⵉⴼⵜ ⵓⵔ ⵜⵍⵍⵉ ⵖ ⵉⴷ ⴰ ⵖ ⵜⵜ ⵉⵙⵔⵙ. ⴰⵔ ⵉⵜⵜⵛⴰⵄⴰ ⴽⵔⴰ ⵏ ⵓⵅⴱⵓ. ⵓⵔ ⵉⵍⵍⵉ ⵎⴰⵏⵉ ⵣⵖ ⴰⵏⵏ ⵉⴽⵛⵛⵎ ⵎⵓⵛⵛ. ⴰⵔ ⵉⵜⵜⵛⴰⵄⴰ ⵜⵉⴼⵍⵓⵜ: ⵎⴽ ⴷⴰ ⵙ ⵜⵜ ⵉⵔⴳⵍ ⴰⵙ ⵜⵜ ⵉⴷ ⵢⵓⴼⴰ. ⵉⴼⴼⵖ ⴷⴰⵔ ⵡⵉⵍⵍⵉ ⵏ ⴱⵕⵕⴰ, ⵉⵏⵏⴰ ⴰⵙ: " ⴰⵛⴽ ⴰⵜ ⴷ, ⴷⴷⴰⴷ ⴰⵡⵏ ⵄⴰⵡⴷⵖ ⵢⴰⵜ ⵍⵇⵇⵉⵚⵜ ⵣⵓⵏⴷ ⵙ ⵜⵜ ⵜⵥⵕⴰⵎ ⵙ ⴰⵍⵍⵏ ⵏⵏⵓⵏ. " ⵏⵏⴰⵏ ⴰⵙ: " ⵢⴰⴽ, ⵍⴰⴱⴰⵙ? " ⵉⵏⵏⴰ ⴰⵙ: " ⵓⵔ ⵍⴰⴱⴰⵙ ⵡⴰⵍⵓ. ⵍⵅⴱⴰⵕ ⵏ ⴱⵓ ⵉⴼⴰⴷⴷⵏ ⴰⵙ. ⵀⴰⵜⵉ ⵉⵛⵛⴰ ⵉⵢⵉ ⵉⵎⴽⵍⵉ ⵏⵓ, ⵀⴰⵜⵉ ⵓⵔ ⵉⵎⵎⵓⵜ! " ⵏⵏⴰⵏ ⴰⵙ: " ⵎⴰⴷ ⵖⵉⴽⴽ ⵜⵜⵉⵏⵉⵜ? " ⵉⵏⵏⴰ ⴰⵙ: " ⴰ ⵓⵔ ⵙⵓⵍ ⵜⵜⵄⴰⵡⴰⴷⵎ ⵉ ⴽⵔⴰ ⵏ ⵡⴰⵡⴰⵍ: ⵉⵛⵛⴰ ⵡⴰⴷ ⵉⵎⴽⵉ ⵏⵓ! " ⵏⴽⵔⵏ, ⴽⵛⵎⵏ ⴷⴰⵔⵙ, ⴰⴼⵏ ⵜ ⵉⵏⵏ ⵉⵎⵉ ⵏⵏⵙ ⵉⵇⵇⵓⵕ, ⵉⵄⵎⵎⵕ ⵙ ⵡⴰⴽⴰⵍ. ⵏⵏⴰⵏ ⴰⵙ: " ⵡⴰⵍⴰⵢⵏⵏⵉ ⵍⵅⴱⴰⵕⴰⵜ ⴰⵢⴰ: ⴰⵔⴳⴰⵣ ⵉⵎⵎⵓⵜ! " ⴰⵔⴳⴰⵣ ⵉⵎⵎⵓⵜ! " ⵉⵏⵏⴰ ⴰⵙ: " ⵉⵖ ⵉⵎⵎⵓⵜ ⵡⴰⴷ, ⵀⴰⵜⵉ ⵃⵜⵜⴰ ⵏⴽⴽⵉ ⵎⵎⵓⵜⵖ! " ⵏⵏⴰⵏ ⴰⵙ: " ⵡⴰⵅⵅⴰ. " ⵉⴷⴷⵓ ⵢⴰⵏ, ⴰⵔ ⵜ ⵉⵜⵜⴰⵙⵉ ⵣⵖ ⵉⵎⵣⴳⴰⵏ ⴰⵔ ⵉⵖ ⵉⵙⵙⵏⴳⴰⵔⴰ ⵉⵅⴼ ⵏⵏⵙ ⴷ ⵡⴰⴽⴰⵍ, ⵉⵏⵏⴰ ⴰⵙ ⵉ ⵢⵉⵅⴼ ⵏⵏⵙ ⵖ ⴹⴹⵚⵚ ⵢⴰⵍⵍⴰⵀ. ⵡⴰⵍⵓ, ⵓⵔ ⴷ ⵉⴼⴰⵇ. ⵏⵏⴰⵏ ⴰⵙ ⵉ ⵡⴰⵍⵍⵉ: " ⴰⵡⴰⵍ ⴰⴷ ⴰⵖ ⵜⵏⵏⵉⵜ, ⴰ ⵓⵔ ⵙⵓⵍ ⵜ ⵜⵉⵏⵉⵜ ⵉ ⴽⵔⴰ ⵢⴰⴹⵏⵉⵏ: ⴰⵔⴳⴰⵣ ⵉⵎⵎⵓⵜ. " ⵉⴼⵙⵙⴰ ⵍⵅⵍⵇ ⵍⵍⵉ. ⴰⵍⵍⵉⵖ ⵃⵎⴰⵏ ⵡⴰⵎⴰⵏ, ⵉⵏⴽⵔ ⴰⵍⵍⵉⵖ ⵉⵙⵙⵉⵔⴷ ⵍⵅⵍⵇ ⵍⵍⵉ, ⵉⴽⵯⴼⵏ ⵜ. ⴰⵙⵉⵏ ⵜ, ⵉⵎⵔ ⴳⵉⵙ ⵓⵎⴷⴷⴰⴽⴽⵯⵍ ⵍⵍⵉ ⵏⵏⵙ ⵣⵖ ⵜⵖⵔⴹⵉⵏ. ⴷⴰ ⵉⵜⵜⴽⴽⴰ ⵎⴰ ⵉⴽⴽⴰ ⵉⵏⵏⴰ ⴰⵙ: " ⴰ ⴰⵎⴷⴷⴰⴽⴽⵯⵍ ⵉⵏⵓ, ⴰ ⵕⴱⴱⵉ, ⵓⵔ ⵙⵅⵉⵖ ⴰⴷ ⵜ ⴼⵍⵖ! " ⴰⴼⴰⴷ ⴰ ⵉⵙⵙⴼⵍⴷⴰ. ⵉⵎⵓⵏ ⴷⵉⴷⴰⵙ. ⴰⵍⵍⵉⵖ ⵜ ⵎⴹⵍⵏ, ⵉⵄⵍⵍⵎ ⵍⵇⴱⵕ ⵏⵏⵙ. ⵉⴳⴳⴰⵡⵔ ⴰⵍⵍⵉⵖ ⴽⵓⵍⵍⵓ ⴷⴷⴰⵏ. ⵉⵖⵇⵇⵜ ⴰⵙ ⵏⵏ ⵣⵖ ⴷⴰⵔ ⵉⵅⴼ, ⵉⵏⵏⴰ ⴰⵙ: " ⴰⴷ ⵓⵔ ⵜⵇⵍⴰⵇⵜ! ⵀⴰ ⵉⵢⵉ ⴳⴳⵉⵡⵔⵖ ⴰⵔ ⵜⴰⴷⴳⴳⵯⴰⵜ, ⴷⴷⴰⴽ ⴽ ⵉⴷ ⵍⴷⵉⵖ. " ⵉⴷⴷⵓ ⵍⵅⵍⵇ ⵍⵍⵉ ⵙ ⵜⵎⴷⵉⵏⵜ, ⵉⴳⴳⴰⵡⵔ ⵏⵏ ⴳⵉⵙ ⴰⵍⵍⵉⵖ ⵉⵛⵛⴰ ⵉⵎⵏⵙⵉ ⵏⵏⵙ, ⵉⵏⵏⴰ: " ⵍⵡⵇⵜ ⴰⵢⴰ, ⴰⴷ ⴷⴷⵓⵖ ⴰⴷ ⵍⴷⵉⵖ ⴰⵎⴷⴷⴰⴽⴽⵯⵍ ⵉⵏⵓ. " ⵏⵜⵜⴰ ⵉⵕⵓⵃ ⴷ ⴰⵎⵣⴷⴰⵖ, ⵙ ⴷ ⵢⵓⴼⴰ ⴽⵔⴰ ⵏ ⵉⵎⵅⵅⴰⵔⵏ, ⴳⴳⵉⵡⵔⵏ ⴳⵉⵙ. ⵓⴽⵔⵏ ⴷ ⵢⴰⵜ ⵜⵎⵅⵅⴰⵔⵜ ⵣⵖ ⵜⵎⴷⵉⵏⵜ, ⵢⴰⵜ ⵜⵎⵅⵅⴰⵔⵜ ⵉⴹⵏⵉⵏ. ⵍⵍⵉⵖ ⴽⵓⵍⵍⵓ ⴱⴹⴰⵏ ⵖⴰⵢ ⵍⵍⵉ ⴷ ⵓⴽⵔⵏ, ⵢⵉⵍⵉ ⴷⴰⵔⵙⵏ ⵢⴰⵏ ⵙⵙⴽⴽⵉⵏ, ⵓⴽⵔⵏ ⵜ ⵉⴷ ⵓⵍⴰ ⵏⵜⵜⴰ. ⵉⵏⵏⴰ ⴰⵙⵏ ⵢⴰⵏ ⴳⵉⵙⵏ: " ⵉⵎⴰ ⵡⴰⴷ, ⵎⴰ ⵙ ⵜⵔⴰⵎ ⴰⴷ ⴰⵙ ⵜ ⵏⵙⴽⵔ? " ⵉⵏⵏⴰ ⴰⵙ ⵢⴰⵏ: " ⴰⴷ ⵜ ⵏⵎⵣⴰⵢⴰⴷ ⴳⵔⴰⵜⵏⵖ. " ⵎⵣⴰⵢⴰⴷⵏ ⵜ. ⵉⴱⵇⵇⴰ ⵢⴰⵏ, ⵓⵔ ⴳⵉⵙ ⵉⵣⵓⵢⴷ. ⵏⵏⴰⵏ ⴰⵙ: " ⵎⴰⵅⵅ ⴰⵍⵍⵉⵖ ⵓⵔ ⵜⵣⵓⵢⴷ ⵜ ⴽⵢⵢⵉ? " ⵉⵏⵏⴰ ⴰⵙ: " ⴰ ⵡⴷⴷⵉ, ⵙⵙⴽⴽⵉⵏ, ⵔⵉⵖ ⵜ, ⵡⴰⵍⴰⵢⵏⵏⵉ, ⵏⴽⴽⵉ ⵓⵔ ⵔⵉⵖ ⴰⴷ ⵜ ⵙⵖⴻⵖ; ⵔⵉⵖ ⴰⵔ ⵉⵖ ⵜ ⵓⵔⵎⵖ. " ⵏⵏⴰⵏ ⴰⵙ: " ⵡⴰⵍⴰⵢⵏⵉ, ⵍⵅⴱⴰⵕⴰⵜ ⴰⵢⴰ: ⵏⴽⵯⵏⵉ ⵔⴰⴷ ⵏⵎⵣⴰⵢⴰⴷ ⵙⵙⴽⴽⵉⵏ ⵖ ⵖⵉⴷ. ⵡⴰ ⵏⵏ ⵜ ⵢⵉⵡⵉⵏ, ⵉⵅⵍⵍⵚ ⴰⵖ, ⵏⴱⴹⵓ ⴽⵔⴰ ⴳⵉⵙ ⵏⵓⵎⵥ, ⴽⵓⴷ ⵢⴰⵏ ⵉⴷⴷⵓ ⴼ ⵀⴰⵍⵜ. ⵎⴰⵖ ⵔⴰⴷ ⵏⵜⵜⵇⵇⵍ ⴰⵔ ⵉⵖ ⵜ ⵙⵓⵍ ⵜⵓⵔⵎⵜ? ⵎⴰⵖ ⵔⴰⴷ ⵜ ⵜⴰⵔⵎⵜ? " ⵉⵏⵏⴰ ⴰⵙ: " ⵔⴰⴷ ⵜ ⵏⵉⵜ ⴰⵔⵎⵖ ⵏⴽⴽⵉ ⵖⵉⴽⴽ. ⵄⴰⵢⵏ ⵢⴰⵏ ⵍⵅⵍⵇ ⵉⵎⵎⵓⵜ, ⵍⵇⴱⵕ ⵏⵏⵙ ⵙⵓⵍ ⵉⴳⴰ ⵍⵊⴷⵉⴷ! " ⵏⵏⴰⵏ ⴰⵙ: " ⵉⵡⴰ, ⵡⴰⵏⵏ ⵡⴰⵅⵅⴰ. " ⵉⵏⴽⵔ, ⵉⵖⵣ ⴼⵍⵍⴰⵙ. ⵖⵉⵔ ⵉⵙⵏⵎ ⵜ ⵉⴷ, ⴰⴼⴰⴷ ⴰⴷ ⵜ ⵉⵃⴽⵎ, ⴰⴷ ⴳⵉⵙ ⵢⴰⵔⵎ ⵙⵙⴽⴽⵉⵏ, ⵢⴰⵀⴰⵡ ⵡⴰⵏⵏ ⵉⵙⴼⵏⵜⴻⵜⵔ ⴳⵉⵙ, ⵉⵖⵡⵡⵜ! ⵏⴽⵔⵏ ⵡⵉⵍⵍⵉ, ⵔⵡⵍⵏ. ⵉⵃⴹⴹⵕ ⴰⵙⵏ ⵓⵎⴷⴷⴰⴽⴽⵯⵍ ⵏ ⵡⴰⵏⵏ, ⵉⵡⵜ ⵜⵏ ⵙ ⵢⴰⵏ ⵎⵏⵏⴰⵡ ⵏ ⵜⵉⵡⵡⵓⵏⴰ. ⵉⵏⵏⴰ ⴰⵙⵏ ⵢⴰⵏ: " ⵊⵎⵄⴰⵜ ⵉⵅⴼⴰⵡⵏ ⵏⵏⵓⵏ! ⴽⵓⵍⵍⵓ ⴰⵢⵜ ⵓⵎⵣⴷⴰⵖ ⵏⴽⵔⵏ, ⴷⴰ ⴽⴽⴰⵜⵏ! " ⵉⵡⴰ, ⵣⵔⵉⵏ ⵡⵉⵍⵍⵉ, ⵉⵅⵍⴹ ⵡⴰⵏⵏ ⴼ ⵓⵎⴷⴷⴰⴽⴽⵯⵍ ⵏⵏⵙ. ⴰⵙⵉⵏ ⴷ ⵖⴰⵢ ⵍⵍⵉ ⴷ ⵓⴽⵔⵏ ⵡⵉⵏⵏ, ⴷⴷⵓⵏ ⴼ ⵃⴰⵍⵜⵏ. ⵉⵄⴼⵓ ⴼⵍⵍⴰⵙⵏ ⵕⴱⴱⵉ. 49. ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵓⵡⵜⵉⵍ. ⵢⴰⵏ ⵓⵔⴳⴰⵣ ⵉⵜⴰⵀⵍ ⵢⴰⵜ ⵜⵎⵖⴰⵔⵜ. ⵉⴳⴰ ⴰⵏⴳⵯⵎⴰⵔ, ⵉⴳⵯⵎⵔ. ⵢⴰⵏ ⵡⴰⵙⵙ ⵢⴰⵎⵥ ⵢⴰⵏ ⵓⵡⵜⵉⵍ, ⵉⵏⵚⴱ ⵜ ⵉⵏⵏ ⵖ ⵟⵟⴰⵊⵉⵏ, ⵉⴳ ⵜ ⴼ ⵍⴼⴰⵅⵔ, ⵉⴱⴱⵉ ⵏⵏ ⴳⵉⵙ ⴱⴰⵟⴰⵟⴰ ⴷ ⵓⵥⴰⵍⵉⵎ. ⵉⵏⵏⴰ ⴰⵙ ⵉ ⵜⵎⵖⴰⵔⵜ: " ⵜⵜⴰⴳⴳⵯⴰ ⵙⵔⵙ ⴰⴷ ⵓⵔ ⵉⵇⵇⴷ! " ⵢⴰⵙⵉ ⵍⵎⴽⵃⵍⵜ ⵏⵏⵙ, ⵉⴳⵯⵎⵔ. ⵉⴽⴽ ⵏⵏ ⴰⵍⵍⵉⵖ ⵜ ⵉⵏⵖⴰ ⵍⴰⵥⵥ, ⵉⵡⵔⵔⵉ ⴷ. ⵉⵏⵏⴰ ⴰⵙ: " ⴰⵡⵉ ⴷ ⵟⵟⴰⵊⵉⵏ ⴰⴷ ⵏⵉⵛⵛ. " ⵜⴰⵙⵉ ⴷ ⵟⵟⴰⵊⵉⵏ, ⵜⵙⵔⵙ ⵜ ⵉⴷ. ⵢⴰⵙⵉ ⴰⵙ ⵍⵖⵟⴰ, ⵢⴰⴼ ⵏⵏ ⴱⴰⵟⴰⵟⴰ ⴷ ⵓⵥⴰⵍⵉⵎ ⵓⵔ ⵉⵍⵍⵉ: ⵜⵛⵛⴰ ⵜ. ⵉⵏⵏⴰ ⴰⵙ: " ⵎⴰⵏⵉ ⵉⴽⴽⴰ ⴱⴰⵟⴰⵟⴰ ⴷ ⵓⵥⴰⵍⵉⵎ ⴷⴰ ⴳⵉⵖ ⵉ ⵟⵟⴰⵊⵉⵏ ⴰⴷ? " ⵜⵏⵏⴰ ⴰⵙ: " ⴰ ⵡⴷⴷⵉ, ⵉⵛⵛⴰ ⵜ ⵓⵡⵜⵉⵍ! " ⵉⵏⵏⴰ ⴰⵙ: " ⵏⴽⵔ, ⴰⵡⵉ ⴷ ⴰⵎⴰⵏ ⴰⴷ ⵙⵓⵖ. " ⵜⴷⴷⵓ ⴰⴷ ⴷ ⵜⴰⵡⵉ ⴰⵎⴰⵏ. ⵢⵓⵙⵉ ⴰⵡⵜⵉⵍ ⵣⵖ ⵟⵟⴰⵊⵉⵏ, ⵉⴳ ⵜ ⵖ ⵓⵖⵕⵓⵎ, ⵉⵙⵙⴽⵜⵎ ⵜ. ⵍⵍⵉⵖ ⵜⵡⵔⵔⵉ, ⵜⵏⵏⴰ ⴰⵙ: " ⵎⴰⵏⵉ ⵉⴽⴽⴰ ⵓⵡⵜⵉⵍ ⴷⴰ ⵉⵍⵍⴰⵏ ⵖ ⵟⵟⴰⵊⵉⵏ? " ⵉⵏⵏⴰ ⴰⵙ: " ⴰ ⴱⵏⵜⵉ, ⴹⵓⴼⵖ ⵜ ⴰⵍⵍⵉⵖ ⵉⵙⵓ ⴰⵎⴰⵏ ⵖ ⵟⵟⴰⵊⵉⵏ, ⵢⴰⵙⵉ ⴰⵖⵕⵓⵎ, ⵉⵔⵡⵍ! " ⵜⵏⵏⴰ ⴰⵙ: " ⵎⴰⵅⵅ? ⴰⵡⵜⵉⵍ ⴷⴰ ⵉⵜⵜⴰⵢⵖⵔⴰⵙⵏ? " ⵜⵏⵏⴰ ⴰⵙ: " ⵍⵍⴼⴰⵅⵔ!, ⵉⵏⵡⴰ ⵙ ⵍⴼⴰⵅⵔ, ⵉⵙ ⵔⴰⴷ ⵙⵓⵍ ⵜⵔⵡⵍ?! " ⵉⵏⵏⴰ ⴰⵙ ⵏⵜⵜⴰ: " ⵎⴰⵅⵅ, ⴰⵡⵜⵉⵍ ⴷⴰ ⵉⵜⵜⴰⵢⵖⵔⴰⵙⵏ, ⵉⵏⵓ ⵙ ⵍⴼⴰⵅⵔ, ⵉⵙ ⵉⵎⴽⵏ ⴰⴷ ⵉⵛⵛ ⴱⴰⵟⴰⵟⴰ ⴷ ⵓⵥⴰⵍⵉⵎ? " 50. ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵜⵎⴰⵛⵛⵓⵜ. ⵍⵇⵇⵉⵚⵜ ⵏ ⵢⴰⵏ ⵓⵔⴳⴰⵣ, ⵢⵉⵡⵉ ⴷ ⵢⴰⵏ ⵔⵔⴹⵍ ⵏ ⵜⴼⵉⵢⵢⵉ. ⵉⴼⴽ ⵜⵜ ⵉ ⵜⵎⵖⴰⵔⵜ ⵏⵏⵙ, ⵉⵏⵏⴰ ⴰⵙ: " ⵙⵙⵏⵓ ⵜⵜ! " ⵜⵏⵏⴰ ⴰⵙ: " ⵡⴰⵅⵅⴰ. " ⵜⴳ ⵏⵏ ⵜⵎⵖⴰⵔⵜ ⵍⵍⵉ ⵜⵉⴼⵉⵢⵢⵉ; ⵜⴰⵎⵖⴰⵔⵜ ⵜⵄⴷⵍ ⵉ ⵜⴼⵉⵢⵢⵉ ⴰⵙⵢⴰⵙ ⵉⵣⵡⴰⵔⵏ, ⵜⵙⵉⵙ ⴷ ⵡⵉⵙⵙ ⵙⵉⵏ, ⵜⵏⴽⵔ, ⵜⵍⴷⵉ ⵙ ⴳⵉⵙ ⵢⴰⵏ ⵉⵖⵙⵙ, ⵜⵉⵛⵛ ⵜ. ⵍⵍⵉⵖ ⵜⵣⵓⵢⴷ ⵢⴰⵏ ⵓⵙⵢⴰⵙ, ⵜⵣⴰⵢⴷ ⵢⴰⵏ ⵉⵖⵙⵙ ⵢⴰⴹⵏⵉⵏ, ⵜⵉⵛⵛ ⵜ. ⵍⵍⵉⵖ ⵜⵏⵡⴰ ⵜⴼⵉⵢⵢⵉ, ⵜⴳ ⵏⵏ ⴰⵖⵏⵊⴰ, ⵜⵍⴷⵉ ⴷ ⴷⴰⵖ ⵉⵖⵙⵙ ⴷⴰ ⵏⵏ ⵉⴱⵇⵇⴰⵏ ⵖ ⵜⴽⵉⵏⵜ, ⵜⵉⵛⵛ ⵜ. ⵜⴻⵜⵜⵓ ⵉⵙ ⴽⵕⴰⴹ ⵉⵖⵙⴰⵏ ⴽⴰ ⴰⴷ ⵉⴳⴰ ⵔⵔⴹⵍ. ⵍⵍⵉⵖ ⵜⵙⵙⵏⵡⴰ ⵉⵎⴽⵍⵉ, ⵜⴽⴽⵙ ⵜⵉⴽⵉⵏⵜ, ⴰⵔ ⵜⵜⵉⵏⴰⴳ ⵙ ⵜⴼⵉⵢⵢⵉ ⵖ ⵜⴽⵉⵏⵜ: ⵓⵔ ⵙⵓⵍ ⵜⵓⴼⵉ ⵢⴰⵜ. ⵍⵍⵉⵖ ⵉⴽⵛⵎ ⵓⵔⴳⴰⵣ, ⵉⵏⵏⴰ ⴰⵙ: " ⵉⵙ ⵜⵙⵙⵏⵡⵉⵜ ⵉⵎⴽⵍⵉ? " ⵜⵏⵏⴰ ⴰⵙ: " ⵙⵙⵏⵡⵉⵖ ⵜ. " ⵉⵏⵏⴰ ⴰⵙ: " ⴼⴽ ⴰⵖ ⵜ ⵉⴷ. " ⵜⵙⵙⵓ ⴰⵙ ⵙⴽⵙⵓ, ⵜⵙⵙⵔⵙ ⴰⵙ ⵜ ⵉⵏⵏ. ⵉⵏⵏⴰ ⴰⵙ: " ⵎⴰⵏⵣⴰ ⵜⵉⴼⵉⵢⵢⵉ? " ⵜⵏⵏⴰ ⴰⵙ: " ⵏⴽⴽⵉ ⴳⵉⵖ ⵏⵏ ⵜⵉⴼⵉⵢⵢⵉ ⵖ ⵜⴽⵉⵏⵜ, ⴰⵔ ⴰⵙ ⵜⵜⴳⴳⵯⵉⵖ; ⵖⴰⵍⵖ ⵉⵙ ⵜⵡⵙⵙⵔ. ⵍⵍⵉⵖ ⴼⵜⵍⵖ ⵖ ⵔⴰ ⵏⵏ ⴳⵔⵖ ⵜⴰⵙⴽⵙⵓⵜ, ⴰⴳⴳⵯⵖ ⵙ ⵜⴼⵉⵢⵢⵉ, ⵙ ⵜⵜ ⵏⵏ ⵓⴼⵉⵖ ⵜⵏⵡⴰ. ⵉⵖ ⵙⵓⵍ ⵜⵜⴳⴳⵯⵉⵖ ⵖ ⵜⴽⵉⵏⵜ, ⴰⵔ ⵉⵖ ⵙⵓⵍ ⵉⴼⵡⵡⵕ ⵙⴽⵙⵓ, ⵔⴰⴷ ⴽⵓⵍⵍⵓ ⵜⴼⵜⵙ. ⵏⴽⵔⵖ, ⵍⴷⵉⵖ ⵜⵜ ⴷ, ⵙⵔⵙⵖ ⵜⵜ ⵖ ⵓⵇⵇⵚⵔⵉ. ⵏⴽⴽⵉⵏ ⴹⵓⴼⵖ ⵜⴰⵙⴽⵙⵓⵜ ⴰⵙ ⵜⵜ ⵎⵙⵍⵖ, ⴳⵖ ⵏⵏ ⴳⵉⵙ ⵙⴽⵙⵓ. ⴳⵍⵍⴱⵖ ⵖ ⵜⴼⵉⵢⵢⵉ, ⵙ ⵜⵜ ⴷ ⵓⴼⵉⵖ ⵜⵛⵛⴰ ⵜⵜ ⵜⵎⴰⵛⵛⵓⵜ! ⵓⵔ ⵙⵓⵍ ⵖⵉⵢⵖ ⵎⴰⴷ ⵜⵜⵉⵏⵉⵖ. " ⵉⵏⵏⴰ ⴰⵙ: " ⵎⴰⵏⵣⴰ ⵜⴰⵎⴰⵛⵛⵓⵜ? " ⵜⵏⵏⴰ ⴰⵙ: " ⴰⵢⵜ, ⵜⴳⵏ ⵖ ⵖⵉ. " ⵉⵏⴽⵔ ⵍⵅⵍⵇ ⵍⵍⵉ, ⵓⵔ ⵙⵓⵍ ⵉⵛⵛⵉ ⵙⴽⵙⵓ. ⵢⴰⵎⵥ ⵜⴰⵎⴰⵛⵛⵓⵜ, ⵉⴽⵔⴼ ⵜⵜ, ⵉⴼⴼⵖ ⴰⵍⵍⵉⵖ ⴷ ⵉⴹⴰⵍⴱ ⵍⵎⵉⵣⴰⵏ ⴷ ⵔⵔⴹⵍ. ⵉⴳ ⵏⵏ ⵜⴰⵎⴰⵛⵛⵓⵜ ⵖ ⵍⵎⵉⵣⴰⵏ: ⵃⵕⴰ ⵓⵔ ⵜⵓⵣⵉⵏ ⵔⵔⴹⵍ. ⵉⵏⵏⴰ ⴰⵙ: " ⵉⵡⴰ, ⵅⵢⵢⵔ ⵖ ⵙⵏⴰⵜ ⵍⵎⴰⵙⴰⵢⵍ: ⴰⴷ ⵏⵉⵏⵉ: ⵀⴰ ⵔⵔⴹⵍ ⵏ ⵜⴼⵉⵢⵢⵉ, ⵜⵏⴽⵔⵜ ⴰⴷ ⵜⴷⴱⴱⵕⵜ ⵖ ⵜⵎⴰⵛⵛⵓⵜ. ⵏⵖ ⵏⴻⵏⵏⴰ: ⵀⴰ ⵜⴰⵎⴰⵛⵛⵓⵜ, ⵜⴳⴰ ⵔⵔⴹⵍ, ⵜⵉⵏⵉⵜ ⵉⵢⵉ ⵜⵉⴼⵉⵢⵢⵉ ⵎⴰⵏⵉ ⵜⴽⴽⴰ! " ⵜⵏⵏⴰ ⴰⵙ: " ⵉⴳⴰ ⵉⵢⵉ ⵕⴱⴱⵉ ⴷ ⵍⵄⴰⵕ: ⵛⵛⵉⵖ ⵜⵉⴼⵉⵢⵢⵉ. ⵓⵔ ⵖⴰⵍⵖ ⴽⵓⵍⵍⵓ ⵖⴰⴷ ⵖ ⵉⵅⴼ ⵏⵏⴽ. " ⵉⵏⴽⵔ, ⵉⴼⵔⵓ ⴷⵉⴷⴰⵙ. 51. ⴰⴳⵍⵍⵉⴷ ⴷ ⵓⴽⴼⴰⵢⵜⵉ. ⵍⵇⵇⵉⵚⵜ ⵏ ⵢⴰⵏ ⵓⴳⵍⵍⵉⴷ, ⵉⴽⴽⴰ ⴰⵔ ⵢⴰⵏ ⵡⴰⵙⵙ ⵉⵏⵏⴰ ⴰⵙ ⵉ ⵍⵓⵣⵉⵔ: " ⴰⴷ ⵜⵕⵡⴰⵃⵜ, ⴰⴷ ⵏⴱⴷⴷⵍ ⵍⴽⵙⵓⵜ ⴰⴷ, ⴰⴷ ⵏⵎⵎⴰⵙ ⵖ ⵜⵎⴷⵉⵏⵜ. " ⵉⵡⴰ, ⵍⵙⵏ ⵢⴰⵜ ⵍⴽⵙⵓⵜ ⵢⴰⴹⵏⵉⵏ, ⴼⴼⵖⵏ ⴰⵔ ⵜⵜⵎⵓⵙⵙⵓⵏ ⵖ ⵜⵎⴷⵉⵏⵜ. ⵍⵍⵉⵖ ⵜⵕⵓⵃ ⵍⵓⵇⵜ ⵏ ⵉⵎⴽⵍⵉ, ⴽⵛⵎⵏ ⴷⴰⵔ ⵢⴰⵏ ⵓⴽⴼⴰⵢⵜⵉ ⴰⴷ ⴷⴰⵔⵙ ⵉⵛⵛⵏ ⵉⵎⴽⵍⵉ. ⵍⵍⵉⵖ ⵜⵏ ⵉⵥⵕⴰ, ⵚⵃⴰⵏ, ⴳⵏ ⵖⵉⵔ ⵍⵎⴰⵙⴰⴽⵉⵏ, ⵉⵏⴽⵔ, ⵉⵏⵏⴰ ⴰⵙⵏ: " ⴽⵛⵎ ⴰⵜ ⵙ ⵖⵉⴷ, ⴰⴷ ⴳⵉⵙ ⵜⵉⵛⵛⵎ! " ⵖⵉⵏⵏ ⵉⵍⵎⵎⴰ ⵉⴳⴰ ⵢⴰⵏ ⵓⵙⵔⴰⴼ, ⵉⴳ ⴼⵍⵍⴰⵙ ⵢⴰⵜ ⵜⴼⵍⵓⵜ ⵣⵖ ⵓⴼⵍⵍⴰ. ⵢⴰⵊⵊ ⵜⵏ ⴰⵍⵍⵉⵖ ⴳⴳⵉⵡⵔⵏ. ⵉⴽⴽⵙ ⴰⴽⵛⵛⵓⴹ ⴷⴰ ⵢⵓⵎⵥⵏ ⵜⵉⴼⵍⵓⵜ, ⵣⵔⵉⵏ ⵙ ⴰⵍⵍⵉⵖ. ⵉⵡⴰ, ⵢⴰⵊⵊ ⵜⵏ ⴰⵔ ⵖ ⵢⵉⴹ. ⵉⴳⴳⵯⵣ ⵉⵙⵙⵏ, ⵉⵏⵏⴰ ⴰⵙⵏ: " ⴰⵔⴰ ⵜ ⵢⴰⵏ ⴳⵉⵜⵓⵏ ⵖⵎⴽ! " ⵉⵏⵏⴰ ⴰⵙ ⵍⵓⵣⵉⵔ ⵉ ⵓⴳⵍⵍⵉⴷ: " ⵏⴽⴽⵉⵏ ⴰ ⵔⴰⴷ ⵉⵣⵡⴰⵔ. " ⵉⵡⴰ, ⵎⵡⴰⴷⴷⴰⵄⵏ ⵕⴱⴱⵉ. ⵉⵡⴰ ⵉⵖⵔⵙ ⵉ ⵍⵓⵣⵉⵔ. ⵉⵡⴰ, ⵉⵙⵙⵉⴽⵉ ⵜⵍⵜ ⵉⵢⵢⴰⵎ, ⴰⵍⵍⵉⵖ ⴽⵓⵍⵍⵛⵉ ⵉⵣⵣⵏⵣⴰ ⵍⵓⵣⵉⵔ. ⵍⵍⵉⵖ ⵜ ⵉⴼⴹⴹⴰ - ⵉⴳⴰ ⵜ ⴷ ⵍⴽⴼⵜⴰ - ⵉⴷⴷⵓ ⵙ ⵓⴳⵍⵍⵉⴷ. ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵙ ⵜⵔⵉⵜ ⴰⴷ ⴼⵍⵍⴰⴽ ⴼⵜⵓⵖ ⵢⴰⵏ ⵕⵕⵉ ⴰⴷ ⵓⵔ ⵉⵎⵉⵍ ⵢⴰⴼ ⴰⴽ ⵕⵕⵉ ⴰⵏⵏ ⵡⴰⴷ? " ⵉⵏⵏⴰ ⴰⵙ: " ⵎⴰ ⵉⴳⴰ? " ⵉⵏⵏⴰ ⴰⵙ: " ⵔⵉⵖ ⴰⴷ ⵉⵢⵉ ⵜⵉⵏⵉⵜ ⵎⵏⵛⵜⴰ ⵜⵜⴰⵎⵥⵜ ⵖ ⵍⵅⴷⵎⵜ ⴰⴷ ⵏⵏⴽ. " ⵉⵏⵏⴰ ⴰⵙ: " ⵎⴰⵅⵅ? " ⵉⵏⵏⴰ ⴰⵙ: " ⵔⵉⵖ ⴰⴷ ⵉⵢⵉ ⵜⵉⵏⵉⵜ ⵎⵏⵛⵜⴰ ⵜⵜⴰⵎⵥⵜ, ⴰⴷ ⴰⴽ ⵅⴷⵎⵖ ⵢⴰⵜ ⵍⵅⴷⵎⵜ, ⴰⴷ ⴳⵉⵙ ⵜⴰⵎⵥⵜ ⵙⵉⵏ ⵉⴷ ⵖⵓⵏⵛⵜⵉⵏⵏ! " ⵉⵏⵏⴰ ⴰⵙ: " ⵡⴰⵅⵅⴰ, ⴷⴰ ⵜⵜⴰⵎⵥⵏ ⴽⴰⴷⴰ ⵡⴰ ⴽⴰⴷⴰ ⵖ ⵡⴰⵙⵙ. ⵉⵍⵍⴰ ⵡⴰⵙⵙ ⴷⴰ ⵖ ⵓⵔ ⵜ ⵓⵎⵥⵖ. " ⵉⵏⵏⴰ ⴰⵙ: " ⵣⴰⵢⴷ, ⴰⵡⵉ ⵉⵢⵉ ⴷ ⵍⵃⵔⵉⵔ, ⴰⴷ ⴰⴽ ⵙⴽⵔⵖ ⵍⵅⴷⵎⵜ, ⴰⴷ ⴳⵉⵙ ⵜⵔⴱⵃⵜ ⵓⴳⴳⴰⵔ ⵏ ⵡⴰⵏⵏ. " ⵉⴷⴷⵓ, ⵉⵙⵖ ⴰⵙ ⴷ ⵍⵃⵔⵉⵔ. ⵉⵙⴽⵔ ⵢⴰⵜ ⵍⵃⵎⴰⵍⴰ, ⵢⴰⵔⴰ ⴳⵉⵙ ⵉⵙⵎ ⵏⵏⵙ ⵙ ⵍⵃⵔⵉⵔ. ⵉⵏⵏⴰ ⴰⵙ: " ⴰⵡⵉ ⵅⵜⴰⴷ ⵙ ⵜⴳⵎⵎⵉ ⵏ ⵍⵎⵅⵣⵏ, ⵜⴹⴰⵍⴱⵜ ⴳⵉⵙ ⴽⴰⴷⴰ ⵡⴰ ⴽⴰⴷⴰ. ⵉⵖ ⵓⵔ ⴰⴽ ⵜ ⴳⵉⵙ ⴼⴽⵉⵏ, ⵜⵔⴰⵔⵜ ⵙ ⵜⵜ ⴷ. ⴷⴷⴰⴷ ⴰⴽ ⵙⵎⵍⴰⵖ ⵎⴰⵏⵉⵙ ⴰ ⵙ ⵜⵜ ⵜⴰⵡⵉⵜ. " ⴰⴳⵍⵍⵉⴷ ⵢⵓⵔⴰ ⵖ ⵍⵃⵎⴰⵍⴰ, ⵉⵏⵏⴰ ⴰⵙ: " ⵡⴰ ⴰⵎⵎⴰ ⵍⵓⵣⵉⵔ, ⴰⴷ ⵜ ⵉⵕⵃⵎ ⵕⴱⴱⵉ. ⴰⴳⵍⵍⵉⴷ, ⵀⴰⵜⵉ ⵉⵍⵍⴰ ⵖ ⴳⵔ ⵔⵔⵊⴰ ⴷ ⵍⵅⵓⴼ! " ⵉⵙⵙⵕⵓⵃ ⵍⵅⵍⵇ ⵍⵍⵉ ⵍⵃⴰⵎⵍⴰ ⵙ ⵜⴳⵎⵎⵉ ⵏ ⵓⴳⵍⵍⵉⴷ. ⵢⵓⵎⵥ ⵜⵜ ⵉⵡⵙ ⵏ ⵓⴳⵍⵍⵉⴷ, ⵉⵇⵍⵍⴱ ⵜⵜ ⴰⵍⵍⵉⵖ ⵉⴼⵀⵎ ⵎⴰⴷ ⴳⵉⵙ ⵉⵍⵍⴰⵏ. ⵉⵏⵏⴰ ⴰⵙ: " ⵔⵉⵖ ⴰⴷ ⴷⵉⴷⴰⴽ ⵎⵓⵏⵖ ⴰⵔ ⵉⵖ ⵙⵙⵏⵖ ⵍⵎⴰⵃⴰⵍ ⵏⵏⴽ ⵎⵏⵏⴰⵡⵜ ⴰⴷ ⵉⵢⵉ ⵉⵅⵚⵚⴰⵏ. " ⵉⵎⵓⵏ ⴷⵉⴷⴰⵙ, ⵉⵎⵓⵏ ⵉⵡⵙ ⵏ ⵓⴳⵍⵍⵉⴷ ⴷ ⵉⵎⴷⴷⵓⴳⴳⵯⴰⵍ ⵏⵏⵙ ⴰⵍⵍⵉⵖ ⵕⵓⵃⵏ ⵙ ⵉⵎⵉ ⵏ ⵍⵇⵇⵀⵡⴰ. ⵉⵏⵏⴰ ⴰⵙ: " ⴽⵔⴼ ⴰⵜ ⵡⴰ! " ⵉⵡⴰ ⴽⵔⴼⵏ ⵜ. ⵉⵏⵏⴰ ⴰⵙ: " ⵙⵎⵍⴰ ⵉⵢⵉ ⵍⵅⵍⵇ ⴷⴰ ⴰⴽ ⵉⵄⴷⵍⵏ ⵍⵃⵎⴰⵍⴰ ⴰⴷ. " ⵉⵡⴰ ⵉⵙⵎⵍⴰ ⴰⵙⵏ ⵜ. ⵉⵡⴰ ⵙⵙⵖⵍⵉⵏ ⵜ ⵉⴷ. ⵢⴰⵔⴰ ⵓⴳⵍⵍⵉⴷ ⴰⵏⵏ ⵢⴰⵜ ⵜⴱⵔⴰⵜ, ⵉⵏⵏⴰ ⴰⵙ: " ⵚⵚⵏⵉⵄⵜ, ⵉⵖ ⵓⵔ ⵜⵖⵏⵉ ⴱⴰⴱ ⵏⵏⵙ, ⴷⴰ ⴰⵙ ⵜⵜⵣⴰⵢⵢⴰⴷ ⵖ ⵍⵄⵎⵎⵕ. " ⵉⵡⴰ, ⴰⵡⵉⵏ ⵡⴰⵏⵏ. ⴽⵓⴷ ⴰⵙⵙ ⴱⴱⵉⵏ ⵙ ⴳⵉⵙ ⵢⴰⵜ ⵜⴱⵔⵉⵜ, ⵙⵙⵏⵓⵏ ⴰⵙ ⵜⵜ ⴰⵔ ⵉⵖ ⵜⵜ ⵉⵛⵛⴰ! ⴰⵣⴽⴽⴰ ⴷⴰⵖ ⵖⵎⴽⵉⵏⵏ! 52. ⵍⵃⴰⵊⵊ ⴷ ⵜⴰⵔⵡⴰ ⵏ ⵡⵓⴷⴰⵢ. ⵢⴰⵏ ⵍⵅⵍⵇ ⵉⵔⴰ ⵍⵃⵉⵊⵊ. ⵉⵄⵎⵎⵕ ⵢⴰⵏ ⵓⴳⴷⵓⵔ ⵙ ⵉⵇⵇⴰⵔⵉⴹⵏ, ⵙ ⵍⵃⴰⵙⴰⵏⵉ. ⵉⵏⵏⴰ: ⵎⴰ ⵉⵔⴰ ⴰⴷ ⴰⵙ ⵉⵊⵊⵏⵊⵎ ⵍⴰⵎⴰⵏⵜ ⵏⵏⵙ, ⴰⵔ ⴷ ⵉⵡⵔⵔⵉ ⵣⵖ ⵍⵃⵉⵊⵊ? ⵓⴷⴰⵢ, ⴰⵎⴷⴷⴰⴽⴽⵯⵍ ⵏⵏⵙ! ⵢⴰⵡⵉ ⴰⴳⴷⵓⵔ ⵍⵍⵉ ⵏ ⵍⵎⴰⵍ, ⵉⴳⴰ ⴰⵙ ⵎⵉⴽⴽ ⵏ ⵡⵓⴷⵉ ⵣⵖ ⵉⵎⵉ, ⵉⵙⵙⵔⵙ ⵜ ⵖ ⴷⴰⵔⵙ, ⵉⴷⴷⵓ ⵙ ⵍⵃⵉⵊⵊ. ⴰⵙⵙ ⵍⵍⵉ ⵖ ⴷ ⵉⵡⵔⵔⵉ, ⵉⴷⴷⵓ ⴷⴰⵔⵙ, ⵉⵏⵏⴰ ⴰⵙ: " ⵍⴰⵎⴰⵏⵜ ⵍⵍⵉ ⴷⴰⵔⴽ ⵙⵔⵙⵖ, ⴰⴷ ⵉⵢⵉ ⵙ ⵜⵜ ⵉⴷ ⵜⴼⴽⵜ! " ⵓⴷⴰⵢ ⵢⵓⵙⵉ ⵍⵎⴰⵍ, ⵉⴳ ⴳⵉⵙ ⵓⴷⵉ. ⵉⵏⵏⴰ ⴰⵙ ⵉ ⵓⵎⵓⵙⵍⵎ: " ⵀⴰ ⵍⴰⵎⴰⵏⵜ ⵏⵏⴽ, ⵉⵢⵉ ⵍⵍⵉⵖ ⵙ ⵜⵜ ⵉⴷ ⵜⵙⵙⵔⵙⵜ, ⴰⵙⵉ ⵜⵜ. " ⵉⵙⵙⵎⴰⵙⵙ ⵓⵎⵓⵙⵍⵎ ⴰⴳⴷⵓⵔ ⵍⵍⵉ, ⵢⴰⴼ ⵜ ⵉⵏⵏ ⵉⴼⵙⵙⵓⵙ. ⵢⴰⵊⵊ ⵜ, ⵓⵔ ⵜ ⵢⵓⵙⵉ. ⵉⴷⴷⵓ ⵙ ⴷⴰⵔ ⵢⴰⵏ ⵓⵎⴷⴷⴰⴽⴽⵯⵍ ⵏⵏⵙ, ⵉⵏⵏⴰ ⴰⵙ: " ⴰ ⵡⴷⴷⵉ, ⵀⴰⵜⵉ, ⵙⵔⵙⵖ ⵢⴰⵏ ⵓⴳⴷⵓⵔ ⵏ ⵍⵎⴰⵍ ⴷⴰⵔ ⵡⵓⴷⴰⵢ ⴼⵍⴰⵏⵉ. ⵍⵍⵉⵖ ⴷⴷⵉⵖ ⵙ ⵓⴳⴷⵓⵔ, ⵙⵙⵎⴰⵙⵙⵖ ⵜ, ⴰⴼⵖ ⵜ ⵉⵏⵏ ⵉⴼⵙⵙⵓⵙ; ⵓⵔ ⵙⵙⵉⵏⵖ ⵉⵙ ⵙⵓⵍ ⴳⵉⵙ ⵉⵍⵍⴰ ⵍⵎⴰⵍ ⵏⵖⴷ ⵓⵀⵓ. " ⵉⵏⵏⴰ ⴰⵙ ⵓⵎⴷⴷⴰⴽⴽⵯⵍ ⵏⵙ: " ⴰⴷ ⵜⴰⵡⵉⵜ ⵍⵎⴷⴽⴽ, ⵜⴳⴳⵯⵉ ⵜ ⵖ ⵓⴳⴷⵓⵔ. ⵉⵖ ⴱⵇⵇⴰⵏ ⵉⵇⵇⴰⵔⵉⴹⵏ ⵖ ⵓⴳⴷⵓⵔ, ⵉⵔⴰ ⴰⴷ ⵉⵜⵜⵃⵚⴰⵕ ⵍⵎⴷⴽⴽ ⴰⵏⵏ. ⵉⵖ ⵢⵓⵙⵉ ⵡⵓⴷⴰⵢ ⵉⵇⵇⴰⵔⵉⴹⵏ, ⵉⵔⴰ ⴰⴷ ⵉⵣⵔⵉ ⵍⵎⴷⴽⴽ ⴰⵏⵏ ⴰⵔ ⵜⵉⵙⵉⵍⵉ ⵏ ⵓⴳⴷⵓⵔ. " ⵉⴷⴷⵓ ⵍⵃⴰⵊⵊ, ⵉⴳⴳⵯⵉ ⵍⵎⴷⴽⴽ ⴰⵏⵏ ⵖ ⵓⴳⴷⵓⵔ: ⵓⵔ ⵏⵏ ⵢⵓⴼⵉ ⵍⵎⴰⵍ. ⵉⵡⵔⵔⵉ ⴷ ⴷⴰⵔ ⵓⵎⴷⴷⴰⴽⴽⵯⵍ ⵏⵏⵙ, ⵉⵏⵏⴰ ⴰⵙ: " ⵓⵔ ⵙⵓⵍ ⵉⵍⵍⵉ ⵍⵎⴰⵍ ⵖ ⵓⴳⴷⵓⵔ. " ⵉⵏⵏⴰ ⴰⵙ: " ⴰⴷ ⵜⴷⴷⵓⵜ ⵙ ⵜⵎⴷⵉⵏⵜ, ⴰⵔ ⵜⵜⵉⵏⵉⵜ: ⴰ ⵎⴰⵏ ⵉⴼⴰⵚⵍ ⵀⴰⴷ ⵍⵇⴰⴹⵉⵢⵢⴰ ⴱ ⵍⵃⵉⵍⴰ ⵓ ⵜⵜⵇⵉⵢⴰⵙ? " ⵉⵙⵍⵍⴰ ⴰⵙ ⵍⵇⵇⴰⴹⵉ ⵍⵊⴷⵉⴷ, ⵢⴰⵣⵏ ⴷ ⵉⵙⵙ ⴰⵎⵛⴰⵡⵔⵉ ⵏⵏⵙ, ⵉⵏⵏⴰ ⴰⵙ: " ⵣⵣⵔⵉ ⵜ ⵉⴷ ⵙ ⴷⴰⵔⵉ! " ⵉⵣⵣⵔⵉ ⵜ ⵙ ⴷⴰⵔⵙ, ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ? " ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰ ⵙⵉⴷⵉ, ⴰⴷ ⵉⵢⵉ ⵜⴼⴽⵜ ⵍⴰⵎⴰⵏ, ⵉⵏⵉⵖ ⴰⴽ ⵜ. " ⵉⴼⴽⴰ ⴰⵙ ⵍⵇⵇⴰⴹⵉ ⵍⴰⵎⴰⵏ. ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ ⴰⴷ ⴷⴷⵓⵖ ⵙ ⵍⵃⵉⵊⵊ, ⵄⵎⵎⵕⵖ ⴰⴳⴷⵓⵔ ⵙ ⵍⵎⴰⵍ. ⴳⵉⵖ ⴰⵙ ⵎⵉⴽⴽ ⵏ ⵍⵉⴷⴰⵎ ⵣⵖ ⵉⵎⵉ, ⵙⵙⵔⵙⵖ ⵜ ⵖ ⴷⴰⵔ ⵡⵓⴷⴰⵢ. ⵉⴼⵡⵡⵜ ⵡⵓⴷⴰⵢ ⵉⵇⵇⴰⵔⵉⴹⵏ, ⵉⵄⵎⵎⵕ ⴰⴳⴷⵓⵔ ⵙ ⵓⴷⵉ. " ⵉⵏⵏⴰ ⴰⵙ ⵍⵇⵇⴰⴹⵉ: " ⴰⴷ ⵜⵙⵖⵜ ⵙⵉⵏ ⵉⵣⵄⴹⴰⴹ ⵎⵥⵥⵉⵢⵏⵉⵏ, ⵜⵕⴱⴱⴰⵜ ⵜⵏ ⴰⵔ ⵉⵖ ⴰ ⵙⴽⴰⵔⵏ ⴽⵔⴰ ⴰⵙⵏ ⵜⵏⵏⵉⵜ, ⵜⴷⴷⵓⵜ ⴷⴰⵔ ⵡⵓⴷⴰⵢ, ⵜⵉⵏⵉⵜ ⴰⵙ: ' ⵉⵙ ⴷ ⴷⴰⵔⴽ ⴽⵔⴰ ⵏ ⵜⴰⵔⵡⴰ ⵎⵥⵥⵉⵢⵏⵉⵏ? ' " ⵉⵏⵏⴰ ⴰⵙ ⵡⵓⴷⴰⵢ: " ⴷⴰⵔⵉ ⵙⵉⵏ. " ⵉⵏⵏⴰ ⴰⵙ: " ⵉⵙ ⴰ ⴰⵙⵏ ⵜⵙⵙⴰⵇⵇⵔⴰⵜ ⵛⵛⴽⵯⵉⵍⴰ, ⵏⵖⴷ ⵓⵀⵓ? " ⵉⵏⵏⴰ ⴰⵙ: " ⵄⵍⴰ ⴽⵓⵍⵍⵉ ⵃⴰⵍ, ⵜⴳⵉⵜ ⵢⴰⵏ ⵜⵜⴰⵊⵔ ⵎⵇⵇⵓⵕⵏ. ⵍⴰⵣⵎ ⴰⴷ ⵉⵙⵙⴰⵏⵏ ⵜⴰⵔⵡⴰ ⵏⵏⴽ ⵖ ⵛⵛⴽⵯⵉⵍⴰ! " ⵉⵏⵏⴰ ⴰⵙ ⵡⵓⴷⴰⵢ: " ⵓⵔ ⵖⴰⵢⵖ ⴰⴷ ⴱⴹⵓⵖ ⴷ ⵜⴰⵔⵡⴰ ⵏⵓ. " ⵉⵏⵏⴰ ⴰⵙ ⵍⵃⴰⵊⵊ: " ⵏⴽⴽⵉ ⵙⵙⵏⵖ ⵛⵛⴽⵯⵉⵍⴰ. ⴼⴽ ⵉⵢⵉ ⵜⴰⵔⵡⴰ ⵏⵏⴽ, ⴷⴷⴰ ⵜⵏ ⵙⵙⴰⵇⵇⵔⴰⵖ. ⴰⵔ ⵍⵄⴰⵚⵕ ⵕⵓⵃⵏ ⴰⴽ ⵜ ⵉⴷ! " ⵉⴼⴽ ⴰⵙ ⵡⵓⴷⴰⵢ ⵜⴰⵔⵡⴰ ⵏⵏⵙ, ⵢⴰⵡⵉ ⵜⵏ ⵍⵃⴰⵊⵊ, ⵉⴳⵍⵉ ⵜⵏ ⵖ ⵢⴰⵜ ⵍⴱⵉⵜ. ⵉⴳⴳⴰⵡⵔ ⵡⵓⴷⴰⵢ ⴰⵍⵍⵉⵖ ⵉⵕⵓⵃ ⵍⵄⴰⵚⵕ: ⵓⵔ ⵍⵍⵉⵏ ⵜⴰⵔⵡⴰ ⵏ ⵡⵓⴷⴰⵢ. ⵉⴷⴷⵓ ⵡⵓⴷⴰⵢ ⵙ ⵍⵃⴰⵊⵊ, ⴰⵔ ⵉⵙⵙ ⵉⵜⵜⵛⵜⵓ; ⴰⵍⵍⵉⵖ ⵜ ⵢⵓⴼⴰ, ⵉⵏⵏⴰ ⴰⵙ: " ⴰⵍⵍⴰⵀ, ⴰ ⵙⵉⴷⵉ, ⵜⴰⵔⵡⴰ ⵏⵓ, ⵎⴰⵏⵣⴰ ⵜⵏ? " ⵉⵏⵏⴰ ⴰⵙ ⵍⵃⴰⵊⵊ: " ⵔⵡⴰⵃ, ⵀⴰ ⵜⴰⵔⵡⴰ ⵏⵏⴽ. " ⵉⵕⵥⵎ ⴰⵙⵏ ⴷ ⵉ ⵉⵣⵄⴹⴰⴹ, ⴰⵎⵥⵏ ⵖ ⵡⵓⴷⴰⵢ. ⵉⵏⵏⴰ ⴰⵙ: " ⴰⵍⵍⴰⵀ, ⴰ ⵙⵉⴷⵉ, ⵎⴰⵅⵅ? ⵜⴰⵔⵡⴰ ⵏⵓ ⴰⵢⴰ? " ⵉⵏⵏⴰ ⴰⵙ: " ⵉⵥⴰⵕ ⵎⴰ ⵜⵙⴽⵔⵜ ⵉ ⵕⴱⴱⵉ! ⵎⴰ ⵜⵓⴽⵔⵜ ⵉ ⴽⵔⴰ ⵏ ⵍⵅⵍⵇ, ⵏⵖⴷ ⵎⴰ ⴼ ⵜⴼⴼⵓⵖⵜ ⴰⵖⴰⵔⴰⵙ ⴰⵢⵍⵍⵉⵖ ⴰⴽ ⵉⴱⴰⴷⵍ ⵕⴱⴱⵉ ⵜⴰⵔⵡⴰ ⵏⵏⴽ, ⵉⴳⴰ ⵜⵏ ⴷ ⵉⵣⵄⴹⴰⴹ. " ⵉⴷⴷⴰ ⵡⵓⴷⴰⵢ, ⵉⵣⵣⵏⵣⴰ ⴽⵓⵍⵍⵓ ⴰⵢⴷⴰ ⵏⵏⵙ; ⵉⵄⵎⵎⵕ ⴰⴳⴷⵓⵔ ⵙ ⵍⵃⴰⵙⴰⵏⵉ, ⵉⵙⵙⵔⴱⵓ ⵜ ⵉ ⵜⵓⴷⴰⵢⵜ. ⴰⵍⵍⵉⵖ ⵜ ⵉⴷ ⵜⵙⵙⵍⴽⵎ ⵙ ⵜⴳⵎⵎⵉ ⵏ ⵍⵃⴰⵊⵊ, ⵜⵏⵏⴰ ⴰⵙ: " ⴰ ⵙⵉⴷⵉ, ⵀⴰⵏⵏ ⵍⴰⵎⴰⵏⵜ ⵏⴽ ⵍⵍⵉ ⴷⴰⵔ ⵏⵏⵖ ⵜⵙⵙⵔⵙⵜ! " ⵉⴷⴷⵓ ⵍⵃⴰⵊⵊ ⵙ ⵍⴱⵉⵜ ⵍⵍⵉ ⵖ ⵉⴳⴰ ⵜⴰⵔⵡⴰ ⵏ ⵡⵓⴷⴰⵢ, ⵉⵕⵥⵎ ⴰⵙⵏ ⴷ. ⵢⴰⵡⵉ ⵡⵓⴷⴰⵢ ⵜⴰⵔⵡⴰ ⵏⵏⵙ, ⵢⴰⵎⵥ ⵍⵃⴰⵊⵊ ⵍⴰⵎⴰⵏⵜ ⵏⵏⵙ. ⵜⴼⴰⵚⵍ ⵍⵇⴰⴹⵉⵢⵢⴰ ⴷ ⵍⵃⵉⵍⴰ ⵓ ⵜⵜⵇⵉⵢⴰⵙ. 53. ⵙⴰⵢⴷⵏⴰ ⵏⵓⵃ ⴷ ⵍⵓⵃⵛ. ⵉⵎⵏⴰⴳⴳⴰⵔ ⵍⵃⵓⵛ ⴷ ⵎⵓⵛⵛ; ⵉⵏⵏⴰ ⴰⵙ ⵍⵃⵓⵛ: " ⵎⴰⴷ ⴽ ⵢⴰⵖⵏ, ⴰ ⴳⵯⵎⴰ, ⴰⵍⵍⵉⵖ ⵜⵎⵥⵥⵉⵢⵜ? ⵏⴽⴽ ⴷⵉⴷⴰⴽ ⴰⵢⵜⵎⴰⵜⵏ ⴰⴷ ⵏⴳⴰ: ⵜⵉⴼⵉⵔⴰⵙ ⵏⴽ ⴳⴰⵏⵜ ⵣⵓⵏⴷ ⵜⵉⵏⵓ. ⵎⴰⵅⵅ ⴰⵍⵍⵉⵖ ⵜⵎⵥⵥⵉⵢⵜ? " ⵉⵏⵏⴰ ⴰⵙ ⵎⵓⵛⵛ: ⵎⵥⵥⵉⵖ ⴰⵛⴽⵓ ⵙⵙⵎⵎ ⵏ ⴱⵏⴰⴷⵎ. ⴽⵢⵢⵉ ⵜⵎⵇⵇⵓⵕⵜ, ⴰⵛⴽⵓ ⵓⵔ ⴰ ⵜⵜⴹⴰⵍⴰⴱⵜ ⵢⴰⵜ ⵉ ⴱⵏⴰⴷⵎ. ⵉ ⵏⴽⴽⵉ, ⵉⵖ ⵓⵔ ⴹⴰⵍⴱⵖ ⵉⵎⵏⵙⵉ, ⵓⵔ ⵜ ⵛⵛⵉⵖ. ⵉⵖ ⵓⵔ ⵏⵏⵉⵖ ⵎⵉⵢⵓ, ⵓⵔ ⵉⵢⵉ ⴼⴽⵉⵏ ⵡⴰⵍⵓ! " ⵉⵏⵏⴰ ⴰⵙ ⵍⵓⵃⵛ: " ⴰⴷ ⵉⵢⵉ ⵜⵙⵎⵍⴰⵜ ⴱⵓⵏⴰⴷⴰⵎ. " ⴷⴷⵓⵏ, ⵎⵓⵏⵏ ⴰⵔ ⵢⴰⵏ ⵓⵖⴰⵔⴰⵙ, ⴳⴳⴰⵡⵔⵏ ⴳⵉⵙ. ⵉⵣⵔⵉ ⵢⴰⵏ ⵓⵍⵖⵎ ⴷ ⵓⵖⴰⵔⴰⵙ. ⵉⵏⵏⴰ ⴰⵙ: " ⵉⵙ ⴷ ⵡⴰ ⴷ ⴰⴷ ⵉⴳⴰⵏ ⴱⵓⵏⴰⴷⴰⵎ? " ⵉⵥⵕⴰ ⵜ ⵉⵎⵇⵇⵓⵕ. ⵉⵏⵏⴰ ⴰⵙ ⵎⵓⵛⵛ: " ⵡⴰ ⴷ, ⴷⴰ ⵜ ⵉⵜⵜⴰⵎⵥ ⴱⵓⵏⴰⴷⴰⵎ, ⵉⴳ ⴰⵙ ⵉⴼⴰⴷⴷⵏ ⵖ ⵡⴰⴽⴰⵍ, ⵙⵙⵔⵙⵏ ⴼⵍⵍⴰⵙ ⵢⴰⵏ ⵓⵜⵍⵍⵉⵙ! " ⵉⵣⵔⵉ ⵏⵏ ⵢⴰⵏ ⵡⴰⴳⵎⴰⵔ, ⵉⵜⴰⴱⵄ ⵏⵏ ⴰⵍⵖⵎ. ⵉⵏⵏⴰ ⴰⵙ ⵍⵓⵃⵛ: " ⵉⵙ ⴷ ⵡⴰ ⴷ ⴰⴷ ⵉⴳⴰⵏ ⴱⵓⵏⴰⴷⴰⵎ? " ⵉⵏⵏⴰ ⴰⵙ ⵎⵓⵛⵛ: " ⵡⴰ, ⴷⴰ ⵜ ⵉⵜⵜⴰⵎⵥ ⴱⵓⵏⴰⴷⴰⵎ, ⵉⴳ ⴰⵙ ⵓⵣⵣⴰⵍ ⵖ ⵉⵎⵉ, ⵉⴳ ⴰⵙ ⵓⵣⵣⴰⵍ ⴷⴰⵖ ⵖ ⵜⵙⴳⴳⵉⵡ. ⴰⵔ ⵜ ⵜⵜⴱⴱⵉⵏ, ⴰⵔ ⵉⵜⵜⴰⵣⵣⴰⵍ ⴰⵔ ⵉⵖ ⵔⴰⴷ ⵜⵙⵜⵖ ⵜⴰⵙⴰ ⵏⵏⵙ! " ⴳⴳⴰⵡⵔⵏ ⴰⵔ ⵜⴰⴷⴳⴳⵯⴰⵜ ⵏ ⵡⴰⵙⵙ. ⵙ ⴷ ⵢⵓⵛⴽⴰ ⵙⴰⵢⴷⵏⴰ ⵏⵓⵃ, ⵉⵙⵙⵓⴷⵓ ⴷ ⵓⵖⴰⵔⴰⵙ, ⵉⴳⴰ ⴰⵛⴰⵇⵇⵓⵕ ⴼ ⵢⵉⵖⵉⵔ. ⵉⵏⵏⴰ ⴰⵙ ⵍⵓⵃⵛ: " ⵉⵙ ⴷ ⵡⴰ ⴷ ⴰⴷ ⵉⴳⴰⵏ ⴱⵓⵏⴰⴷⴰⵎ? " ⵉⵏⵏⴰ ⴰⵙ ⵎⵓⵛⵛ: " ⵡⴰⴷ ⴰⴷ ⵉⴳⴰⵏ ⴱⵓⵏⴰⴷⴰⵎ. " ⵉⵏⵏⴰ ⴰⵙ ⵍⵓⵃⵛ: " ⴰⵣⴽⴽⴰ ⵣⵉⴽ, ⴰⴷ ⵉⵢⵉ ⵜⵙⵎⵍⴰⵜ ⵎⴰ ⵉⴳⴰⵏ ⵚⵚⵏⵉⵄⵜ ⵏⵏⵙ. " ⵚⵚⴱⴰⵃ ⵣⵉⴽ, ⵉⵎⵓⵏ ⵍⵓⵃⵛ ⴷ ⵎⵓⵛⵛ, ⵖⵍⵉⵏ ⵙ ⵜⴰⴳⴰⵏⵜ. ⵉⵏⵏⴰ ⴰⵙ ⵎⵓⵛⵛ: " ⵀⴰⵏⵏ, ⵏⴽⴽ, ⴱⵓⵏⴰⴷⴰⵎ, ⵓⵔ ⵔⴰⴷ ⴰⵙ ⵉⵏⵉⵖ ⵢⴰⵜ. " ⵉⵏⵏⴰ ⴰⵙ ⵍⵓⵃⵛ: " ⵖⵉⵔ ⵙⵎⵍⴰ ⵉⵢⵉ ⵜ. ⴷⴷⵣⵉⵖ ⴽ ⵖ ⵖⵉⵏ, ⵖⵉⵔ ⵙⵎⵍⴰ ⵉⵢⵉ ⵜ. " ⵉⵏⵏⴰ ⴰⵙ ⵎⵓⵛⵛ: " ⵀⴰ ⴱⵓⵏⴰⴷⴰⵎ ⵉⴳⴰ ⴰⵏⵊⵊⴰⵕ. " ⵉⵏⵏⴰ ⴰⵙ ⵍⵓⵃⵛ: " ⵙⵙⴰⵍⴰⵎⵓ ⵄⵍⵉⴽⵓⵎ, ⵢⴰ ⴱⵓⵏⴰⴷⴰⵎ. " ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵄⵍⵉⴽⵓⵎ ⵙⵙⴰⵍⴰⵎ. " ⵉⵏⵏⴰ ⴰⵙ ⵍⵓⵃⵛ: " ⵀⴰⵜⵉ ⵓⵛⴽⵉⵖ ⴷ, ⵢⴰ ⴱⵓⵏⴰⴷⴰⵎ, ⴰⴷ ⴰⵡⵉⵖ ⵍⵄⵎⵎⵕ ⵏⴽ: ⵖⴰⵙⵙⴰⴷ ⵔⴰⴷ ⵉⵛⵛⵖ ⵣⵖ ⵜⴰⵙⴰ ⵏⵏⴽ. " ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵉⵖ ⴷⵉ ⵜⵓⵛⴽⵉⵜ ⴰⴷ ⵜⴰⵡⵉⵜ ⵍⵄⵎⵎⵕ ⵉⵏⵓ, ⵉⴱⵉⴷⴷ ⵕⴱⴱⵉ! " ⵉⵏⵏⴰ ⴰⵙ ⴷⴰⵖ: " ⴰⴷ ⵉⵢⵉ ⵜⵙⴽⵔⵜ ⵍⴰⵊⴰⵍ ⵉⴳⴰⵏ ⵡⵉⵏ ⵙⵉⴷⵉ ⵕⴱⴱⵉ, ⴰⴷ ⴱⴱⵉⵖ ⵜⴰⴳⵯⵎⴰⵎⵜ ⴰⴷ, ⴰⵙ ⵜⵜ ⵉⴷ ⴼⵍⵖ ⵉ ⵜⴰⵔⵡⴰ ⵏⵓ. " ⵉⵏⵏⴰ ⴰⵙ ⵍⵓⵃⵛ: " ⴰⵅⵅⴰ! " ⵉⴱⴱⵉ ⵙⴰⵢⴷⵏⴰ ⵏⵓⵃ ⵜⴰⴳⵯⵎⴰⵎⵜ, ⵉⵛⵍⵍⵅ ⵜⵜ ⵙ ⵉⵍⵣⵣⴰⵣⵏ ⴰⵍⵍⵉⵖ ⵜⵕⵥⵎ; ⵉⴼⵍ ⴰⵙ ⵢⴰⵏ ⵓⵍⵣⵣⴰⵣ. ⵉⵏⵏⴰ ⴰⵙ ⵉ ⵍⵓⵃⵛ: " ⵄⴰⵡⵏ ⵉⵢⵉ ⵖ ⵜⴳⵯⵎⴰⵎⵜ ⴰⴷ, ⴰⵙ ⵜ ⵏⵕⵥⵎ. " ⵉⵏⵏⴰ ⴰⵙ ⵍⵓⵃⵛ: " ⴰⵅⵅⴰ! " ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵢⴰ ⵊⴰⵀ ⵏⵏⴱⵉ, ⴰⵙ ⵜ ⵏⵕⵥⵎ! " ⵉⴳ ⵏⵏ ⵍⵓⵃⵛ ⴰⵙⴽⴰⵔⵏ ⵖ ⵓⵙⵜⵜⵉⵖ ⵏ ⵜⴳⵯⵎⴰⵎⵜ, ⵉⵡⵜ ⵙⴰⵢⴷⵏⴰ ⵏⵓⵃ ⴰⵍⵣⵣⴰⵣ ⵉ ⵜⴳⵯⵎⴰⵎⵜ, ⵉⴼⴼⵖ, ⵜⴰⵙⵙ ⵜⴳⵯⵎⴰⵎⵜ ⴰⵙⴽⴰⵔⵏ ⵏ ⵍⵓⵃⵛ. ⵉⴷⴷⵓ ⵙⴰⵢⴷⵏⴰ ⵏⵓⵃ ⵉⴳⴳⵯⵔ ⴰⵙ ⵉ ⵍⵓⵃⵛ ⵣⵖ ⴷⴰⵔ ⵓⵛⵟⵟⴰⴱ, ⵉⵏⵏⴰ ⴰⵙ: " ⴳⵍⵍⴱ ⴰⴷ ⵜⵥⵕⵜ ⴱⵓⵏⴰⴷⴰⵎ ⵎⴰ ⵉⵙⴽⴰⵔ ⵉ ⵉⵇⵕⵉⵏⵏ ⵏⵏⴽ. " ⵉⴷⴷⵓ ⵙⴰⵢⴷⵏⴰ ⵏⵓⵃ, ⵉⴱⴱⵉ ⵄⵛⵕⴰ ⵏ ⵓⵄⵎⵓⴷ ⵉⵣⴳⵣⴰⵡⵏ, ⵉⵙⵙⵔⵙ ⵜⵏ ⵖ ⵜⴰⵎⴰ ⵏ ⵓⵛⵟⵟⴰⴱ ⵏ ⵍⵓⵃⵛ. ⵢⴰⵎⵥ ⵍⵓⵃⵛ ⵣⵖ ⵓⵛⵟⵟⴰⴱ, ⴰⵔ ⴷⵉⴷⵙ ⵉⵜⵜⵎⵖⵖⴰⵟ ⴰⵄⵎⵓⴷ ⵣⵖ ⵓⵛⵟⵟⴰⴱ ⴰⵔ ⵉⵅⴼ. ⵍⵃⵓⵛ ⵉⵜⵜⵡⴰⵣⵉⵢⵢⴰⵕ ⵣⵖ ⵡⴰⵙⴽⴰⵔⵏ, ⵜⵣⵉⵢⵢⵕ ⵜ ⵜⴳⵯⵎⴰⵎⵜ. ⴰⵔ ⵉⴽⴽⴰⵜ ⵙⴰⵢⴷⵏⴰ ⵏⵓ ⴰⵔ ⵉⵖ ⴼⵍⵍⴰⵙ ⵉⵕⵥⴰ ⵄⵛⵕⴰ ⵏ ⵓⵄⵎⵓⴷ, ⵉⴷⴷⵓ ⵙⴰⵢⴷⵏⴰ ⵏⵓⵃ ⴰⴷ ⵉⴱⴱⵉ ⵡⵉⵢⵢⴰ. ⵉⴳⵍⵍⴱ ⵍⵃⵓⵛ ⵖ ⵎⵓⵛⵛ, ⵉⵏⵏⴰ ⴰⵙ: " ⵉⵙ ⴷ ⵓⵔ ⵜⴰ ⵜ ⵉⵡⴷⵓ? " ⵉⵏⵏⴰ ⴰⵙ ⵎⵓⵛⵛ: " ⵓⵔ ⵜⴰ: ⵙⵓⵍ ⵔⴰⴷ ⵜⵉⵛⵛⵜ ⴰⵄⵎⵓⴷ, ⵉⵖⵔⵙ ⴰⴽ, ⵉⵛⵛⵏ ⴽ ⵜⴰⵔⵡⴰ ⵏⵏⵙ, ⵢⴰⵡⵉ ⵜⴰⴱⴹⴰⵏⵜ ⵏⴽ ⵙ ⵙⵙⵓⵇⵇ, ⴰⵔ ⵙ ⵜⵜ ⵜⵜⵇⵍⵍⴰⴱⵏ, ⴰⵔ ⴰⵙ ⵜⵜⵉⵏⵉⵏ: ' ⵀⴰ ⵜⴰⴱⴹⴰⵏⵜ ⵏ ⵍⵓⵃⵛ! ', ⴰⵔ ⵉⵖ ⴽⵓⵍⵍⵓ ⵜⵟⵓⵡⴼⵜ ⴷⴷⵓⵏⵉⵜ. " ⵉⵏⵏⴰ ⴰⵙ ⵍⵓⵃⵛ ⵉ ⵎⵓⵛⵛ: " ⵎⴰ ⵉⴳⴰⵏ ⵍⵎⴹⴰⵔⵜ ⵏ ⴳⵔⵉ ⴷⵉⴷⴰⵙ, ⴰⴷ ⵜ ⵙ ⴳⵉⴳⵉ ⵉⵡⴷⵓ? " ⵉⵏⵏⴰ ⴰⵙ ⵎⵓⵛⵛ ⵉ ⵍⵃⵓⵛ: " ⴰⴷ ⴰⵙ ⵜⴼⴽⵜ ⵍⴰⵎⴰⵏ, ⴰⵔ ⵙ ⴳⵉⵙ ⵜⵜⵃⵛⵛⴰⵎⵜ ⵣⵖ ⴱⵓⵏⴰⴷⴰⵎ, ⴰⴷ ⵓⵔ ⵜ ⵉⴷ ⵜⵜⴹⵍⴰⵎⵜ. " ⵉⵏⵏⴰ ⴰⵙ ⵍⵓⵃⵛ ⵉ ⵙⴰⵢⴷⵏⴰ ⵏⵓⵃ: " ⴼⴽⵉⵖ ⴰⴽ ⵍⴰⵎⴰⵏ ⵏ ⵕⴱⴱⵉ, ⴰⵔ ⵉⵖ ⵉⵢⵉ ⵜⵕⵥⵎⵜ, ⵓⵔ ⴽ ⵜⵜⴹⵍⴰⵎⵖ ⴽⵢⵢⵉ ⵓⵍⴰ ⴽⵓⵍⵍⵓ ⵎⴰ ⵉⴳⴰⵏ ⴱⵓⵏⴰⴷⴰⵎ. " ⵏⵏⴼⴽⴰⵏ ⵍⴰⵎⴰⵏ ⵍⵓⵃⵛⵜ ⴷ ⵙⴰⵢⴷⵏⴰ ⵏⵓⵃ; ⵉⵕⵥⵎ ⴰⵙ ⵙⴰⵢⴷⵏⴰ ⵏⵓⵃ. ⵣⵖ ⴰⵙⵙ ⴰⵏⵏ, ⴰⵔ ⵉⵜⵜⵃⵛⵛⴰⵎ ⵍⵓⵃⵛ ⵣⵖ ⴽⵓⵍⵍⵓ ⵎⴰ ⵉⴳⴰⵏ ⴱⵓⵏⴰⴷⴰⵎ ⵖ ⴷⴷⵓⵏⵉⵜ, ⴰⵔ ⵉⵖ ⵜⵇⵇⵓⵎ ⴷⴷⵓⵏⵉⵜ ⵙ ⵍⵉⵅⵔⵜ. 54. ⴰⵎⵕⵕⴰⴽⵛⵉ ⴷ ⵜⵎⵖⴰⵔⵜ ⵏⵏⵙ. ⵍⵇⵇⵉⵚⵜ ⵏ ⵢⴰⵏ ⵓⵎⵕⵕⴰⴽⵛⵉ, ⵉⵜⴰⵀⵍ ⵢⴰⵜ ⵜⵎⵖⴰⵔⵜ. ⵉⴳⴳⴰⵡⵔ ⴷⵉⴷⴰⵙ ⵖⴰⵢ ⵍⵍⵉ ⴷⵉⴷ ⴰⵙ ⵉⴳⴳⴰⵡⵔ. ⵢⴰⵏ ⵡⴰⵙⵙ, ⵄⵣⴽ ⵍⵍⴰⵀ, ⵙ ⴰⵙ ⵉⴳⴳⵯⵔ ⵉ ⵍⵎⵇⴹⵉⵢⵜ ⵏⵏⵙ, ⵙ ⵜⵜ ⵢⵓⴼⴰ ⵓⵔ ⵜⵊⵊⵉⵏ. ⵉⵏⵏⴰ ⴰⵙ: " ⵎⴰⴷ ⴰⵎ ⵉⵊⵕⴰⵏ? ⵎⴰ ⵉⴳⴰⵏ ⵍⵃⴰⵊⴰ ⵏⵏⵎ ⴰⵍⵍⵉⵖ ⴷ ⵃⵜⵜⴰ ⵖⴰⴷ ⵏⵏⵎ ⵓⵔ ⵜ ⵜⵄⴷⵉⵍⵜ? ⵓⵎⵥⵖ ⴰⵅⴷⴷⴰⵎ ⵎⴰ ⴷ ⵉⵜⵜⴰⴳⵯⵎⵏ; ⵜⵉⵎⴽⵉⵔⵉⵜ ⵜⵍⵍⴰ ⵎⴰ ⵉⵙⵙⵏⵡⴰⵏ, ⴰⵔ ⵜⵙⵙⵉⵔⵉⴷ. ⴰⵏⵏⴰ ⵜⵔⵉⵜ ⴰⴷ ⴰⵎ ⴰⵎⵥⵖ ⴰⵅⴷⴷⴰⵎ ⵃⵜⵜⴰ ⵉ ⵡⴰⴷ ⵏⵏⵎ ⵎⴰ ⵜⵜ ⵉⵜⵜⵄⴷⴰⵍⵏ? " ⵜⵏⵏⴰ ⴰⵙ: " ⵉⵡⴰ, ⵖⵉⵔ ⴰⵎⵥ ⴽⵔⴰ ⵏ ⵓⵅⴷⴷⴰⵎ ⵢⴰⴹⵏⵉⵏ ⵎⴰ ⵉⵢⵉ ⴳⵉⵙ ⵉⵜⵜⵄⴰⵡⴰⵏⵏ. " ⵉⴳⴳⴰⵡⵔ ⵢⴰⵏ ⵜⵍⵜ ⵉⵢⵢⴰⵎ, ⵙ ⵉⵣⵉⵔ ⵢⴰⵏ ⵍⵅⵍⵇ ⵣⵖ ⵉⵎⵉ ⵏ ⵜⵃⴰⵏⵓⵜ ⵏ ⵓⵎⵕⵕⴰⴽⵛⵉ ⵍⵍⵉ. ⵉⵏⵏⴰ ⴰⵙ: " ⴰⵛⵜ ⴰ! ⵉⵙ ⵔⴰⴷ ⵜⵅⴷⵎⵜ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ! " ⵉⵏⵏⴰ ⴰⵙ: " ⵉⵡⴰ, ⴽⵛⵎ ⴷ ⴷⴷⵔⴱ ⴰⴷ ⴰⵔ ⵜⵉⵙⵙ ⵅⵎⵙⴰ ⵏ ⵜⴳⵯⵎⵎⴰ, ⵜⵉⵏⵉⵜ ⴳⵉⵙ: ' ⵀⴰ ⵏⵏⵜⵜⴰⴼ, ⵏⴰ ⵏⵏⵜⵜⴰⴼ! ' " ⴰⵎⵕⵕⴰⴽⵛⵉ ⵉⵖⴰⵍ ⵉⵙ ⴰ ⵖⵉⵔ ⵉⵜⵜⵇⵊⴰⵎ. ⵉⵕⵓⵃ ⵡⴰⵍⵉ ⵜⵉⵙⵙ ⵅⵎⵙⴰ ⵏ ⵜⴳⵯⵎⵎⴰ, ⵉⵏⵏⴰ ⴳⵉⵙ: " ⵀⴰ ⵏⵏⵜⵜⴰⴼ, ⵀⴰ ⵏⵏⵜⵜⴰⴼ! " ⵙ ⵜⴽⵜⵉ ⵜⵎⵖⴰⵔⵜ ⴰⵡⴰⵍ ⵍⵍⵉ ⴰⵙ ⵉⵏⵏⴰ ⵓⵔⴳⴰⵣ ⵏⵏⵙ. ⵜⵏⴽⵔ, ⵜⴼⴼⵖ ⵙⵔⵙ, ⵜⵏⵏⴰ ⴰⵙ: " ⵎⴰⴷ ⴰⴽ ⵉⵏⵏⴰⵏ ⴰⴷ ⵜⵉⵏⵉⵜ ⴰⵡⴰⵍ ⴰⵏⵏ? " ⵉⵏⵏⴰ ⴰⵙ: " ⵉⵏⵏⴰ ⵉⵢⵉ ⵜ ⵢⴰⵏ ⵓⵔⴳⴰⵣ ⵖⵉⴷ ⵖ ⵙⵙⵓⵇⵇ. " ⵜⵏⵏⴰ ⴰⵙ: " ⵉⵡⴰ, ⴽⵛⵎ ⴷ! " ⵜⵏⴽⵔ, ⵜⵙⵙⴽⵛⵎ ⵜ. ⴰⵍⵍⵉⵖ ⵜⵜ ⵉⵅⴷⵎ, ⵜⵏⵏⴰ ⴰⵙ: " ⵣⴰⵢⴷ, ⵅⵍⴹ ⴼⵍⵍⴰⵙ ⵖ ⵜⵃⴰⵏⵓⵜ, ⵜⵙⵙⵓⴷⵎⵜ ⵢⵉⵅⴼ ⵏⵏⵙ. ⵉⵖ ⴰⴽ ⵉⵏⵏⴰ: ' ⵎⴰ ⵜⵔⵉⵜ? ', ⵜⵉⵏⵉⵜ ⴰⵙ: ' ⵍⵍⴰⵀ ⵉⵅⵍⴼ ⵄⵍⵉⴽ, ⵜⵙⵎⵍⴰⵜ ⵉⵢⵉ ⵍⵅⴷⵎⵜ '. " ⵉⴷⴷⵓ ⵡⴰⵍⵍⵉ, ⵉⵕⵓⵃ ⴰⵎⵕⵕⴰⴽⵛⵉ, ⵉⵙⵙⵓⴷⵎ ⵢⵉⵅⴼ ⵏⵏⵙ. ⵉⵏⵏⴰ ⴰⵙ: " ⵎⴰⴷ, ⴰ, ⵜⵔⵉⵜ? " ⵉⵏⵏⴰ ⴰⵙ: " ⵍⵍⴰⵀ ⵉⵅⵍⴼ ⵄⵍⵉⴽ. " ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ? " ⵉⵏⵏⴰ ⴰⵙ: " ⵜⵙⵎⵍⴰⵜ ⵉⵢⵉ ⵍⵅⴷⵎⵜ. " ⵉⵏⵏⴰ ⴰⵙ ⵓⵎⵕⵕⴰⴽⵛⵉ: " ⵎⴰⵅⵅ? ⵜⵅⴷⵎⵜ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵔⴰⴷ ⵡⵔⵔⵉⵖ. " ⵢⴰⵊⵊ ⵜ ⵓⵎⵕⵕⴰⴽⵛⵉ ⴰⵍⵍⵉⵖ ⵉⵡⵔⵔⵉ. ⵉⴽⴽ ⵎⵉⴽⴽ ⵏ ⵜⴰⵙⵙⴰⵄⵜ, ⵉⵏⴽⵔ, ⵉⴷⴷⵓ ⵉⵙⴷⵓⵇⵇⵕ ⵏⵏ. ⵍⵍⵉⵖ ⵏⵏ ⵉⵙⴷⵓⵇⵇⵕ, ⵜⴰⵙⵉ ⵜⵎⵖⴰⵔⵜ ⴰⵔⴳⴰⵣ, ⵜⴱⵕⵕⵎ ⵜ ⵖ ⵜⵎⵊⴷⵉⵏⵜ, ⵜⵙⴱⵉⴷⴷ ⵜ ⴷ ⵓⴳⴰⴷⵉⵔ. ⵜⵙⴽⵔ ⵉⵙ ⴰ ⵜⵜⵙⵢⵢⴰⵇ ⴰⵍⵍⵉⵖ ⴷⴰⵖ ⵉⵙⴷⵓⵇⵇⵕ. ⵜⵏⵏⴰ ⴰⵙ: " ⵎⴰ ⵉⵙⴷⵓⵇⵇⵓⵕⵏ? " ⵉⵏⵏⴰ ⴰⵙ: " ⵏⴽⴽⵉ! " ⵜⵏⵏⴰ ⴰⵙ: " ⵎⴰⴷ ⵜⴳⵉⵜ ⴽⵢⵢⵉ? " ⵜⵙⴽⵔ ⴰⴽⴽⵯ ⵉⵙ ⵓⵔ ⵜ ⵜⵙⵙⵉⵏ. ⵉⵏⵏⴰ ⴰⵙ: " ⵏⴽⴽⵉ, ⵕⵥⵎ! " ⵜⵕⵥⵎ ⴰⵙ, ⵜⵏⵏⴰ ⴰⵙ: " ⵀⴰⵜⵉ, ⵓⵔ ⵖⴰⵍⵖ ⵉⵙ ⴷ ⴽⵢⵢⵉ ⴰⴷ ⵉⵙⴷⵓⵇⵇⵓⵕⵏ. ⵏⵏⵉⵖ ⴽⵢⵢⵉ ⵓⵔ ⴰⴷ ⵜⵜⴰⵛⴽⴰⵜ ⵖ ⵍⵡⵇⵜ ⵉ! " ⵉⴽⵛⵎ ⵙ ⵜⴳⵎⵎⵉ, ⵉⴽⴽ ⵜⵜ ⴽⵓⵍⵍⵓ, ⵓⵔ ⵢⵓⴼⵉ ⵢⴰⵜ. ⵜⵏⵏⴰ ⴰⵙ: " ⵎⴰⴷ ⵜⵔⵉⵜ? ⵎⴰ ⵙ ⴰ ⵜⵜⵉⵏⴰⴳⵜ? " ⵉⵏⵏⴰ ⴰⵙ: " ⵓⵔ ⴰ ⵜⵜⵉⵏⴰⵖ ⵙ ⵢⴰⵜ. ⵖⵔⵉ ⴳⴳⵉⵡⵔ ⴰⵍⵍⵉⵖ ⵕⵎⵉⵖ, ⴰⵛⴽⵖ ⴷ ⵓⵅⵍⴰⵚⵚ! " ⵉⵏⴽⵔ, ⵉⴼⴼⵖ. ⵜⵙⵙⵓⴼⵖ ⴷⴰⵖ ⵡⴰⵍⵍⵉ ⵣⵖ ⵜⵎⵊⴷⵉⵏⵜ, ⴰⵍⵍⵉⵖ ⵜⵜ ⵉⵅⴷⵎ. ⵜⵏⵏⴰ ⴰⵙ: " ⵣⴰⵢⴷ, ⵅⵍⴹ ⴼⵍⵍⴰⵙ, ⵜⵣⵔⵉⵜ ⵣⵖ ⵉⵎⵉ ⵏ ⵜⵃⴰⵏⵓⵜ! ⵉⵖ ⴰⴽⴽⵯ ⵓⵔ ⵙⵔⴽ ⵉⵙⴰⵡⵍ, ⵜⵉⵏⵉⵜ ⴰⵙ ⴽⵢⵢⵉ: ' ⵚⴱⴰⵃ ⵍⵅⵉⵕ, ⴰ ⵄⵎⵎⵉ ⵍⵃⴰⵊⵊ ' ⵉⵖ ⴰⴽ ⵉⵏⵏⴰ: ' ⵉⵙ ⵜⵅⴷⵎⵜ? ' ⵜⵉⵏⵉⵜ ⴰⵙ: ' ⵅⴷⵎⵖ. ' ⵍⵅⴱⴰⵕ ⴰⵏⵏ ⵖ ⴽ ⵉⵙⵇⵙⴰ, ⵜⴼⴽⵜ ⴰⵙ ⵜ. " ⵉⵏⵏⴰ ⴰⵙ: " ⵡⴰⵅⵅⴰ! " ⵉⴷⴷⵓ, ⵉⵅⵍⴹ ⵡⴰⵍⵍⵉ ⴼ ⵓⵎⵕⵕⴰⴽⵛⵉ, ⵉⵏⵏⴰ ⴰⵙ: " ⵚⴱⴰⵃ ⵍⵅⵉⵕ! " ⵉⵏⵏⴰ ⴰⵙ: " ⵉⵙ ⴷ ⵙⵓⵍ ⵜⵅⴷⵎⵜ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵅⴷⵎⵖ! ⵙ ⵏⵏ ⵉⴽⵛⵎ ⵓⵔⴳⴰⵣ ⵏ ⵜⵎⵖⴰⵔⵜ ⴰⵏⵏ; ⵜⴱⵕⵕⵎ ⵉⵢⵉ ⵖ ⵢⴰⵜ ⵜⵎⵊⴷⵉⵏⵜ. " ⵉⵏⵏⴰ ⴰⵙ: " ⵔⴰⴷ ⵙⵓⵍ ⵜⵡⵔⵔⵉⵜ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵔⴰⴷ ⵡⵔⵔⵉⵖ. " ⵉⴹⵓⴼ ⵜ ⵓⵎⵕⵕⴰⴽⵛⵉ ⴰⵍⵍⵉⵖ ⵉⵡⵔⵔⵉ. ⵉⴽⴽ ⵎⵉⴽⴽ ⵏ ⵜⴰⵙⵙⴰⵄⵜ, ⵉⴷⴷⵓ ⵉⵅⵍⴹ ⴼⵍⵍⴰⵙ, ⵢⴰⵡⵉ ⵢⴰⵜ ⵜⵓⵣⵣⴰⵍⵜ. ⵉⵙⴷⵓⵇⵇⵕ ⵏⵏ. ⵜⵏⴽⵔ ⵜⴰⵍⵍⵉ, ⵜⵙⵙⵓⵊⴰⴷ ⵢⴰⵏ ⵚⵚⵏⴷⵓⵇ, ⵜⵣⵣⵓⴳⵣ ⴳⵉⵙ ⴰⵔⵊⵍⵉ ⵍⵍⵉ, ⵜⵔⴳⵍ ⵜ. ⵜⴱⵕⵕⵎ ⵜⵉⵎⵊⴷⵉⵏⵜ, ⵜⴳ ⵜⵜ ⵖ ⵍⵎⵓⴹⵄ ⵏⵙ, ⵜⵏⴽⵔ ⵜⵕⵥⵎ ⴰⵙ. ⵜⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ ⵖⴰⵙⵙⴰⴷ ⴰⵍⵍⵉⵖ ⴰⴷ ⵓⴽⵯⴰⵏ ⵜⵜⴰⵛⴽⴰⵜ ⵙ ⵜⴳⵎⵎⵉ? " ⵉⵏⵏⴰ ⴰⵙ: " ⵓⵔ ⵉⵢⵉ ⵢⴰⵖ ⵡⴰⵍⵓ, ⵖⵉⵔ ⵉⵏⵖⴰ ⵉⵢⵉ ⵉⵅⴼ ⵛⵡⵉⵢ. ⵙⵙⵓ ⵜⵉⵎⵊⴷⵉⵏⵜ ⴰⴷ! " ⵜⵏⵏⴰ ⴰⵙ: " ⵓⵀⵓ, ⵜⵉⵎⵊⴷⵉⵏⵜ, ⴰⴷ ⵓⵔ ⵜⵙⵙⵓⵜ ⵢⴰⵜ, ⵀⴰⵜⵉ ⵓⵔ ⵜⵄⴷⵉⵍ. " ⵉⵏⵏⴰ ⵡⴰⵍⵍⵉ ⴷ ⵉⵅⴼ ⵏⵏⵙ, ⴰⵍⵍⵉⵖ ⴰⵙ ⵜⵏⵏⴰ: " ⵓⵔ ⵔⴰⴷ ⵏⵙⵙⵓ ⵜⵉⵎⵊⴷⵉⵏⵜ ", ⴰⵏⵏⴰ ⴷⴰⵖ ⴳⵉⵙ ⵜⴳⴰ ⴰⵔⵊⵍⵉ ⴷⴰ ⵉⵏⴽⵔ, ⴰⵔ ⴳⵉⵙ ⵉⵜⵜⵛⵔⵔⴰⴳ ⵙ ⵜⵓⵣⵣⴰⵍⵜ ⵍⵍⵉ, ⴰⵛⴽⵓ ⵉⵖ ⵉⴼⵙⵉ ⵜⵉⵎⵊⴷⵉⵏⵜ, ⵉⴽⵚⵓⴹ ⴰⴷ ⵙ ⴳⵉⵙ ⵉⵏⵏⴹⵓ ⴱⵓ ⵉⴼⴰⴷⴷⵏ ⴰⵏⵏ, ⵙ ⵜ ⵉⵏⵖⴰ ⴰⵎⵕⵕⴰⴽⵛⵉ, ⵓⵍⴰ ⵏⵜⵜⴰ ⵓⵔ ⵉⵖⴰⵢ ⵉ ⵢⴰⵜ. ⵍⵍⵉⵖ ⴽⵓⵍⵍⵓ ⵉⵛⵔⵔⴳ ⵜⵉⵎⵊⴷⵉⵏⵜ ⵓⵔ ⵏⵏ ⴳⵉⵙ ⵢⵓⴼⵉ ⵢⴰⵜ. ⵉⵡⴰ, ⵉⵏⴽⵔ, ⴱⴱⵉⵏ ⵉⴼⴰⴷⴷⵏ ⵏⵏⵙ, ⵉⵏⴽⵔ ⵉⴳⴳⴰⵡⵔ ⴼ ⵚⵚⵏⴷⵓⵇ ⵍⵍⵉ. ⴰⵔⵊⵍⵉ, ⵖⵉⵔ ⵉⵙⵙⴼⵍⴷ ⵉ ⵡⴰⵢⵢⴰⴹ ⴰⵍⵍⵉⵖ ⵉⴳⴳⵉⵡⵔ ⴼ ⵚⵚⵏⴷⵓⵇ, ⵙ ⵉⴳⴳⵯⴷ, ⵉⵟⵍⵇ ⴷ ⵉ ⵡⴰⵎⴰⵏ. ⵍⵍⵉⵖ ⴰ ⵜⵜⵣⵓ ⵜⵎⵖⴰⵔⵜ ⴰⵎⴰⵏ ⴼⴼⵖⵏ ⵣⵖ ⵚⵚⵏⴷⵓⵇ, ⵜⴷⴷⵓ ⵜⴰⵀⴰⵡ, ⴰⵔ ⵜⵏ ⵜⵙⵙⵎⵓⵏⵓ ⵙ ⵓⵔⴰⵡⵏ ⵏⵏⵙ. ⴰⵔ ⵉⵙⵙⵏ ⵜⵜⵕⵓⵛⵛ ⴰⵎⵕⵕⴰⴽⵛⵉ, ⵜⵏⵏⴰ ⴰⵙ: " ⵓⵔ ⵙⵙⵉⵏⵖ ⵎⴰⵜⵜⴰ ⵍⵎⵏⵣⵍ ⴰⴷ ⴳⵉⴽ ⵉⵍⵍⴰⵏ ⵖⴰⵙⵙⴰ. ⵀⴰ ⵜⵉⵎⵊⴷⵉⵏⵜ, ⵜⵛⵔⵔⴳ ⵙ ⵜⵜ; ⵀⴰ ⵜⴰⵇⵇⵇⵕⵄⵉⵢⵜ ⵏ ⵎⴰ ⵡⵔⴹ, ⵢⴰⴷⴷⴰ ⴽⴰ ⵙ ⵜⵜ ⴷ ⵙⵖⵉⵖ, ⵀⴰⵜⵉ ⵜⵏⵖⵍ ⵙ ⵜⵜ. ⵓⵔ ⵙⵙⵉⵏⵖ ⵎⴰⵜⵜⴰ ⵖⵎⴽⵉⵏⵏ ⵜⴳⵉⵜ. " ⵉⵏⴽⵔ, ⵉⴼⴼⵖ. ⵜⵏⴽⵔ, ⵜⵎⵔ ⴳⵉⵙ, ⴰⵔ ⵏⵏ ⵜⵙⴷⵓⵇⵇⵓⵕ ⵙ ⴰⴷⵊⴰⵕⵏ. ⵏⵏⴰⵏ ⴰⵙ: " ⵎⴰⴷ ⴽⵯⵏ ⵢⴰⵖⵏ? " ⵜⵏⵏⴰ ⴰⵙⵏ: " ⴰⵔⴳⴰⵣ, ⵓⵔ ⵙⵙ ⵎⴰⵏⵉ ⵣⵖ ⵉⵜⵜⵡⵉⵢⵛⵢⵢⴰⵔ ⵖⴰⵙⵙⴰ! ⵀⴰⵜⵉ ⵉⴽⵛⵎ ⵏⵏ, ⵢⴰⵡⵉ ⵏⵏ ⵢⴰⵜ ⵜⵊⵏⵡⵉⵜ, ⵉⴱⵔⴽ ⴼ ⵜⵎⵊⴷⵉⵏⵜ ⴰⵍⵍⵉⵖ ⵜⵜ ⴽⵓⵍⵍⵓ ⵉⵛⵔⵔⴳ. ⵕⴱⴱⵉ ⵉⵖ ⵓⵔ ⵉⵢⵉ ⵉⵙⴽⵉⵔ ⵖⵎⴽⵉⵏⵏ ⵏⴽⴽⵉ! " ⵉⵡⴰ, ⴰⵍⵍⵉⵖ ⵜⴽⴽⴰ ⴼ ⵢⴰⵏ ⵕⴱⵄⴰ ⵏ ⵜⴳⵯⵎⵎⴰ ⵏⵖⴷ ⵅⵎⵙⴰ ⴷⴰ ⵉⴳⴰⵏ ⴰⴷⵊⴰⵕⵏ ⵏⵏⵙⵏ, ⴰⵍⵍⵉⵖ ⵜⵏ ⴽⵓⵍⵍⵛⵉ ⵜⵅⴱⵕ ⵙ ⵖⵓⵏⵛⵜⵉⵏⵏ, ⵜⵡⵔⵔⵉ ⴷ ⴷⴰⵖ ⵙ ⴷⴰⵔ ⵓⵅⴷⴷⴰⵎ, ⵜⵙⵙⴼⵖ ⵜ ⵉⴷ ⵣⵖ ⵚⵚⵏⴷⵓⵇ. ⴰⵍⵍⵉⵖ ⵜⵜ ⵉⵅⴷⵎ, ⵜⵏⵏⴰ ⴰⵙ: " ⵣⴰⵢⴷ, ⵙⵖ ⵉⵢⵉ ⴷ ⵢⴰⵏ ⵙⵉⵏ ⵉⵜⴱⵉⵔⵏ, ⵜⵡⵔⵔⵉⵜ ⴷ. " ⵉⴷⴷⵓ ⴰⵍⵍⵉⵖ ⵜⵏ ⴷ ⵉⵙⵖⴰ, ⵉⵡⵔⵔⵉ ⴷ ⴷⴰⵔⵙ, ⵉⵅⴷⵎ ⵜⵜ. ⵜⵏⵏⴰ ⴰⵙ: " ⵣⴰⵢⴷ, ⵅⵍⴹ ⴼ ⵄⵎⵎⵉ ⵍⵃⴰⵊⵊ. ⵉⵖ ⴽ ⵉⵙⵇⵙⴰ, ⵜⴼⴽⵜ ⴰⵙ ⵍⴰⵅⴱⴰⵕ; ⴰⴷ ⵓⵔ ⵜⵉⴽⵚⴰⴹⵜ. " ⵉⴷⴷⵓ, ⵉⵅⵍⴹ ⴼⵍⵍⴰⵙ. ⵉⵙⵇⵙⴰ ⵜ, ⵉⵏⵏⴰ ⴰⵙ: " ⵉⵙ ⴷ ⵙⵓⵍ ⵓⴽⵯⴰⵏ ⵜⵅⴷⵎⵜ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵅⴷⵎⵖ, ⴱⵍⵃⵇⵇ ⵢⵓⵛⴽⴰ ⵏⵏ ⵓⵔⴳⴰⵣ ⵏ ⵜⵎⵖⴰⵔⵜ ⴰⵏⵏ. ⵜⴳ ⵉⵢⵉ ⵖⵉⵔ ⵖ ⵢⴰⵏ ⵚⵚⵏⴷⵓⵇ. " ⵉⵏⵏⴰ ⴰⵙ: " ⵔⴰⴷ ⵙⵓⵍ ⵜⵡⵔⵔⵉⵜ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵔⴰⴷ ⵡⵔⵔⵉⵖ: ⵜⵙⵓⵍ ⵍⵅⴷⵎⵜ. " ⵢⴰⵊⵊⵉ ⵜ ⵓⵎⵕⵕⴰⴽⵛⵉ ⴰⵍⵍⵉⵖ ⵉⴷⴷⴰ. ⵉⴷⴷⵓ ⵙ ⵢⴰⵏ ⵓⴳⵣⵣⴰⵔ, ⴰⵍⵍⵉⵖ ⴰⵙ ⴷ ⵉⴼⴽⴰ ⵢⴰⵜ ⵍⵎⵇⴷⴷⴰ. ⵉⴳ ⵜⵜ ⵖ ⴷⴷⴰⵡ ⵜⵊⵍⵍⴰⴱⵉⵢⵜ ⵏⵏⵙ, ⵉⴷⴷⵓ ⵙ ⵜⴳⵎⵎⵉ, ⵉⵙⴷⵓⵇⵇⵕ ⵏⵏ. ⵜⴰⵙⵉ ⴷ ⴰⵔⴳⴰⵣ ⵍⵍⵉ, ⵜⵣⵣⵓⴳⵣ ⵜ ⵡⴰⵏⵓ, ⵜⴼⴽ ⴰⵙ ⵉⵜⴱⵉⵔⵏ, ⵜⵏⵏⴰ ⴰⵙ: " ⵍⵡⵇⵜ ⵏⵏⴰ ⵉⵍⵍⴰ ⵎⴰ ⵏⵏ ⵢⵓⴳⴳⵯⴰⵏ ⵙ ⵡⴰⵏⵓ, ⵟⵟⵍⵇⵜ ⴷ ⵉ ⵉⵜⴱⵉⵔⵏ. " ⵉⵡⴰ ⵜⴷⴷⵓ ⵜⵕⵥⵎ ⴷ ⵉ ⵄⵎⵎⵉ ⵍⵃⴰⵊⵊ. ⵉⴽⵛⵎ ⴷ, ⵉⴳⴳⵯⴷ ⵙ ⵚⵚⵏⴷⵓⵇ ⵍⵍⵉ. ⵜⵏⵏⴰ ⴰⵙ: " ⵅⵉⵔⵔ ⵣⵖ ⵚⵚⵏⴷⵓⵇ, ⴰⴷ ⵓⵔ ⴼⵍⵍⴰⵙ ⵜⴳⴳⴰⵡⵔⵜ, ⴰⴷ ⵓⵔ ⵜⵏⵖⵍⵜ ⵖⴰⵏⵏ ⴳⵉⵙ ⵉⴱⵇⵇⴰⵏ. " ⵓⵔ ⵜ ⵉⴷ ⵜⴽⵎⵎⵉⵍ ⴰⵍⵍⵉⵖ ⴰⵙ ⵉⵏⵏⴰ ⵉ ⵚⵚⵏⴷⵓⵇ ⵙ ⵍⵎⵇⴷⴷⴰ ⵢⴰⵍⵍⴰⵀ. ⵖⵉⵔ ⵜⴹⵓⴼ ⵜ ⴰⵍⵍⵉⵖ ⴰ ⵉⵕⵥⵥⴰ ⵖ ⵚⵚⵏⴷⵓⵇ, ⵜⴼⴼⵖ ⵏⵉⵜ, ⵜⵖⵔ ⴷ ⵉ ⵡⴰⴷⵊⴰⵕⵏ. ⵜⵏⵏⴰ ⴰⵙⵏ: " ⴰⵔⴳⴰⵣ, ⵖⴰⵢⴷⴰ ⵙ ⵔⴰⴷ ⵜ ⵉⵙⴽⵔ, ⵓⵔ ⵜⴰ ⵜ ⵉⵙⴽⵉⵔ. " ⴽⵛⵎⵏ ⵡⴰⴷⵊⴰⵕⵏ, ⵏⵏⴰⵏ ⴰⵙ: " ⵙⵉⴷⵉ ⵎⵓⵃⴰⵎⵎⴰⴷ, ⵚⴱⴰⵃ ⵍⵅⵉⵕ. " ⵉⵏⵏⴰ ⴰⵙⵏ: " ⵚⴱⴰⵃ ⵍⵅⵉⵕ. " ⵏⵏⴰⵏ ⴰⵙ: " ⴰⴷ ⵉⵄⴼⵓ ⵕⴱⴱⵉ! " ⴰⵛⴽⵓ ⵜⵄⵍⵎ ⵉⵙⵙ ⵉⵙ ⵉⵎⵎⵓⵄⴹⵕ, ⵣⵉⴽⴽ. ⵍⵍⵉⵖ ⴰⵙ ⵏⵏⴰⵏ: " ⴰⴷ ⵉⵄⴼⵓ ⵕⴱⴱⵉ! " ⵉⵏⵏⴰ ⴰⵙⵏ: " ⴰⴷ ⵓⵔ ⵉⵄⴼⵓ ⵕⴱⴱⵉ! ⵎⴰⵅⵅ? ⵎⴰ ⵉⵍⵍⴰⵏ? " ⵜⵏⵏⴰ ⴰⵙⵏ: " ⵃⵓⵕⵎⴰ ⵏⵏⵓⵏ, ⴰⵎⵥ ⴰⵜ ⴰⵔⴳⴰⵣ, ⵀⴰⵜⵉ ⵏⵏⵉⵖ ⵍⵅⴰⵟⵕ ⵏⵏⵙ ⴰⴷ ⴰⵙ ⵉⵜⵜⵉⵏⵉⵏ ⵖⵓⵏⵛⵜⵉⵏⵏ. ⵀⴰⵜⵉ ⵉⴱⴰⴷⵍ ⵓⵔⴳⴰⵣ ⵖ ⵜⴰⵙⵙⴰⵄⵜ. ⵀⴰⵜⵉ, ⵓⵔ ⵙⵓⵍ ⵉⵎⵍⵉⴽ ⵍⵄⵇⵍ ⵏⵏⵙ. " ⴰⵎⵥⵏ ⵜ ⴰⵍⵍⵉⵖ ⴰⵙ ⵙⴽⵔⵏ ⵢⴰⵏ ⵓⴽⵔⵔⴰⴼ ⵉⵣⴷⴷⵉⴳⵏ. ⵏⵏⴰⵏ ⴰⵙ: " ⴰⵖ ⵓⵔ ⴷ ⴽⵔⴰ ⵏ ⵓⵢⴷⵉ ⵏ ⵢⵉⵚⵉⴹ ⴰⴷ ⴽ ⵉⵖⴱⵉⵏ? " ⵉⵏⵏⴰ ⴰⵙⵏ: " ⵓⵔ ⵜⴰ ⵉⴹⵀⵉⵕ. " ⵏⵏⴰⵏ ⴰⵙ: " ⴰⵖ ⵓⵔ ⵎⴰⵏⵉⵖ ⵜⵜⵓⴹⴹⴰⵜ ⵜⵜⵡⵉⵢⵛⵢⵢⴰⵔⵜ ⵙ ⴳⵉⵙ? " ⵉⵏⵏⴰ ⴰⵙⵏ: " ⵓⵔ ⵜⴰ ⵉⴹⵀⵉⵕ. " ⵉⵖ ⴰⵙⵏ ⵉⵏⵏⴰ ⴰⵔⵊⵍⵉ ⴰⴷ ⵉⵍⵍⴰⵏ ⵖ ⵜⴳⵎⵎⵉ, ⵉⴽⵚⵓⴹ ⴰⴷ ⵉⴳ ⵍⴽⴷⴷⴰⴱ. ⵉⵖ ⵉⴼⵙⵙⵜⴰ, ⵃⵙⵙⴱⵏ ⴰⵙ ⴰⵎⵎⵄⴰⴹⵕ. ⵉⵏⵏⴰ ⴰⵙⵏ: " ⵃⵓⵕⵎⴰ ⵏⵏⵓⵏ, ⴰⴳⴳⵯ ⴰⵜ ⵙ ⵡⴰⵏⵓ, ⴰⵖ ⵓⵔ ⴳⵉⵙ ⴽⵔⴰ ⵏ ⵍⵖⴰⵛⵉ. " ⴰⵙⵉⵏ ⴽⵔⴰ ⵏ ⵉⵎⴽⵥⴰⵥⵏ, ⵟⵍⵇⵏ ⴰⵙⵏ ⵖ ⵡⴰⵏⵓ. ⵉⵟⵍⵇ ⴷ ⵡⴰⵍⵍⵉ ⵉ ⵉⵜⴱⵉⵔⵏ. ⵏⵏⴰⵏ ⴰⵙ: " ⵍⴰⵍⴰⵍ, ⴰⵔⴳⴰⵣ, ⵄⵍⴰ ⴽⵓⵍⵍⵉ ⵃⴰⵍ ⵉⵜⵜⵡⵉⵢⵛⵢⵢⴰⵔ. ⴰⴷ ⵜⵥⵓⵕⵎ ⴽⵔⴰ ⵏ ⵓⴳⵯⵔⵔⴰⵎ ⵎⴰⴷ ⴰⵙ ⵉⵙⵍⴰⴱⵏ ⵉⵚⵉⴹ. " ⵏⵏⴰⵏ ⴰⵙ: " ⴰⴷ ⵉⵄⴼⵓ ⵕⴱⴱⵉ. " ⴰⵙⵙⵏ ⵜ, ⴼⴼⵖⵏ. ⵉⵡⴰ, ⵉⵍⵍⵉⵖ ⵜⵙⵙⵃⵙⵜⴰ ⵜⴰⵍⵍⵉ ⵉⵙ ⴼⴼⵖⵏ ⵡⵉⵍⵍⵉ, ⵜⵔⴳⵍ ⵏⵏ ⵜⵉⴼⵍⵓⵜ. ⵜⵙⵙⵖⵍⵉ ⴷ ⴰⵔⵊⵍⵉ ⵣⵖ ⵡⴰⵏⵓ, ⵜⵙⵙⵓ ⴰⵙ ⵜⵉⵎⵊⴷⵉⵏⵜ. ⵉⵅⴷⵎ ⵜⵜ. ⵍⵍⵉⵖ ⴰ ⴳⵉⵙⵏ ⵉⵜⵜⵣⵓ ⵓⵔⴳⴰⵣ ⵅⴷⵎⵏ ⵖ ⵍⴳⵯⴷⴷⴰⵎ ⵏⵏⵙ, ⵉⴳ ⵜⴰⵖⵓⵢⵢⵉⵜ: " ⵍⵍⴰⵀⵓⵎⵎⴰ! ⵉⵏⵏⴰ ⵀⴰⴷⴰ ⵎⵓⵏⴽⴰⵕ: ⴰⵔⴳⴰⵣ ⴷⴰ ⵉⵜⵜⵅⴷⴰⵎ ⵜⴰⵎⵖⴰⵔⵜ ⵖ ⵍⴳⵯⴷⴷⴰⵎ ⵉⵏⵓ! " ⵢⴰⵏ ⵉⵙⵙⴼⵍⴷⵏ ⵉ ⵓⵎⵕⵕⴰⴽⵛⵉ ⴷⴰ ⵉⵜⵜⵉⵏⵉ ⴰⵡⴰⵍ ⴰⵏⵏ ⵖ ⵣⵣⵏⵇⵜ, ⵉⵔⵡⵍ, ⵉⵣⴷⵉ: " ⵍⵍⴰⵀ, ⵉⵅⵔⵊ ⵍⵄⴰⵇⵉⴱⴰ ⴱⵉⵅⵉⵕ! " ⴰⵍⵍⵉⵖ ⵜⵜ ⵙ ⴳⵉⵙ ⵉⵡⴷⴰ, ⵜⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ? ⵢⴰⴽ, ⵓⵔ ⴽ ⴹⵍⵉⵎⵖ? ⴽⵢⵢⵉ ⴰⴷ ⴷ ⵢⵓⵎⵥⵏ ⴰⵅⴷⴷⴰⵎ, ⵜⴰⵣⵏⵜ ⵉⴷ; ⵀⴰⵜⵉ ⵉⵅⴷⵎ! ⵉⵡⴰ, ⵖⵉⴽⴽ, ⵉⵡⴷⴰ ⴽ ⵏⵖⴷ ⵙⵓⵍ? " ⵉⵏⵏⴰ ⴰⵙ: " ⴱⴰⵕⴰⴽⴰ! " ⵜⵚⵚⵉⴼⴹ ⵡⴰⵍⵍⵉ. ⵉⴷⴷⵓ ⴼ ⵃⴰⵍⵜ. ⵜⵖⵔ ⵉ ⵎⴷⴷⵏ, ⵜⵏⵏⴰ ⴰⵙ: " ⴱⴷⴷⴰⵜ, ⴰⵔ ⴷ ⴰⵙⵉⵖ ⵍⵃⵡⴰⵢⵊ ⵉⵏⵓ. ⵉⵖ ⴷ ⴰⵔⴳⴰⵣ ⴰⴷ ⵉⵄⴼⴰ ⴼⵍⵍⴰⵙ ⵕⴱⴱⵉ ⵣⵖ ⵖⴰⴷ ⴳⵉⵙ ⵉⵍⵍⴰⵏ, ⵙⵓⵍ ⵉⵢⵉ ⵉⵔⴰ, ⵜⴰⴱⴰⵕⴰⴽⴰ ⵍⵍⴰⵀ. ⵓⵔ ⵙⵓⵍ ⵉⵢⵉ ⵉⵔⵉ, ⵍⵍⴰⵀ ⵉⵀⵏⵏⵉ ⵜ! " 55. ⵙⵉⵏ ⵜⴰⵔⵡⴰ. ⵢⴰⵏ ⵓⵔⴳⴰⵣ ⴷⴰⵔⵙ ⵙⵉⵏ ⵜⴰⵔⵡⴰ, ⵜⵉⵍⵉ ⴷⴰⵔⵙ ⵜⵎⵖⴰⵔⵜ. ⵓⴽⴰⵏ ⴰⵔ ⴷ ⵉⵜⵜⴰⵎⵥ ⵙⵏⴰⵜ ⵜⵙⴽⵯⵔⵉⵏ, ⴽⵓⵏ ⴰⵙⵙ ⵢⴰⵡⵉ ⴷ ⵙⵏⴰⵜ ⵜⵙⴽⵯⵔⵉⵏ. ⵓⴽⴰⵏ ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵙⵏⴰⵜ ⵜⵙⴽⵯⵔⵉⵏ ⴰⴷ ⵓⵔ ⴰⵖ ⵙⵓⵍ ⵇⵇⴰⴷⴷⴰⵏⵜ, ⵉⵅⵚⵚⴰ ⴽ ⴰⵏⵏ ⵜⵊⵍⵓⵜ ⵜⴰⵔⵡⴰ. " ⵓⴽⴰⵏ ⵏⵜⵜⴰⵏ ⵓⵔ ⵉⵚⴱⵕ ⵖ ⵜⴰⵔⵡⴰ ⵏⵏⵙ, ⵡⴰⵢⵏⵉ ⵓⵔ ⵢⵓⴼⴰ ⴰⴷ ⵢⵉⵏⵉ ⵉ ⵜⵎⵖⴰⵔⵜ ⵏⵏⵙ: " ⵓⵀⵓ. " ⵉⵏⵏⴰ ⴰⵙ: " ⵡⴰⵅⵅⴰ, ⵔⴰⴷ ⴼⵜⵓⵖ ⴰⴷ ⵜⵏ ⵉⵏⵏ ⵊⵍⵓⵖ. " ⵉⴼⵜⵓ, ⵉⵙⵔⵙ ⵏⵏ ⵢⴰⵏ ⵖ ⵓⵙⴷⵙ ⵏ ⵜⴼⵓⵏⴰⵙⵜ, ⵉⵙⵔⵙ ⵏⵏ ⴰⴼⵔⵓⵅ ⵖ ⵓⵙⴷⵙ ⵏ ⵓⵣⴳⵔ. ⴰⵢⵍⵍⵉⵖ ⵔⴰⴷ ⵛⵜⵜⴰⵏ, ⵉⵏⵏⴰ ⴰⵙⵏ: " ⵎⴰⵄⵍⴰ ⴽⵯⵏ ⵉⴷ. " ⵉⵏⵏⴰ ⴰⵙ: " ⵎⴰⵄⵍⴰ ⴽⵯⵏ ⵉⴷ, ⴰ ⴼⴰⵟⵉⵎⴰ, ⴰ ⵉⵍⵍⵉ. " ⵜⴰⵛⴽ ⵉⴷ ⵜⴼⵔⵓⵅⵜ. ⵉⵏⵏⴰ ⴰⵙ: " ⵎⴰⵄⵍⴰ ⴽ ⵉⴷ, ⴰ ⵎⵓⵃⴰⵎⵎⴰⴷ, ⴰ ⵢⵉⵡⵉ! " ⵢⴰⵛⴽ ⵉⴷ ⵓⴼⵔⵓⵅ. ⵜⴰⵙⵉ ⴷ ⵜⵎⵖⴰⵔⵜ ⵏⵏⵙ ⵜⴰⴹⴰⵕⵜ ⵏ ⵜⵙⴽⴽⵓⵔⵜ, ⵜⵓⵜ ⵜ ⵙⵔⵙ, ⵃⵜⵜⴰ ⵜⵄⵎⵓ ⵜ. ⵜⵏⵏⴰ ⴰⵙ: " ⵏⵏⵉⵖ ⴰⴽ: ' ⵊⵍⵓ ⵜⵏ ⵉⵏⵏ ', ⵜⵙⵔⵙ ⵜⵏ ⵖⴰⵔ ⵖ ⵜⴰⵎⴰ ⵏⵖ ⵏⵉⵜ! " ⵜⵏⵏⴰ ⴰⵙ: " ⵉⵅⵚⵚⴰ ⴰⴷ ⵜⵏ ⵉⵏⵏ ⵜⵊⵍⵓⵜ! " ⵢⴰⵡⵉ ⵜⵏ ⴰⵔ ⵢⴰⵜ ⵜⴰⴳⴰⵏⵜ, ⵉⴳⴳⵉ ⵏ ⵢⴰⵜ ⵜⵖⵔⴰⵜ, ⵉⵙⵔⵙ ⵜⵏ ⵖ ⵉⴳⴳⵉ ⵏⵙ. ⵢⴰⴳⵯⵍ ⴰⵙⵏ ⵢⴰⵏ ⵉⴳⵊⴷⵕ ⵖ ⵢⴰⵏ ⵓⵅⵙⴰⵢ. ⵉⵏⵏⴰ ⴰⵙⵏ: " ⵍⵓⵇⵜ ⵏⵏⴰ ⵉⵎⵎⵓⵙⵙ ⵉⴳⵊⴷⵕ ⵜⵙⵙⵏⵎ ⵉⵙ ⵔⴰⴷ ⴷ ⴰⵛⴽⵖ. " ⴳⴳⴰⵡⵔⵏ ⵖⵉⵏⵏ ⴷⴷⵔⵔⵉⵢⵜ ⵍⵍⵉ, ⴰⵔ ⵜⵜⵇⵇⵍⵏ, ⴰⵔ ⵜⵜⵇⵇⵍⵏ, ⴰⵔ ⵜⵜⵇⵇⵍⵏ. ⵍⵓⵇⵜ ⵏⵏⴰ ⵉⵎⵎⵓⵙⵙ ⵉⴳⵊⴷⵕ ⵍⵍⵉ, ⵏⵏⴰⵏ ⴰⵙ: " ⵀⴰⵏⵏ ⴱⴱⴰ ⵢⵓⵛⴽⴰ ⴷ! " ⴰⵢⵍⵍⵉⵖ ⵣⵔⵉⵏ ⵎⵏⵏⴰⵡ ⵡⵓⵙⵙⴰⵏ. ⴰⵔ ⴷ ⵉⵜⵜⴰⵛⴽⴰ ⴷ ⵢⵉⴹ, ⵢⴰⵛⴽ ⴷ ⵓⵣⴰⵍ, ⴷ ⵢⵉⴹ, ⴷ ⵓⵣⴰⵍ, ⴰⵢⵍⵍⵉⵖ ⵎⵎⵓⵜⵏ ⵙ ⵊⵊⵓⵄ. ⴳⴳⴰⵡⵔⵏ, ⵜⵏⵏⴰ ⴰⵙ ⵜⴼⵔⵓⵅⵜ: " ⵎⴰ ⵔⴰⴷ ⵏⵙⴽⵔ? " ⵉⵏⵏⴰ ⴰⵙ: " ⴰⴷ ⵏⵜⵜⵉⵏⵉ: " ⴰⵍⵍ, ⴰⵍⵍ, ⴰ ⵜⴰⵖⵔⴰⵜ, ⵉⴳⵉⴳⵉⵍⵏ ⵜⵜⵖⴰⴱⵏⵉⵏ ", ⵓⴽⴰⵏ ⴰⴷ ⵏⵥⵕ. " ⵓⴽⴰⵏ ⴰⵔ ⵜ ⵉⵜⵜⵉⵏⵉ, ⵉⵏⵏⴰ ⴰⵙ: " ⵉⵖ ⴰⴷ ⵜ ⵜⵜⵉⵏⵉⵖ ⵏⴽⴽⵉ, ⴰⴷ ⵓⵔ ⵜⵟⵚⵚⴰⵜ! " ⴰⴷ ⵓⴽⴰⵏ ⴳⴳⴰⵡⵔⵏ, ⴰⵔ ⴽⵉⵖ ⵜⵏ ⵢⴰⵖ ⵊⵊⵓⵄ, ⴰⵔ ⵜⵜⵉⵏⵉⵏ: " ⴰⵍⵍ, ⴰⵍⵍ, ⵜⴰⵖⵔⴰⵜ, ⵉⴳⵉⴳⵉⵍⵏ ⵜⵜⵖⴱⴰⵏⵉⵏ. " ⴰⴷ ⵓⴽⴰⵏ ⵜⵖⵍⵉ ⵜⵖⵔⴰⵜ ⴰⵔ ⴰⴼⵍⵍⴰ. ⵉⵜⵜⵔⵙ ⴰⵙⵏ ⴷ ⴳⵉⵙ ⵢⴰⵏ ⵟⵟⴱⵚⵉⵍ ⵏ ⵢⵉⴱⵔⵉⵏ ⴳⵉⵙ ⵢⴰⵏ ⵢⵉⵅⵙ ⴷ ⵢⴰⵏ ⵉⵣⵉ. ⵉⵏⵏⴰ ⴰⵙⵏ: " ⵉⵖ ⵜⵛⵛⴰⵎ, ⴰⴷ ⵓⵔ ⵜⵕⵥⵎ ⵉⵅⵙ ⵓⵍⴰ ⵜⵍⵓⵃⵎ ⵉⵣⵉ! " ⴰⵔ ⴱⴷⴷⴰ ⵙⴽⴰⵔⵏ ⵖⵉⴽⴰⵏⵏ ⵍⵓⵇⵜ ⵏⵏⴰ ⵜⵏ ⵢⴰⵖ ⵊⵊⵓⵄ. " ⴰⵍⵍ, ⴰⵍⵍ, ⵜⴰⵖⵔⴰⵜ, ⵉⴳⵉⴳⵉⵍⵏ ⵜⵜⵖⴰⴱⵏⵉⵏ. " ⴰⵔ ⵢⴰⵏ ⵡⴰⵙⵙ ⵉⵏⵏⴰ ⴰⵙ ⵓⴼⵔⵓⵅ: " ⴰⴷ ⵏⵥⵕ ⵎⴰ ⵔⴰⴷ ⵉⵜⵜⵢⴰⵡⵙⴽⴰⵔ, ⵉⵖ ⵏⵕⵥⴰ ⵉⵅⵙ, ⵏⵍⵓⵃ ⵉⵣⵉ. " ⵛⵛⴰⵏ, ⵓⴽⴰⵏ ⵕⵥⵉⵏ ⵉⵅⵙ, ⵍⵓⵃⵏ ⵉⵣⵉ. ⴳⴳⴰⵡⵔⵏ ⴰⵢⵍⵍⵉⵖ ⵜⵏ ⵢⴰⵖ ⴷⴰⵖ ⵊⵊⵓⵄ. ⴰⵔ ⵜⵜⵉⵏⵉⵏ: " ⴰⵍⵍ, ⴰⵍⵍ, ⴰ ⵜⴰⵖⵔⴰⵜ ⵉⴳⵉⴳⵉⵍⵏ ⵜⵜⵖⴰⴱⵏⵉⵏ! " ⵜⴰⴳⵯⵉ ⴰⵙ ⵙⵓⵍ ⵜⵖⵍⵉ ⵜⵖⵔⴰⵜ ⵍⵍⵉ. ⴳⴳⴰⵡⵔⵏ ⴰⵢⵍⵍⵉⵖ ⵎⵎⵓⵜⵏ ⵙ ⵊⵊⵓⵄ, ⵉⵍⵓⵃ ⴰⵙⵏ ⵡⴰⵍⵓ. ⴰⵔ ⵢⴰⵏ ⵡⴰⵙⵙ ⵖ ⴷ ⵢⵉⴹ ⵉⵏⵏⴰ ⴰⵙ ⵓⴼⵔⵓⵅ: " ⵔⴰⴷ ⴼⵜⵓⵖ ⴰⴷ ⵜⵜⵍⵍⵉⵖ ⵙ ⵎⴰⴷ ⵏⵛⵜⵜⴰ. " ⵜⵏⵏⴰ ⴰⵙ ⵜⴼⵔⵓⵅⵜ: " ⵔⴰⴷ ⴷⵉⴽ ⵎⵓⵏⵖ. " ⵉⵏⵏⴰ ⴰⵙ: " ⵓⵀⵓ! " ⵜⵏⵏⴰ ⴰⵙ: " ⵡⴰⵅⵅⴰ! " ⴳⵏⵏ. ⵜⵏⵉⴽⵔ ⵏⵜⵜⴰⵜ. ⵍⵍⵉⵖ ⵉⴳⵏ, ⵜⴰⵙⵙ ⵉⵅⴼ ⵏ ⵜⵎⵍⵃⴰⴼⵜ ⵏⵏⵙ ⴷ ⵉⵅⴼ ⵏ ⵓⵇⵛⵛⴰⴱ ⵏ ⴳⵯⵎⴰⵙ. ⵖⴰⵔ ⵉⵏⴽⵔ ⴷ ⵓⴽⴰⵏ ⵢⴰⵡⴽ ⵜⵜ ⵉⴷ. ⵜⵄⵇⵇⵍ ⴷ, ⵜⵏⵏⴰ ⴰⵙ: " ⵡⴰⵍⵓ, ⴰⴷ ⴷⵉⴽ ⵎⵓⵏⵖ! " ⴰⵔ ⴼⵜⵜⵓⵏ, ⴰⵔ ⵢⴰⵜ ⵜⴰⴳⴰⵏⵜ. ⴰⵔ ⵏⵏ ⵜⵜⵎⵏⵉⴷⵏ ⴽⵔⴰ ⵏ ⵜⵉⴼⴰⵡⵜ. ⵍⵍⵉⵖ ⵏⵏ ⵍⴽⵎⵏ, ⴰⴼⵉⵏ ⵉⵏⵏ ⵜⵉⴼⵔⵉⵜ ⵏ ⵜⴰⵖⵥⵏⵜ. ⴳⴳⴰⵡⵔⵏ, ⵙⵙⴰⴳⴳⵯⵏ ⵜⵜ ⵉⵏⵏ; ⵜⴰⵖⵥⵏⵜ ⴰⵏⵏ, ⵓⵔ ⴷⴰⵔⵙ ⵢⴰⵜ ⵜⵉⵟⵟ. ⵓⴽⴰⵏ ⵜⴳⴳⴰⵡⵔ, ⴰⵔ ⵜⵙⵙⵏⴷⵓ. ⵜⵙⴽⵔ ⵢⴰⵜ ⵜⴽⵉⵏⵜ ⵏ ⵜⴳⵯⵍⵍⴰ, ⴰⴷ ⵓⴽⴰⵏ ⵜⵙⵙⵏⴷⵓ. ⵓⴽⴰⵏ ⴰⵔ ⴽⵛⵛⵎⵏ, ⵏⵜⵜⴰⵜ ⴰⵔ ⴷ ⵉⵜⵜⴳⴳⴰ ⵜⴰⴳⵯⵍⵍⴰ ⵖ ⵓⵇⵛⵛⴰⴱ ⵏⵏⵙ, ⵉⴼⴼⵖ ⴷ. ⴰⵔ ⵢⴰⵏ ⵡⴰⵙⵙ, ⵜⵏⵏⴰ ⴰⵙ ⵜⴼⵔⵓⵅⵜ: " ⵡⴰⵍⵓ, ⴰⴷ ⴷⵉⴽ ⵎⵓⵏⵖ, ⴰⴷ ⵥⵕⵖ ⵜⴰⵖⵥⵏⵜ ⴰⵏⵏ! " ⵉⵏⵏⴰ ⴰⵙ: " ⵀⴰⵜⵉ ⵔⴰⴷ ⵜⵟⵚⵚⴰⵜ! " ⵜⵏⵏⴰ ⴰⵙ: " ⵓⵀⵓ. " ⵉⵏⵏⴰ ⴰⵙ: " ⵔⴰⴷ ⵜⵟⵚⵚⴰⵜ, ⵉⵖ ⴰⵙ ⵜⵙⵍⵍⴰⵜ. " ⵜⵏⵏⴰ ⴰⵙ: " ⵓⵀⵓ. " ⵉⵏⵏⴰ ⴰⵙ: " ⵔⴰⴷ ⵜⵟⵚⵚⴰⵟ. " ⵜⵏⵏⴰ ⴰⵙ: " ⵓⵀⵓ. " ⵉⵏⵏⴰ ⴰⵙ: " ⴰⵡⴰ, ⵢⴰⵍⵍⴰⵀ! " ⵉⵎⵓⵏ ⴷⵉⵙ, ⴽⵛⵎⵏ ⵉⵏⵏ. ⵜⵙⵍⵍⴰ ⵓⴽⴰⵏ ⵉ ⵜⴰⵖⵥⵏⵜ ⴰⵔ ⵜⵜⵉⵏⵉ: " ⴷ ⵓⴳⵛⵓⵍ ⴷ ⵓⵄⴰⵏⵉⵣ, ⴷ ⵓⴳⵛⵓⵍ ⴷ ⵓⵖⵏⴷⵉⵣ, ⵉⵍⵎ ⵏ ⵓⵖⵢⵓⵍ ⴰⵖ ⵙⵙⵏⴷⵉⵖ, ⴰⵔ ⵉⵇⵇⴰⵔ, ⴰ ⴽⵓⵍⵍⵓ ⵉⴳ ⵜⴰⵎⵓⴷⵉⵜ. " ⵜⴳⴳⴰⵡⵔ ⴰⵔ ⵜⵟⵚⵚⴰ. ⵜⵥⵕ ⵜⵏ ⵜⴰⵖⵥⵏⵜ, ⵜⴰⵎⵥ ⵜⵏ, ⵜⵇⵇⵏ ⴼⵍⵍⴰⵙⵏ ⵍⴱⴰⴱ. ⵜⴳⴳⴰⵡⵔ, ⵜⵏⵏⴰ ⴰⵙⵏ: " ⴰⴷ ⴽⵯⵏ ⵙⵔⵙ ⵏⵊⵊⵉⵖ, ⴰⵔ ⴽⵉⵖ ⵜⵚⵃⴰⵎ, ⴰⴷ ⴽⵯⵏ ⵛⵛⵖ! " ⵜⴳ ⵉⵏⵏ ⴰⴼⵔⵓⵅ ⵖ ⵍⴱⵉⵜ ⵏ ⵍⵍⵓⵣ. ⵜⴳ ⵏⵏ ⵜⴰⴼⵔⵓⵅⵜ ⵖ ⵍⴱⵉⵜ ⵏ ⵍⵍⵓⵣ, ⵃⴰⵇⵇⴰⵏ ⵃⵜⵜⴰ ⵏⵜⵜⴰⵜ. ⴽⵓⵏ ⴹⴹⵓⵕ ⴰⵔ ⴰⵙⵏ ⵜⵥⵕⵕⴰ ⴰⵙⴽⴰⵔⵏ ⵏⵏⵙⵏ ⵉⵙ ⵊⵊⵉⵏ ⵏⵉⵖⴷ ⵓⵀⵓ. ⴰⵢⵍⵍⵉⵖ ⵊⵊⵉⵏ, ⵜⵏⵏⴰ ⴰⵙⵏ: " ⵖⴰⵙⵙⴰⴷ ⵔⴰⴷ ⴽⵯⵏ ⵛⵛⵖ! " ⵓⴽⴰⵏ ⵏⵜⵜⵏⵉⵏ ⵍⵍⵉⵖ ⵖⵉⵏⵏ ⵍⵍⴰⵏ, ⵙⵙⵏⵏ ⵉⵙ ⴷ ⴰⵔⴳⴰⵣ ⵏⵏⵙ, ⴰⴷ ⵓⴽⴰⵏ ⵉⴽⵙ ⴰⵔ ⵜⴰⴷⴳⴳⵯⴰⵜ, ⵢⴰⵛⴽ ⵉⴷ, ⵉⴳ ⴷ ⵉⵎⵉ ⵏⵏⵙ ⴷ ⵉⵎⵉ ⵏ ⵢⴰⵏ ⵓⵙⴰⵜⵎ. ⴰⵔ ⴷ ⵉⵜⵜⵉⵏⵉ " ⴰⵡⵓⵍⵍⴰ ⵏⵓ, ⴰⵡⵓⵍⵍⴰ ⵏⵓ, ⴰ ⵉⴱⴱⴰ ⵎⴱⴰⵔⴽⴰ! " ⵜⵍⵓⵃ ⴰⵙⵏ ⵜⴰⵡⵓⵍⵍⴰⵜ ⴷ ⵉⵎⵉ ⵏⵏⵙ ⴼⴰⴷ ⴰ ⵔⴰⴷ ⵉⵕⵥⵎ ⵍⴱⴰⴱ. ⵍⵍⵉⵖ ⵉⴼⵜⴰ, ⵜⵏⵏⴰ ⴰⵙⵏ: " ⴰⵡⴰ, ⴰⵙⴽ ⴰⵜ ⴷ, ⵚⵓⴹⴰⵜ ⵍⵄⴰⴼⵉⵢⵜ ⵎⴰ ⵙ ⴰ ⵏⵙⵙⵏⵡⴰ ⴰⵖⵔⵓⵎ: ⵖⴰⵙⵙⴰⴷ ⵍⵄⵉⴷ. " ⵉⵏⵏⴰ ⴰⵙ ⵓⴼⵔⵓⵅ: " ⵉⵖ ⴰⵎ ⵜⵏⵏⴰ, ⵜⵏⵏⵉⵜ ⴰⵙ: ' ⵓⵀⵓ, ⵜⵎⵍⴰ ⵉⵢⵉ ⵉⵏⵏⴰ ⵖⴰⵔ ⴰⴷ ⵙⵙⵍⵓⴼⵖ, ⴰⵔ ⵜⵜⴰⴳⵯⵎⵖ. ' " ⵜⵖⵔ ⵉ ⵓⴼⵔⵓⵅ, ⵜⵏⵏⴰ ⴰⵙ: " ⵚⵓⴹ ⵍⵄⴰⴼⵉⵢⵜ! " ⵉⵏⵏⴰ ⴰⵙ: " ⵓⵔ ⵙⵙⵏⵖ ⴰⴷ ⵚⵓⴹⵖ ⵍⵄⴰⴼⵉⵢⵜ, ⵙⵙⵏⵖ ⵖⴰⵔ ⴰⴷ ⵣⴷⴷⵎⵖ, ⴰⵔ ⴽⵙⵙⴰⵖ! " ⵜⵏⵏⴰ ⴰⵙ: " ⴰⵡⴰ, ⵛⵓⵡⵡⵕ, ⴰⵙ ⵜⵜ ⵚⵓⴹⵖ ⵏⴽⴽⵉ! " ⵜⵚⵓⴹ ⵙ ⵜⵜ, ⵜⵚⵓⴹ ⵙ ⵜⵜ. ⵜⴼⵜⴰ ⵓⴽⴰⵏ ⴰⵙ ⵜⵜ ⵜⵚⵓⴹ, ⴷⴼⵄⵏ ⵜⵜ ⵉⵏⵏ, ⵜⴹⵕ ⵏⵏ. ⵜⵣⴷⵉ ⴰⵙⵏ: " ⴼⴼⵉ ⵉⵢⵉ ⴰⵎⴰⵏ, ⴰⵎⴰⵏ, ⴰ ⴽⵊⵎⵉⵔⵓ! " ⴰⵔ ⵜⵜⴰⵣⵣⴰⵍ ⵜⴼⵔⵓⵅⵜ, ⵜⴰⵙⵉ ⴷ ⴰⵢⴷⴷⵉⴷ ⵏ ⵡⴰⵎⴰⵏ, ⵜⵉⵔⵉ ⴰⴷ ⵜⵏ ⴼⵍⵍⴰⵙ ⵜⴼⴼⵉ! ⵉⴽⴽⵙ ⴰⵙ ⵜⵏ ⴳⵯⵎⴰⵙ, ⵉⴼⴼⵉ ⵜⵏ ⴼⵍⵍⴰⵙ. ⵉⴼⴼⵉ ⴼⵍⵍⴰⵙ ⵍⴽⴹⵕⴰⵏ ⴰⵢⵍⵍⵉⵖ ⵜⵃⵕⴳ. ⴼⵜⵓⵏ, ⴰⵙⵉⵏ ⴷ ⵢⴰⵜ ⵜⴳⵓⵔⵙⴰ, ⴳⵏ ⵜ ⵉⵏⵏ ⵖ ⵍⵄⴰⴼⵉⵢⵜ, ⴰⵔ ⴷ ⵜⵉⵣⴳⵯⵉⵖ ⴰⵢⵍⵍⵉⵖ ⵜⵣⴳⴳⵯⴰⵖ. ⵢⵓⵛⴽⴰ ⴷ ⵓⴽⴰⵏ ⵡⴰⵖⵥⵏ. ⵉⴳ ⴷ ⵉⵎⵉ ⵏⵏⵙ ⴷ ⵓⵙⴰⵜⵎ, ⴰⵔ ⴷ ⵉⵜⵜⵉⵏⵉ: " ⴰⵡⵓⵍⵍⴰ ⵏⵓ, ⴰⵡⵓⵍⵍⴰ ⵏⵓ, ⴰ ⵉⴱⴱⴰ ⵎⴱⴰⵔⴽⴰ! " ⴰⵙⵉⵏ ⴷ ⵜⴰⴳⵓⵔⵙⴰ, ⵍⵓⵃⵏ ⴰⵙ ⵜⵜ ⵉⵏⵏ ⵖ ⵉⵎⵉ ⵏⵏⵙ, ⵏⵖⵉⵏ ⵜ. ⵜⴱⵇⵇⴰ ⴰⵙⵏ ⵜⴳⵎⵎⵉ, ⴱⵇⵇⴰⵏ ⴰⵙⵏ ⵍⴱⵀⴰⵢⵎ. ⴰⵡⴰ, ⴳⵯⵎⴰⵙ ⴰⵔ ⵉⴼⵜⵜⵓ ⴰⵔ ⵉⵜⵜⵙⵓⴷⵓ ⴰⵢⵢⵉⵙ, ⴰⵔ ⵉⴽⵙⵙⴰ; ⵏⵜⵜⴰⵜ ⴰⵔ ⵜⵜⵖⴰⵎⴰ ⵖ ⵜⴳⵎⵎⵉ. ⴰⵔ ⵢⴰⵏ ⵡⴰⵙⵙ ⵜⵖⵍⵉ ⵙ ⵉⴳⴳⵉ, ⴰⵔ ⴳⵉⵙ ⵜⵜⵎⵛⴰⴹ ⵛⵛⵄⵕ ⵏⵏⵙ. ⴰⵔ ⵜⵜⵎⵛⴰⴹ ⴰⵣⵣⴰⵔ ⵏⵏⵙ, ⴰⵔ ⵜⵜⵎⵛⴰⴹ ⴰⵣⵣⴰⵔ ⵏⵏⵙ, ⴰⵔ ⵜⵜⵎⵛⴰⴹ ⴰⵣⵣⴰⵔ ⵏⵏⵙ. ⵢⴰⵛⴽ ⵉⴷ, ⵉⵥⵕ ⵜ ⵉⴷ ⵢⴰⵏ ⴱⵓ ⵡⴰⵢⵢⵉⵙ ⵖ ⵜⵜⵉⵙⵙⴰⵄ, ⵢⴰⵛⴽ ⵉⵙ. ⵉⵏⵏⴰ ⴰⵙ: " ⴼⴽ ⵉⵢⵉ ⴷ ⴰⴷ ⵙⵓⵖ! " ⵜⵏⵏⴰ ⴰⵙ: " ⵓⵔ ⴷⴰⵔⵉ ⵎⴰ ⵙ ⴰⴽ ⴰⴽⴽⴰⵖ ⴰⴷ ⵜⵙⵓⵜ. " ⵉⵏⵏⴰ ⴰⵙ: " ⴳ ⴷ ⵜⴰⵚⵚⴹⵍⵜ ⵏ ⵡⴰⵎⴰⵏ ⵖ ⵡⴰⵣⵣⴰⵔ ⵏⵎ, ⵏⵏⵉⵜ ⵜⵣⵣⵓⴳⵯⵣⵜ ⵉⵢⵉ ⵜ ⵉⴷ ⵙⵔⵙ. " ⵜⴳ ⵜ ⵖ ⵡⴰⵣⵣⴰⵔ ⵏⵏⵙ, ⵜⵣⵣⵓⴳⵯⵣ ⴰⵙ ⵜ ⵉⴷ. ⵢⴰⵡⴽ ⵜ ⵉⴷ; ⵢⴰⵡⵉ ⵜⵜ. ⵢⴰⵛⴽ ⵉⴷ ⴳⵯⵎⴰⵙ, ⴰⵔ ⵢⴰⵇⵇⵔⴰ, ⴰⵔ ⵢⴰⵇⵇⵔⴰ, ⴰⵢⵍⵍⵉⵖ ⵉⵍⵉⵃ ⴰⵙ ⵃⵜⵜⴰ ⵢⴰⵏ. ⴰⵢⵍⵍⵉⵖ ⵢⴰⵡⵉ ⴷ ⵉⵣⴰⵎⵎⴰⵔⵏ, ⴽⵓⵍⵍ ⵢⴰⵏ ⴰⵔ ⴰⵙ ⵉⵜⵜⵉⵏⵉ: " ⴰⵔ ⵜⴽⴽⴰⵜⵜ ⵍⴱⴰⴱ! " ⵢⴰⵡⵉ ⴷ ⴽⵓⵍⵍⵓ ⵡⵉ ⵍⵍⵉ ⵚⵃⴰⵏⵉⵏ, ⴰⵔ ⴽⴽⴰⵜⵏ ⵍⴱⴰⴱ, ⴰⵢⵍⵍⵉⵖ ⴰⵙ ⵓⵔ ⵥⴹⴰⵕⵏ. ⵢⴰⵡⵉ ⴷ ⵢⴰⵏ ⵓⴹⴹⵄⵉⴼ, ⵢⵓⵜ ⵍⴱⴰⴱ, ⵉⵍⵓⵃ ⵜ ⵉⵏⵏ. ⴰⵔ ⵉⵜⵜⵍⵍⵉ, ⴰⵔ ⵉⵜⵜⵍⵍⵉ ⵙ ⵓⵍⵜⵎⴰⵙ, ⵉⵍⵉⵃ ⴰⵙ ⵜⵜ. ⵉⵙⵎⵓⵏ ⵍⵄⵡⵉⵏ ⵏⵏⵙ, ⵉⴼⵜⵓ ⴰⵔ ⵉⵜⵜⵍⵍⵉ, ⴰⵔ ⵉⵜⵜⵍⵍⵉ. ⴰⵔ ⵉⵜⵜⵍⵍⵉ, ⴰⵢⵍⵍⵉⵖ ⵢⴰⵙⵉ ⵜⵉⴽⵏⵓⵕⴱⵉⵢⵢⵉⵏ ⵏ ⵡⵓⵔⵖ, ⵢⴰⵙⵉ ⵜⴰⵚⵚⴹⵍⵜ ⵏ ⵡⵓⵔⵖ ⴷ ⵜⴽⵓⵔⵔⴰⵢⵜ ⵏ ⵡⵓⵔⵖ. ⵉⴼⵜⴰ, ⵢⴰⴼ ⵏⵏ ⴽⵔⴰ ⵏ ⵜⵎⵖⴰⵔⵉⵏ, ⴰⵔ ⵜⵜⴰⴳⵯⵎⵏⵜ ⵙ ⵉⴼⵏⵛⴽⴽⴰⵔ ⵏ ⵓⵖⵢⵓⵍ. ⵜⴰⵏⵏⴰ ⵎⵓ ⵉⵏⵏⴰ: " ⴼⴽ ⵉⵢⵉ ⴰⴷ ⵙⵓⵖ. " " ⵓⵀⵓ ⵔⴰⴷ ⵉⵢⵉ ⵜⵕⵥⵜ ⵉⴼⵏⵛⴽⴽⴰⵔ ⵉⵏⵓ. " ⴰⴱⵍⴰ ⵢⴰⵜ, ⵜⴼⴼⴰ ⴰⵙ ⴰⴷ ⵉⵙⵓ. ⴰⵢⵍⵍⵉⵖ ⵉⵙⵡⴰ, ⵢⵓⵜ ⵙ ⵓⴼⵏⵛⴽⴽⴰⵔ ⵍⵍⵉ, ⵉⵕⵥ ⴰⵙ ⵜ. ⴰⵔ ⴳⵉⵙ ⵟⵚⵚⴰⵏⵜ ⵜⵎⵖⴰⵔⵉⵏ ⵍⵍⵉ, ⵉⵍⴷⵉ ⴷ ⵉⵍⴰⴷⵉⵏⵜ ⵜⴰⵚⵚⴹⵍⵜ ⵏ ⵡⵓⵔⵖ, ⵉⴼⴼ ⴰⵙ ⵜ. ⵉⵏⵉⵏⵜ ⴰⵙ ⵉⵍⴰⴷⵉⵏⵜ ⴽⵓⵍⵍⵓ ⵜⵎⵖⴰⵔⵉⵏ: " ⵀⴰⴽ ⴰⴷ ⵜⵙⵓⵜ! " ⵉⵏⵏⴰ ⴰⵙⵏⵜ: " ⵓⵀⵓ! " ⵉⴼⵜⵓ, ⵢⴰⴼ ⵏⵏ ⴽⵔⴰ ⵏ ⵉⴼⵔⵅⴰⵏ ⴰⵔ ⵜⵜⵍⵄⴰⴱⵏ ⴰⵍⵍⴰⵢⴳ. ⵉⵏⵏⴰ ⴰⵙⵏ: " ⴼⴼⴰ ⵉⵢⵉ ⴰⴷ ⴷⵉⴷⵓⵏ ⵍⵄⴱⵖ. " ⵏⵏⴰⵏ ⴰⵙ: " ⵓⵀⵓ, ⵔⴰⴷ ⴰⵖ ⵜⵕⵥⵜ ⵜⵉⴽⵓⵔⵔⴰⵢⵉⵏ ⵏⵏⵖ. " ⵉⵍⴷⵉ ⴷ ⵢⴰⵏ ⴳⵉⵜⵏⵙ ⵜⴰⴽⵓⵔⵔⴰⵢⵜ, ⵉⴼⴼ ⴰⵙ ⵜⵜ. ⵉⵙⵙⵓⴽⵉ ⵓⴽⴰⵏ ⵢⴰⵏ ⵜⴰⴽⵓⵔⵔⴰⵢⵜ, ⵢⵓⵜ ⵙ ⵜⵜ ⵉⵏⵏ ⵙⵔⵙ, ⵉⵕⵥ ⴰⵙ ⵜⵜ. ⴰⵔ ⴳⵉⵙ ⵟⵚⵚⴰⵏ ⵉⴼⵔⵅⴰⵏ. ⵉⵍⴷⵉ ⴷ ⵉⵍⴰⴷⵉⵏⵜ ⵜⴰⴽⵓⵔⵔⴰⵢⵜ ⵏⵏⵙ ⵏ ⵡⵓⵔⵖ, ⵉⴼⴼ ⴰⵙ ⵜⵜ. ⵣⴷⵉⵏ ⴰⵙ ⴽⵓⵍⵍⵓ: " ⵀⴰⴽ, ⵀⴰⴽ, ⴰⴷ ⵜⵍⴰⵄⴱⵜ. " ⵉⵏⵏⴰ ⴰⵙⵏ: " ⵓⵀⵓ ⵚⴰⴼⵉ! " ⵉⴼⵜⵓ ⴷⴰⵖ ⴷⴰⵔ ⵉⴼⵔⵅⴰⵏ ⵢⴰⴹⵏⵉⵏ, ⴰⵔ ⵜⵜⵍⵄⴰⴱⵏ ⵜⴰⴽⵏⵓⵕⴱⵉⵢⵜ. ⵉⵏⵏⴰ ⴰⵙ: " ⴼⴼⴰⵜ ⵉⵢⵉ ⴰⴷ ⴷⵉⴷⵓⵏ ⵍⴰⵄⴱⵖ. " ⴽⵔⴰ ⵉⴳⴰ ⵜ ⵢⴰⵏ ⵉⵏⵏⴰ ⴰⵙ: " ⵔⴰⴷ ⵉⵢⵉ ⵜⵕⵣⵜ ⵜⴰⴽⵏⵓⵔⴱⵉⵢⵜ ⵉⵏⵓ! " ⴰⵔ ⵢⴰⵏ, ⵉⴼⴼ ⴰⵙ ⵜⵜ, ⵓⴽⴰⵏ ⵉⵕⵥ ⵜⵜ. ⴰⵔ ⴷⴰⵖ ⴳⵉⵙ ⵟⵚⵚⴰⵏ. ⵉⵍⴷⵉ ⴷ ⵜⴰⴽⵏⵓⵕⴱⵉⵢⵜ ⵏ ⵡⵓⵔⵖ, ⵉⴼⴼ ⴰⵙ ⵜⵜ. ⵣⴷⵉⵏ ⴰⵙ ⴽⵓⵍⵍⵓ: " ⵀⴰⴽ, ⴰⴷ ⵜⵍⴰⵄⴱⵜ. " ⵉⵏⵏⴰ ⴰⵙⵏ: " ⵓⵀⵓ, ⵚⴰⴼⵉ! " ⵕⵓⵃⵏ ⵉⵏⵏ ⵓⴽⴰⵏ ⵉⴼⵔⵅⴰⵏ, ⴰⵔ ⴰⴽⴽⴰⵏ ⵍⴰⵅⴱⴰⵕ ⵉ ⵉⵏⵏⴰ ⵜⵙⵏ. ⴰⵔ ⵜⵙⵡⵉⵏⴳⵉⵎ, ⵜⵛⴽⴽⵓ. ⵜⵏⵏⴰ ⴰⵙ: " ⴰⴷ ⵉⵢⵉ ⵉⵎⵍ, ⴰ ⵕⴱⴱⵉ, ⵉⵙ ⴷ ⴰⵔⴳⴰⵣ ⴰⴷ ⴳⵯⵎⴰ ⴰ ⵉⴳⴰ. " ⵜⴰⵣⵏ ⵙⵔⵙ ⵜⴰⵔⵡⴰ ⵏⵏⵙ, ⵜⵏⵏⴰ ⴰⵙⵏ: " ⵎⵓⵏ ⴰⵜ ⴷⵉⵙ ⴰⵔ ⴷⴰⵔⵉ. " ⵍⵍⵉⵖ ⴷ ⵢⵓⵛⴽⴰ ⴰⵔ ⴷⴰⵔⵙ, ⵉⴼⴼⴰ ⴰⵙ ⴽⵓⵍⵍⵓ ⵍⴰⵅⴱⴰⵕ ⵏⵏⵙ. ⵜⵙⵙⵏ ⵉⵙ ⴷ ⴳⵯⵎⴰⵙ ⴰ ⵉⴳⴰ. ⵜⵏⵏⴰ ⴰⵙ ⴰⴷ ⴷⴰⵔⵙ ⵉⴳⴳⴰⵡⵔ. ⵢⴰⵏ ⵡⴰⵙⵙ ⵉⵏⵏⴰ ⴰⵙ ⵓⴳⵍⵍⵉⴷ: " ⴽⵢⵢⵉ ⴰⴷ ⵜⴳⵜ ⴰⴹⴳⴳⵯⴰⵍ ⵉⵏⵓ, ⵀⴰⴽ ⴽⴽⵙ ⵉⵢⵉ ⴰⵣⵣⴰⵔ, ⵡⴰⵢⵏⵏⵉ ⴰⴷ ⵓⵔ ⵜⵉⵏⵉⵜ ⵉ ⵃⵜⵜⴰ ⵢⴰⵏ ⵀⴰⵜⵉ ⵍⵉⵖ ⴰⵙⴽⵉⵡⵏ! " ⵡⴰⵢⵏⵏⵉ ⴰⵔⴳⴰⵣ ⴰⵏⵏ ⵓⵔ ⵉⵥⴹⴰⵕ ⴰⴷ ⵉⵃⴹⵓ ⴰⵡⴰⵍ ⴰⵏⵏ. ⵉⴼⵜⵓ ⴰⵔ ⵢⴰⵏ ⵍⵅⵍⴰ, ⵢⴰⴼ ⵏⵏ ⴳⵉⵙ ⵢⴰⵜ ⵜⵏⵓⴹⴼⵉ ⵜⴰⵇⵇⴷⵉⵎⵜ, ⵢⴰⴳⵯⵎ ⴷⵉⵙ. ⵉⵏⵏⴰ: " ⴰ ⵜⴰⵏⵓⴹⴼⵉ ⵏ ⵍⵅⵍⴰ, ⴰ ⵜⴰⵏⵓⴹⴼⵉ ⵏ ⵍⵅⵍⴰ, ⴰⵔ ⵉⵜⵜⵉⵍⵉ ⵓⴳⵍⵍⵉⴷ ⴰⵙⴽⵉⵡⵏ! " ⴰⵢⵍⵍⵉⵖ ⴰ ⵉⵙⴰⵡⴰⵍ, ⵉⴹⵕ ⴰⵙⵏ ⵉⵎⵉⴽⴽ ⵏ ⵉⵍⵓⴼⵙⴰ. ⵜⵎⵎⵖⵉ ⴷ ⴳⵉⵙ ⵢⴰⵜ ⵜⵖⴰⵍⵉⵎⵜ. ⴰⵔ ⴳⵉⵙ ⵜⵜⴱⴱⵉⵏ ⵉⵎⴽⵙⴰⵡⵏ ⵜⵉⵄⵡⵡⴰⴷⵉⵏ ⵍⵍⵉ ⵜⵜⵉⵏⵉⵏⵉⵏ: " ⴰ ⵜⴰⵏⵓⴹⴼⵉ ⵏ ⵍⵅⵍⴰ, ⴰ ⵜⴰⵏⵓⴹⴼⵉ ⵏ ⵍⵅⵍⴰ, ⴰⵔ ⵉⵜⵜⵉⵍⵉ ⵓⴳⵍⵍⵉⴷ ⴰⵙⴽⵉⵡⵏ! " 56. ⵍⵃⵓⵙⵉⵢⵏ ⴷ ⵓⵍⵜⵎⴰⵙ. ⵡⴰⴷ ⵢⴰⵏ ⵓⴼⵔⵓⵅ ⵉⵙⵎ ⴰⵙ ⵍⵃⵓⵙⵉⵢⵏ ⴷ ⵓⵍⵜⵎⴰⵙ ⵉⵙⵎ ⴰⵙ ⴼⴰⴹⵏⴰ. ⵏⵜⵜⴰⵏ ⴰⵔ ⵉⴽⵙⵙⴰ ⵍⴱⵀⴰⵢⵎ ⴷ ⴰⵔ ⵉⵜⵜⵚⵓⴹ ⵍⵄⵡⵡⴰⴷ, ⵜⴰⴼⵔⵓⵅⵜ ⵜⵙⴽⴽⵓⵙ ⵖ ⵜⴳⵎⵎⵉ. ⵉⴱⴱⴰ ⵜⵙⵏ ⴷ ⵉⵏⵏⴰ ⵜⵙⵏ ⵓⵔ ⵖⵉⵏⵏ ⵍⵍⴰⵏ. ⴼⵜⴰⵏ ⵙ ⵢⴰⵜ ⵜⵎⴰⵣⵉⵔⵜ ⵢⴰⴳⴳⵓⴳⵏ, ⴼⵍⵏ ⵜⴰⵔⵡⴰ ⵏⵏⵙⵏ. ⵍⵃⵓⵙⵉⵢⵏ ⴰⵔ ⵉⵜⵜⴼⴼⵓⵖ ⵡⴰⵃⴷⴰⵜ, ⴰⵔ ⵉⴽⵙⵙⴰ ⵓⴽⴰⵏ, ⴰⵔ ⵉⴼⴼⴰⵍⴰ ⴼⴰⴹⵏⴰ ⵖ ⵜⴳⵎⵎⵉ. ⴰⵔ ⵢⴰⵏ ⵡⴰⵙⵙ ⵉⵏⵏⴰ ⵍⵃⵓⵙⵉⵢⵏ ⵉ ⵓⵍⵜⵎⴰⵙ: " ⵉⵅⵚⵚⴰ ⴽⵎ ⴰⴷ ⴷⵉⴷⵉ ⵜⵎⵓⵏⵜ, ⴰⴷ ⵏⴽⵙ, ⵏⴽⴽⵉ ⴷⵉⵎ. ⵎⴰⵛⵉ ⴰⴱⴷⴰ ⴼⵜⵜⵓⵖ ⵡⴰⵃⴷⵉ ⵏⵓ. " ⵉⵍⵎⵎⴰⴷⵉⵏⵜ ⴼⴼⵓⵖⵏ, ⵏⵜⵜⴰ ⴰⵔ ⵉⵜⵜⵚⵓⴹ ⵜⴰⵍⵄⵡⵡⴰⴹⵜ, ⵏⵜⵜⴰⵜ ⵜⴳⴳⴰⵡⵔ ⵖ ⵜⴰⵎⴰ ⵏⵏⵙ. ⴰⴷ ⵓⴽⴰⵏ ⴽⴽⵉⵏ ⵉⵎⵉⴽⴽ, ⴰⵔ ⴼⵜⵜⵓⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵓⵖⴰⵔⴰⵙ ⵢⴰⴳⴳⵯⵓⴳⵏ ⴱⵣⵣⴰⴼ ⵖ ⵜⵓⵥⵥⵓⵎⵜ ⵏ ⵢⴰⵜ ⵜⴰⴳⴰⵏⵜ. ⴰⵔ ⵏⵏ ⵜⵜⴰⵏⵏⴰⵢⵏ ⵢⴰⵜ ⵜⴳⵎⵎⵉ. ⵜⵉⴳⵎⵎⵉ ⴰⵏⵏ ⵜⴳⴰ ⵜⵉⵏ ⵜⵖⵥⵏⵜ. ⵍⴽⵎⵏ ⵓⴽⴰⵏ ⴰⵔ ⴰⵙ ⵜⵜⴹⵡⵡⴰⵕⵏ. ⵜⵥⵕ ⵜⵏ. ⵜⴰⵢⵡⴰ ⴰⵔ ⵜⵜⵉⵏⵉ: " ⴰⵎⵥ ⵜⵏ, ⴰ ⵜⵉⵙⵏⵜ ⵏ ⵜⴳⵎⵎⵉ ⵏⵓ! ⴰⵎⵥ ⵜⵏ, ⴰ ⵜⵉⵙⵏⵜ ⵏ ⵜⴳⵎⵎⵉ ⵏⵓ! ⴰⵎⵥ ⵜⵏ, ⴰ ⵜⵉⵙⵏⵜ ⵏ ⵜⴳⵎⵎⵉ ⵏⵓ! " ⵜⴰⵎⵥ ⵜⵏ ⵏⵏⵉⵜ ⵜⵉⵙⵏⵜ ⵏ ⵜⴳⵎⵎⵉ ⵏⵙ. ⵜⵙⵙⴽⵛⵎ ⵜⵏ, ⴳⴳⴰⵡⵔⵏ, ⵊⵎⵄⴰⵏ. ⵜⵏⵏⴰ ⴰⵙⵏ: " ⵉⵅⵚⵚⴰ ⴽⵯⵏ ⴰⴷ ⵜⵣⴷⵎ ⵉⴽⵛⵛⵓⴹⵏ ⴱⴰⵛ ⴰⴷ ⵏⵙⵙⵏⵓ ⴰⵖⵕⵓⵎ. " ⵉⵏⴽⵔ ⵍⵃⵓⵙⵉⵢⵏ, ⵜⵜⴰⴱⵄⴰ ⵜ ⴼⴰⴹⵏⴰ. ⴼⴼⵓⵖⵏ ⴱⴰⵛ ⴰⴷ ⵜⵏ ⵉⴷ ⴰⵡⵉⵏ. ⵎⵎⴰⵇⵇⴰⵔⵏ ⵢⴰⵏ ⵓⴳⴹⵉⴹ ⵉⵙⵎ ⴰⵙ ⵜⵉⵎⴷⴳⵉⵡⵜ, ⵜⵍⵍⴰ ⵜⴰⵎⴰ ⵢⴰⵏ ⵓⴳⵯⴹⵉ. ⵜⵏⵏⴰ ⴰⵙⵏ: " ⵎⴰⵏⵉ ⵜⵔⴰⵎ? " ⵉⵏⵏⴰ ⴰⵙ ⵏⵏⵉⵜ ⵍⵃⵓⵙⵉⵢⵏ: " ⵏⵔⴰ ⴰⴷ ⵏⵣⴷⵎ ⵉⴽⵛⵛⵓⴹⵏ ⵉ ⵍⴰⵍⵍⴰ ⵜⴰⵖⵥⵏⵜ, ⵎⴰ ⵔⴰⴷ ⵏⵙⴽⵔ? " ⵉⵏⵏⴰ ⴰⵙⵏ ⵜⵉⵎⴷⴳⵉⵡⵜ: " ⵏⴽⴽⵉ ⵢⴰⵖ ⵉⵢⵉ ⴼⴰⴷ, ⵔⵉⵖ ⴰⴷ ⵙⵓⵖ, ⵉⵅⵚⵚⴰ ⴽⵯⵏ ⴰⴷ ⵉⵢⵉ ⵜⵄⵎⵎⵕⵎ ⴰⴳⵯⴹⵉ ⵙ ⵉⵎⵟⵟⴰⵡⵏ ⵏⵏⵓⵏ, ⵓⴽⴰⵏ ⵔⴰⴷ ⴰⵡⵏ ⵎⵍⵖ ⵎⴰ ⵔⴰⴷ ⵜⵙⴽⴰⵔⵎ! " ⴰⵔ ⵉⵙⵎⵓⵇⵇⵓⵍ ⵍⵃⵓⵙⵉⵢⵏ ⵖ ⴼⴰⴹⵏⴰ, ⵏⵏⴰⵏ ⴰⵙ ⵏⵏⵉⵜ: " ⵡⴰⵅⵅⴰ! " ⴰⵔ ⵢⴰⵍⵍⴰ ⵓⴼⵔⵓⵅ, ⵜⴰⴳⵯⵉ ⴰⵙ ⵜⴼⵔⵓⵅⵜ ⴰⴷ ⴰⵙ ⵜⴰⵍⵍⴰ. ⵉⵏⵏⴰ ⴰⵙ ⴳⵯⵎⴰⵙ: " ⵉⵅⵚⵚⴰ ⴽⵎ ⴰⴷ ⵜⴰⵍⵍⴰⵜ ⴱⴰⵛ ⴰⴷ ⴰⵖ ⵜⵎⵍ ⵜⵉⵎⴷⴳⵉⵡⵜ ⵎⴰ ⵔⴰⴷ ⵏⵙⴽⵔ. " ⵡⴰⵍⴰⵢⵏⵏⵉ ⵏⵜⵜⴰⵜ ⵓⵔ ⵜⵔⴰ. ⵢⴰⵙⵉ ⵢⴰⵏ ⵓⵥⵕⵓ, ⵉⵇⵇⵍⴱ ⵜⵜ. ⴰⵔ ⵏⵉⵜ ⵜⴰⵍⵍⴰ, ⵕⵄⵉⵏ ⵉⵎⵟⵟⴰⵡⵏ ⴷ ⵉⴷⴰⵎⵎⵏ, ⴳⵏ ⵉⵣⴳⴳⵯⴰⵖⵏ. ⵜⵏⵏⴰ ⴰⵙⵏ ⵜⵎⴷⴳⵉⵡⵜ: " ⵚⴰⴼⵉ, ⵔⴰⴷ ⴽⵯⵏ ⵄⴰⵡⵏⵖ, ⵙⵓⵍ ⵣⴷⵎⵖ ⴷⵉⴷⵓⵏ ⵉⴽⵛⵛⵓⴹⵏ. ⵡⴰⵍⴰⵢⵏⵏⵉ ⵉⵖ ⴰⵡⵏ ⵜⵏⵏⴰ ⵜⴰⵖⵥⵏⵜ: ' ⴰⵛⴽ ⴰⵜ ⴷ, ⵚⵓⴹ ⴰⵜ ⵍⵄⴰⴼⵉⵢⵜ ', ⴽⵎⵎⵉ ⵉⵏⵉ ⴰⵙ: ' ⵉⵏⵏⴰ ⵓⵔ ⵉⵢⵉ ⵜⵙⵙⵎⵢⴰⵔ ⴰⴱⵍⴰ ⴰⴷ ⵙⴽⴽⵓⵙⵖ ⵖ ⵜⴳⵎⵎⵉ '; ⴽⵢⵢⵉ ⵉⵏⵉ ⴰⵙ: ' ⴱⴰⴱⴰ ⵉⵎⵍⴰ ⵉⵢⵉ ⵎⴰⵏⵉⴽ ⴰⵙ ⵔⴰⴷ ⵚⵓⴹⵖ ⵍⵄⵡⵡⴰⴷ ⴷ ⵎⴰⵏⵉⴽ ⴰⵙ ⵔⴷⴰ ⴽⵙⵖ '. " ⵉⴼⵜⵓ ⵍⵃⵓⵙⵉⵢⵏ ⴷ ⴼⴰⴹⵏⴰ ⵙ ⴷⴰⵔ ⵜⴰⵖⵥⵏⵜ ⵍⵍⵉ. ⵙⵔⵙⵏ ⴰⵙ ⵉⴽⵛⵛⵓⴹⵏ ⵖ ⵜⴰⵎⴰ ⵏⵏⵙ. ⴰⵔ ⵜⵙⵙⵔⵖⴰ ⵜⴰⵖⵥⵏⵜ ⵍⵄⴰⴼⵉⵢⵜ, ⵜⴰⴳⵯⵉ ⴰⴷ ⴰⵙ ⵜⵔⵖ. ⵜⵖⵔ ⵉ ⵜⴼⵔⵓⵅⵜ, ⵜⵏⵏⴰ ⴰⵙ: " ⵚⵓⴹ ⴰⵙ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵏⴽⴽⵉ ⵉⵏⵏⴰ ⵓⵔ ⵉⵢⵉ ⵜⵙⵙⵎⵢⴰⵔ ⴰⴱⵍⴰ ⴰⴷ ⵙⴽⴽⵓⵙⵖ ⵖ ⵜⴳⵎⵎⵉ! " ⵜⵏⵏⴰ ⵏⵉⵜ ⵉ ⵓⴼⵔⵓⵅ: " ⵏⴽⵔ ⴽⵢⵢⵉ, ⵚⵓⴷ ⴰⵙ! " ⵉⵏⵏⴰ ⴰⵙ: " ⵓⵀⵓ, ⴱⴰⴱⴰ ⵓⵔ ⵉⵢⵉ ⵉⵙⵙⵎⵢⴰⵔ ⴰⴱⵍⴰ ⵉⵎⵍⴰ ⵉⵢⵉ ⵎⴰⵏⵉⴽ ⴰⵙ ⵔⴰⴷ ⵚⵓⴹⵖ ⵍⵄⵡⵡⴰⴷ ⴷ ⵎⴰⵏⵉⴽ ⴰⵙ ⵔⴰⴷ ⴽⵙⵖ. " ⵜⴼⵜⴰ ⵓⴽⴰⵏ ⴰⵙ ⵜⵜ ⵜⵚⵓⴹ. ⵍⵓⵃⵏ ⵜⵜ ⵉⵏⵏ ⴳⵉⵙ! 57. ⵥⵔⴰⵢⴼⴰ ⴷ ⵎⵔⵔⵜⵍⵍⵉⵖ. ⵅⵜⵜⵉ ⵙⵏⴰⵜ ⵜⴼⵔⵅⵉⵏ, ⴳⴳⴰⵏⵜ ⵜⴰⵢⵜⵎⴰⵜⵉⵏ, ⵢⴰⵜ ⵉⵙⵎ ⴰⵙ ⵥⵔⴰⵢⴼⴰ ⴷ ⵢⴰⵜ ⵉⵙⵎ ⴰⵙ ⵎⵔⵔⵜⵍⵍⵉⵖ. ⵓⵔ ⴷⴰⵔⵙⵏⵜ ⵉⵏⵏⴰ ⵜⵙⵏⵜ. ⵉⵔⴰ ⵉⴱⴱⴰ ⵜⵙⵏⵜ ⵍⵃⵉⵊⵊ, ⵓⴽⴰⵏ ⵓⵔ ⵉⵙⵙⵏ ⵎⴰ ⵎⵓ ⵔⴰⴷ ⵉⴼⴼ ⴳⵉⵜⵙⵏⵜ ⵜⴰⵙⴰⵔⵓⵜ ⵏ ⵜⴳⵎⵎⵉ, ⴰⵛⴽⵓ ⵓⵔ ⵉⴳⴰ ⵍⴰⵎⴰⵏ ⵃⵜⵜⴰ ⵢⴰⵜ ⴳⵉⵜⵙⵏⵜ. ⴰⵔ ⵉⵜⵜⵅⵎⵎⴰⵎ, ⵓⵔ ⵉⵙⵙⵏ ⵎⴰ ⵔⴰⴷ ⵉⵙⴽⵔ. ⵉⴼⵜⵓ ⵏⵏⵉⵜ ⵙ ⴷⴰⵔ ⵢⴰⵏ ⵍⴼⵇⵇⵉⵀ, ⴱⴰⵛ ⴰⴷ ⵢⴰⵎⵥ ⵍⵎⵛⴰⵡⵕⵜ ⵏⵏⵙ. ⵉⵏⵏⴰ ⴰⵙ ⵏⵏⵉⵜ: " ⴷⴰⵔⵉ ⵙⵏⴰⵜ ⵜⴼⵔⵅⵉⵏ, ⵥⵔⴰⵢⴼⴰ ⴷ ⵎⵔⵔⵜⵍⵍⵉⵖ, ⵓⵔ ⴳⵉⵖ ⵍⴰⵎⴰⵏ ⵃⵜⵜⴰ ⵢⴰⵜ ⴳⵉⵜⵙⵏⵜ. ⵓⴽⴰⵏ ⵓⵔ ⵙⵙⵏⵖ ⵎⴰ ⵎⵓ ⵔⴰⴷ ⴼⵍⵖ ⵜⴰⵙⴰⵔⵓⵜ. " ⵉⵏⵏⴰ ⴰⵙ ⵏⵏⵉⵜ: " ⵔⴰⴷ ⵜⴼⵜⵓⵜ ⴰⴷ ⵜⵙⵇⵙⴰⵜ ⴽⵓⵍⵍⵉ ⵢⴰⵜ ⴳⵉⵜⵙⵏⵜ, ⵜⵏⵏⵉⵜ ⴰⵙⵏⵜ: ' ⵉⵙ ⴷ ⵖⵉⵏⵏ ⵍⵍⴰⵏⵜ ⴽⵔⴰ ⵏ ⵜⴳⵍⴰⵢ '. ⵡⴰ ⵏⵏⴰ ⴰⴽ ⵏⵏⴰⵏⵜ, ⵜⴰⵛⴽⵜ ⵉⴷ, ⵜⵄⴰⵡⴷⵜ ⵉⵢⵉ ⵜ. " ⵉⴼⵜⵓ ⵓⵔⴳⴰⵣ ⴰⵏⵏ ⵙ ⴷⴰⵔ ⵉⵙⵜⵉⵙ, ⵉⵖⵔⴰ ⵉ ⵥⵔⴰⵢⴼⴰ, ⵉⵏⵏⴰ ⴰⵙ: " ⵉⵙ ⴷ ⵖⵉⵏⵏ ⴽⵔⴰ ⵏ ⵜⴳⵍⴰⵢ? " ⵜⵏⵏⴰ ⴰⵙ: " ⵉⵢⵢⵉⵀ, ⴰ ⴱⴰⴱⴰ, ⵡⴰⵍⴰⵢⵏⵏⵉ ⵔⴰⴷ ⵜⵏⵜ ⵉⵏⵏ ⴳⵔⵖ ⵖ ⵓⵙⴷⴷⵉ ⵏ ⵜⴼⵓⵍⵍⵓⵙⵜ ⴱⴰⵛ ⴰⴷ ⵜⴰⵔⵓ. " ⵉⵖⵔ ⵉ ⵎⵔⵔⵜⵍⵍⵉⵖ, ⵉⵏⵏⴰ ⴰⵙ: " ⵉⵙ ⴷ ⵖⵉⵏⵏ ⴽⵔⴰ ⵏ ⵜⴳⵍⴰⵢ? " ⵜⵏⵏⴰ ⴰⵙ: " ⵉⵢⵢⵉⵀ, ⴰ ⴱⴰⴱⴰ, ⵡⴰⵍⴰⵢⵏⵏⵉ ⵔⴰⴷ ⵜⵏⵜ ⵏⵛⵛ. " ⵉⴼⵜⵓ ⵓⵔⴳⴰⵣ ⵍⵍⵉ ⵉⵄⴰⵡⴷ ⵉ ⵍⴼⵇⵇⵉⵀ. ⵉⵏⵏⴰ ⴰⵙ ⵏⵏⵉⵜ ⵍⴼⵇⵇⵉⵀ ⴰⵏⵏ: " ⵉⵅⵚⵚⴰ ⴰⴽ ⴰⴷ ⵜⴼⵍⵜ ⵜⴰⵙⴰⵔⵓⵜ ⵉ ⵥⵔⴰⵢⴼⴰ. " ⵉⴼⵜⵓ ⵉⴱⴱⴰ ⵜⵙⵏⵜ ⵙ ⵍⵃⵉⵊⵊ. ⵉⵡⵚⵚⴰ ⵉ ⵉⵙⵜⵉⵙ ⴱⴰⵛ ⴰⴷ ⵓⵔ ⵙⵙⴽⵛⵎⵏⵜ ⵃⵜⵜⴰ ⵢⴰⵏ. ⴰⵡⴰ, ⵢⴰⵏ ⵡⴰⵙⵙ ⵜⴼⴼⵓⵖ ⵎⵔⵔⵜⵍⵍⵉⵖ, ⴰⵔ ⵜⵜⴹⵓⵡⵡⴰⵕ, ⵜⴰⴼ ⵏⵏ ⵢⴰⵜ ⵜⴳⵎⵎⵉ, ⵜⴼⴼⴰⵖ ⴷ ⴳⵉⵙ ⵢⴰⵜ ⵜⴰⵖⵥⵏⵜ. ⵜⵊⵎⵄⴰ ⴷⵉⵙ, ⵓⵔ ⵜⵓⴼⴰ ⵎⴰⵏⵉⴽ ⴰⵙ ⵔⴰⴷ ⵙ ⵜⵜ ⵜⵛⵛ! ⴰⵡⴰ, ⵜⵏⵏⴰ ⴰⵙ ⵏⵏⵉⵜ ⵜⴰⵖⵥⵏⵜ ⴰⵏⵏ: " ⴰⵙⵉ ⴷ ⵉⵖⴷ, ⴰⵔ ⵜ ⵜⴼⴼⵉⵜ ⵎⵏ ⵜⴰⵎⴰ ⵏ ⵜⴳⵎⵎⵉ ⵏⵓ, ⵜⵙⴽⵔⵜ ⵙⵔⵙ ⴰⵖⴰⵔⴰⵙ ⴰⵔ ⵜⴰⵎⴰ ⵏ ⵜⴳⵎⵎⵉ ⵏⵏⵓⵏ. " ⴰⵡⴰ, ⵜⴰⵙⵉ ⴷ ⵎⵔⵔⵜⵍⵍⵉⵖ ⵉⵖⴷ, ⵜⵙⴽⵔ ⵖⵉⴽⵍⵍⵉ ⴰⵙ ⵜⵏⵏⴰ ⵜⴰⵖⵥⵏⵜ. ⵜⵍⴽⵎ ⵓⴽⴰⵏ ⵜⵉⴳⵎⵎⵉ ⵏⵙⵏⵜ, ⵜⵄⴰⵡⴷⵜ ⵉ ⵓⵍⵜⵎⴰⵙ ⵥⵔⴰⵢⴼⴰ ⵎⴰ ⵉⵍⵍⴰⵏ. ⴰⵡⴰ, ⵜⵏⵏⴰ ⴰⵙ: " ⵉⵅⵚⵚⴰ ⴰⵖ ⴰⴷ ⵏⵔⴰⵔ ⵍⴱⴰⵍ, ⴰⴷ ⵓⵔ ⴰⵖ ⵜⵛⵛ! " ⴰⵡⴰ, ⴰⵢⵍⵍⵉⵖ ⴷ ⵜⵓⵛⴽⴰ ⵜⴰⵖⵥⵏⵜ, ⵜⵊⵎⵄⴰ ⴷⵉⴷⵙⵏⵜ. ⵜⴰⵙⵉ ⴷ ⵏⵏⵉⵜ ⵥⵔⴰⵢⴼⴰ ⴰⵔ ⵜⵙⵙⵏⵡⴰ ⴰⵖⵕⵓⵎ. ⴰⵡⴰ, ⴰⵢⵍⵍⵉⵖ ⵛⵛⴰⵏⵜ, ⵏⴽⵔⵏⵜ, ⴳⵏⵏ ⵜⵜ. ⵜⵏⴽⵔ ⵏⵏⵉⵜ ⵜⴰⵖⵥⵏⵜ, ⵜⵔⴰ ⴰⴷ ⵜⵛⵛ ⵎⵔⵔⵜⵍⵍⵉⵖ, ⵜⴳⴰ ⵓⴽⴰⵏ ⵜⴰⵖⵓⵢⵢⵉⵜ. ⵜⵏⴽⵔ ⴷ ⵥⵔⴰⵢⴼⴰ, ⵜⵓⵜ ⵏⵏⵉⵜ ⵜⴰⵖⵥⵏⵜ ⵙ ⵢⴰⵏ ⵓⵛⴰⵇⵇⵓⵕ, ⵜⵏⵖ ⵜⵜ. ⵢⴰⵛⴽ ⴷ ⵓⴽⴰⵏ ⵉⴱⴱⴰ ⵜⵙⵏⵜ ⵖ ⵍⵃⵉⵊⵊ. ⵜⵄⴰⵡⴷ ⴰⵙ ⴽⵓⵍⵍⵛⵉ ⵎⴰ ⵉⵊⵕⴰⵏ. ⵉⵙⵙⵏ ⵏⵏⵉⵜ ⵉⵙ ⴷ ⵥⵔⴰⵢⴼⴰ ⵜⵛⴰⵟⵕ ⴼ ⵓⵍⵜⵎⴰⵙ. 58. ⵅⵍⵉⵊⴰ. ⴽⵔⴰ ⵏ ⵜⴼⵔⵅⵉⵏ ⴽⵙⴰⵏⵜ. ⵢⴰⵜ ⴳⵉⵜⵙⵏⵜ ⵉⵙⵎ ⴰⵙ ⵅⴰⴷⵉⵊⴰ, ⴷⴰⵔⵙ ⴰⵍⵇⵇⴰⵄ ⵉⴳⴰ ⵡⵉⵏ ⴳⵯⵎⴰⵙ. ⵉⵔⴰ ⴰⴷ ⵙⵔⵙ ⵉⵙⴽⵔ ⵜⴰⵎⵖⵔⴰ. ⵉⵏⴽⵔ ⵢⴰⵏ ⵡⴰⵖⵥⵏ, ⵉⵛⵛ ⴰⵍⵇⵇⴰⵄ ⴰⵏⵏ, ⵉⴳ ⵏⵏ ⵉⵍⵎ ⵏⵙ ⵖ ⵓⴷⵎ ⵏⵙ. ⵜⴰⵛⴽ ⵉⴷ ⵅⵍⵉⵊⴰ, ⵍⴰⵃⵃ ⴰⵙ ⴰⵍⵇⵇⴰⵄ, ⵜⴼⵜⵓ ⵙ ⵜⴳⵎⵎⵉ. ⵜⴽⴽ ⵓⴽⴰⵏ ⵎⴰ ⵜⴽⴽⴰ, ⴰⵔ ⵜⵜⵉⵏⵉ " ⴽⵔⵉⴽ, ⴽⵔⵉⴽ, ⵎⴰⵏⵣⴰⴽ, ⴰ ⴰⵍⵇⵇⴰⵄ ⵏ ⴷⴰⴷⴷⴰ ⵃⵏⵏⴰ? ⵎⴰⵏⵣⴰⴽ, ⴰ ⴰⵍⵇⵇⴰⵄ ⵏ ⴷⴰⴷⴷⴰ ⵃⵏⵏⴰ? " ⵢⴰⵛⴽ ⵉⴷ ⵏⵏⵉⵜ ⵡⴰⵖⵥⵏ ⴰⵏⵏ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⵉⵍⵉⵜ, ⵓⵍⵍⴰ ⴰⴷ ⴽⵎ ⵛⵛⵖ! " ⵜⵏⵏⴰ ⴰⵙ: " ⴰⴷ ⴽ ⵉⵍⵉⵖ! " ⴰⵡⴰ, ⴰⵔ ⴼⵜⵜⵓⵏ, ⴰⵔ ⴼⵜⵜⵓⵏ, ⴰⵔ ⵢⴰⵏ ⵓⵙⵓⵜⵉⵍ, ⵖⵍⵉⵏ ⵙⵔⵙ. ⵜⴰⵔⵓ ⴷⵉⵙ ⵜⴰⵔⵡⴰ. ⴰⴷ ⵓⴽⴰⵏ ⵉⴼⴼⵓⵖ ⵏⵜⵜⴰ, ⵜⴳ ⴰⵙ ⴷ ⵢⴰⵜ ⵜⵙⵉⵍⵙⵉⵍⵜ, ⴱⴰⵛ ⴰⴷ ⵉⴳⴳⵯⵉⵣ, ⴰⵔ ⴰⵙ ⴷⵉⵎⴰ ⵜⵙⴽⴰⵔ ⵖⵉⴽⴰⵏⵏ. ⴰⵔ ⵢⴰⵏ ⵡⴰⵙⵙ ⵢⴰⵛⴽ ⵉⴷ ⴷⴰⴷⴷⴰⵙ ⵃⵏⵏⴰⵙ ⴰⵔ ⵙⵔⵙ ⵉⵜⵜⵍⵍⵉ ⵖ ⵜⴰⴳⴰⵏⵜ, ⵓⵔ ⵜⵜ ⵢⵓⴼⴰ, ⵢⵓⵔⵔⵉ ⵏⵏⵉⵜ. ⴰⵡⴰ, ⵉⵔⴰ ⴰⴷ ⵉⵙⴽⵔ ⵜⴰⵎⵖⵔⴰ. ⴰⵔ ⴼⵜⵜⵓⵏ, ⴰⵔ ⴼⵜⵜⵓⵏ ⴽⵔⴰ ⵏ ⴷⴷⵔⵔⵉⵢⵜ, ⴳⴰⵏ ⴰⴷⴷⵊⴰⵕⵏ ⵏⵏⵙⵏ, ⴰⵔ ⴽⵙⵙⴰⵏ ⵖ ⵜⴰⴳⴰⵏⵜ. ⵉⵎⵎⴰⵇⵇⴰⵕ ⵜⵏ ⵡⴰⵖⵥⵏ, ⴰⵔⴳⴰⵣ ⵏ ⵅⵍⵉⵊⴰ. ⵏⵏⴰⵏ ⴰⵙ: " ⴷⴰⴷⴷⴰⵙ ⵃⵏⵏⴰⵙ ⵏ ⵅⵍⵉⵊⴰ ⵉⵔⴰ ⴰⴷ ⵉⵜⴰⵀⵍ. " ⵉⵏⵏⴰ ⴰⵙⵏ ⵡⴰⵖⵥⵏ ⴰⵏⵏ: " ⵎⵓⵏ ⴰⵜ ⴷⵉⴷⵉ ⴰⴷ ⵥⵕⵖ ⵜⴰⵎⵖⵔⴰ! " ⴰⵡⴰ, ⵉⵡⵉⵏ ⵜ ⴷⴷⵔⵔⵉⵢⵜ ⴰⵏⵏ ⴰⵔ ⵜⴰⵎⵖⵔⴰ. ⵜⴼⴼⵓⵖ ⴷ ⵉⵏⵏⴰⵙ ⵏ ⵅⵍⵉⵊⴰ, ⵉⵏⵏⴰ ⴰⵙ: " ⵅⵍⵉⵊⴰ, ⵀⴰⵜⵉ ⵜⵀⵏⵏⴰ, ⵜⵛⵛⴰ, ⵜⵙⵡⴰ, ⵜⵙⵙⵓ ⵍⵃⵔⵉⵔ, ⵜⵃⴱⵓ ⵙ ⵡⴰⵢⵢⴰⴹ. " ⵙⵙⴽⵛⵎⵏ ⴰⵖⵥⵏ, ⴼⴼⵏ ⴰⵙ ⴰⴷ ⵉⵛⵛ ⵟⵟⵄⴰⵎ. ⴰⵡⴰ, ⵉⵣⵔⵉ ⵖ ⵜⴰⵎⴰ ⵏⵏⵙ ⵢⴰⵏ ⵓⴼⵔⵓⵅ ⵉⵎⵥⵥⵉⵢⵏ, ⵉⵛⵛ ⵜ. ⵉⵖⴰⵎⴰ ⴷ ⵓⴹⴰⴹ ⵏ ⵓⴼⵔⵓⵅ ⵖ ⵓⵅⵙⴰⵏ ⵏⵏⵙ. ⵉⵕⵥⵎ ⵓⴽⴰⵏ ⵉⵎⵉ ⵏⵏⵙ, ⵥⵕⵏ ⵎⴷⴷⵏ ⴰⴹⴰⴹ ⴰⵏⵏ. ⵏⵏⴰⵏ ⵏⵏⵉⵜ ⵉ ⵉⵏⵏⴰⵙ ⵏ ⵅⵍⵉⵊⴰ: " ⴰⴹⴳⴳⵯⴰⵍ ⵏⵎ ⴰⵔ ⵉⵛⵜⵜⴰ ⵎⵉⴷⴷⵏ! " ⵍⵍⵉⵖ ⵔⴰⴷ ⵜⵙⵙⵏ ⵜⵉⴳⵎⵎⵉ ⵏ ⵉⵍⵍⵉⵙ, ⵜⴰⵙⵉ ⴷ ⵢⴰⵏ ⵓⴽⵔⵉⵙ ⵏ ⵉⵍⴰⵎⵎⵏ, ⵜⴳ ⴳⵉⵙ ⵜⵉⵔⴳⵉⵜ. ⵜⵏⵏⴰ ⴰⵙ: " ⵀⴰⴽ, ⴰⵡⵉ ⵉ ⵅⵍⵉⵊⴰ ⵍⴰⵎⴰⵏⵜ ⴰⴷ. " ⴰⵡⴰ, ⴰⴷ ⵓⴽⴰⵏ ⵉⴼⵜⵜⵓ, ⵉⵍⴰⵎⵎⵏ ⴰⵔ ⵜⵜⴼⴼⵉⵏ, ⴰⵔ ⵙⴽⴰⵔⵏ ⵜⴰⵖⴰⵔⴰⵙⵜ. ⴰⵖⵥⵏ ⴰⵔ ⵉⴼⵜⵜⵓ, ⴷⴰⴷⴷⴰⵙ ⵃⵏⵏⴰⵙ ⵏ ⵅⵍⵉⵊⴰ ⵉⵜⴰⴱⵄⴰ ⵜ ⴰⵢⵍⵍⵉⵖ ⵉⵍⴽⵎ ⴰⵙⵓⵍⵉⵍ. ⵉⵖⵔ ⵉ ⵅⵍⵉⵊⴰ, ⵜⴳ ⴰⵙ ⴷ ⵙⵙⵏⵙⵍⵜ. ⵢⵓⵊⵊⴰ ⵜ ⵓⴽⴰⵏ ⴷⴰⴷⴷⴰⵙ ⵃⵏⵏⴰⵙ ⴰⵢⵍⵍⵉⵖ ⵉⵍⴽⵎ ⵜⵓⵥⵥⵓⵎⵜ ⵏ ⵙⵙⵏⵙⵍⵜ, ⵢⵓⵜ ⵜ ⵉⵏⵏ, ⵉⴹⵕ ⴷ ⵡⴰⵖⵥⵏ, ⵉⵎⵎⵜ. ⵢⴰⵡⵉ ⴷ ⵏⵏⵉⵜ ⵓⵍⵜⵎⴰⵙ ⴷ ⵜⴰⵔⵡⴰ ⵏⵏⵙ ⴰⵔ ⵢⴰⵜ ⵜⴰⴳⴰⵏⵜ. ⵜⵏⵏⴰ ⴰⵙ ⵅⵍⵉⵊⴰ: " ⴼⴼ ⵉⵢⵉ, ⴰ ⴷⴰⴷⴷⴰ ⵃⵏⵏⴰ, ⵜⴰⵣⵣⵉⵜ, ⴰⴷ ⴽⴽⵉⵙⵃ ⵢⴰⵏ ⵓⵙⵏⵏⴰⵏ. " ⵜⴰⵙⵉ ⴷ ⵜⴰⵣⵣⵉⵜ ⴰⵏⵏ, ⵜⵓⵜ ⴰⵃⵍⵉⴳ ⵏⵏⵙ, ⵜⵎⵎⵜ. ⵢⴰⵙⵉ ⵏⵏⵉⵜ ⴷⴰⴷⴷⴰⵙ ⵃⵏⵏⴰⵙ ⵢⵉⵡⵉⵙ, ⵉⴳ ⴷ ⵖ ⵉⴳⴳⵉ ⵏ ⵓⵖⵔⵓⴹ ⵏⵏⵙ. ⵉⴱⴱⵉ ⴰⵙ ⵖ ⵓⵎⵥⵥⵓⵖ, ⵢⴰⵙⵉ ⵜ ⵉⴷ, ⵢⵓⵜ ⵜ ⵙⵔⵙ, ⵉⵎⵎⵜ. ⵍⴱⵍⴰⵚⵜ ⵏ ⵉⴷⴰⵎⵎⵏ ⵏ ⵓⴼⵔⵓⵅ ⴰⵏⵏ ⵜⵎⵖⵉ ⴷ ⴳⵉⵙ ⵜⴰⵖⴰⵍⵉⵎⵜ. ⴰⵔ ⵢⴰⵏ ⵡⴰⵙⵙ ⵉⴱⴱⵉ ⴷ ⵅⴰⵍⵉⵙ ⵏ ⵓⴼⵔⵓⵅ ⴰⵏⵏ ⵉⵅⴼ ⵏ ⵜⵖⴰⵍⵉⵎⵜ, ⵉⵙⴽⵔ ⴳⵉⵙ ⵍⵄⵡⵡⴰⴷ. ⴰⴷ ⵓⴽⴰⵏ ⵉⵜⵜⵚⵓⴹ ⵜⴰⵍⵄⵡⵡⴰⴷⵜ ⴰⵏⵏ, ⴰⵔ ⵜⵜⵉⵔⵉⵔ: " ⵜⵏⵖⵉⵜ ⵉⵢⵉ, ⴰ ⵅⴰⵍⵉ ⵓ ⵅⴰⵍⵉ! " " ⵜⵏⵖⵉⵜ ⴱⴰⴱⴰ, ⵜⵏⵖⵉⵜ ⵉⵎⵎⵉ! " " ⵜⵏⵖⵉⵜ ⴰⵖ ⴽⵓⵍⵍⵓ ⴰⵖ! " " ⵜⵏⵖⵉⵜ ⴰⵖ ⴽⵓⵍⵍⵓ ⴰⵖ! " 59. ⵢⴰⵏ ⵓⴼⵔⵓⵅ ⴷ ⵍⵎⵓⵜ. ⵢⴰⵏ ⵓⴼⵔⵓⵅ ⵢⴰⵖ ⵜ ⴽⵔⴰ. ⴰⵔ ⵉⵜⵜⵉⵏⵉ ⵉ ⵉⵏⵏⴰⵙ: " ⵀⴰⵜⵉ ⵔⴰⴷ ⵎⵎⵜⵖ! " ⴰⵔ ⴰⵙ ⵜⵜⵉⵏⵉ ⵉⵏⵏⴰⵙ: " ⵓⵀⵓ, ⴰ ⵢⵉⵡⵉ, ⵍⵎⵓⵜ ⵍⵍⵉ ⵔⴰⴷ ⴽ ⵢⴰⵡⵉ, ⵉⵅⵚⵚⴰ ⴰⴷ ⵉⵢⵉ ⵜⴰⵡⵉ. " ⴰⵔ ⵢⴰⵏ ⵡⴰⵙⵙ ⵜⴼⴼⵓⵖ ⵉⵏⵏⴰⵙ, ⵓⴽⴰⵏ ⵉⵔⴰ ⴰⵙ ⵜⵜ ⵉⵊⵕⵕⴱ. ⵢⴰⵙⵉ ⴷ ⵢⴰⵏ ⵓⴼⵓⵍⵍⵓⵙ, ⵉⴱⵣⵣⵔ ⵜ ⴱⵍⴰ ⵉⵎⵎⵓⵜ. ⵉⴳ ⵜ ⵉⵏⵏ ⵖ ⴷⴷⵓ ⵜⵣⵍⴰⴼⵜ. ⵍⵍⵉⵖ ⴷ ⵉⴷ ⵜⵓⵛⴽⴰ, ⵉⵏⵏⴰ ⴰⵙ: " ⵡⴰⴽ ⵡⴰⴽ, ⵡⴰⴽ ⵡⴰⴽ, ⵜⵓⵛⴽⴰ ⴷ ⵙⵔⵜⵉ ⵍⵎⵓⵜ, ⴰ ⵉⵏⵏⴰ! " ⵜⵏⵏⴰ ⴰⵙ: " ⵎⴰⵏⵣⴰ ⵜⵜ, ⴰ ⵢⵉⵡⵉ? " ⵉⵏⵏⴰ ⴰⵙ: " ⵣⵉⴷ, ⴰ ⵉⵏⵏⴰ, ⴰⵍⵍ ⵜⴰⵣⵍⴰⴼⵜ ⴰⵏⵏ. " ⵍⵍⵉⵖ ⵜⵓⵍⵍ ⵜⴰⵣⵍⴰⴼⵜ ⵍⵍⵉ, ⵢⴰⴽⵯⵉ ⴷ ⵓⴼⵓⵍⵍⵓⵙ ⵍⵍⵉ. ⵜⵏⵏⴰ ⴰⵙ: " ⴽⵍ ⴰⵎⴰⴹⵓⵏ, ⴰ ⵍⵎⵓⵜ! ⴽⵍ ⴰⵎⴰⴹⵓⵏ, ⴰ ⵍⵎⵓⵜ! ⵙⵉⵔ ⵙ ⵉⵡⵉ ⵍⵍⵉ ⵉⵎⵕⴹⵏ! " ⵉⵙⵙⵏ ⵏⵏⵉⵜ ⵓⴼⵔⵓⵅ ⵍⵍⵉ ⵉⵙ ⴷ ⵉⵏⵏⴰⵙ ⵉⵙ ⴰⴽ ⴰ ⵜⵜⵉⵏⵉ ⵖⵉⴽⴰⵏⵏ, ⵉⵎⵎⴰ ⵜⴽⵚⵓⴹ ⵏⵏⵉⵜ ⵍⵎⵓⵜ. 60. ⵜⵉⵎⵣⴳⵉⴷⴰ ⵜⵜⵓⴱⵏⴰ ⵙ ⵉⵎⵛⴹ ⵏ ⵓⴳⵍⵉⴼ. ⵢⴰⵏ ⵟⵟⴰⵍⴱ ⵙⵙⵃⴹⵕⵏ ⵜ ⵎⴷⴷⵏ. ⵍⵍⵉⵖ ⵜ ⵙⵙⵃⴹⵕⵏ, ⵔⴰⵏ ⵙ ⵜⴰⴳⴰⵏⵜ, ⵙ ⵢⴰⵜ ⵜⵎⵣⴳⵉⴷⴰ. ⵜⵉⵎⵣⴳⵉⴷⴰ ⴰⵏⵏ ⵜⵜⵓⴱⵏⴰ ⵙ ⵉⵎⵛⴹ ⵏ ⵓⴳⵍⵉⴼ, ⵜⵊⵉⵢⵢⵔ ⵙ ⵜⵎⵓⴷⵉⵜ, ⵜⵉⴽⴼⵓⴼⵉⵏ ⵏⵏⵙ ⵉⴳⴰ ⴷ ⵓⵖⵕⵓⵎ. ⵉⴳⴳⴰⵡⵔ ⵟⵟⴰⵍⴱ ⵍⵍⵉ ⴰⵢⵍⵍⵉⵖ ⴽⵓⵍⵍⵓ ⵉⵛⵛⴰ ⵏⵏⵓⵚⵚ ⵏ ⵜⵎⵣⴳⵉⴷⴰ ⵍⵍⵉ. ⴰⵡⴰ, ⵢⵉⵍⵉ ⵍⵄⵉⴷ. ⴰⵛⴽⵏ ⴷ ⴷⴰⵔⵙ ⵎⴷⴷⵏ, ⵔⴰⵏ ⴰⴷ ⵥⵥⴰⵍⵏ. ⵏⵏⴰⵏ ⴰⵙ: " ⵎⴰⵜⵜⴰ ⵖⵉⴽⴰⴷ ⵜⵙⴽⵔⵜ! " ⵉⵏⵏⴰ ⴰⵙ: " ⵓⵔ ⵙⴽⵔⵖ ⵢⴰⵜ, ⵓⵔ ⵙⴽⵔⵖ ⵢⴰⵜ! ⵜⵙⵙⵃⴹⵕⵎ ⵉⵢⵉ, ⵜⴼⵍⵎ ⵉⵢⵉ, ⵓⵔ ⴰ ⵉⵢⵉ ⴷ ⵜⵜⴰⵡⵉⵎ ⵎⴰⴷ ⵛⵜⵜⴰⵖ, ⵓⵔ ⴰ ⵉⵢⵉ ⴷ ⵜⵜⴰⵡⵉⵎ ⵎⴰⴷ ⵙⵙⴰⵖ. ⵖⵉⵍⴰⴷ, ⵀⴰⵜⵉ, ⵛⵛⵉⵖ ⵏⵏⵓⵚⵚ ⵏ ⵜⵎⵣⴳⵉⴷⴰ. ⵓⵔ ⵉⵢⵉ ⵜⴹⴼⴰⵕⵎ, ⵓⵔ ⴰⵡⵏ ⴹⴼⴰⵕⵖ! " 61. ⴱⵍⵄⴰⴹⵉⵎ ⴷ ⵜⵎⵖⴰⵔⵜ ⵏⵏⵙ. ⵉⴼⵜⴰ ⴱⵍⵄⴰⴹⵉⵎ ⴷⴰⵔ ⵉⵍⵍⵉⵙ, ⵏⵜⵜⴰ ⴷ ⵜⵎⵖⴰⵔⵜ ⵏⵏⵙ. ⴷⴰⵔ ⵉⵍⵍⵉⵙ, ⴰⴼⵏ ⵜⵜ ⵉⵏⵏ ⴷⴰⵔⵙ ⴰⴼⵔⵓⵅ, ⵓⵔ ⵜ ⵢⴰⵖ ⵡⴰⵍⵓ. ⴰⵡⴰ, ⵜⵔⴰ ⵉⵍⵍⵉⵙ ⴰⴷ ⵜⴼⴼⴰⵖ. ⵜⵏⵏⴰ ⴰⵙ: " ⵉ ⵕⴱⴱⵉ, ⴰ ⵉⵏⵏⴰ, ⴰⵎⵥ ⵉⵢⵉ ⵢⵉⵡⵉ ⴰⵔ ⴷ ⴰⵛⴽⵖ. " ⵜⴰⵙⵉ ⵏⵏⵉⵜ ⵉⵏⵏⴰⵙ ⴰⴼⵔⵓⵅ, ⵜⴰⴼ ⵏⵏ ⵜⴰⵍⵄⵇⵍⵜ ⵏⵏⵙ ⴰⵔ ⵜⵜⴰⴽⵯⵉ. ⵜⴳ ⵏⵏ ⵢⴰⵏ ⵓⵎⵚⵎⴰⵕ ⵖ ⵉⴳⴳⵉ ⵏ ⵍⵄⴰⴼⵉⵢⵜ ⴰⵢⵍⵍⵉⵖ ⵉⵔⵖⴰ ⵎⵣⵢⴰⵏ. ⵜⴳ ⵜ ⵉⵏⵏ ⵖ ⵉⴳⴳⵉ ⵏ ⵍⵄⵇⵍ ⵏ ⵓⴼⵔⵓⵅ, ⴰⵢⵍⵍⵉ ⵜ ⵉⴷ ⵜⵙⵙⴼⵉ, ⵜⵏⵖ ⵜ. ⵜⴰⵡⵉ ⵜ, ⵜⵃⴱⵓ ⵜ ⵙ ⵓⴼⵕⵚⴰⴹ. ⵜⵓⵛⴽⴰ ⴷ ⵓⴽⴰⵏ ⵉⵍⵍⵉⵙ. ⵜⵏⵏⴰ ⴰⵙ ⵉⵏⵏⴰⵙ: " ⵀⴰⵜⵉ, ⵉⵡⵉⵎ, ⵙⵙⴼⵉⵖ ⴰⵙ ⵜⵉⵃⴱⴱⵉⵜ ⵍⵍⵉ ⴳⵉⵙ ⵉⵍⵍⴰⵏ ⵖ ⵓⴳⴰⵢⵢⵓ ⵏⵏⵙ. " ⵜⵏⵏⴰ ⴰⵙ ⵉⵍⵍⵉⵙ: " ⵜⵙⵙⴼⵉⵜ ⵍⵄⵇⵍ ⵏⵏⵙ, ⵜⵏⵖⵉⵜ ⵜ! ⵢⵓⴽⵯ, ⴰ ⵉⵏⵏⴰ! ⴰⵔ ⵉⵢⵉ ⵜⵜ ⵉⴷ ⵜⵙⴽⵔⵜ, ⵜⵓⴳⵔ ⵉⴳⴳⵉ, ⵜⵓⴳⵔ ⴰⵙⴰⵔⴰⴳ! " ⵜⵏⵏⴰ ⴰⵙ ⵉⵏⵏⴰⵙ: " ⵀⴰⴽⴽⴰⴽ! ⵓⵙⵉⵖ ⴰⵎ ⵉⵡⵉⵎ ⴰⵢⵍⵍⵉⵖ ⴷ ⵜⵓⵛⴽⵉⵜ, ⵜⴰⴼⵜ ⵜ ⵉⴷ ⵉⴳⵏ, ⵜⵏⵏⵉⵜ ⵉⵢⵉ: ' ⵏⵖⵉⵖ ⵜ! ' " ⵜⵏⵏⴰ ⵏⵏⵉⵜ ⵉ ⵓⵔⴳⴰⵣ ⵏⵏⵙ: " ⵢⴰⵍⵍⴰⵀ, ⴰ ⴱⵍⵄⴰⴹⵉⵎ, ⴰⵙⵉ ⴰⵖⵕⵓⴹ ⵏⵏⵖ ⵍⵍⵉ ⴷ ⵏⵉⵡⵉ. ⵢⴰⵍⵍⴰⵀ ⴷⴰⵔ ⵉⵍⵍⵉ ⵜⵏⵖ ⵍⵍⵉ ⵉⴳⴰⵏ ⵉⵍⵍⵉ ⵜⵏⵖ! " ⴼⵜⵓⵏ ⴷⴰⵔ ⵉⵍⵍⵉ ⵜⵙⵏ ⵜⵉⵙⵙ ⵙⵏⴰⵜ. ⵜⵏⵏⴰ ⴰⵙ ⵏⵏⵉⵜ: " ⵉ ⵕⴱⴱⵉ, ⴰ ⵉⵏⵏⴰ, ⴳ ⴰⵖ ⵉⵎⴽⵍⵉ, ⴰⵛⴽⵓ ⵔⴰⴷ ⴼⴼⴰⵖⴻⵖ. " ⵜⴼⴼⴰⵖ ⵓⴽⴰⵏ ⵉⵍⵍⵉⵙ ⵍⵍⵉ. ⵜⵥⵕ ⵏⵏ ⵙⵉⵏ ⵉⵕⴰⵎⴰⵏ ⵖ ⵓⵙⴰⵔⴰⴳ, ⵜⵏⵏⴰ ⵏⵏⵉⵜ: " ⵛⵓⴼ, ⴷⴰⵔⵙ ⵏⵏⵉⵜ ⵉⵕⴰⵎⴰⵏ! " ⵜⴰⵙⵉ ⴷ ⵍⵎⵎⵓⵙ, ⵜⴱⴱⵉ ⵉⵏⵛⵔⴰⵏ ⵏ ⵉⵕⴰⵎⴰⵏ, ⵜⴳ ⵜⵏ ⵉⵏⵏ ⵖ ⵍⴳⴰⵎⵉⵍⴰ. ⵜⵓⵛⴽⴰ ⴷ ⵓⴽⴰⵏ ⵉⵍⵍⵉⵙ ⵍⵍⵉ, ⵜⵏⵏⴰ ⴰⵙ: " ⵢⵓⴽⵯ, ⴰ ⵉⵏⵏⴰ! ⴰⵔ ⵉⵢⵉ ⵜⵜ ⵉⴷ ⵜⵙⴽⵔⵜ, ⵜⵓⴳⵔ ⵉⴳⴳⵉ, ⵜⵓⴳⵔ ⴰⵙⴰⵔⴰⴳ! " ⵜⵏⵏⴰ ⴰⵙ ⵉⵏⵏⴰⵙ: " ⵢⴰⵍⵍⴰⵀ, ⴰ ⴱⵍⵄⴰⴹⵉⵎ, ⴰⵙⵉ ⴰⵖⵕⵓⴹ ⵏⵏⵙ ⵍⵍⵉ ⴷ ⵏⵉⵡⵉ. ⵢⴰⵍⵍⴰⵀ ⴷⴰⵔ ⵉⵍⵍⵉ ⵜⵏⵖ ⵍⵍⵉ ⵉⴳⴰⵏ ⵉⵍⵍⵉ ⵜⵏⵖ! " ⴼⵜⵓⵏ ⴷⴰⵔ ⵉⵍⵍⵉ ⵜⵙⵏ ⵜⵉⵙⵙ ⴽⵕⴰⴹⵜ. ⵜⵏⵏⴰ ⴰⵙ ⵏⵏⵉⵜ ⵉⵍⵍⵉⵙ: " ⵉ ⵕⴱⴱⵉ, ⴰ ⵉⵏⵏⴰ, ⴰⴷ ⵜⵙⴼⴹⵕⵜ ⴰⵚⵟⵟⴰ. " ⵜⵏⴽⵔ ⵉⵏⵏⴰⵙ, ⵜⵓⵊⵊⴰ ⵜⵜ ⴰⵢⵍⵍⵉⵖ ⵜⴼⴼⴰⵖ. ⵜⵄⵎⵎⵕ ⵢⴰⵜ ⵜⵉⴽⵉⵏⵜ ⵏ ⵓⵙⴽⴽⵉⴼ, ⵜⴼⴼⵉ ⵜ ⵖ ⵉⴳⴳⵉ ⵏ ⵓⵚⵟⵟⴰ, ⵉⵅⵙⵔ. ⵢⴰⵛⴽ ⴷ ⵓⴼⵇⵇⵉⵕ ⴱⵍⵄⴰⴹⵉⵎ ⵖ ⵜⴰⴳⴰⵏⵜ. ⴰⴽⵯⵔⵏ ⴰⵙ ⵉⵎⴰⴽⵔⵏ ⵢⴰⵏ ⵓⴱⵓⴽⵉⵔ ⵍⵍⵉ ⴽⵓⵍⵍⵓ ⴳⵉⵙⵏ ⵉⵎⵇⵇⵓⵕⵏ. ⵜⴽⵛⵎ ⴷ ⵉⵍⵍⵉⵙ, ⵜⵏⵏⴰ ⴰⵙ: " ⴽⵎⵎⵉ, ⵜⴱⴱⵉⵜ ⴰⵚⵟⵟⴰ! ⵏⵏⵉⵖ ⴰⵎ ⵏⴽⴽⵉ: " ⴳ ⴰⵙ ⵉⴼⴰⵍⴰⵏ! " ⵜⴼⵜⵓⵜ, ⵜⴼⴼⵉⵜ ⴼⵍⵍⴰⵙ ⴰⵙⴽⴽⵉⴼ! ⴷ ⴱⴰⴱⴰ, ⵓⴽⵔⵏ ⴰⵙ ⵉⵎⴰⴽⵔⵏ ⴰⴱⵓⴽⵉⵔ! " ⵜⵥⵥⵓ ⵏⵏⵉⵜ ⴳⵉⵜⵙⵏ! ⵢⴰⵙⵉ ⵓⴼⵇⵇⵉⵕ ⴰⴳⵣⵣⵓⵎ ⵏ ⵜⴼⵉⵢⵢⵉ, ⵢⴰⵡⵉ ⵜ ⴰⵔ ⵢⴰⵏ ⵓⵏⵣⵉⴳ, ⵉⵙⵙⵔⵖ ⵍⵄⴰⴼⵉⵢⵜ, ⵉⵙⵙⵏⵓ ⵜⵉⴼⵉⵢⵢⵉ ⵍⵍⵉ. ⵉⵙⵔⵙ ⵜⵜ ⵖ ⵉⵎⵉ ⵏ ⵓⵏⵣⵉⴳ, ⴰⴷ ⴰⵙ ⵜⴱⵔⵔⴷ. ⵜⵍⴽⵎ ⵏⵏ ⵜⴼⵇⵇⵉⵕⵜ ⵖ ⵉⵎⵉ ⵏ ⵓⵏⵣⵉⴳ, ⵜⴰⵙⵉ ⵜⵉⴼⵉⵢⵢⵉ, ⵜⴳ ⵜⵜ ⵏⵏ ⵖ ⵉⵎⵉ ⵏⵏⵙ, ⵜⵃⵎⴰ ⴰⵙ! ⵜⴳ ⵜⴰⵖⵓⵢⵢⵉⵜ, ⵜⵍⵓⵃ ⵜⵜ ⵉⵏⵏ ⴼ ⵉⴳⴳⵉ ⵏ ⵓⵔⴳⴰⵣ ⵏⵏⵙ ⴱⵍⵄⴰⴹⵉⵎ, ⵉⴳ ⵜⴰⵖⵓⵢⵢⵉⵜ ⵃⵜⵜⴰ ⵏⵜⵜⴰ! 62. ⴱⵓ ⵎⵃⴰⵏⴷ ⴷ ⵡⵓⵛⵛⵏ. ⵉⴼⵜⴰ ⴱⵓ ⵎⵃⴰⵏⴷ ⴷ ⵡⵓⵛⵛⵏ, ⵄⴰⵛⵔⵏ. ⵉⴼⵜⴰ ⴱⵓ ⵎⵃⴰⵏⴷ ⵉⵟⵟⵍ ⵉ ⵜⴼⵔⵅⵉⵏ. ⵢⵉⵍⵉ ⵍⵄⵉⴷ. ⵍⵙⵏⵜ ⵜⵉⵅⵕⵚⵉⵏ ⴷ ⵍⵃⵡⴰⵢⵊ ⵏ ⵍⵊⴷⵉⴷ. ⴰⵡⴰ, ⵙⵙⵍⵙⵏⵜ ⵉ ⴱⵓ ⵎⵃⴰⵏⴷ ⵍⵃⵡⴰⵢⵊ ⴷ ⵜⵅⵕⵚⵉⵏ, ⴰⵔ ⵙⵔⵙ ⵜⵜⵍⵄⴰⴱⵏⵜ. ⵉⴼⵜⵓ ⵡⵓⵛⵛⵏ, ⴰⵔ ⵉⵜⵜⴰⵙⵉ ⵓⵍⵍⵉ ⴰⵢⵍⵍⵉⵖ ⵢⵓⵙⵉ ⵖⵓⵏⵛⴽ ⵍⵍⵉ ⵜ ⵉⵇⵇⴰⴷⴷⴰⵏ. ⵎⵎⴰⵜⵜⵉⵏⵜ ⵜⴼⵔⵅⵉⵏ, ⴼⵍⵏⵜ ⴱⵓ ⵎⵃⴰⵏⴷ ⵉ ⵢⴰⵜ ⵜⴱⵓⴽⴰⴹⵜ. ⵉⵏⵏⴰ ⴰⵙ: " ⵢⵓⴽⵯ, ⴰ ⵜⴰⴱⵓⴽⴰⴹⵜ, ⵜⵓⵎⵥⵜ ⵜⵚⵟⵟⴰⵜ ⵏ ⵓⵣⴳⴳⵯⴰⵔ, ⵜⵕⵥⵎⵜ ⵉ ⵓⴹⴰⵕ ⵉⵏⵓ. ⵉⵟⵟⵍ ⴰⵙ, ⵉⴼⴼ ⴰⵙ ⴰⵚⵟⵟⴰ. ⵜⵊⴱⵕ ⴳⵉⵙ, ⵜⵕⵥⵎ ⵉ ⵓⴹⴰⵕ ⵏⵏⵙ, ⵉⵍⵡⵔ. ⵉⵍⴽⵎ ⵏⵏ ⵓⴽⴰⵏ ⴱⵓ ⵎⵃⴰⵏⴷ ⵓⵛⵛⵏ, ⵢⴰⴼ ⵜ ⵉⵏⵏ. ⵉⵙⵔⵙ ⴽⵓⵍⵍⵓ ⵜⵉⴼⵉⵢⵢⵉ ⵍⵍⵉ ⴷ ⵢⵉⵡⵉ. ⵉⵏⵏⴰ ⴰⵙ ⴱⵓ ⵎⵃⴰⵏⴷ: " ⴰⵡⴰ, ⴽⵢⵢⵉ, ⴰ ⵄⵎⵎⵉ ⵡⵓⵛⵛⵏ, ⴳⵏ, ⵔⴰⴷ ⵏⵏ ⵏⴳ ⵖ ⵙⵏⴰⵜ ⵜⴽⵉⵏⵉⵏ. " ⵢⴰⵙⵉ ⴷ ⴱⵓ ⵎⵃⴰⵏⴷ ⵜⵉⴼⵉⵢⵢⵉ ⵍⵍⵉ, ⵉⴳ ⵜⵜ ⵉⵏⵏ ⵖ ⵜⴽⵉⵏⵜ; ⵢⴰⵙⵉ ⴷ ⵉⵙⵡⵉ, ⵉⴳⴰ ⵜ ⵖ ⵜⴽⵉⵏⵜ ⵢⴰⴹⵏⵉⵏ. ⵍⵍⵉⵖ ⵜⵏⵡⴰ, ⵢⴰⵙⵉ ⴷ ⴱⵓ ⵎⵃⴰⵏⴷ ⵜⵉⴽⵉⵏⵜ ⵏ ⵜⴼⵉⵢⵢⵉ ⵉ ⵓⴳⴰⵢⵢⵓ ⵏⵏⵙ, ⵉⴼⴼ ⵜⵉⵏ ⵉⵙⵡⵉ ⵉ ⵡⵓⵛⵛⵏ. ⴰⵔ ⵓⴽⴰⵏ ⵉⵛⵜⵜⴰ ⵡⵓⵛⵛⵏ, ⵉⵏⵏⴰ ⴰⵙ ⵏⵏⵉⵜ: " ⴰ ⵄⵎⵎⵉ ⴱⵓ ⵎⵃⴰⵏⴷ, ⴰⵢ ⵉⴽⴰⴷ ⵜⵃⵕⵕⴰ ⵜⴼⵉⵢⵢⵉ ⴰⴷ! " ⵉⵏⵏⴰ ⴰⵙ ⴱⵓ ⵎⵃⴰⵏⴷ: " ⵙⵙⵓⵜⵍ ⵉ ⵓⴳⵊⴷⵉ, ⵜⵏⵏⵉⵜ ' ⴱⵉⵙⵎⵉ ⵍⵍⴰⵀ ⴷ ⵉⵎⵉⴽⴽ ⴱⵉⵙⵎⵉ ⵍⵍⴰⵀ ', ⵜⵇⵇⵏⵜ ⴰⵍⵍⵏ ⵏⵏⴽ. " ⵉⵙⴽⵔ ⵡⵓⵛⵛⵏ ⵎⴰⴷ ⴰⵙ ⵉⵏⵏⴰ. ⵉⵍⵓⵃ ⵏⵏ ⴱⵓ ⵎⵃⴰⵏⴷ ⵉⵎⵉⴽⴽ ⵏ ⵜⴼⵉⵢⵢⵉ ⵖ ⵜⴽⵉⵏⵜ ⵏ ⵡⵓⵛⵛⵏ. ⴼⵜⵓⵏ. ⴰⵢⵍⵍⵉⵖ ⵛⵛⴰⵏ, ⵉⵏⵏⴰ ⴰⵙ ⴱⵓ ⵎⵃⴰⵏⴷ: " ⴳⵏ ⴽⵢⵢⵉ ⴰⴷ ⴳⵏⵓⵖ ⵏⴽⴽⵉ ⴰⵃⵍⴰⵢⵙ. " ⵉⴼⵜⵓ ⴱⵓ ⵎⵃⴰⵏⴷ ⵉⴳⵏⵓ ⴰⵃⵍⴰⵢⵙ, ⴰⵔ ⵜ ⵉⵏⵏ ⵉⵙⴳⴰⴷⴷⴰ ⴷ ⵡⵓⵛⵛⵏ ⵍⵍⵉ ⵉⴳⵯⵏⵏ. ⵉⵙⵙⵏⴽⵔ ⵜ ⵉⴷ, ⵉⵏⵏⴰ ⴰⵙ: " ⵉⴳⴰⴷⴷⴰ ⴷⵉⴽ ⵓⵃⵍⴰⵢⵙ, ⴰ ⵄⵎⵎⵉ ⵡⵓⵛⵛⵏ, ⵢⴰⵍⵍⴰⵀ, ⴰⴷ ⵏⵙⵓⵇⵇ ⵟⵍⴰⵟⴰ. " ⵉⵏⵏⴰ ⴰⵙ ⴱⵓ ⵎⵃⴰⵏⴷ: " ⵉⵖ ⵜⵍⴽⵎⵜ ⵙ ⵙⵙⵓⵇⵇ ⵜⵙⵀⵓⵕⵕⵉⵜ. " ⵍⴽⵎⵏ ⵓⴽⴰⵏ ⵙ ⵙⵙⵓⵇⵇ, ⵉⵙⴽⴰⵄⵄⵉ. ⴰⵛⴽⵏ ⴷ ⵡⵓⵚⴽⴰⵢⵏ, ⴰⴽⵯⵉⵏ ⴼ ⵡⵓⵛⵛⵏ ⵍⵍⵉ, ⵢⴰⴽⵯⵉ ⴱⵓ ⵎⵃⴰⵏⴷ, ⵉⵃⴱⵓ ⵙ ⵜⵍⵎⵉⵜⵜ, ⵉⵃⴱⵓ ⵙⵔⵙ. 63. ⵄⵍⵉ ⴱⵓ ⵜⴽⵓⵟⵟⵉⵜ ⴷ ⵜⴰⵖⵥⵏⵜ. ⵉⴼⵜⴰ ⵄⵍⵉ ⴱⵓ ⵜⴽⵓⵟⵟⵉⵜ ⵉⵥⵥⴰ ⴽⵔⴰ ⵏ ⵜⴰⵣⴰⵔⵉⵏ, ⵉⵏⵏⴰ ⴰⵙⵏⵜ: " ⵉⵖ ⴽⵯⵏⵜ ⵉⴷ ⵓⵔ ⵓⴼⵉⵖ ⵜⵎⵎⵖⵉⵎⵜ, ⴰⴷ ⴽⵯⵏⵜ ⴽⴽⵙⵖ, ⵙⵙⵏ ⴽⵯⵏ ⵉⴽⵔⵡⴰⵏ ⵏ ⵅⴰⵍⵉ ⵓ ⵅⴰⵍⵉ! " ⵢⵓⵔⵔⵉ ⴷ, ⵢⴰⴼ ⵜⵏⵜ ⵉⴷ ⵙⴽⵔⵏⵜ ⴽⵓⵍⵍⵓ ⵉⵇⵇⵓⵕⵕⵏ. ⵉⴼⵜⵓ ⴷⴰⵔⵙⵏⵜ, ⵉⵏⵏⴰ ⴰⵙⵏⵜ: " ⵉⵖ ⴽⵯⵏⵜ ⵉⴷ ⵓⵔ ⵓⴼⵉⵖ ⵜⵃⵍⵍⴰⵊⵉⵎⵜ, ⴰⴷ ⴽⵯⵏⵜ ⴽⴽⵙⵖ, ⵛⵛⵏ ⴽⵯⵏ ⵍⴱⵀⴰⵢⵎ ⵏ ⵅⴰⵍⵉ ⵓ ⵅⴰⵍⵉ! " ⵉⴼⵜⵓ, ⵢⴰⴼ ⵜⵏⵜ ⵉⵏⵏ ⴳⴰⵏⵜ ⴽⵓⵍⵍⵓ ⵉⵇⵇⵓⵕⵕⴰⵏ ⵃⵍⴰⵊⵊⵉⵏⵉⵏ. ⵉⵖⵍⵉ ⴰⵔ ⵢⴰⵜ ⵜⴰⵣⴰⵔⵜ, ⴰⵔ ⵉⵛⵜⵜⴰ, ⴰⵔ ⵉⵜⵜⵉⵏⵉ: " ⵎⴰ ⵉⵔⴰⵏ ⵜⴰⵣⴰⵔⵜ ⴰ, ⴰ ⵉⵎⴽⵙⴰⵡⵏ? " ⵜⴰⵛⴽ ⴷ ⵙⵔⵙ ⵢⴰⵜ ⵜⴰⵖⵥⵏⵜ. ⴰⵔ ⴰⵙ ⴷ ⵉⵜⵜⵍⵡⴰⵃ ⵉⵇⵇⵓⵕⵕⵏ ⴰⵢⵍⵍⵉⵖ ⵜⵛⴱⵄⴰ. ⵜⵏⵏⴰ ⴰⵙ: " ⵉ ⵕⴱⴱⵉ, ⴰ ⵄⵍⵉ ⴱⵓ ⵜⴽⵓⵟⵟⵉⵜ, ⴰⴷ ⵉⵢⵉ ⵜⴼⴼⵜ ⵢⴰⵏ ⵙ ⵜⴼⵓⵙⵜ ⴰⴷ ⵏⵏⴽ ⵉⵕⵛⵎⵏ. " ⵉⴼⴼ ⴰⵙ ⵜ ⵢⴰⵏ ⵖ ⵜⴼⵓⵙⵜ ⵏⵏⵙ ⵉⵕⵛⵎⵏ, ⵜⴰⵡⴽ ⵜ ⵉⴷ ⵜⴰⵖⵥⵏⵜ. ⵜⴳ ⵜ ⵖ ⵓⵡⵍⴽ, ⵜⴼⵜⵓ ⴰⵔ ⵢⴰⵏ ⵍⵎⴰⴽⴰⵏ. ⵍⵍⵉⵖ ⵉⵔⴰ ⴰⴷ ⴰⵙ ⵉⵍⵡⵔ, ⵉⵏⵏⴰ ⴰⵙ: " ⵉⵏⵏⴰ ⵉⵢⵉ ⴱⴰⴱⴰ: ' ⵡⴰⵍⵍⵉ ⵓⵔ ⵉⵥⵥⵓⵍⵍⵏ ⵖ ⵖⵉ, ⵓⵔ ⵜⵣⵔⵉ ⵜⵥⴰⵍⵍⵉⵜ ⵏⵏⵙ. ' " ⵜⵙⵔⵙ ⵜ. ⵃⵕⴰ ⵉⵕⵥⵎ ⴰⵡⵍⴽ, ⵙ ⵉⵖ ⵜ ⵉⴷ ⵜⵓⵎⵥ. ⵜⴰⵡⵉ ⵜ ⵙ ⵜⴳⵎⵎⵉ ⵏⵏⵙ, ⵜⵖⵔ ⵉ ⵉⵙⵜⵉⵙ, ⵜⵏⵏⴰ ⴰⵙⵏⵜ: " ⵖⵔⵙ ⴰⵎⵜ ⵉ ⵄⵍⵉ ⴱⵓ ⵜⴽⵓⵟⵟⵉⵜ. " ⵜⴼⴼⴰⵖ ⵓⴽⴰⵏ ⵏⵜⵜⴰⵜ, ⵉⵖⵔⵙ ⵏⵜⵜⴰ ⵉ ⵜⴼⵔⵅⵉⵏ ⵏ ⵜⴰⵖⵥⵏⵜ. ⵉⴳ ⵜⵏⵜ ⵉⵏⵏ ⵖ ⵜⴽⵉⵏⵜ, ⵢⴰⵙⵉ ⴷ ⵉⴳⵓⵢⵢⴰ, ⵉⴳ ⵜⵏ ⵖ ⵙⵙⵍⵍⵜ ⵏ ⵜⵣⵣⵡⴰ. ⵜⴽⵛⵎ ⴷ ⵏⵜⵜⴰⵜ, ⵜⴳⴳⴰⵡⵔ ⴰⵔ ⵜⵛⵜⵜⴰ ⵖ ⵜⴽⵉⵏⵜ ⵍⵍⵉ ⴰⵢⵍⵍⵉⵖ ⵜⵛⴱⵄⴰ. ⵉⴼⵜⵓ ⵄⵍⵉ ⴱⵓ ⵜⴽⵓⵟⵟⵉⵜ, ⵉⵖⵍⵉ ⴰⵔ ⵢⴰⵜ ⵜⴰⵢⵏⵉⵡⵜ, ⴰⵔ ⵉⵜⵜⵉⵏⵉ: " ⵡⵉⵡ, ⵡⵉⵡ, ⵡⵉⵡ, ⵡⵉⵡ, ⵜⴰⵖⵥⵏⵜ ⵎⵎⵓ ⵛⵛⴽⴰⵍ ⵜⵛⵛⴰ ⵜⴰⵔⵡⴰ ⵏⵏⵙ! " ⵜⴼⵜⵓ ⵜⵣⵓⵣⴼ ⵜⴰⵙⵙⵍⵍⵜ ⵍⵍⵉ, ⵜⴰⴼ ⵏⵏ ⵖⵉⵔ ⵉⴳⵓⵢⵢⴰ. ⵜⴰⵙⵉ ⴷ ⵜⴰⵊⵡⴰⵊⵊⴰⵢⵜ, ⴰⵔ ⵜⵇⵇⴰⵣ, ⴰⵔ ⵜⵇⵇⴰⵣ, ⴰⵔ ⵜⵇⵇⴰⵣ, ⴰⵢⵍⵍⵉⵖ ⵜⴼⵜⴰ ⴰⴷ ⵜⴹⵕ ⵜⴰⵢⵏⵉⵡⵜ ⵍⵍⵉ. ⵉⵏⵏⴰ ⴰⵙ: " ⵍⵇⵇⴱⵍⵜ, ⵍⵇⵇⴱⵍⵜ, ⴰ ⵄⵎⵜⵉ ⵜⴰⴼⵇⵇⵉⵕⵜ. " ⵜⵓⵔⵔⵉ ⵙ ⵖⵉⵍⵍⵉ ⵙ ⴰⵙ ⵉⵏⵏⴰ, ⵉⴹⵕ ⴼⵍⵍⴰⵙ, ⵉⵎⵎⵜ. 64. ⵄⵍⵉ ⴱⵓ ⵜⴽⵓⵟⵟⵉⵜ ⴷ ⵓⵙⵏⵏⴰⵏ. ⵢⵓⵜ ⵜ ⵓⴽⴰⵏ ⵢⴰⵏ ⵓⵙⵏⵏⴰⵏ. ⵉⴼⵜⵓ ⴷⴰⵔ ⴽⵔⴰ ⵏ ⵜⵎⵖⴰⵔⵉⵏ ⵖ ⵜⴰⵎⴰ ⵏ ⵢⴰⵜ ⵜⴳⵎⵎⵉ. ⵢⴰⴼ ⵜⵏⵜ ⵉⵏⵏ, ⴰⵔ ⵙⵙⵏⵡⴰⵏⵜ ⵖ ⵓⴼⴰⵔⵏⵓ. ⵉⵏⵏⴰ ⴰⵙⵏⵜ: " ⴽⴽⵙ ⴰⵎⵜ ⵉⵢⵉ ⴰⵙⵏⵏⴰⵏ. " ⴽⴽⵙⵏⵜ ⴰⵙ ⵜ, ⵓⴽⴰⵏ ⵍⵓⵃⵏⵜ ⵜ ⵉⵏⵏ ⵖ ⵍⵄⴰⴼⵉⵢⵜ. ⵉⵏⵏⴰ ⴰⵙⵏⵜ: " ⵉⵖ ⵓⵔ ⵉⵢⵉ ⵜⴼⴼⴰⵎⵜ ⴰⵙⵏⵏⴰⵏ ⵉⵏⵓ, ⴼⴼⴰⵎⵜ ⵉⵢⵉ ⴽⵓⵍⵍⵓ ⵜⴰⵏⴳⵓⵍⵜ ⵍⵍⵉ ⴽⵓⵍⵍⵓ ⴳⵉⵙⵏⵜ ⵉⵎⵇⵇⵓⵕⵏ! " ⴼⴼⵏⵜ ⴰⵙ ⵜⴰⵏⴳⵓⵍⵜ. ⵢⴰⵡⵉ ⵜⵜ ⵉ ⵉⵎⴽⵙⴰⵡⵏ. ⵛⵛⴰⵏ ⵜⵜ. ⵓⴽⴰⵏ ⴰⵢⵍⵍⵉⵖ ⵜⵜ ⵛⵛⴰⵏ, ⵉⵏⵏⴰ ⴰⵙⵏ: " ⵉⵖ ⵓⵔ ⵉⵢⵉ ⵜⴼⴼⴰⵎ ⵜⴰⵡⵍⵍⴰⵜ ⵉⵏⵓ, ⴼⴼⴰⵜ ⵉⵢⵉ ⵢⴰⵏ ⵓⴱⵓⴽⵉⵔ ⵍⵍⵉ ⴽⵓⵍⵍⵓ ⴳⵉⵙⵏ ⵉⵎⵇⵇⵓⵕⵏ, ⴰ ⵉⵎⴽⵙⴰⵡⵏ. " ⴰⵎⵥⵏ ⴰⴱⵓⴽⵉⵔ ⵍⵍⵉ ⴽⵓⵍⵍⵓ ⵉⵎⵇⵇⵓⵕⵏ, ⴼⴼⵏ ⴰⵙ ⵜ. ⵉⴼⵜⵓ ⴷⴰⵔ ⴱⵓ ⵉⵣⴳⴰⵔⵏ, ⵉⵏⵏⴰ ⴰⵙⵏ: " ⵉⵙ ⵜⵔⴰⵎ ⵢⴰⵏ ⵓⴱⵓⴽⵉⵔ? " ⵏⵏⴰⵏ ⴰⵙ: " ⵉⵢⵢⵉⵀ! " ⵛⵛⵏ ⵜ. ⴰⵢⵍⵍⵉⵖ ⵜ ⵛⵛⴰⵏ, ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⴼⴼⴰⵎ ⴰⴱⵓⴽⵉⵔ ⵉⵏⵓ, ⵓⵍⴰ ⴰⵖⵉ ⵍⵍⵉ ⴽⵓⵍⵍⵓ ⴳⵉⵙⵏ ⵉⵎⵇⵇⵓⵕⵏ! " ⴼⴼⵏ ⴰⵙ ⵜ. ⵉⴼⵜⵓ ⴷⴰⵔ ⵉⴷ ⴱⵓ ⵉⵢⵙⴰⵏ. ⵉⵏⵏⴰ ⴰⵙⵏ: " ⵉⵙ ⵜⵔⴰⵎ ⴰⵖⵉ? " ⵏⵏⴰⵏ ⴰⵙ: " ⵏⵔⴰ ⵜ. " ⵛⵛⵏ ⵜ ⴰⵢⵍⵍⵉⵖ ⵛⴱⵄⴰⵏ. ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⴼⴼⵎ ⴰⵖⵉ ⵉⵏⵓ, ⵓⵍⴰ ⴰⵢⵢⵉⵙ ⵍⵍⵉ ⵜⵏ ⴽⵓⵍⵍⵓ ⵢⵓⴳⵔⵏ. " ⴰⵡⴰ, ⴼⴼⵏ ⴰⵙ ⴰⵢⵢⵉⵙ. ⴰⵡⴰ, ⵉⵙⵙⵓⴷⴰ ⵜ, ⴰⵔ ⵙⵔⵙ ⵉⵜⵜⴰⵣⵣⴰⵍ ⴰⵢⵍⵍⵉⵖ ⵉⴽⵛⵎ ⴷ ⵍⴱⵃⵔ. ⵉⵎⵎⵜ ⵏⵏⵉⵜ ⵄⵍⵉ ⴱⵓ ⵜⴽⵓⵟⵟⵉⵜ. 65. ⵜⵉⴳⵍⴰⵢ ⵏ ⵜⵖⵢⵓⵍⵜ. ⵉⴼⵜⴰ ⵢⴰⵏ ⵓⵔⴳⴰⵣ ⵙ ⵙⵙⵓⵇⵇ, ⵢⴰⴼ ⵏⵏ ⴷⴷⵍⵍⴰⵃ, ⵉⵄⵎⵎⵕ ⴳⵉⵙ ⴰⵛⵡⴰⵔⵉⵢ. ⵢⴰⵛⴽ ⵉⴷ ⴰⵔ ⵢⴰⵏ ⵍⵅⵍⴰ, ⵜⴽⵏⴽⵓⵔⵔⵉ ⴰⵙ ⵜⴷⴷⵍⵍⴰⵃⵜ ⴷ ⵢⴰⵏ ⵓⵎⴰⴷⵍ. ⵉⵏⴹⵔ ⴷ ⴳⵉⵙ ⵢⴰⵏ ⵓⵡⵜⵉⵍ. ⵉⵏⵏⴰ ⴰⴽⴽⵯ ⵏⵜⵜⴰ ⵉⵙ ⴷ ⵉⴹⵕ ⵖ ⵜⴷⴷⵍⵍⴰⵃⵜ. ⵉⵏⵏⴰ ⵏⵏⵉⵜ: " ⵛⵓⴼ ⵜⵉⴳⵍⴰⵢ ⴰⴷ! ⵉⵍⵍⴰ ⴳⵉⵙⵏⵜ ⵓⵙⵏⵓⵙ! " ⵏⵜⵜⴰ ⵉⴳⴰ ⵖⴰⵔ ⴰⵡⵜⵉⵍ. ⵢⴰⵡⵉ ⴷⴷⵍⵍⴰⵃ ⵍⵍⵉ ⴰⵔ ⵜⵉⴳⵎⵎⵉ. ⵉⵏⵏⴰ: " ⵀⴰⵜⵉ ⵖⴰⵢⴰⴷ ⵍⵍⵉ ⵙⵖⵉⵖ ⴳⴰⵏⵜ ⵜⵉⴳⵍⴰⵢ ⵏ ⵜⵖⵢⵓⵍⵜ. " ⵉⵖⵣ ⵢⴰⵏ ⵓⴳⴹⵉ, ⵉⵙⵔⵙ ⵏⵏ ⴽⵓⵍⵍⵓ ⴷⴷⵍⵍⴰⵃ ⵍⵍⵉ. ⵉⴼⵜⵓ, ⵢⴰⵡⵉ ⵜⴰⵖⵢⵓⵍⵜ. ⵜⵓⴳⵉ ⴰⴷ ⴰⵙ ⵜⴳⵏ, ⵉⴱⴱⵉ ⴰⵙ ⵉⴹⴰⵕⵏ. ⵉⵙⵔⵙ ⵜⵜ ⵉⵏⵏ ⵖ ⵉⴳⴳⵉ ⵏ ⴷⴷⵍⵍⴰⵃ. ⵉⵏⴽⵔ ⴷ ⵓⴽⴰⵏ ⵜⴰⵙⴽⴽⴰⵜ ⴰⵏⵏ, ⵢⴰⴳⴳⵯ ⵏⵏ ⵙⵔⵙ, ⵢⴰⴼ ⵏⵏ ⵜⴰⵖⵢⵓⵍⵜ ⵜⴼⵏⵏⵛ. ⵉⵏⵏⴰ ⴰⵙ: " ⴰⵔ ⵟⵚⵚⴰ ⵜⵖⵢⵓⵍⵜ ⴰⵛⴽⵓ ⵔⴰⴷ ⵜⴹⵉ ⵉⵙⵏⴰⵙ! " ⵡⴰⵍⴰⵢⵏⵏⵉ ⵜⴰⵖⵢⵓⵍⵜ ⵉⵙ ⵜⵎⵎⵓⵜ. 66. ⴱⵔⵉⵇⴰ ⴷ ⵥⵔⵉⴼⴰ. ⵢⴰⵏ ⵓⵔⴳⴰⵣ ⵜⵎⵎⵓⵜ ⴰⵙ ⵜⵎⵖⴰⵔⵜ, ⵉⵍⵉⵏⵜ ⴷⴰⵔⵙ ⵙⵏⴰⵜ ⵜⵔⴱⴰⵜⵉⵏ, ⴱⵔⵉⵇⴰ ⴷ ⵥⵔⵉⴼⴰ. ⵉⵏⵉⴽⵔ, ⵉⵙⵖ ⴰⵙⵏⵜ ⴽⵓⵍⵍⵓ ⵍⵎⵄⵉⵛⵜ ⵏ ⵓⵙⴳⴳⵯⴰⵙ ⵏ ⵡⴰⴹⴰⵏ. ⵉⵏⵉⴽⵔ, ⵉⵔⴳⵍ ⵜⵉⴳⵎⵎⵉ, ⴷⴰⵔⵙ ⵍⴱⴰⴱ ⵉⴳⴰ ⵓⵣⵣⴰⵍ. ⵏⴽⵔⵏ ⵙⵉⵏ ⵉⵇⴷⴷⴰⵛⵏ, ⵍⵙⵉⵏ ⵉⵊⵄⴰⴹ ⵏ ⵜⵎⵖⴰⵔⵉⵏ. ⴰⵔ ⵙⴷⵓⵇⵇⵓⵕⵏ ⵍⴱⴰⴱ. ⵍⵍⵉⵖ ⴷ ⵙⵔⵙⵏⵜ ⵓⴳⴳⴰⵏⵜ ⵥⵔⵉⴼⴰ ⴷ ⴱⵔⵉⵇⴰ, ⵏⵏⴰⵏⵜ ⴰⵙⵏⵜ: " ⵓⵔ ⴷⴰⵔ ⵏⵖ ⵡⴰⵍⵓ ⵜⴰⴳⵯⵎⴰⵜ. " ⵏⵏⴰⵏ ⴰⵙ ⵉⵇⴷⴷⴰⵛⵏ ⵍⵍⵉ: " ⵜⵜⵓⵎⵜ ⵉⵙⵜ ⵅⴰⵍⵜⵉⵎ ⵉⵣⴷⴷⴰⵔ. " ⵏⴽⵔⵏⵜ ⵜⴼⵔⵅⵉⵏ, ⵏⵏⴰⵏⵜ ⴰⵙⵏ: " ⵀⴰⵜⵉ ⵏⴽⵯⵏⵉ ⵓⵔ ⵏⵙⵙⵏ ⵢⴰⵏ. " ⴼⵜⵓⵏ ⵉⵇⴷⴷⴰⵛⵏ ⵍⵍⵉ, ⵏⵏⴰⵏ ⴰⵙⵏⵜ: " ⵏⴽⵯⵏⵉⵏⵜⵉ ⵏⴳⴰ ⵓⵍⵜⵎⴰⵙ ⵏ ⵉⵏⵏⴰⵜⵓⵏⵜ! " ⵜⴼⵜⵓ ⴱⵔⵉⵇⴰ, ⵜⵕⵥⵎ ⵍⴱⴰⴱ, ⴽⵛⵎⵏⵜ, ⵓⴽⴰⵏ ⴰⵡⵉⵏ ⴷ ⵢⴰⵏ ⵓⵅⴷⴷⴰⵕ. ⵏⵏⴰⵏⵜ ⵉ ⵥⵔⵉⴼⴰ ⴷ ⴱⵔⵉⵇⴰ: " ⵏⴽⵯⵏⵉⵏⵜⵉ ⴰ ⵔⴰⴷ ⴰⵡⵏⵜ ⵉⵙⴽⵔ ⵉⵎⴽⵍⵉ. " ⵏⴽⵔⵏⵜ, ⴰⵔ ⵜⵜⴰⵎⵙⵏⵜ ⵉⴱⵔⵉⵢⵏ. ⵏⵡⴰⵏ, ⵓⴽⴰⵏ ⵙⵙⵓⵏⵜ ⵜⵏ, ⴳⵏⵜ ⵖ ⵉⴷⵉⵙ ⵏ ⴱⵔⵉⵇⴰ ⴷ ⵥⵔⵉⴼⴰ ⵖⴰⵢⵍⵍⵉ ⴷ ⵉⵡⵉⵏⵜ ⴱⴰⵛ ⴰⴷ ⵜⵏⵜ ⵙⴳⵏⵏⵜ. ⴱⵔⵉⵇⴰ ⴰⵔ ⵜⵜⴰⵙⵉ ⵉⴱⵔⵉⵢⵏ, ⴰⵔ ⵜⵏ ⵜⵜⵍⵡⴰⵃ ⵖ ⵓⴳⵯⵏⵙ ⵏⵏⵙ. ⵉⵎⵎⴰ ⵥⵔⵉⴼⴰ, ⴰⵔ ⵜⵛⵜⵜⴰ ⴰⵢⵍⵍⵉⵖ ⵜⴹⵕ. ⵜⵙⴽⵔ ⵏⵏⵉⵜ ⴱⵔⵉⵇⴰ ⵣⵓⴷ ⵉⵖ ⵜⴹⵔ ⵃⵜⵜⴰ ⵏⵜⵜⴰⵜ. ⵜⵙⵙⵏ ⵏⵏⵉⵜ ⵉⵙ ⴷ ⵉⵔⴳⴰⵣⵏ ⴰⴷ ⴳⴰⵏ, ⵎⴰⵛⵉ ⵜⵉⵎⵖⴰⵔⵉⵏ! ⴰⵡⴰ, ⴰⵙⵉⵏ ⵉⵔⴳⴰⵣⵏ ⵍⵍⵉ ⴽⵓⵍⵍⵓ ⵎⴰ ⵉⵍⵍⴰⵏ ⵖ ⵜⴳⵎⵎⵉ, ⴷ ⵉⵊⵄⴰⴷ ⴷ ⵏⵇⵇⵕⵜ. ⴰⵙⵉⵏ ⵓⴽⵔⵉⵙ, ⴰⵔ ⵜⵜⴰⵣⵣⴰⵍⵏ, ⵔⴰⵏ ⴰⴷ ⴼⴼⴰⵖⵏ. ⵜⴼⵜⵓ ⴱⵔⵉⵇⴰ ⵙ ⴷⴷⵓ ⵍⴱⴰⴱ, ⵜⵙⴽⴽⵓⵙ ⴳⵉⵙ. ⵜⴰⵊⵊ ⵜ ⴰⵢⵍⵍⵉⵖ ⵉⴳⴰ ⵢⴰⵏ ⵓⴹⴰⵕ ⵖ ⴱⵕⵕⴰ, ⵢⴰⵏ ⵓⴹⴰⵕ ⵖ ⵓⴳⵯⵏⵙ. ⵜⵓⵜ ⵙ ⵍⴱⴰⴱ, ⵜⴱⴱⵉ ⴰⵙ ⴰⴹⴰⵕ. ⵉⴹⵕ ⵓⴽⵔⵉⵙ ⵙ ⵜⴳⵎⵎⵉ, ⵓⵔ ⵜ ⵙⵓⵍ ⵢⵉⵡⵉ. ⵉⵏⵏⴰ ⴰⵙ: " ⵡⴰⴽ ⵡⴰⴽ, ⴰ ⴱⵔⵉⵇⴰ, ⴰⵔ ⵉⵢⵉ ⵜ ⵜⵙⴽⵔⵜ, ⵡⴰⵍⴰⵢⵏⵉ ⵓⵔ ⴰ ⵏⵏ ⴳⵉⵎ ⵜⴳⴳⵯⵉⵣ. " ⵉⴼⵜⵓ ⵡⴰⵍⵍⵉ, ⵢⴰⵡⵉ ⴷ ⵢⴰⵏ ⵓⵕⴰⵎ, ⵉⴳ ⴰⵙ ⴷ ⵍⵇⵔⵛ, ⵉⴳ ⴷ ⴳⵉⵙ ⵙⵉⵏ ⵉⵔⴳⴰⵣⵏ, ⵓⵔ ⵜⵏ ⵙⵙⵓⴳⴳⵯⴰⵏⵜ ⵏⵜⵜⵏⵜⵉ. ⴰⵔ ⵢⴰⵇⵇⵕⴰ: " ⴰⵡⴰ, ⴱⵔⵉⵇⴰ, ⵀⴰⴽ ⵖⴰⵢⵍⵍⵉ ⴰⵎ ⴷ ⵢⵓⵣⵏ ⴱⴰⴱⴰⵎ. " ⵜⵏⴽⵔ ⵜⴰⵎⵥ ⵜ ⵉⴷ ⵉⴳⴳⵉ, ⴰⵛⴽⵓ ⵜⵙⵙⵏ ⵉⵙ ⴷ ⴱⴰⴱⴰⵙ ⵓⵔ ⴰⵙ ⴷ ⵢⵓⵣⵏ ⵡⴰⵍⵓ. ⵜⴰⵙⵉ ⴷ ⵉⵎⵎⵙⴽⵔⵏ, ⴰⵔ ⵜⴽⴽⴰⵜ, ⴰⵔ ⵜⴽⴽⴰⵜ, ⴰⵢⵍⵍⵉⵖ ⵜⵏⴳⵉ ⵜⴼⵔⴰⵡⵜ ⵙ ⵉⴷⴰⵎⵎⵏ, ⵜⵙⵙⴰⴽⵯⵉ ⵜⵏ ⵉⵏⵏ ⵎⵏ ⵉⴳⴳⵉ. ⵉⵏⵏⴰ ⴰⵙ: " ⵡⴰⴽ, ⵡⴰⴽ, ⵡⴰⴽ, ⵡⴰⴽ, ⴰ ⴱⵔⵉⵇⴰ, ⴰⵔ ⵉⵢⵉ ⵜ ⵜⵙⴽⵔⵜ, ⵡⴰⵍⴰⵢⵏⵏⵉ ⵓⵔ ⴰⵏⵏ ⴳⵉⵎ ⵜⴳⴳⵯⵉⵣ! " ⵢⴰⵛⴽ ⴷ ⵉⴱⴱⴰⵜⵙⵏⵜ. ⵢⴰⵛⴽ ⵏⵏ ⴷⴰⵔⵙ, ⵉⵙⵉⴳⴳⵍ ⵜⵜ. ⵉⴼⵍ ⴰⵙ ⵜⵜ ⴱⴰⴱⴰⵙ. ⵜⵏⵏⴰ ⴰⵙ ⵏⵏⵉⵜ: " ⵡⴰⴽ, ⵡⴰⴽ, ⴰ ⴱⴰⴱⴰ, ⵜⴼⴼⵉⵜ ⵉⵢⵉ ⵉ ⵍⵄⴰⴼⵉⵢⵜ, ⵓⵔ ⴷ ⴰⵔⴳⴰⵣ! " ⵉⵏⵏⴰ ⴰⵙ: " ⵓⵀⵓ, ⴰ ⵉⵍⵍⵉ, ⵣⵣⵎⴰⵏ ⴰ ⵎⵓ ⴽⵎ ⴼⴼⵉⵃ! " ⵣⴰⵢⴷⵏ, ⴰⵡⵉⵏ ⵜⵉⵙⵍⵉⵜ; ⵉⴼⵕⵕⵛ ⴽⵓⵍⵍⵓ ⵍⴱⵉⵜ, ⵜⵉⵍⵉ ⴳⵉⵙ ⵜⵙⵔⴰⴼⵜ. ⵉⵇⵇⴷ ⴰⵙ, ⵜⵉⵍⵉ ⴳⵉⵙ ⵍⵄⴰⴼⵉⵢⵜ. ⵜⴽⵛⵎ ⴷⴰⵔⵙ ⵓⵍⵜⵎⴰⵙ ⵏ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⵉⵀⵉ, ⴰ ⵍⴰⵀⵍ ⵏ ⴷⴰⴷⴷⴰ ⵃⵏⵏⴰ, ⵎⵔⴰ ⴽⴰ ⵓⵔ ⵜⴼⵓⵍⴽⵉⵜ! ⵉⵔⴰ ⴰⴷ ⴽⵎ ⵉⵃⵕⴳ ⴷⴰⴷⴷⴰ ⵃⵏⵏⴰ. " ⵜⴽⴽⵙ ⴱⵔⵉⵇⴰ ⵉⵊⵄⴰⴹ ⵍⵍⵉ ⵜⵍⵙⴰ, ⵜⴼⴼ ⵜⵏ ⵉ ⵓⵍⵜⵎⴰⵙ ⵏ ⵓⵔⴳⴰⵣ ⵏⵏⵙ. ⵜⵏⵏⴰ ⴰⵙ: " ⵀⴰⴽ, ⵍⵙ ⵜⵏ ⵜⴳⴳⴰⵡⵔⵜ ⴱ ⵜⵖⵎⵎⵉⵔⵜ ⴰⵔ ⴽⵉⵖ ⴷ ⵓⵔⵔⵉⵖ. " ⵜⴼⵜⵓ. ⵉⵏⴽⵔ ⵓⵔⴳⴰⵣ ⵏⵏⵙ, ⵉⵣⴱⵓ ⴷ ⵓⵍⵜⵎⴰⵙ, ⵉⵏⵏⴰ ⵉⵙ ⴷ ⴱⵔⵉⵇⴰ. ⵜⵍⵍⵀⵓ ⴰⵙ: " ⵡⴰⴽ, ⵡⴰⴽ, ⴰ ⴷⴰⴷⴷⴰ ⵃⵏⵏⴰ, ⵏⴽⴽⵉ ⴰⵢⴰ! " ⵉⵍⵓⵃ ⵜⵜ ⵉⵏⵏ ⵜⵃⵕⴳ. ⵜⴼⵜⵓ ⴱⵔⵉⵇⴰ ⵙ ⵜⴰⴳⴰⵏⵜ. ⵉⵖ ⵢⵓⵔⵓ ⵡⵓⵛⵛⵏ, ⵜⴱⴱⵉ ⴰⵙ ⴰⴱⵓⴹ, ⵜⴰⵙⵉ ⵢⴰⵏ, ⵜⴳ ⵜ ⵖ ⵓⵡⵍⴽ. ⵉⵖ ⵜⵓⵔⵓ ⵜⵇⵍⵉⵜ ⵜⵙⴽⵔ ⴰⵙ ⵖⵉⴽⴰⵏⵏ. ⵡⴰⵏⵏⴰ ⵜⵓⴼⴰ, ⵜⴱⴱⵉ ⴰⵙ ⴰⴱⵓⴹ, ⵜⴳ ⵜ ⵖ ⵓⵡⵍⴽ, ⴰⵢⵍⵍⵉⵖ ⵜⵄⵎⵎⵕ ⴰⵡⵍⴽ ⵙ ⵍⵀⴰⵢⴱⵓⵛ ⴰⵏⵏ. ⴰⵢⵍⵍⵉⵖ ⵏⵏ ⵜⴼⴼⴰⵖ ⵖ ⵢⴰⵏ ⵓⴷⵓⵡⵡⴰⵕ, ⵉⴼⴼⵓⵖ ⴷ ⵙⵔⵙ ⵢⴰⵏ ⵓⵔⴳⴰⵣ, ⵉⵏⵏⴰ ⴰⵙ: " ⵉ ⵕⴱⴱⵉ, ⴰ ⵃⵏⵏⴰ, ⵎⴰ ⵜⴳⵉⵜ? " ⵉⵏⵏⴰ ⴰⵙ: " ⵉⵖ ⵓⵔ ⵜⴰⵀⵍⵜ ⴰⴷ ⴽⵎ ⴰⵡⵉⵖ. " ⵜⵏⵏⴰ ⴰⵙ: " ⵓⵔ ⵜⵥⴹⴰⵕⵜ ⵉ ⵛⵛⵕⵓⵟ ⵉⵏⵓ. " ⵉⵏⵏⴰ ⴰⵙ: " ⵎⴰⴷ ⵜ ⵉⴳⴰⵏ? " ⵜⵏⵏⴰ ⴰⵙ: " ⴰⴷ ⵉⵢⵉ ⴷ ⵜⴰⵡⵉⵜ ⵉⵣⵉⵎⵎⵔ ⵉⴷ ⵢⵉⴹ. " ⵉⵏⵏⴰ ⴰⵙ: " ⵥⴹⴰⵕⵖ ⴰⵙ. " ⵍⵍⵉⵖ ⵜⵜ ⵉⴷ ⵢⵉⵡⵉ, ⴰⵔ ⴰⵙ ⵢⴰⴽⴽⴰ ⵉⵣⵉⵎⵎⵔ ⵉⴷ ⵢⵉⴹ. ⵉⵙⴽⵔ ⴰⵙ ⵜⴰⵙⵅⵅⴰⵔⵜ. ⴰⵔ ⵜⵜⴰⵙⵉ ⵉⵣⵉⵎⵎⵔ ⵍⵍⵉ, ⴰⵔ ⵜ ⵜⴰⴽⴽⴰ ⵉ ⵍⵀⴰⵢⴱⵓⵛ ⵍⵍⵉ. ⵜⴳ ⵜⵏ ⵖ ⵢⴰⵜ ⵍⴱⵉⵜ ⵡⴰⵃⴷⵓⵜⵏ ⴰⵢⵍⵍⵉⵖ ⵎⵇⵇⵓⵕⵏ. ⴰⵔ ⵢⴰⵏ ⵡⴰⵙⵙ ⵢⴰⵛⴽ ⵉⴷ ⵓⵔⴳⴰⵣ ⵍⵍⵉ ⵜⵜ ⴰⴷ ⵍⵍⵉ ⵢⵉⵡⵉⵏ, ⵜⵍⵓⵡⵔ ⴰⵙ. ⵉⴳⴰ ⴰⵄⵟⵟⴰⵕ, ⴰⵔ ⵉⵣⵣⵏⵣⴰ ⵜⴰⴽⵡⵡⵓⵜ. ⵜⵏⵏⴰ ⴰⵙ ⵜⵙⵅⵅⴰⵔⵜ: " ⵣⵣⵏⵣ ⵉⵢⵉ ⴽⵔⴰ ⵏ ⵜⴰⴽⵡⵡⵓⵜ, ⵉ ⵕⴱⴱⵉ. " ⵍⵍⵉⵖ ⴰⵙ ⵉⵄⴱⴱⵕ, ⵜⵏⵏⴰ ⴰⵙ: " ⵓⵔ ⴳⵉⵙ ⵎⴰⴷ ⵏⵏ ⵜⵜⴳⴳⴰ ⴱⵔⵉⵇⴰ ⵉⵙ ⴷ ⵏⴽⴽⵉ. " ⵉⵏⵏⴰ ⴰⵙ: " ⵎⴰⵖ ⵜⵍⵍⴰ ⵍⴰⵍⵍⴰⵎ ⴱⵔⵉⵇⴰ? " ⵜⵏⵏⴰ ⴰⵙ: " ⵜⵍⵍⴰ ⵖⵉ! " ⵉⵏⵏⴰ ⴰⵙ: " ⵕⵥⵎ ⵉⵢⵉ ⴰⴷ ⴷⴰⵔⵙ ⴽⴽⵖ! " ⵜⵉⵍⵉ ⴱⵔⵉⵇⴰ ⵡⴰⵃⴷⴰⵜ ⵖ ⵢⴰⵜ ⵍⴱⵉⵜ, ⵉⴽⵛⵎ ⵏⵏ ⵙⵔⵙ, ⵉⵏⵏⴰ ⴰⵙ: " ⵉⵎⵎⴰ ⵖⴰⵙⵙⴰ, ⴰ ⴱⵔⵉⵇⴰ! " ⵜⵏⵏⴰ ⴰⵙ: " ⵙⴽⵔ ⵉⵢⵉ ⴰⴷ ⵙⴰⵡⵍⵖ ⵢⴰⵏ ⵡⴰⵡⴰⵍ, ⵡⵉⵙⵙ ⵙⵉⵏ: ' ⴰⴷ ⴰⵖ ⵉⵙⵜⵔ ⵕⴱⴱⵉ '. " ⵜⵏⵏⴰ ⵏⵉⵜ: " ⴰ ⵜⵓⵛⵛⵏⵜ! ⴰ ⵜⵉⵇⵍⵉⵜ! ⴰ ⵜⴰⵍⴳⵯⵎⴰⴹⵜ! ⴰ ⵜⵉⵖⵔⴹⵎⵜ! " ⴰⴽⵯⵉⵏ ⴷ ⵍⵀⴰⵢⴱⵓⵛ ⵍⵍⵉ, ⵙⴽⵔⵏ ⴳⵉⵙ ⵉⴱⵔⵣⵣⴰⵢ. ⵜⴹⵕ ⵢⴰⵜ ⵜⵎⵇⵇⵉⵜ ⵏ ⵉⴷⴰⵎⵎⵏ. ⵜⵍⵓⵃ ⵜⵏ ⵉⵏⵏ ⵖ ⵜⴰⴷⴷⴰⵔⵜ. ⵉⵏⴽⵔ ⴷ ⵜⵓⴼⴰⴼ. ⴰⵔ ⵢⴰⵏ ⵡⴰⵙⵙ, ⴰⵔ ⵜⵜⴰⵔⵓ ⴱⵔⵉⵇⴰ, ⵜⵔⴰ ⵉⵎⵉⴽⴽ ⵏ ⵜⵓⴼⴰⴼ. ⵜⴼⵜⵓ, ⵜⴰⵡⵉ ⴰⵙ ⵜ ⵉⴷ ⵖ ⵜⴰⴷⴷⴰⵔⵜ ⵍⵍⵉ. ⵜⵛⵛ ⵜⵜ ⵓⴽⴰⵏ, ⵜⵎⵎⵜ.